
נסיעות שרים וסגני שרים לחו"ל במימון שאינו ממשלתי

הגופים המבוקרים: משרד ראש הממשלה- מזכירות הממשלה, משרד המשפטים, משרד הרווחה, משרד האוצר, המשרד להגנת הסביבה, היועץ המשפטי לממשלה, השר פרופ' דניאל הרשקוביץ.

ליקוי

1.	הוצאות שרים וסגני שרים בנסיעותיהם לחו"ל במימון ממשלתי כוללות מרכיבי הוצאה רבים, בהם עלות הטיסה, הלינה, אבטחה, ארוחות, תחבורה ותקשורת, אירוח וכיבוד והוצאות פמליית השר, והן מסתכמות בעשרות עד מאות אלפי ש"ח לנסיעה. נמצא כי לא נקבעו כללים ותקרות הוצאה למרכיבי ההוצאה השונים, והדבר עלול להביא להוצאות לא מבוקרות, ובכך לפגוע במימוש עקרון היעילות והחיסכון בשימוש בכספי הציבור.

ליקוי
	
2.	ברוב הנסיעות שנעשות במימון גורם שאינו ממשלתי מממן אותו גורם רק את ההוצאות הישירות של השר כגון הוצאות הטיסה והשהייה שלו בחו"ל, ואילו ההוצאות הנוספות, כמו הוצאות אבטחה, תקשורת ותחבורה פנימית, וכן הוצאות הנלווים אליו ממומנות מתקציב המדינה. הוצאות אלו אינן מרוכזות ואינן מוצגות לגורמים הרלוונטיים לרבות לשר עצמו טרם הנסיעה. 

תגובה
החשב הכללי- משרד האוצר

2. 	לאחר עיגון ההנחיה בנוהל טיסות שרים וסגני שרים אשר אמור להיות מאושר בממשלה, החשב הכללי יפעל ליישום הנוהל.

ליקוי

3.	בחינת הליכי הטיפול של משרדי הממשלה בנושא העלתה כי אין נוהל הקובע מי הגורמים או היחידות במשרד אחראים לכל אחד משלבי ההכנה של נסיעת שר או סגן שר לחו"ל. 





ליקוי

4.	בפועל אין במשרדים אחידות בדרכי הטיפול בנסיעות, לרבות הגדרת הגורמים המאשרים והגורמים המבצעים. הדבר פוגע ביעילות, ולא פחות חשוב - ביכולת לקיים הליכי פיקוח ובקרה נאותים כנדרש לפי סדרי מינהל תקין.


תגובה
משרד הביטחון

3-4. 	עיקר הביקורת מופנה לממשלה ולחשב הכללי על אי השלמת הרגולציה וההנחיות הממשלתיות להסדרת נסיעות שרים. יחד עם זאת, בדוח מוזכר אירוע פרטני הנוגע לנסיעות שרים אשר פורסם בשנת 2009 בדוח מיוחד: " משלחת משהב"ט לסלון האווירי בפריז". טרם פרסום דוח מיוחד זה התקיימו במערכת הביטחון תחקירים מפורטים ותהליך הפקת לקחים שהוצגו למנכ"ל ואשר בסיומם רועננו כל ההנחיות והנהלים במעהב"ט הנוגעים לנושא זה. נושא זה אף הוצג ע"י שר הביטחון ומטה מנכ"ל בדיון שהתקיים בוועדה לענייני ביקורת המדינה בתאריך 16.11.2009, ובו פורטו כל המהלכים בהם נקטה מעהב"ט להסדרה נהלית ולמניעת הישנות מקרים דומים בעתיד. יחד עם זאת המשרד הבהיר גם בהתייחסות הכתובה לדוח וגם בישיבת הוועדה לענייני ביקורת המדינה כי אינו יכול לפעול בחלל ריק מאחר וחסרה הנחיה ממשלתית בנושא. ככל שעולה מדוח הביקורת הסדרה ממשלתית זו טרם הוסדרה לרגע זה. המשמעות היא כי נהלי מעהב"ט בנושא זה אינם נגזרים מהנחייה ממשלתית ומשמעו של דבר לכשיוצאו הוראות אלה, ייתכן והמשרד ידרש לבצע התאמות לרגולציה החדשה. 

ליקוי

5.	המידע הנוגע לעשרות נסיעות שרים לא רוכז ולא נשמר באופן סדור. 


תגובה
משרד הביטחון 

5. 	במסגרת עבודת הביקורת לדוח זה, השתתף גם משרד הביטחון בדגימת התיעוד. על פי הנחיית רמ"ט שר הביטחון נפתחו כל תיקי הגניזה מארכיון המשרד המתעדים את נסיעות ראשי מערכת הביטחון על כל מסמכיהם השונים. 





ליקוי

6.	אין תקצוב נפרד לנסיעות השרים, והוצאות נסיעותיהם מתוקצבות בתקציב ההוצאות של נסיעות עובדי המשרדים לחו"ל. כך שלא ניתן להציג נתונים מלאים על עלות הנסיעות לחו"ל של שרים. 

‏ליקוי 

7. 	נמצאו מקרים אחדים בתקופה האמורה שבהם נסיעותיהם של בני או בנות הזוג של השרים נעשו במימון שאינו ממשלתי בלי שהשרים פנו לוועדת המתנות או לגורם מוסמך אחר לקבלת היתר כנדרש. חוק המתנות: בתקופה האמורה נסעו לחו"ל במימון שאינו ממשלתי שלושה שרים עם בנות זוגם. רק שר אחד, שר התקשורת דאז משה כחלון, פנה לוועדת המתנות  וקיבל את אישורה לנסיעת בת זוגו . שר המדע והטכנולוגיה דאז פרופ' דניאל הרשקוביץ נסע בדצמבר 2009, בהזמנת קהילה יהודית, לשאת הרצאות בארה"ב. לנסיעה זו הצטרפה רעייתו. כרטיסי הטיסה והשהות במלון מומנו על ידי הקהילה המזמינה. השר לא פנה לגורם מוסמך לשם בירור ולאישור נסיעתה של בת זוגו במימון שאינו ממשלתי. שר אחר שנסע עם רעייתו במימון הגורם המזמין מסר למשרד מבקר המדינה פרטים ולפיהם רעייתו הוזמנה על ידי המארחים ונתנה תמורה כשהרצתה לבקשתם. כאמור, המימון שמעניק גורם שאינו ממשלתי לנסיעתו של בן או בת זוג מגלם בדרך כלל מרכיב של טובת הנאה. בשל כך, במקרים שבהם לא נתנו בני הזוג תמורה, היה על השר לפנות לוועדת המתנות על מנת שתבחן אם אין במימון נסיעתם משום טובת הנאה אסורה. כמו כן מקום שבו סובר שר שהשתתפות בת הזוג היא בגדר תמורה, עליו לפנות לאחד הגורמים המוסמכים לקבלת אישור למימון הנסיעה.

תגובה
השר פרופ' דניאל הרשקוביץ, שר המדע והטכנולוגיה לשעבר

7. 	השר אכן לא פנה לוועדת המתנות בשל חוסר מודעות וחוסר נסיון והיעדר נוהל ברור. גם לעוזרי השר במשרד לא הייתה אז מודעות בצורך לקבל היתר מועדת המתנות. הטעות הובררה לשר רק כעבור זמן, עם פרסום הודעה בנושא ע"י היועץ המשפטי לממשלה. השר מוסיף גם כי בנסיעה הנ"ל הוזמן כמרצה ( ולא כשר) בכנס בנושא תורה ומדע, וכי כל המרצים המוזמנים לכנס זכו למימון הנסיעות שלהם ושל נשותיהם ע"י הועדה המארגנת, כפי שמקובל מאד בכנסים מעין אלו. זאת ועוד, לקהילה שמימנה את ההזמנה לא היתה כל זיקה למשרד המדע והטכנולוגיה או לכל משרד ממשלתי אחר. 


ליקוי 

8. 	נמצאו נסיעות שבעניינן היו השרים חייבים לכאורה לפנות לוועדה למתן היתרים, למשל עקב חשש לניגוד עניינים בשל זיקה אישית. למרות זאת רק מספר קטן של שרים פנו לוועדה למתן היתרים לבחינת שתי נסיעות לחו"ל.

ליקוי 

9. 	נוהל גיוס תרומות קובע כי שר ישיב להזמנה להשתתפות באירוע שמהותו גיוס כספים לאחר היוועצות ביועץ המשפטי של משרדו. נמצא כי שרים וסגני שרים  נסעו עשרות נסיעות שעניינן גיוס כספים , אך רק לגבי אחוז קטן מהן פנו השרים ליועץ המשפטי של משרדם להיוועצות כנדרש בנוהל.


ליקוי

10. 	במהלך השנים הגישו שרים לממשלות השונות מאות בקשות לאישור נסיעותיהם. לא נמצאו מקרים שבהם החליטה הממשלה שלא לאשר בקשה בעניין זה. החלטות הממשלה בנושא זה ניתנו בנוסח אחיד ללא הערות או הסתייגויות. ההחלטות התקבלו על בסיס מידע חלקי וחסר, ובלא שהתקיים דיון בתועלת שתופק מנסיעת השר עבור הממשלה כולה.


ליקוי

11. 	הועלה שנסיעות שרים במימון שאינו ממשלתי אושרו מהבחינה המשפטית בלי שנבדקו הזיקות האישיות של השר לגורם המממן או הזיקות הכלכליות והמקצועיות של המשרד לגוף שמימן את הנסיעה. לנושא נסיעת השר הרשקוביץ להרצות בפני ארגונים וקהילות יהודיות בארה"ב משרד מבקר המדינה מעיר כי היה על שר המדע והטכנולוגיה להביא את המידע בדבר זיקתו האישית לעמותה שיזמה את ההזמנה לידיעת היועצת המשפטית של משרדו כדי שתבחן גם את זיקותיו האישיות בקשר לנסיעה.


תגובה
השר פרופ' דניאל הרשקוביץ, שר המדע והטכנולוגיה לשעבר

11. 	בניגוד לאמור בדוח, השר מעיר כי הנסיעה היתה במימון ממשלתי כפי שהשר הבהיר למשרד המבקר ( בצירוף כל האסמכתאות הדרושות), ועדת ההיתרים שליד מבקר המדינה החליטה בזמנו ( 4.5.11) שלא לאשר את הנסיעה במימון לא ממשלתי, והציעה כי תבוצע במימון ממשלתי. השר קיבל את הצעת הועדה, הממשלה אישרה את הנסיעה כנסיעה ממלכתית, והיא אכן בוצעה כנסיעה ממלכתית, ומנכ"ל המשרד הורה לממנה מתקציב המשרד. אמנם, הסתבר שבשל אי הבנה הקהילה בארה"ב רכשה מלכתחילה את כרטיס הטיסה, אך המשרד החזיר לקהילה את מלוא התשלום. הנסיעה הייתה, איפוא נסיעה במימון ממשלתי, וממילא היא יוצאת מכלל הנסיעות במימון שאינו ממשלתי, אליהן מתייחס הדו"ח. 



ליקוי

12.	לאותו אירוע של ה-JNF הוזמן גם יועץ השר דאז גלעד ארדן. בחוות דעת שבחנה את מימון ה-JNF לנסיעתו של היועץ, פירטה היועצת המשפטית את המישקים ואת האינטרסים השונים של קק"ל והמשרד להגנת הסביבה. היועצת המשפטית קבעה כי עולה חשש לניגוד עניינים אפשרי ולו למראית עין, ולכן נסיעת היועץ צריכה להיות במימון המשרד. משרד מבקר המדינה מעיר, כי הצבעה על חשש לניגוד עניינים במימון נסיעתו של יועץ שר על ידי גוף שאינו ממשלתי עקב קשרים בעלי אופי כלכלי-עסקי וציבורי בין הגוף לבין משרדי הממשלה אינה עולה בקנה אחד עם אישור של נסיעת השר עצמו במימון אותו גוף. שהשר מוסמך, מתוקף תפקידו הציבורי, לקבל החלטות ואחראי לפעולות משרדו בכל הקשור ליחסי הגומלין עם קק"ל, ואילו יועצו מכהן במשרת אמון והוא עוזר לשר אך אינו בתפקיד של מקבל החלטות. עוד מעיר משרד מבקר המדינה כי נוכח הקשרים המתקיימים בין המשרד להגנת הסביבה לבין קק"ל, וכן במקרים דומים במשרדי ממשלה אחרים, ראוי שהיועץ המשפטי לממשלה יקיים דיון עקרוני בסוגיות של ניגוד עניינים העשויות להתעורר בנוגע לגופים שמשולבים בעבודה השוטפת של משרדי ממשלה, וינחה את משרדי הממשלה בהקדם.

תגובה 
המשרד להגנת הסביבה

12. 	לגבי הצטרפותו של יועץ השר- מדובר בעובד מדינה, להבדיל מנבחר ציבור, הגם שהוא משמש במשרת אמון בלשכת השר, וחלות עליו הוראות התקשי"ר. הוראות אלה קובעות כי ככל מימון נסיעתו של עובד לחו"ל תהיה על חשבון המשרד, שיבדוק אם אין במימון הנסיעה ניגוד אינטרסים או פגיעה בטוהר המידות וסדרי המינהל התקין. לאור הקשרים השונים בין קק"ל למשרד ותמיכתה של jnf  בקק"ל לעניין פארק נחל באר- שבע , שאותו יועץ היה ממונה באותה עת בלשכת השר על ריכוז הטיפול בנושא נחל באר-שבע, המשרד סבר כי יתכן שקיים חשש של קיום ניגוד עניינים, ולו למראית עין. המשרד סבר באותה עת, שיש לאבחן בין השר לבין אותו עובד מדינה הכפוף לתקשי"ר, בנסיבותיו המיוחדות של אותו מקרה, הגם שהוא משמש גם כזרועו הארוכה של השר. לפיכך המשרד סבר אז, כי ניתן לאשר נסיעה של יועץ השר, אולם עליה להיות במימון של המשרד. שהמשרד חזר ובדק את הדברים בשנה לאחר מכן, הוא הגיע לידי מסקנה כי לא היתה כל הצדקה להבחין בין השר ובין עוזר השר, ולאחר חשיבה נוספת עת הוזמן השר גם במהלך שנת 2012 להרצות בכנס בארה"ב, שוב במימון ה- jnf , המשרד סבר כי ניתן היה לאשר גם את נסיעתו של יועץ השר במימון זר גם של יועץ השר, שכן הצורך בנסיעתו נובע ישירות מנסיעת השר, ונוכחותו במהלך שהותו של השר בחו"ל במסגרת נסיעה זו. 
לסיכום, בכל הנוגע לתוכנן המשפטי של חוות – הדעת, המשרד כפוף ליועץ המשפטי לממשלה ולמשנים שלו, ופועל בהתאם להנחייתם, ולא לעמדותיו של משרד מבקר המדינה. לפיכך, בחינה מהותית- תוכנית של חוות דעת משפטיות אינה צריכה להיות במסגרת דו"ח מבקר המדינה. מקומה של בחינה כזאת, חשובה ככל שתהיה, צריכה להיות אצל היועץ המשפטי לממשלה (הגוף המקצועי המנחה את הלשכות המשפטיות) והמישנים לו, או בבתי- המשפט, ככל שהעניין מגיע לפתחם. 



ליקוי

13. 	לפי נוהל היועמ"ש, בטיפול באישור נסיעת שר לחו"ל במימון שאינו ממשלתי יש לבחון אם הנסיעה קשורה לתחום אחריותו "בין... לתחום אחריותו הישיר... ובין אם בתחום עליו הופקד בתפקידו כחבר ממשלת ישראל". הבחינה נדרשת לצורך קביעת הגורם המוסמך לאשר את הנסיעה. נמצא כי בחלק מחווֹת הדעת שניתנו לאחר פרסום נוהל היועמ"ש לא הייתה התייחסות לשאלה האם נסיעתו של השר קשורה לתחום אחריותו הישיר כשר או לתחום שעליו הופקד בתפקידו כחבר בממשלה. עוד נמצא כי בהיעדר מדיניות אחידה ואמות מידה אשר יבנו את שיקול הדעת המקצועי התקשו לעתים היועצים המשפטיים לסווג את הנסיעה כנדרש.

ליקוי

14. 	נמצאו מקרים שבהם טסו שרים במטוסים הפרטיים של גורמים בחו"ל. נמצא כי אין הנחיה מחייבת לגבי השימוש של שרים במטוסים פרטיים.

ליקוי

15. 	נמצא כי הנחיות נוהל היועמ"ש לגבי סגני שרים טרם שולבו בתקנון הממשלה. עוד נמצא, כי לאחר פרסום נוהל היועמ"ש התקיימו נסיעות של סגני שרים לחו"ל בלא שניתנה לגביהן חוות דעת של היועץ המשפטי של המשרד כנדרש בנוהל ובהנחיית המשנה למזכיר הממשלה.



ליקוי

16. 	שרים וסגני שרים שהם גם חברי כנסת פנו מפעם לפעם לוועדת האתיקה של הכנסת כדי לקבל את אישורה לנסיעתם במימון שאינו ממשלתי. כך יצא שהתקיימו שני מסלולי בחינה ואישור מקבילים לנסיעות שרים וסגני שרים לחו"ל, בלא שהובהר היחס בין המסלולים ובאילו נסיבות יש להעדיף מסלול אחד על פני משנהו.

ליקוי

17. 	בתחילת 2010 קבע משרד המשפטים נוהל העוסק בהליכי האישור של נסיעות שרים וסגני שרים לחו"ל במימון שאינו ממשלתי. הביקורת העלתה כי נוהל זה אינו מסדיר באופן מלא והולם את כלל הנושאים הכרוכים בנסיעת שר או סגן שר לחו"ל במימון שאינו ממשלתי, ואף יש בו הוראות הניתנות לפרשנות בדרכים שונות. יצוין כי הצורך בחידוד הנוהל חזר והועלה גם בתשובות השרים למבקר המדינה.

תגובה
משרד הביטחון

17. 	ראה תגובה לליקויים 3 ו-4.

ליקוי 

18. 	על החשכ"ל שבמשרד האוצר לקבוע בנוהל מחייב את תהליכי הטיפול של המשרד הממשלתי לגבי נסיעות שרים וסגני שרים.

תגובה
החשב הכללי- משרד האוצר

18. 	אגף החשב הכללי העביר למזכירות הממשלה הצעה לנוהל מפורט כפי שהמליץ המבקר והמשנה ליועץ המשפטי לממשלה.

ליקוי 

19. 	על משרדי הממשלה להקפיד על תיעוד תהליך הטיפול והאישור של כל נסיעה.




תגובה
משרד הביטחון

19. 	ראה תגובה לליקוי 5. 


תגובה
החשב הכללי- משרד האוצר

19. 	הגורם האמון על נסיעות שרים וסגני שרים הוא מזכירות הממשלה. אגף החשכ"ל העביר למזכירות הממשלה הצעה לנוהל מפורט כפי שהמליץ המבקר והמשנה ליועמ"ש.


ליקוי 

20. 	ראוי כי החשכ"ל יקבע כללים ותקרות למרכיבי ההוצאה השונים מתקציב המדינה (טיסות, לינה וכד') בנסיעות של השרים ופמליותיהם לחו"ל.

ליקוי 

21. 	על השרים וסגני השרים להקפיד במילוי הוראות נוהל היועץ המשפטי לממשלה ולוודא כי מתקיימות הבדיקות וניתנים האישורים המשפטיים הנדרשים לגבי כל נסיעה. בתוך שכך על השרים להקפיד על גילוי מלא ומפורט של כלל הנתונים הקשור בנסיעה.


תגובה
החשב הכללי- משרד האוצר

21. 	לאחר עיגון ההנחיה בנוהל טיסות שרים וסגני שרים אשר אמור להיות מאושר בממשלה, החשב הכללי יפעל ליישום הנוהל.

ליקוי 

22. 	קודם שהממשלה מאשרת נסיעה עליה לדרוש ולקבל מידע מפורט אשר למטרת הנסיעה, הגורם המממן וההוצאות הכוללות הכרוכות במימושה, כדי שאישורה לא יהיה טכני אלא יעשה על בסיס מלוא המידע הנדרש.


ליקוי

23. 	ראוי כי מזכירות הממשלה תשלב את הנחיות נוהל היועמ"ש לגבי סגני שרים בתקנון הממשלה.



ליקוי


24. 	על מזכירות הממשלה לאחר התייעצות עם היועץ המשפטי לממשלה, להבהיר לשרים ולסגני השרים בתקנון את ההבחנה שבין נסיעה פרטית לבין נסיעה בתפקיד.


ליקוי


25. 	על היועץ המשפטי לממשלה לפעול כדלקמן: לקבוע הנחיות מיוחדות לעניין נסיעות שרים וסגני שרים הממומנות על ידי קרן היסוד, קק"ל והבונדס. 	להבהיר את ההנחיות לעניין השתתפות שרים וסגני שרים באירועי התרמה וגיוס כספים. לחדד ולהבהיר את המונח "נסיעה במסגרת התפקיד" של שר ולקבוע מדיניות אחידה ואמות מידה להבניית שיקול הדעת של היועצים המשפטיים במשרדים לקביעת סוג הנסיעה. להסדיר בנוהל היועמ"ש את נסיעות השרים וסגני השרים הנעשות בתקופת בחירות בכובעם כאישים פוליטיים. להסדיר באופן מורחב ומפורט את הכללים לנסיעת בני זוג של שרים.  לקבוע כללים ברורים לעניין נסיעותיהם של שרים במטוסים פרטיים. לקבוע בתיאום עם היועץ המשפטי לכנסת הסדרים שימנעו בחינה כפולה של נסיעת שר או סגן שר הן על ידי משרדו והן על ידי ועדת האתיקה של הכנסת. להחיל את הכללים והתקרות שיקבע החשכ"ל למרכיבי ההוצאה השונים (טיסות, לינה וכד') בנסיעות של השרים ופמליותיהם לחו"ל גם על נסיעות במימון שאינו ממשלתי.


ליקוי


26. 	על הממשלה לקיים בחינה כוללת בהתייעצות עם היועץ המשפטי לממשלה, בכל הנוגע למדיניות האישור של נסיעות שרים וסגני שרים במימון שאינו ממשלתי. בחינה זו ראוי שתיעשה לאור העיקרון שבא לביטוי בהחלטות שקיבלה בשנים האחרונות הוועדה למתן היתרים, ולפיו כאשר נודעת חשיבות להשתתפותו של שר או סגן שר באירוע בין-לאומי לקידום שמה ומעמדה של מדינת ישראל, ראוי שמימון הנסיעה לא ייעשה על ידי גורם שאינו ממשלתי. היסוד לעמדה זו הוא הצורך לשמור על טוהר מידות, ניקיון כפיים ואתיקה ציבורית בפעילותם של שרים וסגני שרים למנוע אפשרות למחויבות כלשהי כלפי הגורמים המממנים לרבות למראית עין.







































זרים שאינם בני הרחקה מישראל

הגופים המבוקרים: משרד הרווחה והשירותים החברתיים, משרד הבריאות, משרד ראש הממשלה, משרד המשפטים, המשרד לבטחון פנים, משטרת ישראל, משרד התשתיות הלאומיות, האנרגיה והמים, רשות האוכלוסין, ההגירה ומעבר הגבול, עיריית תל אביב יפו, חברת החשמל לישראל בע"מ.

ליקוי

1. באזור התחנה המרכזית בתל אביב ובשכונות דרום ת"א נפוצה מאוד אספקה פירטית של גז, וכן נפוצים החזקת בלוני גז ושימוש בהם בתוך חללי המגורים. מצב זה טומן בחובו סכנה לשלומם ולבטיחותם של כלל האנשים המתגוררים בשכונות דרום ת"א. למשרד האנרגיה יש מידע על השימוש החריג בחומרתו בגז בשכונות אלה, והתרעות הובאו לפניו שוב ושוב. אולם הוא הסתפק בפעולות פיקוח שגרתיות שנעשו מעת לעת, והסביר זאת במחסור בכוח אדם, ולא נקט פעולה ממשית וכוללת לתיקון המצב כנדרש מהשימוש החריג בחומרתו בגז. נושא תשתיות הגז הפירטיות בשכונות דרום ת"א לא נדון בהנהלת המשרד. 

תגובה
משרד התשתיות הלאומיות, האנרגיה והמים

1. משרד התשתיות הלאומיות, ואגף הפיקוח על הבטיחות בגז, עשו עד כה מאמצים ניכרים לטיפול בתופעת החיבורים הפרטיים  -  ובוודאי שמעל ומעבר מהיקף התופעה ביחס לכלל תחומי האחריות של היחידה. ראוי להדגיש כי באגף הפיקוח פועלים כיום רק שני מפקחים האחראים על מרחב המרכז (מנתניה עד אשקלון).

	הרחבת הסמכות לכניסה לחצרים ולכניסה לבתים בליווי שוטר ללא צורך בצו בית משפט (חסימה חוקית!!)





ליקוי

2. בידי עיריית ת"א היה מידע חלקי המלמד על בעיות בטיחות בתחום החשמל בשכונות דרום ת"א, לעתים חמורות, והיא שיתפה בבדיקות שיזמה בכמה מבנים גם את נציגי חח"י. ואולם המידע שאספו גורמי השטח לא שימש את משרד האנרגיה ואת חח"י לצורך ביצוע בדיקות מקיפות בשטח. כתוצאה מאלה, לא וידאו הגורמים המופקדים על בטיחות משק החשמל שאין בשכונות האמורות ליקויי בטיחות חמורים ושתושביהן אינם חשופים לסכנות שכרוכות בליקויים אלה.


תגובה
משרד התשתיות הלאומיות, האנרגיה והמים


2.	לאור ממצאי הביקורת, ולאור המידע החלקי בנוגע למצב בטיחות החשמל באזורי מגורי הזרים בדרום תל אביב, מינהל החשמל יתווה תוכנית לאיסוף מידע ענייני בקשר למצב בטיחות החשמל באתרים המשמשים ציבורים רחבים באזורים הנ"ל (כגון מועדוני בילוי ומסעדות) – וזאת, בשיתוף פעולה עם עיריית תל אביב וחברת החשמל. לאור המידע שייאסף, תוכן תכנית פעולה שתכליתה שיפור מצב הבטיחות באזורים אלה. 



ליקוי

3. הרשות הארצית לכבאות והצלה במשרד לבט"פ מופקדת על מניעת דלקות ועל כיבוין ומניעת התפשטותן. נתוני הרשות מלמדים שכ-75% מהדלקות בתל אביב-יפו פורצות בשטח המצוי בתחום אחריותן של שתי תחנות כיבוי אש בדרום העיר, האחראיות לכשליש משטח העיר. בשטח שבאחריות התחנות האלה נמצאות חמש שכונות דרום ת"א.

ליקוי

4. על פי סקר שעשתה עיריית ת"א, בשנים 2011 ו-2012 דיווחו תושבי העיר על ירידה בתחושת הביטחון, בעיקר בשכונות דרום ת"א. יותר ממחצית תושבי השכונות האלה דיווחו שאינם חשים בטוחים ללכת לבד בשעות החשכה באזור מגוריהם. זאת לעומת כ-20% מכלל תושבי העיר שדיווחו על תחושה זו.  

תגובה
משטרת ישראל

4.	בחודשים האחרונים הושלמה עבודת המטה להגדלת תקני כוח האדם של תחנת שר"ת ושל תחנת שכונות. במסגרת התוכנית נפרשו כוחות משטרה מרחביים ומחוזיים, והוגברה הנוכחות והבולטות. תגובות התושבים שמתקבלות הן חיוביות ביותר.

ליקוי

5. בשל מגבלות הנתונים - הן של המשטרה, הן של רשות האוכלוסין, לא ניתן לקבוע במידה מספקת של ודאות אם מספר התיקים שפתחה המשטרה נגד זרים הוא גדול, בהתחשב בגודל אוכלוסייתם בארץ. מאפייני הפשיעה בקרב הזרים, המלמדים על מורכבותה של המציאות הקיימת, ובחינת הגורמים לפשיעה, שעליהם הצביעה המשטרה לפני השר לביטחון הפנים, מובילים למסקנה כי רק טיפול מערכתי וכלל-ממשלתי, שיתמודד גם עם הגורמים לפשיעה בקרב הזרים, יכול להוביל לשינוי. 






תגובה
משטרת ישראל

5.	הנתונים הזמינים הקיימים  הינם לגבי תיקים גלויים בלבד ומכאן שהתמונה המתקבלת אינה יכולה לשקף באופן ברור ומדויק את מידת מעורבותם של הזרים בפשיעה. 
יחד עם זאת מהשוואת נתוני התיקים הגלויים ניתן לראות שקיימת ירידה  בכמות התיקים הגלויים בשנת 2013 יחסית לשנת 2012.
במחוז תל אביב - בשנת 2012- נפתחו 1138 תיקים גלויים  בהם החשודים היו סודנים / אריתראים  ובהם נחקרו 1065 חשודים.
בשנת 2013 נפתחו במחוז ת"א 974 תיקים גלויים בהם החשודים סודנים / אריתראים ובהם נחקרו 893 חשודים.
במרחב יפתח - בשנת 2012- נפתחו 750 תיקים גלויים  בהם החשודים היו סודנים / אריתראים  ובהם נחקרו 739 חשודים.
בשנת 2013 נפתחו במרחב יפתח  726 תיקים גלויים בהם החשודים סודנים / אריתראים ובהם נחקרו 697 חשודים.
בשנת 2013 נפתח במרחב יפתח תיק רצח גלוי אחד שבו החשודים סודנים / אריתראים, לעומת שנת 2012 -  שבה נפתחו במרחב יפתח 2 תיקי רצח גלויים שבהם החשודים סודנים / אריתראים.

ליקוי

6. חלק ניכר מהזרים מתגוררים, כאמור בשכונות דרום ת"א המצויות בעיקר בשטח שבתחום אחריותו של מרחב יפתח של המשטרה, ובו פועלת תחנת שר"ת, האחראית לשכונות שפירא ונווה שאנן. ביולי 2013 היו מאוישות רק כ-70% מהמשרות בתקן התחנה שעליו הומלץ בסיום עבודת מטה שעליה החליט ראש הממשלה. תכנית של שני שלבים לתגבור התחנה יושמה באופן חלקי ביותר: שלב א' של התכנית, שאישר המפכ"ל ביולי 2012, יושם באופן חלקי, וטרם הוחל ביישום שלב ב'.
בנתוני איוש המשרות של תחנת שר"ת יש כדי לעורר ספק אם יש בידי המשטרה הכלים הדרושים כדי לממש את עקרונות התפיסה המבצעית שקבע מחוז תל אביב, ולפיהם נדרש כוח מבצעי שיפעל בכל שעות היממה, לרבות בתחום החקירות והמודיעין, ויבצע סיורים רגליים בריכוזי פעילות של זרים לצורך מניעה והרתעה. על השר לביטחון הפנים לוודא שיעמדו לרשות תחנת המשטרה בדרום ת"א (תחנת שר"ת) משאבי כוח האדם הנדרשים לשם התמודדות עם הצרכים הייחודיים בשכונות דרום ת"א ולשם שיפור תחושת הביטחון האישי של התושבים בהן.




תגובה
משטרת ישראל


6.	הדו"ח הסופי מתייחס למצב שהיה קיים עד מחצית 2013 לערך. תקינת כוח האדם של  תחנת שר"ת השתנתה בחודש ינואר 2014, כך שהנתונים עליהם מתבססת הביקורת אינם רלוונטיים יותר. במסגרת עבודת מטה לחיזוק תחנות שירות רפואי פרטי ושכונות נוספו 130 תקני כ"א להתמודדות עם תופעת המסתננים בדרום ת"א (לתחנת שר"ת 88 תקנים, לתחנת שכונות 42 תקנים).  כל התקנים פורסמו כנדרש בפעימה אחת. הקצאת 88 התקנים ופרסום פק"א חדשה בפברואר 2014, מייתרים את הצורך במימוש שלב ב' של הפק"א הישנה. כיום תחנת שרת מונה 211 תקנים ותחנת שכונות מונה 139 תקנים. נעשה מאמץ מחוזי לאיוש התקנים אם במבצעי גיוס ואם  בוויסות מחוזי. מערך המשטרה בתחומי מרחב יפת"ח חוזק מאוד.
נתוני האיוש של תחנת שר"ת אינם מלאים אך יחד עם זאת התפישה המבצעית מיושמת הלכה למעשה ע"י תגבור מרחבי ומחוזי  מזה ארבעה חודשים ברצף. קיימת הרתעה ותחושה טובה אצל התושבים. בתחומי התחנה פועל כוח מבצעי מיומן המבצע סיורי נוכחות ובולטות בריכוזי הפעילות של הזרים למניעה, להרתעה, להעלאת תחושת הביטחון בקרב התושבים. נעשית פעילות בתחום הקהילה, ומעורבות הקהילה בשיפור איכות החיים באזור.
נעשית פעילות משולבת עם משרדי הממשלה השונים בטיפול בנושאי הבריאות, התשתיות והאנרגיה לטובת תושבי דרום העיר. נתוני הפעילות מדווחים באופן סדיר ומבוקרים באופן שוטף. תקני כוח האדם בתחנה הועלו באופן ניכר, מתקיים מבצע מחוזי "רחובות בטוחים" שבמסגרתו נפרשים עשרות שוטרים בנקודות ריכוז הזרים ובאזורי החיכוך,  וזאת למען שיפור תחושת הביטחון של תושבי דרום העיר.

ליקוי

7. בנובמבר 2010 החליטה הממשלה לגבש תכנית להקמה ולהפעלה של מרכז שהייה למסתננים מגבול מצרים ולאכיפה כנגד העסקתם של מסתננים אלה. על פי התכנית יסופקו במרכז צורכיהם הפיזיים, ובפרט מקומות לינה, מזון, שתייה וצורכי בריאות. נקבע כי רשות האוכלוסין תחל לאכוף את איסור העסקת הזרים על מעסיקי מסתננים רק לאחר הפעלת המרכז. 
בישראל שוהים כאמור כ-50,000 זרים שאינם בני הרחקה. יכולתם של עשרות אלפים אלו להתקיים מותנית בהשגת עבודה תמורת שכר או בפעולה יזומה של המדינה לאספקת צורכיהם הבסיסיים. תכנית ההקמה והאכלוס של מרכזי השהייה מ-2010 מומשה באופן חלקי מאוד. נוסף על כך גם אם היו מוקמים ומאוכלסים שלושת מרכזי השהייה שתוכננו, רוב הזרים שאינם בני הרחקה היו נותרים מחוצה להם, ללא אפשרות חוקית לעבוד ולהתפרנס; שכן עוד בסוף 2010, מועד החלטת הממשלה והדיונים בבג"ץ, מספר הזרים בארץ היה כפול ממספר מקומות השהייה המתוכנן במרכזים. גם לאחר הפעלתה של תכנית משולבת חדשה מנובמבר 2013, מספר הזרים גדול פי חמישה ויותר ממספר המקומות במרכז השהייה. כפי שיפורט להלן, במרכז השהייה ובמתקן המשמורת סהרונים יש מקומות לאכלוס כ-9,000 זרים, פחות מ-20% ממספר הזרים השוהים בישראל על פי הערכת רשות האוכלוסין (יותר מ-50,000 איש); המרכז מיועד בשלב הראשון לגברים זרים בלבד, ולא לאלפי הנשים הזרות שבארץ ולילדים.



ליקוי

8. המדינה הציגה לבג"ץ הסדר שיינקט עד פתיחתו של מרכז שהייה לזרים שאינם בני הרחקה, לפיו לא יוענקו אישורי עבודה לזרים, ובשלב זה לא יינקטו פעולות כנגד מעסיקיהם. את המענה הזה הציגה המדינה כפתרון ביניים לכשישה חודשים, עד פתיחתו של מרכז השהייה. בג"ץ מצא כי יש בעמדת המדינה משום איזון ראוי, בהתחשב במציאות שהוצגה לו. בפועל הפתרון שנקטה המדינה הפך מפתרון ביניים להסדר קבוע. במועד סיום הביקורת (כשנתיים וחצי לאחר שתמו ששת החודשים האמורים), עדיין תלויה אפשרות הזרים להתקיים בכבוד ולספק את צורכיהם המינימליים רק ביכולתם להשיג עבודה ששכר בצדה. זאת במסגרת של הסדר ארעי לפיו נמנעת המדינה מלפעול מול המעסיקים. כמו כן, בפתרון זה ככל שהוא מתמשך, יש אף משום פגיעה בעקרונות יסוד של שלטון החוק, שכן הוא יוצר מצב שבו הדין עמום ונסתר, והרשויות מנציחות שגרה של אי-כיבוד החוק על ידי אי-אכיפתו.


ליקוי


9. המציאות הקיימת מחייבת התמודדות עם השאלה כיצד אפשר להבטיח קיום מינימלי בכבוד לזרים שמחוץ למרכז השהייה, שאינם מסוגלים לעבוד למחייתם, והמדינה אינה מספקת להם תנאים בסיסיים, כמו אנשים שסובלים מנכויות או ממחלות. שאלה זו כלל לא עלתה לדיון, וברי שלא נמצא פתרון להגשמת זכותם של זרים לקיום בסיסי.


ליקוי


10. הסדר אי אכיפה על מעסיקים מיושם כבר כמה שנים באופן המערים קשיים שונים: רשות האוכלוסין נמנעה מלהבהיר ולפרסם לציבור את ההסדר; ומסמכים רשמיים שהונפקו לזרים נוסחו באופן מבלבל ומטעה. 
קיים חשש כי ביישום ההסדר האמור, על מגבלותיו, באופן מתמשך ולאורך שנים, יש כדי להוביל  לפגיעה ביכולתם של חלק מהזרים ליהנות מביטחון סוציאלי ומרמת חיים נאותה, לרבות מזון, לבוש ודיור נאותים, כדרישת האמנה הבין-לאומית בדבר זכויות כלכליות, חברתיות, ותרבותיות משנת 1966, אשר אושררה בישראל ב-1991 (להלן - האמנה בדבר זכויות חברתיות). במצב הקיים נפגעת, במקרים מסוימים, יכולתם של זרים להיות מוגנים מרעב ולהתקיים קיום בסיסי בכבוד. על היועץ המשפטי לממשלה לבחון לאור ממצאיו של פרק זה את המצב הקיים והמתהווה בתחום זה וזאת על מנת להבטיח קיום הוראות חוק יסוד: כבוד האדם וחירותו והדין הבין-לאומי. 



ליקוי


11. מסוף 2008 ועד סוף 2013 חלו שינויים מפליגים בהיקף אוכלוסיית הזרים שאינם בני הרחקה בישראל. בשנים האלה מינה משרד הבריאות צוותים וועדות שמטרתם לגבש מדיניות בעניין שירותי בריאות לזרים, ואף פעל לאספקה של חלק מהשירותים, אולם קביעת המדיניות לא הושלמה, ואף לא הייתה בידי המשרד תשתית הנתונים הנדרשת לשם גיבוש מדיניות כזו. 
ככלל נדרשים מוסדות הבריאות על פי חוק זכויות החולה להעניק לזרים טיפול רפואי במקרי חירום בלבד, אולם בכל הנוגע לזרים עומדים בתי החולים לפני פניותיהם לקבל טיפול גם במקרים שבדרך כלל המענה הטיפולי להם ניתן בקהילה. הטיפול הרפואי בזרים בקהילה חלקי, חסר ומוגבל בעיקר לאזור המרכז.


ליקוי


12. המדיניות שגיבשה הממשלה בנושא הזרים שאינם בני הרחקה חסרה נדבך חשוב, הנוגע לטיפול הניתן לזרים השוהים מחוץ למרכז השהייה. על רקע זה, ובהיעדר תכנית פעולה סדורה של משרד הבריאות, נאלצת מערכת הבריאות להתמודד עם צורכי הזרים, ללא גיבוי תקציבי מתאים. היעדר מקורות תקציביים גם עלול לפגוע באיתנות הכלכלית של בתי החולים. 


ליקוי


13. בהיעדר טיפול רפואי מספק בקהילה, מוזנחים הצרכים הרפואיים של חלק מהזרים שאינם בני הרחקה, עד שמצבם מידרדר לכדי מצב חירום. 




ליקוי


14. עולה חשש ממשי כי מתן גישה מצומצמת לשירותי בריאות לזרים שאינם בני הרחקה, הסובלים ממחלות נפש או ממחלות כרוניות מסוימות, ולעתים אף לזרים הזקוקים לשיקום וסיעוד, כמפורט בממצאי הביקורת, אינו עולה בקנה אחד עם הוראות חוק יסוד: כבוד האדם וחירותו, כפי שפורש בפסיקת בית המשפט העליון ועם תנאי האמנה בדבר זכויות חברתיות. יש אפוא מקום כי ינקטו פעולות כדי לוודא שמוענק השירות הרפואי הנדרש לקבוצות אלה זו על פי הדין. מוצע שהיועץ המשפטי לממשלה גם יבחן, לאור ממצאיו של פרק זה, אם הגישה המצומצמת לשירותי בריאות עומדת בתנאי דינים אלו הן בנוגע לקבוצות האמורות והן בנוגע לשאר הזרים הזקוקים לטיפול רפואי שאינו טיפול חירום ואינם שוהים במרכז השהייה. על היועץ המשפטי לממשלה להנחות את משרדי הממשלה בהתאם לתוצאות בחינתו. 


ליקוי


15.  מדיניות משרד הרווחה בנוגע לטיפול בזרים שאינם בני הרחקה גורסת כי באין מדיניות ממשלתית כוללת לא יוענקו שירותי רווחה לזרים, למעט במקרים שבהם נשקפת סכנה מידית לשלומם. ספק אם ביכולתם של שירותי הרווחה לזהות זרים שנשקפת סכנה לשלומם, שכן נגישות הזרים לשירותי הרווחה מוגבלת ביותר. במצב זה נותרים מחוץ למעגל המטופלים בידי שירותי הרווחה נשים מוכות שאינן שוהות במקלט; זרים שעונו בדרכם לישראל, ולא נבחן מצבם הפיזי והנפשי; וזרים שהוכרו כקרבנות סחר ולא נמצא להם מקום במקלטים.


ליקוי


16. עולה חשש ממשי כי המענה הניתן לקבוצות חלשות ופגיעות אלו כתוצאה מיישום המדיניות האמורה אינו עומד בהוראות חוק יסוד: כבוד האדם וחירותו, אינו מבטיח שמירה מפגיעה בגופו או בכבודו של הנמנה עם קבוצות אלו, ואינו שומר על זכותו לביטחון סוציאלי בסיסי. כמו כן קיים חשש כי המענה הניתן לקבוצות האלה אינו עומד גם בהוראות האמנה בדבר זכויות חברתיות, שנועדה להבטיח את שמירת זכותו של אדם לביטחון סוציאלי, לרמת חיים נאותה ולהנאה מרמת הבריאות הגופנית והנפשית הגבוהה ביותר שאפשר להשיגה, עד כדי מרב המקורות העומדים לרשות המדינה. מוצע לכן כי היועץ המשפטי לממשלה יבחן נושא זה לאור ממצאיו של פרק זה וינחה את משרד הרווחה בהתאם לתוצאות בחינתו.



ליקוי


17. משרד הרווחה קבע כי הטיפול באלימות במשפחה ייעשה ב"מרכז למניעה ולטיפול באלימות במשפחה" שיפעל במסגרת המחלקה לשירותים חברתיים ברשות המקומית. נשים ישראליות זכאיות לסל שירותים ומגוון של פתרונות, ובמקרים הקשים ביותר הן מופנות למקלט. נשים זרות זכאיות רק לפתרון המיועד למקרים הקשים - הפנייה למקלט. יתר על כן, תהליך רגיל של טיפול במקלט, הכולל גם ליווי, תמיכה, טיפול והכוונה לחיים עצמאיים לאחר היציאה ממנו, תוך בחינת האפשרויות העומדות לרשות האישה בעתיד, אינו אפשרי לאישה זרה. שלא כישראלית, אישה זרה אינה זכאית לסיוע בשכר דירה עם יציאתה מהמקלט לצורך קיום חיים עצמאיים ובחירת מקום מגורים הרחק ממעגל האלימות. היא גם אינה זכאית להשתתף בקבוצות טיפוליות ארוכות טווח, ואין מסופק לה סל השירותים שמקבלת אישה ישראלית ובו ליווי וטיפול נפשי, שיקום וטיפול משפחתי. לרוב היא גם אינה זכאית לטיפול רפואי, כיוון שאינה מבוטחת בביטוח רפואי. בהיעדר כל אלה, תהליך השיקום הרגיל, לרבות בתקופת השהייה במקלט אינו מתקיים במקרה של אישה זרה. 


ליקוי


18. קרבנות סחר הם החלשים והפגיעים בקבוצה החלשה והפגיעה של זרים שאינם בני הרחקה, והם הגיעו לישראל דרך גבול מצרים לאחר שעונו. אנשים אלה היו בסכנה קיומית ממשית, וחלקם נחטפו לישראל והגיעו שלא ברצונם. אנשים אלה זכאים לטיפול מסור ותומך ככל שיכולה מדינת ישראל להעניק, ולכל הפחות ככל שצריך לקבל קרבן סחר שנכנס למקלט, על פי החלטת ממשלה.
אמנם במשך כחצי שנה טופל במסירות עניינם של עשרות זרים שהוכרו כנפגעי סחר, שהגיעו במהלך תקופה קצרה יחסית לישראל ולא נמצא להם מקום במקלט, אך משרד המשפטים וארגון א.ס.ף (ארגון סיוע לפליטים ולמבקשי מקלט בישראל) הם שטיפלו בהם, ולא שירותי הרווחה של המדינה, שהם בעלי ההכשרה הנדרשת ובעלי הסמכות לעסוק בכך. 


תגובה
משרד המשפטים


18.	קורבנות סחר בבני אדם הנמצאים במקלטים הייעודיים ("אטלס", "מעגן" ו"טספא"), זוכים להרבה יותר מ"קיום בסיסי בכבוד". סל השירותים הניתן במקלטים בישראל הינו רחב בהרבה מסל השירותים הניתן במקלטים מקבילים בעולם. גם תקופת השהות במקלט ארוכה באופן יחסי לזו הנהוגה במקלטים במדינות אחרות. לעניין קורבנות הסחר שנמצאים מחוץ למקלט, אלה אינם שונים, מבחינת אישורי העבודה הניתנים להם, מכלל הזרים שאינם בני הרחקה. עם זאת, ועדת המנכ"לים הקבועה של המאבק בסחר בבני אדם מכירה בחשיבות של מתן טיפול מיוחד למי שהוכר כקורבן סחר בבני אדם, וכן בהיבט השיקומי של תעסוקה יציבה. ועדת המנכ"לים תפעל לקידום שיח בנושא זה מול משרד הפנים, שנושא האשרות נתון לסמכותו. 



ליקוי


19. מאז שנת 2010 קיבלה הממשלה החלטות בעניינם של "המסתננים לארץ דרך גבול מצרים", שעוסקות ב"בלימת ההסתננות הבלתי חוקית למדינת ישראל" באמצעות הקמת מכשול בגבול ישראל ומצרים, באפשרויות ההרחקה מישראל, בהיבטי הקמת מרכז שהייה והפעלתו ובבחינת המלצות בעניין אכיפה כנגד מעסיקי מסתננים. כמו כן היא נקטה כאמור מדיניות של אי-אכיפה כנגד מעסיקים.
החלטות הממשלה האמורות הניחו את הבסיס למדיניות הממשלה שתכליתה בלימת ההסתננות הבלתי חוקית לישראל, צמצום מספר המסתננים השוהים במרכזי ערים ויציאה מרצון של מסתננים מישראל. ואולם מדיניות זו חסרה נדבך חשוב של מתן מענה בתחום הטיפול וסיפוק צורכיהם הבסיסים של זרים המתגוררים בארץ, שהרי רובם המכריע אינו מוחזק במרכזים שהוקמו: במרכז השהייה ובמתקן המשמורת שהוקמו יש מקומות לאכלוס כ-9,000 זרים, פחות מ-20% ממספר הזרים השוהים בישראל על פי הערכת רשות האוכלוסין (54,000 איש). כמו כן עד מועד סיום הביקורת ניסיונות הממשלה להרחיק זרים למדינה שלישית, שהחלו עוד ב-2008, לא הגיעו לכלל מימוש.


ליקוי


20. במשך יותר מחמש שנים שבו ופנו גורמים שונים, בהם שרים וחברי כנסת לראש הממשלה, למשרד רה"ם, למשרד הפנים ואף ליועץ המשפטי לממשלה ולאגף התקציבים במשרד האוצר, בבקשה שתוגדר מדיניות שתכלול היבטים הנוגעים לטיפול בזרים השוהים בארץ, מחוץ למתקני המשמורת, ויוקצו משאבים ליישומה. נוסף על כך עלתה כמה פעמים הבקשה למנות גורם מתכלל בעל סמכות לעסוק בנושא זה ובקשר שבין משרדי הממשלה. 
התשובות לפניות הללו עסקו במרכיבי המדיניות שהממשלה גיבשה, אולם לא היה בהן מענה קונקרטי לדרישה לקבוע מדיניות ממשלתית בדבר הטיפול בזרים ששוהים בארץ ואינם במתקני משמורת או במרכז שהייה. הפתרונות שאימצה הממשלה, לרבות הרחקת זרים למדינה שלישית, יציאת זרים מהארץ מרצון והקמת מרכז שהייה, עשויים להקטין את מספר הזרים השוהים בארץ, אולם גם אם יתממשו, הרי בשנים הבאות עדיין ישהו בה עשרות אלפי זרים, מחוץ למתקני משמורת ולמרכז השהייה. בכך נותרים משרדי ממשלה, רשויות מקומיות ותושבי דרום ת"א במציאות קשה ומורכבת עמה הם נדרשים להתמודד לבדם.  



ליקוי


21. משרד מבקר המדינה ביקש מחח"י מידע על מצב תשתית החשמל בחמש שכונות דרום ת"א ועל היקף החיבורים המסוכנים בהן. חח"י השיבה כי אין לה נתונים כאלה, והמידע שברשותה הוא כללי: תשתית החשמל בשכונות האלה מיושנת ולא נעשו בה שיפורים של ממש בשנים האחרונות. בתשובה לשאלתו של סמנכ"ל ומנהל מינהל החשמל במשרד האנרגיה השיבה חח"י כי במקומות שבהם מתגוררים תושבים זרים בדרום תל אביב אין חיבורים פירטיים ולא נמצאו ליקויים בטיחותיים. 

תגובה
חברת החשמל 

21. חברת החשמל מבקשת להדגיש כי לא נמצאו ליקויים בטיחותיים בכל הנוגע לתחום פעילותה שהינה עד הדקי המונה המותקן אצל הלקוח.

ליקוי

22. בשנים האחרונות עשתה עיריית ת"א פעולות שונות בנוגע לחיבורים מסוכנים של בתי מגורים לרשת החשמל בשכונות דרום ת"א. מחלקת הפיקוח על הבנייה בעיריית ת"א מסרה למשרד מבקר המדינה כי לנוכח המצב החמור בשכונות דרום ת"א, החליטה לנקוט פעולות שאינן שגרתיות כנגד בעלי הנכסים - לבדוק אם אפשר לנתק מבנים בעלי סיכון גבוה מרשת החשמל. לצורך כך נבחרו כמה מבנים כפיילוט, ובספטמבר 2012 קיימה העירייה סיור לבחינתם שבו השתתפו נציגי חח"י. בעקבות זאת החליטה חח"י כי הניתוק של המבנים עלול לגרום נזק וסיכון נוסף לדיירים הגרים בהם.

תגובה
חברת החשמל

22.	בסיור המדובר לא נמצא מצב חשמלי המצדיק ניתוק אספקת החשמל.




ליקוי

23. על השרים הנוגעים בדבר - שר הפנים מר גדעון סער, שר התשתיות הלאומיות, האנרגיה והמים מר סילבן שלום, ושר האוצר מר יאיר לפיד - לוודא, כל אחד בתחומו שיהיו בידי משרדי הממשלה ובידי עיריית ת"א האמצעים הנחוצים להתמודדות עם הבעיות האמורות. משימה זו רחבה ומורכבת, אולם לנוכח מצוקתם הקשה של תושבי דרום תל אביב והסכנה לשלומם ולבריאותם יש לעשותה ללא שיהוי.

ליקוי

24. על שר הפנים ועל שרת המשפטים לגבש יחד בהקדם האפשרי הצעת החלטה עקרונית שיישומה יבטיח קיום מינימלי בכבוד של כלל הזרים שאינם בני הרחקה ולוודא שהיא תעמוד בדרישות הדין.  עוד עליהם, להביא את ההצעה לדיון בממשלה לשם גיבוש החלטה ונקיטת הפעולות הנדרשות לביצועה. לנוכח האמור בדוח ביקורת זה, יש להשלים בהקדם האפשרי את המשימות האלה.

ליקוי

25. על שרת הבריאות ומנכ"ל משרדה, על משרד המשפטים, וגם על משרד האוצר אם יידרש, להבטיח שתגובש מדיניות בריאות לזרים שאינם בני הרחקה ולוודא שהיא תעמוד בדרישות הדין ואם נדרש להעמיד לצורך זה משאבים סבירים. על משרד הבריאות לגבש גם תכנית פעולה שנגזרת מהמדיניות. אם יימצאו חסמים בפני ביצוע פעולות אלה, על שרת הבריאות להציגם לפני הממשלה, ובמידת הצורך לשוב ולהעלות את הנושא עד שיגובש פתרון. 

תגובה
משרד הבריאות

25.	משרד הבריאות יפעל בשיתוף משרד המשפטים ומשרד האוצר לגיבוש מדיניות בריאות לזרים שאינם בני הרחקה בהתאם למדיניות הממשלה בנושא. 

ליקוי

26. על שר הרווחה ומנכ"ל משרדו, על משרד המשפטים, וגם על משרד האוצר אם יידרש, לעשות את השינויים הנדרשים במדיניות הרווחה כדי לוודא שהיא תעמוד בדרישות הדין בכל הנוגע לקבוצות מסוימות של זרים (נשים מוכות שאינן שוהות במקלט, זרים שעונו בדרכם לישראל ולא נבחן מצבם הפיזי והנפשי וזרים שהוכרו כקרבנות סחר ולא נמצא להם מקום במקלטים), ואם נדרש, להעמיד לצורך זה משאבים סבירים. על משרד הרווחה לגבש גם תכנית פעולה שנגזרת מהמדיניות (בנוגע לפעולות שכרוכות בפעולות של גורמים ממשלתיים אחרים - ראו להלן). אם יימצאו חסמים העומדים בפני ביצוע הפעולות האלה, על שר הרווחה להציגם לפני הממשלה, ובמידת הצורך לשוב ולהעלות את הנושא עד שיגובש פתרון.



תגובה
משרד המשפטים

26. ההמלצה מתייחסת ל"קבוצות מסוימות של זרים". בין הקבוצות המוזכרות, יש שתיים הרלבנטיות לעבודת יחידת תיאום המאבק בסחר בבני אדם במשרד המשפטים: 

א. "זרים שעונו בדרכם לישראל ולא נבחן מצבם הפיזי והנפשי": בין הזרים שעונו בדרכם לישראל, יש כאלה שהוכרו כקורבנות סחר בבני אדם בהתאם להגדרות חוק העונשין הישראלי, והם מקבלים טיפול מקיף מרשויות המדינה. לגבי אלה שלא הוכרו כקורבנות סחר בבני אדם: כפי שצוין בדו"ח ועדת המנכ"לים הקבועה לעניין המאבק בסחר בבני אדם, בראשות מנכ"ל משרד המשפטים דאז, ד"ר גיא רוטקופף, אכן ערכה מספר דיונים בסוגיית המענה הטיפולי לנפגעי העינויים (וזאת, למרות שלא מדובר ב"סחר בבני אדם" כהגדרתו בחוק הישראלי). במסגרת דיונים אלה, הוועדה אף ערכה סיור במתקן "סהרונים". טרם גובשו המלצות סופית בנושא, בין היתר לאור שינויים שחלו במצב המשפטי ובמצב העובדתי בהקשר להגירה מגבול מצרים, מאז החלה הוועדה להידרש לנושא. ביום 18 במאי 2014 תיערך פגישה בנושא בין המנכ"לית לבין מתאמת המאבק בסחר בבני אדם, ובעקבות פגישה זו תזומן ועדת המנכ"לים של המאבק בסחר בבני אדם לדיון נוסף, בו תסוכם עמדת הועדה בנוגע למענה הטיפולי לנפגעי עינויים שלא הוכרו כנפגעי סחר בבני אדם. 
ב. "זרים שהוכרו כקורבנות סחר ולא נמצא להם מקום במקלטים": מספר האנשים שלא נמצא להם מקום במקלטים הולך ופוחת, הן משום שבדצמבר 2013 החל לפעול מקלט חדש לנשים קורבנות סחר (מקלט "טספא"), והן משום שמספר הנכנסים לישראל דרך גבול מצרים פחת מאד, כך שבאופן טבעי פחת גם מספרם של אלה מביניהם המזוהים כקורבנות סחר. 
האנשים המעטים שעדיין ממתינים למקום במקלט מקבלים סיוע באמצעות "מרכז יום" של מסיל"ה (עיריית תל אביב) ומשרד הרווחה והשירותים החברתיים. מרכז היום מסייע הן לנשים והן לגברים שהוכרו כקורבנות סחר בבני אדם. 

הגופים המבוקרים: משרד הרווחה והשירותים החברתיים , משרד הכלכלה,  המוסד לביטוח לאומי , נציבות שוויון זכויות לאנשים עם מוגבלות במשרד המשפטים, נציבות שירות המדינה, משרד החינוך, משרד הבריאות, משרד האוצר, עיריית ירושלים, עיריית  לוד.


ליקוי


[bookmark: _Toc368475280][bookmark: _Toc370125937]1.	 על הממשלה למנות גורם מתכלל, שירכז את עבודת כל הגופים, יתאם ביניהם ויסייע לגבש תכנית עבודה לאומית, ובכלל זה קביעת יעדים, סדרי עדיפויות, איגום התקציבים הניכרים, עידוד המעסיקים בשוק הפרטי, הקמתה של תחנת שירות אחת ללא דיחוי נוסף - הן במשרד הרווחה והן להשמה בשוק החופשי - ומימוש מחויבותו של המגזר הציבורי לשילובם של אנשים עם מוגבלות בשירות המדינה ובשירות הציבורי.


ליקוי 


2. 	בביקורת עלה כי המלצות ועדת לרון להקמת גוף מתכלל טרם יושמו, וזאת חרף העובדה כי חלפו שמונה שנים ממועד אימוצן על ידי הממשלה; ובמועד סיום הביקורת, אוגוסט 2013, עדיין לא קם גורם מתכלל לפעילות הממשלה בתחום זה. נוכח היקף האוכלוסייה של אנשים עם מוגבלות בישראל והשיעור הגבוה מתוכם שאינו מועסק, ונוכח ההשפעות האישיות, החברתיות והכלכליות של מצב זה - יש מקום לבחון קביעת תכנית לאומית, אשר תציע כלים מעשיים ומוגדרים שיסייעו לקידום שילובם של אנשים עם מוגבלות בתעסוקה. 


תגובה
משרד הכלכלה 


2. 	משרד הכלכלה, פועל לגיבוש תכנית לאומית לתחום הקידום התעסוקתי של אנשים עם מוגבלות, תוך שיתוף כל המשרדים העוסקים בתחום: משרד הרווחה, הבריאות, המוסד לביטוח לאומי, המשפטים, החינוך והאוצר,  מתוך כוונה לאגם משאבים ולייצר שיתוף פעולה לטובת אוכלוסיית היעד.  טיוטה ראשונה של התכנית הועברה למשרדים השותפים, תאריך יעד לגיבוש תוכנית לאומית,  במחצית  שנת 2014. 



ליקוי

 
3.	עוד עלה שהממשלה לא העניקה לוועדת המעקב ליישום דוח לרון את הסמכויות הנדרשות למילוי התפקיד ולהכרעה במצבים של מחלוקות בין-משרדיות, ובהיעדר סמכויות אלה לא יכלה ועדת המעקב להוציא לפועל מתווה פעולה המסדיר את פעילות הגופים, לרבות המלצות בדבר קביעת הסדרי תיאום ושיתוף פעולה ביניהם. לא נמצא כי ועדת המעקב פנתה ביוזמתה לממשלה בבקשה להקנות לה סמכויות לצורך ביצוע עבודתה. 


ליקוי


4. 	אי-יישום המלצת ועדת לרון להקמת תחנת שירות אחת (OSC) - אחת ההמלצות העיקריות של ועדת לרון הייתה ליישם בישראל את העקרונות של הדגם "תחנת שירות אחת", One Stop Center (להלן - תחנת שירות), ולהקים שני סוגים של תחנות שירות: האחת במשרד הרווחה, שתיועד לאנשים עם מוגבלות שאינם מתאימים לתעסוקה בשוק החופשי; השנייה במשרד הכלכלה, שתיועד לאנשים עם מוגבלות המתאימים לתעסוקה בשוק החופשי, ותתמחה בהשמה.  בשנים 2013-2006 התגלעו מחלוקות בין משרדי הממשלה בין היתר בנוגע לגורם שיוביל את הקמת התחנה להשמה בשוק החופשי, לאוכלוסיית היעד שלה ולאופי הטיפולי שיוצע בה, ורבות מהן נותרו ללא הכרעה. במועד סיום הביקורת עדיין לא הוקמה התחנה, שמטרתה שילוב אנשים עם מוגבלות בתעסוקה בשוק החופשי; טרם הסתיים אפילו הליך הניסוח של טיוטת המכרז להקמתה. אי-הקמתה של תחנת שירות אחת (One Stop Center) לאנשים עם מוגבלות - תחנה שיכולה לשמש כלי מרכזי לצמצום הסבך הביורוקרטי העומד בפני אדם עם מוגבלות - ממחיש ביתר שאת את הליקויים בתפקוד הממשלתי המקשים על שילובם בתעסוקה; האחריות על הקמת תחנת שירות אחת שמטרתה שילוב בתעסוקה בשוק החופשי "נדדה" בין משרדי הממשלה והמוסד לביטוח לאומי; ואילו לגבי תחנת השירות במשרד הרווחה כמעט לא נעשה דבר. 


תגובה
המוסד לביטוח לאומי


4. 	המוסד לביטוח לאומי  ישתף פעולה עם משרד הכלכלה לקידום הנושא.


תגובה 
עיריית לוד


4. 	האגף לשילוב חברתי בלוד פועל באופן שוטף על מנת לתת מענה הולם לאוכלוסייה בעלת מוגבלות. משרד הרווחה הכשיר רכזת שיקום באגף הרווחה לאיתור וגיוס  מועמדים מתאימים. במסגרת מפגשי עבודה עם המוסד לביטוח  לאומי והתחנה לבריאות הנפש, הופנו לרכזת השיקום באגף עשרות מקרים המתאימים להפניית תעסוקה נתמכת.  עקב תקציב מוגבל לתכניות השיקום התעסוקתי שהועמד לנושא על ידי משרד הרווחה,  ניתן מענה למקרים בודדים בלבד לעומת עשרות בקשות  שאינן נענות.  



ליקוי


5. 	לדעת משרד מבקר המדינה, על מנת שהגופים הנדונים יוכלו לעבוד באופן מתואם, ראוי כי הם יקבעו הגדרות מוסכמות ואחידות, ככל שניתן, אשר ישמשו בין היתר בדיונים בין-משרדיים ולצורכי קביעת מדיניות. 


תגובה
המוסד לביטוח לאומי


5. 	המוסד לביטוח לאומי  ישתף פעולה,  ויעביר את   כל המידע והייעוץ הנדרש, ללשכה המרכזית לסטטיסטיקה ולכל הגורמים הרלוונטיים, כדי לקבוע הגדרה מדויקת של אנשים עם מוגבלות.

ליקוי


6. 	מיעוט בני נוער המשתתפים בתכניות מעבר - ועדת לרון עמדה על חשיבות תכניות מעבר, שמטרתן לסייע לבני נוער עם מוגבלות בכיתות י'-י"ב להשתלב בתעסוקה עם סיום לימודיהם,  וכמוה גם הממשלה בהחלטתה מינואר 2012; ומשרד הרווחה סבור כי על תכניות אלו להפוך לתכנית לאומית. למרות האמור נמצא כי רק 7% מכלל התלמידים הלומדים במסגרות של החינוך המיוחד בשכבות י'-י"ב משתתפים בתכניות מעבר, וכי נכון לשנת 2012, 0.2% מתקציב אגף השיקום שבמשרד הרווחה - 300,000 ש"ח - יועד לתכניות מעבר.

תגובה
משרד החינוך


6. 	שילובם של תלמידים להתנסות תעסוקתית במסגרת תכניות מעבר בשיתוף פעולה  משרד החינוך ומשרד הרווחה, תלוי בתקני הרווחה.  לעיתים, בשל היעדר תקנים ובשל חשיבות ההתנסות,  משולבים תלמידים בהתנסות תעסוקתית ביוזמות של צוותי החינוך וללא כל קשר עם הרווחה.



ליקוי 


[bookmark: _Toc374015817][bookmark: _Toc374365213][bookmark: _Toc374535725][bookmark: _Toc375132758][bookmark: _Toc375747980][bookmark: _Toc376672518][bookmark: _Toc376851828][bookmark: _Toc370125942][bookmark: _Toc368475295][bookmark: _Toc370125952]7. 	כפילויות בעבודת הגופים אי-מיצוי זכויות, כפילות באבחונים והיעדרו של נוהל העברת מידע. הבדיקה העלתה כי קשרי העבודה שבין אגף השיקום שבמשרד הרווחה לבין אגף השיקום שבמוסד לביטוח לאומי (להלן: בט"ל) - שני גופים שנקודת ההשקה ביניהם קריטית - אינם מוסדרים ומידע רלוונטי אינו מועבר. כך נוצר מצב שבו אדם הפונה לאגף השיקום בבט"ל ונקבע לגביו כי אינו מתאים לשיקום תעסוקתי שם, המידע בעניינו לרוב לא יעבור לאגף השיקום שבמוסד הרווחה - גם אם הוא עשוי להתאים לשיקום התעסוקתי של משרד זה, וכך אנשים רבים לא זוכים לשיקום המגיע להם. 


תגובה
המוסד לביטוח לאומי


7. 	המוסד  לביטוח לאומי מציין כי, בסוגיית כפילויות בעבודת הגופים: אי מיצוי זכויות, כפילות באבחונים והיעדרו של נוהל העברת מידע, וקשרי העבודה בין אגף השיקום שבמשרד הרווחה, לבין אגף השיקום שבמוסד,  נכתב כבר  נוהל משותף עם משרד הרווחה. הנוהל יופץ לכל עובדי השיקום במוסד לביטוח לאומי ולכל עובדי הרווחה.  לביצוע אגף השיקום במוסד  עד סוף מחצית שנת 1014. בסוגיית  כפל שיקום - אגף השיקום  במוסד לביטוח לאומי יערוך מיפוי של כלל הכפלים האפשריים.  אגף השיקום יפעל למיפוי עד חודש דצמבר 2014. בנוסף, כל מקום שיימצא סיכון לכפל, המוסד  לביטוח לאומי ינסה לבצע פעולות, על מנת למנוע  כפלים אלו. פעולות למניעת כפלי שיקום יבוצע,  במהלך שנת 2015.

ליקוי

8. 	בהיעדרו של גורם מתכלל, שירותי השיקום לאנשים עם מוגבלות והפעילות הממשלתית לעידוד מעסיקים מאופיינים בחוסר תיאום עד כדי כפילות ואף עד כדי בזבוז משאבים, תוך פגיעה באפקטיביות שלהם. יש לפעול בהקדם לתיקון מצב זה.


תגובה
המוסד לביטוח לאומי


8. 	המוסד לביטוח לאומי פועל למצוא מקורות תעסוקה לאוכלוסיית הנכים.  עם זאת, המוסד יכין עם משרד הכלכלה מפרט של הפעולות בהן קיימת כפילות, ויקבע את התיאום הנדרש למניעת בזבוז משאבים וכפילויות,  לוח זמנים לביצוע דצמבר 2014. 

ליקוי


9. 	מעקב חסר אחר המושמים בתעסוקה - משרד הרווחה והבט"ל אינם עורכים מעקב סדיר אחר אנשים שבשיקומם התעסוקתי הושקעו תשומות גדולות. למשל, נמצא כי רבע לפחות מבין אלה שסיימו בהצלחה תכנית שיקום בבט"ל בחמש השנים האחרונות אינם עובדים כיום, אולם בט"ל לא בחן את הסיבות לתופעת הנשירה. 


תגובה
המוסד לביטוח לאומי


9. 	המוסד לביטוח לאומי באמצעות  אגף השיקום, מפיק באופן שוטף דוחות של מושמים בתעסוקה, ועורך בדיקת נתונים הכוללת: האם המושמים אכן עובדים, נתוני שכר, פרק הזמן עד למציאת העבודה וכו'.  האגף השיקום בשיתוף מינהל המחקר, הכין הצעת טיוטה למחקר, אשר מטרתו בדיקת הסיבות לנשירת משתקמים מכוח העבודה . תחילת המחקר ברבעון אחרון 2014,  תקופת המחקר כ- 3 שנים.


מעקב
עיריית לוד


9. 	האגף לשילוב חברתי בלוד עוקב באופן סדיר אחר האנשים המופנים דרכו לשיקום תעסוקתי, הספקים נותני השירותים מעבירים דוח חודשי המפרט את תכנית ההשמה.


ליקוי

[bookmark: _Toc374535727][bookmark: _Toc375132760][bookmark: _Toc375747982][bookmark: _Toc376672520][bookmark: _Toc376851830][bookmark: _Toc370125968]10. 	פיצול ארגוני מתמשך במשרד הרווחה - הבדיקה העלתה כי במועד סיום הביקורת לא הוקם מינהל לשירותי שיקום במשרד הרווחה שעל הקמתו המליצה ועדת לרון, והפיצול בין שלושת אגפי המשרד - אגף השיקום, אגף מש"ה והשירות לאוטיזם - נותר בעינו, לעתים ללא תיאום בין פעולותיהם. הבדיקה העלתה עוד כי יש הבדלים בין אגפי משרד הרווחה מבחינת משך ותוכן השיקום שהם מציעים לאדם עם מוגבלות. לדוגמה, במצב הדברים האמור, אדם שיש לו הן מוגבלות פיזית והן מוגבלות שכלית-התפתחותית, אשר יטופל באגף השיקום במשרד הרווחה, יזכה לתהליך ליווי מצומצם יחסית לטיפול שיקבל אם יטופל באגף מש"ה, השייך אף הוא למשרד הרווחה.





ליקוי


[bookmark: _Toc374015820][bookmark: _Toc374365216][bookmark: _Toc374535728][bookmark: _Toc375132761][bookmark: _Toc375747983][bookmark: _Toc376672521][bookmark: _Toc376851831]11.  	בביקורת עלה כי על אף הוראות סעיף 15א לחוק שירות המדינה (מינויים), התשי"ט-1959 (להלן - חוק המינויים), הקובע חובת ייצוג הולם בשירות המדינה לאנשים עם מוגבלות, שיעור העסקתם של אנשים עם מוגבלות בשירות המדינה נמוך - 2.05% בלבד מעובדי המדינה בשנת 2010 היו אנשים עם מוגבלות לפי הגדרות נציבות שירות המדינה (להלן: נש"ם), אף ששיעורם באוכלוסייה הוא למעלה מ-5%. עוד העלתה הבדיקה כי אף שהתקבלה החלטת ממשלה בינואר 2012 לייעד משרות לאנשים עם מוגבלות - כלי שניתן לקדם באמצעותו ייצוג הולם בשירות המדינה - במועד סיום הביקורת עדיין לא פורסם מכרז למשרה ייעודית מעין זו. יוצא אפוא כי נש"ם לא פעלה באופן יזום לקידום ייצוגם ההולם של אנשים עם מוגבלות בשירות המדינה, והיקף העסקתם בשירות המדינה נותר נמוך כשהיה. נציבות שירות המדינה אינה עומדת בדרישות חוק המינויים. נוסף על כך, אין חובת דיווח בכל הנוגע להעסקת אנשים עם מוגבלות בתאגידים הציבוריים, בחברות הממשלתיות וברשויות המקומיות - ומנגנוני דיווח דוגמת אלה החלים על שירות המדינה והקיימים בנוגע לאוכלוסיות חלשות אחרות - אינם בנמצא. 


ליקוי


12.	חוק המינויים החל על שירות המדינה כולל מנגנון דיווח שנתי בנוגע ליישום חובת הייצוג ההולם. לעומת זאת, על השלטון המקומי, על חברות ממשלתיות ועל תאגידים שהוקמו על פי חוק (להלן - תאגידים ציבוריים), חל סעיף 9 לחוק שוויון זכויות לאנשים עם מוגבלות, התשנ"ח-1998, אשר חובת הדיווח על פיו טעונה הסדרה בתקנות, אך אלו טרם הותקנו. לדעת משרד מבקר המדינה, ראוי כי שר הכלכלה ישקול ליזום תקנות מסוג זה לגבי רשויות מקומיות, חברות ממשלתיות ותאגידים ציבוריים.

ליקוי


13. 	תמרוץ מעסיקים בשוק הפרטי - מן הביקורת עולה כי שיעור האנשים עם מוגבלות הנהנים מאחד ממסלולי הפעולה העיקריים לתמרוץ מעסיקים שמפעיל המטה לשילוב שבמשרד הכלכלה בשנים האחרונות אינו גבוה. למשל, בשנים 2012-2010 נהנו רק כמה מאות עובדים בשנה מאבחוני שכר מינימום מותאם ומהשתתפות במימון התאמות.  


ליקוי


14. 	ממצאי הביקורת מעלים תמונת מצב עגומה בכל הנוגע לשילובם של אנשים עם מוגבלות בתעסוקה. מספר האנשים עם מוגבלות שאינם מועסקים - בהתחשב בעובדה שחלק מהם אינם יכולים לעבוד - עדיין גבוה: כ-82% ממקבלי קצבת נכות כללית אינם מועסקים. 76% מקרב האנשים עם מוגבלות הכשירים רפואית לשיקום תעסוקתי כלשהו לא קיבלו שירותי שיקום תעסוקתי, אף שרבים מהם היו יכולים להיעזר בשירותים אלה כדי להשתלב בעבודה. אולם השינויים שחלים בתחום זה הם מצומצמים ומתבצעים באטיות. 



תגובה
המוסד לביטוח לאומי

14. 	המוסד פועל לאיתור אוכלוסייה בעלת פוטנציאל לשיקום, העבודה תתבצע בשלבים.
	בשנת 2014, תיעשה פנייה יזומה להפצת מידע בנושא השיקום,  לאוכלוסייה בגילאי 18-30, אשר אחוזי הנכות שלה הינם בין  20%-40%. לכל מבוטח, יישלח מכתב, בו יוזמן לבדוק את זכאותו לשיקום תעסוקתי במסגרת הביטוח הלאומי. בשנת 2015, ימשיך התהליך לאוכלוסיות נוספות.
	המוסד מציין כי לחלק מאוכלוסייה זו אין זכאות לשיקום בביטוח לאומי, שכן לאחוזי הנכות הרפואית אין השלכה תפקודית. מדיניות המוסד היא להתמקד בנכים אשר להם יש מגבלות תפקודיות.


ליקוי


15. 	אדם עם מוגבלות המנסה להשתלב בתעסוקה ניצב מול סבך ביורוקרטי - משרדי ממשלה ומוסדות רבים, ובעיקר משרד הרווחה, משרד הכלכלה והבט"ל, אחראים למתן שירותי שילוב תעסוקתי. גופים אלו פועלים באופן עצמאי, ללא תיאום מוקדם וללא הסדרת העבודה ביניהם; בנקודות ההשקה ביניהם מתגלעות מחלוקות בין-ארגוניות רבות; וחסר תכנון כולל המקצה את המשאבים הניכרים בהתאם לסדרי עדיפויות.


תגובה
משרד הבריאות


15. 	משרד הבריאות מקדם יוזמה  בין משרד הבריאות והרווחה לאוכלוסייה "הנופלת בין הכיסאות".

ליקוי 

16. 	לדעת משרד מבקר המדינה על המוסד לביטוח לאומי, משרד הרווחה ומשרד הבריאות למפות במשותף את אוכלוסיית האנשים עם מוגבלות שהיא בעלת פוטנציאל שיקום תעסוקתי, ולפעול להציע שירותי שיקום לאותם אנשים עם מוגבלות שהם בעלי פוטנציאל שיקום, אשר אינם מקבלים אותו. על המוסד לביטוח לאומי ומשרד הרווחה לבצע מעקב אחר המושמים בתעסוקה ולבחון את הסיבות לתופעת הנשירה מכוח העבודה של רבים מקרב אוכלוסייה זו, וזאת חרף התשומות הגבוהות שהושקעו בשיקומם התעסוקתי. כן יש לפעול כדי להעלות באופן ניכר את שיעור ההשתתפות בתוכניות מעבר לבני נוער עם מוגבלות כהכנה לקראת השתלבות עתידית בתעסוקה.



תגובה
המוסד לביטוח לאומי


16. 	אגף השיקום  במוסד לביטוח לאומי, יכין מסמך אפיון למיפוי כללי של האוכלוסייה בעלת פוטנציאל לשיקום תעסוקתי. האפיון יכלול את כל הפרמטרים הקיימים במוסד ופרמטרים נוספים אשר ניתן יהיה לקבל מגורמי חוץ. מסמך אפיון זה יהווה בסיס לקבלת החלטות ודרכי פעולה להרחבת השיקום התעסוקתי, יעד לביצוע יולי 2014. 


תגובה
משרד הבריאות


16. 	משרד הבריאות ממשיך לקדם  עבודה משותפת בין משרדי הממשלה לשם קידום הנושא כדלקמן:
א. הוקם פורום בין משרדי להכנת החלטת ממשלה משותפת  בהובלת משרד הכלכלה. הפורום מתכנס אחת לשבועיים.

ב. המשרד ממשיך לקדם שיתופי פעולה ייחודיים עם הביטוח לאומי, אגף שיקום, אגף הקרנות הגו'ינט ומשרד הכלכלה להקמת מיזמים משותפים מקדמי תעסוקה. 
ג. מתקיים פורום בין משרדי בריאות רווחה ומשפטים אשר נועד לפתור את האוכלוסיות בעלות תחלואה כפולה הנופלים בין הכיסאות.


ליקוי


17. 	ממצאי הביקורת מעלים תמונת מצב עגומה בכל הנוגע לשילובם של אנשים עם מוגבלות בתעסוקה. מספר האנשים עם מוגבלות שאינם מועסקים - בהתחשב בעובדה שחלק מהם אינם יכולים לעבוד - עדיין גבוה: כ-82% ממקבלי קצבת נכות כללית אינם מועסקים. 76% מקרב האנשים עם מוגבלות הכשירים רפואית לשיקום תעסוקתי כלשהו לא קיבלו שירותי שיקום תעסוקתי, אף שרבים מהם היו יכולים להיעזר בשירותים אלה כדי להשתלב בעבודה. אולם השינויים שחלים בתחום זה הם מצומצמים ומתבצעים באטיות. 


תגובה
המוסד לביטוח לאומי


17. 	ראה תגובה לליקוי 14.


ליקוי


18. 	שירותי שיקום תעסוקתי הם הכלי שמציעה המדינה לשיקום ולשילוב של אנשים עם מוגבלות בתעסוקה. נמצא כי מקרב כ-258,000 אנשים עם מוגבלות הכשירים רפואית לשיקום תעסוקתי כלשהו - 76% (כ-195,000 איש) לא קיבלו שירותי שיקום תעסוקתי מאף גורם מהגורמים המופקדים על שיקומם (בט"ל, משרד הרווחה ומשרד הבריאות). ניתן להניח כי חלקם יכולים היו להיעזר בשיקום תעסוקתי כדי להשתלב בעבודה. עם זאת יובהר כי חלק מחברי הקבוצה שלא קיבלה שירותי שיקום, ככל הנראה לא מתאימים לשיקום תעסוקתי (למשל, בשל היעדר מוטיבציה לעבוד), או אינם זקוקים לו (בין משום שהם יכולים להשתקם בעצמם ובין משום שהם כבר מועסקים).


תגובה
משרד הבריאות


18. 	המשרד תומך  בדוח הביקורת  למיקוד תשומת הלב לאנשים עם מוגבלויות בעלי פוטנציאל גבוה להשתלבות בעבודה כגון אוכלוסיית צעירים, אוכלוסיית נכי נפש בעלי פחות מ – 40% נכות נפשית , רפואית וכדומה.  משרד הבריאות פועל למימוש ההתייחסות הראויה לאנשים עם מוגבלויות. דוגמה מעשית לכך הינו פרוייקט חונכות המלווה משתקמים בלימודים אקדמיים שלהם. מספר הלומדים במכינות אקדמאיות ולימודים אקדמאים עלה בשנת 2013. בנוסף, משרד הבריאות ממשיך לקדם את נושא הצעירים: בשנה האחרונה המשרד הוסיף תקנים נוספים לשירות הלאומי.


ליקוי


19. 	בביקורת עלה כי כל גורם ממשלתי מרכז בנפרד את המידע שצבר על אנשים עם מוגבלות, ואין אפשרות לדעת בגוף אחד אם פלוני קיבל בעבר שיקום תעסוקתי אצל גוף אחר. נוסף על כך, לא קיים מיפוי מרכזי של כלל האנשים עם מוגבלות לעניין התאמתם, זכאותם והזדקקותם לשיקום תעסוקתי (בין אם בבט"ל, במשרד הרווחה או במשרד הבריאות).





תגובה 
משרד הבריאות


19. 	בשנים האחרונות מתהדק הקשר  בין שיקום בריאות הנפש  למערכת השיקום בביטוח לאומי על מנת למנוע כפילות בשיקום וקביעת שפת עבודה משותפת.  כמו כן יצירת תכניות שיקום משותפות אשר ישלימו זו את זו. לדוגמא: מכרז משותף  למכינות ללימודים גבוהים בתקציב משותף בין המשרדים. יש להדגיש שהסתיים מחזור ראשון של מכינה אקדמית, החלה הרשמה למחזור הבא. בנוסף, מתקיימות ישיבות קבועות בין משרד הבריאות וביטוח לאומי אחת לחודש. 
	הוקמה ועדה משותפת בין משרד הבריאות ומשרד הרווחה לשם בניית מסד מושגים משותף  בתחום השיקום התעסוקתי. הוועדה סיימה את עבודתה. 


ליקוי


20. 	על הממשלה למנות גורם מתכלל, שירכז את עבודת כל הגופים, יתאם ביניהם ויסייע לגבש תכנית עבודה לאומית, ובכלל זה קביעת יעדים, סדרי עדיפויות, איגום התקציבים הניכרים, עידוד המעסיקים בשוק הפרטי, הקמתה של תחנת שירות אחת ללא דיחוי נוסף - הן במשרד הרווחה והן להשמה בשוק החופשי - ומימוש מחויבותו של המגזר הציבורי לשילובם של אנשים עם מוגבלות בשירות המדינה ובשירות הציבורי


תגובה
משרד הבריאות


20. 	המשרד  מאמץ את דוח הביקורת  והמלצתו  לתכנית לאומית. יודגש בהקשר לכך הצורך להגדיר גוף בעל סמכות הכרעה מקצועית מליאה עבור מקרים "הנופלים בין הכיסאות".  משרד הבריאות שותף לפורום בין משרדי הכולל  נציגים של כל המשרדים הרלוונטיים רווחה, בריאות, כלכלה וביטוח לאומי. הפורום מכין מסמך משותף אשר יוגש לכנסת כבסיס להחלטת ממשלה בנושא העסקת אנשים בעלי מוגבלות.

הגופים המבוקרים: משרד החינוך, משרד הרווחה, רשות האוכלוסין, ההגירה ומעברי הגבול, מינהלת נעל"ה, לשכת הקשר נתיב


ליקוי


1.	כניסת ילדים אל ישראל ויציאתם ממנה: בחוקים, בתקנות או בנהלים הנוגעים לכניסה לישראל ולהענקת אשרות שהייה לאזרחים זרים אין הוראות מיוחדות לכניסת ילדים ללא הוריהם, וכן אין מגבלות על הבאה יזומה של ילדים בידי מי שאיננו האפוטרופוס החוקי שלהם. קיים נוהל הטיפול בכניסה ויציאה של קטינים נלווים במעברי גבול, שעניינו מניעת עברות פליליות או השתקעות ילדים בארץ שלא כדין, אולם אין בו הוראות שעניינן הגנה על הילדים.
רשות ההגירה מנהלת רישום של הילדים הנכנסים לישראל, אך בידיה נתונים מועטים ביותר עליהם. במקרה שבו נכנס הילד לישראל עם מלווה חסרים פרטי זיהוי ויצירת קשר של המלווה, זיקתו אל הילד והגורם שאישר את הליווי. כמו כן אין נתונים על המקום שבו צפוי הילד לשהות ועל אפשרויות יצירת קשר עמו, עם הוריו או עם מי שאמון על השמירה עליו. בידי הרשות גם אין נתונים בדבר מספר הילדים שנכנסו לישראל ללא הוריהם. המצב הקיים מאפשר לגורמים שונים להביא ילדים לישראל אף שאינם אחראים בהכרח לדאוג לשלומם ולמחייתם, וללא ידיעת רשויות המדינה.
על פי החלטת ועדת העלייה, הקליטה והתפוצות של הכנסת, בדצמבר 2007 הוקמה ועדה בין-משרדית לצורך כתיבת נהלים בנושא הכניסה של ילדים אל ישראל ויציאתם ממנה. ואולם ועדה זו קיימה פגישה ראשונה רק בפברואר 2009, והגישה את המלצותיה למנכ"ל רשות ההגירה במרץ 2013 - כעבור חמש שנים וחצי. ביולי ובאוקטובר 2013 הוצגו ההמלצות לשר הפנים, והוא אישר אותן עקרונית בכפוף להצגת נוהל פרטני. במועד סיום הביקורת טרם אושרו הנהלים האמורים.
על רשות ההגירה והמשרדים הרלוונטיים לפעול ללא דיחוי נוסף לאישורם ולהטמעתם של נהלים לכניסת ילדים לישראל ויציאתם ממנה, לרבות מנגנוני בקרה ופיקוח על מקום הימצאותם ועל הגורם האחראי להם. על הרשות לדאוג שיהיה בידיה מידע עדכני ומלא עליהם ולהסדיר את העברתו למשרדים הרלוונטיים, בהתאם לדין ובכפוף להגנת הפרטיות.
מן הראוי שמשרד המשפטים יפעל לקידום הסדרה חוקית של אפוטרופסות נוספת על זו של ההורים השוהים בחו"ל, לילד השוהה לבדו בישראל תקופה ממושכת, וזאת בהתחשב בגילו ובמשך השהות שלו ותוך שמירה על איזון בין אחריות ההורים לבין דרישות החוק להגנה על הילד.



ליקוי


2.	פרויקט צ'רנוביל: בשנת 1995, בעקבות החלטת שֹרת העבודה והרווחה דאז, התקשר משרד הרווחה עם עמותת צעירי אגודת חב"ד - המרכז עבור החזקת חלק מילדי צ'רנוביל שנקלטו בפנימייה שבניהולה. בשנים 2000 עד 2011 שילם המשרד לעמותה יותר מ-18.5 מיליון ש"ח עבור החזקת חלק מהילדים.
התקשרות משרד הרווחה עם העמותה נעשתה בניגוד להחלטת ממשלה מ-1992 אשר ביטלה החלטת ממשלה קודמת שקראה להקצות אמצעים לטיפול בילדי צ'רנוביל. החלטת המשרד חייבה הקמת צוות רב-מקצועי בדרג הנהלת המשרד בתחומי המשפט, הבריאות ועוד, על מנת לגבש נוהלי טיפול באוכלוסייה ייחודית זו. צוות כזה לא הוקם, לא התקיים דיון בדרג מנכ"ל, ובמשך יותר מ-25 שנה לא ניתנו הנחיות מפורטות לטיפול בפרויקט על כל היבטיו.


תגובה
משרד הרווחה


2. מדובר בפרויקט הצלה ייחודי שההחלטה לקיימו התקבלה  על ידי שרת הרווחה, דאז, הגב' אורה נמיר.  מדובר בפעולה שאינה שייכת לשגרת העבודה של שירות ילד ונוער, לא תאמה את הגדרות תפקיד המפקח על פי נהלי המשרד (תע"ס 8.17 וקובץ נהלים של המעון ופעולותיו). כאשר התקבלה החלטה על ידי מנכ"ל המשרד הקודם לסגור הפרויקט,   שירות ילד ונוער הודיע למסגרת על הפסקת השמת ילדים חדשים וסגירת הפרויקט באופן הדרגתי עד סיום לימודיהם של הילדים, כמוסכם עם המנכ"ל דאז. ( כיום נותרו שלושה ילדים אחרונים העומדים לסיים  לימודיהם ). נדרשת החלטת הנהלת המשרד בכתב על כך שכל  פרויקט ייחודי שיוטל על שירות ילד ונוער ושאינו תואם את כללי הפיקוח והבקרה של המשרד, יפורסם כמסמך מדיניות חתום.


ליקוי


3. 	משרד הרווחה לא קבע נורמות או קריטריונים לאיתור נזקקותם והתאמתם של ילדי צ'רנוביל לקליטה בפנימייה בישראל, לפני הבאתם ארצה. בכך אִפשר את הבאת הילדים, הכרוכה בעזיבת מדינתם, ביתם וחיק הוריהם ומשפחתם - הגם שאלה נעשו בהסכמת ההורים ולעתים אף בהתאם לרצונם ובחירתם - בלי שטובת הילד והשלכות המעבר לישראל נבחנו כלל בידי גורם מקצועי בלתי תלוי בעמותה. המשרד גם לא וידא שהעמותה העבירה לנתיב, הגורם המוסמך לקביעת זכאות לעלייה, את שמות הילדים כדי שתיבחן זכאותם על פי חוק השבות, התש"י-1950 כדרוש - לא לפני הבאתם לישראל ואף לא לאחריה.


ליקוי


4. 	משרד הרווחה כשל בבקרה על ההתקשרות עם העמותה. הוא אפשר לעמותה להחזיק בפנימייה ילדים בני פחות מ-12 שנה, ביניהם גם בני שש ושמונה, בניגוד לכללים. הוא לא אכף על העמותה את דרישותיו לפעול למינוי אפוטרופוס לילדים בישראל. משנת 1997 ועד 2012 היו בידי משרד הרווחה מסמכים של כ-50 מאלפי הילדים שהביאה העמותה באותן שנים, לצורך הסדרת מינוי אפוטרופסות. המשרד לא בדק אם העמותה החזיקה מסמכים תקפים בדבר הסכמת ההורים להחזקת הילדים על ידיה. המפקחים ולשכת הייעוץ המשפטי של משרד הרווחה לא תיאמו את הפעולות עם העמותה ולא דיווחו אלה לאלה על מינוי אפוטרופסים או על היעדרם.


ליקוי


5. 	אף שאחת הסיבות להבאת הילדים ארצה הייתה הסכנה הבריאותית שבחשיפה לקרינה הרדיואקטיבית במקום מגוריהם, מ-1992 ועד מועד סיום הביקורת לא פנה משרד הרווחה לקבלת חוות דעת רפואית מגורם בלתי תלוי המתמחה בהשפעות אסון צ'רנוביל, ולא עקב אחר מצבם הרפואי של הילדים ואחר הטיפול בהם.


ליקוי


6. 	משרד הרווחה לא בדק אם חל שינוי במעמדם החוקי של הילדים במהלך השנים, או אם הם נמצאים בישראל. חלק מהילדים יצאו לחו"ל ושהו בפנימייה רק כמה חודשים בשנה, אך המשרד שילם לעמותה בגין החזקתם בפנימייה גם בעת היעדרות ממושכת. הביקורת העלתה כי תשלומי היתר בגין ארבעה מן הילדים שיצאו לחו"ל הסתכמו במאות אלפי ש"ח.


תגובה
משרד הרווחה


6. עם קבלת השמות המלאים של הילדים שעל פי דו"ח הביקורת, שהו בחו"ל ושולם עבורם תשלום לפנימייה, יקיים הפיקוח המחוזי שימוע  של כל אחד מהמקרים וישקול דרך תגובה , בתיאום עם המטה הארצי, החשבות והמחלקה המשפטית.


ליקוי


7. 	משרד הרווחה אישר לעמותה מימון עבור עד 71 ילדים השוהים בפנימייה, אך ידע ששוהים בה ילדים נוספים על אלה שהעמותה דיווחה עליהם. המשרד לא פיקח על שהותם של הילדים הנוספים שהעמותה הביאה לישראל.


ליקוי


8. 	משרד הרווחה חתם עם העמותה על הסכם התקשרות אחיד להפעלת פנימיות אף שסבר כי ההסכם לא מתאים לפרויקט צ'רנוביל. הוא המשיך את ההתקשרות עם העמותה גם בשנים שנשלל ממנה אישור ניהול תקין בשל אי-סדרים כספיים בהתנהלותה, ובניגוד להחלטת הממשלה המחייבת התקשרות של משרדי ממשלה רק עם עמותה בעלת אישור כאמור.
הנהלות משרד הרווחה כשלו בכך שאפשרו את תקצוב העמותה בלא שנתנו הנחיות מפורטות לטיפול בילדים ובפרויקט צ'רנוביל על כל היבטיו. על משרד הרווחה היה לקיים פיקוח רצוף וצמוד על הפנימייה - על אחת כמה וכמה במקרה של אוכלוסיית ילדים שהובאו לישראל ללא הוריהם על ידי גורם פרטי - לרבות פיקוח על מינוי אפוטרופוס לכל ילד, על נוכחותם בפנימייה, על מצבם הבריאותי ועל מעמדם החוקי. אם ראה המשרד בפרויקט זה צורך חיוני, היה עליו להביאו לאישור הממשלה. כמו כן על משרד הרווחה לפעול להשבת כספים ששולמו ביתר לעמותה.


תגובה
משרד הרווחה


8.	בימים אלו מתקיים דיון על חובת השרות וצורת הפיקוח לגבי מוסד שאינו ממומן על ידי המשרד, אך מאידך חייב ברישיון - אם  ימשיכו להתחנך בו ילדים מתחת לגיל 14, גילאים הדורשים רישיון להפעלת מוסד.


ליקוי


9.	תכנית נעל"ה ומסלול נעורים: כל המועמדים לתכנית נעל"ה עוברים תהליך מיון בחו"ל על ידי צוותי המיון של מינהלת נעל"ה. מועמד לתכנית צריך לענות על דרישות שונות, ובהן יכולת התמודדות במצבי לחץ; יכולת התמודדות עם ניתוק מהבית; התאמה חברתית; עמידה ברמת לימודים נדרשת; התאמות פסיכולוגיות והיעדר בעיות נפשיות ובעיות רפואיות. בעשר השנים הראשונות לתכנית נעל"ה הגיעו לישראל 811 תלמידים בממוצע כל שנה. בשנות הלימודים התשס"ח-התשע"ב (2012-2007) ירד מספר התלמידים הממוצע ל-443, כלומר ירידה של כ-45%. כדי להגדיל את מספר התלמידים הפעיל בשנת 2008 המינהל לחינוך התיישבותי, פנימייתי ועליית הנוער שבמשרד החינוך (להלן - המינהל), האחראי לתכנית נעל"ה, מסלול אחר בתנאים אחרים - "נעורים", שתנאי הקבלה אליו הוגמשו ביחס לנעל"ה. לנעורים התקבלו מועמדים שלא נמצאו מתאימים לנעל"ה, על רקע קשיים לימודיים או בשל בעיות התנהגות, בעיות רגשיות או שניהם.
במינהל לא נמצאו מסמכים המתעדים עבודת מטה שקדמה לפתיחת מסלול נעורים - עבודה הנדרשת להגדרת יעדי התכנית, אופי התלמידים שיתקבלו ועוד. מן הראוי היה שמשרד החינוך יביא את מסלול נעורים לאישור הממשלה, שכן יעדיו אינם תואמים להחלטתה בעניין נעל"ה.
על משרד החינוך לבחון את התכניות שבאחריותו, שבמסגרתו מובאים בני נוער לישראל ללא הוריהם, לרבות בחינת האפשרות לאחד את הליכי המיון ואת דרישות הקבלה לתכנית נעל"ה, למסלול נעורים. כמו כן, עליו לקבוע את מדיניות המשך הפעלת התכנית בשים לב לתקציבים המושקעים בהן ולמידת השגת המטרות שהוגדרו להן.



תגובה
משרד החינוך


9.	משרד החינוך ייזום החלטת ועדת שרים (ממשלה) מעודכנת, לרבות הכללת מסלול "נעורים", מיד לאחר הקמת ועדת השרים לעלייה, קליטה ותפוצות (שטרם הוקמה בממשלה הנוכחית).
משרד החינוך יפעל לאיחוד תהליכי המיון ודרישות הקבלה כמקובל בתכנית נעל"ה, לקראת שנה"ל תשע"ו. המשרד יבקש מהרשות הארצית למחקר ולהערכה (ראמ"ה) להעריך את כל התכניות במסגרתן מגיעים תלמידים ארצה לבדם.
לנושא מסלול הנעורים – מנהל המינהל לחינוך התיישבותי יכנס תוך חודשיים את צוות ההיגוי בהרכב שקבעה הממשלה, וזה ידון, בין היתר, במסלול "הנעורים" והבאתו לאישור ועדת השרים, בתוך הצעת "מחליטים" מעודכנת לגבי תכנית נעל"ה.


ליקוי


10.	תכנית המגמות: בשנות הלימודים התשס"ח-התשע"ב השתתפו בתכנית המגמות 881 תלמידים. בניגוד להליכי המיון הנדרשים להבאת תלמידים בתכנית נעל"ה, התאמת המועמדים לתכנית המגמות אינה נבדקת בארץ המוצא על ידי צוות רב-תחומי ובלתי תלוי. את האישורים הרפואיים והפסיכולוגיים מספקת משפחת התלמיד והם מאושרים בארץ על ידי רופא או פסיכולוג דובר השפה. אף שהתכנית מיועדת לזכאי שבות ולנוער יהודי, יהדותם וזכאותם של המועמדים אינן נבדקות על ידי גורם שהוסמך לכך מטעם המדינה. תכנית הלימודים בתכנית המגמות מבוססת על תכניות הלימוד של מדינות מוצאם של התלמידים, ברזיל וצרפת, ומתקיימת בשפתן, ותעודות הבגרות שמקבלים בוגרי התכנית הן תעודות של המדינות הזרות. משרד החינוך מממן את תכנית המגמות אך אינו מעורב בתכנית הלימודים הנלמדת בה.
על משרד החינוך לבחון את התכנית שבאחריותו, שבמסגרתו מובאים בני נוער לישראל ללא הוריהם, לרבות בחינת האפשרות לאחד את הליכי המיון ואת דרישות הקבלה לתכנית המגמות. כמו כן, עליו לקבוע את מדיניות המשך הפעלת התכנית בשים לב לתקציבים המושקעים בהן ולמידת השגת המטרות שהוגדרו להן.



תגובה
משרד החינוך


10.	ב- 3.3.14 מינה מנהל המינהל לחינוך התיישבותי, פנימייתי ועליית הנוער מפקחת על תכנית נעל"ה, ה"מגמות" והתלמידים המגיעים מחו"ל לפנימיות בלי הורים בארץ.
המפקחת תבחן את הערות הביקורת בכל הנוגע לתהליכי המיון טרם הגעת התלמידים ארצה ותכנית הלימודים בארץ, ותגיש המלצותיה למנהל המינהל תוך שלושה חודשים.
לנושא התאמת המועמדים לתוכנית המגמות – ב-3.3.14 מינה מנהל המינהל לחינוך התיישבותי, פנימייתי ועליית הנוער מפקחת על תכנית נעל"ה, ה"מגמות" והתלמידים המגיעים מחו"ל לפנימיות בלי הורים בארץ. המפקחת תבחן הערות הביקורת בכל הנוגע לתהליכי המיון טרם הגעת התלמידים ארצה ותכניות הלימודים בארץ, ותגיש המלצותיה למנהל המינהל תוך שלושה חודשים. 
לנושא בחינת תוכניות הלימודים אותם מתקצב המשרד – משרד החינוך יבקש מהרשות הארצית למחקר ולהערכה (ראמ"ה) להעריך את כל התכניות במסגרתן מגיעים תלמידים ארצה לבדם. 


תגובה
מינהלת נעל"ה


10. 	מינהלת נעל"ה תשמח לבצע הליכי מיון ללימודים בישראל ככל שמשרד החינוך יבקש ויתקצב. מינהלת נעל"ה סבורה שיש לאפשר לימודים לפי תכנית לימודים זרה רק לתלמידים המגיעים ארצה לכיתות י"א וי"ב, שכן בפרק זמן זה קשה להשיג זכאות לתעודת בגרות ישראלית. את התלמידים הבאים לכיתות ט' או י' יש ללמד בתכנית הלימודים של משרד החינוך לקראת השגת זכאות לבגרות ישראלית. 


ליקוי


11.	עמותות המביאות ילדים: קיימות עמותות המביאות לפנימיות בישראל ילדים ללא הוריהם בלי שזכאותם תיבדק על ידי נתיב, שהיא הגורם המוסמך לקביעת זכאות לעלייה מחבר המדינות לישראל, ובלי שמשרד החינוך תיאם זאת עם המדינות שמהן הם מגיעים, כקבוע בהסכמים. משהתחייבה המדינה לפעול בהתאם להסכם לשיתוף פעולה עם ממשלות זרות בתחום החינוך, ומשידע משרד החינוך על הימצאות ילדים ללא הוריהם במסגרות חינוכיות בארץ מעצם העברת הכספים בגינם, היה על המשרד לדאוג לקיים את התחייבויות המדינה בנושא זה.
חלק מן הילדים מגיעים לתכניות שבפיקוח משרד החינוך וחלקם מובאים לישראל בידי גורמים פרטיים, ללא ידיעת המדינה. לדעת משרד מבקר המדינה, אין המדינה יכולה להסכים לתופעה של הבאת ילדים אליה ללא הוריהם בידי מי שאיננו מוסמך על ידה ובלא שיהיה בידיה מלוא המידע עליהם. במצב זה אין המדינה יכולה לפקח על הטיפול בילדים אלה, בשים לב לאמנה הבין-לאומית שהיא חתומה עליה. על המשרדים הנוגעים בדבר ללמוד את הממצאים שהועלו בדוח זה ולבצע חשיבה מחודשת בנושא חשוב ורגיש זה.



תגובה
משרד החינוך

11. 	החל משנת הלימודים תשע"ה לא יאפשר משרד החינוך הבאת תלמידים לפנימיות שבפיקוחו שלא במסגרת ההסכמים עם מדינות המוצא ורק במסגרת תכנית נעל"ה ותכניות מאושרות נוספות.
לנושא עמותות המביאות לפנימיות ילדים ללא הוריהם וללא תיאום משרד החינוך – החל משנת הלימודים תשע"ה לא יאפשר משרד החינוך הבאת תלמידים לפנימיות שבפיקוחו שלא במסגרת ההסכמים עם מדינות המוצא ורק במסגרת תכנית נעל"ה ותכניות מאושרות נוספות.
לנושא הבאת ילדים שנפלטו במבחני המיון – נוהג זה נפסק על פי החלטת מנהל המינהל לחינוך התיישבותי כבר בקיץ 2011 במוסדות קולטי נעל"ה. לקראת שנת הלימודים תשע"ה תורחב ההחלטה לכל הפנימיות שבפיקוח המינהל לחינוך התיישבותי. 
לנושא עמותות המביאות ילדים לישראל בלי שתיבדק זכאותם על ידי נתיב - מנהל המינהל לחינוך התיישבותי יורה מיידית לכל הפנימיות שבפיקוחו לבדוק זכאותו ע"פ חוק השבות או חוק הכניסה ישראל של כל תלמיד בפנימייה. תלמידים שלא יימצאו זכאים לא יוכלו להמשיך להתחנך בפנימיות החל מ- 1.9.2014 (למעט ילדי מהגרי עבודה וכיו"ב). יש לציין כי זכאותם של תלמידים הבאים מיתר מדינות העולם נבדקת בידי הסוכנות היהודית ולא "נתיב".
לנושא מעקב אחר תלמידים המושמים בפנימיות שבפיקוח המשרד - למינהל מנגנון השמה ומעקב אחר כל תלמיד המושם על ידי המינהל בפנימיות שבפיקוחו. המינהל מפקח על הטיפול בחניכים באמצעות מפקחי פנימיות ודואג שהפנימיות שבפיקוחו יעמדו בסטנדרטים שנקבעו לגבי הטיפול בחניכים מהבחינה הפיסית, הלימודית, הטיפולית והחינוכית.



תגובה
מינהלת נעל"ה


11. 	מינהלת נעל"ה פעלה מול משרד החינוך בשנת הלימודים תשע"א כדי שלא יאשר קליטת תלמידים שלא נמצאו מתאימים לתכנית נעל"ה, באותם מוסדות הקולטים תלמידים במסגרת נעל"ה. מינהלת נעל"ה סבורה שהגעת תלמידים מחבר המדינות (ברית המועצות לשעבר) ארצה במסגרות פרטיות מסכנת את ההסכמים בין המדינות המאפשרים הזמנת תלמידים ממדינות אלו ללימודים בישראל.


ליקוי


12.	הביקורת העלתה כי עד דצמבר 2012 לא דנה ועדת השרים האמורה בהמלצות הצוות הבין-משרדי, ולא התקבלו החלטות בנוגע לתכניות ארוכות טווח לנעל"ה. על הוועדה בתאום עם נציגי משרד החינוך, המשרד לקליטת העלייה, הסוכנות ונתיב לבחון את המתכונת של תכנית נעל"ה ושל מסלול נעורים נוכח השינויים שחלו מאז הקמת נעל"ה.


תגובה
מינהלת נעל"ה


12. 	מינהלת נעל"ה תפנה למשרד החינוך כדי שזה ייזום חידוש הדיון בהמלצות הצוות הבין-משרדי, מיד לאחר הקמת ועדת שרים לעלייה, קליטה ותפוצות. ועדת שרים זו טרם הוקמה בממשלה הנוכחית. 


תגובה
משרד החינוך


12. 	לנושא תכניות ארוכות טווח לנעל"ה – משרד החינוך ייזום דיון המשך בוועדת השרים לעלייה, קליטה ותפוצות ויכין הצעת "מחליטים" שתכלול המלצות הצוות הבין-משרדי לתכנית נעל"ה.


ליקוי


13. 	הביקורת העלתה כי שלא כמו בהליכי המיון של בני נוער המועמדים לתכנית נעל"ה, התאמת המועמדים לתכנית המגמות אינה נבדקת בארץ המוצא על ידי צוות רב-תחומי ובלתי תלוי: את האישורים הרפואיים והפסיכולוגיים מספקת משפחת המועמד, ובארץ הם מאושרים על ידי רופא או פסיכולוג דובר השפה; יהדותם של המועמדים אינה נבדקת כפי שנבדקת יהדותם של המועמדים לנעל"ה.



תגובה
מינהלת נעל"ה


13. 	מינהלת נעל"ה תשמח לבצע הליכי מיון ללימודים בישראל ככל שמשרד החינוך יבקש ויתקצב.


ליקוי

14. 	משרד החינוך מסר כי בעקבות הביקורת תיבחן האפשרות להקים יחידה בתוך המינהל שתרכז את הטיפול בתלמידים ללא הורים בארץ - תלמידי נעל"ה ותלמידים בתכניות אחרות.


תגובה
מינהלת נעל"ה


14. 	מינהלת החינוך יכולה לעשות זאת לכל התכניות, אם תקבל מנדט לכך.















































הטיפול בקטינים חסרי מעמד אזרחי בישראל
ממצאי מעקב

גופים מבוקרים: משרד הכלכלה , משרד הרווחה והשירותים החברתיים , מרכז סיוע ומידע לקהילה הזרה 


ליקוי


1. החלטת משרד הרווחה על שינוי המדיניות בנוגע לקטינים חסרי מעמד, והרחבת האוכלוסייה המטופלת מקטינים במצבי סכנה בלבד גם לקטינים במצבי סיכון ראויה לציון כפעולה חשובה ומשמעותית לשם טיפול ראוי בקטינים חסרי מעמד בישראל. במעקב הודגמה החשיבות שבהחלת המדיניות החדשה של משרד הרווחה על כלל הקטינים חסרי המעמד בישראל ולא רק בעיר תל אביב-יפו.  על משרד הרווחה לפעול לאיתור את כל הקטינים שנמצאים באחריות משמורנים בקהילה, לנהל מעקב סדיר אחר מצבם עד הגיעם לגיל 18, ולהגדיר את המשאבים הדרושים לשם כך. אם נדרשת תוספת משאבים לשם ביצוע המעקב, יש לפעול להשגתם. 


ליקוי


2. הוועדה לזכויות הילד של הכנסת הורתה במאי 2013, להגיש לה תכנית משותפת לכמה גופים ממשלתיים, לטיפול בקטינים חסרי מעמד. עד ינואר 2014, שמונה חודשים לאחר מכן, לא הוגשה לוועדה תכנית כנדרש.


ליקוי


3. הטיפול בקטינים בלתי מלווים מוסדר בנוהל בין-משרדי שפורסם בינואר 2008, ועל פיו יש למנות אפוטרופוס לקטין בלתי מלווה. בביקורת הקודמת נמצא כי משרד הרווחה לא קבע הסדר אפוטרופסות לשם כך. במעקב נמצא כי משרד הרווחה לא פעל לתיקון ליקוי זה, ואף לא קיים דיון מחודש עם כל הגורמים הנוגעים בדבר, בנוגע לצורך במינוי אפוטרופסים. 



ליקוי


4. בביקורת הקודמת נמצא כי משרד הרווחה לא עשה מעקב אחר קטינים שהושמו באחריות של משמורנים; אי-ביצוע מעקב כזה עלול להביא לחשיפתו של הקטין לניצול בידי המשמורן. המעקב העלה כי משרד הרווחה לא פעל לתיקון הליקוי.


ליקוי


5. בתל אביב-יפו פועלים כ-60 גני ילדים "פירטיים" שהקימו אנשי הקהילה הזרה (להלן - בייביסיטרים). בדוח הקטינים נכתב כי בבייביסיטרים שוהים תינוקות, פעוטות ולעתים גם ילדים מבוגרים יותר עד שעות הערב המאוחרות, בתנאים של הזנחה מתמשכת: הם שוהים מרבית שעות היום בלולים בתנאים של צפיפות, עזובה והזנחה וללא פעולות גרייה והעשרה; הטיפול בהם, ההשגחה עליהם וסיפוק הצרכים ההתפתחותיים שלהם לוקים בחסר ומעכבים את ההתפתחות הקוגניטיבית והמוטורית שלהם; מבוגר אחד מופקד לעתים על כ-30 ילדים, ועקב כך סובלים הילדים מחסך חמור במגע פיזי ובתשומת לב. משמעות הדבר היא שילדים השוהים במסגרות בתנאים כאלה נתונים להזנחה פיזית ורגשית תמידית. בשל כל אלה חשופים הפעוטות והילדים בבייביסיטרים למצבי סיכון, ולעתים אף למצבי סכנה ממשית לחייהם. במעקב נמצא כי התופעות הקשות המאפיינות את פעילותם של הבייביסיטרים נמשכות, ובכלל זה נטישת ילדים בגילים שונים בהם במשך שבועות ואף חודשים. 


ליקוי


6. בדוח הקטינים נכתב כי לשם הבטחת טיפול נאות בפעוטות במסגרות חינוכיות וטיפוליות לגיל הרך החשודות כמסכנות, יכול משרד הכלכלה לפעול בכמה דרכים: פיקוח, בדיקה וסגירת מסגרות מסכנות; הדרכת הצוות; השתתפות במימון השמת פעוטות במסגרות מוכרות. עוד נכתב בדוח, כי על משרד הכלכלה לפעול לאיתור מסגרות מסכנות ולטפל בהן, ככל שנדרש.
המעקב העלה כי משרד הכלכלה הסתפק בנקיטת פעולות בעקבות מידע שקיבל וכי פעולת המשרד לתיקון הליקויים בעניין זה חלקית וחסרה.


ליקוי


7. בדוח הקטינים נכתב כי על מנכ"ל משרד הכלכלה ועל מנכ"ל משרד הרווחה להורות לקיים ללא שיהוי עבודת מטה משותפת למציאת דרכי פעולה, כדי לוודא שלא יהיו מסגרות מסוכנות לילדים. המעקב העלה כי משרדי הכלכלה והרווחה לא ביצעו עבודת מטה כזו. 



ליקוי


8. במשך כשמונה חודשים מאז פורסם דוח הקטינים, חלה התקדמות מעטה בלבד בטיפול של הנהלות משרד הכלכלה ומשרד הרווחה בנושא. משרד הכלכלה לא יזם פעולות לאיתור מסגרות מסכנות, אלא הסתפק בנקיטת פעולות בעקבות מידע שקיבל בנוגע למסגרות מסכנות חיים וזאת למרות דחיפות הנושא ולמרות המחיר הכבד שמשלמים פעוטות חסרי ישע בשל הותרת המצב על כנו. משרד מבקר המדינה רואה זאת בחומרה רבה.  על שר הכלכלה ושר הרווחה לפעול לאלתר לתיקון הליקויים בכל הנוגע למסגרות לפעוטות, כפי שנקבע בדוח הקטינים.  


תגובה
משרד הרווחה  והשירותים החברתיים


5-8. 	התקיימה ישיבה בין מנכ"ל משרד הרווחה למנכ"ל משרד הכלכלה ב- 29/12/13. בישיבה סוכם כי תתקיים ישיבה משותפת אצל מנכ"ל  משרד ראש הממשלה בנושא. 


תגובה
משרד הכלכלה


5-8. 	א. המשרד שם דגש על אוכלוסייה זו בכלים העומדים לרשותו, המשרד מציין כי מדובר בבעיה רוחבית ולא פרטנית, וכי אין כלים להגברת הפיקוח ולניהול תביעות לגבי כלל האוכלוסייה. כיום אין חקיקה כללית בנושא והמשרד פועל לקדמה (חוק פיקוח על מעונות יום).
ב. פעילות נגד מסגרות מסכנות – עד היום נסגרו בצו סגירה מנהלי 15 מסגרות מסכנות. בשתי מסגרות שנסגרו תוקנו הליקויים והוסר צו הסגירה. הורחב שיתוף הפעולה של המשרד עם גורמים רלוונטיים לסיוע בתהליך. 
המשטרה מסייעת בליווי למסגרות בהן לא קוים הצו ובמקרי הצורך אף מוזמנת מנהלת המעון שנסגר, במידה ולא מקיימת את הצו, לחקירה תחת אזהרה. סיוע זה נחוץ והוכיח את עצמו.  פקידת סעד  (להלן: פק"ס) – במקרים בהם המסגרת מסכנת עקב הגורם האנושי, פק"ס מבקרת במקום ומדווחת למשרד  הכלכלה את המלצתה המקצועית.
ג. נוהל השמת פעוטות במעון מוכר לאחר סגירת מעון בצו – משרד הכלכלה גיבש 


טיוטת נוהל חדשה והעבירה להתייחסות משרד הרווחה. לאור המשמעויות התקציביות והאופרטיביות, נדרשת גם מעורבותו של משרד ראש הממשלה. 






































פרק שני

משרדי הממשלה










































משרד ראש הממשלה
הלשכה המרכזית לסטטיסטיקה
היבטים בעבודת הלשכה המרכזית לסטטיסטיקה

גופים מבוקרים: הלשכה המרכזית לסטטיסטיקה, משרד הבריאות, משרד הפנים, משרד הרווחה והשירותים החברתיים, משרד החקלאות ופיתוח הכפר, משרד התחבורה והבטיחות בדרכים, אגף התקציבים במשרד האוצר. 


ליקוי 
פעילות המועצה הציבורית לסטטיסטיקה 

1.	פעילות מליאת המועצה והוועדה המרכזת שלה דלה ואינה משיגה את תכליתה. בכך יש כדי לפגוע בקידום הפעולות הסטטיסטיות של מוסדות המדינה. תדירות ההתכנסות של מליאת המועצה ושל הוועדה המרכזת היו נמוכות מהנדרש. 


ליקוי 


2.	המועצה לא פנתה למוסדות המדינה כדי לקבל מהם את תכניותיהם לביצוע פעולות סטטיסטיות, לא קיבלה מהם תכניות כאלה, וגם לא בחנה את התיאום בין המוסדות בכל הנוגע לפעולות הסטטיסטיות שהם מבצעים, כפי שנדרש ממנה בפקודת הסטטיסטיקה. 


תגובה 
הלשכה המרכזית לסטטיסטיקה


1-2. 	בעקבות מינוי יו"ר חדש למועצה הציבורית לסטטיסטיקה, נשלחו מכתבי פנייה למשרדי הממשלה ולגופים הרלוונטיים על מנת לעדכן את נציגיהם לקראת כינוס המועצה. כמו-כן, המועצה אמורה להתכנס ב-30 באפריל 2014 ולעבור לפעילות שוטפת בהנחייתו של יושב ראש המועצה ובסיוע הוועדות הרבות שמלוות את הפעילות של הלשכה המרכזית לסטטיסטיקה (להלן הלמ"ס).


ליקוי 


3.	הלמ"ס היא הגוף המרכזי שמבצע סטטיסטיקה רשמית במדינה ועושה שימוש בשיטות עבודה מדעיות. על פי פקודת הסטטיסטיקה נדרשים תיאום ושיתוף פעולה בין הלמ"ס למוסדות המדינה, בין היתר כדי למנוע כפילויות של פעילות בין המשרדים ואוספי הנתונים וכדי להבטיח את האיכות של הסטטיסטיקה שנעשית במוסדות המדינה. 
נמצא כי הלמ"ס פרסמה בשנתון הסטטיסטי שלה נתונים מעובדים שמסרו לה מוסדות מדינה אחרים, בלא שבדקה כיצד נאספו ועובדו הנתונים שקיבלה; על פי הלמ"ס, היא אינה מעורבת בהכנת הנתונים הסטטיסטיים שנמסרים לה על ידי משרדי ממשלה אחרים, לרבות שיטות עיבוד הנתונים ואופן פרסומם. בכך נפגמת יכולתה לוודא שהיא מספקת סטטיסטיקה איכותית ומהימנה בהתאם לעקרונות מנחים בין-לאומיים שהיא קיבלה על עצמה. 


תגובה 
הלשכה המרכזית לסטטיסטיקה


3. 	הלמ"ס בודקת את הנתונים המתקבלים מגופים אחרים לצורכי פרסום בשנתון הסטטיסטי מבחינת הקונסיסטנטיות של הסדרה, וכן מערך שלם של בדיקות הניתנות לביצוע בנתונים המגיעים בצורה מעובדת. ברור כי אין ביכולת הלמ"ס לשלוט על תהליכי עיבוד של משרדים אחרים. יחד עם זאת, ישנם קשרי עבודה שוטפים בין אנשי המקצוע של הלמ"ס לבין הנציגים של המשרדים שמייצרים את הנתונים הסטטיסטיים האלה וזאת במסגרת פרוייקט התאומות, הנערכת כעת ביחד עם הלשכה לסטטיסטיקה של דנמרק ובמימון האיחוד האירופי. אחת התפוקות הנדרשות של הפרוייקט היא האינטגרציה של המערכת הסטטיסטית כולל יחסי העבודה עם השותפים האחרים במערכת ולכן צפוי שיפור גם בשיתוף הפעולה של מוסדות המדינה עם הלמ"ס. עוד יצויין כי התקיימו זה מכבר מפגשים של השותפים במערכת הסטטיסטית המסגרת זו.  הפרוייקט יסתיים בסוף שנת 2014.


ליקוי


4.	הלמ"ס לא הסדירה באופן פורמלי ומפורט את קשרי הגומלין בינה ובין מרבית מוסדות המדינה. לעתים קשרי הגומלין הם פועל יוצא של טיב היחסים הבין-אישיים בין העובדים בלמ"ס ובין העובדים במוסדות האחרים.


ליקוי


5.	הלמ"ס לא הכינה תכניות כלליות רב-שנתיות לפעילותם הסטטיסטית של מוסדות המדינה, כנדרש. תכניות כאלה חיוניות לשם תכנון מיטבי שיבטיח פרסומם של נתונים סטטיסטיים הדרושים למוסדות המדינה לשם תכנון פעולותיהם. המועצה לא העירה ללמ"ס על כך שלא הוכנו התכניות האמורות.





תגובה 
הלשכה המרכזית לסטטיסטיקה


4-5. 	במסגרת פרוייקט התאומות, נערכת סדרה של פגישות עם משרדי ממשלה עיקריים על מנת לחתום על הסכם שיתוף פעולה (memorandum of understanding). פגישות כאלה נערכו כבר עם המוסד לביטוח הלאומי ועם משרד האוצר והוקמו צוותי עבודה על מנת לגבש את ההסכמים מבחינת התוכן.


ליקוי 


6.	הלמ"ס לא פנתה באופן ישיר אל מוסדות המדינה השונים ולא ביקשה מהם שידווחו לה על פעולות סטטיסטיות שביצעו. הלמ"ס הפסיקה לדווח על מחקרים בשלב תכנון כנדרש ממנה בפקודת הסטטיסטיקה, ובכך פגמה ביעילות איסוף הנתונים הסטטיסטיים ובאפשרות להשתמש במידע שכבר נאסף. 


תגובה 
הלשכה המרכזית לסטטיסטיקה


6. 	לדעת הלמ"ס על פי סעיף 3(5) לפקודה, אין חובה על הלמ"ס כי יפנה לגורם כלשהו.  בנוסף, אין ללמ"ס סמכות לדרוש קבלת מידע ואין סנקציות על הסירוב למסור מידע. אין הפקודה מטילה על הלמ"ס חובה לדווח על מחקרים בשלב התכנון. סעיף 3(5) לפקודה קובע כי על הלמ"ס "לרכז ולפרסם ידיעות על פעולות סטטיסטיות הנערכות והמתוכננות בידי הלשכה ובידי מוסדות המדינה או בשבילם".  שיפור יושג ברמת האינטגרציה של המערכת הסטטיסטית בנושא פרוייקט התאומות (twinning).

ליקוי 


7.	נמצא חוסר תיאום בין הלמ"ס למשרד הבריאות, כפילות בביצוע סקרים, והימנעות של משרד הבריאות מלהתייעץ עם הסטטיסטיקן הממשלתי לפני ביצוע סקרים בדרך של פנייה לציבור, כנדרש בפקודת הסטטיסטיקה. עוד נמצא כי הלמ"ס ומשרד הבריאות פרסמו נתונים רשמיים שונים באותו עניין, דבר העלול לגרום לפגיעה באמינות הנתונים שמפרסמת הממשלה. גם משרד הרווחה לא נהג להתייעץ עם הלמ"ס לפני ביצוע סקר בדרך של פנייה לציבור.



ליקוי 

 
8.	אחד העקרונות הסטטיסטיים המקצועיים הוא עקרון הרלוונטיות. משמעותו שהמידע הסטטיסטי המגוון שאוספים מוסדות המדינה עונה על צורכי הציבור והמוסדות עצמם. הלמ"ס והמועצה לא עשו סקרי צרכנים שמהם תוכל הלמ"ס ללמוד על הצרכים של צרכני המידע הסטטיסטי.


תגובה 
הלשכה המרכזית לסטטיסטיקה


8. 	לדעת הלשכה המרכזית לסטטיסטיקה, למידת צרכים אינה מחייבת עריכת סקר צרכים.  הנושא מורכב ויתכן כי סקר צרכים יכול לתרום  - אבל רק בשוליים.   יחד עם זאת,  לימוד הצרכים נערך בפועל, בימים אלה, במסגרת פרוייקט התאומות.
לגבי סעיף "עמידה בעקרונות סטטיסטיים מקצועיים", הלמ"ס מאמצת בימים אלה, במסגרת פרוייקט התאומות, את ה-Code of Practice האירופי המתייחס לעקרונות הנ"ל.

ליקוי

 
9.	 עקרון העדכניות, עיתוי ודייקנות: המדד החברתי-כלכלי משמש את משרד הפנים ומשרדי ממשלה אחרים להקצאת תקציבים לרשויות המקומיות. פרסום המדד המעודכן נדחה במשך כחצי שנה. המשמעות המעשית של דחיית מועד פרסום המדד היא תקצוב נרחב של רשויות מקומיות במדינת ישראל שלא על בסיס מערכת נתונים חברתית-כלכלית עדכנית ומהימנה, וכן התנהלות שאינה עומדת בעקרונות הסטטיסטיים המקצועיים שהתוותה הלמ"ס - עדכניות, עיתוי ודייקנות. 
עקרון הרלוונטיות, עקרון הדיוק ועקרון העקביות: מפקד חקלאות נועד לספק "נקודת עוגן" מהימנה לנתונים שוטפים בתחום זה, שיאפשרו לקבל תמונה מקיפה על מבנה ענף החקלאות בישראל והיקפו. במשך כמעט 30 שנה לא נעשה מפקד חקלאות בישראל, ולכן חסר היום מידע מהימן, עדכני ומלא על פעילותו של הענף. הלמ"ס ומשרדי האוצר והחקלאות הסכימו עוד ב-2009 שיש להתחיל בהתארגנות למפקד, אולם עד יולי 2013 הוא לא נערך. נושא מפקד החקלאות משקף קושי יסודי ומשמעותי של הלמ"ס ומוסדות המדינה הנוגעים בדבר, להתחיל בביצועו של פרויקט סטטיסטי רחב ומקיף בתוך פרק זמן סביר מאז התקבלה החלטה בעניינו ולפתור מחלוקות בין השותפים לו.






תגובה 
הלשכה המרכזית לסטטיסטיקה


9. 	בנובמבר 2013 נחתם הסכם עבודה בין הלמ"ס לבין משרד החקלאות לביצוע בדיקה מקדימה למפקד חקלאי. הבדיקה המקדימה מהווה בסיס להערכת עלות המפקד החקלאי.  הלמ"ס מדגישה כי  לשיטות איסוף שונות, השלכה מהותית על עלות המפקד. 
תפקידה העיקרי של הבדיקה הוא הכרות טובה יותר של הענף על מנת להתאים לו את שיטות איסוף הנתונים עד כמה שאפשר. תוצאות הבדיקה אמורות להיות ברבעון הראשון של 2014.

ליקוי


10.  	על הלמ"ס לנקוט פעולות הנדרשות לשם שיפור הפעילות המשותפת שלה עם מוסדות המדינה בדרך שתאפשר לה לוודא שהמידע הסטטיסטי שהיא מפרסמת עומד בסטנדרדים המקצועיים הנדרשים בתחום הסטטיסטיקה; על מוסדות המדינה, לרבות אלה שנזכרו לעיל, לשתף פעולה עם הלמ"ס ולאפשר לה למלא את תפקידיה, וכן להביא לפניה מידע ולהתייעץ עמה ככל הנדרש על פי פקודת הסטטיסטיקה; על יו"ר המועצה לוודא שהיא תקבל החלטות אשר ייצקו תוכן לפעילותה ותמלא את תפקידיה על פי פקודת הסטטיסטיקה.















































משרד האוצר
אגף החשב הכללי

מאזן המדינה ל-31.12.12 - הגירעון החשבונאי הממשלתי


הגופים המבוקרים: משרד האוצר- אגף החשב הכללי, אגף התקציבים, משרד הביטחון, משרד הבריאות, משרד המשפטים, המוסד לביטוח לאומי.


ליקוי


1. 	לפני מקבלי ההחלטות לא מוצגת תחזית בדבר התחייבויותיה של המדינה ויכולתה לעמוד בהן בטווח הארוך, על פי המצוין במאזן המדינה. תחזית זו אמורה לסייע לממשלה לשפר את מוכנותה להתמודד עם סיכונים פיסקליים אפשריים בעתיד ולהביא בחשבון גם שיקולים של קיימות פיסקלית - כל זאת כדי להקטין את הסיכון שיהיה על מקבלי ההחלטות בעתיד להתמודד עמו. כמו כן, על אף הגירעונות החשבונאיים השנתיים הגדולים והמתמשכים והצורך לכסותם בעתיד באמצעות הפניית משאבים מתקציב המדינה, לא דנה הממשלה בדרכים לצמצומם.


ליקוי


2. 	הממשלה אינה מקיימת דיונים מסודרים בנוגע לדוחות הכספיים שהיא מגישה. כמו כן, אף שבדוחות הכספיים מרוכזים נתונים על כלל פעילות הממשלה, הם אינם נחתמים ומאושרים על ידי שר האוצר. מן הראוי שהממשלה תבחן סוגיה זו.


ליקוי


3. 	התחייבויות המדינה בגין תשלומי הגמלאות של ביטוח לאומי ותשלומי הפנסיה התקציבית צפויות לגדול בשיעור ניכר בשנים הבאות. הועלה כי החלטת הממשלה בנושא הפנסיה התקציבית לא יושמה, וכי דבר אי-היישום לא הובא לדיון בממשלה.


ליקוי 


4.	הרישום בדוחות הכספיים בדבר ההתחייבויות לטווח ארוך הנוגעות לעובדים אינו מלא, ונדרש עיבוד של נתונים נוספים על מנת להשלימו כנדרש.



ליקוי


5. 	למרות הערת משרד מבקר המדינה בדוח 61ב, טרם הושלם בדוחות הכספיים הרישום החשבונאי של נכסי משרד הביטחון ומשרד הבריאות וכן של קרקעות שמחזיקה הממשלה.


תגובה 
משרד הביטחון


5.  	אגף הכספים במשרד הביטחון החל בביצוע סקר פערים/ ליקויים בין הדוחות הכספיים הנהוגים היום לדוחות כספיים מבוקרים המבוססים על התקינה החשבונאית הממשלתית, בנושא ניהול ורישום הרכוש הקבוע והמלאי. בכלל זה המשרד החל בגיבוש מתודולוגיה הממפה מידע הנדרש על פי התקינה החשבונאית הממשלתית. בשלב הבא תוכנן לגבש ולבדוק אופן יישום המלצות על דרכי הפעולה לניהול ורישום המידע באופן מיטבי בספרי מערכת הביטחון. בשלב זה, הפעילות בהקפאה עקב צורך בהקצאת משאבים. בנוסף, חשבות משרד הביטחון פועלת על פי הנחיות הקב"ט והכלים המחשובים העומדים לרשותה, ולפיכך אין ביכולתה, בשלב זה, לנהל ולרשום את הרכוש הקבוע ו/או המלאי בהתאם לתקינה החשבונאית. צפי לסיום- סוף שנת 2014. 
לעניין הרישום החשבונאי של קרקעות המצויות בידי הממשלה- מערכת הביטחון תפעל בעניין זה לאחר השלמת עבודת השערוך על ידי החשב הכללי ורשות מקרקעי ישראל בתיאום עם השמאי הממשלתי. 


תגובה 
משרד הבריאות


5. 	רישום הציוד בכל בתי החולים הכלליים מלבד איכילוב הסתיים. בבתי החולים הגריאטריים והפסיכיאטריים הרישום יירשם במסגרת תהליך הרפורמה בבריאות הנפש והמעבר לבסיס מצטבר בשנת 2015. פרויקט סקר מקרקעין נמצא בעיצומו. התקבלו הערכות לגבי 19 בתי חולים. הסקר צפוי להסתיים בתחילת שנת 2014.


ליקוי


6. 	למרות הערת משרד מבקר המדינה בדוח 57ב, טרם השלים משרד המשפטים את רישום ההפרשות בגין תביעות משפטיות על פי כללי החשבונאות, והמידע המוצג בדוחות הכספיים של ממשלת ישראל בעניין זה הוא אפוא אינו שלם. על משרד המשפטים להשלים את התקנת המערכת הממוחשבת והטמעתה ללא דיחוי. 



תגובה 
משרד המשפטים

6. 	הסטאטוס העדכני- המערכת נמצאת בהליך מתקדם של אפיון ופיתוח וצפויה לעלות בפרקליטות מחוז חיפה (אזרחי) במחצית שנת 2014. לאחר קיום תהליך של הפקת לקחים מפרקליטות חיפה, המערכת תעלה בהדרגה גם במחוזות האזרחיים האחרים, כאשר הצפי האופטימי הינו השלמת המהלך במהלך שנת 2015. יובהר, המערכת הממוחשבת נועדה ותוכננה להתאים לדרישות עבודת הפרקליטות האזרחית, ולא לצורך הפקת נתונים לדוחות כספיים שהינם באחריות החשב הכללי. הנתונים בדבר תביעות משפטיות תלויות ועומדות בהתייחס למשרדי הממשלה אמורים להימצא בכל משרד ממשלתי (באחריות יועמ"ש של המשרד וחשב המשרד), ואלו מועברים לחשב הכללי לצורך הכנת הדוחות הכספיים. יחד עם זאת, הפרקליטות תמשיך לסייע לחשב הכללי באיסוף הנתונים בנוגע לתביעות משפטיות, ככל שניתן להפיק מהמערכות של הפרקליטות נתונים רלוונטיים.
עוד יודגש כי הפרקליטות לא עושה הערכת סיכונים לצרכי דוחות כספיים. ניתוח הסיכונים בתיקים פרטניים נעשה כחלק מתהליכי העבודה והיוועצות פנימית בהתייחס לאופן הטיפול המיטבי בתיק. לכן הפרקליטות אינה יכולה להעביר לחשכ"ל נתוני הערכת סיכונים, בוודאי לא במבט רוחבי של דוחות כספיים. הערכת סיכונים לצרכים כספיים אמורה להימצא במשרד הממשלתי, כחלק מניהול העניינים הכספיים של המשרד.















































משרד האוצר
אגף החשב הכללי

אבטחה פיזית ושרידות של תשתיות אינטרנט ומחשוב עבור משרדי ממשלה


הגופים המבוקרים: משרד האוצר – מערך ממשל זמין )הכפוף למטה התקשוב הממשלתי(. 


ליקוי


1.		קיים עיכוב משמעותי ביישום נוהלי תורה ומתודולוגיה רוחבית (תמ"ר) בממשל זמין; בביקורות שעשתה הרשות הממלכתית לאבטחת מידע של שירות הביטחון הכללי (להלן - רא"ם) בתהיל"ה הושגו "ציונים נמוכים מהמצופה". 


ליקוי


2.	הליקויים שעלו בתרגילים שעשתה רא"ם מצביעים על חולשות ממשיות בתחום האבטחה. חמורה בעיקר העובדה, כי ליקויים משמעותיים שהועלו בתרגיל הראשון שבו ועלו בתרגיל השני, למרות שעל חלקם הוער כבר בעבר בביקורות קודמות שערכה רא"ם בנושא.


תגובה
משרד האוצר


1-2.	קצין הביטחון של המשרד ביצע בדיקה ותחקור האירוע. 


ליקוי


3.	ממצאי סקר מערכות ותחזוקה לחדר השרתים של ממשל זמין שנערך ביולי 2012 (להלן - סקר המערכות), לא נדונו בוועדת ההיגוי לאבטחת מידע. עד מועד סיום הביקורת, מאי 2013, לא תוקנו הליקויים שהועלו בסקר בנושא מערכות האל-פסק.


ליקוי


4.	בחדר השרתים (להלן - חדר השרתים או חדר המחשב) של ממשל זמין קיימים פערים מול המלצות התקן הישראלי 1243. בין היתר, קיימים שני פערים יסודיים: האחד, לחדר המחשב של ממשל זמין ארבעה חלונות חיצוניים, והשני, אחד מקירות חדר המחשב עשוי מזכוכית, ואין בו דלת אש כנדרש בתקן.



תגובה
משרד האוצר


4. 	בוצעו פעולות לתיקון הליקויים לפי פירוט הבא: מיגון הבניין ומאגר המים. ביקורת קצין הביטחון במנהרה – נוספה מצלמה, שילוט, פס זוהר סימון, טלפונים ואמצעי קשר אחרים. התקיימה פגישת עבודה בהשתתפות מנהל התקשוב הממשלתי. בפגישה נדונו הנושאים הבאים: מיגון היחידה, תוכנית התאוששות מאסון והמשכיות עסקית, הוספת אמצעי אבטחה פיזית  - מחסום בכביש הגישה, מיגון החומה פיזי/אלקטרוני, היערכות לאיום בלתי קונבנציונלית, גיזום הצמחייה, מיפוי תשתיות עירוניות, הדרכה  - בטיחות השימוש בגז. פרויקט מחסום כניסה לבניין.
נכתב נוהל עקרונות לדרישות פיזיות בהיבטי אבטחת מידע. היערכות לחירום – מיפוי וכימות הציוד. נושאים שוטפים – יום עיון בנושא היתר רעלים, מיפוי ציוד עזרה ראשונה וחירום. החלפת צילינדרים בדלתות. שערי גלילה. עבודות תחזוקה בבניין. בוצעה הדרכה לעבודה בכפוף לנוהלי הביטחון. טיפול משמעתי לעובדים שהפרו נהלים.  היערכות למזג אוויר סוער. 

ליקוי


5.	חדר המחשב של ממשל זמין הוקם במבנה שאינו מבנה ייעודי עמיד אש. 


ליקוי


6.	כל מערכות המחשב הנמצאות בחדר המחשב מקוררות על ידי מערכת קירור מבוססת מים (צ'ילר), הפרושה בצינורות על קירות חדר המחשב, בתוך ארונות השרתים ועל רצפת החדר. רצפת החדר אינה מנוקזת כמומלץ בתקן 1243, זאת למרות כל הסיכונים הקיימים ממים.


תגובה
משרד האוצר


6. 	נכתבה תוכנית אבטחה מקיפה. יש תיק שטח בנושא המוכנות לחירום. יש היערכות לאיומים קונבנציונליים ובלתי קונבנציונליים. 


ליקוי


7.	מערכת מיזוג האוויר באתר הראשי של ממשל זמין אינה מושבתת באופן אוטומטי במקרה של תקלה (כדי שלא תדלל את חומר הכיבוי). כמו כן, ובניגוד להמלצות תקן 1243, באתר החלופי של ממשל זמין נמצאו קרטונים, שידות ושולחנות העשויים מעץ.


ליקוי


8.	לא הוכנו כל הנהלים, הנדרשים להבטחת תקינות הפעילות של ממשל זמין, כגון נוהל בנושא "הגנה מפני איומים חיצוניים וסביבתיים", המציע דרכים להגנה פיזית מפני נזקים של שרפה, הפצצה, רעידת אדמה, פיצוצים וסוגים אחרים של אסונות.


תגובה
משרד האוצר


8. 	 הליקוי תוקן. הנהלים הוכנו כנדרש.


ליקוי


9.	בכניסה לחדר המחשב לא קיימת רשימת מורשים, וחדר המחשב אינו מסומן כחדר ממודר. כמו כן, אורחים או גורמים זרים, הנדרשים בתוקף תפקידם לשהות בחדר המחשב, אינם מלווים על ידי גורם מורשה. עוד נמצא, כי בדלתות הכניסה למתחם ממשל זמין אין התראת דלת פתוחה. 


תגובה
משרד האוצר


9.	הליקוי תוקן. קיימת כבר רשימת מורשים, חדר המחשב מסומן כחדר ממודר ובדלתות הכניסה יש התראת דלת פתוחה.


ליקוי


10.	מחלקת מערכות מידע אינה עורכת מעקב אחר ציוד מחשוב הנמצא מחוץ למתחם ממשל זמין לצורך תחזוקה; מצעי מידע, שלא ניתן לנתקם מהציוד, מוצאים מהמתחם ללא אישור מנהל אבטחת מידע וללא קביעה של סדרי שמירתם. כמו כן אין מתעדים השמדת מצעי מידע פגומים.



































משרד האוצר
פרויקט להקטנת הפערים הדיגיטליים בחברה הישראלית (להב"ה) 


הגופים המבוקרים: משרד האוצר- אגף התקשוב הממשלתי, משרד החינוך


ליקוי

1. 	במעקב נמצא כי מטה התקשוב הממשלתי במשרד האוצר לא בחן מחדש את סוגיית קהל היעד של הפרויקט.


תגובה
משרד האוצר


1. 	בחינת קהל היעד של להב"ה – המשרד רואה חשיבות רבה בבחינה ובאיתור קהל היעד הזקוק לשירותי להב"ה. בהתאם לכך, גובש מסמך עקרונות למתן שירותי מחקר לבחינה ולאיתור אוכלוסייה זאת ביישובים בהם פועלת להב"ה. הנושא התעכב במשך חודשים בשל העובדה שלא אושר תקציב מדינה עד חודש אוגוסט 2013, דבר שלא איפשר ביצוע התקשרויות חדשות. גובשה טיוטת מכרז לביצוע מחקר בשני שלבים כדלקמן: שלב ראשון: ביצוע מחקר לבחינת קהל היעד וצרכיו השונים בכל עיר בה פעל מרכז להב"ה. שלב שני: ביצוע מחקר לבדיקת האפקטיביות של פעילות להב"ה בכל מרכז. צפי לפרסום מכרז - במחצית השנייה של שנת 2014.

ליקוי


2. 	המעקב העלה כי החל שיתוף פעולה בין מטה התקשוב הממשלתי במשרד האוצר למשרד החינוך בנושא פרויקט להב"ה. עם זאת, עד מועד סיום הביקורת (יולי 2013) לא ננקטו צעדים שיבטיחו תיאום שוטף וממשי - לא הוקמה ועדת היגוי משותפת ותכני הקורסים הנלמדים במרכזי להב"ה לא נבחנו מבחינה פדגוגית.


תגובה
משרד האוצר


2.  	מעורבות משרד החינוך בלהב"ה - החל  כבר שיתוף פעולה בין מטה התקשוב הממשלתי ומשרד החינוך, כמו כן הוקמו צוותי עבודה משותפים.



תגובה 
משרד החינוך


2.	לנושא מעורבותו של משרד החינוך בפרויקט: ננקטו מספר צעדים לצורך תיאום שיתופי פעולה של משרד החינוך עם מנהלת להב"ה – הוקמה ועדת תאום ארצית, שהחלה בקיום פגישות עבודה. אחת ממטרות הוועדה היא להקים וללוות ועדת ביצוע בכל מחוז. ועדות אלו  תיפגשנה אחת לרבעון  ותוודאנה התקדמות משימות בהלימה להנחיות הוועדה הארצית. נציגי משרד החינוך בוועדות הביצוע במחוזות יצרו קשר לפגישת היכרות עם מנהל מרכזי להב"ה במחוזם לצורך תכנון שיתופי הפעולה ביניהם ולצורך תכנון תהליכי הפיקוח והבקרה בהתאם לנדרש. לנושא בחינת התכנים של להב"ה בהיבט הפדגוגי, תבוצע בכפוף לנוהל אישור חומרי למידה של משרד החינוך. על מרכז להב"ה לוודא שכל החומרים המפותחים על ידם יועברו בצורה סדירה לבדיקה ואישור ביחידת התוכן של המשרד. במטרה ליצור הלימה בין המסרים והתכנים אותם מקדם המשרד בתחום התקשוב לבין התכנים הנלמדים במסגרת הפעילות במרכזי להב"ה, פותחה תכנית הכשרה שנתית ומבוצעים מהלכים של פיתוח מקצועי של מנהלי מרכזי להב"ה והמדריכים העובדים בהם בנושאים הקשורים לתפוקות המצופות בתכנית התקשוב. בנוסף, מוזמן קהל זה לכנסים ארציים ומחוזיים ואירועים בתחום התקשוב, שמארגן משרד החינוך. מהלך נוסף הינו קיום מעקב אחר הפעלת ילדים ובני נוער במרכזי להב"ה בכפוף למתווים  של לימוד אוריינות מחשב ומידע בהלימה לתכניות הלימודים של המשרד. משרד החינוך מפיץ למנהלי המרכזים חומרי הוראה ולמידה שהמשרד מפתח ו/או מנגיש, אשר יהוו חלק מחומרי ההדרכה עבור תלמידים במרכזי להב"ה בעתות שגרה וחופשה.


ליקוי


3. 	במעקב נמצא כי התפקיד של מנהל פרויקט להב"ה תוקנן, אולם הליך איוש המשרה על ידי עובד מדינה טרם הושלם.


תגובה
משרד האוצר


3. 	ניהול הפרויקט - תפקיד מנהל להב"ה תוקנן והסתיים הליך מכרזי פנימי בו לא נמצא מועמד מתאים. מאחר ומנהלת התקשוב הממשלתי סיימה את תפקידה וטרם נבחר ממונה.  בשלב זה האחריות הועברה למשנה למנכ"לית האוצר, ונקבע כי יש להמתין ביציאה להליך המכרז הפומבי עד להתבהרות הדברים.



ליקוי 


4.	מדידה והערכה: בביקורת הקודמת נמצא שפרויקט להב"ה פועל משנת 2002 בלי שהתקיימו בנוגע אליו תהליכי מדידה והערכה כלשהם, ולא נבדקה השפעתה של הפעילות במרכזים על צמצום הפער הדיגיטלי ועל מידת הטמעת השימוש בטכנולוגיות המידע בקרב מי שהשתתפו בהכשרות שהתקיימו במרכזים. במעקב נמצא כי הליקוי לא תוקן וכי פעולות המדידה וההערכה לא בוצעו.


תגובה
משרד האוצר


4.  	מדידה והערכה – משרד האוצר מייחס חשיבות רבה למדידה והערכה, מידת האפקטיביות של הפעילות במרכזים השונים ושל להב"ה בכלל. בשל קשיים תקציביים לא ניתן היה להוציא אל הפועל את התכנית בנושא. עם זאת לשנת 2014 בעקבות החלטה על סגירת מרכז, יתאפשר לתקצב פעילות זאת והנושא יבוצע במסגרת השלב השני בהליך המחקרי. ( ראה גם תגובה לליקוי 1).

ליקוי


5. 	המעקב העלה כי בינואר 2012 פעל משרד האוצר לאיוש התקנים החסרים במרכזים הוותיקים, אולם מיוני 2012 קיים שוב מחסור ניכר של כוח אדם במרכזים אלו. במאי 2013 עמד שיעור המדריכים החסר על כ-32% מתקן כוח האדם. בשל כך צומצמה הפעילות במרכזים הוותיקים: קורסים חדשים לא נפתחו; מספר הקורסים פחת; כמה מהמרכזים נסגרו בשעות אחר הצהריים ובימי שישי, וזמני ההמתנה לפתיחת הקורסים התארכו.


תגובה
משרד האוצר


5.	מחסור חמור במדריכים במרכזים הוותיקים – משרד האוצר מודע למחסור בכח ההדרכה במרכזים אלה ובפגיעה בפעילותם – עובדה הנובעת מתקצוב חסר. לשנת התקציב 2014 הועבר מימון בסך 2 מיליון ₪ הנותן מענה בשנה זאת לבעיית המחסור במדריכים.


ליקוי


6. 	מודל הפעלת המרכזים החדשים: חרף העובדה שבספטמבר 2012 התקבלו החלטות לסיים את ההתקשרות עם שני ספקים להעסקת נותני שירותים במרכזים החדשים על פי מודל מכרז האחריות הכוללת, ואלה אף עוגנו בתכנית העבודה של מטה התקשוב הממשלתי במשרד האוצר, לא הושלמו הפעולות הדרושות למעבר למודל התקשרות חלופי בתום תקופת ההתקשרות (אוגוסט 2013). בשל כך ממשיך מטה התקשוב הממשלתי במשרד האוצר להפעיל את רוב מרכזי להב"ה על פי מודל הפעלה שנמצא על ידו כבלתי מתאים ושאחד מספקי השירות כלל אינו מעוניין לספקו.


תגובה
משרד האוצר


6.	מודל הפעלת המרכזים החדשים – משרד האוצר מודע לבעייתיות ולקשיים הרבים של מודל ההעסקה של צוותי ההדרכה במרכזים החדשים. להב"ה פועלת כיום בשיתוף הלשכה המשפטית במשרד להערכות לביצוע תיחור במסגרת מכרז 1-2009 לקבלת שירותי מחשוב. תאריך היעד להפעלת המרכזים אלו על פי המודל החדש (באמצעות המכרז הנ"ל) החל מחודש אוגוסט 2014 - מועד סיום ההתקשרות עם החברות המעסיקות במכרז הקיים.


ליקוי 


7. 	תנאי העסקתם של העובדים: המנהלים והמדריכים בפרויקט להב"ה מועסקים בשלוש שיטות העסקה היוצרות פערים בתנאי השכר וההעסקה. בביקורת עלה כי פערים אלו, הגם שבנסיבות מסויימות הם עשויים להיות אפשריים מבחינה משפטית, מעוררים חוסר שביעות רצון ולעתים אף התמרמרות בקרב העובדים, פוגעים במוטיבציה שלהם ואף יוצרים קושי בניהול המרכזים וביכולתם לפעול באופן מיטבי.


תגובה
משרד האוצר


7.	תנאי העסקתם של העובדים ואחריות מעסיקים – הנושא הזה אמור להיות מטופל עם העברת העובדים להתקשרות באמצעות מכרז שירותי מחשוב. ראה גם תגובה לליקוי 6. 





ליקוי


8. 	אחריות מעסיקים: במעקב נמצא כי משרד האוצר אינו מקיים בקרה, ולו באופן מדגמי, אחר תנאי העסקתם של נותני השירותים המועסקים במרכזי להב"ה באמצעות מכרז האחריות הכוללת; גם כאשר מגיעות לפתחו תלונות על הפרת תנאים סוציאליים המעוגנים בחוקי מגן ובצווי הרחבה הוא נמנע מלבדוק אותן. אשר על כן אין בידו כלים ממשיים לבחון אם החברות אכן מקיימות את התחייבויותיהן בכל הנוגע לעמידה בדרישות לתשלומים סוציאליים, לתשלום שכר מינימום ולקיום חוקי המגן.


ליקוי


9. 	תקציב הפרויקט: נמצא כי משנת 2009 ועד שנת 2013 גדל מספרם של מרכזי להב"ה בכ-140%, ואילו התקציב שהוקצה לצורך הפעלתם גדל רק בכ-89%. בשל כך, פעילותם של המרכזים מצומצמת וחסרה - במרכזים הוותיקים חסרים מדריכים וכלל המרכזים סובלים ממחסור בתשתיות וציוד. מצב זה פוגע ביכולת המרכזים להשיג את יעדי הפרויקט באופן מיטבי.















































משרד האוצר
אגף השכר והסכמי עבודה

פיקוח ובקרה על השכר במגזר הציבורי

הגופים המבוקרים: משרד האוצר, רשות החברות הממשלתיות, משרד הפנים, המשרד לשירות דת. 


ליקוי


1. 	על פי החלטת הממשלה מיוני 1997 נדרש תיאום בין הגופים המאסדרים ובין הממונה על השכר, בין היתר כדי לקבוע את מתכונת הבדיקה ומכלול הנושאים שייבדקו בה, ואת הפעולות שיינקטו בעקבות הבדיקה. נמצא כי עד תחילת שנת 2013 התקיימו קשרי עבודה בין נציגי אגף השכר לנציגים של שאר הגופים המאסדרים, אולם עדיין לא נעשה התיאום הנדרש; פעולות שהחלו באותה עת להשגת התיאום לא הושלמו עד לנובמבר 2013.


ליקוי


2. 	אגף השכר מרכז מידע על חריגות השכר שהתקבל באמצעות ביצוע בדיקות אופקיות רחבות של השכר (ראו להלן), באמצעות ביצוע בדיקות נקודתיות של השכר המשולם לעובדים מסוימים ובאמצעות הדיווחים השנתיים של הגופים הציבוריים . נוסף על כך הוא מבצע פעולות אכיפה, לרבות משא ומתן מול הגופים לקביעת תנאי השכר בהם, הסדרה של תנאי שכר חורגים שבמסגרתה מקיימים עובדי האגף קשר שוטף עם נציגי הגופים ולעתים ננקטים הליכים במישור המשפטי. למשל, בשנים 2012-2011 טיפל אגף השכר בכ-100 תיקים משפטיים.


ליקוי


3. 	הבדיקות האופקיות  מספקות לאגף השכר תשתית מידע רחבה וכוללת בדבר תנאי השכר בגופים הציבוריים. במהלך חמש שנים - 2012-2008, נערכו בדיקות אופקיות של שכר בכ-6% בלבד מהגופים הציבוריים בארבעה מהמגזרים: 8% מהרשויות המקומיות (בהן רשויות גדולות שמעסיקות אלפי עובדים) ; 11% מהחברות הממשלתיות ; 1% מאיגודי הערים; ולא נבדקה שום חברה עירונית. כל הבדיקות האופקיות האמורות נעשו על ידי אגף השכר, שתיים מהן הוא עשה בשיתוף רשות החברות. בין הגופים שנבדקו היו חברות ממשלתיות גדולות, שהעסיקו אלפי עובדים, אולם הנתונים שבידי אגף השכר לא מאפשרים לקבוע מהו שיעור העובדים שנכללו בבדיקות. בחלק מבדיקות אלו נבדק רכיב שכר מסוים, אולם הנתונים שבידי אגף השכר לא מאפשרים לקבוע כמה עובדים נכללו בהן. לדוגמה, בבדיקה של חברה א' נבדק רכיב שכר מרכזי, אולם לא צוין בבדיקה כמה עובדים נכללו בה. במצב זה עשויים גופים רבים שלא להיבדק במשך תקופות של עשרות שנים. משמעות הדבר היא שתשתית המידע על השכר, חסרה חלק משמעותי מהעובדים ואין בידי הממונה על השכר תשתית מידע הולמת לצורך ביצוע פיקוח ואכיפה ממשיים כנדרש על פי חוק יסודות התקציב.



ליקוי 


4.	ביצוע בדיקות שכר אופקיות ב-750 גופים ציבוריים בנסיבות שבהן משאבי הפיקוח מצומצמים מחייב גיבוש תכנית רב-שנתית המשקפת סדר עדיפויות לבדיקת השכר במאות הגופים הציבוריים. אגף השכר לא גיבש תכנית כזאת.


ליקוי


5. 	מגזר הרשויות המקומיות הוא הגדול בין המגזרים של הגופים הציבוריים. המינהל לשלטון מקומי במשרד הפנים, לא ביצע בדיקות אופקיות של שכר עובדי הרשויות המקומיות, למעט בדיקה של שכר העובדים הבכירים בשנים 2012-2011.


ליקוי


6. 	המינהל לשלטון מקומי לא עשה בדיקות אופקיות בנוגע לשכרם של 12,500 העובדים בחברות העירוניות, כנדרש, למעט בדיקת שכר המנכ"לים ב-77 מ-119 החברות העירוניות שנכללו בדוח השנתי של הממונה על השכר (ראו להלן). הפיקוח על השכר המשולם לעובדי החברות העירוניות לא מתבצע משום שמשרד הפנים טרם קבע הנחיות האמורות לשמש בסיס נורמטיבי לקביעת שכרם. לאגף השכר חסרים נתוני יסוד על חברות עירוניות, הוא אינו מקבל דיווחים על כמחצית החברות העירוניות, ועקב כך אין ברשותו נתונים על תנאי ההעסקה הנהוגים בהן ואם הן ממלאות את הוראות הדין. על משרד הפנים למסור לאגף השכר בהקדם את המידע הדרוש להבחנה שבין חברות עירוניות שמחויבות לדווח לו על השכר ובין חברות אחרות שאינן חייבות בדיווח. על אגף השכר לפנות אל כל החברות העירוניות החייבות בדיווח, להנחות אותן בדבר הדיווח הנדרש מהן על פי חוק ולפעול לאכיפת הוראות חוק יסודות התקציב גם בעניינן.



תגובה 
משרד הפנים


6. 	א. הטיפול בכוח אדם ושכר בתאגידים העירוניים הועבר לטיפולו של אגף בכיר לתאגידים עירוניים בחודש ינואר 2014. יש צורך במשאבים וכח אדם מתאים לטיפול בתחום זה. כוח האדם והמשאבים הקיימים כיום באגף אינם מאפשרים לבצע פיקוח ובדיקה על שכר  העובדים בתאגידים  העירוניים. כאשר יועמדו המשאבים המתאימים לאגף ותאושר תוכנית העבודה של האגף, תתבצע בדיקה של השכר של העובדים בתאגידים העירוניים. 
ב. באגף בכיר לתאגידים עירוניים שבמשרד הפנים נערך מיפוי יסודי של התאגידים העירוניים. במסגרת מיפוי זה, מופו כל התאגידים שבשליטת הרשויות ושחייבים בדיווח לממונה על השכר,ומופו כל השאר שאינן חייבים בדיווח, זאת למעט מספר תאגידים שנמצאים עדיין בבדיקה. רשימה של 270 תאגידים הועברה כבר בימים האחרונים לממונה על השכר ובהמשך תושלם הרשימה במלואה.


ליקוי 


7. 	מגזר החברות הממשלתיות כולל 73 חברות , ומועסקים בהן כ-60,000 עובדים. רשות החברות, אשר אחראית גם לעקוב אחר מדיניות השכר בחברות, לא הכירה את החלטת הממשלה מיוני 1997 ולפיה הרשות נדרשת לבצע, בתיאום עם הממונה על השכר, פיקוח ובקרה בכל הנוגע לתנאי השכר והעבודה בגופים הציבוריים. החל משנת 2008 ביקרה רשות החברות את תנאי השכר של העובדים רק בחלק קטן מהחברות, ונוסף על כך ביקרה את שכר הבכירים ב-53 חברות באופן חלקי וחסר. בכך פגעה רשות החברות ביכולת הממשלה לאכוף את הוראות חוק יסודות התקציב בעניין זה.


ליקוי


8. 	מינואר 2011 ועד יולי 2013, מועד סיום הביקורת, ביקר המשרד לשירותי דת את נושא השכר ותנאי העבודה ב-33 (25%) מ-134 המועצות הדתיות. ב-25 מ-33 הביקורות נמצאו ממצאים שחייבו פעולות אכיפה, אולם המשרד לא העביר את ממצאיו אלה לטיפול אגף השכר כנדרש בהחלטת הממשלה מיוני 1997.


תגובה
המשרד לשירותי דת


8. 	הממצאים שטרם הועברו לממונה על השכר נמצאו במסגרת פיילוט לביקורת שכר שנערך על ידי אגף משאבי אנוש במועצות הדתיות יחד עם אגף ההסדרה בתחילת שנת 2013. האגף למשאבי אנוש במועצות הדתיות בודק את יעילותו ואמינותו של הפיילוט ובכלל זה את אמינות הממצאים, על מנת שניתן יהיה להרחיבו לכלל המועצות. בדיקה זו טרם הסתיימה עקב יציאתה של מנהלת האגף לחופשת לידה. עם סיומה של הבדיקה ועד לסוף הרבעון השני של שנת 2014, יטופלו הממצאים במסגרת המשרד ובמידת הצורך יועברו לטיפולה של יחידת האכיפה באגף הממונה של השכר. 



ליקוי


9. 	אגף השכר מסר לטיפולה של רשות החברות מסמכים הנוגעים לחריגות השכר לכאורה בחברות ממשלתיות לשנים 2009 ו-2010, והרשות מסרה לאגף תוצאות של הבדיקה הפרטנית  שעשתה לגבי החריגות לכאורה לגבי שנת 2010 בלבד.


ליקוי


10. 	אגף השכר טיפל בחריגות השכר לכאורה בחברות הממשלתיות ובגופים נתמכים בשנת 2010 באופן חלקי בלבד. לפיכך אי-אפשר לדעת אם נדרשות פעולות אכיפה כנגד הגוף הציבורי. טיפול חלקי כזה פוגע ביעילות האכיפה ואף עלול להכשיר חריגות שכר ולמנוע טיפול בהן בעתיד.


ליקוי


11. 	בדוח שמגיש הממונה על השכר לכנסת מוצגות חריגות שכר לכאורה, המחושבות לפי שיעור השינוי בשכר בין שנה לשנה. מתכונת הדיווח הזאת אינה מאפשרת לאתר מקרים נוספים של חריגות שכר לכאורה שהיה ראוי לבדוק.


ליקוי


12. 	לאגף השכר חסרים נתונים יסודיים על חברות עירוניות, והוא אינו מקבל דיווחים על כמחצית מ-236 החברות העירוניות שקיימות לפי נתוני משרד הפנים, ועקב כך אין ברשותו נתונים על תנאי ההעסקה הנהוגים בהן ואם הן עומדות בהוראות הדין.


ליקוי


13. 	החולשה באכיפת הוראות חוק יסודות התקציב על הגופים הציבוריים הועלתה שוב ושוב במשך כעשור (2013-2004), והגורמים השונים סברו שמקורה במידה רבה במחסור בכוח אדם ביחידת האכיפה. הדבר מחייב את הממונה על השכר להשלים את הליך הבדיקה וההחלטה בנושא, שבו הוחל עוד בתחילת שנת 2010, ולהגיש לנש"ם את הבקשה המפורטת והמנומקת של יחידת האכיפה לעניין הוספת התקנים. אם יימצא שיש צורך לפעול להוספת תקנים, על הנוגעים בדבר להוסיפם כדי להבטיח שיפור באכיפה.



ליקוי


14. 	במשך שנתיים וחצי - מינואר 2011 ועד מועד סיום הביקורת, יולי 2013 - ביקר המשרד לשירותי דת את נושא השכר ותנאי העבודה ב-33 (25%) מהמועצות הדתיות. המשרד העלה ממצאים בביקורות שעשה, ועל פי מסמכיו חלק מהממצאים תוקנו על ידי המועצות הדתיות. נמצא כי ב-25 מ-33 הבדיקות האלה נמצאו ממצאים שחייבו פעולות אכיפה, על פי הוראות חוק יסודות התקציב, אולם המשרד לא העביר את ממצאיו אלה לטיפול של אגף השכר כנדרש בהחלטת הממשלה מיוני 1997. על מנכ"ל המשרד לשירותי דת לגבש תכנית רב-שנתית לביקורת על השכר ועל תנאי העבודה במועצות הדתיות. עליו גם להעביר לאגף השכר את ממצאי הבדיקות שעדיין לא הועברו, אף על פי שמדובר בממצאים המחייבים פעולות אכיפה. 


תגובה 
המשרד לשירותי דת


14. 	המשרד באמצעות האגף למשאבי אנוש במועצות הדתיות והאגף להסדרה פיקוח ובקרה נמצא במהלך של גיבוש תוכנית עבודה רב שנתית לביצוע ביקורות מנהליות על נושאי השכר והתקינה במועצות הדתיות, אשר יושלם במהלך הרבעון השני של שנת 2014. תוכנית העבודה של הביקורת תבוצע בפועל בשנים 2014-2015. המשרד יעדכן את הממונה על השכר במשרד האוצר, לגבי התוכנית עם סיום גיבושה. 













































משרד הבינוי והשיכון
רשות מקרקעי ישראל
בחינת יישום הרפורמה ברשות מקרקעי ישראל

הגופים המבוקרים: רשות מקרקעי ישראל, משרד המשפטים, משרד הבינוי והשיכון, משרד האוצר, נציבות שירות המדינה.


ליקוי

1. 	מסקירת מבנה רמ"י עולה כי מספר העובדים לפי המתווה המעודכן גדול ב-83 מהמספר שנקבע במתווה המקורי. 21 מאותם עובדים הופנו למטות הרשות והחטיבות ו-55 מהם הופנו לחטיבת השירות. הרכב זה אינו עולה בקנה אחד עם תכליתה העיקרית של הרפורמה - לרכז את משאבי רמ"י במטלות הליבה, שהן שיווק הקרקעות בישראל ושמירה עליהן.


תגובה
רשות מקרקעי ישראל


1. 	הרפורמה, כפי שהוגדרה בהחלטות הממשלה ובתיקוני חקיקה באה לתת מענה לצורך במיקוד וייעול מקרקעי ישראל וזאת תוך התבססות על העברת הבעלות, במטרה להקטין את החיכוך עם ציבור החוכרים, שינוי המבנה הארגוני – מעבר ממבנה גיאוגרפי-מחוזי למבנה חטיבתי על-מנת למקד את הפעילות בתחומי הליבה של שיווק, שמירה על המקרקעין ומתן שירות, שקיפות ופישוט ההליכים. לגבי העברת הבעלות מבוצעת ומרוכזת מאמצים רבים הנושא. השינוי המבני הושלם עם הקמת שלוש החטיבות - עסקית, שמירה על הקרקע ושירות - הממקדות את עבודתם בתחומם. פעילויות חטיבת השירות נמסרו בחלקן למיקור חוץ הפועל ביעילות רבה. מבוצע תהליך אינטנסיבי של סקירת כל התהליכים, פישוט ההליכים וזאת על-מנת ליצור שפה משותפת לציבור הלקוחות ולעובדי רמ"י. במסגרת זו, הרשות שוקדת על הכנה ופרסום דפי מידע לציבור כמו גם נהלי עבודה לעובדים.


ליקוי


2. 	על פי המתווה המקורי של הרפורמה, פעולות השירות היו אמורות 


         להיעשות באמצעות גופים חיצוניים, במטרה להפנות את משאבי רמ"י לביצוע פעולות הליבה - שיווק המקרקעין והשמירה עליהם. על פי ההסכם נמסרו לגופים חיצוניים רק חלק מפעולות השירות, אולם על פי חוות דעתו של מנהל רמ"י דאז, ניתן לבצע באמצעים ממוחשבים ובמטה השירות את מרבית פעולות השירות שלא נמסרו לגופים חיצוניים. מנהל רמ"י הנוכחי לא קיבל את חוות הדעת האמורה והחליט על מתווה מעודכן לרמ"י, ולפיו אף על פי שמדובר בפעולות מתכלות, מרבית השירותים יינתנו על ידי רמ"י, שחטיבת השירות שלה, שנועדה כאמור, על פי המתווה המקורי, לכלול מטה בלבד - תכלול גם חמישה מרחבים. כך למעשה הוחמצה האפשרות להגיע לכדי צמצום החיכוך בין רמ"י לחוכרים, מטרה שהייתה מיסודותיה העיקריים של הרפורמה שעליה החליטה הממשלה. אגף התקציבים במשרד האוצר הגיב בהסתייגות לשינויים במתווה המקורי של הרפורמה.  לדעתו, היענות לדרישות רמ"י בכל הנוגע להגדלת תקן העובדים לא תביא לצמצום כוח האדם,  יהיו להן השלכות לגבי רפורמות עתידיות במגזר הציבורי, שאף בהן תהיה תביעה לצמצום בכוח האדם; עוד טען אגף התקציבים כי הטיפול השוטף של מטה חטיבת השירות בחוכרים היה אמור להימשך עד להעברת הבעלות בטאבו, ואילו המגע השוטף הישיר עם החוכרים היה אמור להתבצע באמצעות הגופים החיצוניים. על כן המתווה המעודכן נוגד את המבנה הארגוני שאישרה הממשלה, וכדי להמשיך בו יש לשקול לקבל את אישורה. למרות ההסתייגויות שפורטו לעיל, אישר משרד האוצר את בקשת מנהל רמ"י הנוכחי בלא שביקש את אישור הממשלה לכך.  


תגובה
רשות מקרקעי ישראל


2. 	לעניין "המתווה החדש"- בחוק רשות מקרקעי ישראל נקבעו מטרות הרשות ותפקידיה. העברת הבעלות הינה נדבך עיקרי ברפורמה במטרה לצמצום הטיפול השוטף בחוכרים והתמקדות בליבת העבודה של רמ"י, בהיבט העסקי ובעיקר בשיווק קרקעות. יחד עם זאת מובן שתהליך העברת הבעלות על הבעיות הרבות שבו ימשך עוד פרק זמן, שאותו הרשות מנסה לצמצמו ועד אז הרשות נדרשת ליתן שירות, כפי שמחייב החוק. חרף ההתנגדות העקרונית של העובדים וההסתדרות, הועברו בהתאם להסכם הקיבוצי, 4 פעולות השירות למיקור חוץ באופן מהיר ויעיל ופעולות אלו ניתנות באופן מיטבי לטובת אזרחי מדינת ישראל. לגבי יתר הפעולות עמדו בפני הרשות שתי חלופות – עדכון המבנה הארגוני, כך שיינתן מענה לחובת מתן השירות באמצעות יחידות ייעודיות לכך, היינו הקמת מרחבי השירות. לחילופין, ביצוע מטלות השירות באמצעות הכלים הקיימים, קרי החטיבה העסקית. הבחירה בחלופה של הקמת מרחבי השירות משמרת את המתווה המקורי של הרפורמה ונדבכיה המרכזיים ונאמנה לעיקרון הפרדת החטיבות מתוך רצון למקצע את כח האדם בחטיבה העסקית ולייעל את עבודתם בתחומי הליבה. הרפורמה ברשות מקרקעי ישראל מבוצעת בדיוק במתווה עליו החליטה הממשלה ובגינו תוקן החוק. עדכון המבנה הארגוני אינו חלק מהרפורמה ובודאי שאינו עומד בסתירה לרפורמה, נהפוך הוא, עדכון המבנה נגזר מתפקידי הרשות ומעקרונות הרפורמה. המבנה נדרש לתת מענה כתוצאה מחוסר היכולת להעביר בעלות על נכסים בלו"ז קצר, הגבלת מיקור החוץ והחובה לספק שירות לחוכרים.



ליקוי


3. 	במסגרת הרפורמה העניקה המדינה תנאי פרישה מוגדלים לכ-200 עובדים כדי לצמצם את מספר העובדים ברמ"י ולייעל את המערכת. בפועל פרשו 184 עובדים בלבד בעלות של כ-150 מיליון ש"ח, אולם לצורך יישום המתווה המעודכן גייס מנהל רמ"י הנוכחי כ-170 עובדים חדשים. באופן זה המטרה שלשמה עודדה הממשלה פרישת עובדים - קרי התייעלות המערכת - לא הושגה.


ליקוי 


4.	הרשות החלה לפעול רק במרץ 2013, ולמרות זאת, על פי העדכון להסכם, קיבלו עובדי רמ"י מענק בגין הישגים אישיים ומצוינות בעבודה בסך 750 ש"ח לחודש לעובד לתקופה של 14 חודשים, ובסך הכול 12.5 מיליון ש"ח. המענק שולם עבור תקופה שבה הרשות טרם החלה לפעול, בגין הישגים אישיים בעבודה שטרם בוצעה.


ליקוי


5. 	משמעותו של המתווה המעודכן הוא אפוא שהחסמים שעליהם הצביעו הוועדות השונות, ושבגינם התקבלו החלטות הממשלה בנושא, נותרו על כנם. כיוון שמרבית פעולות השירות נותרו באחריות רמ"י, הונצח החיכוך עם החוכרים. הפעולות לייעול רמ"י כגון צמצום כוח האדם בכ-200 משרות, איחוד המרחבים והעברת פעולות השירות לגופים חיצוניים, פעולות שבגינן הסכימה המדינה לשאת בתשלום תוספות שכר ותנאי פרישה מוגדלים - לא יושמו. יוצא אפוא שהמדינה שילמה מיליוני שקלים עבור מתכונת מסוימת של רפורמה אך קיבלה רפורמה במתכונת שונה לחלוטין.


ליקוי


6. 	במסגרת יישום הרפורמה ביצעה רמ"י הליך של שיבוץ מחודש של עובדיה. 


          הליך זה נעשה בהתייחסות לטופסי הבקשה שמילאו העובדים בלבד, בלי שנערכו להם  ראיונות אישיים  וללא קריאת תיקיהם האישיים. בבדיקת שיבוצם של 82 עובדים נמצא כי 13 מהם שובצו בתפקידים מסוימים, אף שמקורות החיים שלהם עלה שהם אינם עומדים בתנאי הסף של המשרה מפאת חוסר ניסיון בתפקיד. 11 עובדים נוספים שובצו בתפקיד השונה במהותו מזה שמילאו לפני הרפורמה, אף שאין להם ההשכלה הפורמאלית המתאימה. עוד נמצא כי חלק מהעובדים שובצו בתפקיד זהה לתפקיד שמילאו לפני הרפורמה או דומה לו, ולמרות זאת קודמו בדרגה אחת או שתיים. הרפורמה נועדה לטייב את כוח האדם ברמ"י בתמורה להעלאת השכר. אולם בפועל מינתה רמ"י לתפקידים מקצועיים וניהוליים עובדים חסרי כישורים מתאימים, כגון ניסיון והשכלה.


תגובה
רשות מקרקעי ישראל


6. 	רמ"י ביצעה והשלימה הליך מורכב של שיבוץ מחדש של מאות עובדי מינהל מקרקעי ישראל במסגרת תקני רמ"י וזאת בלוח זמנים קצר, כמתחייב מגורם שלא יכול היה להקפיא ולו לזמן קצר את מילוי מטרותיו על-פי חוק. הליך זה בוצע בהתאם להוראות ההסכם קיבוצי שנחתם טרם זמנו של מנהל רמ"י הנוכחי.


ליקוי 


7. 	על פי החלטות הממשלה, האחריות לפיתוח התשתיות תועבר בהדרגה מרמ"י אל הרשויות המקומיות ואל משהב"ש. בפועל לא העבירה רמ"י למשהב"ש את הטיפול בעבודות הפיתוח, ועל כן במועד הביקורת היא עדיין הייתה מעורבת - כמי שמסייעת בגביית המימון - בעבודות הפיתוח של 31 פרויקטים, שישווקו על ידה בשנים 2014-2013. ב-16 מהפרויקטים היא אף מבצעת את הפיתוח עצמו באמצעות חברות מנהלות שהיא מעסיקה.


תגובה
רשות מקרקעי ישראל


7. 	תפקידה של רמ"י על-פי דין הינה שיווק קרקעות. פעולה זו אינה יכולה להתבצע ללא הסדר פיתוח נאות. רמ"י אינה מבצעת כל פרויקט חדש מאז קבלת החלטת ממשלה 123 (ממי/5) אלא מנהלת פרויקטים הנמשכים והנמצאים בשלבים מתקדמים לקראת סיומם. רמ"י עושה מאמץ, כי הסדרי הפיתוח יבוצעו על-ידי הרשות המקומית על-פי דין. ככל שקיימת מעורבות זו הינה בהתאם להוראות החלטת ממשלה 1980, מיום 15.7.2010 במטרה להוות גורם פיננסי המעביר תקציבים על בסיס אבני הדרך של התקדמות הפיתוח ובקרה מקצועית. כל זאת לשם השלמת הפרויקט ומימוש הבניה בשטחים ששווקו.



ליקוי


8. 	רמ"י העריכה כי כמות הנכסים במלאי המועמדים להקניית בעלות היא כמיליון, הקניית הבעלות בחלקם מותנית בתשלום. תהליך הקניית הבעלות החל בשנת 2006, אולם עד דצמבר 2013 הוקנתה הבעלות על כ-300,000 נכסים בלבד, כלומר עדיין יש להקנות את הבעלות על כ-700,000 נכסים.


ליקוי


9.	רמ"י אינה עומדת בביצוע תכניות העבודה להקניית בעלות בנכסים. בשנת 2011 למשל היא  הייתה אמורה להקנות את הבעלות על 47,000 נכסים, אך הקנתה את הבעלות רק על כ-25,000; בשנת 2012 היא הייתה אמורה להקנות את הבעלות על 50,000 אך הקנתה את הבעלות רק על כ-29,600 נכסים; ובשנת 2013 הייתה אמורה להקנות את הבעלות על 51,000 נכסים, אולם הקנתה את הבעלות רק על כ-32,500 נכסים.
 

ליקוי


10. 	נכסים בניהול חברות משכנות: האחריות לרישום דירות בבניה רוויה מוטלת על חברות משכנות. חברות אלה בדרך כלל גובות תשלום מהרוכשים לצורך הרישום. עד מועד סיום הביקורת הן לא פעלו לביצוע הרישום האמור, ורמ"י לא הצליחה לחייבן לעשות כן.


תגובה
רשות מקרקעי ישראל


10. 	רמ"י מעודכנת לגבי מצבת הנכסים המנוהלת על-ידי החברות המשכנות עד לרישומם בלשכת רישום המקרקעין. היעדר העדכון הינו לגבי בעלי הזכויות. לשם כך נעשה מאמץ גדול לקבלת המידע מהחברות, אשר בניגוד לתגובתן אינן משתפות פעולה עם רמ"י. רמ"י עושה מאמץ בדרכים נוספות לקדם הנושא וזאת באמצעות התראות הניתנות לחברות לצורך רישום הנכסים במשרדי רשם המקרקעין ופניה לנציגות הדיירים על-מנת ליידעם במצב הדברים.




ליקוי


11. 	נכסים בבעלות קרן קיימת לישראל (להלן-קק"ל): בשנת 1961 חתמו מדינת ישראל וקק"ל על אמנה, הקובעת כי קק"ל תפעל לרכישת קרקעות, כשהיא מונחית בידי התפיסה העקרונית שלפיה המקרקעין לא יימכרו אלא יישארו בבעלות העם ויימסרו בחכירה בלבד. על פי האמנה, המקרקעין של קק"ל ייחכרו בלבד וינוהלו לפי המדיניות הקרקעית שתקבע מועצת מקרקעי ישראל ובכפיפות לתזכיר ולתקנות ההתאגדות של קק"ל. המדינה קיימה בשנים 2008-2006  משא ומתן עם קק"ל לשינוי סעיף זה באמנה, כדי שיהיה אפשר להעביר גם את הבעלות על המקרקעין שבבעלותה. ביוני 2009 הגיעו השתיים להסכם. במועד סיום הביקורת היה הנושא תלוי ועומד בערכאות משפטיות, ועד קבלת ההכרעה בנדון מנועה רמ"י מלהעביר את הבעלות על בנכסים אלו.  


תגובה
רשות מקרקעי ישראל


11. 	רמ"י מחויבת על-פי החוק ליתן שירות לחוכרים. נעשה מאמץ להעביר הבעלות לחוכרים אולם עד לרישומם ו/או במקרה בו לא ניתן להעביר הבעלות, הרשות נדרשת ליתן שירות. חלק מהפעולות מבוצעות במיקור חוץ. בחודשים האחרונים בוצעה על-ידי הרשות עבודת מטה, אשר כרוכה באישור מועצת מקרקעי ישראל, אשר בכוונתה לביא להרחבת מעגל הנכסים, אשר יתאפשר להעביר בהם בעלות, כמו גם לקבוע כללים שיצמצמו עד כמה שניתן את הצורך של החוכר בפנייתו לרשות.


ליקוי


12. 	על הרשות לפעול להשלמת העברת הבעלות לגבי הנכסים, אשר קיים פוטנציאל להעברת הבעלות.


תגובה
רשות מקרקעי ישראל


12. 	רמ"י עושה כל מאמץ להשלים את העברת הבעלות לגבי הנכסים, אשר קיים פוטנציאל להעברת הבעלות. המבקר בחן את האפשרות של העברת הבעלות מכלל נכסים שברובם לא ניתן להעביר הבעלות. על-פי נתוני רמ"י בשנת 2012 מתוך פוטנציאל של כ-160,000 נכסים הועברו כ-30,000 נכסים המהווים פי 3 מתכנית העבודה. רמי"י עושה כל מאמץ להשלים העברת הבעלות בנכסים בעלי פוטנציאל לכך. זאת ועוד, רמ"י מבצעת עבודת מטה, אשר כרוכה באישור מועצת מקרקעי ישראל בכוונתה להרחיב את מעגל הנכסים, אשר יתאפשר להעביר בהם בעלות ו/או לקבוע כללים שיעודדו חוכרים לרכוש זכות זו.



ליקוי


13. 	על הרשות לפעול על מנת שמסד נתוני החורכים יהיה עדכני.


תגובה
רשות מקרקעי ישראל


13. 	רמ"י עושה ככל הניתן על-מנת שמסד נתוני כתובת החוכרים יהיה עדכני. הבעיה ככלל אינה נובעת ממסד הנתונים של רמ"י אלא בהיעדר עדכון של החוכר באם שינה את כתובת מגוריו. מאחר ובעיה זו ידועה, הרשות תעשה מאמץ בכל עת לבקש מהפונים לעדכן את הכתובת להתכתבות, אשר לעיתים אף שונה מזו הקיימת במרשם האוכלוסין, מאגר שכתובות חוכרים נבדקות על- פיו.


ליקוי 


14. 	על רמ"י לרכז משאבים לתקופה מוגדרת ולמקדם בנושא זה על מנת לסיים את רישום הבעלים על הנכסים.


תגובה
רשות מקרקעי ישראל


14. 	רמ"י עושה כל מאמץ אפשרי לצורך קידום הליכי הרישום – קידום הליכי הסדר המקרקעין, הליכי רישום חלוקה מחדש (פרצלציה) ורישום בתים משותפים – באמצעות יחידת המטה שהוקמה בחטיבת השירות. ליחידה זו ניתן כל סיוע אפשרי, לרבות במתן שירותים במיקור חוץ. פעולות היחידה מוחשבו ונערך מעקב צמוד אחר מימוש תכנית העבודה. יחד עם זאת ריכוז מאמץ על-ידי רמ"י אינו מספיק ונעשה מאמץ לרתום את כל הגורמים הנוגעים בדבר, כגון: המרכז למיפוי ישראל, לשכות פקידי הסדר המקרקעין, לשכות רישום המקרקעין והמפקחים על הבתים המשותפים והחברות המשכנות. בין היתר מתקיימים דיונים עם גורמים אלה על-מנת להסיר חסמים קיימים.






































המשרד לביטחון פנים
רישוי כלי ירייה והפיקוח על החזקתם

גופים מבוקרים: המשרד לביטחון פנים, משטרת ישראל, משרד הבריאות, משרד הרווחה והשירותים החברתיים. 


ליקוי


1.	במסמכים המבטאים את יעדיו של השר לשנים 2013-2011 ובתבחינים שפורסמו 	באוגוסט 2011 נקבע שיש לפעול לצמצום מספרם של כלי הירייה הבלתי חוקיים, 	להפחית את השימוש האסור בכלי ירייה חוקיים בישראל, לצמצם את מספר כלי הירייה  המצויים בידי הציבור, תוך מתן דגש על צמצום מספר כלי הירייה בהרשאות הניתנות  לארגונים מורשים. 


ליקוי 


2. 	הפעולות לצמצום מספר כלי הירייה הבלתי חוקיים: החוק קובע כי מי שמחזיק 	בכלי ירייה שלא על פי רישיון עובר עברה שדינה מאסר שישה חודשים. בניגוד  לחוק ולמדיניות השר התיר האגף לחדש את הרישיון לכל מי שלא חידש אותו במועד והוא המשיך להחזיק בו שלא כדין. ביוני 2013 החזיק הציבור ביותר מ-14,000 כלי ירייה 	ללא רישיון תקף. השר קבע מדיניות בנוגע לצמצום מספר כלי הירייה הבלתי חוקיים וכלי הירייה החוקיים שבידי הציבור ולצמצומם של מספר הרישיונות הפרטיים. על כל הגורמים המעורבים ברישוי כלי ירייה לפעול בנחישות ברוח מדיניות זו, ובכלל זה האגף נדרש לגבש תכנית מסודרת להפחתת מספר כלי הירייה ולהשלים את הכנת התשתית המקצועית הדרושה לו לצורך זה. 


תגובה
המשרד לביטחון פנים


2.	האגף  לריבוי  כלי ירייה, הוציא לפועל תכנית סדורה לפיה יצומצמו כלי הירייה שבידי הציבור והמוחזק שלא לצורך. תכנית זו כוללת שיטה סדורה של הפקת הודעות לזכאים על פי תבחינים תקפים ומכתבי התראה למי שאינו עונה לתבחינים אלו. כמו כן, הפיק האגף, מכתבי התראה רשומים לנושא נשק שלא חידש רישיונו במועד, תוך הודעה מקבילה לגורמי המשטרה. כעבור פרק זמן סביר, הפיק פניות מסודרות במכתבים רשומים למשטרה, בידיעתו של המחזיק בכלי הירייה. שיטה זו הביאה בפועל לצמצום שוטף ומתמשך בכמות כלי הירייה שבידי הציבור.
הנתון שצוין, לפיו ביוני 2013 החזיק הציבור ביותר מ 14,000 כלי ירייה ללא רישיון תקף, עלול להטעות. מספר זה כולל את מספר כלי הנשק ה"לא פעילים" המופיעים ברשימות מזה שנים רבות (עוד בטרם הוכנסו מערכות מחשוב), ונרשמו כמי  שניתנו בידי אנשים – שנפטרו או היגרו ושאין מידע לגבי הימצאותם. האגף פעל ככל יכולתו לאתרם והתוצאות מצביעות על ירידה קבועה (גם במספר ה'לא פעילים'), על אף התמותה הטבעית, תוצאות שללא פעולת האגף, היו צריכות לכאורה להצביע דווקא על עליה.



תגובה
משטרת ישראל 


2.	בנושא פגי תוקף – נעשתה עבודה יסודית מול אגף כלי ירייה ובסיומה אף הוצגה לסמנכ"ל  המשרד לביטחון פנים (להלן: בט"פ),  הובהר כי הרשימות חוזרות משך שנים על עצמן (מעל עשור) וכי למרות טיפול המשטרה לא נכתב בטבלאות אגף כלי ירייה מיצוי טיפול ולכן החייבים לא מוסרים מהרשימה. במסגרת העבודה צומצמה משמעותית כמות החייבים.
כמו כן הוחלט כי טבלת פגי התוקף תועבר למשטרת ישראל. תתווסף עמודה בטבלה שתכליתה "מיצוי טיפול המשטרה". על פי מקראה מוסכמת מראש יכתבו בה הליכי המיצוי המשטרתיים והדבר יפחית בצורה ניכרת את פגי התוקף.
יתרת פגי התוקף יטופלו בעזרת הגעת ניידת לבתי החייבים ותפיסת הכלים וכן על ידי נוהל כלי ירייה המסווגים בסיוע אח"מ כד"ח (על פי סייגי הנוהל).


ליקוי 


3. 	הפעולות לצמצום מספר כלי הירייה החוקיים: בניגוד למדיניות השר האגף לא הכין  תכניות מפורטות לצמצום כלי הירייה הפרטיים ולא פרט מה הם 	האמצעים הנדרשים  להשגת היעד להפחתת מספרם.


תגובה
המשרד לביטחון פנים


3.	האגף לרישוי כלי ירייה פעל באופן שיטתי לצמצום כלי הירייה, וזאת על ידי גיבוש תבחינים מצמצמים למתן רישיונות מחד, ובהקפדתו על ביצוע הליך חידוש הכולל בדיקתם וזיהויים של האדם מחד ושל הנשק מאידך. במקביל נקבעו תקנות אגרות המצמצמות מתן פטורים מתשלום אגרות. מהלכים אלו הביאו לצמצום תמידי של כלי הירייה שבידי הציבור. 



ליקוי 


4.	במועד סיום הביקורת כ-81% מבעלי כלי הירייה הפרטיים (כ-120,000 איש) 	החזיקו ברישיון על יסוד תבחינים כלליים שאינם מצביעים על צורך קונקרטי מהותי בכלי ירייה:  כ-46% מהם משום שעמדו בתבחין "משמר" (שימור זכאות שניתנה בעבר) וכ-35% על פי התבחין "אחר" (תבחין למומלצי מערכת הביטחון ולבעלי עניין  מיוחד). נמצא כי ביוני 2012 שונה סיווג התבחינים הקיימים ברישיונות תקפים.  כך שבסיווג החדש נקבע כי בעלי רישיונות שניתנו להם כלי ירייה בשל תבחינים 	מהותיים לפני יותר מעשר שנים - סווגו החל במועד זה כבעלי רישיונות בתבחין 	"משמר", ובעת חידוש הרישיון לא נדרש לבדוק כלל את קיום העילה שבגינה 	ניתן להם הרישיון מלכתחילה. השינוי אינו עולה בקנה אחד עם מדיניות השר לצמצום כלי הירייה. כמו כן הוא עומד בסתירה לסיכום דיון שהתקיים במאי 2012 	במשרד לבט"פ, לפיו "בעלי רישיון אשר אינם עומדים היום בדרישות התבחין המשמר לא יקבלו חידוש רישיון על סמך עילה זו מ-1.1.14".


ליקוי


5.	 בניגוד להנחיית השר ממאי 2013, כי האפשרות להחזקה או נשיאה של יותר מכלי ירייה  אחד תבוטל ואישור כזה יינתן רק באופן חריג על ידי ראש אגף מבצעים במשטרה - לא 	בחנו האגף והמשטרה אם נדרש להמליץ לשר להרחיב את ההנחיה גם לצמצום מספר 	הרישיונות למחזיקים יותר מכלי ירייה אחד שניתנו בעבר. 


תגובה
משטרת ישראל 


5.	הסמכות לאישור החזקה/נשיאה של יותר מכלי ירייה אחד נתון בידי אגף הרישוי.
	עמדת חטיבת האבטחה הינה כי אין מניעה לאפשר לאדם להחזיק בשני כלי ירייה ברישיון, בהתאם להנחיות החטיבה. עמדת המשטרה הועברה להחלטת המשרד לבט"פ.


ליקוי


6.	האגף לא פעל לאיתור מיטבי של אוכלוסיית המתמכרים לסמים או לאלכוהול ולא הוביל  בחינה מקיפה של השפעת השימוש בקנביס רפואי על כשירותו של המשתמש להחזקת  כלי ירייה. כמו כן האגף לא עשה עבודת מטה לבחינת כל המישקים האפשריים בכל  הנוגע לשימוש בסמים או להתמכרות לאלכוהול והשפעתם על הליך הרישוי. 


תגובה
משרד הבריאות


6.	משרד הבריאות הקדיש מחשבה מיוחדת וקיים מספר דיונים בפורומים בכירים במשרד על מנת לאתר את אוכלוסיות הסיכון ולהגביר המודעות לנושא הוצאות הודעות מטפל. 
אוכלוסיית נגמלים מסמים הוגדרה כאוכלוסיית בעלת סיכון גבוה להחזקת כלי ירייה. כתוצאה מכך, מתבצעת עבודת הסברה ותזכורת בנושא דיווח והעברת הודעות מטפל למשרד הבריאות מול המרכזים לגמילה. 
המשרד מציין כי קיים מידע מחקרי רב מהעולם על הקשר הבעייתי בין שימוש בחומרים (גם ללא התמכרות) לבין העלאת הסיכון לאובדנות ולאלימות וספק אם מחקר מקומי יציג תוצאות אחרות. לדעת המשרד,  אין מקום לכלול את אוכלוסיית משתמשי הקנביס למטרות רפואיות באותה קטגוריה של התמכרות ושימוש לרעה בחומרים. אין מדובר בהתמכרות. ביחס למטופלי המשתמשים בקנביס למטרות רפואיות וההשלכות של הדבר על כשירות לשאת כלי ירייה, הנושא  נבחן במשרד ולא נמצא מקום להתייחסות מיוחדת, בהקשר של רישוי כלי ירייה, לאוכלוסיית מטופלים זו שגם על מטפליה חלה חובת מסירת הודעת מטפל בהתאם לשיקול דעת רפואי פרטני.

ליקוי 

7. 	האגף לא השתמש ברשימה של כל הרופאים בארץ המתפרסמת באתר משרד הבריאות,  לצורך בקרה והצלבת מידע שימנעו הזנת הצהרות בריאות פיקטיביות שלא נחתמו בפני  רופא המורשה לכך.


תגובה
משרד הבריאות


7.	המשרד מציין כי  מוכרת לו התופעה של זיוף חתימת רופאים על הצהרות בריאות. גם שימוש ברשימה לא יקטין את הזיופים באשר לרוב הזיוף נעשה לפי שם של רופא קיים. הרשימות הקיימות אינן כוללות מידע לגבי מקום העבודה של הרופאים ובוודאי אינם יכולים לתת מענה לשאלה אמנם הרופא מכיר את הנבדק והאם בדק את המידע אודותיו. 


ליקוי 


8.	האגף לא בחן את הדרכים להביא לידיעת רופאי המשפחה מידע בנוגע למטופלים  המחזיקים ברשותם כלי ירייה, שיסייע להם למלא את חובתם למסור הודעת מטפל בעת הצורך, גם במקרים של מתן תרופות פסיכיאטריות או הפניות לטיפול נפשי. 



תגובה
משרד הבריאות

8.	חובת מסירת הודעת מטפל חלה ללא קשר לשאלה האם המטופל נושא נשק ברישיון אם לאו וללא קשר לסוג הטיפול הרפואי. החובה כללית וחלה בכל מקרה של טיפול. עם זאת יתכן שעצם המודעות של רופאים לעובדה שאדם נושא נשק אכן תתרום להעלאת המודעות להוצאת הודעות מטפל.	  
המשרד מעיר לגבי רישום תרופות או הפניה לטיפול נפשי,  כי אין בכך משום ראיה למסוכנות דווקא ובדומה לכל מצב רפואי אחר, הדבר מחייב את המטפל לשקול את המסוכנות ואת הצורך בהוצאת הודעה מטעמו.  


ליקוי 


9.	אין הסדרה של הליך עבודה עקבי בכל הקשור להודעות מטפל סוציאלי המתקבלות אצל הממונה על הערכת מסוכנות במשרד הרווחה. דרך הטיפול בהודעות מטפל סוציאלי בכמה מקרים הציפו את החולשות והכשלים בתהליך הטיפול בהן, בהליכי הבדיקה ובמישק הדיווח שבין האגף ובין משרד הרווחה. במשך שנים לא פעל האגף להסדיר את נוהלי העבודה ואת המישק בינו ובין משרד  הרווחה. המצב לפיו אין באגף מידע מלא על המבקשים רישיון כלי ירייה או המחזיקים בו המסכנים את עצמם או את סביבתם - יכולה להעיד על כשל ארגוני חמור במערך הרישוי. 


תגובה
המשרד לביטחון פנים


9 .	לאחרונה התקיימו מספר פגישות עם משרד הרווחה במטרה לסכם נוהל משותף להסדרת הקבוע בחוק.


תגובה
משרד הרווחה והשירותים החברתיים


9 .	נערכת התדיינות בין המשרד לבין המשרד לביטחון פנים, לעניין נוהל דרכי עבודה בין המשרד לבין המשרד לביטחון פנים  - מחלקת רישוי כלי ירייה.  המשרד מקווה כי הערות המשרד יוטמעו בנוסח הנוהל והוא יאושר בהקדם. סיכום נוהל העבודה בין המשרדים אמור להסתיים בחודש הקרוב.



ליקוי 


10.	נמצא כי משרד הרווחה לא הסדיר ולא הטמיע את הליך העבודה בכל הקשור להודעת 	המטפל הסוציאלי.  למרות האחריות הכבדה המוטלת על העובדים הסוציאליים לא התקיימו השתלמויות והדרכות שינחו אותם כיצד לפעול, אין להם מידע על מטופליהם 	המחזיקים בכלי ירייה, כך שאינם יכולים למלא את תפקידם בהתאם לחוק. 


תגובה
משרד הרווחה והשירותים החברתיים


10.	משרד הרווחה יגביר את מודעות העובדים הסוציאליים לעניין ויחדד את הוראות החוק ותקנון עבודה סוציאלית (להלן: תע"ס) בכל פורום העוסק באלימות ובאמצעות מנהלי המחלקות לשירותים חברתיים. 


ליקוי 


11.	 אין הסדרה של הליך עבודה עקבי בכל הקשור להודעות מטפל סוציאלי המתקבלות אצל 	הממונה על הערכת מסוכנות במשרד הרווחה. דרך הטיפול בהודעות מטפל סוציאלי בכמה מקרים הציפו את החולשות והכשלים בתהליך הטיפול בהן, בהליכי הבדיקה 	ובמישק הדיווח שבין האגף ובין משרד הרווחה. 


תגובה
משרד הרווחה והשירותים החברתיים

11 .	משרד הרווחה והשירותים החברתיים, פועל בהתאם לסעיף 11א(ב)(2) לחוק כלי הירייה, התש"ט-1949 (להלן – החוק), לפיו עובד סוציאלי המטפל באדם במסגרת שירותי הרווחה, ונודע לו כי האדם מחזיק בכלי ירייה, ולדעתו יש בכך משום סכנה לאותו אדם או לציבור, עליו להודיע לכך למנהל הכללי של המשרד. 
	לצורך יישום החוק, מינה השר ממונה על הערכת מסוכנות (להלן – הממונה) אשר ייעץ למנהל הכללי בנושא. הממונה מדווח למנהל הכללי על כל פנייה להערכת מסוכנות עם המלצה לגבי המסוכנות. ההחלטה באם לדווח לאגף הרישוי ולצה"ל מתקבלת על ידי המנהל הכללי.
	בנוסף, קיימת הנחיית תע"ס (הנחיה מס' 1.34 "הנחיות לעובד סוציאלי ליישום חוק כלי הירייה, התש"ט-1949") אשר מסדירה את אופן הדיווח  של העובד הסוציאלי למשרד, וכן דרכי פעולה נוספים לעבודת העו"ס. המשרד  אחראי לבצע את משימותיו ובהן, בין היתר, יצירת האמון של לקוחות שירותי הרווחה והפונים למחלקות לשירותים חברתיים ובד בבד, לקיים את הוראות החוק לפיו כל מידע על חשש לחייו של אדם יועבר לגורמים הרלוונטיים. 
נכון להיום המשרד פועל בהתאם לחוק לפיו דיווח עו"ס מטפל מועבר תמיד אל המנהל הכללי של המשרד אשר מפעיל את הסמכות ושיקול הדעת באם לדווח לפקיד רישוי, בהמשך לחוות הדעת של הממונה על המסוכנות במשרד.



ליקוי 


12.	במאי 2013 היו 19 בעלי רישיון שרישיונם בוטל בהמלצת משרד הבריאות, אך כלי 	הירייה שברשותם לא הופקדו. רישיונות אלה בוטלו כבר לפני שנים, שניים מהם בוטלו  עוד בשנת 1999, אולם המשטרה טרם תפסה את כלי הירייה. 


תגובה
משטרת ישראל


12.	הרשימה כפי שהועברה טופלה על ידי המשטרה. במסגרת הטיפול המשטרתי הובהר כי חלק מכלי הנשק נתפס על ידי המשטרה. אחרים דווחו כי נשקם נגנב. שניים לא אותרו בכתובת, עדיין נעשים ניסיונות לאיתורם. הפער נבע מהזנת פקידי אגף כלי ירייה את הנתונים.

ליקוי 


13.	במעבר של האגף ממשרד הפנים למשרד לבט"פ צומצם מספר הלשכות לרישוי כלי  הירייה, אך התכנית לניתוק מלא של הלשכות והעברתן הפיזית מרשות האוכלוסין 	למשרדים 	החדשים, שאמורה הייתה להסתיים בדצמבר 2013, עדיין לא בוצעה. 


ליקוי 

14.	למרות התמהיל השונה של בעלי הרישיונות הפרטיים והארגוניים בין המחוזות והצרכים 	השונים במתן השירותים בכל מחוז - נקבע לכל הלשכות תקן אחיד.





תגובה
משרד לביטחון פנים


14.	היקף כח האדם הקיים כיום אינו מאפשר בדרך כלל להקצות יותר מאדם אחד לטיפול בכל תחום מתחומי עבודת הרישוי, ולכן קבע האגף תקן של עובד אחד לכל אחת מן המשימות -  ניהול המחוז, רישוי לפרטיים, רישוי לארגונים, פיקוח בארגונים, הדרכה ופניות ציבור. כל מחוז מעניק שירות שווה במשאבים שווים, לכל הפונים מכל אזורי הארץ. 


ליקוי 


15.	נמצא שבשלוש השנים האחרונות לא קיים האגף השתלמויות למפקחים המחוזיים  בנושא הפיקוח.


תגובה
משרד לביטחון פנים


15.	אגף רישוי כלי ירייה קיים גם קיים כבר עובדיו (ובכללם גם למפקחים), השתלמויות מקצועיות בתדירות גבוהה ובאופן שוטף. ההדרכות הינן אחידות בכל תחומי הרישוי ונועדו לאפשר ורסטיליות ובשעת צורך מילוי המשימה על ידי כל עובד במחוז.


ליקוי 

16.	החל ביוני 2011 ועד מועד סיום הביקורת באוגוסט 2013, לא היה מפקח מחוזי ייעודי 	במחוז הצפון האחראי ל-196 ארגונים, והפיקוח בוצע על ידי מנהל המחוז נוסף על שאר 	תפקידיו. 


ליקוי 

17.	עד מועד סיום הביקורת פעל האגף לפי "הוראות נוהל לרישוי ופיקוח" משנת 1999. נוהל 	זה אינו מסדיר את הפעולות ואת הליך הפיקוח שהמפקחים המחוזיים נדרשים לבצע. 	נמצא כי עד אוגוסט 2013 טרם הסתיימה הכנת נהלים מפורטים שהם חיוניים לביצוע 	מטלות האגף ולהשגת יעדי מדיניות השר. 


ליקוי

18.	אף על פי שמנהל תחום פיקוח והדרכה אחראי מבחינה מקצועית לקיום בקרה שוטפת ולפיקוח על בעלי הרישיונות הפרטיים - נמצא כי בפועל הוא התרכז בעיקר בפעולות  הדרכה. 


ליקוי 

19.	הפיקוח על בעלי רישיונות פרטיים מתקיים רק בזמן הליך הרישוי וחידושו. הנהלת האגף לא בדקה אם ניתן לקיים פעולות פיקוח נוספות מלבד הבדיקות המבוצעות בעת 	חידוש הרישיון. 

ליקוי 

20.	מקרים קשים שאירעו בשנת 2013 בבאר שבע ובירושלים, שבהם נרצחו אזרחים באמצעות כלי ירייה מורשים, מלמדים שהמתכונת הנוכחית של הליך קבלת הרישיון לאדם פרטי, באמצעות הגשת טופס הצהרת בריאות, אינה בהכרח ערובה למצבו הבריאותי של בעל הרישיון.

ליקוי 

21.	החל בשנת 2013 נכלל ברישיון הפרטי סעיף המחייב התקנת כספת בבית המבקש או בעל הרישיון לצורך אחסנת כלי הירייה. בנוהל שהכין האגף, נדרש מחזיק כלי ירייה פרטי רק להצהיר על התקנת כספת, בלי לדרוש ממנו אסמכתאות המאשרות זאת. 

ליקוי 

22.	ביולי 2013 פורסם בתקשורת תחקיר שכותרתו "אקדח יורה מטרים ספורים מראש הממשלה", ובו נחשף שהטכנולוגיה הקיימת מאפשרת "הדפסת" כלי ירייה קטלני באמצעות מדפסת תלת-ממדית. מציאות זו מחייבת את המשרד לבט"פ ואת משטרת ישראל, וכן גורמים ביטחוניים נוספים, להיערך להתמודדות עם הבעיה ועם הפיקוח 	עליה במישור החוקי.

תגובה
משטרת ישראל 

22.	באג"מ/חטיבת האבטחה הוקם צוות היגוי לבחינת הסוגייה. בין הנושאים שבחן הצוות היו:
א. הקמת צוות משולב בשיתוף גורמי אח"מ, אג"מ, מפא"ת, הייעוץ המשפטי, וגורמים חיצוניים לבחינת המשמעויות בתחום האבטחה. 
ב. בחינה מחודשת של החוק לכלי ירייה תש"ט -1949 סעיף 2 
ג. הטמעת אמצעי מניעה טכנולוגיים במדפסות. 
ד. הטמעת אמצעי מניעה טכנולוגיים באמצעי הגילוי. 
ה. הגברת המודעות לעוסקים בבידוק. 
ו. פיקוח והגבלה ביבוא.
ז. פיקוח על מתכלים (חומרי הדפסה). 

עבודת צוות ההיגוי עדיין נמשכת.



ליקוי 

23.	תכניות העבודה של האגף כוללות שלושה סוגי ביקורות: ביקורת פתע, ביקורת רגילה  וביקורת עומק. בשנת 2012 ביטל מנהל האגף את ביקורת העומק. השינוי לא לווה 	בהסברים ובנימוקים לכך ואף לא נדון בהנהלת המשרד לבט"פ. עוד נמצא שהמפקח המחוזי נדרש למלא רק את סוג הביקורת (פתע, עומק או רגילה), ואולם בפועל אין 	הבחנה בדוחות בנוגע לאופי הביקורת ולהיקפה. 

ליקוי 

24.	דוחות הביקורת מדורגים בארבע דרגות - קל, בינוני, חמור וחמור ביותר. טיפול  המפקחים המחוזיים בדוחות אינו אחיד, ואין הבחנה בין אופן הטיפול בדוחות לפי רמות  הממצאים שבהם, להוציא את המקרים שבהם דרגת הליקוי היא "חמור ביותר". 

ליקוי 

25.	עבודת המפקחים היא מוגבלת, ונעדרת יכולת הרתעה. מנגנון האכיפה היחיד הוא ביטול 	הרישיון או התלייתו עד ביצוע שימוע לארגונים שממצאי הביקורת שנעשתה בהם העלו 	ליקויים חמורים ביותר. אין מנגנון אכיפה למקרים שבהם הליקויים פחות חמורים. 

ליקוי 

26.	האגף לא קבע מבחנים להטלת סנקציות על המפרים את תנאי הרישיון, ולא דן בדרכים 	שיאפשרו להקנות למפקחים כלי אכיפה מרתיעים. 

ליקוי 

27. 	האגף לא קבע נהלים להליך השימוע, לא בנה מסד נתונים של החלטות קודמות שיעזרו 	לקבל החלטות דומות במקרים דומים ולא פעל להכשיר לכך את מנהלי המחוזות. עוד 	נמצא שלרוב הליך השימוע מתקיים בלי נוכחות של נציג הייעוץ המשפטי במשרד 	לבט"פ. 





ליקוי 

28.	 מינואר עד אוגוסט 2013 12 מתוך 13 מקרים של רצח והתאבדויות בכלי ירייה בוצעו 	בכלי ירייה ארגוני. מגמת העלייה החדה במספר האירועים שבהם קיפחו אנשים את חייהם מכלי ירייה מורשים לעומת שנים קודמות מחייבת בחינה כוללת של הנושא. 


ליקוי 

29.	באפריל 2013 הנחה השר, שכלי ירייה שנמצאים ברשות חברות השמירה והאבטחה לא יוצאו מחוץ לאתר המאובטח אלא יאוחסנו בו. עוד הנחה, שנדרש אישור חתום בידי ראש 	חטיבת אבטחה או ראש אגף מבצעים במשטרה להוצאתם מן האתר במקרים חריגים. 	יישום ההנחיות כרוך בתהליך מורכב המצריך בחינה מחודשת של מערך הפיקוח ובניית כלי בקרה חדשים באגף. 


תגובה
משטרת ישראל
 

29.	התהליך הסתיים ובמסגרתו צומצמו 30,000 כלי נשק. יתרת הכלים כ- 9,000, מחולקים לכמחצית מאבטחים במוסדות חינוך, כשבנושא ניתנו מספר פתרונות כדלקמן: 
		א.	הפקדת המחסניות בסיום יום עבודה במגירה נעולה.
		ב.	הסדרה חוזית מול חברת השמירה לעניין ההפקדה.
		ג.	פתרונות טכנולוגיים המצויים בבחינה.
מחצית נוספת - מוחרג ורשאי לשאת נשק בשל מקום מגוריו או עבודתו של נושא הנשק.

ליקוי 

30.	אף שכבר בדצמבר 2011 החליטה הממשלה להעביר את האחריות לתחום שירותי השמירה ממשרד המשפטים למשרד לבט"פ - עד מועד סיום הביקורת, באוגוסט 2013, לא הושגה הסכמה בין המשרדים, והחלטת הממשלה לא בוצעה. 

ליקוי

31. 	מממצאי דוח זה עולה, כי על האגף לפעול להרחבת המימשקים שבינו ובין משרד הבריאות, משרד הרווחה ומשטרת ישראל, לשפר את הליך איתור המסוכנות וליזום שינויים נדרשים ליצירת מלוא הבקרות, כדי שכלי ירייה יינתן רק למי שראוי וכשיר לשאת אותו. 





תגובה
משרד לביטחון פנים


31.	האגף יפעל להשגת איתור וזיהוי המסוכנות. לצורך זה, פעל האגף לקיים ממשק מחשובי עם הגורמים השונים להם מידע על מקבלי רישיון לכלי ירייה. במסגרת תוכנית העבודה לשנת 2014, יושם דגש מיוחד על הממשקים עם המשרדים האחרים לאכיפה ולאיתור מסוכנות.


תגובה
משטרת ישראל


31.	באפריל 2014 תחל לפעול מערכת מחשוב חדשה מסונכרנת למול כלל הגורמים .
המערכת תשפר משמעותית את ממשקי העבודה ואף תחדד אותם.


ליקוי


32. 	השר קבע מדיניות בנוגע לצמצום מספר כלי הירייה הבלתי חוקיים וכלי הירייה החוקיים שבידי הציבור ולצמצומם של מספר הרישיונות הפרטיים. על כל הגורמים המעורבים ברישוי כלי ירייה לפעול בנחישות ברוח מדיניות זו, ובכלל זה האגף נדרש לגבש תכנית מסודרת להפחתת מספר כלי הירייה ולהשלים את הכנת התשתית המקצועית הדרושה לו לצורך זה. על הנהלת המשרד לבט"פ והאגף להמשיך לפעול באופן מושכל ליישום הנחיית השר 	לצמצום מספר כלי הירייה, תוך שמירה על איזון בין הזכות לנשיאת כלי ירייה להגברת תחושת הביטחון האישי וההגנה על שלום הציבור, ובין החשש משימוש בלתי ראוי בכלי הירייה והגעתו לגורמים לא רצויים.


תגובה
משרד לביטחון פנים


32.	האגף לרישוי כלי ירייה ימשיך לפעול ליישום מדיניות השר כפי שתיקבע ותתבטא בכל עת, בתבחינים המעודכנים כאשר יסוכמו  במטרה להפחית את מספר כלי הירייה.


תגובה 
משטרת ישראל


32.	העבודה לצמצום כלי הירייה נמשכת ותמשך עד הורדה למינימום הנדרש של מחזיקי כלי הירייה על פי הנחיית השר לבט"פ. פתיחת תיקי חקירה פליליים לפי סעיף 144 לחוק העונשין על חלופותיו מתבצעת על פי הנחיות חטיבת החקירות.



ליקוי


33. 	למפקחים אין כמעט אמצעי אכיפה, ולפיכך נדרש האגף לבחון את הדרכים להקנות להם  כלים שיש בהם כדי להרתיע את בעלי הרישיון מלהפר את תנאיו. על הנהלת המשרד לבט"פ לבחון את האפשרות של הכללת החוק במסגרת של חוק העברות המינהליות, כדי  שבדרך זו יוקנו למפקחים אמצעי הרתעה, והשימוש במנגנון של קנס מינהלי יסייע  לייעל את עבודתם.


תגובה
המשרד לביטחון פנים


33.	בימים אלה שוקד המשרד על תיקון התקנות ועל מתן סמכויות נוספות למפקח. במועד ביצוע הביקורת, נמצאו התקנות בטיפול הלשכה המשפטית. היה ויאושרו, יהיו למפקח סמכויות מנהלתיות נוספות. דגש מיוחד בתכנית העבודה לשנת 2014 ניתן לטיוב הפיקוח והבקרה בכל האמצעים שיועמדו לרשות האגף.


ליקוי


34.	חוק כלי-הירייה, התש"ט-1949 (להלן - החוק או חוק כלי הירייה), והתקנות שהותקנו על פיו מסדירים את נושא הרישוי, הנשיאה וההחזקה של כלי ירייה. הזכות לשאת כלי ירייה אינה זכות מוקנית והליך מתן הרישיון מאזן בינה ובין האינטרס של שלום הציבור. השר לביטחון הפנים (להלן - השר) ממונה על ביצוע החוק, ולפיו עיסוק בכלי ירייה מחייב רישיון מהאגף לרישוי כלי ירייה (להלן - האגף) במשרד לביטחון הפנים (להלן - המשרד לבט"פ). במרץ 2011 עבר האגף ממשרד הפנים למשרד לבט"פ. לשכות האגף פזורות בשישה מחוזות. מצבת כוח האדם של האגף על לשכותיו מונה 36 עובדים.


תגובה
משרד לביטחון פנים


34.	המבנה הארגוני הקיים באגף לרישוי כלי ירייה, מצבת כוח האדם שבו, והאמצעים הנוספים העומדים ומועמדים לרשותו נועדו ומאפשרים לאגף לעמוד ביעדיו תוך מתן שירות יעיל וקשוב לקהל לקוחותיו. במסגרת מעבר האגף ממשרד הפנים למשרד לביטחון פנים בוצעו לצורך כך המהלכים הבאים: 
א.	לשכות האגף רוכזו בשישה מחוזות (תואמי מחוזות המשטרה); כך שמעתה מתאפשרת קבלת שירותים להפקת כרטיסי רישיונות לכלי ירייה; קבלת שירותים להנפקת הודעות לחידוש רישיונות לכלי ירייה; קבלת שירותי מוקד לקביעת תורים, וסריקת מסמכי האגף למתן שירות מקוון (On Line). 


ב.	בימים אלו המשרד נמצא לקראת סיומו של מהלך משמעותי בתחום שינוי ושדרוג של הפלטפורמה המחשבית שעליה מתבססת עבודת האגף, בסיומו מהלך זה יביא לשיפור משמעותי בשירות ללקוח בשל עבודה על בסיס נתונים אחד של כלל הגופים העוסקים ומעורבים בתהליך רישוי ופיקוח על כלי ירייה: קרי אגף כלי ירייה, משטרת ישראל, משרד הבריאות ועוד. 
ג.	בנפרד, חרף כל המהלכים שלעיל, במקומות בהם זוהה צורך בתוספת כ"א, פעל ופועל המשרד גם בתחום זה בין היתר במינוי ראש תחום פיקוח ארצי  ובמינוי עוזרת לראש האגף.


























משטרת ישראל
היבטים בטיפול המשטרה בקטינים המעורבים לכאורה בפלילים


גופים מבוקרים: משטרת ישראל, שירות המבחן לנוער, משרד הרווחה והשירותים החברתיים, משרד המשפטים, הסנגוריה הציבורית. 

ליקוי

1. 	האמנה הבין-לאומית לזכויות הילד ישראל חתמה על האמנה, שהמליצה לחוקק חוק ילדים מקיף, בשנת 1990 ואשררה אותה ב-1991. גם המלצות ועדת רוטלוי התייחסו לכך. בפועל, האמנה אמנם נזכרת במגוון חוקים, אולם לא נחקק חוק ילדים כאמור ולא כל עקרונות האמנה זכו לעיגון בחקיקה. בתי המשפט יכולים לאכוף רק את ההוראות שעוגנו באופן ישיר בחקיקה, ואילו שאר הוראות האמנה משמשות מקור פרשני על פי חזקת ההתאמה  . 
מאז החתימה על האמנה לא יושמו כמה מהצעדים שעליהם הומלץ בה: ראוי שהממשלה תפעל ליישום האמנה הבין-לאומית לזכויות הילד ובכלל זה תקנה לגורם ממשלתי כלשהו כלים שיאפשרו לו להתמקד בצורכי הילדים ולבחון את האינטרסים שלהם בראייה כוללנית. עליו יהיה לרכז בשיטתיות את המידע על פעילותם של מנגנונים לשיתוף פעולה בין גופים ממשלתיים בנושא הילדים, את התקציבים הממשלתיים המיועדים להם ולרכז ולנתח את כל המידע הנצבר בעניינם. 


ליקוי


2. 	תיקי מעצרי קטינים בשנים 2012-2008 הייתה מגמת ירידה במספר התיקים שנפתחו לקטינים במשטרה, אך כמעט לא חל שינוי ביחס בין מספר תיקי ט"מ שנפתחו למספר תיקי פ"א שנפתחו. שיעורם של תיקי פ"א - המופיעים במרשם הפלילי של הקטין - נותר קבוע, והוא כ-70% מכלל התיקים שנפתחו לקטינים. 
בין המחוזות השונים של המשטרה קיימת שונות במספר התיקים שנפתחו לקטינים וביחס בין תיקי  טיפול (להלן: ט') ותיקי טיפול מותנה (להלן:  ט"מ) שנפתחו לתיקי פ"א שנפתחו. במחוז ירושלים ובמחוז שומרון ויהודה (להלן - מחוז ש"י) שיעור תיקי  פרטי אירוע (להלן: פ"א)  גבוה - כ-80% מכלל התיקים שנפתחו לקטינים. רק במחוז הצפון שיעור תיקי הפ"א נמוך מ-50%. המשטרה לא בדקה את ההבדלים הניכרים במספרי התיקים בין המחוזות ולא אבחנה את הסיבות להבדלים אלה. 



ליקוי


3.   	מעורבות הורים: חוק הנוער קובע כי לקטין חשוד קיימת הזכות לנוכחות הורה בחקירתו; לעומת זאת לגבי קטין עצור - הדבר נתון לשיקול דעת המשטרה. מתיקי מעצרים לא ניתן לדעת בבירור מתי בדיוק נעצרו הקטינים, האם חקירתם נערכה לפני המעצר ואז נדרשה בהתאם לחוק הנוער נוכחות ההורים בחקירה, או שחקירתם התקיימה לאחר המעצר ואז הדבר נתון לשיקול דעת המשטרה. מהמדגם ניתן להסיק שבשנת 2012 בכ-3,200 מ-5,038 (כ-64%) תיקי המעצרים חקירת הקטינים הייתה ללא נוכחות הורים. 
	מתוך 221 התיקים שנדגמו שבהם חקירת הקטינים נעשתה ללא נוכחות הורים, כ-33% מתייחסים לקטינים בני 15-12. מהמדגם ניתן להסיק שבלמעלה מ-1,000 תיקי מעצרים חקירת הקטינים בגילים אלה התקיימה ללא נוכחות הורים, אף שמדובר בגילים צעירים מאוד שבהם נוכחות מבוגר חיונית. 


תגובה
משטרת ישראל 


3.	בתיק החקירה, ישנו טופס אסמכתא לכליאה, בו נרשמת השעה בה נעצר הקטין. כן נרשמת שעת החקירה, בטופס חקירת הקטין. לאור זאת, ניתן לבדוק בכל תיק האם הקטין נחקר ללא נוכחות הורה לפני שנעצר. בתאריך 8.11.13 נכנסו לתוקף תקנות הנוער (שפיטה, ענישה ודרכי טיפול, נוסח הודעה לקטין חשוד על זכויותיו בטרם חקירתו), התשע"ג-2013, שעניינן הוא נוסח האזהרה לקטין חשוד בטרם חקירתו.  בהתאם לתקנות האמורות, ליחידות השטח הופצו הנחיות חדשות בדבר זכויותיו של כל קטין המצוי במעמד של חשוד או עצור, ואף הוכנו טפסים למניעת תקלות.בנוסח התקנות ובהנחיות, הובהר כי לקטין שלא נעצר ישנה זכות לנוכחות הורה, למעט חריגים המופיעים בחוק. מעבר  לכך, הנושא מוטמע בהסמכות הנוער ובכנסים מקצועיים.


ליקוי 


4.   	מכמה תיקים במדגם עולה כי החוקרים בתחנות הסתפקו בהתנגדות הקטין לנוכחות הורים בלי לציין את נימוקיו ובלי להסביר מדוע קיבלו את התנגדותו לנוכחותם. 




תגובה
משטרת ישראל 


4.	בטופס החדש, נדרש לציין במזכר את הנסיבות והנימוקים להיעדר נוכחות הורים, כאשר הקטין מבקש זאת.


ליקוי

5. 	לא כל ההורים יודעים שהם יכולים להיות נוכחים בחקירת ילדיהם הקטינים. בהוראות ובטפסים של חקירת קטינים אין כל התייחסות לנושא, ובמשטרה אין מידע אם הנושא הובא לידיעת ההורים ובכלל זה הוראות החוק וסייגיו.


תגובה
משטרת ישראל


5. 	בהתאם לתקנות הנוער, משטרת ישראל דואגת ליידע כל קטין על זכויותיו בהתאם לחוק, בין היתר זכותו לנוכחות הורה בחקירה. 


ליקוי

6.   	במשטרה אין הנחיות למקרים שבהם הקטין לא נעצר וחקירתו נעשית בכמה שלבים, ואין מעקב אחר נוכחות ההורים בשלבי החקירה. 


ליקוי

7. 	המחוקק נתן דעתו בחוק הנוער למקרים שבהם נמנע מן ההורים להיות חלק מן ההליך שעובר הקטין והדגיש בסעיפי החוק שקרוב אחר המוכר לקטין יכול למלא את מקום ההורים. נמצא כי בטפסים שממלאים קציני החקירות לרוב הם אינם מפרטים אילו אמצעים הם נקטו ואל מי פנו במקרים שבהם נבצר מן ההורים להגיע. להורי הקטינים מעמד מיוחד הן על פי חוק הנוער והן על פי האמנה, ונוכחותם לצד ילדיהם חיונית. מטבע הדברים הוראות חוק הנוער בעניין נוכחות הורים בחקירה הן כלליות, ויישומן במסגרת עבודתן של תחנות המשטרה במרחבים ובמחוזות מחייב קביעת הנחיות מפורטות והטמעתן בקרב השוטרים. לפיכך על המשטרה לקבוע כללים ברורים ומפורטים בעניין סוגיית נוכחות ההורים בחקירה, וזאת כדי להבטיח שהטיפול בקטינים יהיה אחיד ושהחוק ייושם בתחום זה באופן שמגשים את תכליתו. מן הממצאים שהובאו לעיל עולה חשש כי הוראות תיקון 14 אינן ממומשות בפועל על ידי המשטרה. 




תגובה
משטרת ישראל 

7. 	בטפסים החדשים נדרשים החוקרים לפרט את ניסיונות האיתור של  ההורה, את זמן ההמתנה ואת נסיבות העניין. בנוסף, הנושא מוטמע בהסמכות הנוער.

ליקוי

8. 	אף שחוק הנוער מציין כי נדרש לנקוט "מאמץ סביר" כדי לאתר הורה או קרוב אחר שיוזמן ללוות את הקטין בהליך החקירה, לא קבעה המשטרה בנהלים פנימיים מה הוא אותו מאמץ סביר ואילו פעולות יש לנקוט כדי שאכן יתקיים מאמץ זה לזימון הורה או בגיר אחר. חוק הנוער מאפשר נוכחות הורה או קרוב אחר בעת חקירתו של הקטין במשטרה, בלי שההורה או הקרוב האחר יתערבו במהלך החקירה. אולם המשטרה לא קבעה מה הוא אותו "זמן סביר", וקיים חשש שהחלטה בעניין זה תהיה שונה מחקירה לחקירה ומתחנת משטרה אחת לאחרת. 
לפיכך, ראוי שהמשטרה תקבע את  טווח הזמן הסביר שיש להמתין לבוא הורה  או קרוב אחר של הקטין , באון שלא יפגע בחקירה. 
 	הוראות חוק זה חלות על כלל הקטינים בגילי 18-12. בחוק נקבעו כללים למקרים חריגים שמותר בהם, לאחר שניתן אישור בכתב של קצין מוסמך, להתחיל את החקירה ללא נוכחות הורה, וכן מקרים שבהם טובת הילד דורשת כי ההורה לא יהיה נוכח בחקירה. בניגוד להוראת חוק הנוער, פקודת מטרה ארצי (להלן:  מטא"ר)  קובעת שבחקירת קטינים בגילי 14-12 חובה לאפשר נוכחות הורה או אפוטרופוס, ואילו בחקירת קטינים מבוגרים מ-14 שנה אין חובה לאפשר נוכחות שכזו.  משרד מבקר המדינה מעיר למשטרה שהיה עליה לתקן את פקודת המטא"ר סמוך לקבלת תיקון 14, ולא להמתין עד שנת 2013. על המשטרה לפעול להטמעת התיקון בקרב כל דרגי השטח ולוודא שהם פועלים בהתאם להוראה החדשה.

תגובה
משטרת ישראל 

8. 	לדעת המשטרה, ישנם שיקולים שונים שיש להתחשב בהם, כגון מקום מגוריו של  ההורה, חומרת העבירה בה מואשם הקטין, כמות הנחקרים באותו תיק  ועוד, ולכן,  לא ניתן לקבוע באופן גורף מהו "זמן סביר" להגעתו של ההורה לחקירה.

ליקוי

9. 	הודעה לקטין על זכויותיו: מהמדגם ניתן להסיק שבלמעלה מ-3,500 תיקים של מעצרי קטינים בשנת 2012 ההודעה לקטינים על זכויותיהם הייתה חלקית.




תגובה
משטרת ישראל 


9.  	ליחידות השטח הופצו הנחיות חדשות בדבר זכויותיו של כל קטין המצוי במעמד של חשוד או עצור, ואף הוכנו טפסים למניעת תקלות. בנוסף, המשטרה פועלת להטמעת הנושא ובשנת בשנת 2014 יקוימו ימי עיון וכנסים נוספים. 


ליקוי


10.  	היוועצות עם סנגור:  מהמדגם ניתן להסיק שבכ-3,200 תיקי מעצרים לא מימשו הקטינים את הזכות להיוועץ בסנגור לפני החקירה, ובכ-2,100 תיקים הדבר נעשה אף בלי שיש אסמכתה לוויתור זה מצד הקטין. יוער כי מתיקי המעצרים לא ניתן לדעת בוודאות באיזה שלב הקטין הוגדר כעצור ואז הוא זכאי להיוועץ בעורך דין, ומה היו הסיבות שהוא לא נועץ בעורך דין.


ליקוי


11.	מנתוני הסנגוריה הציבורית עולה כי לא מעט הודעות לבקשה לייצוג מגיעות אליה מהמשטרה לאחר שכבר הסתיימה חקירת הקטין, ומכאן - בלי שקיבל ייעוץ לפני חקירה. בשנת 2012 היו 6,480 פניות לבקשת ייצוג מהסנגוריה הציבורית, אך רק 3,250 מהן התקבלו לפני חקירה: בירושלים למעלה מ-80% מן הפניות היו לפני חקירה; בנצרת, בחיפה, בתל אביב ובמחוז מרכז - רק כ-40% מן הפניות היו לפני החקירה.
סוגיית זכותו של הקטין להיוועצות עם סנגור לצד משמעות זכותו לוותר עליה, היא אכן סוגיה הדורשת הסדרה. תשובות הגופים השונים מדגישות את העמימות הקיימת לגבי המועד שבו נחקר הופך לעצור, ולגבי הסיבות לאי-היוועצות הקטין עם עורך דין. לעמימות זו השלכות בעלות משקל על זכויותיו של הקטין, ולפיכך על המשטרה, המשרד לבט"פ ומשרד המשפטים מוטלת החובה לפזר את העמימות בהקדם. על פי הנתונים דלעיל, לא ברור אם השוטרים הבאים במגע עם קטינים מודעים לחובתם להבהיר לכל קטין את זכויותיו ואת משמעות הוויתור על זכויות אלה.  משרד מבקר המדינה מעיר למשטרה כי עוד לפני התאמת תזכיר חוק חקירת חשודים לקטינים, עליה להקפיד שתיקי החקירה יכללו מידע מפורט ושיצוין בהם מתי הוגדר הקטין כעצור ומה היו הסיבות לאי-היוועצותו בעורך דין. כמו כן, עליה לוודא שההסבר הניתן לקטין מותאם לגילו, למידת בגרותו ולצרכיו, בשפה המובנת לו וברמת שפה המובנת לו, לדאוג שהוא הבין כראוי את השלכות החלטתו לוותר על זכות ההיוועצות ולתעד את ההחלטה.



ליקוי


12. 	מעצר וחקירה בשעות הלילה: אף שחוק הנוער קובע שקטין לא ייחקר בשעות הלילה, מהמדגם ניתן להסיק שבכ-1,600 תיקי מעצרים התקיימה החקירה בשעות הלילה. במרבית תיקי המדגם אמנם יש אישורים לחקירה בלילה אך הם אינם מנומקים ואינם מפרטים מה הייתה העילה לשימוש בחריג המצדיק חקירה בלילה. במצב זה מתיקי המדגם לא ניתן ללמוד באיזה מקרים נעשה שימוש בחריגים שהתיר החוק.


ליקוי

13. 	חקירה בידי חוקר נוער: נמצא כי רק בתיק אחד במדגם צוין במפורש שהחקירה נערכה בידי חוקר נוער. בתיקי המעצרים לא מצוין האם החקירה נעשתה בידי חוקר נוער מוסמך או בידי חוקר אחר שקיבל לכך אישור. מן המדגם עולה כי בכ-92% מן התיקים לא צוין האם החוקר היה חוקר נוער והאם החקירה נעשתה בהתאם להוראות המשטרה. 


תגובה
משרד המשפטים


13,7. 	על פי החוק לתיקון דיני הראיות (הגנת ילדים), התשט"ו-1955, קטינים עד גיל 14 החשודים בעבירות המנויות בתוספת לחוק (בעיקר עבירות מין ועבירות אלימות חמורות שבהן נגרמה חבלה), נחקרים על ידי חוקר ילדים ולא על ידי חוקר נוער משטרתי. לגבי חקירה בידי חוקר ילדים- הכלל הקבוע בסעיף 5 לחוק זה, הוא שלא יהיה אדם נוכח בחקירת הילד על ידי חוקר ילדים, אלא ברשות חוקר הילדים. לפיכך, לגבי הקטינים הצעירים ביותר (עד גיל 14), כאשר הם חשודים במגוון של עבירות שחלקן נפוצות מאוד אצל קטינים, הם כלל אינם נחקרים ע"י איש משטרה אלא ע"י חוקרי ילדים ובחקירות מסוג זה, שהן שונות לחלוטין מבחינת אופן ביצוען, אין כל מקום וצורך לנוכחות מבוגר (למעט במקרים חריגים, עפ"י החלטת חוקר הילדים). 

ליקוי


14. 	הטיפול בחריגים: המחוקק קבע מקרים חריגים שבהתקיימם יהיה מותר למשטרה לנהוג באופן שונה ממה שחוק הנוער קבע לגבי קטינים. שיעור החקירות של קטינים שבהן נעשה שימוש בחריגים שנקבעו בחוק הנוער הוא משמעותי. ראוי שהמשטרה תבחן את המקרים שבהם נעשה שימוש בחריגים כדי לדעת שאין היא נוהגת יד קלה במתן אישורים לשימוש בחריגים הקבועים בחוק הנוער.



ליקוי


15. 	הליכים חלופיים - תיקון 16 לחוק  (בדצמבר 2011 התקבל בכנסת תיקון מס' 16 לחוק הנוער, הקובע שכל קצין מבחן חייב לשקול את התאמתו של קטין שקיים יסוד להעמידו לדין, להליך חלופי להליך הפלילי אשר מתנהל שלא בבית משפט) המשטרה משתמשת בעיקר בשתי תכניות להתמודדות עם עברות של בני נוער אשר התבחינים להשתתפות של קטינים בהן נוקשים. 
א. התכנית "קבוצת דיון משפחתית" (להלן: קד"ם): נמצא כי בשנת 2011 הופנו אליה רק כ-2.3% קטינים שנפתחו להם תיקי פ"א , ובשנת 2012 כ-5.7%. ב-2012 כ-41% בלבד מבין שאלה שהופנו לקד"ם התחילו בפועל את התהליך, ורק כ-28% סיימו אותו. חלקם מתוך סך כל תיקי פ"א היה מזערי - 2.3% מהקטינים שנפתחו להם תיקי פ"א התחילו את התהליך, ורק 1.6% סיימו אותו. 

ב. התכנית "מובילים יחד למען הנוער" (להלן: מיל"ה): התכנית במהותה היא תכנית מניעה המיועדת הן לקטינים המצויים בסיכון והן לקטינים עוברי חוק, היא אינה מוגדרת כהליך חלופי להליך הפלילי או לחלקו, ואין בה מענה מלא לדרישות המוצגות באמנה ובתיקון 16 לחוק הנוער. 
	משרד מבקר המדינה מברך את המשטרה על הצעדים שהיא נוקטת כדי להסיט את הטיפול בקטינים מן הנתיב הקונבנציונלי, ברוח העיקרון המקדם מסלולי שיקום על פני ענישה; אך עם זאת הוא סבור שעליה להמשיך ולאתר תכניות חלופיות עבור קטינים שעברו על החוק, כדי להגדיל באופן ניכר את מספר הקטינים היכולים להשתתף בהן. 


תגובה 
משטרת ישראל 


15. 	מדיניות המשטרה בטיפול בנוער, כפי שבאה לידי ביטוי בפקודות המשטרה ובהנחיות חטיבת החקירות, נקבעה מתוך מגמה למנוע את תיוגו של נוער עובר חוק כעבריין, ולהוציאו בהקדם האפשרי ממעגל ההתנהגות הפלילית.
המשטרה מפעילה מספר תוכניות שמטרתן הוצאת הקטין ממעגל הפשע, בין היתר הפניית הקטין להליך ט.מ. במקרים המתאימים, בנוסף להפנייתו להליך קד"ם ולהליך מיל"ה.



ליקוי


16. 	הקמת מערכת שיפוט, ענישה וטיפול נפרדת לקטינים מצביעה על הצורך לאזן בין ההכרה ברצון להגן על זכויותיהם של קטינים גם אם עברו עברה ובין הצורך להגן על ביטחון הציבור. מצד אחד קיים הצורך בהענשת קטינים שעברו על החוק, ומצד שני האינטרס הציבורי יוגשם טוב יותר בשיקום הקטינים ושילובם בחברה. התפיסה החדשה בטיפול בקטינים נשאבה מן האמנה הבין-לאומית לזכויות הילד שנחתמה בנובמבר 1989 ובאה לידי ביטוי בתיקון 14. בשנים האחרונות אמנם חלו בישראל שינויים בטיפול בקטינים אך עדיין נותרו נושאים רבים שלא טופלו ודורשים תיקון. 

ליקוי


17. 	ממצאי דוח זה מעידים שההוראות בתיקון 14 לחוק הנוער לא הוטמעו דיין בעבודת משטרת ישראל, ונמצאו מקרים רבים שבהם זכויות הקטינים הופרו בעת חקירתם במשטרה. במרבית תיקי המעצרים חסר מידע לגבי טיב הטיפול בקטין ולא ברור אם הוא נעשה בהתאם להוראות הדין. במצב זה לא ניתן לקיים פיקוח ובקרה על תיקי החקירות. משטרת ישראל נדרשת לפעול לאלתר בהתאם לתיקון 14 לחוק הנוער, ולהטמיע את הוראותיו בכל תחנות המשטרה. עליה לוודא שבכל המקרים תתבצע הודעה להורים; שחקירת הקטינים תתבצע בנוכחות הורה או קרוב אחר; שההודעה לקטינים על זכויותיהם תהיה מלאה ומובנת להם; שחקירתם תהיה בשעות היום ולא בלילה, ותיעשה בידי חוקר נוער. אף שהמשטרה עשתה כברת דרך בכל הקשור להליכים הננקטים נגד קטינים, עליה לעשות בדק בית מחודש, לפעול לכך שתיקי המעצרים יכילו מידע מלא על פרטי החקירה, לרבות הקביעה באיזה שלב הקטין הוגדר כעצור, לרענן את ההנחיות ולוודא שהתפיסה הגלומה בתיקון 14 לחוק הוטמעה בכל תחנות המשטרה ושזכויות הקטינים נשמרות.


תגובה 
משטרת ישראל 


17.	המשטרה פועלת באופן שוטף, על מנת להטמיע את תיקון 14 לחוק הנוער בכל תחנות המשטרה.












משטרת ישראל
הקצאת שוטרים תמורת תשלום 
	
גופים מבוקרים:  משטרה - המטה הארצי, מחוזות ירושלים, תל אביב והדרום, המוסד לביטוח לאומי, ההתאחדות לכדורגל. 


ליקוי


1. הוראות החוק, פקודת מטא"ר והנוהל הגבילו את המשטרה להקצות שוטרים בתשלום לשתי מטרות: הראשונה הבטחת הסדר הציבורי ושלום הציבור באירוע פרטי, והשנייה סיוע להפעלת סמכויות אכיפה או גבייה. נמצא כי המשטרה הקצתה שוטרים בתשלום גם למשימות שאינן עונות לדרישות אלה, ובייחוד למשימות סדר ואבטחה במוסדות ציבור וברשויות מקומיות.
 

תגובה
משטרת ישראל 


1. 	משטרת ישראל ערה לצורך לבחון מחדש את צורת ההעסקה של שוטרים הפועלים לטובת הבטחת שלום הציבור בגופים ציבוריים מסוימים ואף לפעול לשינוי המצב הקיים. עם זאת  משטרת ישראל מדגישה כי נוכחותם של השוטרים נדרשת על ידי גופים ציבוריים אלה על רקע צורך ו/או רצון לנוכחות קבועה של כוחות שיטור כדי להבטיח את שלום הציבור ובטחונו במקומות של קבלת קהל, עיסוק בגביית תשלומים וכיוצ"ב, שבהם הפוטנציאל למתחים ולהפרות סדר הינו יחסית גדול.
נוהל סיור מגדיר את האירועים  בהם ניתן להעסיק שוטרים   בתשלום וקבע מפתחות של  שוטרים לאירועים תוך הדגשה שמשימות אבטחה הינן בתפקיד. במהלך בקרות שגרתיות הנערכות ביחידות ע"י נציגי מדור סיור באג"מ במידה ובממצאים עולה חריגה מהנוהל, היחידה נדרשת לתקן את הליקוי וניתנה הנחיה להפסקת העסקת שוטרים בתשלום אשר בניגוד לנוהל.


ליקוי


2. למשטרה שיקול דעת רחב בכל הנוגע להחלטה אם להקצות שוטרים בתשלום, וכן בנוגע להחלטה בדבר מספר השוטרים בתשלום שיש להקצות. לעניין הקצאת שוטרים בתשלום לאירוע או פעולה נקבעו בחוק ובפקודת מטא"ר תבחינים, ואולם לא נקבעו תבחינים לעניין הקצאה של שוטרים בתשלום לסיוע בהפעלת סמכויות אכיפה וגבייה.






תגובה
משטרת ישראל


2. 	בהבדל מההסדרים הקבועים בחוק בנוגע להפעלת שוטרים באירוע הכוללים פרטים ותנאים לעניין הפעלת שיקול הדעת המינהלי להקצאת שוטרים בתשלום המכוונת בראש ובראשונה כלפי בקשות של גופים פרטיים, עסקיים וכו', הרי שלגבי ההעסקה לשם סיוע לגופים ציבוריים בהפעלת סמכויותיהם המחוקק נמנע מלקבוע תבחינים או תנאים מגבילים. זאת בעיקר על רקע העובדה שמדובר בתיאומים מול גופים ציבוריים, המתבטאים לעיתים קרובות בהעברות תקציביות בתוך הממשלה. דומה שכוונת המחוקק היתה דווקא לא להגביל או להתוות תבחינים להפעלת שיקול הדעת של המשטרה במקרים אלו, מתי ובאלו מקרים ראוי ונכון להקצות שוטרם בתשלום ומתי לא. המגבלות המשטרתיות יכולות לנבוע מקשיים בהקצאת כוח אדם או מסדרי עדיפות, דהיינו מהצורך להחליט בדבר כמות הקצאת השוטרים האפשרית בהתאם לעיתוי ולנסיבות הקונקרטיות של הפעולה הרלוונטית. 


ליקוי


3. 	המשטרה לא קבעה לעצמה כללים ותבחינים שמטרתם לוודא כי בקשתו של גוף ציבורי להקצות לו שוטרים בתשלום מתבססת על סמכותו על פי הוראות הדין, וכי פעולת השיטור המבוקשת אינה פעולת ליבה שהוגדרה בפקודת המשטרה, שעל המשטרה לבצע ללא תשלום.


תגובה
משטרת ישראל 


3. 	עיקרה של הפעילות היא סיוע באכיפה וגביה לגופים ציבוריים המנויים בתוספת השנייה לחוק המשטרה 2006 כדי לסייע להם לממש את הסמכות הנתונה להם על פי דין.
הרציונל המחייב לקביעת תבחינים מנחים להפעלת שיקול הדעת המנהלי שייך בראש ובראשונה לגבי שאלת הקצאת שוטרים בתשלום לרגל אירוע או פעולה לטובת גופים פרטים ועסקיים שאינם בגדר גופי אכיפה המבצעים פעולות שלטוניות. 
זאת בעיקר כדי למנוע פגיעה בחירות הפרט  ולמנוע הפרה בלתי-מידתית של כללי השוויון המתחייבים, ולמנוע מצב של "הפרטת שירותי-ליבה של המשטרה" (כגון ע"י התניית חקירה משטרתית או טיפול בתלונות או בהפגנות בביצוע תשלום). לכן המחוקק קבע גם כללים מסייגים בעניין זה, ואולם רציונל זה איננו שייך בצורה בולטת לגבי סיוע בביצוע פעולות שלטוניות לגופים הציבוריים.  מהותית מדובר בהסדר תקציבי בין גופי אכיפה שלטוניים, מה שאין כן לגבי הזמנת שירותי משטרה בידי גורמים פרטיים שרגישים בהרבה מבחינת פוטנציאל הפגיעה בחירויות הפרט ובכללי השוויון.  גוף ציבורי מהגופים המנויים בתוספת השנייה המבקש להקצות שוטרים בתשלום לכל אירוע שאינו מהווה הפעלת סמכות אכיפה או גבייה הנתונה לו לפי כל דין מגיש בקשה לקצין המוסמך שבתחומו ייערך האירוע והיא תיבחן בהתאם לקריטריונים של אירוע או פעולה.




ליקוי


4. 	מחלקת סיור ושיטור באג"ם לא מילאה את תפקידה בריכוז הטיפול בהיבטים השונים של הקצאת שוטרים בתשלום - בין השאר על ידי ניתוח ועיבוד המידע הקיים במשטרה ובמערכות המידע שלה, ועל ידי תרגומו לדוחות ניהוליים שוטפים.


תגובה
משטרת ישראל 


4. 		מחלקת סיור ממלאת את תפקידה בהכשרה, ימי עיון והסמכת קצינים כ"קצין מוסמך". 
כן מקיימת המחלקה הליך של פיקוח ובקרה מקצועית על פעילותן של היחידות על פי נוהל מס"ר. הבקרות המקצועיות מופצות לגורמי האג"מ במחוזות ולעיונו של ראש אג"מ .
לגבי דוחות עיתיים ופרטניים מדובר בעבודה המתוכללת באמצעות מערכות ממוחשבות ומוסדרות בהן קיימים כל הנתונים הנדרשים (אירועים, שעות, כמות שוטרים, תשלום, אופי האירוע).  


ליקוי


5. 	לפי החוק ראש אגף המבצעים במשטרה (להלן - אג"ם) נושא באחריות המקצועית כגורם מטה להקצאת שוטרים בתשלום ולהפעלתם המבצעית. ואולם נמצא כי לפני ראש אג"ם אין תמונת מצב עדכנית על העסקת השוטרים בתשלום, בין השאר אין נתונים לגבי כלל הגורמים המזמינים את שירותי המשטרה, לגבי אופי האירועים והפעולות ולגבי אירועים משולבים שמופעלים בהם שוטרים בתפקיד לצד שוטרים שהוקצו בתשלום.
לדעת משרד מבקר המדינה ראוי שראש אג"ם ינחה את הגורמים האחראיים באג"ם לטיפול בנושא לרכז את כל המידע הדרוש לו כך שהוא יוכל להנחות את יחידות המשטרה בנושא הקצאת שוטרים בתשלום, לעקוב אחריהם ולפקח עליהם, וליישם את אחריותו לפי החוק. 




תגובה 
משטרת ישראל 


5. 	מידי שבוע מתקיימת הערכת מצב שבועית בראשות ראש אג"מ ובמסגרת הערכת מצב זו מוצג על ידי מחלקת מבצעים תמונת מצב מבצעית המתכללת אירועים מיוחדים כולל אירועים גדולים בהם מועסקים שוטרים בתשלום.

ליקוי


6. 	פקודת המשטרה קובעת מתווה נוסף המאפשר לה לתת שירותי משטרה בתשלום לגופים ציבוריים, ולפיו יגויסו שוטרים לתפקידים מיוחדים (להלן - שת"מים).  המורכבות העקרונית והמעשית הכרוכה במתן שירותי משטרה בתשלום תקפה גם לגבי החלופה של העסקת שת"מים בסיוע למשרדי הממשלה ולמוסדות ציבור. הגם שמבחינה מהותית שני המתווים משמשים למטרות דומות, המשטרה לא קבעה הנחיות ברורות כדי להבחין בין המקרים שניתן להקצות שוטרים בתשלום להפעלת סמכויות אכיפה או גבייה, לבין המקרים שיש לגייס לשם כך שת"מים. לפיכך על המשטרה לקבוע תבחינים ברורים תוך מתן משקל לשיקולים של יעילות וחסכון, כדי להגדיר ולסייע בהחלטה לבחירה באחד משני המתווים לשירותי משטרה במוסדות ציבור: הקצאת שוטרים בתשלום או העסקת שת"מים.


תגובה 
משטרת ישראל 


6. 	קיימים נהלים הן לעניין הפעלת שוטרים בתשלום לטובת גופים ציבוריים בהפעלת סמכויות אכיפה וגבייה והן לענין שת"מים. 
משטרת ישראל עושה הבחנה בין העסקת שת"מ לבין שוטר בתשלום.
העסקת שת"מ היא הסדר מיוחד בין המשטרה לבין הגוף הציבורי המעוניין בזאת ולכך קיים נוהל נפרד. אין מדובר בהקצאה להעסקה בתשלום, מדובר במשרה הממומנת ע"י הגוף הציבורי בהסדר בינה לבין המשטרה .
נוהל אג"ם קובע כי שת"מ מיועד להעסקה במשרדי ממשלה ובמוסדות ציבור בתפקידי סיוע לשמירה על הסדר הציבורי ותפקידי גבייה.  בנוסף, הוא קובע כי שת"מ לא יועסק בתפקידי סיור קלאסיים.  הנוהל אף קובע כי שת"מ שגויס לתפקיד סטאטי בשמירה על הסדר הציבורי (בי"ח, ביטוח לאומי), יוצב על תקן הסיור ביחידה הטריטוריאלית, תוך קביעת חובתה לסייע לשת"מ המוצב במקום, לרבות במקרים של הפרות סדר, מעשה אלימות, ביריונות ואירועי בטחון.
נוהל אמ"ש מפרט כי שת"מ מיועד לביצוע פעולות אבטחה וזקיפות במאפייני עיסוק של סיירים או סיירי ההוצאה לפועל, וקובע את התנאים לגיוסם, העסקתם וכיוצ"ב.
יתכנו מקרים, מצבים או פעולות בהם החוק אכן מאפשר הן הפעלת שת"מ והן הפעלת שוטרים בתשלום, כגון בסיוע לביצוע תפקידי גבייה. ובמקרים שהחוק והנוהל מאפשרים זאת, יכולה להתקבל החלטה לכאן או לכאן בהתאם לשיקולים לגיטימיים נוספים, בין מערכתיים-ארגוניים ובין פיקודיים-נקודתיים, כגון ההעדפה לגיוס כוח אדם קבוע לעומת הפעלת שוטרים מן המניין, קשיי גיוס או שיקולים תקציביים.
יחד עם זאת המשטרה תפעל לחידוד הנושא, בין על ידי כללים משלימים שיתואמו בין אגפי המטה הנוגעים בנושא, ובין על ידי מתן הסברים המתאימים להבהרה ורענון כללי ונהלי ההפעלה הקיימים.




ליקוי


7. 	בשנים 2012-2009 חזרה הלשכה המשפטית של המשטרה וקבעה כי מבחינה משפטית אין בסיס חוקי להעסקת שוטרים בתשלום בסניפי המוסד לביטוח לאומי (להלן - המוסד), וכי ניתן להעסיק למטרה זו שת"מים. למרות זאת, במשך שנים המשטרה פעלה שלא בהתאם לקביעה זו: היא המשיכה להקצות שוטרים בתשלום למוסד, לא הגבילה בזמן את הקצאתם וראש אג"ם לא פעל כדי להסדיר את הסוגיה.


תגובה
משטרת ישראל


7.	 בימים אלה בוחנת משטרת ישראל את דרכי הפעולה העומדות בפניה לאור הודעת משרד המשפטים כי דרך העסקה הנוכחית של שוטרים בסניפי המוסד לביטוח לאומי אינה עומדת בדרישות החוק. 
משטרת ישראל מציינת כי עד סוף מאי 2014 אושר המשך העסקת השוטרים בשכר בסניפי המוסד לביטוח לאומי. כמו כן, בתאריך 10.3.14 הופץ מסמך ראש אג"מ למחוזות המנחה על הפסקת העסקת שוטרים בתשלום בסניפים במוסדות ציבור ובתפקידי פיקוח, שלא בהתאם להחלטת המשנה ליועמ"ש לממשלה ולנוהל אג"מ בנדון.




ליקוי


8. 	בנובמבר 2012 הורה המפכ"ל לפנות ליועץ המשפטי לממשלה לקבל את אישורו להמשיך בהסדר הקיים, ובמידת הצורך לקדם תיקון חקיקה במקביל. עוד הורה המפכ"ל כי ההסדר הנוכחי להעסקת שוטרים בתשלום בסניפי המוסד יימשך אלא אם תתקבל הנחיה אחרת מהיועץ המשפטי לממשלה. בדצמבר 2013 הודיע משרד המשפטים כי המענה לצורך בנוכחות קבועה של שוטרים בסניפי המוסד מצוי בחוק במתווה המאפשר לגייס שת"מים. כדי להיערך לגיוסם ניתנה למשטרה ארכה של חצי שנה, עד סוף מאי 2014, שבמהלכה תוכל להמשיך להקצות שוטרים בתשלום לסניפי המוסד. משרד מבקר המדינה מעיר למשטרה - שתפקידה המובהק הוא להיות אמונה על אכיפת החוק - כי עליה לפעול בהתאם לחוות הדעת של היועץ המשפטי שלה, וכי הוא הפרשן המוסמך של החוק מבחינתה. מכל מקום, עליה להסדיר את כלל התהליכים הנדרשים לשם העסקת שת"מים בסניפי המוסד החל מסוף מאי 2014, כפי שהורה המשנה ליועץ המשפטי לממשלה. 


תגובה
משטרת ישראל


8. 	המשטרה נערכת בהתאם לסיכום. נציגי המוסד לביטוח לאומי זומנו לפגישות עבודה עם נציגי אג"ת ואג"מ בהן הועברה להם החלטת היועץ המשפטי לממשלה. בנוסף, בתאריך 10.3.14 הופץ מסמך מראש אג"מ למחוזות, המנחה על הפסקת העסקת שוטרים בתשלום בסניפים במוסדות ציבור ובתפקידי פיקוח, שלא בהתאם להחלטת המשנה ליועמ"ש לממשלה ולנוהל אג"מ בנדון.


תגובה
המוסד לביטוח לאומי


8. 	המוסד  לביטוח לאומי פועל על פי הוראות, הנחיות ואישור משטרת ישראל בכל הקשור לאבטחה בכלל ושוטרים בשכר/שת"מים בפרט.
לאחר שנושא השת"מים במוסד נבחן ע"י הגורמים הבכירים ביותר במשטרת ישראל וכן ע"י המשנה ליועמ"ש לממשלה, החליט המפקח הכללי להנחות את היועץ המשפטי של משטרת ישראל, לפעול לשינוי החקיקה בנושא ובימים אלה אכן מתבצעת עבודת מטה משותפת בנדון.
הוכנה הצעה לתיקון חוק המשטרה , סעיף 102 ז'.
המוסד לביטוח לאומי פועל באופן מקצועי ,בהתאם לנהלי משטרת ישראל בהעסקת שוטרים בשכר בסניפי המוסד, ובמקביל פועל  בהסכמה מלאה ובתיאום מלא עם הגורמים הבכירים במשטרה לשינוי חקיקה, שיעגן המשך העסקת שוטרים בשכר בביטוח הלאומי.
                                                                                                                    


ליקוי


9.	המשטרה לא בחנה אפשרות להציב בסניפי עמידר שת"מים, אף על פי שהיועץ המשפטי למשטרה קבע כבר בשנת 2012 כי ככלל אין להעסיק שוטרים בתשלום בסניפי עמידר. זאת ועוד, בשנת 2013 המשיכה המשטרה להקצות שוטרים בתשלום לשלושה סניפים של עמידר, אף שההחלטה להמשיך באופן חריג בהעסקת השוטרים בתשלום בסניפים אלה הייתה מוגבלת רק עד לסוף שנת 2012. 


תגובה
משטרת ישראל 


9.  	המשטרה בחנה אפשרות להצבת שת"מים בסניפי עמידר. 
נציג "עמידר" זומן לישיבות בהן הועברה לו החלטת היועץ המשפטי לממשלה וכן החלטת ראש חטיבת  שיטור שעליו להיערך בסניפי עמידר להפעלת שת"מים  וכי  מחודש אפריל 2014, תופסק העסקת שוטרים בתשלום בסניפי עמידר.


ליקוי


10.	המשטרה הקצתה שוטרים בתשלום למשימות סדר ואבטחה בבתי חולים, בחופי רחצה ובבית המשפט לעניינים מקומיים בחולון, אף שאין הן מהוות סיוע לפעולות אכיפה וגבייה או אירוע בעל צביון פרטי.  על המשטרה לפעול בהתאם לחוות הדעת של היועץ המשפטי שלה ובמקרים של ספק, כמו שירותי השיטור בחופי הרחצה לקבל חוות דעת מן היועץ המשפטי לממשלה.


תגובה
משטרת ישראל 


10. 	במסגרת פיקוח ובקרה ביחידות המשטרה הנושא נבדק, וביחידות שבהן קיימת חריגה מהנוהל, היחידה נדרשת לתקן את  הליקוי  כפי שעלה מדוח הביקורת ומופסקת העסקת שוטרים שבניגוד לנוהל. התבצעה  עבודת מטה (להלן: עמ"ט) בהובלת המשרד לבט"פ להצבת שוטרים בתפקיד בבתי חולים במסגרת פיילוט. העמ"ט טרם עברה את האישורים של הגורמים השונים. רק לאחר קבלת האישורים הנדרשים יפורסמו התקנים. עם זאת, בעניין חופי רחצה יש לסייג את האמור כיוון שיתכנו מקרים בהם אין מניעה להקצות שוטרים בתשלום, כגון לשם סיוע סמכויות שמסורות לפקחים מכוח חוק איסור נהיגה ברכב בחוף הים, התשנ"ז-1997.




ליקוי


11. 	טיפול מחלקת החשבות במשטרה בהעסקת שוטרים בתשלום - בהתאם לחוק, על השר, באישור ועדת הפנים והגנת הסביבה של הכנסת, לקבוע הוראות לעניין אופן חלוקת התשלומים המתקבלים תמורת העסקת שוטרים. נמצא כי בתקנות המשטרה (העסקת שוטרים באירוע), התשל"ו-1975 (להלן - התקנות) לא נקבעו הוראות לעניין הקבלה והחלוקה של התשלומים למשטרה בתמורה להעסקת שוטרים בתשלום בסיוע להפעלת סמכויות אכיפה וגבייה ולגבי אופן חלוקתם.  על המשרד לביטחון הפנים והמשטרה להסדיר בתקנות, בהתאם להוראת החוק, את אופן הטיפול בתשלומים ובהתחייבויות הכספיות שמתווספים לתקציב המשטרה בשל העסקת שוטרים בתשלום. על המשטרה להקפיד לעמוד בתקנות שלפיהן יש לגבות מראש את התשלום למימון שכר השוטרים ולמימון הוצאותיה. 


תגובה
משטרת ישראל 


11.	חשבות המשטרה פעלה מכוחן של התקנות הידועות. הגם שהסמכות להקצות אינה נתונה בידי החשבות, מרגע שהועסקו בשכר חלה עליה החובה לגבות את התמורה, שאם לא כן תמצא עוברת על חוק יסודות התקציב. המצב המשפטי הקיים מחייב את המסקנה שעל המשטרה לנהוג בהתאם לתקנות המשטרה (העסקת שוטרים באירוע), התשל"ו-1976 ("התקנות") גם בנוגע לקבלת תשלומים להעסקת שוטרים בתשלום לשם סיוע בהפעלת סמכויות אכיפה וגבייה. 
מסקנה משפטית זו נשענת על ההיסטוריה החקיקתית של ס' 102ז לחוק, על מטרת סעיף 102ו בדבר ייעוד התשלומים החל בפירוש גם על העסקת שוטרים בתשלום לשם סיוע לגופים ציבוריים, ועל הוראת סעיף 23 לחוק הפרשנות, התשמ"א-1981 בדבר המשך תחולת תקנות שהוקנו מכוח סעיף שבוטל עד להתקנת תקנות חדשות, וזאת גם בהעדר תחולה מפורשת של התקנות. 
גם לא ניכרת סיבה מהותית שהיתה מחייבת להבחין בין ייעוד התשלומים המתקבלים בהעסקה באירועים לבין אלה המתקבלים בהעסקה לשם סיוע לגופים ציבוריים בפעולות אכיפה וגבייה.
ההתנהלות הכספית בין משרדי הממשלה נכללת החובה להמציא התחייבות חשב חתומה מוכתבת על ידי החשב הכללי.
בכפוף להוראות החשב הכללי (להלן: החשכ"ל) משולמת התמורה על ידי החשבים במשרדי הממשלה בדיעבד כנגד הגשת חשבון. ניסיונות שנעשו בעבר על ידי חשבות המשטרה לא צלחו.
חשבות המשטרה  פועלת לתקן את הנוהל באופן שיעלה בקנה אחד עם הוראות החשב הכללי והערות הביקורת.



ליקוי


12. 	נוהל החשבות "העסקה בשכר אנשי משטרה באירוע" (להלן - נוהל החשבות) פורסם בשנת 2003. מאז פרסומו חלו במשטרה ובמחלקת החשבות שינויים שגררו שינוי בתהליכי הטיפול בהקצאת השוטרים בתשלום ובאישור התשלומים בגינם. נמצא כי חשבות המשטרה לא תיקנה ולא עדכנה את הנוהל בהתאם. המשטרה נדרשת להסדיר את עבודת החשבות ולהכין נוהל מעודכן. 


תגובה
משטרת ישראל 


12. 	הנוהל המעודכן העתיד להתפרסם בקרוב נותן מענה הולם לכל השינויים המתחייבים בכללם אלו הנובעים מהערות הביקורת. לוח זמנים לביצוע – מחצית שנת 2014. 


תגובה
המשרד לביטחון פנים


12. 	בימים אלה המשרד לביטחון הפנים פועל לקידום התקנת תקנות חדשות לענין חלוקת תשלומים להעסקת שוטרים בתשלום.


ליקוי


13.	בתקנות נקבע כי גורם המבקש להעסיק שוטרים באירוע ישלם מראש לתקציב המשטרה את התשלום שנקבע לכיסוי שכר השוטר ולכיסוי הוצאות המשטרה. מנגד המשטרה פועלת על פי נוהל החשבות, ולפיו משרד ממשלתי והמוסד לביטוח לאומי מעבירים למשטרה התחייבות כספית חתומה בידי חשב המשרד. המשטרה לא יזמה מהלך להתאמת הנוהל לתקנות. 


תגובה
משטרת ישראל


13. 	בהנחיית חשב המשטרה השכר לשוטר בגין עבודה (בשכר) ישולם אך ורק לאחר קבלת התמורה מההתאחדות מראש על כל הכרוך והמשתמע מכך. 
בכל מקרה אחר, מועסק השוטר הלכה למעשה בתפקיד.
במקרה הנדון השכר לשוטרים שולם אך ורק כשהובטח התשלום ולו כדי להימנע, אף ממראית עין, של הלנת שכר. חשבות המשטרה פועלת לתקן את הנוהל באופן שיעלה בקנה אחד עם הוראות החשב הכללי והערות הביקורת. צפי  לביצוע - מחצית שנת 2014.




ליקוי


14. 	בשנת 1998 קבעה המשטרה תעריפים לחיוב גורם המזמין שוטרים בתשלום עבור שימוש באמצעים נלווים כמו רכב, קטנוע, סוס או ספינה. במשך 15 שנה לא בדקה המשטרה אם התעריפים שקבעה משקפים עדיין נכונה את עלויותיה. רק במהלך הביקורת הכינה המשטרה לוח תעריפים חדש עבור השימוש באמצעים נלווים.


תגובה
משטרת ישראל


14. 	החשבונות נשלחים ללקוחות המשטרה על פי התעריפים החדשים, בתחולה מיום 1.10.13. תעריפים אלו צמודים למדד המחירים לצרכן למשך 5 שנים ולאחר מכן יבוצע עדכון מחדש.


ליקוי


15. 	המערכת הממוחשבת לניהול עבודה בתשלום במשטרה- "מערכת עבודה בתשלום" פותחה במשטרה בתחילת שנות האלפיים. נמצא כי מערכת זו חסרה מנגנון המונע שיבוץ שוטרים לאירוע או לפעולה שאינו עולה בקנה אחד עם ההתניות שקבעה לעצמה המשטרה בנוגע למכסת השעות המרבית להעסקת שוטר בתשלום. כך למשל בשנת 2012 הועסקו שוטרים ממחוזות תל אביב וירושלים בתשלום בהיקף שעות חודשי הגבוה ממכסת השעות המותרת להם ושהוגדרה במערכת.
בשנת 2011 החלה המשטרה בפיתוח מערכת חדשה לניהול תחום העסקת שוטרים בתשלום. אף שהמשטרה העריכה כי הפיתוח יארך עד סוף שנת 2012, המערכת לא הייתה מוכנה במועד ובשנת 2013 הופסק הפיתוח. כתוצאה מכך המשטרה עדיין משתמשת במערכת הישנה, אף שהובהר שאין היא עונה על צורכי המשטרה וכי לא ניתן לשדרגה. על המשטרה לפעול להסדיר את המידע והתהליכים במערכות הממוחשבות באמצעותן מטפלים בהעסקת השוטרים בתשלום, כך שתוכל לוודא שהעסקת השוטרים נעשית לפי התנאים והמגבלות שנקבעו על ידה. עליה להקצות את המשאבים הנדרשים לסיום פיתוחה והטמעתה של המערכת החדשה לניהול תחום ההעסקה בתשלום, כדי שיהיו בידיה הכלים להתנהל בהתאם לנדרש בדין.




תגובה
משטרת ישראל 


15. 	"מערכת עבודה בתשלום" פותחה בתחילת שנות האלפיים במחלקה לפיתוח יישומי מחשב במינהל הטכנולוגיות במשטרה (להלן - מנ"ט) ומתוחזקת על ידה. מערכת העסקה בשכר חדשה, נמצאת עתה  בתהליך הקמה.  המערכת תשתלב במערכת "שירת הסירנה", המשמשת כלי עבודה לכל התחום המבצעי לרבות למערכת ה- ERP.המערכת הינה מורכבת וכוללת רכיבים מבצעיים ותקציביים שונים.המשאבים לפיתוח מערכת ההעסקה בשכר הוקצו במסגרת פיתוח מערכות אלה. סיום הקמת המערכת מתוכנן לסוף שנת  2014 .



















































‏שירות בתי הסוהר

היבטים בשיקום אסירים
	

גופים מבוקרים: שירות בתי הסוהר, משרד לביטחון הפנים, רשות שיקום האסיר, מחלקות הרווחה במשרד הרווחה והשירותים החברתיים, משרד הפנים, משרד המשפטים. 


ליקוי

1. 	הוראות החוק ונוהלי שב"ס במאי 2012 תוקנה הפקודה (להלן - 	התיקון לפקודה), ובין היתר נוספו הוראות מפורשות בדבר שיקום אסירים. לפי התיקון "אסיר... ישולב בפעילויות שיקום, ככל שיימצא מתאים לכך, במועד, בהיקף ובתנאים כפי שייקבעו בתקנות ובפקודות השירות". עוד נקבע בתיקון לפקודה כי השר לביטחון הפנים יקבע הוראות לעניין סעיף זה, והן יאושרו על ידי ועדת הפנים והגנת הסביבה של הכנסת. נמצא שנכון למועד סיום הביקורת, ספטמבר 2013, טרם נקבעו התנאים לשילוב אסירים בפעילויות השיקום בתקנות ובפקודות השירות. כמו כן, 	השר לביטחון הפנים טרם הביא לאישור ועדת הפנים והגנת הסביבה של הכנסת הוראות לעניין הסעיף האמור לעיל. 


ליקוי 


2. 	מערך השיקום בשב"ס ב-2009 החל שב"ס ליישם את תכנית העבודה הרב- שנתית  לשנים 2013-2009 (להלן  תר"ש). להלן ממצאי בדיקת מימוש  היעדים הרב-שנתיים שהוגדרו במשימה טיפול והשיקום בתר"ש: צמצום המוּעדוּת: היעד שקבע שב"ס במסגרת התר"ש בשנת 2009 בדבר צמצום המועדות בכ-10% בתוך עשר שנים בוטל, לאחר ששב"ס ערך ב-2010 מחקר מקיף למדידת המועדות שבמהלכו שונתה שיטת חישוב המועדות. החל משנת 2013 לא נקבע יעד מדיד אחר. כמו כן נמצא כי חטיבת התקון תכננה את פעולות השיקום מבלי להתבסס על תוצאות המחקר. משרד מבקר המדינה מעיר לשב"ס כי הצבת יעד רב-שנתי ללא קביעה כמותית למדידה, אינה אפקטיבית ואינה מאפשרת לבחון אם היעד הושג. על שב"ס לפעול בהקדם האפשרי להצבת יעד רב-שנתי מדיד, ובר השגה ולבנות תוכנית עבודה המכוונת להשגתו, על שב"ס להשתמש במחקר המועדות ובנתונים העומדים לרשותו כבסיס לפיתוח תוכניות שיקומיות לטיפול באסירים. 






תגובה
שירות בתי הסוהר


2. 	צמצום המועדות - הצבת יעד רב שנתי של צמצום רצידיביזם ללא קביעה כמותית למדידה אינה אפקטיבית.  לדעת שירות בתי הסוהר (להלן: שב"ס) היעדר קביעה כמותית זו נובעת מההבנה כי אין משמעות למדידת שעור הרצידיביזם באופן  מערכתי כללי, אלא בהתייחס לתהליכים ספציפיים הקיימים בשירות בתי הסוהר, בהם משולבים האסירים. שיעור רצידיבזם כללי הינו ביטוי למשתנים רבים, שחלק ניכר מהם כלל אינו בתחום אחריות שב"ס ואשר על כן – אינו  נתון להשפעתו. לפיכך, עלה צורך בהערכת האפקטיביות של כל אחת מהמסגרות הרלבנטיות, באמצעות עיבוד הנתונים הקיימים וקביעת  מדדים ויעדים לכל תוכנית ותכנית. הכלים למדידה של אפקטיביות מסגרות שונות בתחום התקון מהווים נושא המחקר החמש- שנתי, המבוצע בימים אלה על ידי האוניברסיטה העברית. 
בכל שנה שב"ס יתאים את תוכנית העבודה, בהתאם לממצאים שיעלו במחקר זה, אודות אפקטיביות המסגרות, כפי שבאה לידי ביטוי בשיעור הרצידיביזם ובמדדים נוספים, בהתייחס למי שהשלים תהליך באותן מסגרות. חשוב לציין כי אפקטיביות תכניות השיקום תיבחן לא רק באמצעות מדד החזרה למאסר (רצידיבזם) אלא גם באמצעות מדדים  חברתיים – כלכליים המעידים על השתלבות בחברה, כגון: נתוני הכנסה מעבודה והיזקקות לשירותים חברתיים.
המחקר מתקיים מזה שנה וחצי, במהלך תקופה זו נבחנה תכנית השיקום הקבוצתי. בעקבות ממצאי המחקר המעידים על אפקטיביות המסגרת, נקבע כי בתוכנית הביקורת המערכתית לשנת 2014 ייבחן תהליך איתור האוכלוסיות  המתאימות לבתי השיקום בכלל בתי הסוהר, בהתאם לתבחינים הקיימים כיום. במקביל, מתבצעת בחינת חלק מהתבחינים הקיימים בפקודות ואפשרות הגמשתם, לצורך הרחבת הפוטנציאל.
במהלך שנת 2014 אמורה להסתיים הערכת תכניות ההשכלה וכן הערכת מסגרות הטיפול באלימות במשפחה. לדעת שב"ס, למחקר הרצידיביזם שבוצע בעבר אין משמעות מעשית ישירה לתכנון התקון.
עניינו העיקרי של מחקר זה  הוא הצגת שיעור רצידיביזם לפי משתנים סטטיים משני סוגים: מאפיינים סוציו-דמוגרפיים של האסירים ומאפייני העבירה והמאסר. מדד הרצידיביזם שפותח במחקר זה הינו רלבנטי, וייעשה בו שימוש, להשוואת הרצידיביזם של משתתפים בתכניות השיקום השונות, לעומת אלו שאינם נוטלים בהן חלק.
פיתוח תכניות שיקומיות לאסירים מבוצע כמענה לצרכים מהותיים המזוהים על פי פרמטרים שונים, לרבות סוג העבירה, דפוסי התנהגות, היבטים התנהגותיים ונפשיים. 
כמו כן, נקבעים קריטריונים נוספים לשילוב אסירים בתכניות, לרבות מוטיבציה וכוחות להתמודדות של האסירים, בהתחשב במגבלות מודיעין וביטחון. 
התכניות מהוות, כאמור, מענים לצרכים העולים מהאוכלוסייה הקיימת והנקלטת בשב"ס באופן שוטף. צרכים אלו נבחנים באמצעות הערכות מצב, המתקיימות מדי שנה בכל אחד מהתחומים.



	ליקוי


3.	 משרד מבקר המדינה מעיר לשב"ס כי עליו לפעול לשיפור רמת האכלוס במחלקות הטיפוליות בבית הסוהר חרמון, תוך מתן מענה מתאים לרמה הביטחונית הדרושה. בכך ניתן יהיה להבטיח כי המסגרות הטיפוליות המיטביות תנוצלנה באופן יעיל, דבר שיתרום להשגת יעדים שקבע השב"ס בתחום השיקום. 


תגובה
שירות בתי הסוהר


3. 	לאור הקושי באכלוס ביס"ר חרמון והמחלקות הטיפוליות שבו, ולאור ההבנה כי עובדה זו נובעת ממשתנים רבים [הקריטריונים הביטחוניים יחד עם  מאפייני המענים המקצועיים והתאמתם לצרכים הקיימים, לרבות מענים למקצועיות המשאב האנושי המשרת שם] - מונתה ועדה אירגונית לבחינת תורת ההפעלה, גיבוש המלצות לשינויים ובחינת משמעויות. הוועדה תציג תוצרי עבודתה לנציב עד סוף שנת  2014. 


ליקוי


4.	משרד מבקר המדינה מעיר לשב"ס שאופן ספירה זה אינו מאפשר לכמת את הנתונים על היקף השתתפות האסירים בקבוצות הטיפוליות, דבר הפוגם ביכולתו של שב"ס למדוד את תוצאות הטיפול בקבוצות ולהפיק מכך לקחים לכלל המערכת. 


תגובה
שירות בתי הסוהר


4. 	שירות בתי הסוהר  מסכים עם דוח הביקורת ופועל לתיקון הליקוי, באמצעות פיתוח מערכת תיק ממוחשב לעבודה סוציאלית, שתאפשר איסוף נתונים. המערכת הראשונית מתוכננת לעלות לאוויר עד סוף  שנת 2014. 


ליקוי


5. 	לדעת משרד מבקר המדינה, על שב"ס להמשיך ולבחון באופן מעמיק את נושא הטיפול בהתמכרויות תוך שימת דגש על מיצוי פוטנציאל המחלקות והפרויקטים, ובכלל זה לבחון אפשרות להעברת אסירים בין בתי הסוהר מחוץ לגבולות כל מחוז על מנת לאכלס את המחלקות הטיפוליות בהתאם לתקינתן. כמו כן, על שב"ס לבחון את אמות המידה הטיפוליות, המינהליות והביטחוניות כדי למַרֵב (למקסם), ככל הניתן במגבלות הקיימות, שילוב של אסירים במסגרות לטיפול בהתמכרויות השונות. 


תגובה
שירות בתי הסוהר


5. 	שב"ס ממשיך לבחון ככל שניתן את נושא הטיפול בהתמכרויות וניסיונות לאתר מענים יעילים ואפקטיביים ככל שניתן, בהתאם למשאבים. 
השאיפה של שירות בתי הסוהר היא לנייד אסירים ולשבצם בהתאם לצורך השיקומי.  יחד עם זאת לכל תהליך שיקומי נדרשת הסכמת האסיר ונכונותו לשתף  פעולה.  לא אחת נדרש האסיר לוותר על נוחות מיידית לטובת ההליך השיקומי, כגון ריחוק ממקום מגורים  ודחיית חופשות.   שב"ס מציין כי לא ניתן לכפות על אסיר שילוב במסגרת טיפולית, יתרה מזאת - שילוב כאמור עלול לגרום נזק למסגרת הטיפולית ולאסירים המשתתפים בה.


ליקוי

6. 	משרד מבקר המדינה מעיר לשב"ס כי למרות חשיבותם של תהליכי החינוך בכל הנוגע לשיקום אסירים, לא שולבו פעולות ענף החינוך ביעדי התר"ש של הארגון, ומערך החינוך קבע יעדים ומטרות לפעולותיו באופן עצמאי


תגובה
שירות בתי הסוהר


6. 	תהליכי החינוך משולבים במסגרת תכנית העבודה הרב-שנתית לשנים 2013-2009 (להלן - תר"ש), כחלק ממסגרות התקון ותכניותיו. תכניות החינוך מפורטות בתוכנית העבודה השוטפת. במסגרת התר"ש  הבא ייבחן הצורך בהתמקדות בתחומי החינוך באופן עצמאי.



ליקוי

 
7. 	למרות העשייה בתחום החינוך, מספר האסירים המשתתפים בפעולות החינוך הפורמלי הוא נמוך, ושיעור לא מבוטל של אסירים אף נושר ממסגרות אלה. משרד מבקר המדינה מעיר לשב"ס כי עליו לפעול להגברת המודעות אצל אסירים להשתתפות במסגרות החינוך הפורמלי תוך יצירת תמריצים עבורם. תשומת לב מיוחדת יש להפנות לאסירים בני מיעוטים, יוצאי חבר העמים ויוצאי אתיופיה בהקניית השכלה בסיסית, תוך שימוש במורים הדוברים את אותן שפות.


תגובה
שירות בתי הסוהר


7. 	שירות בתי הסוהר מציין כי, מספר האסירים במסגרות הלימוד גדל במהלך השנים.
בשנת 2008 סיימו לימודים 4048 אסירים, 95% מתוכם ברמות הלימוד הבסיסיות  ובשנת 2012 סיימו לימודים 5298 אסירים,90%  מתוכם ברמות הבסיסיות.
למעלה מ50% מהלומדים בכל הרמות הלימוד הם בני מיעוטים, כ 20% יוצאי חבר העמים וכ4% יוצאי אתיופיה. בנוסף מפעיל השב"ס כיתות אולפן בסיוע משרד הקליטה על מנת ללמד את השפה העברית לאוכלוסיית העולים החדשים.
השיטות הדידקטיות ללימוד שפה מצויות בידי השב"ס, ובמהלך 3 חודשים השב"ס יודע להקנות קריאה וכתיבה למבוגר בשפה העברית, ויש לו המסוגלות ללמד בעברית לכל דוברי השפות הזרות תוך מתן כבוד ראוי ומקום לשפת האם ולתרבות.
המורים בשירות בתי הסוהר וצוותי החינוך מתמחים בעבודה חינוכית לאוכלוסייה מבוגרת ורב תרבותית.
מספר כיתות הלימוד שמערך החינוך מפעיל נגזר מתוך התקציב שמוקצה לכך ומהמרחבים הפיזיים לכיתות לימוד. ככל שתהא עליה ושיפור בשניים אלה כך יוכל השב"ס להפעיל יותר כיתות לימוד, כמובן בהתחשב בנכונות  האסירים ומגבלות הביטחון.
באשר לנשירת כ-1000 אסירים בשנה - חשוב להדגיש שמדובר באוכלוסייה שרובה ככולה מורכבת מאנשים שנשרו ממסגרות חינוכיות קודמות בקהילה. עצם העובדה שהשב"ס מצליח לסיים עם למעלה מ80% מהמתחילים ולספק עבורם חוויית הצלחה והתקדמות, ראויה לציון. יחד עם זאת, שירות בתי הסוהר מסכים שיש להשתכלל ולהתמקצע על מנת לצמצם פער זה ככל שניתן. 




ליקוי


8. 	מיצוי פוטנציאל האסירים המתאימים לטיפול: נקבע יעד למיצוי פוטנציאל הטיפול באסירים, אך שב"ס לא קבע אבני דרך להשגתו ולא הגדיר כיצד ניתן למדדו. בחינת ארבעה תחומים עיקריים שבהם שב"ס מעניק טיפול לאסירים העלתה את הממצאים הבאים: התמכרויות: נמצא כי מספר גדול של אסירים הסובלים מבעיות התמכרות לסמים ו/או לאלכוהול אינם מקבלים טיפול שיקומי לבעייתם; עוד נמצא שהמחלקות הטיפוליות שנועדו לאסירים מכורים אינן מאוכלסות במלואן. עבריינות מין: בשנת 2012 שולבו במערך לשיקום מונע  כ-330 אסירים בלבד, פחות משליש מעברייני המין שנמצאו באחריות שב"ס (1,134), ותוך ניצול חלקי של האמצעים הקיימים במערך השיקום המונע.  אגפי שיקום: ב-2012 היו בשב"ס ארבעה אגפי שיקום , ותקן הכליאה בהם היה 173 אסירים בסך הכול. באותה שנה אוכלסו אגפי השיקום בכ-120 אסירים בלבד (71%). חינוך: בשנים 2012-2011 כשליש מהאסירים שנבדקו עם כניסתם לכלא היו אנאלפביתיים או יודעי קרוא וכתוב ברמה ראשונית בלבד. למרות זאת היקף ההשתתפות של האסירים בפעולות החינוך הפורמלי בבתי הסוהר הוא נמוך. בדצמבר  2012 השתתפו רק כ-1,500 אסירים בפעולות של החינוך הפורמלי. 
מהממצאים שפורטו לעיל עולה כי בשנים 2013-2009 אלפי אסירים פליליים לא שולבו במסגרות התקון; אסירים רבים לא שולבו בתכניות החינוך הפורמלי, הטיפול באסירים מכורים ובעברייני מין לא מוצה, ואגפי השיקום לא אוכלסו במלואם. עובדה זו קשורה, בין היתר, גם לתנאים הביטחוניים, המינהליים והטיפוליים ששב"ס קבע כתנאים מקדמיים לכניסה למסגרות טיפוליות. על שב"ס לבחון דרכים להרחבת מסגרות התקון בקרב האסירים שמנועים כיום מלהשתלב בהן.


תגובה
שירות בתי הסוהר


8. 	שב"ס קבע את היעד של מיצוי פוטנציאל הטיפול באסירים ,על מנת שבהסתכלות מערכתית  יכוונו המהלכים להשגת מטרה זו. יעד זה מהווה את ה"אני מאמין" של תחום התקון בפרט ושל שב"ס בכלל. המדידה הכמותית, גם של אבני הדרך, תלויה במערכת ממוחשבת שתספק לו נתונים שיהוו בסיס לכך. רק לאחר ניתוח הנתונים, ניתן יהיה לתכנן מענים בהלימה לצרכים שזוהו , זאת בהתאם למשאבים שיוקצו ועל פי סדר עדיפויות שיקבע בארגון. מאחר והמערכת הממוחשבת בתחום הטיפול צפויה לתת חלק מהכלים המבוקשים בסוף שנת 2014 , הרי שהמשך הצעדים הנדרשים יינקט בהתאם. שירות בתי הסוהר מציין כי באפיון המערכת ניתנה הדעת גם לזיהוי הצרכים לצורך בניית תוכנית למיצויים. כיום, חרף היעדר נתונים כמותיים מדויקים ובכפוף לאמצעים הקיימים ברשותו, פועל  שב"ס לקידום הנושא, לרבות בסקר הצרכים שערך בתחום הטיפול ומבדקי ההשכלה בתחום החינוך. השירות מציין ומדגיש את  העובדה כי המשימה הדחופה של שב"ס כיום, הינה בחינה של משמעויות התיקון בפקודת בתי הסוהר והתקנות שתיגזרנה ממנו,  שיעצבו את סדר העדיפות המקצועי וסדרי העדיפות של הארגון.




ליקוי


9.		שיפור היחס המספרי בין מטפלים למטופלים: אחד מיעדי התר"ש היה שיפור היחס המספרי בין מטפלים למטופלים. נמצא כי למרות זאת משנת 1990 לא חלו שינויים של ממש בתקינת העובדים הסוציאליים בשב"ס, זאת על אף שהיקף העבודה הנדרש מהם גדל מאז באופן ניכר. משרד מבקר המדינה מעיר לשב"ס כי עליו לעמוד ביעדים שהציב בתכניות העבודה, לבצע בחינה סדורה של תקני העו"סים הנחוצים בבתי הסוהר בהתאם למשימות המוטלות עליהם, ולפי תוצאות בחינה זו לתגבר על פי הצורך את מערך העו"סים בשב"ס. על שב"ס להציב לעצמו בתחום זה יעדים ברורים, מוגדרים ומדידים, ולהכין תכנית עבודה מסודרת אשר תגדיר את אבני הדרך להשגתם. 


תגובה
שירות בתי הסוהר


9.  	הנושא נבחן על ידי מינהל התכנון ויוצג בפני נציב שב"ס לקראת מחצית שנת 2014. 


ליקוי


10. 	תעסוקה יצרנית: בשנת 2012 הועסקו כ-2,450 אסירים בתעסוקה יצרנית בלבד, זאת אף על פי ששב"ס הציב בתר"ש יעד של העסקת 3,000 אסירים. שיעור האסירים שלא שולבו בפעילויות התקון בכל בתי הסוהר הגיע בסוף 2012 לכ-38%  עוד עלה מהנתונים שבחמישה מבתי הסוהר שיעור האסירים שלא שולבו בפעילות  התקון עלה על 40%, ובאחד מבתי הסוהר הוא היה יותר מ-65%. 
משרד מבקר המדינה מעיר לשב"ס כי יש לתת את הדעת לצורך הציבורי לתת מענה שיקומי לאסירים באמצעות תעסוקה יצרנית גם אם יש תלות בין צורך זה לבין ההתנהלות העסקית הנובעת מהביקוש למוצרים. היות ונושא התעסוקה היצרנית מהווה מרכיב מהותי בשיקום, על שב"ס לפעול להרחבת המפעלים ככל הניתן על מנת להגיע ליעד של הרחבת היקף העסקת האסירים.



תגובה 
שירות בתי הסוהר


10. 	תעסוקה יצרנית - שב"ס פועל למען הרחבת היקף העסקת האסירים.           


ליקוי 


11.	רצף הטיפול - הרשות לשיקום האסיר: ברש"א מועסקים יועצי כלא-קהילה, המכינים תכנית שיקומית לאסירים לתקופה שלאחר שחרורם (להלן – יועצי רש"א), ויועצי תעסוקה המסייעים לאסירים באיתור מקומות תעסוקה, מלווים אותם בתהליך ההשתלבות ומסייעים להם להתמיד בעבודתם. בנוסף 	מועסקים באגפי הרווחה שברשויות המקומיות רכזי שיקום האסיר, האחראים לביצוע התכנית השיקומית (להלן - רכזי שיקום).  בשנת 2011 הגדירה רש"א יעדים לשנים הבאות. משרד מבקר המדינה בדק את 	מימוש היעדים: בשנת 2011 הועסקו יועצי רש"א ב-15 משרות, נפגשו עם כ-4,800 אסירים והכינו כ-1,900 תכניות שיקום. למרות היעד שקבעה רש"א בדבר הגדלת מספר משרות 	היועצים שהיא מעסיקה, במטרה להגדיל את מספר האסירים שהם פוגשים 	ומכינים עבורם תכנית שיקום, נמצא שבשנת 2012 היו 14 משרות של יועצי רש"א 	והם נפגשו עם כ-4,100 אסירים בלבד, והכינו רק כ-1,500 תכניות שיקום. 


תגובה 
הרשות לשיקום האסיר


11. 	רצף הטיפול  - הרשות לשיקום האסיר מצרה על שלא הצליחה לעמוד ביעדים כפי שעולה מדוח הביקורת, בהיעדר משאבים ההולמים את הצרכים, לכך צריך להוסיף את הדיונים על העברת הרשות למשרד הרווחה והשירותים החברתיים, שהביאו להתנייה מצד האוצר על העברת הכספים רק בתנאי להכללת הרשות במסגרת המשרד.  תפיסה זו בוטלה ואינה תקפה יותר. תכנית העבודה לשנת 2014 אשר אושרה בסוף מרס 2014 תאפשר מענה משופר להשגת היעדים, המשרד צופה להגיע עד סוף 2014 ליעד של 1,700 אסירים שיופנו לתכניות שיקום. 


ליקוי


12. 	רש"א קבעה שההיקף הנדרש להקצאת רכזי שיקום בקהילה הוא משרה מלאה של רכז על כל 80 אסירים הנמצאים בבית הסוהר מאותה רשות מקומית.בשנת 2011 הועסקו רכזי שיקום ברשויות המקומיות ב-40 משרות, ורש"א קבעה כיעד להגדיל את מערך משרות רכזי השיקום ל-100. למרות זאת, במועד סיום הביקורת מספר המשרות של רכזי השיקום נותר כשהיה, והם 	פעלו רק בכ-45 רשויות מקומיות מתוך כ-250 רשויות בכל הארץ.בביקורת עלו פערים בין היקף המשרות הנדרש לפי דרישת רש"א לבין המצב הקיים. הבעיה מתמקדת ברשויות מקומיות ביישובים ערביים.





תגובה
הרשות לשיקום האסיר 


12. 	רכזי שיקום בקהילה   ברשות  לשיקום האסיר, מצרה על אי עמידת הרשות ביעדים כפי שעולה מדו"ח הביקורת. לרבות פערי השיבוץ של רכזי השיקום במגזר הערבי. אי עמידה ביעדים אלה,  נובע מהיעדר משאבים ההולמים את הצרכים, לכך צריך להוסיף את הדיונים על העברת הרשות למשרד הרווחה והשירותים החברתיים, שהביאו להתניה של האוצר על העברת הכספים רק בתנאי להכללת הרשות במסגרת המשרד. יעדי הרשות לשנת 2014 יהיו לפחות: א.  כ- 70 רכזי שיקום בקהילה    –   (כולל ביישובים הערביים). ב.  כ- 23, רכזי שיקום כלא קהילה -  (כולל ביישובים הערביים).


ליקוי

 
13 . 	בשנת 2010 העסיקה רש"א יועצי תעסוקה בשבע משרות מלאות והם טיפלו 	בכ-900 אסירים משוחררים. בשנת 2011 הציבה רש"א יעד להרחבת מערך יועצי התעסוקה משבע לשמונה משרות. הבדיקה העלתה כי בשנת 2012 היה מספר המשרות של יועצי התעסוקה ברש"א 7.5, והיועצים טיפלו ב-885 אסירים משוחררים בלבד. יועצי התעסוקה לא טיפלו באסירים המשוחררים הערבים 	הגרים ביישובי הפריפריה בצפון ובדרום. 


תגובה
הרשות לשיקום האסיר 


13. 	יועצי תעסוקה-יעדי הרשות לשנת 2014 יהיו לפחות 13 יועצי תעסוקה (כולל בישובים הערביים).


ליקוי


14. 	בשנת 2010 הפעילה רש"א 11 הוסטלים, שבהם טופלו בשנים 2010-2009 כ-330 	אסירים. נמצא כי אף שרש"א הציבה יעד של הרחבת מערך ההוסטלים כך שמספר המטופלים בכל שנה יגדל ל-450 אסירים, ב-2012 התחילו רק כ-250 אסירים טיפול בהוסטלים; שלושה הוסטלים נסגרו, אחד מהם היה ייעודי לאוכלוסייה הערבית. 



תגובה
הרשות לשיקום האסיר
  

14. 	לדעת הרשות מדובר במדיניות, יחד עם זאת, הרשות מציינת שעל אף שההוסטל הינו מכשיר טיפולי רב עוצמה בעיקר כשמדובר באוכלוסיות מרובות מאסרים (רצידיביסטים) עדיין העלויות הכרוכות בהפעלתו גבוהות פי 6 מעלות בטיפול,  באסיר מחוץ להוסטל (בקהילה). הרשות ממתינה  להחלטת השר, בנושא זה. 


ליקוי

 
15. 	מטפלים פרטיים: במקרים מסוימים פונים אסירים למטפלים פרטיים לצורך הכנת תכנית שיקום ומממנים זאת בכספם הפרטי. מעורבות המטפלים הפרטיים כשירות מקביל לשירות הציבורי מעלה חשש שאסירים שרש"א אינה מכינה להם תכנית שיקום ושידם אינה משגת רכישת שירות ממטפל פרטי, יפחתו סיכוייהם לשחרור מוקדם. כמו כן מעלה מעורבות זו את הצורך ביצירת מנגנוני פיקוח ובקרה על איכות תכניות השיקום, יישומן ועמידת האסירים בהן.


תגובה
הרשות לשיקום האסיר
 

15.  	מטפלים פרטיים- הרשות לשיקום האסיר מתנגדת להכנת תוכניות שיקום על ידי מטפלים פרטיים  משום ששירות פרטי הוא תלוי מימון פרטי ובכך נוצר פער בין אלה היכולים לממן הכנת תכנית כזו, לאלה שאין ידם משגת זאת. גישה כזו היא מתכון בטוח לאפליה בין האסירים שבשיקום. בנוסף, האינטרס הציבורי מחייב למנוע הפרטת תחום תכניות השיקום. הואיל והנושא צריך להיות על פי תפיסת רש"א, שירות ציבורי הניתן לכל אסיר בר שיקום, מן הראוי להשאירו במסגרת אחריות הרשות ולהתאים את המשאבים לעמידה בצרכי השיקום בפועל.
הרשות מציינת כי היעד עד סוף 2014 הוא של 1,700 אסירים שיופנו לתכניות שיקום, יעד זה  מייתר כבר עכשיו את הצורך במטפלים פרטיים.







ליקוי


16. 	ועדת שחרורים: על ועדות השחרורים מוטל עומס רב, המביא לדחיית דיונים בעניינם של אסירים רבים. דוח בדיקה בנושא קבע שככל שתקופת התנאי מתקצרת, כך נפגעת האפקטיביות של התהליכים הטיפוליים. עוד לפי דוח הבדיקה, כמעט מחצית מכלל הדיונים בבקשות לשחרור על תנאי מסתיימים 	בהחלטה לדחות את הדיון למועד מאוחר יותר, היות והתיקים חסרים את החומר המלא הנדרש כתשתית להחלטת הוועדה. בין החומרים העיקריים החסרים בולטת תכנית השיקום של רש"א. 
מדי שנה משתחררים מבתי הסוהר כ-7,300 אסירים פליליים. רק עבור כרבע 	מהם, אלה העומדים בפני ועדת שחרורים, נבנית תכנית להמשך השיקום ושמירה 	על הרצף הטיפולי, ואילו כ-5,500 מהאסירים המשתחררים אינם מקבלים תכנית המשך לשיקום בקהילה. 
ממצאי הביקורת העלו שלמרות הידע והניסיון הנצברים בדבר ההכרח ברצף 	טיפולי-שיקומי גם לאחר השחרור מבית הסוהר, מרבית האסירים המשוחררים אינם מטופלים כראוי עם יציאתם לחברה, ותהליך השיקום נפסק. מצב זה לעתים 	מוריד לטמיון את הפעולות והמשאבים שהושקעו בתכניות השיקום של האסירים בבית הסוהר ופוגע במאמצים לצמצם את מספר האסירים המשוחררים החוזרים למעגל הפשיעה. 


תגובה
הרשות לשיקום האסיר 


16.  	ועדת שחרורים -  לדעת הרשות,  אם קיים עומס רב על ועדות השחרורים, יש מקום לשקול באופן חיובי הקמתן של ועדות שחרורים נוספות או להגדיל את תדירות המפגשים הוועדות, ובכך למנוע את הישנות הליקוי כפי שעלה מדוח הביקורת. 
הרשות מציינת כי החומרים החסרים בתיקים הם כתוצאה  מהסיבות כדלקמן: א. לא ניתן להכין תכנית שיקום ללא הקצאת זמן סביר גורמי השיקום ומחלקות הרווחה כדי לפגוש את האסיר להתרשם ולבנות תכנית טיפולית  ב. תכנית השיקום תלויה באישור שב"ס לחופשה השל האסיר כדי להבטיח מפגש עם האסיר באזור מגוריו. ג. כאמור  בתגובת הרשות לליקוי מס' 11 לעיל, היעד עד סוף 2014 הוא לפנות 1,700 אסירים לתכניות שיקום. 







תגובה
המשרד לביטחון פנים


16.  	המשרד לביטחון הפנים שותף  לעבודת מטה, משותפת המתבצעת בימים אלה אשר מטרתה העברת כלל האחריות על וועדות השחרורים להנהלת בתי המשפט.


תגובה
הנהלת בתי משפט


16. 	לדעת הנהלת בתי המשפט, דיון בועדות השחרורים, מצריך איסוף וריכוז של חוות דעת ומסמכים שונים. לכל סוג תיק – המסמכים הרלוונטיים לו, בין היתר גם תוכניות השיקום של רש"א. כבר שנים, שמרבית הגורמים שאמורים להעביר חוות דעת, טוענים כי הם אינם עומדים בעומס המוטל על כתפיהם, וכתוצאה מכך – מתעכב תהליך הגשת המסמכים לועדות.  מבחינת הנהלת בתי המשפט, לועדה מגיעים תיקים שאינם מוכנים ולא ניתן לשמוע. בשנתיים האחרונות, עסקו משרדי הממשלה רבות בסוגית התייעלות ועדות השחרורים. במהלך שנת 2013, הוחלט על העברת ניהול ועדות השחרורים למערכת בתי המשפט. הוכנה תוכנית הקמה מפורטת, הנהלת בתי המשפט מקווה כי בתקופה הקרובה יחל תהליך היישום. במסגרת זו, פועל צוות בינמשרדי ובו נציגים מכלל הגורמים הרלוונטיים, לרבות רש"א, במטרה – לנסות ולייעל את תהליך הכנת התיקים לדיונים. לדעת הנהלת בתי המשפט, על הרשויות השונות, הפועלות מול בתי המשפט, להתמודד עם העומס, גם במחיר פניה לאוצר להסדרת תקינת כח האדם הנדרש – וזאת כדי לא לפגוע בזכויות האסיר וכדי לאפשר פעילות סדירה של דיוני ועדות השחרורים.

תגובה
משרד המשפטים


16.  	א. באוקטובר 2013 החליטה שרת המשפטים על הקמת מינהלת ועדות שחרורים (להלן: המינהלת) בהנהלת ביהמ"ש, אשר תרכז את הטיפול בנושא, שיבוץ אסירים לדיונים בפני ועדת השחרורים ולאיסוף מלא החומר הדרוש לדיונים.  בעקבות החלטה זו, מתבצעת בהנהלת ביהמ"ש עבודת מטה שמטרתה הקמת ותכנון המינהלת.   לדעת המשרד,  בקביעת השיבוצים יש לקחת בחשבון גם נתונים מהותיים לגבי התיק (מורכבותו והיקף החומר הכלול בו), באמצעותם ניתן יהיה להאריך את משך הדיון הצפוי, בכדי ליצור שיבוץ מושכל ויעיל יותר. יש לציין כי בנוסף להקמת המינהלת וכחלק מתהליך הקמתה, מתוכננים שינויים בחקיקה ראשית ובחקיקת המשנה בעניין זה, אשר צפויים לשפר וליעל את פעילות ועדות השחרורים.



ב. 	משרד המשפטים מציין  בנושא דחיית דיונים בוועדת השחרורים  עקב עומסים, כי ככלל  בשלוש השנים האחרונות, לאחר הגשת דו"ח הביקורת הפנים-משרדי בראשות מנהלת מחלקת חנינות, דיונים בפני הועדה מתקיימים כחודש וחצי לפני מועד השחרור ב-2/3, וככלל אין מקרים בהם עניינו של אסיר מובא בפני הועדה לאחר מועד שחרור המנהלי. 
בנוסף, יש לציין חוק שחרור על תנאי נכנס לתוקפו בשנת 2001 מבלי תוספת תקציב. המשמעות היא כי כלל הרשויות הנוגעות לדבר לא תוקננו ותוקצבו בהתאם. גם הפרקליטות (בניגוד לסנגוריה הציבורית) לא תוקננה ותוקצבה בהתאם, זאת על אף העלייה הדרמטית בכמות האסירים, ובהתאם בכמות הדיונים והמשימות הכרוכות בהם, ופועלת במסגרת חוסר רציני במשאבים.

ג. לעניין דחיית דיונים בוועדת השחרורים עקב חוסרים בתיק - אכן  חלק בלתי מבוטל מהדיונים בפני ועדת השחרורים נדחים  מחוסרים בתיק,  אולם יש לציין, בנוסף, כי חלק מהדיונים נדחים לבקשת האסירים בכדי שיספיקו להכין תוכנית שיקום או בכדי שישלימו הליך טיפולי בו החלו בין כתלי הכלא עובר להכנת התוכנית. כמו כן, בקשות דחייה רבות נובעות מרצונם של אסירים להסדיר ייצוגם בפני הוועדה (חרף העובדה שהאסיר מקבל הודעה מבעוד מועד על תאריך הדיון). לעיתים אסירים מגישים תוכניות שיקום/תעסוקה פרטיות, ביום ובמהלך הדיון בוועדה, ואז הפרקליטות נאלצת לבקש דחייה של הדיון לצורך בחינת התוכנית שהוגשה. לבסוף, לעיתים קרובות הדחייה לצורך הכנת תוכנית שיקום של רש"א נעשית לאחר שכבר התקיים דיון בוועדה לגופו של התיק, ולאחר שהאסיר הבין כי תנאי לשחרורו הוא קבלת תוכנית כאמור.  המשרד מקווה כי עם הקמת המינהלת, יחול שיפור  גם בסוגיה  זו. 

ליקוי

17. 	המשרד לביטחון הפנים בתכנית העבודה של המשרד ל-2012 נקבע יעד של "חיזוק המאמץ לתקון וסיוע בשיקום האסירים, לשילובם בחברה ולצמצום הרצידביזם", והמשימה המרכזית שנקבעה בנושא היא "גיבוש תכנית רב שנתית לצמצום הרצידביזם". נמצא כי עד סוף 2012 לא גובשו יעדי הביניים ואבני הדרך בתכנית לצמצום המועדות. 






ליקוי


18. 	לפעילות השיקום ערך מוסרי, חברתי וכלכלי גבוה. על המשרד לביטחון  הפנים, בשיתוף משרד הרווחה, שב"ס ורש"א, לפעול להסדרת התנאים בתקנות בתי הסוהר לשילוב אסירים בפעולות שיקום, אשר יהיו אבן בוחן להערכת עבודת השיקום. כמו כן, על גופים אלה לגבש מדיניות לאומית-רוחבית בעלת יעדים ומדדים משותפים, שתכלול את כל הרצף הטיפולי-השיקומי, ולעקוב אחרי ביצועה.


 





















משרד הבריאות
סרטן העור - מניעה, איתור וטיפול
	
הגופים המבוקרים: משרד הבריאות; לאומית שירותי בריאות, קופת-חולים מאוחדת, מכבי שירותי בריאות, שירותי בריאות כללית; משרד החינוך; משרד הכלכלה; משרד הפנים; השירות המטאורולוגי של משרד התחבורה; צבא הגנה לישראל, משטרת ישראל. 
 

ליקוי


1.	הצללה במעונות יום ובמשפחתונים: נמצא כי מעונות יום לגיל הרך המוקמים במבנים ישנים חייבים בהצללה של 15% בלבד משטח החצר, לעומת 25% הצללה שמחייבים במבנים חדשים; משפחתונים אינם חייבים בהצללת החצר כלל; אין פיקוח של משרד הבריאות או משרד הכלכלה על קיומה של הצללה בכ-6,000 מעונות יום ומשפחתונים פרטיים שבהן מטופלים כ-110,000 ילדים. 


תגובה
משרד הבריאות


1.	בהתאם לחוקים הקיימים המשרד אינו שותף בתהליך הרישוי והפיקוח  במשפחתונים, צהרונים, גני ילדים עירוניים ומוסדות חינוך ממלכתיים. המשרד פועל לשיפור אמצעי הצללה וליישום תכנית מניעתית על פי דוח המלצות להצללה ותוכנית מניעת מלנומה בעקבות היחשפות לקרינה על-סגולה במסגרת דוח לעתיד בריא 2020. בנוסף פנה המשרד למשרדי השיכון, הפנים והכלכלה במטרה לקדם את אימוץ ההנחיות בנושא הצללות כדרישות מחייבות בתכנון והקמה של שטחים ציבוריים. ביקורות המשרד במוסדות המצוינים מתבצעות בהתאם לפניות של משרד הכלכלה לגבי מוסדות הנמצאים תחת פיקוחו או מקבלים ממנו תמיכה. במידה והפניות אינן מתקבלות אין ביכולתו של משרד הבריאות לפקח.


ליקוי


2.	הצורך בהגדלת אחוזי ההצללה בגני ילדים ובבתי ספר: ההנחיות לתכנון מוסדות חינוך החלות על גני ילדים ובתי ספר נקבעו עוד בשנת 1997, ולמרות העלייה בשכיחות של סרטן העור ובהגברת המודעות למחלה, לא בחנו משרדי הבריאות והחינוך את הצורך להגדיל באופן ממשי את שטחי ההצללה הנדרשים בגני ילדים ובבתי ספר. 



תגובה
משרד הבריאות


2.	המשרד העביר בשנת 2009 לאגף התכנון במשרד החינוך את הערותיו והמלצותיו בנושא הגדלת שטחי ההצללה. המלצות אלו הועברו למשרד החינוך בשנית בשנת 2013. המשרד מציין כי דרישות להצללה הן חלק אינטגרלי מדרישות התכנון והבנייה. עקב כך קביעת הסטנדרטים ושיטות מדידת הצללה נקבעות על ידי משרד הפנים שאחראי על חוק התכנון והבנייה. המשרד המליץ למשרדי השיכון, הפנים והכלכלה לגבי האמצעים בעזרתם ניתן לקדם את יישום ההמלצות להצללה כגון פטור מחובת היתר בנייה למתקני הצללה מסוימים, הרחבת חובת ההצללה, וקביעת כללים אחידים ומחייבים לחישוב שטחי הצללה.


תגובה
משרד החינוך


2. 	ראה תגובה לליקוי 9.


ליקוי


3.	היעדר מידע ממוחשב על אודות ליקויים בהצללה במוסדות החינוך: (א) ממצאי הליקויים בנוגע להצללה שמצא משרד הכלכלה בביקורות במעונות היום, אינם מרוכזים במאגר ממוחשב של משרדי הבריאות או הכלכלה, ואינם זמינים לצורך פיקוח על תיקונם; (ב) גם ממצאי הליקויים שמצא משרד הבריאות בבתי ספר ובגני ילדים של החינוך המוכר שאינו רשמי, עדיין אינם מרוכזים במאגר ממוחשב, למעט ממצאי ליקויים על אודות בתי ספר וגני ילדים חדשים שנבנו לאחר פברואר 2013. לפיכך אין באפשרותו של משרד הבריאות לעקוב אחר תיקונם. 


תגובה
משרד הבריאות


3.	המשרד בשיתוף עם משרד החינוך פיתח מערכת ממוחשבת, הראשונה מסוגה, הנמצאת בשימוש שני המשרדים וכוללת מוסדות החינוך המוכר שאינו רשמי שנכנסו לתהליך רישוי מפברואר 2013. פרטי המוסדות מוזנים למערכת הממוחשבת ומתבצע מעקב אחר ביצוע הדרישות. בנוסף, מתבצע פיתוח של המערכת שכולל הוספת יישומים. המשרד פנה למשרד הכלכלה בבקשה לבנות מערכת דומה גם לפיקוח מעונות לגיל הרך. 



ליקוי


4.	הנחיות להתגוננות מפני השמש במערכת החינוך: משרד החינוך לא קבע הנחיות בנוגע להצללה או להתגוננות מפני קרינת השמש ולא המליץ על השעות המתאימות לקיום טקסים במוסדות החינוכיים; כמו כן לא שילב בחוזרים שלו את הנחיות משרד הבריאות בנוגע למחנות נוער ולא הנחה למקם קייטנות ומחנות קיץ, לרבות אלו של תנועות הנוער באזורים מוצלים ואף לא דרש הוספת הצללות אם יהיה בכך צורך. זאת, חרף העובדה שקייטנות ומחנות קיץ מתקיימות בעונה שבה קרינת השמש חזקה במיוחד. 


תגובה
משרד החינוך


4.	ראה תגובה לליקוי 19.


ליקוי


5.	פעולות מניעה בחופי רחצה: נמצא כי בצו הסדרת מקומות רחצה (סדרים ואיסורים במקומות רחצה מוכרזים) התשכ"ה-1965, המפרט את המתקנים והאמצעים הנדרשים להפעלת מקום רחצה מוכרז, אין כל אזכור לנושא ההצללה. נמצא כי בחופים רבים ההצללה אינה מספיקה ויש אי-בהירות בנוגע לאופן מדידתה. נמצא כי בחלק מהרשויות המקומיות תחנות ההצלה בחופי הים פועלות בעיקר בשעות האור שבהן יש קרינה חזקה. 


ליקוי


6.	פעולות מניעה באתרי תיירות: רוב מקומות הבילוי בחיק הטבע המופעלים על ידי רשות הטבע והגנים, גם באזורים חמים במיוחד, פתוחים רק בשעות האור שבהן יש קרינה חזקה. הדבר מונע מהמטיילים לטייל בשעות המוקדמות של הבוקר או בשעות אחר הצהריים המאוחרות. 


תגובה
משרד הבריאות


5-6.	תכנית לאיסוף מידע ולשינוי התנהגות האזרחים מפורטת בדוח לעתיד בריא 2020 בנושא מניעת מלנומה בעקבות היחשפות לקרינה על –סגולה. המשרד פנה למשרדי השיכון, הפנים והכלכלה במטרה לקדם את יישום המלצות משרד הבריאות בנוגע להצללה על ידי פטור מחובת היתר בנייה למתקני הצללה מסוימים, הרחבת חובת ההצללה, וקביעת כללים אחידים ומחייבים לחישוב שטחי הצללה. 



ליקוי


7.	הצללה בבריכות שחייה ובפארקי מים: (א) רק בריכות השחייה שנבנו לאחר דצמבר 2008 מחויבות בהצללה חלקית מעל המים, אם כי יש ניסיון של משרד הבריאות לבקש הקמת הצללות אלו גם בברכות שנבנו לפני מועד זה; (ב) אין ריכוז זמין של נתונים, במאגר ממוחשב בלשכות הבריאות במחוזות ובנפות, על ממצאי הליקויים בנושא הצללה שנמצאו בבריכות השחייה לצורך הפיקוח על תיקונם; (ג) לא נקבע תקן המחייב הצללה מעל אזורי המתנה למתקנים בפארק מים, אף על פי שהמבקרים ממתינים בתורים ארוכים בשמש. 


תגובה
משרד הבריאות


7.	בידי המשרד קיים מאגר הנתונים המדובר. המשרד, בשיתוף משרד הפנים ייבחן את האפשריות המשפטיות לחיוב הצללה באזורי המתנה בבריכות שחייה ובפארקי מים וכן לגבי דרישה רטרואקטיבית להצללה חלקית מעל המים גם בברכות שנבנו לפני מועד זה. לאור  עובדה שהאחריות  לעדכון תקנות התכנון והבנייה היא  של משרד השיכון ומשרד הפנים, פנה המשרד למנהל תכנון במשרד השיכון והפנים ולאחראי על תקנים במשרד הכלכלה בנוגע לצורך להרחיב את חובת ההצללה באתרים נוספים וביניהם אזורי המתנה בפארקים ובריכות שחייה, מתן פטור מהיתר בנייה למתקני הצללה מסוימים וכן המלצה להחלת חובת ההצללה על בריכות שנבנו לפני 2008.


ליקוי


8.	קביעת תקן להצללת גני משחקים: משרד הפנים לא פרסם הוראה המחייבת את הרשויות המקומיות להקים הצללות בגני משחקים למרות החשיבות הבריאותית; לפיכך גם מכון התקנים לא קבע תקן הכולל הנחיות לתכנון ההצללה. בבדיקה נמצאו למשל מגרשי משחקים בעיר מודיעין-מכבים-רעות שאינם מוצללים כלל.


תגובה
מכון התקנים


8.	הוועדה המרכזית לטכסטיל כבר קבעה את תוכנית העבודה לשנת 2014 . המכון יגיש לאישור הוועדה את המלצת המבקר, לכלול את הנושא בתוכנית העבודה לשנת 2015. למרות האמור לעיל אם וכאשר יתחיל בשנת 2014 תהליך של הכרזת רשמיות של התקן, המכון ידאג ליידע את הוועדות הרלוונטיות ויבקש את אישורן המיידי לעדכון התקן.




ליקוי


9. 	נמצאו פערים בין המדידות שנעשו על ידי גופים שונים באותם מקומות ממש. כך למשל, בחופי הים נמצאו פערים בהערכת ההצללה באותו חוף ים בין הרשויות המקומיות, משרד הפנים ולשכת הבריאות המחוזית; נמצאו פערים באומדן שטחי ההצללה בכל מוסדות החינוך (גם בחינוך הממלכתי וגם בחינוך המוכר שאינו רשמי); נמצאו גם פערים באומדן שטחי הצללה בבריכות שחייה (הן לגבי השטח שמעל המים והן לגבי השטחים שמסביב לבריכות) בין לשכות הבריאות המחוזיות והנפתיות השונות במשרד הבריאות. לא נמצא כי נעשה ניסיון להגיע להסכמה בנוגע לכללים אחידים שימנעו חילוקי דעות.

	על כל הגורמים המודדים הצללות להגיע לאחידות ולהסכמות בנוגע לכללי המדידה של ההצללה כדי שלא ייווצרו כפילויות ויימנעו חילוקי דעות בקשר לתוצאות ההערכה מוצע לשקול את האפשרות להקים גוף שיבצע את המדידות בעבור כל הגופים.


תגובה
משרד הבריאות


9.	יחידות משרד הבריאות פועלות על פי הנחיות ותקנות זהות ומשתמשים בטפסי בקורת אחידים על פי סמנים על מנת לשמור על אחידות. המשרד יחזור וירענן את נהלי הפיקוח של מתקני ההצללה במעונות יום בקרב המפקחים בלשכות. תיאום הפעולות  בין המשרדים נעשה ויעשה במסגרת ועדות בין משרדיות לפיקוח על חופי רחצה ובמסגרת הרפורמה ברישוי עסקים בבריכות השחייה. המשרד פנה למשרדי השיכון, הפנים והכלכלה במטרה לקדם קביעת כללים אחידים ומחייבים לחישוב שטחי הצללה. עם זאת  המשרד מציין כי דרישות להצללה הן חלק אינטגרלי של דרישות תכנון והבנייה. עקב כך קביעת סטנדרטים ושיטות מדידת הצללה נקבעות על ידי משרד הפנים שאחראי על חוק התכנון והבנייה.


תגובה
משרד החינוך


2,9.	מנהל הפיתוח והאגף לביטחון, בטיחות ושעת חירום יפעל ליצירת אחידות הבדיקה ואמות המידה  להצללה כפי שמצוין בדוח המבקר. לדעת מנהל הפיתוח ואגף הביטחון משרד הבריאות הוא הגורם שיקבע את הכללים ויחס ההצללה בכל תחום וכן את שיטות וכלי המדידה. מוצע בזאת להקים צוות עבודה משותף לקביעת הקריטריונים ואחידותם.



ליקוי


10.	נמצא כי שירות הפיקוח על העבודה במשרד הכלכלה, האחראי לפיקוח ולאכיפת תקנות הבטיחות בעבודה להגנה על עובדים מפני השמש, צמצם עם השנים את תדירות הביקורות היזומות של מפקחי העבודה אצל מעסיקים בשל מיעוט מפקחים ושינוי סדרי העדיפות. 


ליקוי


11.	נמצא כי משרד הכלכלה אינו מקבל דיווחים מרופאי עור על עובדים שחלו בסרטן העור, ויש חשש שנגרם כתוצאה מעבודתם בשמש - בניגוד לחובתם על פי החוק. היעדר רישום מלא ואמין של העובדים שחלו בסרטן העור פוגע באיתור של עיסוקים שיש להקדיש להם תשומת לב מיוחדת, ושל מעסיקים החשודים באי-מניעת המחלה. לדעת משרד מבקר המדינה על משרד הכלכלה בשיתוף המלב"מ לקדם את הפיילוט להעברת דיווחים מרופאי עור על חולים בסרטן העור שלגביהם יש חשש שהמחלה נגרמה מחשיפה לשמש במהלך עבודתם. ראוי גם לקדם את חובת הדיווח על סרטן העור בקרב כירורגים פלסטיים העוסקים בהסרת גידולי עור ולהגביר את המודעות לצורך בדיווח על מחלה זו בקרב רופאים תעסוקתיים. 


תגובה
לאומית שירותי בריאות


11.	לאומית מקדמת את חובת הדיווח על סרטן העור בקרב כירורגים פלסטיים העוסקים בהסרת גידולי עור ומגבירה את המודעות לצורך בדיווח על מחלה זו בקרב רופאים תעסוקתיים אשר מדווחים בשוטף על מחלות חייבות דיווח. בעקבות דוח הביקורת, לאומית פועלת לריענון ההנחיות.


 ליקוי

 
12. 	הקרינה הנפלטת ממיטת שיזוף היא אותה קרינה הנפלטת מהשמש, ולכן גם ממנה נשקפת סכנה של סרטן עור. מדינות רבות באירופה, בארה"ב, ובכמה מחוזות בקנדה ואוסטרליה הטילו הגבלות שונות כגון - איסור השימוש בהם לקטינים מתחת לגיל 18; דרישה להסכמת הורה או אפוטרופוס לשימוש בהם על ידי קטינים; דרישה להגנה על העיניים; איסור כניסה לבעלי עור בהיר; חובת בדיקת עור מקדימה. גם משרד הבריאות מקדם את הסדרת הנושא, ואולם הצעת התקנות אינה כוללת בין השאר את הגבלת השימוש מתחת לגיל 18. התמריצים הכלכליים של מכוני השיזוף ואי-הסדרת הנושא בחוק עלולים להגביר את התחלואה בסרטן עור בקרב המשתמשים במכוני השיזוף, במיוחד אצל אלו השייכים לאוכלוסייה בסיכון. 



תגובה
משרד הבריאות


12.	במסגרת התקנות הקיימות ישנה דרישה להציב שילוט האוסר השימוש מתחת גיל 18 שנים. כמו כן האיסור מופיע בהוראות השימוש שבתקן 900 חלק 2.27 ובעלונים המחולקים לפני הטיפול. (התקנות והסעיף הרלוונטי בתקן- "תקנות רישוי עסקים (אזהרת בריאות במכון שיזוף), התשע"ד – 2013"). לא ניתן לקבוע הוראות אלו בחקיקת משנה לאור ההוראה בסעיף 2ז לחוק רישוי עסקים.


ליקוי


13. 	פיקוח של משרד הבריאות על תכשירי הגנה מהשמש המשווקים בישראל: (א) נמצא כי למרות הוראת הצו והנוהל על ביצוע בדיקות לתמרוקים, לא היו בידי משרד הבריאות המכשור והידע הדרושים לכך, ולכן אינו מבצע בדיקות מדגמיות בעצמו כלל. רק בעקבות הביקורת הודיע משרד הבריאות כי ידאג לאמצעים לביצוע בדיקות מדגמיות; (ב) נמצא כי המשרד לא מקיים הליכי פיקוח ובקרה תקופתיים על תכשירי הגנה שכבר אושרו על ידו בעבר (הן של התכשירים עצמם והן של האריזה שעליה מופיעות הוראות השימוש), בין היתר כדי למנוע תופעה של זיופים הפוגעים בבריאות הציבור וביצרנים החוקיים; (ג) משרד הבריאות אף לא עדכן את הנהלים הישראלים בנוגע לתכשירי ההגנה בהתאמה לעדכונים בתקן האוסטרלי (בנושאי בדיקות לתכשירים וסימון מקדם ההגנה) שעליו התבססו הנהלים של משרד הבריאות. 


תגובה
משרד הבריאות


13.	בעקבות הביקורת פיתח משרד הבריאות בדיקות וסטנדרטים ודגם מוצרים הן מתוצרת מקומית והן מייבוא. התוצאות הראו כי ריכוז החומרים הפעילים תואם את הריכוז שהוצהר ע"י היצרן. בנוסף, הוציא המשרד לפני שבועיים נוהל חדש ובו רפורמה בבדיקה ובסימון של מוצרי הגנה משמש. הנוהל גובש בשנה האחרונה בשיתוף עם האגודה למלחמה בסרטן וכולל את התקנים המתקדמים ביותר בעולם כולל התקן האוסטרלי. הנוהל הופץ כטיוטה להערות במרץ 2014.



ליקוי


14.	תוקף (תאריך תפוגה) לתכשירי ההגנה מהשמש: בבדיקה עלה כי על מרבית תכשירי ההגנה אין תאריך תפוגה, אלא רק סימון מספר החודשים שהתכשיר ראוי לשימוש מאז שנפתח. היעדר תאריך התפוגה מעורר חשש שהציבור ישתמש בתכשיר שאינו יעיל - אף שלשימוש בו יש חשיבות בריאותית להגנה מפני סרטן העור. 


תגובה
משרד הבריאות


14.	בעקבות הערת המבקר לבחון שוב את נושא סימון תאריכי תפוגה על מוצרי הגנה מהשמש, אגף הרוקחות של המשרד פנה ליצרנים המובילים בישראל- קרליין וד"ר פישר על מנת לבדוק יישומיות ביצוע הנחיה זו. על פי תשובת היצרנים, למוצר אורך חיים למעלה מחמש שנים ובעל יציבות גבוהה. בעולם לא נהוג סימון מעין זה.


ליקוי


15.	הורדת מחירי תכשירי ההגנה: בשל מחירם הגבוה, תכשירי ההגנה אינם נמצאים בהישג ידה של חלק ניכר מהאוכלוסייה. נמצא כי משרד הבריאות היה מודע לצורך בהורדת מחירי תכשירי ההגנה ואף שלח בקשה בנדון לקופות החולים, אך לא בחן אילו פעולות ניתן לעשות בפועל לשם כך. 


תגובה
משרד הבריאות


15.	מדובר בתכשירים הנמצאים בסל בהשתתפות עצמית של 100% ויש חובה להנגישם. יחד עם זאת, בהערכה מקדמית לא נראה שיש מקום להכניסם לסל במימון מלא ויש חשש שהגדלת המימון לא תעשה שום טובה לצרכן (מחירם יעודכן למעלה – יש לזכור שאין מדובר בתכשיר עם מחיר מפוקח, מכיוון שהוא מוגדר כתמרוק ולא תכשיר). בנוסף, המשרד פעל במהלך 2012 מול החברות תוך הפעלת "מדיניות מתערבת" באופן לא פורמלי להפחית את המחירים. המנכ"ל היה מעורב בהבאת הנושא לתשומת לב החברות.


ליקוי


16.	המלצות לשימוש בתכשירי הגנה: נמצא כי קיימים הבדלים בין פרסומים שונים של המשרד, ובין ההמלצות של קופות החולים והנחיות האגודה למלחמה בסרטן בנוגע למקדם ההגנה הרצוי בתכשירי ההגנה. נמצא כי בניגוד להמלצת משרד הבריאות, בתי המרקחת של כל קופות החולים מוכרות תכשירי הגנה בעלי מקדם הגנה גבוה מ-50. הקופות השיבו כי מכירת התכשירים בעלי מקדם הגנה גבוה מ-50 נועד לבעלי עור רגיש במיוחד, שהמשרד לא הזכיר בהמלצותיו.




תגובה
מאוחדת שירותי בריאות


16.	מאוחדת הסירה את המידע מהתקשורת המקוונת.


תגובה
משרד הבריאות


16.	המשרד מקבל את ההערה ויפעל בתאום עם הגורמים הרלוונטיים על מנת להמליץ במשותף בנוגע לגובה מקדם ההגנה הרצוי לשימוש בתכשירי ההגנה, כדי שבכל הפרסומים תהיינה המלצות זהות.


תגובה
לאומית שירותי בריאות


16.	רופאי העור של הקופה מעדיפים מקדמים גבוהים יותר למקרים מיוחדים.


ליקוי


17. 	בישראל נמכרים הן פריטי ביגוד (כובעים, חולצות ומכנסיים) והן בגדי ים לילדים המסומנים ומוצגים כבעלי מקדם הגנה מקרינת השמש, המיועדים לפעילות ממושכת המתקיימת בשמש (עבודה ופנאי). נמצא כי משרד הכלכלה לא בחן את האפשרות לקבוע תקן ישראלי מחייב לגבי ביגוד זה כמקובל במדינות מערביות. בישראל גם אין חובה: 1. להצמיד הסבר בעברית על מהות מקדם ההגנה שהבגד נותן (UPF). 2. להצמיד לבגד אזהרות על מצבים כמו ריבוי כביסות שעלולות לפגום בהגנה שהוא נותן. 3. לקבוע אלו הוראות יש לתפור לבגד כך שיישארו עליו תמיד, ואלו אפשר רק לצרף בקרטון כהסבר למוצרים ייחודיים אלה. 


תגובה
משרד הכלכלה


17.	במשרד לא התקבלה כל פנייה מאף גורם בתחום העוסק בבריאות האדם בדבר הכרזת הרשמיות על התקן (ת,י 5299). התקן במהדורתו הקיימת אינו מתייחס להוראות כמצוין בליקוי, להן בהחלט חשיבות רבה. ממכון התקנים נמסר כי הסוגיה הועברה לדיון בוועדת התקינה. בנוסף, לאחרונה מתקיימים בוועדות התקינה של מכון התקנים דיונים מקצועיים בנושא הערכת סיכונים לגבי תפקוד הגנתי של מוצר מהשפעה, זו או אחרת לעומת השפעה בריאותית חמורה, לכאורה, של חומרים אותם מוסיפים למוצר כדי ליצור תפקוד המבוקש. רק עבודת מחקר מעמיקה של בעלי מקצוע בתחום רפואה מונעת ופנייה מהם בהתאם לממצאי המחקר יכולה להוות בסיס מוקדם לפתיחת הליך הכרזת הרשמיות.



תגובה
מכון התקנים


17.	ראה תגובה לליקוי 8.


ליקוי


18. 	נמצא כי השירות המטאורולוגי שבאחריות משרד התחבורה מפרסם את תחזית עצמת הקרינה באתר האינטרנט שלו בלבד, והיא אינה מתפרסמת בתחזיות מזג האוויר בכלי התקשורת. גם גופים שרבים בתוכם מקיימים פעילויות כשהם חשופים לשמש, כמו במערכת החינוך, אינם משתמשים בתחזית הקרינה של השירות המטאורולוגי. 


תגובה
משרד התחבורה


18.	בחודש האחרון נקלט בשירות המטאורולוגי חוקר לנושא מחקר קרינת השמש שתחום מומחיותו קרינה אולטרה סגולה. החוקר החל ללמוד את הנושא של מעבר קרינה באטמוספרה ומודלים מטאורולוגיים במטרה לשפר את איכות תחזיות הקרינה של השירות. לקראת הקיץ, השירות יתחיל בפעילות מול גופים שונים במטרה להגביר את המודעות לפרסום תחזיות בנושא.


ליקוי


19.	חינוך התלמידים בנושא סכנת החשיפה לשמש: מאחר שתחום הבריאות אינו חלק מתכנית הלימודים הקבועה, בונה כל בית ספר את התכנית הבית-ספרית שלו בהתאם לשיקול דעתו של המנהל, ואין כל חובה לעסוק בנושא סכנת החשיפה לשמש כלל. למשרד החינוך אין כל מידע באילו מוסדות חינוך, לכמה תלמידים ובאילו שכבות גיל בבתי ספר ובגני ילדים, מתקיימות תכניות חינוכיות בנושא, וייתכן שתלמידים במוסדות חינוך מסוימים לא קיבלו כל הדרכה בנושא; כמו כן לא נעשה כל מעקב של משרד החינוך אחר השפעתן הצפויה של התכניות, שבעקבותיו ניתן להפיק לקחים. עולה כי חבישת כובע, מריחת תכשירי הגנה ואי-קיום שיעורי החינוך הגופני בשמש בשעות הקרינה החזקה הם בגדר המלצה בלבד ואינם מחייבים. עוד נמצא כי אין פיקוח מטעם משרד החינוך על קיום הנחיות אלה. לדעת משרד מבקר המדינה, ראוי כי משרד החינוך ירענן את כללי הזהירות בשמש בשיעורי החינוך הגופני, כגון מריחת תכשירי הגנה וקיום שיעורים במקומות מוצלים, תוך הטמעת נושא הדוגמה האישית על ידי המורים. בעיקר יש לרענן את ההנחיות לתלמידים ולמורים לחינוך גופני להקפיד על מריחת מסנני הגנה בימי ספורט המתקיימים בשטח המוסד החינוכי או מחוץ לו, כגון באצטדיונים, שבמהלכם נחשפים התלמידים לשמש במשך שעות ארוכות. 




תגובה
משרד החינוך


19.	הפיקוח על הבריאות יפרסם הנחיות להתגוננות מפני השמש וימליץ על השעות בהן יש לקיים פעילות חוץ בית ספרית במסגרת החינוך הפורמלי והבלתי פורמלי  (תנועת נוער, קייטנות ומחנות קיץ). הפיקוח על הבריאות גם יעמיק את ההסברה בנושא הסכנות שבחשיפה לשמש ואמצעי ההגנה הנדרשים במסגרת הקניית כללים להתנהגות בריאה במוסדות החינוך.


ליקוי


20.	העלאת המודעות של המבלים בחופי הים לסכנת סרטן העור ולדרכי מניעתו: משרד הפנים ומשרד הבריאות לא קיימו דיון משותף בנוגע לדרכים להעלאת המודעות של ציבור המתרחצים בחופי הים לסכנת סרטן העור כדי להגביר את השימוש בתכשירי הגנה. כמו כן, הצבתן של מכונות אוטומטיות לממכר שפופרות אישיות של תכשירי הגנה, כפי שיש בחופים ואתרים שונים, מאפשרת לציבור המבלים לרכוש תכשירי הגנה ואף עשויה לעודד את השימוש בהם. נמצא, כי למרות התועלת המרובה העשויה לצמוח מהצבת המכונות בחופי הים - אין נוהל המחייב זאת. משרד הפנים ומשרד הבריאות אף לא קיימו ביניהם דיון כיצד ניתן להגביר את הנגשת תכשירי ההגנה לציבור המבלים בחופי הים. משרד מבקר המדינה ממליץ כי משרד הפנים יבחן את האפשרות לעודד את הרשויות המקומיות להציב מכונות מסוג זה בחופים מוכרזים נוספים, וכן מוצע כי תיבחן האפשרות לפקח על מחיר התכשירים שיימכרו בהן. כמו כן יש להקפיד כי המכונות יוצבו במקום מוצל שבו תשמר יעילות התכשירים.




תגובה
משרד הבריאות


20.	המשרד יקיים דיון משותף עם משרד הפנים בנוגע לדרכי העלאת המודעות של המתרחצים לסכנת סרטן העור.


תגובה
משרד הפנים


20.	הפיקוח על המחירים אינו בסמכות משרד הפנים אלא בסמכות משרד הכלכלה. יש לזכור כי משרד הכלכלה מפקח על מחירים שנתונים לפקוח ולא על כל המוצרים. בנושא האחריות לתחום החשיפה לשמש, שפועל יוצא מהמלצת המבקר להציב מכונות למכירת תכשירי הגנה, אין למשרד כל נגיעה היות והאחריות בתחום החשיפה לשמש המניעה והצבת מכונות הינם בראיה כוללת של משרד הבריאות, ולמשרד אין כל סמכות חוקית ואין כל אמירה בנושא, אלא רק  למשרד הבריאות.


ליקוי


21.	איסוף ופרסום מידע בנושא סרטן העור: (א) נמצא כי הלשכה המרכזית לסטטיסטיקה (להלן - הלמ"ס) והמרכז הלאומי לבקרת מחלות (להלן - המלב"ם) של משרד הבריאות קיימו סקרים בנושאים הקשורים להתנהגות המסייעת במניעה ובאיתור של סרטן העור ללא תיאום ביניהם תוך כפילות שהביאה לידי בזבוז משאבים והטרדת הציבור; (ב) נמצא כי רשם הסרטן הלאומי או כל גורם אחר במשרד הבריאות, לא בחן את הצורך לאסוף את המידע הקיים בקופות החולים על רמת התחלואה בסרטן העור שאינו מסוג מלנומה, ולכן מידע זה אינו נאסף מהקופות.


תגובה
משרד הבריאות


21.	(א) קיים תיאום ושיתוף פעולה אקטיבי בין הלמ"ס והמלב"ם בנושא סקרי בריאות. מטבע הדברים בסקרי בריאות שונים נשאלות שאלות על נושאים דומים. ריבוי נדגמים דווקא תורם לאמינות המידע המדווח וליציבותו.
 	(ב) איסוף מידע מקופות החולים על סרטן עור שאינו מלנומה צריך שייעשה על בסיס צורך מוגדר ונקודתי ולא באופן שוטף, שכן מדובר ברישום. התקנה החדשה המאפשרת למשרד לדרוש מקופות החולים מידע לגבי תחלואה במחלות שונות, מאפשרת קבלת מידע כזה על פי הצורך.




תגובה
הלשכה המרכזית לסטטיסטיקה


21.	לא מדובר בסקר על סרטן העור אלא בשאלה אחת מתוך סקר שלם של הלשכה המרכזית לסטטיסטיקה (להלן הלמ"ס) אשר עוסק בנושאים דמוגרפיים, חברתיים וכלכליים, והתמקד בשנת 2010 באופן מיוחד בנושא אורח חיים בריא שכלל: תזונה ודיאטה, BMI, הרגלי עישון, מצבים רגשיים, שינה, פעילות גופנית, חשיפה לשמש, בריאות בהקשר עבודה, ביטוחי בריאות, רפואה מונעת ועמדות בנושא בריאות ואורח חיים. הסקר נעשה בתיאום עם משרד הבריאות, באמצעות תחום בריאות בלמ"ס. במסגרת מערכת שאלות בנושא רפואה מונעת נכללה שאלת בדיקת שומות, למרות שהופיעה בסקר אחר של משרד הבריאות. השאלה נשאלה כחלק מנושא רחב מאוד של אורח חיים בריא בסקר החברתי, ובו זמנית בסקר אחר של משרד הבריאות. כמו כן נתונים כמו דיאטה, עישון הושוו לאלה שהפיק משרד הבריאות. שנתון ספציפי זה של בדיקת שומות לא השווה. גם לקראת סקר חברתי  2015 נעשית עבודה משותפת עם משרד הבריאות.


ליקוי


22. 	לאבחון מוקדם יש חשיבות עליונה בהגדלת סיכויי ההחלמה. מניתוח הנתונים עולה, כי בשנתיים האחרונות שלגביהם יש נתונים (2010-2009), יש עלייה בשיעור המלנומות החודרניות בהשוואה לממוקדות. נתון זה עלול להעיד על רמת מודעות נמוכה לחשיבותו של הגילוי המוקדם של סרטן העור, ודורש בחינה של הצורך בהגברת ההסברה בנושא - דבר שלא נעשה.


תגובה
משרד הבריאות


22.	הנתונים כיום מעודכנים עד תום 2011. על פי הנתונים שיעור המלנומות החודרניות יציב בשנים האחרונות. שיעור המלנומות הממוקדות ירד מעט מאז 2008 אבל יציב בשנים האחרונות. המשרד מציין כי גילוי מוקדם של מלנומה אינו מומלץ לכלל האוכלוסייה אלא רק לקבוצה מוגדרת בסיכון גבוה.
	חוזר המנכ"ל שמספרו 10/12 המפרט המלצות לגבי מניעה וגילוי מוקדם של מחלות הסרטן מתייחס גם לעניין סרטן העור וגילוי מוקדם של המחלה. חוזר זה מתעדכן מעת לעת תוך התחשבות בדעת מומחים ובחידושים בתחום.





ליקוי


23. 	אי-ביצוע בדיקות סקר לאיתור ולגילוי מלנומה לאוכלוסיות בסיכון: בעשור האחרון בוצע מחקר באחת ממדינות גרמניה ((Schleswig-Holstein המצביע על יעילות סקר שבוצע בקרב כל האוכלוסייה לצורך גילוי מוקדם של סרטן העור: נמצאה עלייה של 30% בגילוי של סרטן העור; 90% מהמלנומות אובחנו בשלב מוקדם (ממוקד, פחות ממ"מ); התמותה ירדה ב-50% מהצפוי חמש שנים לאחר המחקר. כתוצאה מהמחקר החלה לפעול באותה מדינה ב-2008 תכנית סטטוטורית כלל-ארצית לבדיקת סקר לסרטן העור אחת לשנתיים לתושבים מגיל 35. ואולם, עד מועד הביקורת לא דן משרד הבריאות, האיגוד המקצועי לרפואת עור ומין בהר"י וקופות החולים בתוצאות המחקר ובמסקנותיו הנוגעות לכדאיות וליעילות שבביצוע סקר תקופתי לקבוצות סיכון באוכלוסייה בישראל. כמו כן נמצא, כי קופות החולים אינן מרכזות מידע על אודות המבוטחים הנמצאים בקבוצות הסיכון לחלות במלנומה, ובדיקה לאיתור מוקדם של סרטן העור בקרב המשתייכים אליה תלויה ביזמתו של הנבדק הפונה לרופא בבקשה לביצוע הבדיקה. מוצע כי משרד הבריאות, בשיתוף הקופות, ישקלו אם יש מקום להכניס כמדד איכות את סיווג המבוטחים כמשתייכים לקבוצת סיכון לחלות בסרטן העור; ובהמשך לקבוע מדד איכות בנוגע לאחוז הביצוע של בדיקות עור תקופתיות לאוכלוסייה ברמת הסיכון כפי שתוגדר; ניתן להיעזר בניסיונה של הכללית בהפעלת מדד האיכות של המעקב אחר חולים לאחר כריתת מלנומה.


תגובה
משרד הבריאות


23.	המלצות לגבי הפעלת תכניות סריקה בישראל מתקבלות על ידי גופים ואיגודים מקצועיים ומוגשות למשרד הבריאות ולוועדת הסל. המחקר שמציין המבקר לוקה בבעיות מתודולוגיות שמקשות על הערכת היעילות האמיתית. למשל, חשש להטיית בחירה (מחקר תצפיתי ללא הקצאה אקראית עם שיעור השתתפות נמוך), הטיית זמן מוביל (lead time bias), הטיית אורך (length bias), אבחון יתר ועוד. לכל בדיקת סריקה יש תופעות לוואי כגון: אבחון שלילי שגוי (שיכול לגרום לשאננות שאיננה במקומה וגילוי מאוחר מהרגיל), אבחון חיובי שגוי (שיכול לגרום לחרדה וטיפול מיותר) ויש לוודא היטב שהתועלת עולה על הנזק מאחר והתכנית מופעלת על אוכלוסייה שהיא ברובה המכריע בריאה. המשרד דן באפשרות של תכנית סקירה לכלל האוכלוסייה ומצא כי אין מספיק ראיות ליישומה. החלטה זו היא בהתאם להמלצות בינ"ל ומקומיות ונשענת על סקירות שיטתיות של הספרות המחקרית. יתבצע מעקב אחר התפתחויות בספרות המחקרית לגבי ההמלצות/ההצדקה לסקירה אוכלוסייתית. איתור אוכלוסייה בסיכון גבוה חשוב וראוי. על מנת ליישמו, המשרד יפעל לכתיבת נוהל איתור מטופלים בסיכון גבוה וקידומו.




תגובה
לאומית שירותי בריאות


23.	ההנחיה לרופאים הינה לפעול על פי אמות מידה מקצועיות של סוג ההתמחות שלהם.  כל רופא עור אמון על שיקול דעת מתאים לכל מטופל. לביצוע מעקב קבוע אחר אוכלוסייה בסיכון, קיים כלי תזכורת פשוט ויעיל במסגרת התיק הרפואי הממוחשב. משרד הבריאות, בשיתוף הקופות, ישקלו אם יש מקום להכניס כמדד איכות את סיווג המבוטחים כמשתייכים לקבוצת סיכון לחלות בסרטן העור; ובהמשך לקבוע מדד איכות בנוגע לאחוז הביצוע של בדיקות עור תקופתיות לאוכלוסייה ברמת הסיכון כפי שתוגדר מקובלת על לאומית.


תגובה
שירותי בריאות כללית


23.	הכללית מסכימה עם המלצת הביקורת לפיה ראוי כי משרד הבריאות, האיגוד המקצועי של הרופאים וקופות החולים ישתפו פעולה, לביצוע עבודת סקר לאיתור קבוצות באוכלוסייה שנמצאים בקבוצת סיכון לחלות במלנומה ובחולים בסיכון מוגבר לבצע בדיקות תקופתיות.


ליקוי 


24. 	ביצוע בדיקות הדמיה שלא לצורך לחולי מלנומה: נמצא כי לעתים מופנים חולים שחלו במלנומה ממוקדת או במלנומה חודרנית של פחות ממ"מ לבדיקות הדמיה מסוכנות (בגלל קרינה) ויקרות שאין בהן צורך רפואי.


תגובה
משרד הבריאות


24.	הצורך בבדיקות הדמיה נקבע ע"י המצב הייחודי של המטופל,  הרופא המטפל וברוח ההנחיות הכלליות המקצועיות. המשרד מאפשר לרופאי בתי החולים והקופות להחליט על הצורך בבדיקות אלו. כל תלונה ספציפית בנושא זה אשר תובא בפני המשרד, תידון בנפרד.





תגובה
לאומית שירותי בריאות


24.	הבירור מתבצע על פי הידע והניסיון של הרופאים המטפלים. יחד עם זאת, לאומית אימצה את המלצת הביקורת לחדד את ההנחיות בנוגע לביצוע בדיקות הדמיה לחולים במלנומה ממוקדת, כדי לצמצם נזקי קרינה מיותרים ולחסוך בעלויות.


תגובה
שירותי בריאות כללית


24.	הכללית סבורה, כי לצורך מתן טיפול נכון ואיכותי בחולים עם מלנומה ממוקדת, יש לחדד את ההנחיות בנוגע לביצוע בדיקות הדמיה לחולים במלנומה. הכללית מציינת כי בארה"ב פותח מדד איכות של אי ביצוע בדיקות הדמיה לחולים במלנומה ממוקדת, אך קשה להטמיע מדד זה מבחינת המחשוב.


ליקוי


25. 	כריתת המלנומה יחד עם קשרית זקיף: נמצא כי אף שברוב בתי החולים הכלליים בארץ, רק חולים בודדים עוברים מדי שנה את ההליך הייחודי של כריתת המלנומה יחד עם כריתת קשרית זקיף, משרד הבריאות לא שקל לקבוע מדיניות אחידה שלפיה על בתי החולים להציע לחולים לעבור אותו באחד המרכזים הגדולים שצברו ניסיון רב. 


ליקוי

 
26. 	אין מדיניות אחידה של בתי החולים להפנות חולי מלנומה בשלבים מתקדמים של המחלה לטיפול באחד המרכזים הגדולים. במרכזים אלו יש ניסיון רב יותר בטיפול בשלבים המתקדמים של המחלה, כך שהטיפול ינוהל על ידי "מנהל מקרה" - מומחה לטיפול במלנומה. 


תגובה
משרד הבריאות


25-26.	לדעת המשרד, אין הצדקה להכיר בבית חולים אחד כ"מרכז רפואי מתמחה". המחלה נפוצה ויש חשיבות להתמחותם של מספר רב של מרכזים בסוגים שונים של טיפולים כדי לייצר מיומנות טיפולית המשליכה גם על חולי סרטן אחרים (שאינו מלנומה). יש הצדקה ל"מרכז מתמחה" במקרה שיש ציוד מאד ייחודי או מיומנות כירורגית ייחודית שאינה ניתנת להעברה. במידה ויהיה "מונופול" של "מרכז מתמחה", יפחתו בצורה משמעותית גם הניסויים הקליניים המרובים הנערכים היום, על פרוטוקולים טיפוליים שונים ובכך יפחת גם הניסיון הנצבר וגם ההכנסה החיונית כל כך לבתי החולים המשתתפים בניסויים רב מרכזיים.



ליקוי


27.	(א) נמצא כי המחלקה לרוקחות קלינית וניסויים קליניים במשרד הבריאות לא מעדכנת את מערכת המידע הממוחשבת לניהול המידע על הניסויים הקליניים בתחום המלנומה. לפיכך המשרד אינו יודע אילו מחקרים עדיין ממשיכים להתנהל ואילו כבר הסתיימו; (ב) משרד הבריאות גם אינו מקיים מבדקים מדגמיים של התאמת ביצוע הניסויים לפרוטוקולים שאושרו על ידי ועדות הלסינקי של בתי החולים ומשרד הבריאות; (ג) מאחר שמשרד הבריאות אינו עוקב אחרי התקדמותם של הניסויים גם אין הוא יודע באילו ניסויים היה מקום לאשר את הארכת תוקף הניסוי, ובאילו כדאי לסיים את ההליך הניסויי; (ד) אין שיתוף הדדי במידע בין שני גופים שונים במשרד הבריאות שיש בידיהם מידע על ניסויים קליניים המבוצעים בבתי החולים בישראל. 


תגובה
משרד הבריאות


27.	בשנת 2014 תכנס מערכת ממוחשבת חדשה למחלקה לניסויים רפואיים, שתחליף את המערכות הקיימות. המערכת תהיה בקשר ישיר עם מערכות המחשוב של ועדות הלסינקי המקומיות, הפועלות על תכנת "מטרות". כלומר, הבקשות ברשומה של המשרד יתעדכנו זמן קצר לאחר שיעודכנו הבקשות בוועדות הלסינקי של בתי החולים. סעיף (ב): "לאור ניסיון המשרד נקבע בתכנית הבקרה שלו, כי הגופים המבוקרים יהיו ועדות הלסינקי, הגופים המבקרים את הניסויים בבתי החולים ובתי המרקחת ולא החוקרים".


ליקוי


28.	חלק מטופסי ההסכמה מדעת לניסויים של המרכזים הרפואיים שמאשר משרד הבריאות ושהחולים חותמים עליהם, לא כללו מידע על קיומם של טיפולים תומכים/פליאטיביים (להקלת הכאבים עד מות החולה) ועל האפשרות לקבל טיפולים אלו במקום להשתתף בניסוי. 





תגובה
משרד הבריאות


28.	בעקבות הביקורת, אגף הרוקחות יבחן את הוספת המידע בדבר קיום טיפולים פליאטיביים במחקרים הרלבנטיים.


ליקוי


29.	נמצא כי טרם הסתיימו הליכי החקיקה של חוק ניסויים רפואיים בבני אדם שהחלו לפני כ-16 שנה. העיכוב בהליכי החקיקה עלול לפגוע לעתים באוכלוסייה חלשה וחסרת ישע, והוא מעכב גם את הקמת היחידה לפיקוח על עריכת ניסויים רפואיים בבני אדם. 


תגובה
משרד הבריאות


29.	המשרד מסכים עם הביקורת כי ההתקדמות בחקיקת חוק ניסויים קליניים אכן איטית. עם זאת, בשנת 2014 יוקם במחלקה לניסויים קליניים גוף ייעודי לבקרה, שבסוף ההקמה יכלול שתי משרות ייעודיות לפיקוח.


ליקוי


30.	אין מידע נגיש וברור על סוגי הניסויים הקליניים לטיפול במלנומה באתרי האינטרנט של המרכזים הרפואיים ושל משרד הבריאות. משרד הבריאות אינו מקיים הליכי פיקוח ובקרה כדי להבטיח את רישום הניסויים במאגר העולמי בהתאם להנחיית חוזר מנכ"ל המשרד.


תגובה
משרד הבריאות


30.	באתר האינטרנט של המשרד יש גישה לאתר clinical trials.gov ששם נעשים רישומי הניסויים. לא קיים אתר חלופי לאתר זה לא בוועדות הלסינקי ולא במשרד. הליך הפיקוח על הרישום באתר זה נמצא בסמכות ועדת הלסינקי. זו לא מוציאה את אישורה למנהל בית החולים כל עוד לא הושלם הרישום באתר.


ליקוי


31. 	נמצאו ליקויים בפעולות שעושה צה"ל למניעת סרטן העור בקרב החיילים ובמעקב הרפואי אחר חיילים בסיכון. בין היתר, אין החיילים משתמשים בכובעים רחבי שוליים ולעתים אף אינם משתמשים בכובע כלל; צה"ל לא בדק את רמת ההגנה הנוצרת על ידי הבדים שמהם מיוצרים הן המדים והן הכובעים; חיילים אינם מקבלים תכשירי הגנה; קיימת עמימות בצה"ל בנוגע למקדם ההגנה הרצוי בתכשירי ההגנה לשימוש החיילים; אין בצה"ל פקודה העוסקת בכל הקשור להצללות בטקסים; צה"ל אינו משתמש במידע שבידיו על חיילים בסדיר שנמצאו בסיכון לחלות בסרטן העור, כדי להבטיח שייעשו להם בדיקות תקופתיות. 




תגובה
צבא ההגנה לישראל


31.	מוסכם כי חבישת כובע הינה חלק חשוב מההגנה מפני קרינת שמש. צה"ל עוסק בחינוך המשרתים, בהסברה ובהעלאת המודעות לחבישת כובע כאמצעי הגנה מפני קרינת השמש (הוראות קרפ"ר בנושא חינוך לבריאות 606.001.1). קיימות הוראות המסדירות את השימוש בכובעים, כחלק מהפעילות בבגדי עבודה (מדי ב'), במסגרת פעילות אימונים (הוראות קרפ"ר 602.002.1 – "פגיעות חום – מניעה וטיפול" בה נכתב כי "לפני ביצוע פעילות בדרגת מאמץ 2 ומעלה, באחריות המפקד לוודא את הפרטים הבאים בקרב כל משתתף:...הימצאות כיסוי ראש לכל משתתף בשעות האור". וכן, בכרך הוראות הבטיחות של מינהל בטיחות ובקרת איכות - מפקדת זרוע יבשה, בפרק 5 הנחיה 5.3- "הגבלת אימונים לפי מזג אוויר ועונות השנה" נכתב: מפקדי היחידות המתאמנות...ידגישו את חשיבות הנושאים הבאים:...הקפדה על כיסוי מתאים של הגוף עפ"י תנאי האקלים". כובע רחב שוליים נחבש בעת פעילות מבצעית או פעילות שטח, כחלק מבגדי העבודה. לדעת חיל הרפואה, הכובע מספק הגנה מספקת לחובשים אותו, הן על הפנים ועל גשר האף והן על הצוואר ועל העורף. בנוגע לכומתה, היא אכן מעניקה הגנה מינימלית בפני השמש. לכן, בנוגע לסוגיה זו, ניתן היתר לחבישת כובע מצחייה ייעודי על מדי א' לבעלי תפקידים מסוימים, דוגמת מאבטחי מתקנים בכניסה לבסיסים (ק-33-05-01 הוראות קבע אכ"א מאפריל 2009).
	בצה"ל תכשירי הגנה מפני שמש כלולים בסל הצבאי וקיימים בכל בתי המרקחת הצבאיים וכנגד מרשם רופא צבאי יסופק לחייל תכשיר בעל מקדם הגנה 30 לפחות, ללא תשלום. בעמוד הראשי של אתר משרד הבריאות מומלץ שימוש בתכשיר עם מקדם הגנה 15-50. בהמשך כתוב שיש להשתמש בקרם הגנה עם מקדם 15 לפחות. תכשירי הגנה בעלי מקדם הגנה 30 ומעלה מסופקים על פי מרשם רופא לכל חייל הנמצא בקבוצת סיכון, לשימושו האישי ובאופן קבוע. בנוסף, חיל הרפואה רוכש מתקציב הריפוי תכשירי הגנה מפני השמש המיועדים עבור חיילים בשירות סדיר, שאינם בעלי סיכון יתר, אך מבצעים פעילות חוץ (לוחמים, מאבטחים וכו'). התכשירים מסופקים בחדשי הקיץ על פי מפתח של בקבוק קרם הגנה לשלושה חיילים, מתוך ההבנה  כי חיילים מונחים להתאמן עם שרוולים מופשלים וכובע, ועליהם למרוח שטח קטן מגופם (פנים, עורף וצוואר). החל משנת 2014, יחל רכש תכשירי הגנה בעלי מקדם הגנה 30 גם עבור חיילים אלה. מוסכם כי שימוש בתכשיר הגנה הינו אמצעי חשוב בכל פעילות המתבצעת תחת כיפת השמיים, גם עבור אוכלוסיות שלא הוגדרו בהנחיות חיל הרפואה. יחד עם זאת, חלוקה על בסיס רחב יותר של תכשירי הגנה כרוכה במשמעויות תקציביות, וכן בשאלה האם הם אמורים להיות ממומנים מתקציב הריפוי. בהתאם להמלצת הביקורת, חיל הרפואה יבצע הערכה מחדש של סוגי הפעילות הדורשים שימוש בתכשירי הגנה, הן לאוכלוסיית הסדיר והן לאוכלוסיית המילואים, וימליץ המלצות למפקדי הצבא בהתאם.


	חיל הרפואה מקיים תכנית הסברה ופעולות לקידום הבריאות בתחום מניעת סרטן העור. הוראת קרפ"ר – חינוך לבריאות 606.001.1 קובעת כי כלל החיילים נדרשים לעבור אחת לשנה הדרכה בנושא נזקי השמש. בקרה ודיווח על ביצוע ההרצאות מרוכזים על ידי קציני בריאות הציבור הפיקודיים. בנוסף, חיל הרפואה מציין מדי שנה את יום המודעות לסרטן העור. החל מהשבוע המקדים למועד זה, ניתנים תורים רבים יותר לצורך סקירת שומות אצל רופאי העור. הנושא מפורסם ברשת הצבאית לכלל החיילים והם מוזמנים להגיע ולהיבדק.
	מעקב רפואי: קבוצת הסיכון לחלות בסרטן עור מוגדרת בספר הפרופילים הצבאי על פי המצבים הבאים: סעיף ליקוי במדרג הכשיר ללחימה בגין multiple atypical nevi וכן סעיף ליקוי במדרג הפסול מלחימה בגין קיומן של מעל 50 שומות בעור יחד עם רקע של מלנומה בקרוב משפחה מדרגה ראשונה או שנייה. באפריל 2013 הופצה הנחייה קלינית על ענף רפואה בנושא "אבחון מוקדם של מלנומה ממאירה". המסמך מפרט בפני רופא היחידה את חשיבות הנושא, גורמי הסיכון, אופן בדיקת החייל וסימנים מחשידים למלנומה. בסעיף 12 (מעקב) מצוין: "רצוי לזמן חייל/ת הנמנים על אחת מקבוצות סיכון (לרבות מספר רב של נקודות חן או קיום רקע משפחתי) לבדיקה יזומה פעם בחצי שנה. חייל עם מספר רב של נקודות חן, רצוי להפנות לבדיקת מעקב שגרתית על ידי רופא מומחה". בנוסף, אוכלוסיית אנשי הקבע בצה"ל מסקרת במסגרות הסקר השונות: במרכז לבדיקות תקופתיות שבחיל הרפואה, וכן על ידי רופאי היחידה במסגרת "סקר הבריאות לאיש הקבע" (הנחיית אגף רפואה מפברואר 2013). בהתאם לכך, כל איש קבע שבבדיקתו נמצא כי הינו בעל שומות רבות או שקיים רקע משפחתי של מלנומה, מופנה לבדיקת רופא עור לצורך המשך מעקב. חיל הרפואה יחדד את ההנחיה הקלינית בנושא אבחון 


                     מוקדם של מלנומה וידגיש את החובה בהפניית בעלי סעיפי ליקוי רלוונטיים למעקב רופא עור, לרבות הוספת הערה ברשומה הרפואית הממוחשבת, לגבי צורך במעקב רופא עור, לכל חייל עם סיכון מוגבר.


ליקוי


32.	נמצא כי אין ברישומי המשטרה מידע ממוחשב וזמין על שוטרים המשתייכים לאוכלוסייה בסיכון ועל שוטרים החולים בסרטן העור, ואין יכולת לוודא שהם אינם משובצים בתפקידים המחייבים חשיפה לקרני השמש העלולה להגדיל את סיכוייהם לחלות או להרע את מצבם; 2. נמצא כי מדי השוטרים המיועדים לחודשי הקיץ הם בעלי רמת סינון נמוכה של UPF 15, והדרישה לסינון הקרינה לא עמדה לפני משטרת ישראל בעת בחירת בדי המדים; למשטרה אין מידע אם כל הכובעים המשמשים את השוטרים עשויים מחומרים בעלי מקדמי הגנה מקרינת השמש. 


ליקוי


33. 	היעדר תכנית לאומית למניעת סרטן העור: נמצא כי אין תיאום בין הפעולות של מרבית הגופים שהוזכרו לעיל. משרד הבריאות לא בחן את יעילות הפעולות למניעת סרטן העור של כל הגופים, ולא שקל אם יש צורך בהכנת תכנית לאומית שבמסגרתה יתואמו הפעולות בין הגופים העוסקים בנושא. זאת עקב חומרתה של המחלה, שכיחותה הגבוהה ורמת הקרינה הגבוהה בישראל ברוב ימות השנה. משרד מבקר המדינה סבור כי כדי לקדם ולשפר את המניעה, האיתור והטיפול בסרטן העור על משרד הבריאות ליזום ולהוביל תכנית לאומית למניעת סרטן עור שתופעל במשך כל השנה לטווח של שנים, בדומה לנושאי מניעה בריאותיים אחרים כגון: מניעת השמנה, מניעת עישון, מניעת התמכרויות לאלכוהול וסמים. ישתתפו בה כל משרדי הממשלה, קופות החולים, האגודה למלחמה בסרטן וגורמים רלוונטיים נוספים, כל אחד בתחום אחריותו.


תגובה
משרד הבריאות


33.	תתקיים סדנת יישום של דו"ח לעתיד בריא 2020 בנושא מניעת מלנומה בעקבות היחשפות לקרינה על-סגולה, בה יוחלט על צעדים יישומיים מתבקשים, כולל בחינת צורך בתכנית לאומית. באם ימצא צורך, יישום התכנית יעשה בהתאם לשיקולי תעדוף במשרד. עם זאת, יש לציין כי הוחלט במשרד לתעדף נושאים הנוגעים לתחלואה כרונית הנמצאת בעלייה למול תחלואה הנמצאת בירידה כדוגמת מלנומה.



תגובה
לאומית שירותי בריאות


33.	לאומית מסכימה עם הביקורת ומוסיפה כי רצוי כמובן לתקצב את הפעילות הנוספת.

























משרד הבריאות
מערך החיסונים לילדים, מבוגרים וצוותים רפואיים 
		
הגופים המבוקרים: משרד הבריאות, קופת חולים כללית, קופת חולים מאוחדת, קופת חולים מכבי, קופת חולים לאומית, צבא הגנה לישראל, עיריית תל אביב-יפו, עיריית ירושלים.


ליקוי


1. 	מידע בדבר שיעור הילדים המחוסנים: מידע מלא על המתחסנים חשוב ביותר הן בשגרה והן בעת התפרצות מחלות. אף שמשרד הבריאות פעל בשנים האחרונות להקמת מערכת מחשב מרכזית שתכלול מידע מלא על מקבלי החיסונים, עד מועד סיום הביקורת, ספטמבר 2013, לא הייתה במשרד מערכת מחשב כזאת, ועל כן העריך המשרד את שיעור הילדים שחוסנו רק על פי מדגם, שהתקבל מהגופים המבצעים חיסונים ומשתמשים במערכות מידע שונות. על המשרד לבחון את המשך הפעולות להקמת מאגר נתונים ארצי בנושא החיסונים, ועד להשלמתו לנקוט בצעדים הנדרשים להגביר את מידת העברת המידע בין הגופים ככל הניתן. כל זאת, תוך מתן הדעת להיבטים הנוגעים להגנת פרטיותם של אזרחי המדינה ותושביה. 


תגובה
משרד הבריאות


1.	הקמת מאגר החיסונים הממוחשב "נחליאלי" הכולל נתונים על חיסון ילדים עד גיל 18 ללא תלות בגורם המפעיל, הסתיימה והושלמו כל הצעדים הנדרשים לתפעולו. לראשונה פועלת רשומה לאומית שכוללת את כלל הנתונים לגבי כל אוכלוסיית הילדים ללא תלות במעברי מגורים או מעבר תחנה. קיימים נתוני כיסוי חיסון בקרב ילידי שנת 2009 בהגיעם לגיל שנתיים ובכללם החיסון נגד פנאומוקוק. נתוני כיסוי חיסון נגד רוטה עדיין לא מעובדים שכן הוא נכנס לשגרת החיסונים החל משנת 2010 והכיסוי מחושב לגבי שנתונים שהגיעו לגיל שנתיים. עד סוף שנת 2014 בכוונת המשרד להפיק דוחות ממוחשבים באמצעות מערכת "נחליאלי" לגבי כל החיסונים הכלולים בשגרת החיסונים ובכללם החיסונים נגד רוטה ונגד פנאומוקוק. על פי התכנון דוחות הכיסוי הארציים יופקו מתוך מאגר "נחליאלי" וניתן יהיה לקבל מידע על כל אוכלוסיית היעד במדינת ישראל.   במהלך אירוע הפוליו הרשומה המתוארת פעלה בהצלחה רבה וניתן היה להפיק דוחות מלאים לגבי הכיסוי החיסוני בזמן אמת. הרחבה לכל חיסוני הילדות על פי תוכנית החיסונים צפויה להסתיים במהלך שנת 2014. 



ליקוי


2.	שיעור הילדים שחוסנו, המעודכן במשרד לשנת 2010 ונוגע לילדים שנולדו בשנת 2008, נע בין 90% ל-97%. אף שמדובר בשיעור גבוה יחסית, מלמד נתון זה שעשרות אלפים מהילדים בישראל לא חוסנו בחלק מהחיסונים או לא חוסנו כלל. יש אוכלוסיות, דוגמת תושבי שכונות חרדיות בירושלים והבדואים בנגב, ששיעור המתחסנים בהן נמוך לעומת הממוצע הארצי, ויש סכנה גדולה להתפרצות מחלות (חלקן מידבקות) בקרבן. 


תגובה
משרד הבריאות


2.	המשרד פועל במספר מישורים על מנת להעלות את שיעור המתחסנים בקרב האוכלוסייה הבדואית בנגב והחרדים בירושלים באמצעות הנגשת מערך החיסונים לאוכלוסיות אלו והתאמתו לצרכיהן, המשרד זיהה כי הבעיה המרכזית היא של נגישות ולא בחוסר היענות. המשרד יזם תכניות לגיוס אחיות לטיפות חלב בנגב, באמצעות תמריץ כספי לקליטת אחיות חדשות בנגב, תמריצים כספיים להמשך העסקת אחיות קיימות, הוספת תקני עובדי מינהלה ואבטחה וכן הוספת תקנים לצורך הקמת מערך הנגשה לאוכלוסיות המתקשות להגיע לטיפות החלב הכולל ניידות בהן ניתנים חיסונים בפזורה הבדואית. בנוסף, ננקטו פעולות לטווח ארוך להכשרת אחים ואחיות מתוך האוכלוסייה הבדואית ובהם הכשרה של אחיות בדואיות בשיתוף אוניברסיטת בן גוריון אשר לאחרונה נקלטו לעבודה במחוז הדרום. הדבר בא לידי ביטוי בעליה משמעותית של נתוני ההתחסנות במגזר הבדואי בשנים האחרונות. 
	לגבי המגזר החרדי - בוצעו פניות בעיתונות החרדית והכללית לאחיות מהמגזר החרדי במטרה לגייס אחיות נוספות לטיפות החלב המשרתות את המגזר. במטרה להעלות את ההיענות של הציבור החרדי לחיסונים, המשרד מתאים את מתן השירותים לצרכים של האוכלוסייה החרדית ומאפשר מתן חיסונים על ידי אח במוסדות חינוך לבנים. במקביל קיים המשרד פגישות עם ראשי רשויות בישובים בהם רמת ההתחסנות נמוכה בהשוואה לממוצע הארצי, במטרה לזהות את הסיבות והחסמים לרמת התחסנות נמוכה. לאור זאת, המשרד מינה וועדה לתכנון וביצוע הליך שיתוף ציבור בעיצוב מדיניות להתמודדות עם בחירת הורים לא לחסן את ילדיהם וזאת כדי להגביר את נכונות הציבור להתחסן וכן יוזם מחקר הבוחן את השפעת ההסברה והפרסום על היענות הורים לחיסונים במטרה ליישם את האמצעים היעילים ביותר ולפתחם. 




ליקוי


3.	העברת מידע על תינוקות שנולדים לתחנות טיפת חלב: תחנות טיפת חלב אינן מקבלות מידע שוטף על התינוקות שנולדו, אף שהמשרד מקבל מידע חודשי על תינוקות אלה. לפיכך, אם יולדת בוחרת שלא לפנות לתחנת טיפת חלב לאחר הלידה, תחנות טיפת החלב לא ידעו על התינוק שנולד, והדבר עלול לגרום לאי-קבלת חיסונים. מידע על תינוקות שנולדים חשוב בייחוד בנוגע לאוכלוסיית חסרי המעמד בישראל (כמהגרים ועובדים זרים), מכיוון שבארצות מוצאם אין מערך חיסונים מסודר, ומכיוון שהם מתגוררים בישראל בצפיפות רבה יחסית - ובשל כל אלה הסיכוי להעברת מחלות בקרבם גבוה.


תגובה
משרד הבריאות


3.	בכוונת המשרד להסדיר העברת מידע שוטפת על ילודים לטיפות החלב, עם זאת מדובר בממשק מורכב מאוד הדורש פיתוח ארוך שיארך כשנתיים.


ליקוי

4.	העברת מידע על החיסונים בין הגופים: הגופים שנותנים חיסונים אינם מוסרים מידע הנוגע לחיסונים שהם נותנים, לגוף המחסן הבא: התחנות אינן מוסרות מידע ל"שירותי הבריאות לתלמיד" שמפעיל משרד הבריאות ושירותי הבריאות לתלמיד אינם מוסרים מידע לצה"ל. העברת המידע בין הגופים חשובה על מנת שבכל מסגרת יוכלו לוודא כי המטופל השלים את תכנית חיסוני השגרה. שירותי הבריאות לתלמיד אינם מוסרים לצה"ל מידע על החיסונים שעשו לתלמידים. עקב כך, צה"ל עלול לשבץ מתגייסים בלי שמצוי ברשותו המידע הרפואי המלא עליהם. המידע זמין רק בפנקסי החיסונים שנמצאים אצל ההורים, שעלולים להיפגם או להיעלם. 


תגובה
משרד הבריאות

4.	במערכת הממוחשבת שבשימוש אחיות בריאות התלמיד קיים יישום המאפשר לאחות לקבל מידע לגבי כל החיסונים שקיבלו התלמידים בתחנות לבריאות המשפחה קרי העברת הנתונים קיימת. עד תום שנת 2014 יועבר המידע על חיסוני ילדות של מבוטח לקופת החולים במבטחת, גם אם החיסון בוצע בפועל בתחנות שמפעיל המשרד או בתחנות שמופעלות ע"י הרשויות המקומיות. קופות החולים תוכלנה להציג למבוטח או להוריו, באמצעים הקיימים ברשותן ועל פי הכללים שנקבעו, את המידע על החיסונים שבוצעו. כיום ניתן להעביר מידע לצה"ל רק באמצעות פנקס חיסונים בשל קושי בשימור אבטחת מידע בחיבור ישיר לצה"ל.




תגובה
צבא ההגנה לישראל


4.	בצה"ל קיימת רשומה רפואית ממוחשבת אשר מכילה תיקיית רשומת חיסונים. בתיקייה זו מרוכזים כלל החיסונים שאדם קיבל במהלך שירותו הצבאי, והמידע נגיש לכל מטפל אליו פונה חייל צה"ל. בנוסף, צה"ל משתף ומוסר מידע פרטני ומבוקש, באופן רשמי לכל אזרח בכל שלב בחייו, באמצעות מדור מסירת המידע הרפואי לאזרחים. כל פונה מקבל תשובה רשמית ופרטנית, לאחר בדיקה ברשומות הרפואיות. רשומת החיסונים הניתנים בשרשרת החיול הינה רשומה פרטנית לסוגיית חיסונים הניתנים בשרשרת החיול, בנוסף לתדפיס והתיעוד בפנקס השבי, הניתן לכל מתגייס שעובר חיול. חיל הרפואה משתף ומעדכן את משרד הבריאות ואת הגופים המחסנים מבוגרים במדיניות החיסונים של צה"ל באופן כללי ועל תמורות בה ככל שעולה בכך צורך קליני (שיתוף מידע בין סגלי רפואה). צה"ל ישמח לשתף פעולה בכל עבודה מקצועית בנושא שיתוף מידע רפואי לאומי בנושא חיסונים ורשומת חיסונים לאומית ככל שיידרש, בשיתוף משרד הבריאות וגורמי המחשוב המקצועיים של חיל הרפואה.


ליקוי


5. 	פעולות המשרד להעלאת שיעור המתחסנים: לדברי ראש שירותי בריאות הציבור, החלטת הורים שלא לחסן את ילדיהם בחיסוני השגרה המומלצים היא תופעה ההולכת וצוברת תאוצה בישראל בשנים האחרונות. אי חיסון ילדים עלול לסכן לא רק אותם אלא גם את הסובבים אותם - והדבר עלול לגרום להתפרצות של מחלות. כדי להגביר את נכונות הציבור להתחסן הועלו בשנים האחרונות כמה רעיונות, שחלקם מקובלים בכמה מדינות מערביות, כמו התניית ההרשמה לגני ילדים ציבוריים בקבלת חיסונים, חיוב הורים שלא חיסנו את ילדיהם בעלויות אשפוז הילדים בעקבות מחלות שנגרמו בשל אי-קבלת החיסונים והתניית קבלת קצבאות הילדים בחיסון הילדים. לצורך קידום הרעיון של התניית קבלת הקצבאות בחיסון הילדים אף נעשו שינויים בכמה חוקים. הרעיונות לא יושמו מסיבות שונות, וביניהן - קשיי נגישות לקבלת חיסונים בחלק מהיישובים והיעדר מאגר מידע ממוחשב, הכולל פרטים על החיסונים שקיבל כל ילד. 




תגובה
משרד הבריאות


5.	ראה תגובה לליקוי 2.


ליקוי 


6.	מתן חיסונים מיותרים: ילדים רבים נפצעים ופונים לחדרי המיון, שם ניתן להם חיסון משולב נגד טטנוס (צפדת) ודיפתריה (אסכרה) (DT). גם בבתי הספר מקבלים הילדים בכיתות ב ו-ח חיסון נגד טטנוס ודיפטריה, המכיל בנוסף גם תרכיב נגד שעלת. יוצא, שהילדים המחוסנים במיון ואחר כך גם בבתי הספר, מקבלים מנה כפולה של חיסון נגד טטנוס ודיפתריה, ואם החיסונים ניתנים בסמיכות זמנים גובר הסיכון לפתח תופעות לוואי מקומיות ממושכות יותר ובעוצמה גבוהה יותר לעומת קבלת מנה יחידה. נוסף על כך, אם יהיו הורים שיוותרו על החיסון הניתן בבתי הספר - ילדיהם לא יהיו מחוסנים כנגד מחלת השעלת.


תגובה
משרד הבריאות


6.	המשרד פועל להרחבת התוויות למתן חיסון Tdap במסגרת סל הבריאות וביניהן גם מתן חיסון זה לאחר פציעה. המשרד ידגיש את הצורך בהכללת החיסון עבור  אוכלוסיית הילדים המדוברת על מנת לאפשר מענה ספציפי לקבוצת זו. ככל שהפתרון יתמהמה תישקל במסגרת ועדת הסל אפשרות להכליל את החיסון בסל לקבוצה הרלבנטית של ילדים לפני כיתה ב'. באם יכלל בסל הבריאות החל מ-1.1.15 יינתן מענה למוזכר בהערה. ככל שפתרון זה לא יתקיים, לדעת אנשי המקצוע אין לוותר על מתן החיסון הניתן כיום במיון כיוון שהסיכון באי קבלת חיסון נגד טטנוס עולה עשרות מונים על הסיכון  הכרוך בתופעות לוואי הנקשרות לקבלת חיסון כפול. בנוסף, קיימת דרישה להנפקת אישור למתחסן על מתן החיסון הכולל את פרטי החיסון, תאריך, מספר האצווה וכו' על מנת שניתן יהיה לתעד את החיסון ברשומות המשרד ולמנוע מתן חיסונים כפולים





ליקוי


7.	שעות קבלת הקהל בתחנות: בחלק מהתחנות של שלושת המפעילים לא ניתן שירות בשעות הערב או בימי שישי, אלא רק בשעות העבודה הרגילות (16:00-8:00). הדבר בולט בתחנות הממשלתיות. רבים מההורים אינם יכולים להגיע לתחנות בזמנים אלה, ועל כן הם דוחים את מתן החיסונים לילדיהם למועד מאוחר מהמומלץ בלוח חיסוני השגרה.


תגובה
משרד הבריאות


7.	המשרד פועל להרחבת שעות הפעילות של התחנות במסגרת תכנית רב שנתית במטרה לשפר ולשדרג את מעמדן של טיפות החלב באמצעות הוספת תקני כוח אדם, שדרוג תשתיות והוספת תקציבים לתחזוקה, בנייה, והצטיידות. סוגיית הרחבת שעות הפעילות של תחנות טיפת החלב במטרה להתאימן לצרכי ההורים נדונה בתכנית והיא הועברה לאישורה של שרת הבריאות  ותוגש למשרד האוצר לאחר אישורה. במקביל המשרד יזם מנגנון המאפשר לאחיות בריאות הציבור בטיפות חלב לבצע משמרות בשעות הערב ובימי שישי על בסיס תקנים לא מאוישים קיימים. 


תגובה
לאומית שירותי בריאות


7.	טיפות החלב שבהם יש מעל 100 תינוקות –נותנות שרות גם אחר הצהריים.


ליקוי


8.	הוועדה המייעצת למחלות זיהומיות וחיסונים: אחד מתפקידי הוועדה המייעצת הוא להמליץ לראש שירותי בריאות הציבור ולהנהלת המשרד בנוגע לכלל הסוגיות הקשורות לחיסונים בישראל. הוועדה המייעצת מונה 23 חברים וארבעה משקיפים, וממנה אותה, כאמור, ראש שירותי בריאות הציבור במשרד הבריאות. יו"ר הוועדה הוא הרופא המחוזי של לשכת הבריאות חיפה, ויותר ממחצית חבריה שלהם יש זכות הצבעה (13) הם עובדי מערכת הבריאות הממשלתית (המשרד, לשכות הבריאות ובתי החולים הממשלתיים) דבר שעלול להשפיע על הצבעתם בדיוני הוועדה; לוועדה אין כלכלן זמין שיבצע עבורה את התחשיבים הכלכליים, והיא נאלצת לאתר מומחים שיעשו עבורה תחשיבים אלה, תהליך הנמשך לעתים זמן רב. כן נמצא כי לא בכל הישיבות של הוועדה עולה הסוגיה הרגישה של חשש לניגוד עניינים של מי מחבריה (משום שהאמור באינטרסים כלכליים), כפי שנדרש בכתב המינוי של הוועדה. משרד מבקר המדינה ממליץ למשרד הבריאות לדאוג להימצאותו של כלכלן זמין שיסייע לעבודת הוועדה. כמו כן, על יו"ר הוועדה לבחון בתחילת כל ישיבה אם יש חשש לניגוד עניינים של מי מחברי הוועדה.




תגובה
משרד הבריאות


8.	המשרד החליט על מינוי כלכלן ויועץ משפטי קבועים לוועדה המייעצת שישמשו כמשקיפים ויועצים. יש לציין כי הועדה הסתמכה בעת הצורך על תחשיבים כלכליים. נושא זכות ההצבעה של עובדי מערכת הבריאות הממשלתית בוועדה נדון בעבר והוחלט  משיקולים מקצועיים כי אין מקום לשינוי. הנושא יועלה לדיון נוסף. המשרד סבור כי אין מקום להצהרה על ניגוד עניינים בכל ישיבה, כתב המינוי ישונה בהתאם.


ליקוי

9.	ריכוזיות בתחום החיסונים בידי המשרד: ההתנגדות לחיסונים קיימת מיום המצאתם, אך בשנים האחרונות היא הולכת ומתעצמת. הגורמים המופקדים כיום על מכלול הנושאים הנוגעים לחיסונים הם משרד הבריאות באמצעות שירותי בריאות הציבור, וכן האגף לאפידמיולוגיה והוועדה המייעצת והמנחה הכפופים למשרד. יוצא שהמשרד למעשה מרכז בידיו את כלל הפעילות הנוגעת לחיסונים בישראל וגם מעריך את עצמו לאחר ביצוע. המשרד לא בחן את האפשרות לשינוי מודל הפעולה הקיים, באופן שיצמצם את ריכוזיות משרד הבריאות בתחום החיסונים, בין השאר על ידי שינוי הרכב הוועדה המייעצת, כך שלא יהיה בה רוב לעובדי מערכת הבריאות הממשלתית, ויאפשר לנציגים מקרב הציבור להיות שותפים, במידה זו אחרת, בהליכי קבלת ההחלטות. זאת במטרה להגביר את אמון הציבור במערך החיסונים הן ברגיעה והן בעתות חירום (כולל בהתפרצויות). חשוב להגביר את אמון הציבור במערך החיסונים, כדי להעלות את שיעור המתחסנים. ביולי 2012 עלתה הצעה ברוח זו ליו"ר הוועדה המייעצת ולמשרד הבריאות, בה צוין שכדאי לבחון את דרכי הפעולה הנהוגות בקנדה ובאוסטרליה בנוגע לאי-ריכוז כל הפעולות בידי משרד הבריאות - אולם לא נמצא תיעוד שהמשרד בחן הצעה זו.


תגובה
משרד הבריאות


9.	הנושא נדון בעבר ונמצא כי אין מקום לשינוי. בכל המחלות הניתנות למניעה ישנה בקרה של ארגון הבריאות העולמי ובנוסף יישנן וועדות חיצוניות למשרד הבריאות בנושאים שונים כדוגמת ועדת הפוליו, ועדה לאלימינציה של חזרת וחצבת שבראשן עומדים מומחים שאינם עובדי המשרד. במטרה להעלות את שיעור המתחסנים ראש שירותי בריאות הציבור מינה  וועדה לתכנון וביצוע הליך שיתוף ציבור בעיצוב מדיניות להתמודדות עם בחירת הורים לא לחסן את ילדיהם ויוזם מחקר לבחינת השפעת ההסברה והפרסום על הענות הורים לחיסונים, זאת על מנת להשתמש בשיטות היעילות והמשפיעות יותר. המשרד שקל את הנושא בעבר, גם בעקבות הפניה המוזכרת, והחליט כי אין מקום לבצע את השינוי הנ"ל לאור העובדה כי אין הוכחה שמדיניות כזו אכן מעלה את אמון הציבור ו/או אחוזי ההתחסנות. 




ליקוי


10.	חיסון נגד נגיף הפפילומה האנושי: ועדת סל הבריאות אישרה בינואר 2013 לכלול בסל את החיסון גרדסיל בנוגע לתלמידות כיתה ח. חיסון זה מגן בין היתר מפני סרטן צוואר הרחם ומפני יבלות באיברי המין. קודם לכן ביצע משרד הבריאות מכרז מטעמו, כדי להוזיל את מחיר החיסון נגד נגיף הפפילומה האנושי ולהקל את הכללתו בסל הבריאות. במכרז זכתה חברה המשווקת את החיסון סרווריקס, שאינו מגן מפני יבלות באיברי המין. בניגוד להמלצת ועדת הסל, החליט המשרד שהחיסון סרווריקס (הנחות רפואית על פי ועדת הסל) הוא זה שיינתן לשני שנתונים של בנות. רק בעקבות הביקורת של משרד מבקר המדינה החליט משרד הבריאות לעדכן את הורי תלמידות כיתה ח בשנת הלימודים התשע"ד כי בנותיהם יקבלו חיסון שאינו מגן מפני יבלות באיברי המין. הועלה כי (א) דף המידע להורים לא כלל בין השאר מידע על הנזק שיכולות לגרום יבלות באיברי המין (כולל סוגי הסרטן שעלולים להתפתח מהן); (ב) דף המידע לא כלל הסבר בדבר המקום שבו ניתן לרכוש את החיסון גרדסיל, שמגן גם מפני יבלות איברי המין (בבתי המרקחת), עלות חיסון זה ואופן קבלתו - כך שהמידע המלא יהיה זמין להורים.


תגובה
משרד הבריאות


10.	המשרד אינו מוצא ליקוי מערכתי במתואר. המשרד סבור כי אין מקום לשינוי בדפי המידע כיוון שעד שהמשרד יוציא לפועל את השינוי, הוא כבר לא יהיה רלוונטי שכן בשנת הלימודים הבאה יינתן חיסון גרדסיל במסגרת שירותי בריאות התלמיד. חיסון זה ייתן מענה גם ליבלות.





ליקוי


11. 	חיסוני מבוגרים: חשוב מאוד שמבוגרים יתחסנו בחיסונים שעליהם ממליץ המשרד לכלל האוכלוסייה (נגד 11 מחלות) ולמי שנכללים בקבוצות סיכון (נגד עוד חמש מחלות), מכיוון שהשפעת חלק מהחיסונים הניתנים בגיל הילדות פגה לאחר כמה שנים, ומכיוון שמחלות עלולות להתפרץ אצל מבוגרים בעצמה רבה יותר מאשר אצל ילדים. ואולם בביקורת עלה כי המדינה אינה מממנת את רוב חיסוני המבוגרים שעליהם ממליץ המשרד, וכמו כן לא קיימת תשתית מסודרת לקבלת חיסונים אלה. כמו כן, למשרד הבריאות אין מידע בנוגע לשיעור המבוגרים שחוסנו בכל אחד מהחיסונים שהמשרד המליץ עליהם (פרט למידע בנוגע לשיעור המבוגרים שחוסנו נגד שפעת ונגד פנוימוקוקוס). עוד נמצא כי המשרד וקופות החולים אינם מקיימים פעילויות הסברה בנושא החשיבות שבחיסוני מבוגרים (פרט לפעילויות הסברה בנוגע לחשיבות ההתחסנות נגד שפעת). על המשרד לרכז מידע בדבר שיעור המבוגרים המתחסנים בסוגי החיסונים השונים ולפעול להעלאת שיעור זה, בין היתר באמצעות פעולות הסברה בנוגע לחשיבות ההתחסנות והסדרת התשתית לקבלת החיסונים. כמו כן, על המשרד לבחון את נושא מימון חיסוני המבוגרים.


תגובה
משרד הבריאות


11.	תדריך החיסונים פורסם בינואר 2012, עת גובשו ההמלצות לחיסונים למבוגרים. אי לכך עדיין לא קיימים נתונים לגבי שיעור הכיסוי החיסוני בקרב מבוגרים. נושא הסדרת התשתית לקבלת החיסונים נמצא בדיונים במשרד. כיום קיימת תשתית למתן חיסונים נגד שפעת, חיסון נגד טטנוס ודיפטריה, חיסון פוליסכרידי נגד פנאומוקוק חיסון נגד נגיף הפפילומה לנשים, חיסון קבוצות סיכון וחיסון נגד שעלת לנשים הרות. במטרה להרחיב את התשתית הקיימת נבדקת האפשרות לאפשר לרוקחים לחסן מבוגרים. מונתה וועדה לבדיקת הנושא. יש לציין כי על מנת ליישם זאת יש צורך בשינוי חקיקה והכשרת הרוקחים. המשרד פועל לשינוי החקיקה ומקיים דיונים עם בתי הספר לרוקחות על מנת להכשיר את הרוקחים למתן חיסונים. בנוגע לפעילות ההסברה, דוברות המשרד פרסמה מידע בנוגע לחשיבות חיסון MMR למבוגרים, חיסונים לנוסעים לחו"ל וחיסון שעלת לנשים הרות. כמו כן האגף לאפידמיולוגיה הפיץ מידע לאנשי מקצוע בו מפורטים סוגי החיסונים ומספר מנות החיסון המומלצות לכל שנתון גיל ובנוסף תדריך החיסונים למבוגרים המפורסם באתר המשרד.




תגובה
לאומית שירותי בריאות


11.	פירוט מידע זה ניתן באתר הקופה.


ליקוי


12.	חיסון עובדי מערכת הבריאות: עובדי מערכת הבריאות חשופים להידבקות במחלות, ובהן מחלות מידבקות קשות, והם עלולים להדביק את מטופליהם במחלות אלה. הדבר מסוכן בייחוד כאשר עובדים אלה מטפלים בחולים בעלי מערכת חיסון חלשה (למשל פגים וחולי סרטן). לפי הנחיות המשרד, על עובדים חדשים להשלים את קבלת החיסונים עד חצי שנה מתחילת עבודתם; ועל עובדים ותיקים להשלים את קבלת החיסונים עד סוף שנת 2013. הביקורת העלתה כי לאומית שירותי בריאות וקופת חולים מאוחדת לא עמדו בלוח הזמנים שקבע משרד הבריאות, וכי שירותי בריאות כללית ומכבי שירותי בריאות קיבלו ארכה עד סוף יוני 2014. גם עיריות תל אביב-יפו וירושלים טרם השלימו את חיסון כלל העובדים. 
	חיסון נגד שפעת: בכל שנה המשרד מפרסם חוזר בנוגע להיערכות מוסדות הבריאות לחורף. על פי החוזרים, חובה על צוותי הרפואה בבתי החולים ובקהילה להתחסן נגד שפעת. ואולם לפי נתוני המשרד חוסנו נגד שפעת רק כ-24% מעובדי מערכת הבריאות (לעומת למשל יותר מ-80% מהרופאים, האחיות והרוקחים בארצות הברית). כמו כן, רוב בתי החולים אינם עומדים ביעד התחסנות של 50% שקבע המשרד. נוסף על כך, ראש שירותי בריאות הציבור דרש ממנהלי המוסדות הרפואיים להכין תכנית פעולה שתכלול הסברה בדבר חשיבות קבלת החיסון, אך בביקורת עלה כי רק שישה בתי חולים הכינו את התכנית האמורה.
	עובדי מערכת הבריאות שאינם מתחסנים עלולים לסכן את עצמם, את בני משפחותיהם, את חבריהם לעבודה ואת המטופלים במערכת הבריאות (בייחוד פגים וחולים בעלי מערכת חיסונית חלשה כגון חולי סרטן). עד כה התחסנו רק חלק מהעובדים. על משרד הבריאות, הקופות, בתי החולים והגופים המספקים שירותי בריאות לעשות את הדרוש כדי להעלות את שיעור העובדים המתחסנים, על פי הוראות משרד הבריאות. על הנהלות גופים אלה למנוע מעובדים שאינם מחוסנים לסכן את מטופליהם ואת הסובבים אותם.


תגובה
משרד הבריאות


12.	בהתאם לחוזר מנכ"ל בנושא חיסון עובדי בריאות, המשרד מיישם במוסדותיו מדיניות המגבילה עובדי בריאות שלא חוסנו בחיסונים מסוימים וממליץ על יישום המדיניות האמורה על ידי כלל המעסיקים בתחום הבריאות. עובדים שלא חוסנו בחיסונים ספציפיים אינם מורשים לעבוד במחלקות מסוימות, בשל הסיכון להדבקת החולים. בפועל, כל מי שנכנס היום למערכת מחויב לקבל את החיסונים כתנאי להעסקה (סטודנטים ועובדים חדשים או כאלו שעוברים בין מוסדות). לאור זאת, תוך מספר שנים כאשר העובדים הוותיקים יפרשו כל העובדים יהיו מחוסנים. במסגרת בקרות שהמשרד מבצע במוסדות בריאות, שיעור ההתחסנות בקרב עובדי הבריאות נבדק ומשוכלל בציון שניתן למוסד הרפואי הנבדק. 




תגובה
שירותי בריאות כללית


12.	הכללית פרסמה תוכנית סדורה לחיסון עובדים חדשים ועובדים ותיקים בהתאם להוראות חוזר משרד הבריאות. במסגרת תוכנית העבודה של הכללית לשנת 2014, נמשכת הפעילות להתחסנות עובדים בכל מוסדות הכללית ומושקעים מאמצים לעלות את שיעור העובדים המתחסנים. יחד עם זאת הכללית מציינת, שעפ"י המצב המשפטי הנוכחי אין בידיה את הגיבוי המשפטי הנדרש על מנת לאלץ את העובדים המסרבים להתחסן, לעשות זאת, לשם כך נדרש תיקון חקיקתי בנושא.	


תגובה
קופת חולים מאוחדת 


12.	עם קבלת חוזר מנכ"ל מס' 13/2009  מרץ 2009, מאוחדת החלה להיערך להכשרת צוותים ופתיחת מרפאות במחוזות לחיסון עובדים חדשים. מאוחדת פתחה  10 מרפאות לצורך חיסוני עובדים.  נכתבו נהלים והנחיות עבודה של חטיבת הרפואה לצוותים רפואיים ונהלי עבודה של חטיבת משאבי אנוש לצוותים מנהליים. חטיבת משאבי אנוש מפנה כל עובד חדש למרפאות לחיסון עובדים לקבלת חיסונים וביצוע בדיקות בהתאם לחוזר. אופיינה תוכנה ייעודית לתיעוד והפקת דוחות חיסוני עובדים. החל מאמצע 2009, מאוחדת החלה לחסן עובדים חדשים ועובדים המבצעים פעולות פולשניות מועדות לחשיפה (להלן עובדי פפמ"ח), כולל שכירים ועצמאיים. ב- 2013 מאוחדת החלה בתהליך של חיסון עובדים ותיקים, שכירים ועצמאיים, במדורג על פי תחום עיסוקם ובהתאם לסדרי עדיפויות שנקבעו בחטיבת רפואה. בשל מבצע פוליו ומחסור בחיסונים שונים במהלך 2013, נגרם עיכוב בהשלמת תוכנית חיסונים לעובדים. מתוך נתוני דוח ידני, חוסנו כ-1200 עובדים.




תגובה
לאומית שירותי בריאות


12.	לאומית החלה לפני מספר שבועות בחינת תהליך לחיסוני עובדים בהמשך לחוזר משרד הבריאות "חיסון עובדי מערכת הבריאות". במסגרת התהליך יגובשו מספר חלופות ותהליכי עבודה מוצעים באשר לגורם המחסן מטעם לאומית. התהליך כעת נמצא בגיבוש ויוצג למנכ"ל בתאריך 15/05/14.


תגובה
עיריית תל אביב-יפו


12.	עד סוף חודש פברואר 2014 חוסנו בעיריית תל-אביב-יפו כ- 50% מהעובדים. בכוונת העירייה לסיים את חיסוני העובדים עד סוף חודש מרץ 2014.


ליקוי


13.	התפרצות מחלות הדורשות התערבות מידית: לעתים מתפשטים בארץ או בעולם נגיפים, הגורמים להתפרצות מחלות מסוכנות הדורשות התערבות מידית של משרד הבריאות לחיסון האוכלוסייה מפניהן- היעדר דיון הנוגע לחיסון המחודש כנגד פוליו משך כארבע שנים : אמנם ביולי 2012 קיימה ועדה שמינה ראש שירותי בריאות הציבור בנושא הפוליו (להלן - ועדת הפוליו) דיון בנושא תכנון מאגר חיסוני הפוליו למקרה של התפרצות הנגיף, ובו נסקרו כל סוגי החיסונים נגד הנגיף הקיימים בעולם. רק בדיון זה נדון לראשונה מתן החיסון המחודש, אף שהוא קיים כבר משנת 2009. מפרוטוקול הדיון עולה כי ועדת הפוליו לא ציינה בסיכום הדיון את הנימוקים לאי-החלפת מלאי החיסון הקיים למקרה של התפרצות (תרכיב המכיל שלושה זנים) במלאי החיסון המחודש, היעיל והבטיחותי יותר (בעל שני הזנים). נוסף על כך, אף שוועדת הפוליו קבעה כי סוגיית החיסונים נגד נגיף הפוליו בעתות חירום (התפרצויות) תועלה לדיון בוועדה המייעצת - הדבר לא נעשה. זאת ועוד, לא נמצאו בוועדה המייעצת או באגף לאפידמיולוגיה מסמכים המעידים כי שני הגופים דנו בחיסון המחודש (היעיל והבטוח יותר), משנת 2009 (מועד רישומו בעולם) ועד למועד התפרצות נגיף הפוליו בישראל (במשך כארבע שנים) - אז השתמשו בו לחיסון של ילדי ישראל. נוכח הסכנה הנשקפת במקרי התפרצויות של מחלות זיהומיות, על הוועדה המייעצת והאגף לאפידמיולוגיה לדון בכל חיסון חדש הקיים בעולם, המונע מחלה שיש סיכוי שתפרוץ בישראל, להחליט לגביו, לתעד את כל הדיונים בעניין כל חיסון ולבחון בכל פרק זמן אם יש לשנות את ההחלטות נוכח ההתפתחויות והשינויים. 
	כאמור, בזמן ביצוע הביקורת הקים המשרד את "הוועדה לתכנון וביצוע הליך שיתוף הציבור בעיצוב מדיניות להתמודדות עם בחירת הורים לא לחסן את ילדיהם בחיסוני השגרה", כדי להגביר את נכונות הציבור להתחסן. מן הראוי שלוועדה יינתנו הנחיות לדון גם במקרי התפרצויות של מחלות. 




תגובה
משרד הבריאות


13.	המשרד אינו מוצא ליקוי במתואר לאור העובדה שהחיסון אינו בר השגה שלא בזמן התפרצות וללא אישור של ארגון הבריאות העולמי הניתן רק במקרים מסוימים בעת התפרצויות. הוועדה דנה בכל חיסון שרלוונטי לצרכיה ותנאיה של האוכלוסייה בישראל. דיוני הוועדה מתועדים ומפורסמים באתר משרד הבריאות. יחד עם הקמת וועדה לתכנון וביצוע הליך שיתוף ציבור בעיצוב מדיניות להתמודדות עם בחירת הורים לא לחסן את ילדיהם, המשרד יוזם מחקר לבחינת השפעת ההסברה והפרסום על היענות הורים לחיסונים.


ליקוי


14. 	חוק ביטוח נפגעי חיסון, התש"ן-1989 (להלן - חוק נפגעי חיסון), קובע בין היתר שהמדינה תבטח את כל מי שמקבל חיסון מפני פגיעה הנגרמת בעקבותיו. ממועד התקנת תקנות נפגעי חיסון, התשנ"ג-1992, עד מועד סיום הביקורת, ספטמבר 2013, הוגשו נגד משרד הבריאות 45 תביעות. ב-11 מהן שולמו (בהסכמי פשרה) פיצויים לתובעים בסכומים של כ-27,000 ש"ח עד כ-85,000 ש"ח. היו"ר הקודמת של ועדת המומחים הדנה בתביעות המוגשות סבורה כי יש בחוק נפגעי חיסון ליקויים מהותיים: לא מובהר בו כיצד להגיש את התביעה, למי לפנות במשרד הבריאות ואילו מסמכים לצרף לתביעה. לדבריה, אף שבחוק לא נדרש מהתובע לצרף חוות דעת, השתרש במשרד נוהג שמחייב כל תובע לעשות כן - והדבר עלול למנוע מאלה שאין באפשרותם לממן חוות דעת כזאת להימנע מלהגיש תביעה. המשרד לא דן בדבריה ולא בחן אם יש צורך בשינוי נוהלי הוועדה או בשינוי חוק נפגעי חיסון. על משרד הבריאות לבחון את השגותיה, ובמידת הדרוש לפעול לתיקון חוק זה.


תגובה
משרד הבריאות


14.	הטענות בדברים כשלים בדרכי יישום חוק ביטוח נפגעי חיסון, תש"ן-1989 (להלן – "חוק ביטוח נפגעי חיסון" או "החוק") ידועים ומוכרים למשרד ונבחנו לא אחת על ידיו ועל ידי גורמים שונים. לגופו של עניין, אין כל בסיס לטענה שלא מובהר בחוק למי וכיצד מגישים את התביעה: התביעות מוגשות ומטופלות  על ידי  חברת "ענבל" מינהלת הקרן הפנימית לביטוחי הממשלה  ובמקביל מנהלת  את הקרן לפיצוי נפגעי חיסון, פרטי הקרן מפורסמים בחוק ובתקנות כמקובל כך שהתובעים מודעים למי לפנות בעניין. יחד עם זאת, המשרד על מנת להנגיש  עוד יותר את המידע, מוכן לתת לכך ביטוי נרחב באתר האינטרנט של המשרד.
	לעניין הטענה בדבר הלכי הגשת התביעה- על מנת להקל על הליכי הגשת התביעה, הפנייה ל"ענבל" ו/או לוועדת המומחים אינה מצריכה טפסים כלשהם. למעשה אין כל מתכונת פורמאלית של  פניה ל"ענבל" ו/או ל"וועדת המומחים"  יש הפונים באמצעות עורך דין, יש הפונים בעצמם, ולמעשה ניתן להסתפק בפנייה באמצעות מכתב או במסמך כתוב אחר, שאינו דורש כל פורמאליות ו/או טופס.
	לעניין הטענה בדבר החובה שהשתרשה להגיש חוות דעת -אין כל דרישה לחוות דעת של מומחה מטעמו של תובע - לא על פי החוק ותקנותיו, לא מצידה של "וועדת המומחים", לה מוקנית סמכות ההחלטה בדבר הזכות לפיצויים על פי החוק; ולא מצדו של גורם כלשהו הקשור בהפעלת החוק וביישומו.
	בפועל, ישנם תובעים המעדיפים לצרף חוות דעת של מומחה מטעמם, לתמיכה בתביעתם, ויש הבוחרים שלא לעשות כן - תביעותיהם של אלה כאלה מתבררות לגופן. "ענבל", מצידה, נוהגת להפנות את הדרישות המוגשות לה לחוות דעתו של רופא מומחה מטעמה, במסגרת בירור ראשוני של התביעות.
	חוות הדעת המנומקת מובאת לעיונו של התובע, היכול לקבלה, או לדחותה - שאז מובאת התביעה להכרעתה של "וועדת המומחים". כאשר יש בסיס לטענת הקשר הסיבתי בין הנזק הנטען  לחיסון, לא אחת  מחליטה הקרן לפצות את התובע עוד בטרם הדיון בפני ועדת המומחים וזאת על מנת למנוע הליכים מיותרים בפני הועדה. המקרים שהקרן לא מצאה לנכון לפצות  וזאת אף הייתה בסופו של דבר החלטת ועדת המומחים, אלו אותם מקרים בהם לא הוכח מבחינה רפואית, מדעית ומשפטית כי קיים קשר סיבתי בין החיסון לנזק הנטען ואלו הם מרבית המקרים.



























משרד הבריאות
המערך של תחנות טיפת חלב

[bookmark: _Toc379895960]הגופים המבוקרים: משרד הבריאות, קופת חולים לאומית, מכבי שירותי בריאות, קופת חולים מאוחדת, שירותי בריאות כללית; עיריית תל אביב-יפו; עיריית ירושלים. 


ליקוי


1.	כוח האדם בתחנות: (א) מחסור באחיות בתחנות: בכמה תחנות מספר המשרות קטן מהדרוש על פי הוראות המשרד; בתחנות שפועלות במגזר החרדי בכמה ערים יש כ-20 משרות שאינן מאוישות, והדבר גורם לעומס עבודה על האחיות המועסקות בתחנות אלה, להמתנה ארוכה לקבלת חיסונים ולביצוע בדיקות סינון וכן לביטול פעילויות כמו ביקורי בית, שהתחנות רואות בהם נדבך מרכזי בשירות שהן נותנות.
	ב) מטלות נוספות שמבצעות האחיות: ממועד הוצאת החוזר שקבע תקן לאחיות בתחנות בשנת 2007, הוסיף המשרד נהלים שלפיהם הוטל על האחיות בכל התחנות לבצע פעולות נוספות, בלי שניתן לכך ביטוי בשינוי התקן. הדבר גורם בין היתר לביצוע בדיקות לתינוקות במועד מאוחר מהמועד הרצוי; לביצוע חלק מהפעולות באופן חלקי ושלא על פי הנהלים; ולאי-ביצוע פעולות נדרשות, כגון בדיקות סינון; השירות הניתן לילדים בתחנות טיפת החלב מהלידה ועד גיל שש, נועד למנוע מהם ללקות במחלות זיהומיות ולאתר בעיות בהתפתחותם או בבריאותם. ואולם, המחסור באחיות ועומס העבודה המוטל עליהן גורם לביצוע פעולות רבות באיחור או לאי-ביצוען כלל, והדבר עלול לגרום לילדים מסוימים נזק בלתי הפיך. על משרד הבריאות למצוא פיתרון לבעיות אלה. 


תגובה
עיריית תל אביב-יפו


1.	עיריית תל אביב מציינת גם את אחוז הילדים המטופלים ולא רק את אחוז תחנות טיפת חלב: משרד הבריאות 64%, קופות החולים 21%, עיריית ירושלים 10.5%, עיריית תל-אביב-יפו 4%, מזרח ירושלים 0.5%.
 	כמו כן, נוספו גם חיסון כנגד אבעבועות רוח וחיסון חי מוחלש כנגד פוליו. הקשיים באים לידי ביטוי גם במקומות בהם קיים תיקנון חסר ומחסור באיוש אחיות בטיפות החלב. 
	עיריית תל אביב מוסיפה כי בטיפות חלב בתל-אביב-יפו נערכות סדנאות עיסוי תינוקות, סדנאות החייאה וייעוץ הנקה. 




ליקוי


2.	שעות קבלת קהל בתחנות: בתחנות רבות לא ניתן שירות לאחר שעות העבודה הרגילות (16:00-8:00). רבים מההורים אינם יכולים להגיע לתחנות בשעות אלה, עקב עבודתם או מסיבות אחרות, ועל כן הם נמנעים מלעשות בדיקות לילדיהם או דוחים את מתן החיסונים לילדיהם למועד מאוחר מהמומלץ בלוח חיסוני השגרה. 


תגובה
משרד הבריאות


1,2	המשרד יוזם תכנית רב שנתית לשיפור מעמדן ותדמיתן של תחנות טיפת החלב ושל אחיות בריאות הציבור באמצעות הוספת תקני כוח אדם, שדרוג תשתיות והוספת תקציבים לתחזוקה, בנייה הצטיידות ומחשוב. התכנית הועברה לאישורה של שרת הבריאות ותוגש למשרד האוצר לאחר אישורה. בין היתר עוסקת התכנית גם בהרחבת שעות קבלת הקהל בתחנות.
	על מנת לאייש את המשרות הפנויות בתחנות שפועלות במגזר החרדי, בוצעו פניות בעיתונות החרדית והכללית לאחיות מהמגזר החרדי ונשקלים פתרונות נוספים כגון הכללת זמן הנסיעה כזמן עבודה וכדו'. בנוסף, המשרד מקדם תכנית תמריצים  לאחיות שתעבודנה במגזר החרדי. הנושא נמצא בדיונים עם הממונה על השכר במשרד האוצר. במטרה להגדיל את שיעור ביצוע בדיקות הסינון לילדים בגילאי 3-6 המשרד הגדיר את תיעוד הבדיקות הנ"ל ככלי דיווח. במהלך שנת 2014 יוכנס שיעור ביצוע הבדיקות ככלי בקרה כחלק מהבקרות השוטפות שהמשרד מבצע בטיפות החלב, בתלות במשאבים קיימים. במסגרת ישיבות עם אחיות נפתיות ומחוזיות של המשרד ושל קופות החולים מוצגים נתוני בדיקות סקר לילדים בגילאי 3 שנים ומעלה ושיעור ביצוע ביקורי בית במטרה לאפשר לצוותים להתרשם ממיקומם בהשוואה ארצית ולעודד שיפור הביצועים.


ליקוי


3.	בדיקות הסינון לילדים בני שלוש-שש: שיעור הביצוע של בדיקות הסינון לילדים בני שלוש-שש בתחנות של רוב נותני השירות הוא נמוך (לדוגמה, שיעור הביצוע של בדיקות סינון בתחנות מסוימות הוא 30%). אי-איתור בעיות התפתחות אצל ילדים בגילים האמורים עלול לפגוע בבריאותם ובתפקודם. נמצא כי המשרד לא דן בשימוש המועט בשירותי טיפת חלב בנוגע לילדים בני שלוש-שש.



תגובה
משרד הבריאות


3.	במטרה להגדיל את שיעור ביצוע בדיקות הסינון לילדים בגילאי 3-6 המשרד הגדיר את תיעוד הבדיקות הנ"ל ככלי דיווח. במהלך שנת 2014 יוכנס שיעור ביצוע הבדיקות ככלי בקרה כחלק מהבקרות השוטפות שהמשרד מבצע בטיפות החלב, בתלות במשאבים קיימים. במסגרת ישיבות עם אחיות נפתיות ומחוזיות של משרד הבריאות ושל קופות החולים מוצגים נתוני בדיקות סקר לילדים בגילאי 3 שנים ומעלה ושיעור ביצוע ביקורי בית במטרה לאפשר לצוותים להתרשם ממיקומם בהשוואה ארצית ולעודד שיפור הביצועים.


תגובה
לאומית שירותי בריאות


3.	נתון זה משלב היענות נמוכה של ההורים לבדיקות סינון מגיל שלוש וכן מחסור בכ"א הגורם לניתוב השעות לפעילות תינוקות עד גיל שנתיים. ניתנה הדרכה והסברה לאחיות על חשיבות הבדיקה וחשיבות הזמנת הפעוטות לבדיקה זו בהדרכה שהתקיימה בינואר 2014.


ליקוי


4.	ליקויים בפעילות התחנות: בדוח שפרסם משרד הבריאות במאי 2013 בנושא בקרות שנעשו בתחנות של המפעילים השונים בשנת 2012, צוינו ליקויים רבים, ובהם: ליקויים בנוגע לביקורי בית במשפחה שנולד לה ילד בכור, בנוגע לטיפול בנשים הרות, ובעניין היעדר ההפרדה בתחנות שמפעילות הקופות בין חדרי ההמתנה לקבלת השירות המונע לחדרי ההמתנה ולקבלת השירות הטיפולי (הקורטיבי). משרד מבקר המדינה מעיר כי כאשר מפיץ משרד הבריאות דוח מסכם, עליו לבחון עם המפעילים השונים אם יש להם השגות על האמור בדוח המסכם ולעדכן אותו בהתאם. ראוי גם לבחון את ממצאיו לצורך איתור ליקויים מערכתיים בתחנות של המפעילים השונים, כדי לשפר את השירות בתחנות.


תגובה
משרד הבריאות


4.	המשרד מבצע פעולות הדרכה לצוותים על מנת להגביר את המודעות לחשיבות ביצוע ביקורי בית במצבים מוגדרים. לכשנמצא ליקוי בבקרה על מנת לתקנו ולמנוע הישנות, המשרד מפנה את הממצאים לגורם המפעיל ודורש את התייחסותו ואת תיקון הליקוי.




ליקוי


5.	מערכות המחשוב בתחנות: אף שמערכות המחשב בתחנות הממשלתיות מנהלות מאות אלפי רשומות אישיות כל שנה, נמצא כי פעילותן לוקה בחסר. עקב כך למשרד הבריאות אין מידע מלא וממוחשב על כלל הפעילות הנעשית בתחנות אלה הכוללת בין היתר חיסונים ובדיקות סינון. אחת התכנות שמותקנת בתחנות הממשלתיות ובתחנות העירוניות, אינה מאפשרת להפיק באמצעותה דוחות ממוחשבים, ולפיכך יש לבדוק באופן ידני בתיק של כל מטופל בנפרד, אם בוצעו בנוגע אליו כל הפעולות הדרושות. מערכת משודרגת שמפתח המשרד שנים רבות עדיין לא נכנסה לפעילות מלאה. על המשרד לפעול לשיפור המערכות הממוחשבות שבתחנות. 


תגובה
משרד הבריאות


5.	בתחילת שנת 2014 הסתיים שלב הפיתוח להסבת התחנות הממשלתיות שבהן פעלה תכנת "רחל"י" (רשומת חיסונים לאומית לישראל) למערכת "מחשבה בריאה".  הפריסה וההסבה בפועל מבוצעות בימים אלה וצפויות להסתיים עד סוף שנת 2014 ובהתאם לכך יתאפשר גם בתחנות בהן פעלה "רחל"י" להזין לתיקו האישי הממוחשב של התינוק את כל הפעילות המתבצעת בתחנות טיפת חלב. באפשרות אגף המחשוב להפיק דוחות מלאים על ההתחסנות בטיפות חלב אלו ברמת הכלל והפרט. דוחות פעילויות נוספים (בדיקות סינון) ניתן היה להפיק רק בתחנות בהן פעלה "מחשבה בריאה". בהמשך, לאחר ההסבה בתחנות, אפשרות זו תורחב לכלל התחנות. בנוסף, יאופיינו ויפותחו דוחות נוספים, כחלק מתהליך שדרוג מחשבה בריאה הכולל פיתוח, אפיון צרכים ושיפור המערכת הקיימת.

ליקוי


6.	העברת מידע לתחנות על תינוקות שנולדים: תחנות טיפת חלב אינן מקבלות מידע שוטף על תינוקות שנולדו, אף שהמשרד מקבל בנוגע לכך מידע חודשי. אם יולדת בוחרת שלא לפנות לתחנת טיפת חלב לאחר הלידה, התחנות לא ידעו על התינוק שנולד. הדבר עלול לגרום לאי-קבלת חיסונים ולאי-ביצוע בדיקות סינון לילדים אלה. מידע כזה חשוב במיוחד גם בקרב אוכלוסיית חסרי המעמד בישראל, מכיוון שבארצות מוצאם אין מערך מסודר של מתן חיסונים וביצוע בדיקות סינון. 



תגובה
משרד הבריאות


6.	בכוונת המשרד להסדיר העברת מידע שוטפת על ילודים לטיפות החלב, עם זאת מדובר בממשק מורכב מאוד הדורש פיתוח ארוך שייארך כשנתיים.


ליקוי


7.	העברת מידע על ביצוע החיסונים ובדיקות הסינון בין הגופים: התחנות אינן מוסרות ל"שירותי הבריאות לתלמיד" שמפעיל משרד הבריאות מידע ושירותי בריאות התלמיד אינם מוסרים מידע לצה"ל. העברת המידע בין הגופים חשובה על מנת שבכל מסגרת יוכלו לוודא כי המטופל השלים את תכנית חיסוני השגרה; וגם כי עלולה להיפגע התפתחותם של ילדים שבבדיקות הסינון שנעשו להם התגלו בעיות, ולא בוצע להם המשך טיפול.


תגובה
משרד הבריאות


7.	במערכת הממוחשבת שבשימוש אחיות בריאות התלמיד קיים יישום המאפשר לאחות לקבל מידע לגבי כל החיסונים שקיבלו התלמידים בתחנות לבריאות המשפחה בהן פועלת מחשבה בריאה, קרי העברת הנתונים קיימת. כמו כן ניתן לראות חיסונים שהוזנו בטיפות החלב. החל ממועד מחשוב התחנות עד תום שנת 2014 יועבר המידע על חיסוני ילדות של מבוטח לקופת החולים המבטחת, גם אם החיסון בוצע בפועל בתחנות שמפעיל המשרד או בתחנות שמופעלות ע"י הרשויות המקומיות. קופות החולים תוכלנה להציג למבוטח או להוריו, באמצעים הקיימים ברשותן ועל פי הכללים שנקבעו, את המידע על החיסונים שבוצעו. כיום ניתן להעביר מידע לצה"ל רק באמצעות פנקס חיסונים בשל קושי בשימור אבטחת מידע בחיבור ישיר לצה"ל.


ליקוי


8.	העברת מידע מהמחלקות לרפואה דחופה (מלר"דים) לתחנות טיפת חלב: עשרות אלפי ילדים עד גיל שש נפצעים מידי שנה, פונים למלר"דים של בתי החולים וחלקם מקבל שם חיסון כנגד טטנוס (צפדת) ודיפתריה (אסכרה). ואולם: (א) מידע הנוגע לחיסון זה אינו מועבר לתחנות טיפת החלב המרכזות את רשומות החיסונים של הילדים; (ב) מידע על חיסון זה ממילא לא מועבר מהתחנות לשירותי הבריאות לתלמיד בבתי הספר, שם מקבלים התלמידים חיסון נוסף נגד טטנוס ודיפתריה המכיל גם תרכיב נגד שעלת. 




תגובה
משרד הבריאות


8.	המשרד פועל להרחבת התוויות למתן חיסון Tdap במסגרת סל הבריאות וביניהן גם מתן חיסון זה לאחר פציעה. המשרד ידגיש את הצורך בהכללת החיסון עבור  אוכלוסיית הילדים המדוברת על מנת לאפשר מענה ספציפי לקבוצת זו. ככל שהפתרון יתמהמה תישקל במסגרת ועדת הסל אפשרות להכליל את החיסון בסל לקבוצה הרלבנטית של ילדים לפני כיתה ב'. באם יכלל בסל הבריאות, החל מ-1.1.15 יינתן מענה למוזכר בהערה. ככל שפתרון זה לא יתקיים, לעמדת אנשי המקצוע אין לוותר על מתן החיסון הניתן כיום במיון כיוון שהסיכון באי קבלת חיסון נגד טטנוס עולה עשרות מונים על הסיכון  הכרוך בתופעות לוואי הנקשרות לקבלת חיסון כפול. בנוסף, קיימת דרישה להנפקת אישור למתחסן על מתן החיסון הכולל את פרטי החיסון, תאריך, מספר האצווה וכו' על מנת שניתן יהיה לתעד את החיסון ברשומות המשרד ולמנוע מתן חיסונים כפולים.


ליקוי


9. 	מצב התחזוקה של מבני התחנות והקמת תחנות חדשות: התחנות הממשלתיות נמצאות במבנים השייכים לרשויות המקומיות, ומצבן הפיזי של כשליש מהן הוא גרוע או טעון שיפור; יש שכונות חדשות שלא נבנו בהן תחנות ממשלתיות חדשות, ולכן תושביהן נאלצים לנסוע או ללכת ברגל לתחנות אחרות בעיר; "המדריך לתכנון תחנות לבריאות המשפחה" שעל פיו בונים תחנת טיפת חלב, לא עודכן מאז שנכתב ב-1993 והוא אינו תואם את ההוראות שקבע משרד הבריאות בנהליו לאחר מכן, כגון ההוראות לגבי גודל החדרים שבהם מבוצעות בדיקות התפתחות מוטורית לילד ובדיקת ראייה. 


תגובה
משרד הבריאות


9.	המשרד יזם תכנית רב שנתית במטרה לשפר ולשדרג את מעמדן של טיפות החלב באמצעות הוספת תקני כוח אדם, שדרוג תשתיות והוספת תקציבים לבניית תחנות חדשות ותחזוקתן והצטיידות. התכנית הועברה לאישורה של שרת הבריאות  ותוגש למשרד האוצר לאחר אישורה.	
[bookmark: _Toc373223677]


ליקוי


10.	היעדר שיתוף פעולה בין הקופות וקיום של כפל תשתיות: הקופות אינן מחויבות לשיתוף פעולה ביניהן. ואולם עד שנת 1995, לפני כניסת החוק לתוקף, סייעו הקופות זו לזו ביישובים שאין בהם תחנות ממשלתיות, כדי למנוע כפל תשתיות. כך חסכה כל קופה כסף, וממילא היה חיסכון גם בחשבון הלאומי. לאחר כניסת החוק לתוקף פתחו הקופות תחנות טיפות חלב ביישובים שונים כחלק מהתחרות ביניהן. 
	בביקורת הועלה כי משרד הבריאות לא קבע כללים בנוגע לזמינות ולנגישות של השירות הניתן בתחנות. עוד הועלה כי התחנות של מכבי, מאוחדת ולאומית מסייעות זו לזו במתן שירותים, ללא קבלת תגמול מהמשרד. הכללית לעומת זאת, שלה מספר התחנות הגדול ביותר, אינה נותנת כמעט בכל היישובים שבהם יש לה תחנות, שירות למבוטחי קופות אחרות. מבוטחים אלה נאלצים לנסוע ליישובים סמוכים ולקבל את השירות שם, בתחנות הממשלתיות או בתחנות של הקופה שבה הם מבוטחים. כל זאת, עקב החלטת הקופות שלהם לא לפתוח טיפת חלב במקום ועקב החלטת הכללית שלא לפתוח את טיפת החלב המנוהלת על ידה בפניהם. יש לציין שמתן שירות של קופה למבוטחי קופה אחרת הוא על חשבון כספי סל הבריאות המיועדים למבוטחיה. יוצא ששירות שהמדינה חייבת לתת לפי החוק והניתן בחלקו בידי גופים אחרים (כגון הקופות או עיריות תל אביב-יפו וירושלים), אינו נגיש באותה מידה לכלל התושבים ביישוב מסוים.


תגובה
משרד הבריאות


10.	המענה הניתן כיום עונה ברוב המקרים על הנדרש בחוק ביטוח בריאות ממלכתי בנוגע לאיכות, נגישות וזמינות השירות במרחק סביר. ככל שנוצרות בעיות, הן מטופלות בצורה פרטנית. המשרד מדגיש כי  באזור יהודה ושומרון מופעלות התחנות על ידי הקופות (לרוב לאומית).  במסגרת מבחני התמיכה הניתנים עבור הפעלת תחנות באזור יהודה ושומרון, המשרד יתנה את מתן התגמול הכספי לקופה במתן שירות למבוטחי קופות אחרות. 


תגובה
עיריית תל אביב-יפו


10.	אזכור עיריות תל-אביב-יפו וירושלים אינו רלוונטי לנושא הסעיף, כיון ששתי העיריות מספקות לכל הלקוחות שירות אוניברסלי, ללא קשר להשתייכות לקופת חולים זו או אחרת.




ליקוי


11.	ביהודה ושומרון המדינה מעניקה לקופות אשר מספקות שירותי טיפת חלב תגמול כספי, בתנאי שהשירותים בתחנה בכל יישוב יינתנו למבוטחי כל הקופות. ואולם משרד הבריאות מתגמל את הכללית, אף שהיא אינה עומדת בתנאי זה שקבעה המדינה. דרך פעולה זו של הכללית גורמת גם לכפל תשתיות, מכיוון שהקופות האחרות פותחות גם הן תחנות באותו יישוב. לאומית והכללית טוענות כי התגמול שהן מקבלות אינו מכסה את כלל עלויות הטיפול בילדים. משרד האוצר טוען שהתגמול לקופות ניתן כדי להמריץ אותן לפתוח תחנות באזור זה, ולא על מנת לממן את השירות שהן נותנות. יוצא שהקופות מממנות מכספי סל הבריאות שלהן שירות שהוא באחריות המדינה. 


תגובה
שירותי בריאות כללית


11.	הכללית הנחתה את כל מחוזותיה להקפיד לתת שירות לכלל מבוטחי הקופות האחרות בתחנות טיפת חלב באזור יהודה ושומרון בישובים בהם לקופות החולים האחרות אינן נותנות שירות. יחד עם זאת, יצוין, כי והואיל ועד סוף 2013 מתן התגמול כאמור היה בגדר תמריץ בלבד ולא כיסה את מלוא עלות השירות, על משרדי הבריאות והאוצר לקבוע כללים חדשים שיתגמלו את הקופה בגובה מלוא עלות השירות שהקופה נותנת למבוטחי הקופות האחרות. שיטת התגמול הנוכחית מעודדת את הקופות הקטנות לסגור את השירות ופועל יוצא מכך מחייבת את הכללית לתת את השירות למבוטחיהן.


ליקוי


12.	השירות הניתן לנשים הרות - הכולל ייעוץ לנשים הרות, ליווי הנשים, והדרכתן - בתחנות של המפעילים השונים אינו אחיד. התחנות שמפעילה עיריית ירושלים אינן נותנות שירות מעקב לאישה ההרה. בתחנות הממשלתיות השירות ניתן באופן חלקי. 


תגובה
משרד הבריאות


12.	צמצום היקף השירות לנשים הרות נבע בין היתר מבחירת נשים לבצע את המעקב בקופות החולים בהן הן מבוטחות. התחנות מספקות את השירות בהתאם לביקוש. בתחנות המשרתות אוכלוסיות ממעמד סוציואקונומי נמוך קיים ביקוש לשירות ולכן הוא השתמר באזורים אלו. אין מקום לשימור שירות כפול במקומות בהם לא קיים ביקוש.




ליקוי


13.	פיצול השירות בין כמה מפעילים: שירותי טיפת חלב ניתנים בידי שלושה גורמים (משרד הבריאות, קופות החולים ועיריות ירושלים ותל אביב-יפו). עקב המלצות של ועדות שונות, כגון ועדת נתניהו וועדת אמוראי, תכנן משרד הבריאות בשנת 2006 לבצע ניסוי חלוץ (פיילוט) בכמה רשויות מקומיות. הניסוי כלל את העברת האחריות למתן שירותי טיפת החלב בכללותם לידי קופות החולים, כדי לקבוע גורם אחד שיהיה אחראי על טיפול בילדים מלידתם וליצור רצף טיפולי בהם. ואולם, הניסוי לא בוצע, ומאז הנושא לא נבחן שוב.


תגובה
משרד הבריאות


13.	המשרד בחן בעבר את האפשרות להעביר את הפעלת השירות לגורמים אחרים והחליט כי אין מקום לשינוי. מבחינת משרד הבריאות מדובר בהפרטה של שירותים ועמדת המשרד הינה נגד הפרטה של שירותי רפואה מונעת דוגמא לכך היא עמדת המשרד בנושא בריאות התלמיד. מבצע הפוליו הינו ראייה חותכת לכך.  


ליקוי


14.	השירות בתחנות מפוצל בין המדינה (משרד הבריאות), ארבע קופות החולים ועיריות תל אביב-יפו וירושלים ועקב כך לא מתקיים רצף טיפולי מהלידה ועד גיל בית הספר. המשרד מתקשה לכפות על הקופות לסייע זו לזו, ובכך למנוע טרדה מהתושבים ובזבוז כספים עקב כפל תשתיות; כמו כן, המשרד אינו יכול לכפות על הרשויות המקומיות לתחזק כראוי תחנות ממשלתיות, שהמצב הפיזי בכשליש מהן הוגדר על ידי המשרד כטעון שיפור או גרוע.  נוכח האמור בדוח זה, יש מקום שמשרדי הבריאות והאוצר, בשיתוף הקופות, יקיימו דיון מעמיק בכלל השאלות הנוגעות לארגון מחדש של מערך תחנות טיפת החלב.


תגובה
עיריית תל אביב


14.	דרישת העירייה למימון תוספת לתקן האחיות נובעת מעליית מספר המטופלים בטיפות החלב והתאמת התקן לסטנדרט שנקבע בחוזר מנכ"ל משרד הבריאות 12/2007. העברת השירות לידיה של המדינה לא יבטל את הצורך החיוני לתיקנון 


     הולם של תקן האחיות והתאמתו למספר המטופלים בטיפות החלב בתל-אביב-יפו.


























































משרד הבריאות
מחשוב מערך החיסונים בישראל

הגופים המבוקרים: משרד הבריאות,  עיריית תל אביב-יפו


כללי

בהחלטת ממשלה (כל/103 מאוקטובר 1991) נקבע כי נוהל מתודולוגיית פיתוח ותחזוקה (להלן - נוהל מפת"ח) מחייב את משרדי הממשלה ואת הגופים הציבוריים, בנוגע לכל פעילות המתבצעת בתחום המחשוב בארגון, הן בפעילות הקשורה למערכת הבודדת והן בפעילות הקשורה לארגון בכללותו. לפי נוהל מפת"ח ניהול תכולת הפרויקט הוא אחד מתשעת תחומי הידע המוגדרים במודל לניהול פרויקטים, המכונה "גוף מצבור ידע" (PMBOK), Project Management Body of Knowledge אשר מגדיר שיטות, תחומי ידע, תהליכים ונוהגי עבודה בתחום ניהול פרויקטים. ויש בו חמישה תהליכים: (א) ייזום הפרויקט שבמסגרתו נבחנים הצורך או הבעיה; התוצר של שלב זה הוא מסמך הייזום; (ב) תכנון התכולה, שבו מוגדרים תכולת הפרויקט וסיום של כל שלב שבו; התוצר של שלב זה הוא תכנית לניהול הפרויקט; (ג) הגדרת תכולת העבודה של הפרויקט לפי רכיבים קטנים ומוגדרים; (ד) אישור התכולה המבוסס על השוואת התכולה המתוכננת לתכולה שבוצעה; מטרת ההליך היא לוודא שהפרויקט השיג את יעדיו; (ה) בקרה על שינויי התכולה, שמטרתה לוודא שהשינויים מועילים ומנוהלים כראוי. כדי להבטיח שהפרויקט יסתיים בהצלחה נדרש ביצוע מלא ועקיב של התהליכים הללו. עוד קובע נוהל מפת"ח כי על מנהל הפרויקט להגדיר מספר פרמטרים, ובכללם היקף הפרויקט, מחזור החיים שלו, עלותו הכספית וטווח הזמן לביצועו, ולעקוב אחרי יישומם. כמו כן נקבע בנוהל כי יש להשתמש בטבלאות שליטה ובקרה הכוללות בין השאר טבלת רכיבים קריטיים, המתייחסת להיבטים של יישום, טכנולוגיה, לוח זמנים ותקציב. 


ליקוי

1.	ועדת ההיגוי למחשוב רשומת בריאות בטיפות החלב לא ביצעה פיקוח ובקרה שוטפים, מלאים ושיטתיים, המבוססים על דוחות שהיה עליה לאפיין לגבי פרויקטי המחשוב של טיפות החלב. כך למשל לא אישרה הוועדה את אבני הדרך להתקדמותם של הפרויקטים, ולא קבעה לוח זמנים לביצוע של כל פרויקט.






תגובה
משרד הבריאות


1.	המשרד בכלל, ואגף המחשוב בפרט, מכירים בחשיבות ביצוע בקרה מלאה ושיטתית בפרויקטים בכלל ובפרויקטים מורכבים בפרט. המשרד מקבל את המלצת הביקורת ומינהלת הפרויקט תעביר דוח סטאטוס בפורמט קבוע לוועדת ההיגוי של פרויקטי מחשוב בריאות הילד והמתבגר, המתכנסת באופן קבוע. דו"ח זה יכלול אבני הדרך ולוחות הזמנים, ויהיה תואם למתודולוגיית ניהול הפרויקטים המוגדרת עתה באגף המחשוב.


ליקוי


2. 	למרות ריבוי פרויקטי המחשוב במשרד, מורכבותם והיקפם הכספי, מונה רק ביוני 2012 עובד לתפקיד מנהל פרויקטים באגף המחשוב. במועד סיום הביקורת, אוקטובר 2013, לא הייתה בידי אגף המחשוב תמונה מלאה ומפורטת לגבי כל אחד מהפרויקטים הקשורים למחשוב מערך החיסונים בהיבטי תקציב, תכולות ולוחות זמנים. 


תגובה
משרד הבריאות


2.	מטה אגף המחשוב במשרד, בהובלת ה PMO (Project Management Officer), סיים מיפוי של כלל הפעילויות והפרויקטים שבניהול האגף, ובשנת 2014 הוטמעו שיפורים מתודולוגיים בניהול פרויקטי המחשוב. בין היתר, מתקיימים ימי תכניות עבודה מרוכזים המאפשרים בחינת תכנון של הפרויקטים השונים בהיבטי תקציב, תכולות ולוחות זמנים על פי פורמט שנקבע. המשרד נמצא בתהליך גיבוש והטמעה של מתודולוגיית ניהול פרויקטי מחשוב, הכוללת בין השאר נהלי עבודה פרויקטלים מבוססי נוהל מפת"ח וה- PMBOK. כתיבת המתודולוגיה נעשית בסיוע יועצת חיצונית מומחית, חברת הנהלת ה PMI (איגוד עולמי לניהול פרויקטים). המתודולוגיה תכלול גם כלי ניהול שיאפשרו להנהלת האגף תמונה מלאה ומפורטת לגבי כל אחד מהפרויקטים המתנהלים באגף. בהמשך לדוח המבקר ולחשיבה פנימית שערך המשרד, התבצעו שינויים ארגוניים באגף המחשוב שכללו בין היתר הקמת תחום תכנון ובקרה המסייע לניהול ובקרת פרויקטי מחשוב במטרה להפחית סיכונים.


ליקוי


3. 	בידי המשרד אין מסמך תקציבי מפורט, שאושר לכל פרויקט לפני התחלת ביצועו. כמו כן אין בידי המשרד דוחות הביצוע התקציביים, שהיו אמורים לשמש אותו במהלך ביצוע הפרויקטים. לדעת משרד מבקר המדינה, מכלול הממצאים המובאים בדוח זה מלמדים על ליקויים בהליכי ניהול הפרויקטים והפיקוח עליהם. היעדר פיקוח ובקרה הולמים של הנהלת המשרד, חשב המשרד ואגף התקציבים של המשרד על תהליכים מרכזיים בפרויקטים עתירי תקציב עלול להיפגע ניהול הפרויקטים, ובכלל זה עלולים להיגרם חוסר יעילות - בין היתר בעבודת המשתמשים במערכת - ובזבוז בגלל חריגה מלוחות זמנים, מתכולות ומתקציב. הצורך של הנהלת המשרד לפעול בכיוון זה מקבל משנה תוקף לנוכח המשבר שחל בתחום ניהול אגף המחשוב במשרד בשנת 2011.




תגובה
משרד הבריאות


3.	החל משנת 2014 החל המשרד לעשות שימוש במערכת ניהול תקציב, שתאפשר ניהול תקציב ברמה הפרויקטלית. אגף המחשוב מטמיע תהליכי עבודה שיבטיחו בקרה תקציבית שוטפת בחתכים רבים ותמונת מצב מלאה של ביצוע תקציבי בפרויקטי המחשוב. המשרד רואה בעמידה ביעדי הפרויקטים אחת הדרכים העיקריות לקדם יעדי המשרד. פיקוח ובקרה על הפרויקטים ימומשו בהקפדה יתרה בתוך אגף המחשוב, כפי שתואר לעיל, ובנוסף מגדיר המשרד ועדות היגוי ברמת הנהלה בפרויקטים עתירי סיכון ובין השאר, בפרויקטים נשואי מסמך זה. הליכי בקרה קפדניים שמטרתם, בין השאר, הפחתת הסיכון ומניעת חריגות, יתבצעו על פי מתודולוגיית ניהול הפרויקטים המוגדרת בימים אלה באגף. מתודולוגיה זו מוגדרת בתאום עם הגדרת מתודולוגיה לניהול פרויקטים ברמת המשרד.


ליקוי


4.	אין בידי משרד הבריאות מסמכי הייזום והאפיון של מערכות המחשוב שפיתח בתחום החיסונים, שלפי נוהל מתודולוגיית פיתוח ותחזוקה של מערכות מידע (להלן -נוהל מפת"ח) יש לנהלם ולשמרם בספריית הפרויקט. הועלה כי עד למועד סיום הביקורת, אוקטובר 2013, ואף שמשרד הבריאות החליט להקים מערכת חדשה לניהול תחנות טיפת החלב, ובכללה לניהול מערך החיסונים, ואף שביצע פעולות נרחבות למימוש הפרויקט, לא פעל המשרד על פי נוהל מפת"ח, ולא הכין מסמך אפיון ותכנית עבודה בנוגע לפרויקט, כדי שיהיה אפשר לעקוב אחר התקדמות יישומו. 




תגובה
משרד הבריאות


4.	המשרד מכיר בחשיבות ניהול מסמכים, הן בהיבט קיומם וניהולם המסודר, והן בהיבט תכולתם ותוכנם. תבניות המסמכים הוגדרו כחלק מנוהלי העבודה הפרויקטלים בהתאמה לדרישות נוהל מפת"ח. ניהול ספריות הפרויקט מבוצע כעת באמצעות מערכת "שרדוקס" לניהול מסמכים. אגף המחשוב ינהל באופן שוטף ספריות מסמכים פרויקטליות על פי מתודולוגיית ניהול הפרויקטים, כפי שתקבע ותאושר.


ליקוי


5.	מאז הקמת מערכת "מחשבה בריאה" (להלן - מחשבה בריאה) בסוף שנות השמונים של המאה העשרים ועד שנת 2006 - לא הסתיימה פריסתה בכל תחנות טיפת החלב של המשרד.


תגובה
משרד הבריאות


5.	עד סוף שנת 2013 הסתיימה פריסת מערכת "מחשבה בריאה" החדשה, שהיא משודרגת ומרכזית, בטיפות החלב שבהן פעלו בעבר מערכות "מחשבה בריאה" מקומיות. שלב הפיתוח להסבת תחנות "רחלי " הסתיים בתחילת 2014. הפריסה וההסבה בפועל מבוצעות בימים אלה וצפויות להסתיים עד סוף שנת 2014.


תגובה
עיריית תל אביב-יפו


5.	בתאריך 9.2.14 הושלם חיבור כל טיפות החלב של עיריית תל-אביב-יפו לשרת המרכזי של משרד הבריאות.


ליקוי


6.	לא הומצאו למשרד מבקר המדינה מסמכים המלמדים על כך שבשנת 2006 בחן משרד הבריאות חלופות קודם שהחליט על פיתוח מערכת "רחל"י" (להלן - רחל"י). נוסף על כך לא נמצאו מסמכים המפרטים את הנימוקים להקמת רחל"י. כמו כן לא נמצא כי נבחנה האפשרות להרחיב את פריסת מערכת "מחשבה בריאה", שכבר פעלה ב-265 תחנות טיפת חלב, ולחברהּ לרשת מרכזית אחת. 





תגובה
משרד הבריאות


6.	על פי חוות דעתו המקצועית של המשרד, חלופה זו לא הייתה אפשרית ורלוונטית מבחינה טכנולוגית בשנת 2006.


ליקוי


7.	השינויים שנגרמו בתהליכי העבודה בעקבות ההסבה האוטומטית של מחשבה בריאה ממג'יק לדוט-נט הביאו לתקלות שפגעו בעבודת המשתמשים במערכת. על המשרד לפעול להבא בהתאם לנוהל מפת"ח בפרויקטי מחשוב שהוא מפתח. כמו כן, עליו להגדיר את הדרישות, בפיתוח מערכת היל"ה, (מערכת כוללת חדשה, שתוכנס לשימוש בתחנות טיפת החלב ותכלול נושאי היריון, ילדים, לידה והורות) יחד עם משתמשיה, ולהפיק לקחים מהבעיות שעלו בהסבת ובהטמעת הפרויקטים בנושא, ובכללן: תקלות חמרה, תכנה ותקשורת. 


תגובה
משרד הבריאות


7.	אגף המחשוב פועל במספר מישורים כדי להפחית ככל הניתן פגיעה בעבודת המשתמשים: הותקנה באגף המחשוב מערכת ניהול קריאות ותקלות מחשוב, למעקב אחרי תקלות במערכות ותיקונן; הוקם מרכז שליטה האחראי לספק למשתמשים תמיכה מיידית ב"קו ראשון"; האגף מקים בימים אלה צוות פנימי האחראי לביצוע בדיקות קבלה, על מנת למנוע תקלות ובפרט תקלות הפוגעות בתהליכי עבודה מרכזיים; האגף הקים צוות ייזום שמטרתו בחינת חלופות לפתרונות אפליקטיביים, כדי לשפר תהליך בחירת הטכנולוגיות שבשימוש ובניית הארכיטקטורה האפליקטיבית בפרויקטים.
	אגף המחשוב יבצע תהליך הפקת לקחים בפרויקטים מרכזיים ובין השאר בפרויקט "מחשבה בריאה" על נגזרותיו. תהליך זה יבוצע על פי המתודולוגיה המוגדרת בימים אלה, ובהתאמה לנוהל מפת"ח. הפקת הלקחים תכלול הביטי חומרה, תכנה ותקשורת והיבטים נוספים של ניהול הפרויקט, ניהול הלקוח, הטיפול במשתמשים ועוד – ככל שיתגלו נושאים שניתן ללמוד מהם לטובת הצלחת פרויקטי המחשוב בעתיד.


ליקוי


8.	אף שמשרד הבריאות החליט להקים מערכת חדשה לניהול תחנות טיפת החלב, ובכללה לניהול מערך החיסונים, וביצע פעולות נרחבות למימוש הפרויקט, עד מועד סיום הביקורת, אוקטובר 2013, לא פעל המשרד על פי נוהל מפת"ח, ולא הכין מסמך אפיון ותכנית עבודה בנוגע לפרויקט, הכוללים את תקציבו, לוח הזמנים לביצועו ותכולותיו כדי שיהיה אפשר לעקוב אחר התקדמות יישומו. זאת ועוד, המערכות שפיתח ושדרג המשרד לוקות בליקויים הפוגעים בהפעלתן התקינה ובאמינות המידע המופק מהן.




תגובה
משרד הבריאות


8.	תכניות עבודה מפורטות לכל אחד מפרויקטי המחשוב במשרד הבריאות, מוגשות השנה, 2014, להנהלת אגף המחשוב, על ידי מנהלי הפרויקטים, ומוצגות בימי תכנון ייעודיים. תוכניות עבודה אלה מתייחסות לכלל הפרויקטים באגף וכוללות התייחסות להיבטי תקציב, לוח זמנים ותכולות. בקרת התקדמות בהיבטי תקציב ולו"ז תבוצע, כפי שציינו לעיל, באמצעות ה-PMBOK ומנהלת תכנון ובקרה שהצטרפה למטה האגף. אפיונים לפרויקטים, הכוללים את תכולת הפרויקט המוסכמת, נכתבים לכל פרויקט, ונמצאים במעקב לטובת שינויים בפרויקטים ובתכולותיהם. כתיבת מסמכי אפיון ותהליכי אישור האפיון, וביצוע שינויים בתכולה, יוגדרו במתודולוגיית ניהול הפרויקטים הנכתבת באגף. אמינות המידע היא שיקול מרכזי בבחירת פתרונות ובהגדרת תצורת הפתרון הן למערכות המוקמות במשרד, והן לממשקים בין מערכות בתוך המשרד ובין המשרד וגורמים נוספים. אגף המחשוב במשרד הבריאות בוחן החל משנת 2013 את האפיונים הטכניים המפורטים נוסף על האפיונים הפונקציונליים המפורטים, על מנת למנוע מצבי סיכון לאמינות המידע המטופל במערכות. הערות על אפיונים טכניים מוגשות בכתב והמשרד נעזר במומחים טכניים מתאימים כדי לבחון התיקונים והשיפורים עוד קודם לפיתוח המערכות או השינויים המהותיים בהן. האגף מקים בימים אלה צוותי הסבה וממשקים, המבוססים על התמחות תוכן בתחומים אלה, ויאפשרו שיפור רמת המקצועיות ומניעת ליקויים. זאת בנוסף לצעדים רבים שהאגף מבצע לטובת מניעת ליקויים במערכות השונות, כפי שפורטו דלעיל.


ליקוי


9.	בשל ניהול מערך החיסונים במדינת ישראל באמצעות מערכות מידע שונות אין בידי המשרד תמונה ממוחשבת כוללת ואמינה לגבי מספר המחוסנים והחיסונים שקיבלו. ניהול מבוקר ומקצועי של מערך החיסונים בישראל צריך להיעשות באמצעות מערכת מידע בעלת בסיס נתונים ממוחשב מלא, מעודכן ואמין. מערכת מידע זו צריכה לעמוד בדרישות הדין בכל הקשור לשמירה על הפרטיות, ובד בבד לאפשר מעקב אחר מתן החיסונים. צורך זה קיבל משנה תוקף עת התגלה נגיף הפוליו בדרום הארץ, ומשרד הבריאות נדרש לתמונה מלאה ועדכנית של המחוסנים נגד הנגיף לצורך קבלת החלטות מיטביות. נכון להיום אין עדיין מערכת אחודה הכוללת מידע מלא, עדכני ומקוון על כלל החיסונים בישראל. זאת אף שמשרד הבריאות השקיע בחמש השנים האחרונות עשרות מיליוני שקלים בהקמתן ובשדרוגן של מערכות מידע בתחום החיסונים.




תגובה
משרד הבריאות


9.	מערך החיסונים במדינה מנוהל במערכות קליניות של המשרד ובמערכות של קופות החולים, ככל פעילות רפואית אחרת המבוצעת על ידי מבצעים שונים. לטובת יצירת תמונה ממוחשבת כוללת ואמינה לגבי מספר מחוסנים והחיסונים שקיבלו מבצע המשרד את פרויקט "נחליאלי", הקמת מאגר החיסונים הממוחשב הכלל ארצי לטובת קבלת החלטות ועיצוב מדיניות. מאגר זה הוא שאפשר הפקת המידע הנדרש בעת מבצע "שתי טיפות" לחיסוני הפוליו ב 2013. עד כה נקלטו למאגר זה כלל חיסוני הפוליו. הרחבה לכל חיסוני הילדות על פי תכנית החיסונים צפויה להסתיים במהלך שנת 2014. המשרד רואה חשיבות רבה בהנגשת המידע הפרטני לכל אזרח. עד תום שנה זו יועבר המידע על חיסוני ילדות של מבוטח בכל אחת מקופות החולים לקופת החולים, גם אם החיסון בוצע בפועל במרפאות המשרד או ברשויות המקומיות. קופות החולים יוכלו להציג למבוטח או להוריו, באמצעים הקיימים ברשותן ועל פי הכללים שנקבעו, את המידע על החיסונים שבוצעו.
















































משרד הבריאות
המרכז הגריאטרי הממשלתי בראשון לציון

הגופים המבוקרים: משרד הבריאות, משרד האוצר, עיריית ראשון לציון, משרד הרווחה,קופת חולים מאוחדת, מכבי שירותי בריאות, הרשות הארצית לכבאות והצלה.


ליקוי

1.	אי מימוש החלטות ממשלה: הממשלה קיבלה שתי החלטות בשנים 2003 ו-2004 בעניין סגירת המרכז והעברתו לגורם חוץ-ממשלתי. בינואר 2014 - תשע שנים מאוחר יותר - המשרד ממשיך להפעיל את המרכז.


תגובה
משרד הבריאות


1.	בהתאם להחלטות הממשלה מס' 803 מיום 15.9.20013 ולהחלטת ממשלה 2481 מיום 15.8.2004 החל המשרד לפעול ליישום ההחלטה להעברת תפעול מרכז גריאטרי ראשל"צ לידי עמותה בשליטת עיריית ראשון לציון. משרד האוצר החל במגעים עם ארגוני העובדים וההסתדרות, ניסיונות מו"מ לא צלחו. בהתאם להחלטת ועדת השרים ולענייני חברה וכלכלה מיום 28.7.2008 הוחלט להעביר את המרכז הגריאטרי לניהול קופ"ח מאוחדת. משרד הבריאות התנגד להחלטה. המשרד אינו התנגד עקרונית להפעלת המרכז על ידי קופות החולים. הפתרון הרצוי בעיני המשרד הינו הסבה של מיטות וכוח אדם למיטות לגריאטריה פעילה. למהלך זה נדרש אישור משרד האוצר. למרות התנגדות המשרד החל לפעול ליישום החלטת הממשלה. הפעולות שננקטו על ידי המשרד:
	מרכז הגריאטרי החל בהדרגה להפסיק לקלוט חולים גריאטריים המשרד לקח חלק בתהליך לגיבוש פתרונות לכ"א: ניוד עובדים ותנאי פרישה. במהלך השנים נעשו מאמצים רבים להגיע להסכמות בדבר תנאי העסקה ופרישה של עובדים במרכז הגריאטרי ראשון לציון. סוגיות העובדים ועמדות ארגוני העובדים, הובאו בפני משרד האוצר במספר רב של דיונים . אבן הנגף העיקרית  מול עיריית ראשון לציון ולאחר מכן מול קופת-חולים מאוחדת הייתה הסירוב של שתיהן להעסיק את העובדים בהתאם להסכמים קיבוציים דבר שההסתדרות אינה יכולה לקבל בשום פנים ואופן. ב – 4/11 תנאי פרישת העובדים 


                   עוגנו בטיוטת הסכם  קיבוצי בין משרד האוצר להסתדרות. ההסכם היה אמור להיכנס לתוקף לאחר חתימת סיכום הדברים בין ההסתדרות לקופ"ח מאוחדת – מאחר וקופ"ח מאוחדת חזרה בה מכוונתה לקבל לידיה את המרכז הגריאטרי ראשון לציון - ההסכם לא נכנס לתוקף. משרד הבריאות אינו יכול להגיע להסכמות עם ארגוני העובדים. יישום ההחלטה יתבצע רק לאחר חתימת הסכם קיבוצי בין משרד האוצר והממונה על השכר בדבר תנאי העסקה ותנאי פרישת עובדים. נכון לסוף שנת 2013,קופ"ח מאוחדת סירבה להעביר לאחריותה את המרכז הגריאטרי לאור הקשיים הכלכליים בהן היא נתונה. עיריית ראשון לציון בעלת הקרקע ביקשה מהמדינה לפנות את הקרקע לטובת פעילות דיור מוגן במקום.  ביום 11/11/2013 התקיים דיון עם הממונה על השכר ואגף התקציבים באוצר בו השתתפו נציגי משרד הבריאות/  נציגי הסתדרות האחיות ונציגי ההסתדרות הכללית. הישיבה התקיימה לאחר הכרזת סכסוך עבודה של ההסתדרות בעקבות אי התקדמות למציאת פתרון המרכז הגריאטרי ראשון לציון והחלטת משרד הבריאות להעברת אחיות ממרכז גריאטרי ראשון לציון ליחידת המונשמים במרכז הגריאטרי שמואל הרופא. בדיון הציג משרד האוצר את עמדת האוצר כי ימשיך לעשות מאמצים למציאת גורם חוץ ממשלתי שייקח על עצמו את הפעלת המרכז הגריאטרי ראשון לציון, ללא כל התחייבות ללוחות זמנים. נציגי ההסתדרות התרעמו על הסחבת והודיעו כי אינם מוכנים לפתרון 	חלקי של העברת חלק מהעובדים ליחידות אחרות. לאור העובדה, כי אין גוף חוץ ממשלתי שייקח את הפעלת המקום ולאור העובדה שלא צלחו ניסיונות המו"מ עם ארגוני העובדים ומתוך מודעות לתחושות הקשות בקרב העובדים, משרד הבריאות קיים דיון רחב עם כל הגורמים במשרד לבחינת החלופות האפשריות לעתידו של המוסד. בינתיים שרת הבריאות החליטה להמשיך ולהפעיל את המוסד.


ליקוי


2.	נתונים ונזקים בגין הפעלת המרכז: משנת 2004 לא התקבלו במרכז קשישים נוספים, ובמהלך השנים נפטרו רבים מאלה שהתגוררו בו. עקב כך התפוסה של כ-100% בשנת 2004 ירדה בשיעור ניכר, ובינואר 2014 היו בו רק 44 קשישים, דהיינו 13% תפוסה בלבד. בפועל, המקום כמעט ריק. אף על פי כן במרכז ממשיך לעבוד צוות כוח האדם שהיה בו ב-2004, למעט אלה שפרשו לגמלאות (ירידה של כ-35% עד ל-194 משרות). מספר העובדים במרכז גדול בהרבה מהנדרש - מאות אחוזים מעל הנדרש בהתאם לתקן.





תגובה
משרד הבריאות


2.	המשרד לקח חלק בתהליך לגיבוש פתרונות לכוח אדם: ניוד עובדים ותנאי פרישה. במהלך השנים נעשו מאמצים רבים להגיע להסכמות בדבר תנאי העסקה ופרישה של עובדים במרכז הגריאטרי ראשון לציון. סוגיות העובדים ועמדות ארגוני העובדים, הובאו בפני משרד האוצר במספר רב של דיונים. אבן הנגף העיקרית  מול עיריית ראשון לציון ולאחר מכן קופ"ח מאוחדת הייתה הסירוב של שתיהן להעסיק את העובדים בהתאם להסכמים קיבוציים דבר שההסתדרות איננה יכולה לקבל בשום פנים ואופן. באפריל 2011 תנאי פרישת העובדים עוגנו בטיוטת הסכם  קיבוצי בין משרד האוצר להסתדרות. ההסכם היה אמור להיכנס לתוקף לאחר חתימת סיכום הדברים בין ההסתדרות לקופ"ח מאוחדת – מאחר וקופ"ח מאוחדת חזרה בה מכוונתה לקבל לידיה את המרכז הגריאטרי ראשון לציון - ההסכם לא נכנס לתוקף. המשרד מדגיש כי אינו יכול להגיע להסכמות עם ארגוני העובדים. יישום ההחלטה יתבצע רק לאחר חתימת הסכם קיבוצי בין משרד האוצר לממונה על השכר בדבר תנאי העסקה ותנאי פרישת עובדים.


ליקוי


3. 	הכנסותיו והוצאותיו של המרכז הגריאטרי במשך עשר השנים של הליך הסגירה - בעשר השנים 2013-2004 הפסידה המדינה יותר מחצי מיליארד ש"ח בעקבות ההחלטה לסגור את המרכז, שלא מומשה עד תחילת שנת 2014. מספר המאושפזים במרכז פחת בכ-87%. ההפסד נגרם, בין היתר, מסבסוד של המשרד בסך של כ-450 מיליון ש"ח, מתשלום של עשרות מיליוני ש"ח למוסדות אחרים ובכללם למוסדות פרטיים בגין הפנייתם של קשישים שהיו יכולים להתאשפז במרכז ומתשלום של כ-25 מיליון ש"ח לעיריית ראשון לציון בגין הפעילות במקרקעין ללא אישור עיריית ראשון לציון בשנים 2013-2004. כמו כן נמנעו מהמרכז הגריאטרי הכנסות של עשרות מיליוני ש"ח בגין קשישים שמשרד הרווחה יכול היה להפנות למרכז.


תגובה
משרד הבריאות


3.	בהמשך להחלטת שרת הבריאות והנחיית מנכ"ל המשרד, החל מ-1.1.2014 התחדשה קליטת הדיירים הסיעודיים במרכז גריאטרי ראשון לציון. בהתאם להנחיה, בחודש ינואר ייקלטו 10 דיירים.




ליקוי


4.	מחשוב ותקינות מבני ומתקני המרכז: המערכת הממוחשבת לניהול הטיפול הרפואי בחולה שהופעלה במרכז היא מיושנת ואינה תואמת את הסטנדרד המקובל במוסדות דומים בישראל. כמו כן, כשנתיים וחצי שהו קשישים רבים במבנים שלא היו מוגנים כראוי מפני שרפות; במרכז לא בוצעו במשך שנים רבות תיקוני בינוי ושיפור תשתיות שיבטיחו כי תנאי השהייה במרכז יהיו נאותים וכי יישמרו הוראות הבטיחות במקום. 


תגובה
משרד הבריאות


4.	המשרד פועל לשדרוג המערכת הקיימת במרכז הגריאטרי ראשון לציון, בהתאם לסטנדרט הקיים במרכזים הגריאטריים הממשלתיים. השדרוג מתוכנן להתבצע במהלך שנת 2014.


ליקוי


5.	ניסיונות להפעלת המקום כמרכז גריאטרי לאחר 2004: משנת 2004 נעשו כמה ניסיונות למצוא גורם אחר שינהל את המרכז כגון: הפעלה בידי מלכ"ר באמצעות עמותה עירונית, הפעלה בידי חברה ממשלתית עירונית ולאחר מכן הפעלה בידי קופת חולים מאוחדת. אולם ניסיונות אלו לא צלחו. מאוחדת שהסכימה להפעיל את המקום חזרה בה ועקב כך גם הסכם הפרישה שנחתם עם עובדי המרכז לא מומש. לנוכח זאת עובדי המרכז, הקשישים ובני משפחותיהם שרויים כעשר שנים באי-ודאות לגבי עתידם. בסוף דצמבר 2013 דיווח משרד הבריאות למשרד מבקר המדינה כי שרת הבריאות החליטה להפעיל את המרכז, והחל מינואר 2014 יופנו אליו מאושפזים ויושקעו באופן מיידי 200,000 ש"ח בשיפוץ תשתיות קיימות במרכז. 
	אשר להחלטת שרת הבריאות להפעיל את המרכז הגריאטרי מינואר 2014, העיר משרד מבקר המדינה כי נוכח החלטות הממשלה הקודמות בנדון לגבי סגירת המרכז הגריאטרי, יש לקבל את אישור הממשלה לגבי עתידו של המרכז, וזאת עוד לפני שיושקעו בו משאבים נוספים. בד בבד יש להסדיר עם עיריית ראשון לציון את השימוש בקרקע עליה ממוקם המרכז שהפעילות הבלתי מוסדרת שעושה בה משרד הבריאות גורמת לבזבוז כספים נוסף של מיליוני ש"ח.









תגובה
משרד הבריאות


5.	משרד האוצר מודע לכך שמשרד הבריאות החליט להמשיך להפעיל את המרכז ולא הביע מחאה אלא בקשה לשוב ולדון מחדש בצרכים ובאפשרות לסגירת המוסד.

היערכות שירותי הבריאות לעתות לחירום
מעקב מורחב

הגופים המבוקרים: משרד הבריאות; מכבי שירות בריאות, קופת חולים לאומית, קופת חולים מאוחדת, שירותי בריאות כללית; פיקוד העורף - צה"ל, מגן דוד אדום; המשרד להגנת העורף 


ליקוי


1. 	האחריות להכנת העורף לעתות חירום: משרד הביטחון הפיץ בפברואר 2011 את "תזכיר חוק היערכות העורף לשעת חירום, התשע"א-2011". אולם נכון לאוקטובר 2013, מועד סיום הביקורת - למעלה משבע שנים לאחר תום מלחמת לבנון השנייה ויותר מ-22 שנה מאז הקמת פיקוד העורף בצה"ל - אין עדיין חוק מקיף המסדיר את הטיפול בעורף בעתות חירום על כל היבטיו ומבהיר מהם הסמכויות ותחומי האחריות של כל אחד מהגופים הפועלים בתחום ומהם קשרי הגומלין ביניהם.


תגובה
משרד הבריאות


1.	הצעת החוק החדשה נמצאת בעבודת מטה ובאחריות משרד להגנת העורף. תקנות שעת חירום בהן מוגדרת סמכות הרשות העליונה נמצאת בעבודה מול משרד המשפטים. משרד הבריאות יבדוק האפשרות להעלות מחדש את נושא הסדרת סמכות הרשות העליונה לאשפוז באמצעות חקיקה.


תגובה
המשרד להגנת העורף


1.	בשבועות האחרונים, מאז הוקצה למשרד להגנת העורף ואיוש מערך ייעוץ משפטי עצמאי מוקצים משאבים ניכרים לקידום הנושא והוא מדורג בעדיפות עליונה. יעד לסיום הפצת תזכיר החוק ברבעון ב' 2014. 







תגובה
צבא ההגנה לישראל


1.	עמדתם של שר הביטחון, מנכ"ל משרד הביטחון,  הרמטכ"ל, סגן הרמטכ"ל ומפקד פיקוד העורף היא כי אין מקום לקיומו העצמאי של המשרד להגנת העורף. יש למנות סגן שר או ממונה במשרד הביטחון אשר יהיה אמון על תחום היערכות העורף. מערך משק לשעת חירום (מל"ח) וכן רשות החירום הלאומית (רח"ל) צריכים להיטמע במסגרת זו, במשרד הביטחון. בדיון שהתקיים בוועדת המשנה של ועדת החוץ והביטחון של הכנסת, לבחינת מוכנות העורף במצבי חירום, ביום 27.2.14, התחייב המשנה למנכ"ל משרד הבריאות לחדש את העבודה בנושא תזכיר החוק כפי שמצוין בדוח.


ליקוי


2.	סמכות הרשות העליונה לאשפוז: כבר בדוח המיוחד מ-2007 נמצא כי לרשות העליונה לאשפוז אין סמכות להנחות את מוסדות הבריאות - דבר שעלול להקשות את תפקודה. בביקורת עלה כי כבר בשנת 1995 החל משרד הבריאות לקדם טיוטה להצעת חוק בנושא מערך הבריאות בשעת חירום. ואולם עד למועד סיום הביקורת הנוכחית באוקטובר 2013, ואף שחלפו כ-18 שנה מאז הטיוטה הראשונה, טרם גובש סופית חוק המסדיר את סמכויות הרשות העליונה לאשפוז. הדבר עלול לפגוע בהיערכות מוסדות הבריאות לעתות חירום ובתפקודם בחירום. יש לראות זאת בחומרה.


תגובה
המשרד להגנת העורף


2.	הצעת החוק המתגבשת כוללת גם הוראות להסדרת הנושא, באופן כללי.


ליקוי


3. 	החובה בחוק ביטוח בריאות ממלכתי למתן שירותי רפואה בקהילה בעתות חירום: חוק ביטוח בריאות ממלכתי, התשנ"ד-1994 (להלן - החוק), אינו מתייחס במפורש למתן שירות רפואי בקהילה בעתות חירום. בהיעדר התייחסות מפורשת בחוק לשעת חירום, יש קושי לקבוע על מי חלה האחריות למתן שירות רפואי בעתות חירום, ובאיזה היקף. כבר בדוח המיוחד בשנת 2007 קבע משרד מבקר המדינה כי יש להסדיר בחוק את היערכותן של קופות החולים לעתות חירום ואת היקף השירותים והטיפולים הרפואיים שיינתנו בעתים כאלה לאוכלוסייה. ואולם עד למועד סיום הביקורת הנוכחית (אוקטובר 2013) לא הסדיר משרד הבריאות את הנושא בחוק או בכל דרך אחרת. 




תגובה
משרד הבריאות


3.	חוק ביטוח בריאות ממלכתי חל הן בעיתות שגרה והן בעיתות חירום. מעבר לחובתן ה"פנימית" של הקופות להתאים את אופן מתן השירותים לצרכים ולאילוצים, לרבות אלה הנובעים ממצב חירום, הן כפופות גם לחובות חיצוניות על פי הדינים המסדירים הפעלת שירותים חיוניים בשע"ח, המקנות לרשויות המדינה את הסמכות לתת להן הוראות ספציפיות כיצד לפעול".


ליקוי


4. 	משימות הקופות בעתות חירום והסתייגויותיהן: תגובת משרד הבריאות לטענות הקופות לגבי הצורך בהסדרת הנטל הכספי עליהן בעתות חירום ולגבי אופן הכנתן ברגיעה, הייתה כי "ההיערכות למצבי חירום היא חלק מהשוטף ואחריות כל גוף לספוג את ההיערכות. עם זאת נמשיך במאמצנו לנסות להשיג תקציב לעיבוי ההיערכות בפניות חוזרות לאוצר". בכך לא הוצג פתרון שיניח את דעתן של הקופות. הכללית - הקופה הגדולה ביותר, המבטחת 55% מהאוכלוסייה - טוענת כי מאחר שהמדינה אינה מקצה מקורות מימון ומשאבים לתכנון ולהיערכות למצבי חירום, היא אינה יכולה להיערך כנדרש. התקציב שהשקיעה בהיערכות, שנלקח מתקציבה השוטף, אינו מאפשר מוכנות מיטבית, וקיימים תרחישים שהיא אינה יכולה להיערך אליהם. משרד הבריאות אף לא בדק אם הקופות מסוגלות לעמוד בנדרש מהן בעתות חירום. כבר לפני שבע שנים העיר משרד מבקר המדינה כי יש להסדיר בחוק את היערכותן של קופות החולים לעתות חירום, ואץ היקף השירותים הרפואיים שיינתנו בעתים כאלה לאוכלוסייה. ואולם נכון לאוקטובר 2013 לא הוסדר הנושא בחוק. ראוי להסדירו בהקדם כדי להבטיח רמת שירות ראויה לאוכלוסייה.


תגובה
המשרד להגנת העורף


4.	הצעת החוק המתגבשת כוללת גם הוראות להסדרת הנושא, באופן כללי.


תגובה
קופת חולים מאוחדת 


4.	תקציב הקופות נועד למתן שירות רפואי בהתאם לסל השירותים הקבוע בחוק. הצבת דרישה לקופות לממן את היערכות למצב חירום צריכה להיות מלווה בתקציב ייעודי שלא יבוא על חשבון תקציב השירותים הרפואיים, או בחקיקה מתאימה. משרד הבריאות פנה באוקטובר 2013 לקופות החולים וביקש את העלויות הנדרשות לצורך היערכות לשעת חירום. עד כה לא תוקצבה הקופה עבור דרישות אלו.




ליקוי


5. 	עד למועד סיום הביקורת באוקטובר 2013, לא נקבע בחוק או בנהלים היקף השירותים שעל קופות החולים לספק בהתאם למצבי לחימה שונים ובהתאם למשך הלחימה, במטרה להבטיח רמת שירות ראויה לאוכלוסייה. 


תגובה
משרד הבריאות


5.	ראה תגובה לליקוי 3.


תגובה
קופת חולים מאוחדת


5.	אין חוק או חוזר או נוהל המגדירים את השירותים שעל קופות החולים לספק בהתאם לתרחישי החירום השונים. כל קופה, במסגרת נהלי החירום שלה, הגדירה מהם שירותי הרפואה אותם היא מעניקה למבוטחיה וזאת בהתאם למצבי הכוננות השונים המוגדרים. באוגדן האב לשע"ח (אוגוסט 2011) של מאוחדת בפרק ו' פסקה ד' מפורטים השירותים הרפואיים המוענקים למבוטחים בחירום בחלוקה: חיוני / חשוב / רצוי / לא בהכרח בחירום.  מאוחדת תומכת בהמלצת הביקורת כי יש לקבוע סדרי עדיפויות למשימות הלאומיות המוטלות בעתות חירום על קופות החולים.

ליקוי

6.	בביקורת עלה כי הקופות התייחסו בנוהליהן באופן כללי לאפשרות לנדידת אוכלוסייה בין אזורים בארץ, ואולם נמצא כי אין היערכות פרטנית ראויה לאפשרות זו, כגון הכנת תכניות לרענון הסגל הרפואי עם התמשכות הלחימה, לניוד רופאים ואנשי סגל מאזור לאזור ולתגבור כוח האדם. לדעת משרד מבקר המדינה על משרד הבריאות להביא בחשבון מצבים אפשריים של נדידת אוכלוסייה בעתות חירום, ולהסביר לציבור כי בעת פינוי עצמאי על המתפנים לוודא כי יש שירותי רפואה באזור שבחרו להתפנות אליו. כמו כן על המשרד לוודא כי הקופות מפזרות את כוח האדם בין האזורים השונים באופן מיטבי ובהתאם לביקוש לשירותים הרפואיים.




תגובה
קופת חולים מאוחדת


6.	מאוחדת מצטרפת לעמדת מכבי ומשרד הבריאות כפי שהובאו בדו"ח "כי בפינוי לאזור שקיימת בו כבר תשתית רפואית בקהילה, ניתן לעבות את השירות באותו אזור. אולם בפינוי לאזור שאין בו תשתית קיימת (כמו למשל במרחב קציעות, באזור ים המלח ובערבה) לא ניתן לצפות שהקופות יוכלו להגיש שירותים. משרד הבריאות השיב בנובמבר 2013 כי במלחמה כוללת לא ניתן יהיה לנייד עובדים ממקום למקום בלי לפגוע בשירות הרפואי באותו אזור". הפתרון הפרטני יבחן בשעת אמת בהתאם להיקף המשאבים הנתון נכון לאותו מועד.


תגובה
קופת חולים לאומית


6.	מערכת המיחשוב הותאמה למתן שירות רופא/אחות/ בית מרקחת וכו' לכל מטופל בכל סניף. יש אפשרות למתן טיפול לאוכלוסייה נודדת גם בסניפים שאינם סניף הרישום" של המבוטחים בזמן אירוע, לפי צורך, יתוגבר כוח האדם ויותאמו שעות הפעילות במרכזים הרפואיים.


ליקוי


7.	זמינות הסגל הרפואי: 1. הרשות העליונה לאשפוז והאגף לשע"ח לא ביצעו ניתוח כמותי של כוח האדם הזמין לטובת מערך הטיפול הרפואי בקהילה, אף על פי שכבר ב-2001 הצביע "תרחיש הייחוס הענפי למערכת הבריאות" על הצורך בכך (ראו גם בהמשך). לא נמצא כי הרשות העליונה לאשפוז או האגף לשע"ח ביצעו ניתוח כמותי, בהתבסס על נתוני הביקוש הצפויים, לשם תכנון המענה הנדרש ממערכת הבריאות בחירום. 2. החובה להתייצב לעבודה במפעל חיוני או במפעל למתן שירותים קיומיים אינה חלה על אישה בהיריון או על אישה בשנה שלאחר הלידה. יש גם להביא בחשבון שלא כל העובדים שיוצאו להם צווי ריתוק אכן יתייצבו לעבודה. ראוי לאמוד תקופתית את החסרים הצפויים בעתות חירום בכוח האדם של היחידות לטיפולי הבית בקופות החולים ולתכנן את הדרכים לצמצמם.







תגובה
משרד הבריאות


7.	הנושא יטופל במסגרת וועדה מייעצת לכוח אדם בשעת חירום. ייקבעו מפתחות תקני כוח אדם למרפאות הקהילה בקופות החולים וההמלצות יובאו לאישור הרשות העליונה. בשלב הבא יבוצע מיפוי פערים בהשוואה למפתחות שייקבעו ויבוצע הליך לצמצום פערים.


תגובה
קופת חולים מאוחדת


7.	מאוחדת מטפלת בשגרה בריתוק משקי של מירב כוח האדם השכיר לטובתה בחירום. עדין, היקף כוח האדם המרותק בחירום נמוך ממצבת כוח האדם בשגרה. בידי מאוחדת נתונים בדבר היקף כוח האדם שיעמוד לרשותה בחירום בכל עת שתידרש. כמו כן, מחוזות מאוחדת הכינו תכנית פריסת מרפאות מצומצמת וזאת בהתאם למדיניות המיגון והיקף כוח האדם


תגובה
כללית שירותי בריאות


7.	הכללית מקבלת את המלצת הביקורת לבחון כחלק מההיערכות לעתות חירום את שיעור הנוכחות הצפוי של כוח האדם במצבי החירום השונים. עם זאת מכיוון שהבחינה אמורה להתייחס לכלל התייצבותם של עובדי מוסדות הבריאות, הכללית תפנה למשרד הבריאות ולרשות העליונה לאשפוז על מנת לקבוע מתווה אחיד לביצוע הסקר.  


ליקוי


8.	פיזור המרפאות האחודות למתן שירות לחברי כל קופות החולים: מערכת הבריאות אמורה להפעיל בעתות חירום כ-300 מרפאות אחודות ממוגנות בפריסה ארצית. ואולם נמצא כי אזורים רבים מרוחקים מהמרפאה האחודה הקרובה ביותר אליהם. כך למשל, במחוז חיפה אין מרפאות אחודות בעין הים, בקריית שפרינצק ובקריית חיים.


תגובה
משרד הבריאות


8.	הכלל הוא כי יש להפעיל את מירב השירותים הרפואיים בקהילה. עם זאת מוגדר בכל קופה ההיקף המינימלי של השירות הרפואי שיופעל במידה ויידרש צמצום השירותים, במסגרת פריסת מרפאות אחודות (קו אדום). מידי שנה נבחנת מחדש פריסת המרפאות האחודות ומתואמת על ידי רופא מחוז לשכת בריאות בפריסה גאוגרפית של גבולות מחוז לשכת הבריאות ועל פי נוהל "הפעלת מרפאה אחודה בשעת חירום"



ליקוי


9.	מיגון המרפאות האחודות: עובדי הקופות עצמן הם שמיפו את מצב המיגון של רוב המרפאות, אף על פי שאינם מוסמכים לכך. רמת המיגון של רוב המרפאות לא נבדקה ואושרה בידי פיקוד העורף או בידי גורם מוסמך אחר. על גורם מוסמך לקבוע את רמת המיגון של המרפאות האחודות שאמורות לפעול בעתות חירום.


תגובה
משרד הבריאות


9.	המיגון יבוצע במסגרת תוכנית עבודה שנתית בסיוע מחלקת מיגון פקע"ר.


תגובה
קופת חולים מאוחדת


9.	קופות החולים נדרשו למפות את מתקניהן ולציין בכל מתקן מהי רמת המיגון הקיימת (מקלט / ממ"ד / ממ"ק). כמו כן מאוחדת נדרשה למפות את רמת המיגון של המתקן בהתאם לאמות מידה שנקבעו ע"י פיקוד העורף. אישור המתקנים מותנה באישור פיקוד העורף. ביקור במתקנים ואישורם מותנה בזמינות מהנדסי פיקוד העורף ולא של הקופות.

תגובה
קופת חולים לאומית


9.	הנושא מתורגל אחת לשנה במסגרת תרגיל נקודת מפנה.


ליקוי


10.	גיבוי לתשתיות המרפאות האחודות: לרוב המרפאות האחודות אין אמצעי גיבוי כגון גנרטור חירום או מכלי מים רזרביים שיאפשרו פעילות רציפה שלהן גם לאחר פגיעה בתשתיות. 





תגובה
משרד הבריאות


10.	במהלך 2014 יבוצע סקר תשתיות בכל המרפאות האחודות בנושא האלמנטים החיוניים, במסגרת תוכנית עבודה שנתית בסיוע מחלקת מיגון בפקע"ר.


תגובה
קופת חולים מאוחדת


10.	לנושא משמעות תקציבית כבדה מאד. כמו כן משמעות הנדסית כבדה – לא בהכרח שאפשר למקם מיכל מים רזרבי בכל מרפאה. התקנת גנרטור חירום ניתן לביצוע רק במרפאות בבעלות מאוחדת הממוקמות במבנים עצמאיים ואינן ממוקמות בבתי דירות או קניונים (מדובר ב – 24 מרפאות שעלות הביצוע כ – 10 מש"ח).


תגובה
קופת חולים לאומית


10.	תקשורת במרפאות האחודות: בסניפים הגדולים והבינוניים של הקופה יש תמיד 2 קווי תקשורת, היכן שניתן מספקים שונים (בזק/הוט/סלקום) קיימים מכשירי מירס להנהלה ולחמ"ל הארצי, לכל חמ"ל מחוזי ולגורמי הביטחון שבאחריות המערך. לגבי מחוללי חירום ועתודות מים – אין גיבוי.


תגובה
המשרד להגנת העורף


10.	הצעת החוק המתגבשת כוללת גם הוראות להסדרת נושא זה, באופן כללי.


ליקוי


11.	ביטוח הסגל הרפואי הפועל במרפאות האחודות: רוב קופות החולים לא הסדירו ביטוח לאנשי סגל מקופות אחרות שיישלחו לתגבר מרפאות אחודות בשעת חירום.


תגובה
קופת חולים מאוחדת


11.	ככלל, הביטוח אינו מחריג מצבים של חירום. על כן עובדים המתייצבים  לעבודה בשע"ח, אם בקופה ובין אם מחוץ לה,  מכוסים במסגרת הביטוח  הלאומי  ובמסגרת ביטוחי האחריות המקצועית של מאוחדת כבשגרה.




תגובה
קופת חולים לאומית


11.	הכיסוי שיש לקופות החולים במסגרת הביטוח לרשלנות רפואית, הינו לטיפול במבוטחי הקופה בלבד. בכדי לפתור סוגיה זו, נדרשת קבלת החלטה אחידה בין הקופות, או לחילופין – הנחיה של משרד הבריאות.


ליקוי


12.	תרגול הפעילות במרפאות האחודות: משנת 2007 ועד למועד סיום הביקורת לא בוצע תרגול מלא וכולל לבחינת תפקודן של המרפאות האחודות, לרבות אופן איושן בעתות חירום, קבלת נתונים מתיקי חולים שאינם מהקופה המפעילה את המרפאה, עמידות מערכות התקשורת והמחשוב והעברת דגימות למעבדות. 


תגובה
משרד הבריאות


12.	מתוכנן תרגול הפעלה מלאה בפועל של מרפאה אחודה במסגרת שנת העבודה 2014-2015.

ליקוי


13. 	סגל היחידות לטיפולי בית: היחידות לטיפולי הבית בקופות, המטפלות בשגרה בכ-31,000 חולים, נעזרות גם בשירותיהן של חברות חיצוניות. כמו כן נחתמים הסכמים מקומיים עם רופאים עצמאיים לטיפול במאושפזי הבית. רופאים אלו מועסקים בדרך כלל בבתי חולים או בקופות חולים נוספות, ושירות זה ניתן על ידם כעבודה נוספת. קיים חשש כי בעתות חירום ירותקו רופאים אלו למקום עבודתם או יגויסו לשירות מילואים. דבר זה עלול לפגוע בטיפול בשעת חירום בחולים רבים המטופלים על ידי היחידות לטיפולי בית. כמו כן לא הוערך מספר הצוותים לטיפולי בית שיידרש למתן מענה הולם בשעת חירום. קיים חשש כי חולים המשויכים ליחידות לטיפולי בית ושלא יטופלו, יעמיסו את בתי החולים בפעילות.


תגובה
משרד הבריאות


13.	נושא זה יטופל בשנת העבודה 2014 במסגרת וועדה מייעצת לכוח אדם בשעת חירום. יוגדרו מפתחות תקן כוח אדם למרפאות הקהילה לרבות כוח אדם רפואי של היחידות לטיפולי בית. בשלב הבא יבוצע מיפוי פערים בהשוואה למפתחות שייקבעו ויבוצע הליך לצמצום פערים.




תגובה
קופת חולים לאומית

13.	במחוז ירושלים וצפון נערכים להגדלת המחלקה לטיפולי בית ע"י אחיות מהמרפאות. מופיע בפק"ל שעת חירום של המחוזות ברמה שמית. במחוז מרכז יתבצע איוש הצוותים ע"י יחידות טיפולי בית קיימות.


ליקוי


14.	אומדן מטופלים: בביקורת לא נמצא כי במשרד הבריאות ובקופות נערך אומדן של מספר מטופלי הבית הצפויים בחירום, בהתחשב בפינוי מטופלים מביתם למוסדות גריאטריים (בין היתר בגלל צפי להיעדרות של מטפלים זרים) מחד, ובתוספת המטופלים עקב שחרור מוגבר מבתי החולים כדי לפנות מיטות לנפגעים (בהתאם לתכניות המבצעיות) מאידך. 


תגובה
משרד הבריאות


14.	רשימה של מטופלי בית קיימת בכל הקופות ומתעדכנת מעת לעת. על פי סיכום עם הקופות רשימות מרותקי הבית וחולי הדיאליזה יועברו אל משרד הבריאות עם הכרזת מצב חירום. היקף הורדת תפוסות בתי חולים ושחרור חולים לקהילה הינו משתנה לאור המצב גודל וסוג האירוע . באגף לגריאטריה של משרד הבריאות בוצע מיפוי הרחבת פריסת המיטות במוסדות הגריאטריים ונקבעו יעדי פינוי על פי מרחבים גיאוגרפיים של מחוזות לשכות הבריאות . לאגף הגריאטריה יש נתונים של היקף המיטות לקליטת חולים מהקהילה ומבתי חולים בשעת חירום.


תגובה
קופת חולים מאוחדת


14.	מצבת הרופאים בחירום מותנית בהגדרת המצב (מצב מיוחד בעורף / מלחמה) והיקף הגיוס. לאור זאת הקצאת כוח אדם למשימות תבחן בזמן אמת עפ"י סדרי עדיפויות של מאוחדת. נכון להיום נמצאים 60 חולים מונשמים בטיפול יחידות לטיפולי הבית של מאוחדת. אין ביכולת הקופות לקלוט חולים מונשמים או סיעודיים מורכבים בקהילה. הדבר מחייב פתרון מערכתי במסגרת מוסדות גריאטריים. אין לקופות את המשאבים לטפל בחולים מהסוג הנ"ל.




תגובה
קופת חולים לאומית


14.	במחוז ירושלים וצפון, על פי תוכנית שעת חירום יערכו ביקורי בית בבתי המבוטחים גם לצורך לקיחת דמים.
	במחוז צפון דיגום בשעת חירום יבוצע ע"י 3 גורמים :
	צוותי טיפולי בית קיימים, ספקי חוץ, תגבור צוותי מעבדה (לבורנטים).


ליקוי


15.	היערכות לביקורי בית כולל אמדן ביקורים צפוי - הקופות דיווחו על כ-128,000 ביקורי בית של רופא בשנת 2012 (נוסף על ביקורי סגל היחידות לטיפולי בית, המטפלות בכ-31,000 חולים בביתם). ביקורים אלה כוללים ביקורי נוחות, שמחלקם אפשר להימנע בעתות חירום. ואולם אין בקופות אומדן של הדרישה לביקורי בית, בשל חוסר יכולתם של חולים להגיע למרפאה בעתות חירום, ולא נמצא שהקופות נערכו למתן מענה ראוי לצורך בביקורים כאלה.


ליקוי


16.	משרד הבריאות גיבש ב-2008 טיוטת נוהל לטיפול באוכלוסייה השוהה בעתות חירום בבית או במקלט, והקופות מכבי ומאוחדת כללו את הוראותיו בנוהל שלהן ופרטו בו את אופן הטיפול בחולים השוהים במקלטים; הקופות הכללית ולאומית לעומת זאת מסתייגות מהוראות הנוהל, וטוענות שהנוהל אינו ישים עקב צפי לחוסר במשאבים. האגף לשע"ח היה אמור לבחון את נוהל ביקורי הבית בחירום ולעדכנו עד לסוף יוני 2013. אולם עד למועד סיום הביקורת לא פנה האגף לקופות לקבל את התייחסותן לנושא, הנוהל לא עודכן ואין פתרון מוסכם לשיטת מתן המענה הרפואי לכלל האוכלוסייה האזרחית בבית או במקלטים. 


תגובה
משרד הבריאות


16.	הנוהל נמצא בשלבי סיום. הועבר להתייחסויות ואישור של הרשות העליונה.



ליקוי


17.	שירותי טלרפואה בעתות חירום - קופות החולים מפעילות שירותי טלרפואה בהיקפים ניכרים לאלפי חולים בבתיהם (למשל לחולי אי-ספיקת לב ומחלת ריאות חסימתית). השירותים כוללים תמיכה וייעוץ באמצעות מערכת מחשב הנמצאת בבית החולה ומחוברת למוקד מיוחד בקופה או בבית חולים. משרד הבריאות והקופות עדיין לא קבעו כללים ונהלים בדבר שירותי הטלרפואה שיינתנו בעתות חירום ולא נערכו למתן השירותים, ויש חשש שחולים אלה יגדשו את בתי החולים והקופות אם לא ימשיכו לקבל את השירות בבתיהם. 


תגובה
משרד הבריאות


17.	בשלב ראשון יוסדר נושא טלרפואה לנפגעי דחק בשעת חירום. המוקד יימצא בבתי החולים הפסיכיאטריים ובמרכזי התמיכה הנפשית ברשויות המקומיות. קיים חוזר "אמות המידה להפעלת שירות בריאות מרחוק טלה-רפואה" חוזר מנהל הרפואה מ- 20 מאי 2012 חוזר זה המיועד לשגרה, תיבחן ישימותו לעתות חירום מול מנהל הרפואה.


ליקוי


18. 	מלאי תרופות לשימוש הקהילה בעתות חירום: בפברואר 2003 החליטה הרשות העליונה לאשפוז לפנות ליבואנים ולספקים בבקשה שיגדילו את מלאי התרופות לשעת חירום הקיים ברשותם, וכמו כן הוחלט לפנות בבקשה דומה לבתי החולים, לקופות החולים ולחברת "שראל". בשנת 2007 נבדק שוב, כחלק מהפקת הלקחים ממלחמת לבנון השנייה, נושא אספקת התרופות על ידי קופות החולים לחולים כרוניים בעתות חירום. בבדיקה עלה כי רמות המלאי נקבעות בהתאם למדיניות הקופות, וכי לא ניתן להבטיח שנשמר בכל קופה מלאי מספיק ולו לחודש ימים. עד למועד סיום הביקורת - יותר מעשור לאחר קבלת ההחלטה לפנות ליבואנים ולספקים וכשש שנים מאז הבדיקה שהעלתה כי הקופות אינן מבטיחות לשמור על מלאי לעתות חירום - לא הוסדר הנושא עם הקופות ולא הועברה פנייה ליבואנים ולספקים.


תגובה
משרד הבריאות


18.	באגף לשעת חירום מבוצעת עבודה לקביעת תקני מלאי תרופות לקהילה לשעת חירום בשיתוף קופות החולים ועל בסיס נתונים של צריכת תרופות בשגרה בקופות החולים.




תגובה
קופת חולים מאוחדת


18.	לנושא שתי חלופות: 1. רמות מלאי עבור הקהילה במחסני משרד הבריאות.
	2. משרד הבריאות יגדיר רשימת תרופות חיוניות, יתקצב את הנושא והקופות יחזיקו ברמות מלאי תרופות חיוניות כפי שיוגדר ע"י המשרד.


תגובה
קופת חולים לאומית


18.	נכון להיום טרם התקבלו הנחיות ממשרד הבריאות או מגורם ממשלתי אחר בנושא של מלאי תרופות בקופת החולים לשעת חירום. באופן שוטף, בתי המרקחת של לאומית מחזיקים במלאי תרופות סמים בהתאם להנחיות בתקנות הרוקחים, ומחזיקים  מלאי ממוצע של 15 ימי עבודה עבור שאר התכשירים. במחסני הקופה קיים מלאי נוסף של 15 ימים בממוצע.


תגובה
המשרד להגנת העורף


18.	ועדת המל"ח העליונה (ומ"ע) בישיבתה מיום 16.1.2014 מינתה ועדת משנה בנושא מלאים אסטרטגיים. מנכ"ל משרד הבריאות חבר בוועדה, ונושא המלאים האסטרטגיים של משרד הבריאות יידון במסגרתה.  יעד לסיום- 31/5/2014.


ליקוי


19.	מיגון מטות החירום וחדרי המצב מטה הרשות העליונה לאשפוז, שאחראי להפעלת מערכת הבריאות במדינת ישראל בעתות חירום, ממוקם באחד ממבני משרד הבריאות בתל אביב ואינו ממוגן כלל. גם מטה (חמ"ל) הרפואה של פיקוד העורף בצה"ל שוכן בבניין שאינו ממוגן. במטות המחוזיים של משרד הבריאות וכן בהנהלות קופות החולים ובמטות המחוזיים שלהן נמצאו חדרי מצב שאינם בנויים או ערוכים באופן שהולם את ייעודם. משרד הבריאות ופקע"ר לא בחנו האם סביר בעתות חירום להפעיל חדרי מצב בקומות גבוהות של בניינים רבי-קומות, שם ממוקמים חלקם. משרד מבקר המדינה מעיר כי על משרד הבריאות ועל קופות החולים לוודא שבכל המטות שלהם - ראשיים ומחוזיים כאחד, יופעל חדר מצב המתאים לייעודו מבחינת גודלו, מיקומו ומיגונו. על קופות החולים להכין למטות ההנהלה ולמטות המחוזיים חדר מצב חלופי ראוי. כמו כן מן הראוי שיהיו לגופי החירום השונים אמצעי תקשורת ייעודיים לעתות חירום, כך שיוכלו לתקשר ביניהם.



תגובה
משרד הבריאות


19.	במחוזות בהן בהם קיים ממ"ד – חדר המצב של המחוז ממוקם בחדר זה כך שהוא מתאים לייעודו. בשאר המקומות המשרד פנה לקבלת תקציב ייעודי לנושא אך זה טרם התקבל, כמו גם לתקצוב להקמת חדר מצב חלופי.


תגובה
קופת חולים מאוחדת


19.	בהנהלת מאוחדת ובמחוזות קיימים חדרי מצב ראשיים וחלופיים הנותנים מענה לצרכים. התקשורת בחירום תתבסס על טלפון קווי, סלולארי ורשת מירס ותפעל בהתאם לזמינות שתהא באותה עת לכל המשתמשים. אין באפשרות מאוחדת לממן מכשירים לוויניים או התחברות לתכנית "רדיו לאומי".


תגובה
קופת חולים לאומית


19.	קיימים בהנהלה ובמינהלות המחוזות חדרי מצב אך אין בהם חדרי גיבוי חלופיים. יש טלפונים ניידים לעובדים. קיימים מכשירי מירס להנהלה ולחמ"ל הארצי, לכל חמ"ל מחוזי ולגורמי הביטחון שבאחריות המערך.


תגובה
כללית שירותי בריאות


19.	הכללית מציינת, כי במהלך השנים האחרונות הנהלת הכללית פנתה למשרדי הממשלה השונים ולרשות העליונה לאשפוז בדרישה להקצות תקציבים לצורכי מיגון והיערכות לחירום. פניות אלו לא זכו לאוזן קשבת מצד משרדי הממשלה. היעדר התקצוב הייעודי לנושא שע"ח מונע מהכללית להתכונן ברמות טובות יותר לתרחישי החירום השונים, והתקציב המושקע בנושא זה הלקוח מתקציבה השוטף של הכללית אינו מאפשר מוכנות סבירה. 
	עם זאת, הכללית מתכוננת עפ"י יכולתה לתרחישי החירום השונים, ועושה מאמצים רצופים כדי לשפר מוכנות זו, הן במוכנות בתי החולים והן במוכנות הקהילה ובמסגרת זו ירועננו ההנחיות למוסדות לבחון במסגרת המקורות התקציביים הקיימים אפשרות לשיפור המיגון של חדרי המצב במטות המוסדיים.




ליקוי


20. 	הטיפול בנפגעי חרדה: במלחמת לבנון השנייה דווח על 4,547 נפגעי דחק וחרדה. עד אמצע שנת 2013 הכין משרד הבריאות 64 אתרי דחק, כדי שהנפגעים לא יציפו את בתי החולים ויקשו עליהם לטפל בפצועים. משרד הבריאות מסר כי פריסת האתרים נקבעה לפי תרחיש הייחוס, בהתאם למספר הנפגעים המשוער ולמידת קרבתם למוסדות פסיכיאטריים גדולים. בבדיקה נמצא כי לא נקבע מפתח מושכל לפיזור אתרי הדחק כך שתובטח נגישות מיטבית לאתרים בכל האזורים המאוימים בארץ, ואכן קיימים אזורים מאוימים בהם אין די אתרי דחק. על הרשות העליונה לאשפוז ופיקוד העורף להגדיר אמות מידה לפריסת אתרי הדחק כך שבעתות חירום תתקבל פריסה מיטבית של מרכזי הטיפול. 


תגובה
משרד הבריאות


20.	עודכן נוהל המענה לנפגעי דחק במסגרת הקמת מרכזי תמיכה נפשית (מת"ן) המגדיר כי באחריות ראש הרשות המקומית הקמה והפעלה של מרכז התמיכה הנפשי. הסיוע והניהול המקצועי הינו של משרד הבריאות בשיתוף אנשי המקצוע של הרשות המקומית.


תגובה
צבא הגנה לישראל


20.	בהתאם למסמך "עקרונות שיתוף הפעולה בין משרד הבריאות וצה"ל", סעיפים 1.5 ו- 2.1, משרד הבריאות אמון על תכנון, פריסת והפעלת מערך האשפוז והרפואה בקהילה (כגון מרכזי דחק) ואילו פקע"ר שותף בקביעת צרכי התכנון. הצעת הנוהל המוזכרת בדוח, אשר גובשה על ידי משרד הבריאות, מוכרת לפקע"ר וגובשה בסיועו.


ליקוי


21. 	הקצאת רופאים: 1. לפי נתוני מכבי ומאוחדת, בכמה מחוזות של הקופות קיים פער ניכר בין הביקוש הצפוי לשירותי מרפאה בעתות חירום לבין מספר הרופאים שיהיו זמינים לתת מענה לביקוש זה. 2. נמצא כי ההחלטה על שיבוץ הרופאים בקהילה בעתות חירום נתונה בידי צה"ל בלבד, לאחר שמוסדות הבריאות השונים מוסרים לו את בקשותיהם. לקופות החולים אין חלק בהחלטה הסופית, למרות תפקידן החשוב בעתות חירום, והיא מתקבלת בידי סגן קרפ"ר, בהתייעצות עם נציג משרד הבריאות.




ליקוי


22. 	רכב ממוגן להסעות: 1. צוותים רפואיים מטפלים - נמצא כי לא תוכננה היערכות להקצאת כלי רכב ממוגנים למערכת הבריאות בקהילה עבור סגל ביקורי הבית והצוותים לטיפול באוכלוסייה במקלטים. 2. הסעת צוותים - נמצא כי לא נבחן נושא הסעת עובדי מערכת הבריאות האמורים לאייש, למשל, את המרפאות האחודות ונושא הסעת ילדי אותם עובדים למעונות ילדי העובדים בקהילה ובבתי החולים. 3. מסירת בדיקות דם ודגימות מעבדה - לדעת קופות החולים לא ניתן להבטיח העברת בדיקות דם ודגימות, החיוניות לאבחון, למעבדות המרכזיות, ובפרט כשיידרש לכך רכב ממוגן.


תגובה
משרד הבריאות


22.	בימים אלו מתבצעת עבודת מטה של האגף לשעת חירום עם משרד התחבורה להקצאת רכבים ממוגנים למערכת הבריאות בעיתות חירום.


תגובה
קופת חולים מאוחדת


22.	מאוחדת תשמח להשתתף בכל צוות שיוקם ויביא להגדלת מצבת הרופאים בקופה בחירום. מאוחדת פועלת בשגרה לרתק משקית את כלל בעלי התפקידים, זוטרים כבכירים, לעת חירום מול הממונה על העבודה במשרד הכלכלה. למאוחדת הסכם הובלת דמים עם מספר חברות. ההסכם הקיים מחייב את המובילים לתת שירות גם בעת חירום, אם ברכבים אורגניים אם ברכבים מושכרים.


תגובה
קופת חולים לאומית


22.	הסכם הובלת דגימות מעבדה עם ספק השינוע כולל התייחסות לשעת חירום: מערכות שינוע יפעלו גם במצב חירום. לעניין זה מובהר כי לאומית משתייכת למשק לשעת חירום, והמציע יידרש לספק את השירותים גם בשעת חירום.




ליקוי


23. 	מיגון אישי: באגף לשע"ח אין אומדן לגבי הדרישה הצפויה למיגון אישי כגון קסדות ואפודי מגן עבור כלל הצוותים הרפואיים של משרד הבריאות ושל קופות החולים שאמורים בעתות חירום לספק שירות ולנוע בדרכים - וממילא לא ידוע מהם החסרים שיש להשלימם.


תגובה
משרד הבריאות


23.	תבוצע בדיקה מחודשת של כמות מיגון אישי הנדרשת ותוגש דרישה תקציבית להשלמת הרכש. (בתי חולים, מוסדות אשפוזיים, לשכות בריאות וקופות חולים).


ליקוי

24. 	אבטחת בתי החולים: משרד הבריאות, פקע"ר והמועצה לביטחון לאומי לא הסדירו מ-2007 ועד למועד סיום הביקורת את מערך האבטחה בבתי החולים בעתות חירום, באופן שיאפשר להם להמשיך לתפקד ללא הפרעה, במיוחד במקרה של בהלה ושל הגעת נפגעי חרדה רבים עקב פגיעת חומרי לחימה כימיים (או עקב חשש לפגיעה כזו). 


תגובה
משרד הבריאות


24.	לא ניתן לממש פתרון על בסיס משאבי מערכת הבריאות. עד להצגת פתרון לאומי כולל שיאפשר גיוס או ריתוק עובדים ייעודיים לאבטחה. הנושא נמצא בשלבים מתקדמים של עבודת מטה בהובלת המל"ל בעקבות פניית משרד הבריאות. הפתרון המתגבש מבוסס על מגויסי חרום שיוקצו באמצעות משרד הכלכלה למשרד הבריאות (ולשאר משרדי הממשלה) ובאמצעותו יוקצו לבתי החולים. במקביל, מבוצע מהלך להכרזת חברות האבטחה המספקות שירותים למשרדי הממשלה כ"מפעלים חיוניים". כפתרון חלקי הוגדרה דרישה מחברות האבטחה המספקות את המאבטחים לבתי החולים, לספק בשע"ח כוח-אדם חליפי. עם זאת ברור שיכולת החברות מוגבלת ואיכות כח האדם הזמין הינה נמוכה ולרוב אינה מתאימה לצרכי אבטחת בתיה"ח. מערכי האבטחה בבתי החולים מונחים לפעולה במצב חירום באופן שיינתן מענה תחת מגבלות חוסר בכ"א, ע"י פקודה מסודרת ובתאום עם משטרת ישראל, לתעדוף וצמצום עמדות, הארכת משמרות עבודה וסיוע משטרתי (שמטבע הדברים הינו מוגבל). 




תגובה
צבא הגנה לישראל


24.	אין בפקע"ר בניין כוח ייעודי למשימות אבטחה בבתי החולים. מטרתן של היחידות הצבאיות בבתי החולים (יחצ"ב) הן לסייע לבתי החולים להתמודד עם אירועי חירום במתאר של חל"ך ובכלל זה בסוגיית האבטחה (בעיקר של כוחות היחצ"ב עצמם), באמצעות מחלקת האבטחה של היחצ"ב המונה כ- 13 חיילי מילואים (על פי התקינה). לכך מוכשר היחצ"בים ולכך מוכוון בניין הכוח שלהם. היחצ"בים עשויים לסייע לאבטחת בתי החולים באירועים שאינם במתאר חל"ך, אד-הוק על בסיס הערכת מצב. זאת ועוד, במבצע "עמוד ענן", בנובמבר 2012, לא נדרש סיוע מצד פקע"ר למערך האבטחה של בתי החולים בדרום הארץ.


ליקוי


25.	הקצאת המשאבים הלאומיים בעתות חירום: רופאים, מאבטחים לבתי חולים, מורות-חיילות המפעילות מעונות לילדי עובדים חיוניים, רכב ממוגן, קסדות ואפודי מגן הם משאבים לאומיים שבחירום מצויים כולם במחסור. בעתות חירום מופעלים בבתי החולים ובקהילה מעונות לילדיהם של עובדי מערכת הבריאות. מעונות אלו מסתייעים במורות-חיילות מטעם פקע"ר. בדוח המיוחד עלה כי במלחמת לבנון השנייה היה קושי להשיג תגבורת של מורות חיילות. היות שתפקידן זה של המורות-החיילות מוגבל לעתות חירום בלבד, מן הראוי גם שכל חיילת שנשלחת לתפקיד, תעבור הדרכה או רענון שיכינו אותה אליו. על צה"ל, המשרד להגנת העורף, משרד הבריאות והרשות העליונה לאשפוז לקבוע מבעוד מועד סדרי עדיפויות לאופן הקצאתם בחירום.  


תגובה
המשרד להגנת העורף


25.	קיים נוהל בין-משרדי בנושא הפעלת שמרטפיות, המסדיר את הקצאת כוח האדם ע"י משרד החינוך. נושא קביעת עדיפויות להפעלת הרופאים מתבצע ע"י משרד הבריאות. יתר הדברים אינם בגדר משאב לאומי.


תגובה
צבא הגנה לישראל


25.	במסמך "עקרונות שיתוף הפעולה בין משרד הבריאות וצה"ל", למעט היחידות הייעודיות, סיוע בסדר כוח כללי (סד"כ) צה"לי יינתן על בסיס הסד"כ הקיים, ללא בניין כוח, ובכפוף לאישור חטיבת המבצעים בצה"ל בהתאם לתהליכי העבודה המקובלים במטכ"ל. כלל זה משתלב היטב עם תורת הסיוע האזרחי של פקע"ר, על פיה אין בניין כוח ייעודי  למשימות הסיוע לרשויות האזרחיות. כך, הקצאת חיילות למעונות ילדי העובדים בבתי החולים, מבוצעת אד- הוק, בכפוף לצרכי כוח האדם ולתעדוף המשימות בצה"ל. עוד בהתאם לתורת הסיוע האזרחי, כל כוח שמוקצה למשימת סיוע אזרחי, ובכלל זה חיילות שמוקצות למעונות ילדי העובדים בבתי החולים, יקבל הכנה ותדריך שיכללו שלושה מרכיבים בסיסיים: הכנה מקצועית למשימה; הכנה מנטאלית; היערכות לוגיסטית מתאימה. למיטב ידיעת צה"ל, כך נעשה גם בעניין הנדון. יחד עם זאת, לאור המלצת הביקורת יקבע בפקע"ר נוהל מתאים.




ליקוי


26. 	פיקוח על איכות מי השתייה: בעתות שגרה בודקים הרשויות המקומיות או ספקי המים את איכות מי השתייה (בדיקות בקטריאליות וכימיות), ומשרד הבריאות מפקח עליהם. בעתות חירום ייתכן זיהום מכוון של מי השתייה, ועל משרד הבריאות להבטיח כי הרשויות המקומיות וספקי מים יוסיפו לבדוק את איכות המים. נמצא שהמשרד לא הכין תכנית פעולה להבטחת פיקוח על איכות מי השתייה בעתות חירום. כיום, ברגיעה, במספר מקומות בארץ כבר פועלת מערכת אוטומטית לדיגום איכות מי השתייה המעבירה נתונים למרכזי בקרה. יצוין שמשרד מבקר המדינה כבר העיר על כך בעבר בדוח המיוחד.


תגובה
משרד הבריאות


26.	האחריות על ביצוע דיגום איכות מי השתייה הינה על הרשויות המקומיות ואין למשרד כל אחריות על הביצוע בפועל אלא רק על הכנת תכנית הדיגום.


ליקוי


27. 	יחידות לשעת חירום בבתי החולים: הרשות העליונה לאשפוז המליצה ב-2002 להקצות תקנים לכוח אדם עבור ארבע יחידות לשעת חירום בבתי החולים הכלליים. אף על פי כן אין כיום תקנים כאלה וגם לא הוסדר מימון להכנתה של מערכת האשפוז לקראת עתות חירום, ובתי החולים נאלצים לממן את ההיערכות מתקציביהם.





תגובה
משרד הבריאות


27.	קיימת החלטת הרשות העליונה על הקצאת תקני שעת חירום למוסדות הבריאות ההחלטה אינה מיושמת בשל פער תקציבי.


ליקוי


28. 	מיגון בתי החולים: נמצאו פערים משמעותיים בין צורכי המיגון על פי התקנות לבין המצב בפועל, ובבתי חולים רבים ישנם חדרי ניתוח, יחידות לטיפול נמרץ, חדרי מיון, חדרי לידה ויחידות דיאליזה שאינם ממוגנים. הדבר מסכן הן את החולים הן את הסגל הרפואי, ועלול לפגוע בתפקוד הסגל בעתות חירום.


תגובה
משרד הבריאות


28.	המשרד פנה בדרישה תקציבית למשרד האוצר על מנת לממן את המענה המיגוני בבתי החולים מעבר למימון החד פעמי שהתקבל בשנת 2010, טרם התקבל תקציב. כל מבנה בריאות שתוכנן מאז שנת 2008 קיבל מענה מיגוני בהתאם לתקנות המיגון שפורסמו.


ליקוי


29.	מיגון מערכות המחשוב בבתי החולים והיערכות למניעת השבתתן: משרד הבריאות לא בחן את הצורך להטמיע תכנית התאוששות מאסון עבור מערכות המחשוב השונות בבתי החולים הכלליים, ואת חשיבותה של התכנית לתפקוד בתי החולים במקרה שהמערכות יינזקו בשעת חירום. 


תגובה
משרד הבריאות


29.	המשרד רואה חשיבות גבוהה לטיפול התקין במערכות המחשוב התומכות בפעילות השוטפת של ארגוני הרפואה ובתי החולים בפרט. בתאריך 13.9.12 הופץ חוזר מנכ"ל בנושא : "הגנה על מידע במערכות ממוחשבות במערכת הבריאות" במסגרתו נכתבו כללים והנחיות להגן על המידע במערכות הרפואיות. במסגרת חוזר זה הונחו כל ארגוני הבריאות לקיים תהליך הסמכה לתקן ISO-27799, תקן אבטחת המידע בעולם הרפואה. רוב  בתי החולים כבר הוסמכו ואלו שטרם הוסמכו, נמצאים בשלב מאוד מתקדם להסמכה עד סוף 2014. במסגרת תהליך ההסמכה נבדק גם נושא ההתאוששות מאסון של מערכות המחשוב במקרה חרום.




ליקוי


30. 	בתי חולים פרטיים: בתי החולים הפרטיים הגדולים אמורים בעתות חירום להשתלב במערך האשפוז הלאומי ולהוות תוספת משמעותית, ואולם עבודת המטה של פיקוד העורף ושל משרד הבריאות לבחינת אופן שילובם לא הושלמה והרשות העליונה לאשפוז טרם אישרה את תכנית ההיערכות לעתות חירום של בתי חולים אלה. על הרשות העליונה לאשפוז, משרד הבריאות ופקע"ר לדון בתכנית ההיערכות לחירום של בתי החולים הפרטיים ולאשרה. משרד מבקר המדינה מעיר כי הפעלת מערך חדש של בתי חולים פרטיים בעתות חירום, ובית החולים הפרטי, הגדול, כמו אסותא רמת החייל בתל אביב בפרט (שבו קיימת תשתית רחבה ויכולות רפואיות משמעותיות) - ראוי שתעשה לאחר בחינה יסודית ואישור גם של הרשות העליונה לאשפוז, בהיותה רשות ייעודית שאמורה להנחות את מוסדות הבריאות. נכון למועד סיום הביקורת הרשות העליונה לאשפוז, משרד הבריאות ופקע"ר טרם דנו בתכנית ההיערכות לחירום של בתי החולים הפרטיים, וממילא טרם אישרו אותה.



תגובה
משרד הבריאות


30.	הרשות העליונה אישרה תכנית היערכות של בתי החולים הפרטיים.


תגובה
צבא הגנה לישראל


30.	סוגיית שילובם של בתי החולים הפרטיים הגדולים באשפוז של חולים ושל נפגעים באירועי חירום, נדונה אגב תרגיל "אבני אש" 11, ביוזמת פקע"ר. לאחר התרגיל, התקיימו פגישות עם בתי חולים פרטיים גדולים (שבהם למעלה מ-100 מיטות אשפוז) אסותא, מעיני הישועה ואלישע התבקשו והתקבלו מבתי החולים נתונים שונים אודות היקף הסיוע שהם יכולים להושיט באירוע חירום. אכן סוגיה זו טרם לובנה עד תום. בשולי עניין זה, יצוין כי סוגיה זו רובצת לפתחו של משרד הבריאות, הנושא באחריות לתיאום הכנתה והפעלתה של מערכת הבריאות לעיתות חירום ופקע"ר יסייע לו בעניין ככל שיתבקש.



ליקוי


31. 	בתי החולים במזרח ירושלים: במזרח ירושלים פועלים חמישה בתי חולים ציבוריים כלליים. האגף לשע"ח בשיתוף פקע"ר אמור להכין את כל בתי החולים הכלליים בארץ למצבי החירום השונים, ואולם בביקורת עלה כי הרשות העליונה לאשפוז לא החליטה אם לשלב בהיערכות לעתות חירום את בתי החולים במזרח ירושלים, למרות פוטנציאל האשפוז הטמון בהם והאפשרות להקטין את העומס הצפוי על בתי החולים במערב העיר.


תגובה
משרד הבריאות


31.	על פי החלטת הרשות העליונה, בהתאם להנחיית גורמי הביטחון לא תהיה מעורבות המשרד בבתי החולים במזרח ירושלים בתחום החירום. המשרד יבחן את סוגיית הטיפול במצבי חירום בבתי החולים במזרח ירושלים מול עיריית ירושלים.

ליקוי


32. 	דרכי ההיערכות של מד"א: משרד הבריאות, פקע"ר, מפקדת קצין רפואה ראשי ומד"א בחנו בשנת 2009 את היקף כוח האדם ואת מספר האמבולנסים הנדרשים לכלל המשימות של מד"א בעתות חירום. בשנת 2012 הגיש מד"א למשרד הבריאות מסמך המפרט את החסרים בכוח אדם וברכב הצלה ממוגן ולא ממוגן. אין כיום תרחיש יחוס מעודכן ומאושר אשר ניתן יהיה לעדכן לפיו את משימות מד"א, לבחון את צורכי ההיערכות שלו לשעת חירום ולפעול להשלמת חסרים שיתגלו. לטענת מד"א המצב בפועל אינו מאפשר מוכנות ראויה, ואולם עד למועד סיום הביקורת משרד הבריאות לא בחן את דרישות מד"א.


תגובה
משרד הבריאות


32.	משימות מד"א למלחמה הוגדרו במסמך בין פקע"ר, מקרפ"ר, משרד הבריאות ומד"א. על סמך תרחיש הייחוס שיפורסם במהלך שנת 2014, ייכתב תרחיש יחוס פרטני למד"א.


ליקוי


33. 	מיגון שירותי הדם: מבנה בנק הדם הקיים אינו ממוגן ברובו מפני תקיפה בנשק קונוונציונלי ומפני חל"כ. סקר עמידות המבנה גם קבע כי ברעידת אדמה המבנה צפוי לקרוס. כמו כן אין במקלט הממוגן הקיים שטח מתאים לאחסון מלאי מנות דם ומרכיביו.




תגובה
משרד הבריאות


33.	המועצה לביטחון הלאומי בשיתוף עם משרד הבריאות החליטו על בנייה של מבנה חדש לשירותי דם של מד"א באזור רמלה. הנושא יוסדר כהחלטת ממשלה אשר תונח לפתחה של הממשלה ע"י המועצה לביטחון הלאומי.


ליקוי


34. 	תקצוב היערכות מד"א לחירום: תרגול והדרכה בנושא חירום, שאמורים להתבצע בתקופת רגיעה, אינם מתוקצבים ומד"א מממן אותם ממקורותיו. 


תגובה
משרד הבריאות


34.	מנכ"ל משרד הבריאות קבע כי כל גופי החירום השייכים למערכת הבריאות יתאמנו על פי המתארים שהם נדרשים לעמוד בהם בעיתות חירום. עם זאת המשרד  הכיר בחשיבות של השתתפות מד"א בתרגילי בתרגילי בתי חולים ופיקוד העורף והחליט לממן השתתפות זאת.

ליקוי


35.	מתן השירותים לקהילה: יש מקום לנתח את התנהגות האוכלוסייה בעתות חירום, ובין היתר את הביקוש לביקורי בית ולבדיקות במכונים ובמעבדות, כדי שניתן יהיה לגבש אומדנים איכותיים ולהיערך לחירום בצורה מיטבית.


תגובה
משרד הבריאות

35.	נוסח שאלון לאיסוף נתונים מקופות החולים על בסיס ניסיונם במלחמות קודמות והסלמות. מבוצע בסיוע החוג לרפואת חירום באוניברסיטת באר שבע.

ליקוי


36.	חדר המצב (חמ"ל)	של מטה אגף הרפואה בפיקוד העורף ממוקם בחדר במבנה – שאינו ממוגן ואינו אטום.




תגובה
צבא ההגנה לישראל


36.	אכן חמ"ל מחלקת הרפואה אינו ממוגן. בסמוך לחמ"ל, במרחק של מטרים ספורים, מצוי חדר מדרגות ממוגן, תקני ואטום, המשמש את חיילי החמ"ל.
	חמ"ל רפואה מתוכנן להיות משולב בעתיד בחמ"ל פיקוד העורף.

ליקוי


37.	אמצעי תקשורת בגופי החירום השונים: כדי להבטיח תפקוד הולם, רצוי שבעתות חירום תהיה לגופי החירום וההצלה המכונים "המגיבים הראשוניים" (משטרת ישראל, פקע"ר, מד"א, רשות הכבאות והמשרד להגנת הסביבה) האפשרות לקיים ביניהם תקשורת רצופה. רצוי שכל הגופים יפעלו באותה מערכת תקשורת.


תגובה
צבא הגנה לישראל


37.	הוחלט להקים שתי מערכות קשר עיקריות: מערכת לפיקוד העורף ומערכת למשטרת ישראל. המערכות יודעות כבר "לדבר" זו עם זו. הגופים השונים הצטרפו כבר למערכות הקשר הללו.
















משרד החוץ
השירות הקונסולרי במשרד החוץ

גופים מבוקרים: משרד החוץ, רשות האוכלוסין וההגירה , משרד המשפטים, לשכת הקשר "נתיב" במשרד ראש הממשלה. 


ליקוי


מערך השירות הקונסולרי במטה המשרד ובנציגויות בחו"ל
1. האגף לעניינים קונסולריים במטה המשרד: ביולי 2010 החליט מנכ"ל המשרד ליישם המלצה של דוח המפקח הכללי של משרד החוץ מיוני 2009, ולהקים באגף לעניינים קונסולריים יחידת פיקוח ובקרה על עבודת המדורים בנציגויות. עד מועד סיום הביקורת טרם הוקמה היחידה האמורה ולא נקבעה דרך אחרת למימוש צורכי הפיקוח והבקרה על הפעילות הקונסולרית בחו"ל. 


תגובה
משרד החוץ 


1. 	הקמת יחידה דורשת הקצאת משאבי כח אדם מתאימים.   האגף הקונסולרי פועל מול האגף למשאבי אנוש למילוי תקנים קיימים באגף אשר אינם מאויישים. איוש התקנים יאפשר הגברת הפיקוח והבקרה על עבודת המדורים בנציגויות.


ליקוי


2. 	במהלך שנת 2012 הוגשם היעד האמור חלקית בלבד: ממסמכי האגף עולה כי אף שברשות האגף תוכנת מחשב שבאמצעותה אפשר לעקוב אחר הפעילות הקונסולרית בנציגויות, התוכנה אינה מאפשרת בקרה שוטפת בחתך של נושאים מוגדרים, כגון: ניפוק מסמכי נסיעה, טיפול ברישום אזרחים ישראלים במרשם האוכלוסין ומתן אשרות לאזרחים זרים. 
לדעת משרד מבקר המדינה על האגף לפעול להתאים את המערכת הממוחשבת כך שתוכל למלא את היעד האמור במלואו.
הביקורת העלתה שהאגף אכן מסכם מדי שנה את נתוני הפעולות שתועדו במערכת הממוחשבת במהלך הטיפול בבקשות הפונים, אך שהוא לא קבע קריטריונים הניתנים למדידה באמצעות המערכת, לצורך הערכת תפקודם של הקונסולים ושל העובדים. ממילא האגף אינו משתמש בנתוני המערכת הממוחשבת לשם מתן משוב מקצועי ואישי לעובדי המדורים על אופן מילוי תפקידם.
לדעת משרד מבקר המדינה, ראוי כי האגף יקבע מדדים כמותיים ואיכותיים לצורך בקרה על כלל הפעילות הקונסולרית בנציגויות בחו"ל באמצעות המערכת הממוחשבת. במסגרת זו גם מן הראוי שהאגף ישקול לקבוע קריטריונים לשימוש במערכת לצורך הערכה מקצועית של העובדים ומתן משוב על איכות עבודתם. 




תגובה
משרד החוץ 


2. 	המשרד נמצא בתהליך אפיון וגיבוש "הדור הבא" של המערכת הקונסולרית הממוחשבת. המלצות דוח הביקורת תילקחנה בחשבון  בעת גיבוש המערכת העתידית.


ליקוי


3. 	חלק מהמדורים נוהגים לבער את תיקי הטיפול בבקשות לשירותים קונסולריים 
	במהלך 6-3 חודשים ממועד סיום הטיפול, בניגוד להוראת תקנות הארכיונים (ביעור 	חומר ארכיוני במוסדות המדינה וברשויות המקומיות), התשמ"ו-1986, הקובעת כי יש 	לשמור מסמכים אלה במשך שש שנים. 
משרד מבקר המדינה מעיר לאגף כי עליו לוודא את הטמעת הוראות התקנות ונוהלי התקנון הקונסולרי בעניין זה ולפקח על יישומם, כדי למנוע ביעור שלא כדין של רשומות הנוגעות למתן שירותים קונסולריים בנציגויות.


תגובה
משרד החוץ 


3. 	ע"פ "חוק הארכיונים"  והתקנות שהותקנו על פיו (התשס"ד 2003), סעיף 17(2),  העוסק בשמירת רשומות כלליות הדנות במתן שירותים קונסולריים, אכן קיימת חובת שמירת חומר ארכיוני לשש שנים. עם זאת,  מנהל מחלקת רשומות במשרד החוץ  מסר כי הסעיף עודכן וכיום יש לשמור רשומות אלו לחמש שנים בלבד. בהתאם לסעיף 17 (3) העוסק  בטפסי בקשה בענייניי דרכונים, אשרות ותעודות אחרות, נקבע  כי קיימת חובת שמירת חומר ארכיוני של שנתיים בלבד.
משרד החוץ מציין כי  עם החלת חובת סריקה של כל המסמכים  הנוגעים לאזרחים  ישראלים ולאזרחים זרים אל תיקיהם הממוחשבים, נקבע  על ידי  מנהל רשומות במשרד החוץ כי מסמכים שנסרקו יישמרו לשישה חודשים בלבד.  מנהל מחלקת רשומות רענן את הנציגויות בנהלים. בנוסף, בוצע סקר ומתבצע מעקב לגבי סריקת המסמכים בנציגויות.




ליקוי


4.	הכשרת שליחים לתפקידים קונסולריים בנציגויות בחו"ל: בעלי תפקידים דיפלומטיים, כגון שגרירים, הממלאים את מקומם של הקונסולים בהעדרם בקבלת החלטות ובחתימה על מסמכים קונסולריים, אינם מקבלים הכשרה קונסולרית מלאה טרם צאתם 	לשליחות. בעלי תפקידים דיפלומטיים, שמונו לתפקידם שלא מקרב עובדי המשרד, אינם מקבלים הכשרה כלשהי בתחום זה, פרט ליום עיון בנושא מסמכים נוטריוניים. נוסף על כך, המחלקה אינה מקיימת הכשרה ייעודית לבעלי תפקידים באגף לעניינים קונסולריים במטה, לרבות לאלה שלא התנסו בתפקידים קונסולריים בנציגויות.


תגובה
משרד החוץ


4.  	מינואר 2014, כל היוצאים לחו"ל משתתפים בקורסים קונסולריים, כולל הכשרה נוטריונית, והכשרות הכוללות מבחנים וציוני סף למעבר. המשתתפים בהכשרות נקבעים ע"י  אגף משאבי אנוש והדרכה. ההכשרות מתבצעות ותתבצענה במסגרות הבאות:
א.  הכשרה נוטריונית  - בשיתוף ובקביעת תכנים עם המחלקה למשפט דיפלומטי ואזרחי. משתתפים בהכשרה:  כל העובדים  היוצאים לחו"ל בתפקידים שונים, אשר לא עברו הכשרה ואשר ימלאו תפקיד קונסולרי או ידרשו למילוי מקום של הקונסול.
ב. קורס קונסולרי ליוצאים לחו"ל - משתתפים: קונסולים עתידיים וכל שאר היוצאים לחו"ל בתפקידים שונים, אשר טרם השלימו בעבר הכשרה זאת (בגלל הסמכה מדינית) ואשר ימלא, בשלב זה או אחר את מקום הקונסול בעת העדרו מהנציגות.
ג. הכשרה קונסולרית במסגרת קורס הצוערים – תתקיים השנה בחודש אפריל 2014.
ד. הכשרה קונסולרית במסגרת קורס הסמכה  חוץ מנהלית לעובדי מינהל.
ה. הכשרה קונסולרית ונוטריונית לקב"טים משולבים - הכשרה זו מיועדת לקב"טים אשר  משרתים בנציגויות קטנות וימלאו תפקיד משולב הכולל בחובו גם עבודת מנהלה ועבודה קונסולרית וכן לקב"טים בנציגויות קטנות שצריכים לגבות את הקונסול ואת ראש הנציגות כאשר במצבים יוצאי דופן נעדרים שניהם מהנציגות.
ו. הכשרה קונסולרית לעובדים מקומיים – החל משנה זו כל עובד שייקלט לעבודה במדור הקונסולרי יצטרך ללמוד בלמידה עצמית באמצעות "לומדה קונסולרית" שפותחה לשם כך. 



התחלת עבודתם בפועל מותנית בעמידה במבחנים וקבלת ציון סף.
ז. הכשרה להסמכת עובדים מקומיים ישראלים לשמש כסגני קונסולים - הרשאים, בהיעדרו של הקונסול, לחתום על מסמכים קונסולריים ומסמכים נוטריוניים. גובש נוהל הכשרה מיוחד לסגני קונסולים והוא מיושם החל  מחודש אפריל 2014. 
בעקבות  דוח הביקורת  ערך משרד החוץ רפורמה בהכשרה הנוטריונית ליוצאים לחו"ל, הן מבחינת היקף הנציגים שהשתתפו בהכשרה, הן מבחינת עומקה ותכניה, והן מבחינת משמעות ההסמכה, כאשר נקבע מבחן מסמיך בציון עובר של 80, כתנאי לקבלת ההסמכה, וגם במבחן עצמו נערכה רוויזיה. כמו-כן, נערכה הרצאה ע"י מנהלת המחלקה לרישוי נוטריונים במשרד המשפטים וכן הכשרה מעשית שכללה סימולציות וכאמור מבחן מסמיך ופתרון סוגיות. בנוסף, ההכשרה הורחבה גם מבחינת היקפה ומסגרת השעות, כאשר ההכשרה המעשית ביחס למערכת הממוחשבת וההנחיות הפרוצדוראליות לפי דין ביחס לעבודת הנוטריון ייערכו ביום נפרד ונוסף. 
המשרד מציין כי ההכשרה וההסמכה במתכונתה החדשה כבר נערכה בהצלחה ביום 24.2.14 ולאחר מכן תיערך הפקת לקחים. המשרד יפעל לבחינת התאמת התקנון בהתאם. 
 המשרד מוסיף ומציין כי במהלך שנת 2014 ייבנה מערך הכשרה מעמיק לעובדי המחלקה המרחבית באגף, כולל פרק התנסות בעבודה מעשית בחו"ל למי שלא שימש בתפקיד קונסול.


ליקוי


5. 	משרד מבקר המדינה  סבור כי על אגף  משאבי אנוש (להלן: מש"א) ליישם את המלצת המפכ"ל (קיום מעקב אחר עומסי העבודה בנציגויות  והגשת סיוע במידת הצורך)  לגבי המדורים בנציגויות בחו"ל בהתאם לצרכים המשתנים. 


תגובה
משרד החוץ


5. 	האגף הקונסולרי ואגף מש"א מקיימים ביניהם פגישות עיתיות לבחינת מצבת כח האדם במדורים הקונסולריים בנציגויות בחו"ל. הבחינה מתבססת על נתוני היקף הפעילות הקונסולרית ובמידת הצורך מתבצעים קיצוצים בכח אדם בנציגויות שהיקף הפעילות בהן יורד ומתווסף כח אדם לנציגויות בהן נפח הפעילות עולה. דיון מעין זה נערך כבר  בתחילת חודש ינואר 2014.




ליקוי


6.	איכותו ויעילותו של השירות הקונסולרי לציבור בחו"ל: המלצות צוות פנימי שאימץ מנכ"ל המשרד ביולי 2010, בעניין איכות השירות הקונסולרי בנציגויות, לא יושמו על ידי 	האגף: האגף לא קבע מדדים להערכת איכות השירות שניתן לצרכני השירותים הקונסולריים, ולא עיבד את התשובות על שאלון שביעות הרצון, המובא באתרי 	האינטרנט של הנציגויות, שמילאו הפונים לקבלת שירות קונסולרי.


תגובה
משרד החוץ


6. 	האגף, בשיתוף עם מחלקת הדרכה באגף משאבי אנוש, החל לפעול (בהנחיית יועץ ארגוני), לקביעת נושאי הליבה - כולל אמנת שירות איכותי.  נוסח שאלון משוב קונסולרי נמצא בשלבים אחרונים של בניה. תיעשה פעולה לעידוד הציבור להשיב לשאלון. השאלון ימוקם באתר האינטרנט  של המשרד וניתן יהיה לפנות אליו מדפי הנציגויות באתר. נתוני התשובות למשוב יקלטו במערכת ממוחשבת שתאפשר עיבוד סטטיסטי והסקת מסקנות.


ליקוי


7. 	בבדיקה, שהייתה ביוני 2013 בשגרירות בקייב, עלה כי המדור הקונסולרי פועל ארבעה ימים בשבוע בלבד, וכי אין בו קבלת קהל בימי שישי (שבאותה נציגות הוא יום עבודה רגיל), למעט טיפול במקרים דחופים. 
משרד מבקר המדינה העיר למשרד כי לא נמצא בנוהלי המשרד והאגף כי השגרירות בקייב הוחרגה מיתר הנציגויות בדבר מתן שירות קונסולרי מלא בימי שישי, ואף לא נמצאה הצדקה עניינית למתן החרגה כזו. כמו כן, על האגף לוודא כי הוראות התקנון בדבר מועדי קבלת הקהל באשנבי השירות מיושמות באופן אחיד בכלל הנציגויות בחו"ל.

תגובה
משרד החוץ

7.  	הליקוי תוקן. המדור פועל גם בימי שישי.


ליקוי


8. 	משרד מבקר המדינה  בדק ביוני 2013 במדור הקונסולרי שבשגרירות בקייב העלתה כי דבר העיצומים הובא לידיעת הציבור באתר האינטרנט של הנציגות האמורה רק שלושה ימים לאחר מכן. במהלך שלושת ימי קבלת קהל אלה הגיעו כמה עשרות פונים לאשנבי השירות של המדור הקונסולרי בקייב, אך לרובם לא ניתן שירות. עם הפונים נמנו אזרחים זרים שהגיעו מרחבי אוקראינה לנציגות בקייב, וכן פונים שהגיעו במיוחד לאוקראינה ממולדובה לאחר נסיעה בת למעלה מעשר שעות בדרכים קשות, לשם קבלת אשרות עבודה בנציגות. 
לדעת משרד מבקר המדינה, ראוי היה כי בנסיבות שבהן נסעו אנשים שעות ארוכות לצורך קבלת שירות קונסולרי בלי שיֵדעו מבעוד מועד על דבר השביתה, היה מקום להעניק שירות, ולוּ מסיבות אנושיות. 



תגובה
משרד החוץ


8.  	במידה ויתקיימו עיצומים בעתיד,  משרד החוץ יפרסם  הודעה מסודרת לציבור.


ליקוי 


9.	משרד מבקר המדינה מעיר למשרד כי עליו לנצל את כל אמצעי התקשורת הזמינים בנציגויות - דוגמת המענה הטלפוני, הדואר האלקטרוני ואתר האינטרנט - כדי למסור מידע ישיר, עדכני ורלוונטי לצרכני השירות הקונסולרי. כך ישופר השירות לציבור, ותימנע פגיעה בתדמית ישראל. כמו כן, עליו להעמיד פתרונות הולמים ויעילים לכשלים ולתקלות בנציגויות בתחום זה. והדברים מקבלים משנה תוקף נוכח העובדה שהשירות הקונסולרי נוגע במישרין גם לזכויות יסוד המעוגנות בחוק יסוד: כבוד האדם וחירותו, ובייחוד לחופש התנועה של ישראלים וזרים.


תגובה
משרד החוץ


9. 	תוספת כוח אדם למטה תאפשר ביצוע מעקב ובדיקה שהנציגויות עומדות בדרישות המענה הטלפוני, המענה לדוא"ל ושמירה על עדכניות המידע המצוי בדפי הנציגויות באתר האינטרנט.

ליקוי

10.	תהליך קבלת ההחלטות בבקשה לניפוק אשרת כניסה: (א)	במרץ 2012 עלו בקונסוליה הכללית במומבאי (הודו) חשדות למעורבותם של כמה עובדים מקומיים זרים (להלן -  עמ"ז) בקבלת שוחד מגורמים שונים בקשר להענקת אשרות עבודה לעובדים זרים. 	בדצמבר אותה שנה קיבלה הקונסולית הכללית (להלן - הקונכ"לית),  ראיות שאיששו 	את החשדות בדבר קבלת שוחד בידי ארבעה עמ"ז. בעקבות בדיקה שקיימה הנציגות סיימו ארבעת העובדים את עבודתם בה.




תגובה
משרד החוץ


10.	תהליך קבלת ההחלטות בבקשה לניפוק אשרת כניסה - לאור מצוקת כח האדם באגף לעניינים קונסולריים, לא ניתן, לבצע בשלב זה את הביקורות הרצויות הבוחנות תקלות בתהליכי מתן אשרה. לכשתיפתר הבעיה, תבוצענה ביקורות מטה. עם זאת, משרד החוץ מדגיש כי בעת פיתוח גרסאות עתידיות של המערכות הקונסולריות הממוחשבות, תינתן תשומת לב מיוחדת לנושא הגברת הפיקוח והבקרה על תהליכי מתן האשרות.

ליקוי


11.	 גורמי המטה במשרד לא ערכו חקירה מקיפה של פרשיית החשד לקבלת שוחד בידי 	עמ"ז 	בקונסוליה במומבאי. כך הם לא בדקו כמה אזרחים זרים נכנסו ארצה שלא כדין 	בעקבות הפרשייה, ואף לא בדקו היבטים תפקודיים הנוגעים לניהול, לפיקוח ולמעקב 	של הקונסולים הנושאים באחריות ובסמכות לניפוק האשרות. המשרד אף לא העביר את 	המידע שהיה ברשותו בעניין זה לרשות האוכלוסין וההגירה, האמונה על הטיפול  באישור ניפוק אשרות עבודה לזרים.  


ליקוי


12. 	אין התאמה מהותית בנהלים ובטיפול שמעניקות רשות האוכלוסין וההגירה והנציגויות בחו"ל בבקשות של אזרחים זרים ששהו באופן בלתי חוקי בישראל (להלן - שב"ח): בעוד שברשות קיים מנגנון מובנה לבקרה ומעקב הרי שהנציגויות אינן פועלות על יסוד 	הוראות דומות, ומתכונת הטיפול בבקשה והמעקב נתונה לשיקול דעתם של ממלאי התפקידים הקונסולריים בנציגויות (להלן - הנציגים) וכפופה ליוזמתם. בהיעדר הנחיות  ש חשש שמי שהיו שב"ח יקבלו אשרת ביקור בישראל, אף שאינם זכאים לכך. הועלו ליקויים בממשקים שבין מאגרי המידע של המשרד והרשות: (1) המידע, 	שמקבלות הנציגויות מהרשות באמצעות המערכות הממוחשבות של המשרד ושל 	הרשות, אינו כולל פרטים בדבר הנסיבות שבגינן סירבה הרשות להעניק אשרות; (2) פרטיו האישיים של שב"ח שעזב מרצונו את הארץ, ולא הורחק בידי הרשות, נמצאים רק במערכת של מינהל מעברי הגבול. מידע זה אינו מועבר למערכת הקונסולרית הממוחשבת. בהיעדר מידע רלוונטי זמין עלולים הנציגים לקבל החלטה שגויה בבקשה לניפוק אשרת כניסה. 




תגובה
משרד החוץ

 
12. 	משרד החוץ הגיש בקשה לרשות האוכלוסין וההגירה לאשר קבלת מידע שוטף  באופן מקוון,  לגבי אזרחים זרים. רשות האוכלוסין וההגירה אישרה את בקשת משרד החוץ,   המידע יכלול נתוני כניסות ויציאות, סוג רשיון השהיה, משך השהיה, גירוש וסירוב כניסה. המהלך נמצא בשלב תכנות הממשק לקבלת הנתונים.

ליקוי


13. 	הבדיקה העלתה כי בשנת 2013 הפנו 23 מתוך 24 לשכות הרשות בישראל למעלה מ-1,000 מבקשי אשרות עבודה ממולדובה לקבלתן בשגרירות בקייב, אף על פי שכבר בדצמבר 2009 נפתחה קונסוליה בקישינב, בירת מולדובה. יצוין כי השפות הרשמיות והמדוברות באוקראינה ובמולדובה אינן דומות, ולכן מתקשים העובדים המקומיים במדורים בקייב לטפל בבקשות ובמסמכים הכתובים בשפה המולדובנית, שמקורה לטיני. 
בדיקת משרד מבקר המדינה ביוני 2013 בשגרירות בקייב העלתה כי העמ"ז טיפלו בקבלת הבקשות והמסמכים ממבקשי האשרות המולדובנים, אף שעובדים אלה אינם בקיאים בשפה המולדובנית. יתר על כן, הקונסול אישר בקשות לאשרות כניסה שהגישו המבקשים ממולדובה על סמך המידע שנמסר לו מפי העמ"ז האמורים. בכמה מקרים אף נמצא בדיעבד כי חלק ממקבלי האשרות ממולדובה, שלא סיפקו את מלוא המסמכים והמידע הנדרשים לשם קבלת האשרות, הורחקו מישראל אחרי ששהו בה באופן בלתי חוקי.


תגובה 
משרד החוץ


13. 	בכדי להעניק שירות מיטבי לציבור מבקשי האשרות והישראלים השוהים בעיר, פועלת הנציגות בקישינב באופן שונה מאשר במקומות אחרים בעולם, ומעניקה שירות קונסולרי באמצעות צוות מקומי.  


ליקוי


14. 	נמצאה אי-התאמה בין נוהל הרשות ובין התקנון הקונסולרי בעניין תקופת הצינון הדרושה ממועד עזיבתו של זר, ששהה ועבד בארץ ברישיון שהייה ועבודה בתוקף (להלן - עובד זר), עד שיוכל להגיש בקשה מחודשת לדעת משרד מבקר המדינה על המשרד לוודא שההוראות בתקנון הקונסולרי בעניין האמור ינוסחו בתיאום עם הרשות.




תגובה
משרד החוץ


14. 	יתבצע תיאום בין רשות האוכלוסין ובין משרד החוץ בדבר הוראות הצינון.


ליקוי 


15. 	טרם הוקם ממשק בין מערכות המידע הממוחשבות של הרשות ושל המשרד ובין אלו של  לשכת הקשר "נתיב". במצב זה משרד החוץ אינו מקבל מידע מלשכה זו, הדרוש לנציגיו לצורך הכרעה בבקשות לניפוק אשרות כניסה לישראל.


תגובה
משרד החוץ


15.	בעניין ממשקי עבודה עם לשכת הקשר "נתיב", משרד החוץ ישמח לשתף פעולה עם רשות האוכלוסין וההגירה  ועם "נתיב" למיצוי תהליך העברת נתונים באופן הדדי.


ליקוי


16. 	במהלך הביקורת שקיים משרד מבקר המדינה בנציגויות בקייב ובמוסקבה, ביוני 2013, עלה כי נציגויות אלה אכן לא דרשו לקבל מהעובדים הזרים את המסמכים האמורים שאינם נכללים בתקנון, אף על פי שהם נדרשים בנוהל הרשות. הנציגות בטביליסי דרשה אמנם לקבל חוזה עבודה המתורגם לשפה שאותה מבין העובד, אולם ללא אישור נוטריוני על התרגום. 


תגובה
משרד החוץ


16. 	הליקוי תוקן. הנציגויות דורשות כבר את המסמכים כנדרש.


ליקוי


17.	לדעת משרד מבקר המדינה, ולנוכח הוראות הנוהל ותגובת הרשות בעניין זה, על המדור הקונסולרי בקייב לפעול להבא בהתאם להוראות הנוהל ולדרוש ממבקשי אשרות עבודה ממולדובה להציג תעודת הכשרה מאומתת בחותמת אפוסטיל. על האגף לעניינים קונסולריים לוודא כי כל הנציגויות בחו"ל מפנות דרישה זו למבקשי אשרות עבודה במדינות השירות.




תגובה
משרד החוץ


17.	המלצות דוח הביקורת כפי שבאות לידי ביטוי בליקוי מבוצעות כבר. 


ליקוי


18. 	עולה אפוא כי הליך ניפוק אשרות העבודה בנציגויות בחו"ל והוראות התקנון הקונסולרי הנוגעות לכך אינם תואמים את הדרישות שנקבעו בנוהלי הרשות על פי חוק הכניסה לישראל וחוק עובדים זרים, אף שנהלים אלה נכתבו על דעת משרד החוץ. 
משרד מבקר המדינה מעיר שכדי למנוע טעויות כאמור, על האגף לכלול בהקדם את הוראות נוהלי הרשות בתקנון הקונסולרי. כמו כן, חשוב שהאגף יקיים בקרה אחר פעילות הנציגויות בתחום ניפוק אשרות העבודה, כדי לוודא שהן פועלות בהתאם להנחיות המעודכנות ולהוראות החוק. 


תגובה
משרד החוץ


18.	בקרה אחר תהליך ניפוק אשרות העבודה, מותנה ביכולת לבצע ביקורת עיתית ושוטפת אחר פעילות המדורים הקונסולריים.  בעת הזו, לאור מצוקת כוח האדם במחלקה המרחבית (מצבת כח אדם העומדת על פחות מ-40 אחוזים)  הדבר אינו אפשרי. לכשיתאפשר, תבוצענה ביקורות ע"י האגף הקונסולרי בכלל  והמחלקה המרחבית בפרט.


ליקוי


19. 	בדיקת משרד מבקר המדינה שנעשתה בנציגויות בקייב, במוסקבה ובטביליסי העלתה כי העמ"י מאריכים תוקף של דרכונים ומשנים בהם פרטים, כגון מחיקת הגבלות על תוקף הדרכון, בלא שהקונסול מעורב בכך. יש לציין שהסמכויות לנציגים בחו"ל מכוח חוק הדרכונים לא הואצלו לעמ"י. גם התקנון אינו מסדיר את סמכויותיהם של העמ"י בעניין הפעולות הללו, שאינן מצריכות אישור וחתימה של הקונסול. 




תגובה
משרד החוץ


19. 	נוהל אישור ביצוע פעולות  וחתימה עליהן ע"י הקונסול , סגן קונסול  או ממלא מקום אחר ועובדים מקומיים אחרים הוסדר  כבר בתקנון הקונסולרי והופץ לנציגויות.


ליקוי


20. 	הביקורת העלתה כי אף שקיבלו סמכויות לשיקול דעת והכרעה, הדומים לאלה של הקונסול, אף לא אחד מהעובדים האמורים קיבל מהאגף הכשרה תואמת לכך. יתר על כן, במדור הקונסולרי בקישינב אין מכהן קונסול כלל, והעמ"י המכהן שם בתפקיד סגן הקונסול משמש הלכה למעשה ראש המדור הקונסולרי במקום, אף על פי שהוכשר לתפקיד עמ"י בלבד ולא לתפקידים הייחודיים לקונסול.


תגובה 
משרד החוץ


20. 	בהמשך לתגובת אגף מש"א והדרכה, ובכל הנוגע להסמכה והכשרה נוטריונית של עמ"י המכהנים כסגן קונסול - פועל המשרד לשיפור וטיוב מתכונת ההכשרה וההסמכה הנוטריונית, ובשינויים המחויבים. המשרד יפעל לבחינת התאמת התקנון בהתאם.

ליקוי

21.	לדעת משרד מבקר המדינה, לאור חשיבות ההקפדה על תקינות הפעילות בתחום הנוטריוני כאמור, על המשרד לוודא שלא רק נציגים בתפקידי קונסולים, אלא כל הנציגים הנדרשים מעת לעת לבצע פעולות נוטריוניות בנציגויות בהיעדר הקונסול, יקבלו את מלוא ההכשרה המתחייבת על פי חוק הנוטריונים. מפאת חשיבותה של הפעילות הנוטריונית בנציגויות בחו"ל ומפאת ההשלכות המשפטיות האפשריות על הצדדים הנוגעים בדבר ועל צדדים שלישיים, ראוי שאגף משפט יבחן את הצורך להגדיל את היקף ההכשרה הנוטריונית של עובדי המשרד ולקיים הדרכות עתיות, בייחוד בנציגויות שבהן מתבצעת פעילות זו בהיקף נרחב. 

תגובה
משרד החוץ

21. 	במסגרת הרפורמה שנערכה בהסמכה והכשרה הנוטריונית הורחב היקף המשתתפים, תוך שימת דגש על השתתפותם של כלל הנציגים היוצאים לחו"ל העתידים להיות בעלי סמכות נוטריונית. 



נציגי הלשכה המשפטית של משרד החוץ (בנוסף על החטיבה הקונסולרית) עורכים מעת לעת בקרה נוטריונית גם בנציגויות בחו"ל; גם אם ראוי שתתקיים, דורשת כמובן תקציב תקנים ומשאבים משמעותיים על כל המשתמע מכך. כידוע, בשנים האחרונות נערכו קיצוצים תקציביים משמעותיים במשרדי הממשלה, בכלל, וקיצוץ של חמישים אחוזים בתקציב נסיעות הממשלה בפרט, ולפיכך נדרשת התייחסות תקציבית לשם יישום המלצה זו (כפי שיחידה מקבילה במשרד המשפטים מתוקצבת ומתוקננת במיוחד לשם עריכת בקרה). כמו כן נכונה הלשכה המשפטית להיוועץ ביחידת רישוי נוטריונים בנושא. 


ליקוי


22. 	משרד החוץ אינו מקיים בשגרה בקרה שוטפת על הפעולות הנוטריוניות שעושים הנציגים הקונסולריים והדיפלומטיים בחו"ל, כפי שעושה משרד המשפטים בדבר הפעילות הנוטריונית בישראל.  לדעת משרד מבקר המדינה, ראוי כי שיתוף הפעולה בין המשרדים האמורים יתבטא גם במתן סיוע והדרכה מצדו של משרד המשפטים לגיבוש מתכונת הבקרה המקצועית הרצויה של מטה המשרד על הפעילות הנוטריונית בנציגויות בחו"ל. 


תגובה
משרד החוץ


22. 	שיתוף הפעולה  המומלץ בדוח הביקורת  כבר מתבצע בפועל, לרבות בנושא ההכשרה וההסמכה הנוטריונית. בנוסף יודגש, כי קיימת הלכה למעשה בקרה שוטפת של פעולות נוטריוניות רבות מהנציגויות, המובאות להתייעצות ולהנחיה בפני אגף היועץ המשפטי, בכתב, בעל פה ובאמצעות שיחות וידאו קונפרנס עיתיות. 
בנוסף, מעת לעת, ובהתאם לצורך,  המשרד פועל לעדכון ורענון ההנחיות והנהלים, הפצה מתאימה לנציגויות ועדכון התקנון בהתאם.


תגובה
משרד המשפטים
 

22. 	המחלקה לרישוי נוטריונים במשרד המשפטים,  מאמצים את דוח הביקורת בדבר  חיזוק שיתוף הפעולה בין משרד החוץ ומשרד המשפטים.	בעקבות דוח הביקורת התחזק הקשר של המחלקה לרישוי נוטריונים עם המחלקה למשפט דיפלומטי ואזרחי באגף היועץ המשפטי במשרד החוץ. 	הקשר מתבטא במספר פגישות שנערכו בין המשרד לבין משרד החוץ, המחלקה לרישוי נוטריונים במשרד המשפטים למדה על עבודת הקונסולים, והכרת תוכנת המחשב עמה הם עובדים. 


במסגרת שיתוף הפעולה הוזמנו לשאת חלק ולתת הרצאה לשליחים העתידים לצאת לחו"ל לגבי עבודת הנוטריון והאישורים הנוטריונים, במסגרת יום הדרכה שהתקיים במשרד החוץ ביום 23.2.14. ההרצאה הבאה בעניין זה תינתן במסגרת קורס צוערים. במסגרת ההרצאה התנהלו דיונים ערניים בנושאים שונים, אשר חלקם יועלו לדיון משפטי ולקבלת חוות דעת במחלקה המשפטית של משרד המשפטים על מנת לתת הנחיות בעניינים אלה. 
באופן שוטף, המחלקה למשפט דיפלומטי ואזרחי מעבירה למשרד שאלות משפטיות לגבי עבודת הקונסולים והמשרד מעביר אליהם את חוות הדעת המשפטית בעניין. כן מועברות למשרד תלונות לגבי אישורים של נוטריונים ישראלים, להמשך טיפול המשרד, במידה והקונסולים נתקלים בליקויים באישורים נוטריונים כאלה.

ליקוי

23.	נמצא כי למרות הגידול החד שחל בשנים האחרונות במספר התינוקות שניטלו מהם דגימות גנטיות בנציגויות בחו"ל לא קבע המשרד הוראות מיוחדות לעניין אופן נטילת הדגימה הגנטית מתינוק בחו"ל . 
לדעת משרד מבקר המדינה, בהתחשב ברגישות הנושא ונוכח הגידול החד בהיקף הפעילות בתחום זה, על משרד החוץ לבחון את הצורך לקבוע הוראות בדבר אופן נטילת הדגימה מתינוק בנציגויות ישראל בחו"ל ובדבר אמצעי זהירות הנדרשים מנוטל הדגימה. וזאת בתיאום ובהסכמה של גופים הנוגעים לעניין.

תגובה
משרד החוץ

23.	בסוגיית גיבוש נוהל ביחס להיבטים מהותיים נוספים הנוגעים להליך פונדקאות חו"ל, מעבר לביצוע הבדיקה הגנטית פנה משרד החוץ , מספר פעמים לגורמים המוסמכים (משרדי הפנים, משפטים, בריאות ורווחה), לשם גיבוש נוהל מקיף הנוגע לתחום הפונדקאות. עד עתה טרם גובש נוהל בנושא  מטעמים שונים,  בעיקר משום שעניינו היעדר חקיקה והיעדר מדיניות סדורה של מדינת ישראל, וכן מטעמים של עבודת ועדת מור יוסף, תיקים התלויים ועומדים בתחום בית המשפט העליון, ועוד.
בנוסף, ככל שלא ברור למדינת ישראל, באופן רשמי ומוסמך, מהו המצב המשפטי ומהי עמדת הרשויות במדינה הזרה לגבי הליך פונדקאות – דבר שהינו דינאמי ומשתנה ממדינה למדינה, ואף ניזום ע"י מבצעי הפונדקאות ולא ע"י מדינת ישראל – יש קושי בהסדרת הנושא באופן מקיף ואחיד.



למרות האמור לעיל, משרד החוץ בוחן וימשיך לבחון, בשיתוף הגורמים המוסמכים מכלל משרדי הממשלה, שיפור וטיוב הנוהל ביחס לנטילת דגימות גנטיות בחו"ל ביחס לילודים.  יש לציין כי בימים אלה מתגבש תזכיר חוק הסכמים לנשיאת עוברים (אישור הסכם ומעמד היילוד) (תיקון- הגדרת הורים מיועדים וביצוע הסכם מחוץ לישראל), התשע"ד – 2014, במסגרתו בין היתר מוטלת החובה לגבש נהלים מתאימים ביחד עם הגורמים המוסמכים.

ליקוי


24.	התקנון הקונסולרי קובע את התנאים שעל פיהם מקיימים נציגים ביקורי עצירים ישראלים במתקני כליאה בחו"ל. מטרת הביקורים היא לוודא שמתקיימים שלושה תנאים עיקריים: 
	1. תנאי מעצרו של העציר סבירים בהתאם למקובל במקום; 2. העציר מקבל טיפול במידת הצורך ובהתאם למצבו; 3. העציר זוכה לייצוג משפטי בהתאם לחוק המקומי (להלן - ביקורים קונסולריים).
מבדיקת פעולותיו של הקונסול מיולי 2012 עד מאי 2013 עולה כי בפרק הזמן האמור הוא לא פעל לתאם עם הרשויות באוקראינה ביקור נוסף אצל המבוקש. 
לדעת משרד מבקר המדינה, על משרד החוץ לקיים בקרה על הפעילות הקונסולרית בתחום ביקורי האסירים ולוודא כי במסגרתה מיושמות הוראות בית המשפט וההתחייבויות שניתנו לו. כמו כן עליו לפנות לפרקליטות ולעדכנה בכתב במקרים כדוגמת המקרה האמור. נוכח תשובת קונסול ישראל בקייב, על הפרקליטות לבדוק את טענות המשרד עם הרשויות באוקראינה כדי לאפשר ביקור קונסולרי אצל המבוקש ללא דיחוי. ראוי גם כי להבא תבצע הפרקליטות מעקב כדי לוודא שהשגרירות מקיימת  את הוראות בית המשפט ופועלת בהתאם להודעותיה אליו, במקרים דוגמת אלה, באמצעות פנייה מפעם לפעם לעמיתיה באוקראינה לשם קבלת דיווח שוטף על מצבו הכללי של המבוקש.


תגובה
משרד החוץ


24. 	בהתאם לסעיף 4.2.2 לתקנון הקונסולרי, "ביקור במתקן הכליאה של הנציג או של בא כוחו, אם לאסיר עניין בכך, יתבצע עד פעמיים בשנה ובהתאם לשיקול דעת המטה."
קיים קושי משמעותי וידוע בקיום ביקור אסירים ועצירים באוקראינה בכלל, זאת עקב מורכבות המערכת המקומית. בתקופה שבין יולי 2012 למאי 2013, ובהתחשב בנסיבות ובשיקולים שונים, נעשו מאמצים חריגים ומשמעותיים לקידום ביקורים  אסירים בכלל, ע"י הנציגות, בין היתר בדרגים בכירים ביותר ומדיניים, לרבות מעורבות השגריר באופן אישי (להבדיל מדרגים מקצועיים וקונסולריים בלבד, כמקובל). 



משרד החוץ מבקש  להדגיש את המאמצים החריגים שנעשו בעניינו של המבוקש בהם אישר המטה באופן חריג וייחודי קיום קשר של הקונסול ישירות עם  בית המשפט,  ופעילות לקידום ביקור המבוקש, אך  ללא הצלחה.  משרד החוץ מבהיר כי מדינת ישראל אינה יכולה לכפות התנהלות ולוח זמנים על מדינות זרות, ויכולה להפעיל מגוון של מאמצים דיפלומטיים משמעותיים, אך כשמם כן הם – מאמצים דיפלומטיים.   
משרד החוץ מקיים מאמצים רבים וחריגים של הנציגות בערוצים הדיפלומטיים לקיומם של ביקורים. מידע אודות הקשיים שהתעוררו מול הרשויות המקומיות לשם תיאום ביקור אצל העציר על ידי  השגרירות, הועבר באופן רציף ע"י אגף היועץ המשפטי במשרד החוץ למחלקה הבינלאומית בפרקליטות המדינה. מידע זה עבר בעיקר בשיחות טלפוניות בין הגורמים המטפלים (במסגרת הקשר היומיומי והרציף  המתקיים בין שתי היחידות, לאור החפיפה בנושאי הטיפול והצורך המתמיד בתיאום העבודה), ובהתכתבויות בדוא"ל ככל שעלה הצורך. 
כתוצאה מהמאמצים הרבים שנעשו על ידי נציגות ישראל בקייב לאפשר ביקורים קונסולריים לאסירים הישראליים היושבים בקייב, התקבלה, ביום 4.2.2014, איגרת רשמית מרשויות אוקראינה ולפיה הן  מאשרות ביקור 6 עצורים/ אסירים ישראלים באוקראינה. עם קבלת אישור זה פעלה הנציגות בקייב באופן מיידי, ולמרות המצב הביטחוני, המדיני והפוליטי הרגיש מאוד במקום בימים אלה, מול רשויות הכלא, לתיאום ביקורי האסירים . כתוצאה ממאמצים אלה, ביום 7.2.2014 נערך ביקור של קונסול ישראל בקייב במתקן הכליאה . בעקבות דוח הביקורת  בעניין  מעקב אחר יישום החלטות בית המשפט העליון בדבר הסגרה כבר נלקחה בחשבון ומשרד  החוץ פועל לשיפור המעקב הן במערכת המשרדית והן מול פרקליטות המדינה, וכבר נערכו פגישות בנושא והמשרדים פועלים לטיוב שיתוף הפעולה והעברת המידע.

תגובה
משרד המשפטים, פרקליטות המדינה 

24. 	המחלקה לעניינים בינלאומיים בפרקליטות המדינה  מעדכנת כי  במהלך נובמבר 2013 התקיים מפגש עם  אנשי משרד החוץ 


                      בסוגיית המעקב אחר ביצוע החלטות בית משפט בעניין מוסגרים לחו"ל. במפגש זה הוכן מתווה לתיאום בין המשרדים, ובפרט להעמקת המודעות בשירות הקונסולרי לחשיבות המעקב והביצוע של החלטות בית המשפט. בפרשה דנן, תמשיך הפרקליטות ותפעל ליתר תיאום בין הקונסוליה בקייב לבין רשויות אוקראינה, לשם קיומו של ביקור קונסולרי אצל המוסגר; מעתה תבקש הפרקליטות מאת הרשויות האוקראיניות, בנוסף למידע על מצב המוסגר המתקבל בכל מקרה, מידע על הביקורים הקונסולריים שלהם הוא זוכה, פרטים על אודות קשיים בעריכתם והצעות לפתרונם. 

משרד החינוך
קידום תכניות למניעת אלימות כלפי תלמידים ושל תלמידים 

הגופים המבוקרים: משרד החינוך, המשרד לביטחון פנים. 


ליקוי

1.	גיבוש התכנית המערכתית:  ליישום התכנית המערכתית פרסם השירות הפסיכולוגי ייעוצי במינהל הפדגוגי במשרד החינוך (להלן-שפ"י) חוזר מנכ"ל מעודכן בנושא "קידום אקלים בטוח והתמודדות עם אירועי אלימות במוסדות החינוך", והוא נכנס לתוקף בספטמבר 2009 (להלן - חוזר האקלים המעודכן). בחוזר פורטו העקרונות, המשימות והיעדים שנקבעו בתכנית המערכתית ליצירת אקלים חינוכי מיטבי ומדדים לבדיקתו. אולם התכנית המערכתית התמקדה בנעשה בתחום ביה"ס ולא עסקה בתחום החינוך הבלתי פורמאלי ומינהל חברה ונוער, האחראי לתחום זה, לא שותף בגיבושה. 


תגובה 
משרד החינוך


1. 	מאז כניסתו של השר הנוכחי לתפקידו התבססה תפיסת משרד המדגישה את אחריות המערכת על כל רצף יום הלימודים. בהתחשב בתפיסה זו ובהמשך לתכנון ההרחבה של התוכנית המערכתית לשלב ב' - מתרחבת התוכנית המערכתית גם לתחומי הקהילה. להלן הצעדים שנעשים בכיוון זה:
	*  קיום מפגשים משותפים בין שפ"י לבין מינהל חברה ונוער לגיבוש מסמך מוסכם בנושא זה. 
	*  הפעלה של פיילוט בשנת הלימודים תשע"ד במספר יישובים בו מתנסים מדריכי היחידה לקידום אקלים בטוח ולמניעת אלימות בהרחבת התוכנית להיבטים קהילתיים, לרבות שיתוף מינהל מחלקת הנוער וגורמי קהילה נוספים, לפגישות בתדירות קבועה עם הצוות הבית ספרי, על מנת ליצור מעטפת יישובית הרואה את כלל התלמידים על הרצף . למידה מתוך הפיילוט תאפשר את גיבוש התכנית לשנת תשע"ה.




ליקוי

2.	הטמעת התכנית המערכתית: חוזר האקלים המעודכן קבע את המשימות שעל ביה"ס לבצע כדי ליישם את התכנית המערכתית. למעקב אחר יישום התכנית האסטרטגית הכין מטה המשרד שאלון אינטרנטי שבו נדרשים מנהלי בתיה"ס לדווח מדי שנה בשנה על יישומה, לרבות יישום הפעולות הנדרשות להשגת יעד המאבק באלימות וקידום האקלים. 
על פי תשובות המנהלים על השאלון, מרבית בתיה"ס מבצעים את הפעולות הנדרשות לקידום אקלים חינוכי מיטבי ולהתמודדות עם אירועי אלימות על פי התכנית המערכתית, אולם עלה כי כמה מרכיבי פעילות מרכזיים שנקבעו בחוזר אינם מבוצעים ברבים מבתיה"ס:

ליקוי

3. 	בביקורת עלה כי כרבע מהמנהלים בשנה"ל התשע"ב (2012-2011) וכשליש מהמנהלים בשנה"ל התשע"ג (2013-2012) לא כינסו את צוות האקלים, שנועד לרכז ולהוביל את הנושא בבית ספרם; כ-20% מהמנהלים בשנה"ל התשע"ב ו-15% מהמנהלים בשנה"ל התשע"ג דיווחו שלא בנו תכנית התערבות בבית ספרם; רק כמחצית המנהלים בשנים הללו גיבשו תקנון לבית הספר בשיתוף ההורים כנדרש בחוזר, ורק מחציתם הביאו אותו לאישור המפקח המחוזי כנדרש; כמחצית המנהלים בשנה"ל התשע"ב והתשע"ג לא קיימו סדנאות להעצמת הצוות החינוכי בנושא צמצום האלימות וקידום האקלים בביה"ס.

תגובה
משרד החינוך


3.  	בחודשים הקרובים יתפרסם חוזר מנכ"ל מעודכן שידגיש את ההיבטים שעלו בביקורת כגון: הצורך בהקמת צוותי אקלים, גיבוש תקנון בית ספרי בשיתוף עם ההורים והבאתו לידיעת המפקח וכמו כן הפעלת סדנאות לצוות החינוכי בנושא. מנכ"לית המשרד אישרה לפני כחודש את הוצאת החוזר המעודכן והוא נמצא בשלביו הסופיים לקראת פרסום.
 	לאחר פרסום החוזר, ייערך תהליך הטמעה בקרב מפקחים, מנהלים, יועצים חינוכיים ופסיכולוגים חינוכיים ליישום הנחיות בחוזר, כולל ההיבטים שעלו בביקורת.

ליקוי

4. 	עוד עלה כי אמנם המחוזות שנבדקו - צפון, מרכז וירושלים - הקימו ועדות אקלים כנדרש בחוזר האקלים, אך בראשות כולן עומדות מפקחות על הייעוץ ולא מנהלי המחוזות כנדרש, ויש בכך כדי לפגוע ביכולתן של הוועדות לגייס את כל גורמי המחוז לנושא. עוד עלה 
שהוועדות מיעטו לתעד את ישיבותיהן והחלטותיהן, והמפקחים בכמה מהמחוזות לא ביצעו משוב על עבודתם של בתיה"ס בתחום האקלים. 




תגובה
משרד החינוך


4. 	תגובת מחוז מרכז – בשנת הלימודים תשע"ד מתקיימת וועדת האקלים המחוזית אחת לחודש. ישיבות הועדה על החלטותיה מתועדות ומדווחות למנהלת המחוז לאחר כל מפגש.
חברי הוועדה מונו בשיתוף מנהלת מחוז מרכז.
מנהלת המחוז מקיימת 3 פעמים בשנה צמתי בקרה אחר ביצוע תכנית העבודה של ועדת האקלים המחוזית.
פעילות וקבלת ההחלטות- ועדת האקלים המחוזית מדווחות באופן שוטף בישיבת הנהלת המחוז.
בשנה"ל תשע"ה – מנהלת מחוז מרכז תעמוד בראש ועדת האקלים כנדרש.
תגובת מחוז צפון - המתאמת על הייעוץ הבכיר במחוז הוסמכה  בכתב מינוי על ידי מנהלת המחוז לעמוד בראש הוועדה.  יו"ר הוועדה קבעה על פי חוזר מנכ"ל 3 מפגשים עם הועדה לאורך כל שנה, החל  משנת 2009. 
תגובת מחוז מנח"י וירושלים – מנהל המחוז האציל מסמכותו ומינה את המפקחת על הייעוץ לעמוד בראש הוועדה. קיים מנגנון של שיתוף ועדכון באופן קבוע.
לוועדת האקלים גויסו כל גורמי המחוז (מפקחי גיל, בעלי תפקידים, מדריכים ועוד.)
ישנם פרוטוקולים של כל הישיבות והמחוז ימשיך בכך (לקראת תשע"ה – פורמט קבוע לפרוטוקולים)
בתוכנית העבודה של המפקח – לפחות ביקור אחד ממוקד אקלים, ניתוח תוצאות אקלים במיצ"ב (מדדי יעילות וצמיחה בית ספרית) בישיבה עם המפקח הכולל והפיקוח על הייעוץ, ישיבת היערכות לקראת מיצ"ב של המפקח הכולל עם הפיקוח על הייעוץ ובית הספר.

ליקוי

5.	תהליך ההדרכה:  האמצעי המרכזי לליווי בתי הספר בהטמעת התכנית המערכתית הוא תהליך הדרכה שמתבצע במשך תקופה מוגבלת באמצעות מדריך חיצוני וייעודי לקידום אקלים חינוכי מיטבי (להלן - מדריך אח"מ). לתהליך זה מוקצה עיקר התקציב הייעודי של התכנית המערכתית - כ-10 מיליון ש"ח בשנה. לצורך קבלת תמונת מצב על תהליך ההדרכה נדרשים מדריכי אח"מ למלא שאלון (להלן - דיווחי המדריכים).



	בביקורת עלה כי תהליך ההדרכה נעשה בפחות בתי ספר מהמתוכנן: בשנה"ל התשע"א (2011-2010) הוא נעשה רק ב-83% ממספר בתיה"ס שנקבע לעניין זה בתכנית המערכתית, ובשנה"ל התשע"ב והתשע"ג הוא נעשה רק ב-82% ממספר בתי הספר שנקבע לעניין זה בתכנית האמורה.

תגובה
משרד החינוך


5. 	תגובת שפ"י: על פי מבקר המדינה התכנית המערכתית פעלה רק "ב-83% ממספר בתיה"ס שנקבע לעניין זה ובשנה"ל התשע"ב והתשע"ג הוא נעשה רק ב-82% ממספר בתיה"ס שנקבע לעניין זה בתכנית האמורה". יש לציין כי התכנית המערכתית נעשתה ב- 1200 מוסדות חינוך. המספרים המחושבים בדו"ח המבקר מתייחסים אך ורק לבתי ספר ולא לגני ילדים. חישוב מספר גני הילדים ומספר בתי הספר שפעלו בתכנית, מעיד כי התכנית נעשתה בהיקף מלא.
בשנת הלימודים תשע"ד צומצמו מספר מוסדות החינוך המלווים בהדרכה, נוכח הצמצום בימי ההדרכה מתבצעת התכנית ב-820 בתי ספר וב-100 גני ילדים – סה"כ ב- 920 מוסדות חינוך.

ליקוי


6. 	מדיווחי המדריכים עלה כי 17% מבתיה"ס שהודרכו בשנה"ל התשע"ב לא הקימו צוות אקלים בביה"ס כנדרש, ובשנה"ל התשע"ג לא הוקמו צוותי אקלים ב-24% מבתיה"ס שהודרכו. עוד עלה מהדיווחים כי פגישות ההדרכה בין מדריכי אח"מ לבעלי התפקידים שאמורים לקדם את נושא האקלים בביה"ס התקיימו בתדירות נמוכה מהנדרש.







תגובה
משרד החינוך


6. 	תגובת שפ"י: בשנת הלימודים תשע"ד, שפ"י תמשיך להדגיש בתהליכי הדרכה על הדרכה שעוברים מדריכי אח"מ (אקלים חינוכי מיטבי) את החשיבות של הקמת צוות אקלים ואת קיומם של מפגשים עם בעלי התפקידים בתדירות שנקבעה מראש במודל ההדרכה. בנוסף, יועבר מסר לפיקוח המחוזי, המפקחים הכוללים ולמפקחים על הייעוץ, אודות החשיבות של הקפדה על הקמת צוות מוביל ועל קיומם של מפגשים סדירים של המוסד החינוכי עם המדריך.


ליקוי


7.	השגת יעדי התכנית המערכתית: הרשות הארצית למדידה והערכה בחינוך (להלן - ראמ"ה) מודדת את השגת היעדים של התכנית המערכתית באמצעות שני כלי ניטור: סקר מערכתי לניטור האלימות וסקר בית ספרי לניטור האקלים והסביבה הפדגוגית, הכלול במיצ"ב. 
	ראמ"ה השוותה בין ממצאי סקר ניטור האלימות שנעשה לפני יישומה של התכנית המערכתית ובין ממצאי סקר שנעשה כשנה לאחר תחילת יישומה ומצאה מגמת שיפור במרבית סוגי האלימות שנבדקו, בעיקר בקרב תלמידי בתיה"ס היסודיים וחטיבות הביניים. עם זאת נרשמה יציבות בדיווחים על כמה מסוגי האלימות ושיעורי האלימות בהם נשארו גבוהים. 


ליקוי


8.	דיווח על אירועי אלימות ומעקב אחריהם:  על פי חוזר האקלים המעודכן, על ביה"ס לדווח למפקח המחוזי ולרשויות על אירועי אלימות מסוימים, ואילו לגבי אירועים אחרים, המפורטים בחוזר, אין חובת דיווח. על המפקח לרכז את המידע על אירועי אלימות חריגים ולהעבירו למנהל המחוז לשם מעקב על אופן הטיפול בהם בביה"ס. 
עלה כי ברשימת האירועים שאין חובת דיווח עליהם כלולים אירועי אלימות חמורים, בהם מעשי הצקות ובריונות. לפיכך, בין היתר, המחוז אינו מפקח על אופן הטיפול בהם. עוד עלה כי אף על פי שמנהלי בתיה"ס מדווחים על אירועי אלימות חריגים למחוזות, שניים משלושת המחוזות שנבדקו - מרכז וירושלים - לא ריכזו נתונים לגביהם לשם פיקוח והפקת לקחים.



תגובה
משרד החינוך


8. 	תגובת שפ"י: בנוגע לדיווח על אירועים שיש בהם הצקה ובריונות, ההתייחסות למעשי בריונות בחוזר מנכ"ל המעודכן עברה שינוי. הניסוח המופיע, בשלב זה, בטיוטה הינו: "הצקות ומעשי בריונות כולל חרם, הפצת שמועות חוזרות ונשנות באינטרנט   ו/או במכשירים ניידים, ולרבות בריונות חוזרת המופנית לאדם ביחס למינו ולמיניותו, לרבות נטייתו המינית."
בנוסף, ההנחיות לטיפול במעשי בריונות הועברו לחלק ד' של חוזר המנכ"ל העתידי, המתייחס לאירועי אלימות חוזרים ונשנים. נוספה אפשרות דיווח לפקיד סעד על פי שיקול דעתו של מנהל בית הספר וכמו כן הנחייה מחייבת  לדווח להורי התלמידים המעורבים, למפקח הכולל ולמפקח על הייעוץ.
בנוגע לריכוז נתונים במחוז –  תגובת מחוז מרכז – במחוז הוקמה בשנת הלימודים תשע"ד יחידת הערכה, מדידה וניהול הידע.
נושא ריכוז הנתונים בנוגע לאירועי אלימות חמורים (בהם מעשי הצקות ובריונות), ואופן הטיפול בהם יהווה חלק בלתי נפרד מתוכנית המחוזית לשנה"ל תשע"ה. כל זאת לשם העצמת פיקוח משמעותי והפקת לקחים. 
תגובת מחוז מנח"י וירושלים - למפקחות על הייעוץ  ישנו רישום מדויק של אירועי האלימות השונים. כמו כן קיים ריכוז של דיווח על אירועי אלימות המועבר להנהלת המחוז על ידי המפקחים הכוללים. עם זאת ייבנה כלי מחוזי מרכז של כלל האירועים המחייבים דיווח, אשר יוזן מנתוני הדיווחים המתקבלים בפיקוח על הייעוץ והפיקוח הכולל. כלי זה יעמוד לרשות מנהל המחוז והמפקחות המרכזות לטובת  מעקב אחר האירועים.


ליקוי


9.	גיבוש תכניות התפתחות ויישומן:  על פי חוזר מנכ"ל על בתיה"ס ללמד את התלמידים בכל שלבי הגיל את התכנית "כישורי חיים" - תכנית להתפתחות רגשית, חברתית וערכית. אולם מתשובות המנהלים על השאלון האינטרנטי בשנה"ל התשע"ג עלה שבכרבע מבתי הספר לא יושמה התכנית על פי החוזר: בכשליש מהם היא לא יושמה כלל, ובשאר היא לא יושמה בכל שכבות הגיל. בכמחצית בתי ספר שיישמו את התכנית לא הודרך הצוות החינוכי בנושא, כנדרש בחוזר. עוד עלה כי אף שכמה מהתכנים המרכזיים משותפים לתכנית "כישורי חיים" ולתכנית התפתחות אחרת, מפתח הל"ב, המשרד לא הסדיר את חלוקת התכנים והתיאום ביניהן. 




תגובה
משרד החינוך


9. 	תגובת שפ"י ואגף יסודי: התוכניות "כישורי חיים" ו"מפתח הלב" מדגישות היבטים חינוכיים בעלי חשיבות רבה בהתפתחות הערכית והרגשית של התלמידים. כל אחת מהתוכניות מדגישה היבטים ייחודיים ובעלות ערך מוסף שונה ולכן יש חשיבות בקיומן של שתי התכניות במערכת החינוך. עם זאת, לשם הסדרת חלוקת התכנים והתיאום ביניהם, הוקמו בחודש פברואר 2014 ועדות  בכל שלבי החינוך לחיבור, תיאום והסדרת התכנים של התוכניות ללמידה רגשית חברתית : "כישורי חיים", "מפתח הלב" ותוכניות מנהל חברה ונוער. המטרה היא לבנות מהלך משותף לקידום התלמידים לעבר  "פיתוח אישי ומעורבות חברתית". בניית המתווה המשותף יסתיים עד סוף שנת הלימודים תשע"ד, היישום  המשותף יחל בשנת תשע"ה.
באשר להעמקת היישום של תכנית כישורי חיים, תעשה בתחילת שנת תשע"ה פנייה מחודשת למפקחים הכוללים ולמפקחים על הייעוץ על מנת שיוודאו את יישום התוכנית במסגרת תוכניות העבודה הבית ספריות. כמו כן יפותחו כלי תצפית חדשים שיסייעו בידי יועצים חינוכיים ומדריכים ללוות את מחנכי הכיתות במשוב ובהדרכה.


ליקוי


10.	המאבק בגזענות:  גזענות היא התנהגות המפלה בין אדם לאדם או בין קבוצה חברתית אחת לרעותה על יסוד הבדלי דת, מין, עדה וכו'. מחקרים שנעשו בשנים האחרונות מצביעים על דעות אנטי-דמוקרטיות ואנטי-שוויוניות כלפי מיעוטים בקרב כלל האוכלוסייה בישראל, ובכלל זה בני הנוער.
בשנה"ל התשס"ב (2002-2001), סמוך לאירועי אוקטובר 2000 במגזר הערבי, הקים שפ"י ועדה לגישור רב-תרבותי לאומי. על הוועדה הוטל, בין היתר, לקדם במערכת החינוך שיתוף פעולה בין יהודים לערבים. אולם הוועדה הפסיקה לפעול לפני כחמש שנים ללא הנמקה. בשנת 2007 גיבש שפ"י תכנית קשב ושיח רב-תרבותי, שנועדה להקנות לתלמידים ולצוות החינוכי כלים לקשב ולשיח מוגן רב-תרבותי על נושאים השנויים במחלוקת בחברה הישראלית. פרק מהתכנית העוסק ב"כללי קשב ושיח מוגן" שולב בתכנית "כישורי חיים", אך הוא נלמד רק בבתי"ס שבחרו בו כנושא רשות בתכנית. 



תגובה
משרד החינוך


10. 	תגובת שפ"י: בשנת תשע"ד החלה הטמעה מחודשת של תוכנית  קש"ר (קשב ושיח רב-תרבותי) . להלן מהלכי ההטמעה שכבר נעשו ואלה המתוכננים: בשיתוף פעולה בין שפ"י ומנהלת אגף מדעי החברה והרוח, והמפמ"רית לאזרחות נחשפו לתוכנית קש"ר כל המדריכים לאזרחות.  מדריכי האזרחות מעבירים בימים אלו מפגש ראשוני לחשיפת התוכנית למורים לאזרחות המשתלמים בקורסים  במרכזי פסג"ה (מרכז לפיתוח סגלי הוראה)  ברחבי הארץ. בסוף השנה מתוכנן יום עיון בנושא למורי האזרחות , וחשיפת התוכנית  למדריכי שפ"י.
החלה חשיפת התוכנית למדריכות המחוזיות של "כישורי חיים" ולכל המנחות של הכשרות  יועצים חדשים בארץ. משנת תשע"ה יונחלו התפיסה החינוכית והמיומנויות שבתכנית קש"ר לכל היועצות החדשות  (שנים א' ב') בכל המגזרים, במסגרת קורסי הכשרת יועצות חדשות. קורס אינטנסיבי ללמידת עומק של התוכנית ייפתח בתחילת שנת תשע"ה  לקבוצה של בעלי תפקידים ומדריכים  בשפ"י.
במקביל, משנת תשע"ה תוטמע התוכנית במהלך משותף של שפ"י, מינהל חברה ונוער, המזכירות הפדגוגית, ואגף העל יסודי במסגרת הכשרת מדריכים לתוכנית "המערכתית לחינוך ערכי" ובמסגרת התוכנית ל"התפתחות אישית ומעורבות חברתית" .

ליקוי

11.	הובלת ההתמודדות עם אלימות וירטואלית ומצבי סיכון באינטרנט:  לצד משרד החינוך עוסקים בתחום הגלישה הבטוחה משרדי ממשלה אחרים וגופים מהמגזר השלישי והעסקי. על פי מחקרים שנעשו בארץ ובעולם בעשור האחרון, המליצו יחידות מטה במשרד החינוך, משרדי ממשלה אחרים וגופים מהמגזר השלישי על תכניות לאומיות מערכתיות לקידום גלישה בטוחה של תלמידים. התכניות הדגישו, בין היתר, את הצורך בשיתופי פעולה בין המשרדים והגופים השונים העוסקים בנושא, בהעמקת הידע וההסברה לגבי שימוש נבון באינטרנט ובצמצום הפער הטכנולוגי בין התלמידים למוריהם והוריהם. אולם הנהלת המשרד והיחידות האחראיות לנושא במשרד לא דנו בהמלצות אלה ולא גיבשו בעצמן תכנית מערכתית בין-משרדית לקידום גלישה בטוחה. 



ליקוי


12.	פעולות משרד החינוך לקידום גלישה בטוחה:  משנה"ל התשע"א מיישם המינהל למד"ט תכנית תקשוב, שמטרתה להקנות לתלמידים מיומנויות הנדרשות במאה ה-21, בהן גלישה בטוחה (להלן - תכנית התקשוב). כמו כן פרסם המשרד באותה השנה חוזר מנכ"ל שעניינו "אתיקה ומוגנות ברשת האינטרנט", ובו הוצגה תכנית "חיים ברשת", במסגרת התכנית "כישורי חיים", שמטרתה לחנך לגלישה בטוחה ולמניעת אלימות וירטואלית. 
עלה כי רק בבתיה"ס המשתתפים בתכנית התקשוב, שהם כרבע מכלל בתיה"ס (1,216 מתוך 4,485), הוקם צוות "חיים ברשת", שאמור, על פי החוזר, לקדם את הגלישה הבטוחה בביה"ס. נוסף על כך, רק בבתיה"ס האלה פועל רכז תקשוב, שתפקידו, בין היתר, להדריך את הצוות החינוכי לגלישה בטוחה, ורק בבתיה"ס האלה הוכשרו המנהלים והצוותים החינוכיים בנושא. אשר לגלישה בטוחה במסגרת תכנית "כישורי חיים" - על פי התשובות של המנהלים שענו על השאלון האינטרנטי בשנה"ל התשע"ג, עלה כי רק כחמישית מבתיה"ס יישמו את התכנית.


תגובה
משרד החינוך


12. 	תגובת מינהל מדע וטכנולוגיה - יישום חוזר מנכ"ל "אתיקה ומוגנות ברשת" מכוון לכל בתי הספר במערכת החינוך. הפעילויות הנדרשת בחוזר זה,  מהווה נדבך נוסף לתכנית "כישורי חיים". 
נכתבו ופורסמו פעילויות בנושא אתיקה ומוגנות ברשת שניתן לשלב בכל תהליכי הפיתוח המקצועי של מנהלים וצוותי החינוך. משנת הלימודים התשע"ה המינהל נערך לשלב פעילויות ייעודיות בכל הקורסים המשלבים תקשוב ויבקש לייעד פרק ייחודי שישולב במסגרת  מפגשי מפקח ומנהליו. כמו כן, ברבעון הראשון של שנת הלימודים התשע"ה, המינהל יקיים כנסים ומפגשים מחוזיים שיוזמנו אליהם גם נציגים מבתי הספר שאינם כלולים בתכנית התקשוב. מטרת המפגשים והכנסים הינה חשיפה לחשיבות נושא הקמת צוותי חיים ברשת בבתי ספר ולקיום פעילויות בנושא זה בכל שכבות הגיל בכל בתי הספר. במקביל, המינהל יבקש את התערבותו הישירה של המפקח הכולל באכיפת הנחיות של חוזר מנכ"ל בדבר הקמה של צוותי חיים ברשת וקיום הפעילויות.  לקראת סוף שנת הלימודים יועבר שאלון בכל בתי הספר לצורך וידוא ביצוע הנחיות הנ"ל. 
תגובת שפ"י: בנוגע ליישום תכנית "כישורי חיים" – יועבר מסר למנהלי המחוזות, למפקחים הכוללים ולמפקחים על הייעוץ, לדרוש יישום תכנית כישורי חיים בכלל ובדגש על גלישה בטוחה בפרט. בנוסף, על מנת לעודד את בתי הספר ליישם תכנית כישורי חיים בנושא, הוחל בשנת הלימודים הנוכחית בהעברת שיעורים מקוונים לתלמידים ביסודי ובחטיבת הביניים בנושא. השעורים נערכו בחודש פברואר והתייחסו לעמדות התלמידים בתחום. השיעורים נצפו על ידי אלפי תלמידים. השיעור היווה פתיחה וחשיפה לתכנית כישורי חיים בשם "פיתוח אחריות אישית וחברתית והתמודדות עם בריונות - כולנו גיבור אל". השיעורים המקוונים זכו למשוב חיובי בקרב התלמידים והמורים ובתכנון להמשיך וליישם שיעורים נוספים מתוך התוכנית החדשה ולהרחיב את קהל התלמידים שישתתפו.   




ליקוי


13. 	המינהל למד"ט ושפ"י עשו כמה פעולות לפיתוח תכניות בנושא גלישה בטוחה, אולם הם עשו זאת בלי להסדיר בקביעות את שיתוף הפעולה ביניהם ובלי לקבוע את חלוקת תחומי האחריות ביניהם. נוסף על כך, מינהל חברה ונוער לא היה שותף ליזמות של שתי יחידות המטה האחרות. 


תגובה
משרד החינוך


13. 	מנהל מינהל מדע וטכנולוגיה יפנה בהקדם למנכלי"ת המשרד ויבקש להסדיר את חלוקת העבודה והאחריות בין מנהל מינהל מדע וטכנולוגיה ושפ"י, כמו גם מנהל חברה ונוער ויחידות אחרות במשרד. החלטה תכלול את היחידה שיוחלט עליה כמובילת התהליך.
מיסוד קשרי העבודה בין יחידות המשרד חשוב גם להסדרת שיתופי הפעולה הבין משרדיים.
המינהל נערך לכתיבת חוזר מנכ"ל חדש ומקיף שיתן מענה לכל הנדרש בדוח המבקר.
יחד עם זאת, המינהל מבקש להדגיש כי לאורך כל השנה מתקיימות פגישות עבודה שוטפות של נציגי מנהל מינהל מדע וטכנולוגיה עם נציגי אגף שפ"י בהן מתוכננות פעילויות ונכתבים תכנים והנחיות בנושא הגלישה הבטוחה. ההערכות המוקדמת וליווי כל שבוע הגלישה הבטוחה התקיים בשיתוף פעולה מלא החל משלב התכנון, כתיבת התכנים עד להפצתם לבתי הספר. במקביל, יתקיימו כנסים משותפים לאגף שפ"י ומנהל מינהל מדע וטכנולוגיה במחוזות לקראת שבוע הגלישה הבטוחה ברשת.  
באשר לשיתוף הפעולה עם מנהל חברה ונוער הם הוזמנו לכל ישיבות המטה, וקשרי הגומלין יתחזקו עם ההסדרה של תחומי העבודה והאחריות שיקבעו על ידי המנכלי"ת עם יחידות המשרד.
יש לציין כי שיתוף הפעולה עם המשרד לביטחון פנים מתקיים באופן שוטף: מתקיימות פגישות עבודה ועשייה משותפת לקראת שבוע הגלישה הבטוחה ולקראת היציאה לחופשת הקיץ ( בשנה"ל תשע"ג הופקו יחד עם המשרד לביטחון פנים אגרת ועלון מידע להורים). כמו כן, מתוכננת להתקיים, נכון לחודש אפריל 2014, פגישה עם מנהל תחום תורה והדרכה של היחידה "עיר ללא אלימות" באשר להכשרתם של הרכזים הנמצאים ברשויות השונות בנושא חינוך לגלישה בטוחה.




ליקוי


14. 	עלה שתכניות לגלישה בטוחה עדיין אינן מותאמות כראוי לאורחות החיים ולצרכים של מגזרים ייחודיים: המשרד לא השלים את תרגומן של תכניות קיימות לערבית, ועדיין לא החל בהתאמת תכניות לחברה החרדית.


תגובה
משרד החינוך


14. 	תגובת שפ"י: המשרד ער לחסר זה. הפרק החדש בתכנית כישורי חיים בנושא פיתוח אחריות אישית וחברתית, כולל בריונות ברשת, שפורסם בחודש האחרון באתר המשרד -   נמצא בתהליך סיום להתאמה למגזר החרדי. ההתאמה לחברה הערבית תהייה מוכנה בתחילת שנת הלימודים תשע"ה.
ב 5.3.2014 נערך כנס ליועצי המגזר החרדי בנושא בריונות פנים אל פנים ובריונות ברשת. ביום העיון נחשפו היועצים החינוכיים לתחום, עברו סדנאות וקיבלו את כל החומרים המותאמים למגזר כולל סרטים וסדנאות לצוותי חינוך, תלמידים והורים. 
תגובת מינהל מדע וטכנולוגיה: בחודשים האחרונים התקיימו מספר פגישות והשתלמויות בהם נחשפו מפקחים כוללים ומדריכי אשכול  מהמחוז החרדי  לפעילויות הקיימות. במפגשים אלה השתתפו רכזי התקשוב מבתי הספר אשר בתכנית. בשנת תשע"ד, הוחל בהתאמת פעילויות בהתאם להדגשים של המחוז החרדי.
יש לציין כי לקראת שבוע הגלישה הבטוחה ברשת תורגמה המצגת המרכזית לשפה הערבית, ואף תורגמו לשפה הערבית שני אוגדי פעילויות ( יסודי וחט"ע), אשר תורחב גם בשנה"ל התשע"ה. באשר למינהל הדתי מתקיימת פעילות שוטפת למעט מוסדות חרדים שמטעמים אידיאולוגיים ביקשו שלא להשתתף בפעילויות שמשלבות עבודה מקוונת. 




ליקוי


15. 	על פי חוזר "אתיקה ומוגנות ברשת האינטרנט", על המפקחים המחוזיים לעקוב אחר יישומה של תכנית "חיים ברשת" באמצעות ביקורים בביה"ס. עלה כי במחוזות שנבדקו לא ביצעו המפקחים ביקורות על יישום תכנית "חיים ברשת", וכי בתיה"ס אינם ממלאים טופס לתכנון ביצוע התכנית ולמעקב אחריו, המצורף לחוזר. לפיכך אין למינהל למד"ט ולמחוזות מידע מרוכז על יישומה של התכנית בביה"ס.


תגובה
משרד החינוך


15. 	בהקשר לטענה כי אין למנהל מינהל מדע וטכנולוגיה ולמחוזות מידע מרוכז על יישומה של תכנית "חיים ברשת" בבתי הספר, המינהל מוצא לנכון לציין כי בתכנית העבודה הבית ספרית, המוגשת בתחילת שנה על ידי בתי הספר שבתכנית, ובסטאטוסים המוגשים על ידם יש התייחסות לקבלת מידע על תכנית ההתערבות בנושא הגלישה הבטוחה ברשת. יחד עם זאת, החל משנה"ל התשע"ה, המינהל יבקש לקבל דיווח מהפיקוח הכולל על הפעלת תכנית ההתערבות בבתי הספר שבתחום אחריותם.

ליקוי

16.	התמודדות משרד החינוך עם אלימות וירטואלית:  אלימות וירטואלית היא פעילות תוקפנית, מכוונת וגלויה שמטרתה לפגוע באדם אחר באמצעות האינטרנט או הכלים הטכנולוגיים. מחקרים הראו את העצמה הגבוהה של הפגיעה שהיא גורמת ואת המשותף בינה ובין אלימות פנים אל פנים. לפיכך ההתמודדות של המשרד עם אלימות זו נעשית אף היא באמצעות קידום אקלים חינוכי מיטבי. 
בחוזר האקלים המעודכן פורטו אירועי אלימות וירטואלית שחלה עליהם חובת דיווח למפקח  המחוזי לצד אלה שחובה זאת אינה חלה עליהם. נמצא כי אירועי אלימות וירטואלית חמורים, כגון חרם והפצת שמועות באינטרנט, אינם חייבים בדיווח. נוסף על כך, המחוזות שנבדקו אינם מרכזים את הדיווחים על אירועי אלימות וירטואליים שנקבעה לגביהם חובת דיווח ואינם מפקחים, כנדרש בחוזר, על אופן הטיפול בהם בבתיה"ס. 




תגובה
משרד החינוך


16. 	תגובת שפ"י: ההתייחסות לפגיעה באינטרנט תוקנה והורחבה בחוזר מנכל חדש שיתפרסם במהלך שנת הלימודים הקרובה: במקרה של חרם והפצת שמועות וירטואלית נקבעה הנחייה של  חובת דיווח למפקח בית הספר. נכון לחודש אפריל 2014,  יתקיים דיון באשר לחובת הדיווח על פי נוהל במקרים של פגיעה באינטרנט. כמו כן, נוסף פירוט אירועים חמורים במיוחד של פגיעה באמצעות האינטרנט (התחזות, הפצת תכנים פרטיים מביכים, איומים וכו') וכן התייחסות להרחבה של החוק למניעת הטרדה מינית שהתקבל לאחרונה:
· שימוש באמצעים טכנולוגיים לרבות טלפון נייד לצילום או הקלטה בזמן שיעור, צילום או הקלטה ללא ידיעתו של המצולם, וכן שימוש לרעה בתצלומים או הקלטות של תלמידים או מורים שנעשו בשטח ביה"ס (איום בהפצה, חשיפה, עיוות ולעג, הפצה בטלפון נייד או באינטרנט)
· פרסום תצלום, סרט או הקלטה של אדם, המתמקד במיניותו, בנסיבות שבהן הפרסום עלול להשפיל את האדם או לבזותו, ולא ניתנה הסכמתו לפרסום – מהווים עבירה פלילית ואסורים על פי חוק למניעת הטרדה מינית. יובהר כי תצלום סרט או הקלטה כוללים עריכה או שילוב של כל אחד מהם.
על אירועים חמורים אלה קיימת חובת דיווח למפקח בית הספר. בימים הקרובים יתקיים דיון באשר לחובת הדיווח על פי נוהל גם במקרים אלה. 
תגובת מחוז מרכז – במחוז הוקמה בשנת הלימודים תשע"ד יחידת הערכה, מדידה וניהול הידע. ריכוז הדיווחים בנוגע לאירועי אלימות חמורים ובכללם לאלימות וירטואלית יהווה חלק בלתי נפרד מהתוכנית המחוזית לשנה"ל תשע"ה.
תגובת מחוז מנח"י וירושלים - המפקחות על הייעוץ ינחו את היועצים בדבר חובת הדיווח על גבי הטופס האינטרנטי הקיים באשר לאירועי אלימות וירטואליים וגם הם ידווחו למנהל המחוז.




ליקוי


17.	יישום תכנית "עיר ללא אלימות" (להלן-על"א) בתחום החינוך ושיתוף הפעולה בין השותפים לה:  (א) בחמש השנים הראשונות ליישום תכנית על"א לא היה שיתוף פעולה בין מטה על"א למשרד החינוך, בין היתר בשל מחלוקות בין שני הגופים הללו לגבי תכניות ההתערבות בתחום החינוך. היעדר שיתוף הפעולה פגע ביישומה של התכנית ברשויות. במאי 2012 גיבשו לראשונה מטה על"א ושפ"י מדיניות מוסכמת להתמודדות עם אלימות בתחום החינוך (להלן - המתווה). ואולם המתווה לא עסק כלל בתחום החינוך הבלתי פורמלי, ומינהל חברה ונוער לא שותף בגיבושו. גם המינהל למד"ט לא שותף בגיבוש המתווה, ולא שולבו בו נושאים שבאחריותו בעלי זיקה להתנהגות אלימה או אנטי-חברתית של תלמידים באינטרנט.


תגובה
משרד החינוך


17. 	תגובת שפ"י, מינהל מדע וטכנולוגיה ומינהל חברה ונוער: עד סוף שנה"ל הנוכחית יעודכן המתווה לשיתוף פעולה בין משרד החינוך לעיר ללא אלימות בשיתוף עם שפ"י, מינהל חברה ונוער ומינהל מדע וטכנולוגיה


ליקוי


18. 	הועלה שגם לאחר גיבוש המתווה במאי 2012 נמשכו הקשיים בשיתוף הפעולה בין שני הגופים, משום ששפ"י לא קבע נוהלי עבודה פנים-משרדיים לשיתוף פעולה בין בעלי התפקידים של שני הגופים בבתיה"ס ובמחוזות, והם פגעו ביישום תכנית על"א בבתיה"ס וביכולתם למצות את הכלים הייחודיים שהיא מקנה. 


ליקוי


19. 	עוד הועלה כי שלא על פי המתווה ממאי 2012, מנהליהם של מחוזות על"א שנבדקו - צפון, מרכז וירושלים - לא נפגשו עם נציגי יחידות הפיקוח לשם העלאת בעיות ומציאת פתרונות מתאימים. זאת ועוד, בכמה מהרשויות שבתחומי המחוזות שנבדקו (מרכז וצפון) לא הגיעו נציגי משרד החינוך לדיוני ועדת החינוך ברשות המקומית, ולכן הן לא יכלו להסתייע בגורמים מקצועיים אלה לגיבוש תכניות למניעת אלימות ולקידום האקלים בבתיה"ס של הרשות. נוסף על כך, ועדות האקלים במחוזות משרד החינוך לא ריכזו את הטיפול בנושאי תכנית על"א ולא הוסיפו אותו כנדבך בקידום האקלים. 




תגובה
משרד החינוך


19. 	תגובת שפ"י: במהלך שנה"ל הנוכחית נערכים מפגשים בין מנהלי המחוזות של עיר ללא אלימות והמפקחים על הייעוץ הממונים על הנושא במחוזות. עד כה התקיימו מפגשים במחוז צפון ובמחוז דרום ומתוכננים להתקיים מפגשים נוספים בשאר המחוזות עד סוף השנה. 
כמו כן, נערכים מפגשים בין מנהלי התכניות ברשויות המקומיות ובין מדריכי האח"מ  (אקלים חינוכי מיטבי)–מפגש זה התרחש במחוז דרום ומתוכנן להתקיים במהלך שנת הלימודים הנוכחית בשאר המחוזות.  
תגובת מחוז מרכז –  מתאמת פיקוח ייעוץ ומנהלת מחוז מטעם עיר ללא אלימות דנים בנושא עיר ללא אלימות 3  פעמים בשנה. 
מפגש בין מדריכי אח"מ ומדריכי עיר ללא אלימות-יערך במהלך שנה זו.
תגובת מחוז מנח"י וירושלים - לקראת סוף שנה"ל הנוכחית ובשנים הבאות יתקיימו מפגשים עם מנהלי עיר ללא אלימות (על"א) בשיתוף הפיקוח על הייעוץ ומדריכת אקלים מחוזית.
תגובת מחוז צפון - בתאריך 13.11.13 (שנה"ל תשע"ד)  נערך מפגש בין  מנהלת היחידה למניעת אלימות בשפ"י לבין הממונים על התכנית עיר ללא אלימות בצפון בהם  סוכמו דרכי שותפות. 
במפגש הבא שיתקיים בתאריך  11.6.14 בין מדריכי מניעת אלימות ומנהלי התוכניות בצפון יעסוק בתכנון  דרכי פעולה לביסוס  שותפויות . 
נציגי משרד  החינוך הגיעו לכל מפגש שהוזמנו אליו לדיונים ברשות או שהשתתפו נציגים  מטעמם. 
ההזמנה למפגשים היא באחריות הרשויות ולפיכך נציגי משרד החינוך לא הגיעו לרשויות שלא הזמינו אותם .
תגובת שפ"י: עוד נטען בפסקה זו כי נציגי משרד החינוך לא הגיעו לדיוני ועדת החינוך ברשויות המקומיות במחוזות שנבדקו: לפיכך נכתב מתווה חדש למדריכי אח"מ, המאפשר למפקח על הייעוץ להפנות את המדריך כנציגו לוועדות הרשותיות. בנוסף, במסגרת המפגשים המשותפים, יקיימו בעלי התפקידים השונים תקשורת ישירה ויקבעו את דרכי התקשרות והמועדים המתאימים לקיום וועדות חינוך בשיתוף עמם.                       
תגובת מחוז מרכז – במפגש המשותף בין מפקחי המחוז ונציגי עיר ללא אלימות יקבעו דרכי התקשורת והמועדים המתאימים לקיום ועדות חינוך בשיתוף עמם. זאת בהתאם למדיניות המחוז הדוגלת בשותפות מקצועית מלאה בין פיקוח ורשות מקומית באשר לגיבוש תכניות למניעת אלימות ולקידום האקלים בבתיה"ס ברשויות המקומיות. 
תגובת מחוז מנח"י וירושלים - ברוב  הרשויות של על"א  הפיקוח על הייעוץ / מדריכות אקלים שותפות לדיוני וועדות החינוך ברשות, כמו-כן תושלם הנציגות בכל הרשויות. 
תגובת מחוז מרכז - מנהלת מחוז עיר ללא אלימות מוזמנת לכל ועדות האקלים המחוזיות ולפחות פעם בשנה מתקיים דיון אודות שת"פ בין השותפים השונים. במהלך הוועדה מוצגים מודלים לעבודה משותפת.
ועדת אקלים של מחוז ירושלים ומנח"י תרכז את הטיפול בנושאי התוכנית על"א ותוסיף נציגי תחום כחברי ועדה.




תגובה
המשרד לביטחון פנים


19. 	הליקוי תוקן בחלקו ועד לינואר 2014 נערכו מפגשים מחוזיים במחוזות דרום, מרכז וצפון. במהלך מפגשים אלה נקבעו מנגנוני עבודה ומנגנוני תיאום. השלמת המפגשים המחוזיים וחידוד נהלי הקשר ברמת המחוזות תושלם עד תום החציון הראשון של 2014 באחריות משותפת של מטה על"א במשרד לביטחון פנים ושפ"י במשרד החינוך. 
	נמצא כי קיים שוני בעומס על המפקחים המחוזיים של שפ"י ובבעלי התפקידים הממלאים תפקידים בראייה יישובית. הוחלט כי המפקחים יגדירו לכל יישוב נציג קבוע שיעמוד לרשות מנהל על"א ברשות לצורך עדכונים וחברות בועדות. כמו כן, הורחבה הגדרת תפקידו של נציג משרד החינוך בוועדה ממפקח מחוזי של שפ"י ל-מפקח שפ"י מחוזי; מדריך אח"מ; מפקח שפ"י ממ"ד; יועצת חינוכית. הגדרת הנציגים המתאימים לכל יישוב כבר הושלמה בשניים מהמחוזות ועד תום מחצית 2014 תושלם בחירת נציגי שפ"י היישוביים למרבית יישובי על"א.




ליקוי


20.	שיתוף הפעולה בתחום החינוך הבלתי פורמלי והסדרתו:  במאי 2013, במהלך תקופת הביקורת, הגישו משרד החינוך ומטה על"א למנכ"לית משרד החינוך טיוטה מתוקנת למתווה, שבהכנתה השתתף גם מינהל חברה ונוער. ואולם הטיוטה המתוקנת למתווה אינה מסדירה נושאים מרכזיים בתחום החינוך הבלתי פורמלי, ובכלל זה היא אינה מגדירה תכניות ליבה לתחום החינוך הבלתי פורמלי ואינה כוללת מאגר תכניות לתחום זה; היא אינה קובעת את חלוקת העבודה בין על"א ובין משרד החינוך לגבי ארגון פעילויות נוער בחופשת הקיץ; היא אינה כוללת כלים ליישום התכנית ברשויות חלשות שחסרות בהן תשתיות לפעילות פנאי; היא אינה מגדירה כלי מדידה והערכה ומנגנוני פיקוח ובקרה למעקב אחר יישום התכניות; והיא אינה עוסקת בגלישה בטוחה, שיש לה נגיעה גם לתכנית על"א.


תגובה
משרד החינוך


20. 	תגובת מינהל חברה ונוער: סוכם בין מטה מינהל חברה ונוער ומטה על"א שאת ועדת הפנאי היישובית שהיא חלק מתכנית על"א יוביל מנהל מחלקת הנוער הרשותי. בדרך זו תיווצר ראיה רשותית רחבה של סל תכניות המנהיגות, המעורבות החברתית והפנאי המוצעות לבני הנוער לאורך כל השנה כולל בחופשת הקיץ.


ליקוי


21.	התאמת תכנית על"א לחברה הערבית:  בתחילת 2012 עמד מטה על"א על הצורך במתן מענה לרשויות החברה הערבית, שלתופעת האלימות בהן, המשפיעה גם על התלמידים, יש מאפיינים ייחודיים. לפיכך הוא החליט לפתח מודל ייחודי ולנסותו ברשויות ערביות קטנות. למרות זאת, עד מועד סיום הביקורת, אוגוסט 2013, הוא לא השלים את היישום הניסיוני של המודל. נוסף על כך, הוא לא בנה מודל ליישומה של תכנית על"א ברשויות ערביות גדולות המותאמות לצורכיהם.






תגובה
המשרד לביטחון פנים


21. 	נכון לחודש אפריל 2014, הושלם תהליך הגדרת הפעולות המרכזיות ומוקדי ההתערבות בחברה הערבית. המתווה הוצג לשר לביטחון פנים ולמנכ"ל המשרד במהלך חודשים דצמבר 2013 וינואר 2014.


ליקוי


22.	התמודדות עם אירועי אלימות בהסעות:  ההסעות לביה"ס וממנו הן זירה מועדת לאלימות של תלמידים. אף שבספטמבר 2009 קבע חוזר האקלים המעודכן שעל ביה"ס להגיב גם על אירועי אלימות של תלמידים מחוץ לתחומיו, ובתחילת 2012 הדגישה הוועדה לעדכון חוזר האקלים את הצורך בהשגחה על תלמידים בהסעות, עד מועד סיום הביקורת, אוגוסט 2013, לא הגדיר משרד החינוך דרכים להתמודדות עם אירועי אלימות בהסעות ולשמירה על התנהגות ראויה של תלמידים בהן ולא קבע נהלים לעניין זה. 


ליקוי



23. 	מטה על"א צובר ומרכז מידע בלתי פורמלי רב על אירועי אלימות בהסעות של המועצות האזוריות המשתתפות בתכנית, והוא פרסם דרכים להתמודדות עם אירועים אלה. באוגוסט 2012 נועדו נציגי מטה על"א ונציגי שפ"י והחליטו על חלוקת משימות בין המטות על פי תכנית אסטרטגית משותפת לטיפול באלימות בהסעות. על מטה על"א הוטל, בין היתר, לבנות מנגנונים למעקב אחר אירועי אלימות בהסעות ולתמיכה בהפעלת מתנדבים בהן, ועל שפ"י הוטל לקבוע כללי התנהגות בהסעות ומדרגי תגובה התואמים את תופעת האלימות בהסעות. ואולם במועד סיום הביקורת, כעבור שנה, אף לא אחד משני הגופים השלים את ביצוען של המשימות שבאחריותו לפי התכנית האמורה.

תגובה
משרד החינוך

23. 	תגובת שפ"י: ועדת חוזר מנכ"ל מעודכן החליטה על הוספת פרק ייחודי המתייחס לנושא ההסעות. פרק זה קיים בטיוטת החוזר המעודכן וכולל כללי התנהגות בהסעות ומדרגי תגובה בנוגע לאלימות בהסעות ויתפרסם בקרוב  . 
בנוסף מטה על"א, שפ"י, אגף זהירות בדרכים, אגף הסעות ואגף בטיחות מקיימים מפגשים משותפים בנושא ולקראת סוף שנה"ל הנוכחית יפורסם מסמך משותף בנוגע להסעות תלמידים. 




תגובה
המשרד לביטחון פנים


23. 	מטה על"א ומשרד החינוך פעלו במהלך חצי השנה האחרונה על מנת לרכז ולגבש את כל הידע המשותף על תופעת האלימות בהסעות ודרכי ההתמודדות עימה. נכתבה טיוטה משותפת הנמצאת בתהליך תיקוף ושיפור אחרונים. בהתאם להמלצת המבקר, עד סוף שנת 2014 תושלם חשיפת הידע והפצתו לגורמים הרלוונטיים בבתי הספר, במועצות וברשויות שבתחומן פועלות הסעות לתלמידים.



















































משרד החינוך
טיולים במערכת החינוך - היבטים פדגוגיים וארגוניים

הגופים המבוקרים: משרד החינוך 


ליקוי


1.	ב-1997 הקים המשרד יחידה עצמאית שטיפלה בתחומים הפדגוגיים, הארגוניים, הבטיחותיים והביטחוניים של הטיולים (להלן - מינהלת הטיולים). ב-2004 פיצל המשרד את הטיפול בטיולים בין שתיים מיחידותיו: מינהלת הטיולים הועברה למינהל ח"ן ונשארה אחראית לטיפול בצד הפדגוגי והארגוני של הטיולים, והאחריות לצד הביטחוני-בטיחותי הועברה לאגף הביטחון. ב-2008 צורפה מינהלת הטיולים לאגף של"ח.
לא נמצא באגף של"ח מסמך המרכז, מגדיר ומפרט את תפקידי האגף בתחום הטיולים, ואת הנושאים שהוא אחראי להם. אף לא נמצא מסמך המגדיר באיזו מידה מינהלת הטיולים ממשיכה לשמש גוף האחראי בפועל לנושא הטיולים, מה הם תפקידיה ומהו המדרג (היררכיה) של בעלי התפקידים המטפלים בנושא הטיולים. 


תגובה 
משרד החינוך


1. 	המשרד הגדיר במסמך מתאריך 27.1.14 את תפקידי אגף של"ח בתחום הטיולים והנושאים עליהם הוא אחראי. מינהלת הטיולים הוכפפה לאגף של"ח בשנת 2009. בעקבות הערת הביקורת, אגף של"ח וידיעת הארץ הגדיר במסמך את "נהלי העבודה ודרכי הדיווח של וועדות הטיולים לאגף של"ח". 


ליקוי


2.  	עוד עלה שאין באגף של"ח מידע מדויק וממצה על מניין הטיולים המבוצעים בפועל, ובמועד סיום הביקורת טרם הוקמה במשרד מערכת ממוחשבת שתיתן בידי אגף של"ח כלי לניהול התחום הפדגוגי של הטיולים במערכת החינוך, תאפשר הקמת מאגר נתונים ארצי בנושא ותשמש בסיס לביצוע בקרה שיטתית על הטיולים ולהפקת דוחות ונתונים נדרשים.




תגובה
משרד החינוך


2. 	בניית מערכת ממוחשבת לבקרת טיולי מערכת החינוך כלולה במכרז להפעלת הלשכה לתיאום טיולים שפורסם בתאריך 10.2.14. 


ליקוי


3.	בטיפולו בנושא הטיולים פועל אגף של"ח במחוזות המשרד באמצעות ועדת הטיולים המחוזית (להלן - הוועדה המחוזית) שהיא הגוף בעל הסמכות המקצועית בתחום הטיולים במחוז. אולם לא נמצא מסמך המסדיר ומגדיר את נוהלי העבודה ואת דרכי הדיווח של הוועדות המחוזיות לאגף של"ח, ואף לא את דרכי המעקב של האגף אחר פעולות הוועדות המחוזיות או את דרכי הפיקוח שלו עליהן. 


תגובה
משרד החינוך


3. 	המשרד מצוי בשלבים מתקדמים של הכנת חוזר מנכ"ל טיולים. נכון ליום 17.2.14 טיוטת החוזר הסופית מצויה בבדיקת הלשכה המשפטית במשרד. 


ליקוי


4. 	בשלושת המחוזות שבהם נערכה הביקורת נמצא כי בשנה"ל התשע"ב (2012-2011) ובשנה"ל התשע"ג (2013-2012) הוועדות המחוזיות לא התכנסו כנדרש. כן נמצא שהתשתית הארגונית שנועדה לקדם את הטיולים במחוז מוכש"ר הייתה שונה מזו של המחוזות חיפה ות"א, וכוח האדם שעמד לרשותה היה קטן יותר.


תגובה
משרד החינוך


4. 	המשרד הבהיר למחוזות את נוהל התכנסות וועדות הטיולים, בהתאם למסמך המגדיר "נהלי העבודה ודרכי הדיווח של וועדות הטיולים לאגף של"ח" מיום 27.1.14.  המשרד פועל גם להקמת ועדת טיולים באגף מוכש"ר כשאר מחוזות המשרד, בהתאם לסיכום ישיבה מיום 5.1.14 שנערכה במשרדו של מנהל המחוז החרדי. נקבע לוח זמנים למיצוב ועדת הטיולים במחוז והגדרת בעלי תפקידים חיוניים לעבודת הוועדה. 



ליקוי


5.	ועדה לקידום הטיול השנתי במערכת החינוך (להלן - הוועדה לקידום הטיול) בראשות מנהל אגף של"ח ציינה, בדוח שהגישה בפברואר 2011 למנכ"ל המשרד דאז, שיש פער גדול בין תפיסת הגורמים האחראים במשרד, ולפיה לטיול יש משמעות חינוכית-ערכית ראשונה במעלה בטיפוח הכרת הארץ ואהבת המולדת ובין האופן שבו תופסים אותו חלק לא מבוטל מצוותי החינוך, התלמידים וההורים, הרואים בטיול פעילות שעיקרה הפוגה, נופש ופנאי. בהתחשב בכך המליצה הוועדה, בין השאר, להתקשר עם חברה חיצונית לצורך הקמת מטה פדגוגי מקצועי שינהל את הטיפול בתהליכים החינוכיים של הטיולים ויכלול את שלבי התכנון, הביצוע, הפיקוח והאכיפה. בדצמבר 2011 הגיש מינהל ח"ן לאגף רכש מכרזים והתקשרויות של המשרד טיוטת מכרז בנושא, אולם במועד סיום הביקורת, שנה וחצי לאחר מכן, המכרז טרם פורסם.


תגובה
משרד החינוך


5. 	במהלך חודש מרץ 2014 תבחר ועדת המכרזים את הזכיין. 


ליקוי


6. 	מערכת החינוך בישראל מורכבת מכמה סוגים של מוסדות חינוך: מוסדות של החינוך הרשמי, אשר מונהג בהם חינוך ממלכתי או ממלכתי-דתי (להלן - ממ"ד), מוסדות של החינוך המוכר שאינו רשמי (מוכש"ר) ו"מוסדות פטור".
על פי חוזר הטיולים, האחריות לביצוע הטיול מוטלת על מנהל ביה"ס, ועליו למנות רכז טיולים לביה"ס; על בתיה"ס להגיש תכנית טיולים שנתית לאישורם של הוועדה המחוזית, ולמפקח הכולל הפועל במחוז.


ליקוי


7.	החל משנה"ל התש"ע הנחה המשרד את בתיה"ס הממלכתיים (המוסדות של החינוך הרשמי) לפעול על פי תכנית הליבה. אולם ככלל, מאז ועד שנה"ל התשע"ב, אגף של"ח החיל את החובה רק על בתיה"ס היסודיים, ורק משנה"ל התשע"ג היא הוחלה על כל בתיה"ס, לרבות במוסדות של מחוז מוכש"ר. 
יתרה מזאת, גם בשנה"ל התשע"ג מוסדות החינוך של מחוז המוכש"ר לא הגישו את תכניות הטיולים לאישור המחוז, זאת על אף שמנהל המחוז הטיל את חובת הגשת התכניות על יותר ממחצית ממוסדות החינוך שבמחוז שאינם מוסדות פטור; הוועדה המחוזית ואגף של"ח לא נקטו פעולות לאכיפת הגשת התכניות. כמו כן עלה מנתוני אגף של"ח כי 154 בתי"ס ממחוז ירושלים הפועלים במזרח העיר לא נדרשו על ידי הוועדה המחוזית להגיש תכניות לאישורה. 
אשר ל-2,710 בתיה"ס הנותרים, הועלה שבאגף של"ח לא היו נתונים על מספר תכניות הטיולים שבתיה"ס אלה הגישו למחוזות אלא היו רק נתונים על התכניות שאושרו. נתוני האגף מצביעים שהוועדות המחוזיות אישרו תכניות טיולים ל-90% מהם. עם זאת, במחוז דרום אושרו תכניות רק ל-65% מבתיה"ס היסודיים, ובמחוזות ת"א, דרום וירושלים אושרו תכניות רק ל-73%-60% מבתיה"ס העל-יסודיים (להלן - העי"ס). 




תגובה
משרד החינוך


7. 	הגשת תכניות טיולים תבוצע בהתאם לסיכום ישיבה מיום 5.1.14 שנערכה במשרדו של מנהל המחוז החרדי. בוועדת הטיולים המחוזית הוכנה תכנית שתופעל החל משנת הלימודים תשע"ה להטמעת נושא הטיולים. החל משנת תשע"ד תחסם האפשרות להוצאת אישור ביטחוני לטיול לבית הספר שלא יגישו תכנית טיולים כנדרש. נוהל אישור תכניות טיולים על פי מדדים אחידים בכל המחוזות, הוכנס למסמך המגדיר "נהלי העבודה ודרכי הדיווח של וועדות הטיולים לאגף של"ח" מיום 27.1.14. 


ליקוי


8. 	אף שכבר בפברואר 2011 הנחה מנכ"ל המשרד לעדכן את חוזר הטיולים, במועד סיום הביקורת, יולי 2013, הוא טרם עודכן. כמו כן עלה שהמשרד לא קבע את חלוקת התפקידים בין הוועדה המחוזית לבין המפקח הכולל בהליך בדיקת תכנית הטיולים השנתית ובהליך אישורה. 


תגובה
משרד החינוך


8. 	בעקבות הערת הביקורת, המשרד הסדיר חלוקת תפקידים בכל הקשור לאישור תכניות טיולים בין ועדת טיולים למפקח הכולל במסמך "נהלי העבודה ודרכי הדיווח של וועדות הטיולים לאגף של"ח" מיום 27.1.14 ויעדכן זאת בחוזר מנכ"ל טיולים. 


ליקוי


9. 	בביקורת במחוזות חיפה ות"א עלה שהם לא צרפו בשנה"ל התשע"ג מסמך רשמי מטעם הוועדה המחוזית בדבר אישור התכניות השנתיות, ולכן לא היה אפשר לשחזר את הליך קבלת ההחלטות. כן עלה שבבתיה"ס העי"ס שבהם הייתה הוראת של"ח אישור הטיולים נעשה במסגרת אישור תכנית הוראת של"ח, ובדיקת תכניות הטיולים וסיכומם נעשו באופן הדוק יותר - הבדיקה כללה רכיבים פדגוגיים נוספים על אלו שנבחנו בטיולים בבתיה"ס האחרים שלא הופעלה בהם הוראת של"ח.



ליקוי


10. 	מן הביקורת עלה שהמשרד ביצע הערכה ראשונית בלבד בנוגע לתרומתה בפועל של תכנית הליבה. את ההערכה ביצעה הרשות הארצית למדידה והערכה בחינוך (להלן - ראמ"ה) שהגישה את ממצאיה בנושא למינהל ח"ן באוגוסט 2012. בין ממצאי ההערכה צוין כי הפן הארגוני של הטיולים מתאפיין במורכבות רבה, וכי הגורם המניע של הטיולים הם גופים חיצוניים. לכן, לא ברור עד כמה הטיולים קשורים למטרות הערכיות והפדגוגיות של בתיה"ס ועד כמה הידע וההתנסויות בטיול הופכים ל"ידע חי" בביה"ס; כן נאמר שנראה כי היישום של עיקרון הפעולה הראשון של תכנית הליבה - מקרוב לרחוק, מתקדם, ואילו היישום של שני העקרונות האחרים - חיבור הטיולים לתכנית הלימודים של ביה"ס ושילוב הטיול בהוויה הערכית-חברתית שלו - רק בתחילתו. בהתחשב בממצאים אלה המליצה ראמ"ה לבצע מחקר רחב שיבחן סוגיות אלו. מן הביקורת עלה שמינהל ח"ן טרם יזם מחקר הערכה מקיף שיבחן באיזו מידה תכנית הליבה משיגה את היעדים החינוכיים והערכיים שנועדה להשיג.


תגובה 
משרד החינוך


10. 	החל משנת הלימודים תשע"ד יישום תכנית הליבה מופיע ברשימת יעדי המשרד. הפיילוט ב- 20 רשויות לווה בהערכה (לא מחקר) ובעקבות תוצאותיה הוצאו הנחיות להטמעת תכנית הליבה בכלל המערכת. תיבחן הצעה למחקר רחב לבחינת יישום תכנית הליבה. 


ליקוי


11. 	בסיכום ממצאי ההערכה שעשתה ראמ"ה נאמר, בין השאר, כי למעשה אין במשרד פיקוח ובקרה על יישום של היבטים ערכיים ופדגוגיים של הטיולים (בהכנה, בזמן הביצוע, ובפעילות שלאחר הטיול). בשנה"ל התשע"ג סבסד המשרד את תשלומי ההורים עבור טיולים, ובעקבות זאת תוגברו הבקרות על הטיולים. אולם המשרד לא ניצל הזדמנות זו לביצוע בקרות כדי להעמיק ולבחון את הפן הפדגוגי של הטיולים.






תגובה
משרד החינוך


11. 	מנגנון של פיקוח ובקרה בשטח על יישום של היבטים ערכיים ופדגוגיים של הטיולים יופעל באמצעות מטה הטיולים החל משנת הלימודים תשע"ה. 

ליקוי


12.	בתכנית האסטרטגית של המשרד שנועדה להעמקת החינוך לערכים נכללו שתי תכניות טיולים ייחודיות: (א) התכנית "נעלה לירושלים" שלפיה על כל תלמיד לבקר בעיר שלוש פעמים במהלך 12 שנות לימודיו: בכיתות ה', ז' ו-י', והיא כוללת תכנים שהתווה המשרד לכל שכבת גיל; (ב) התכנית "מסע ישראלי מבראשית" המיועדת לכיתות י'-י"א וכוללת שישה ימי מסע ברחבי הארץ המסתיימים בירושלים. 
על פי נתוני המשרד, בשנה"ל התשע"ב והתשע"ג השתתפו בתכנית "נעלה לירושלים" רק חלק מתלמידי שכבות הגיל האמורות. כן הועלה שאף שהמשרד קבע יעד להגדיל את מניין התלמידים שישתתפו בתכנית "מסע ישראלי מבראשית", מנתוני המשרד לשנה"ל התשע"ב והתשע"ג עולה שההשתתפות בה הייתה קטנה מהיעד שהציב המשרד (61%, 64% בהתאמה).


תגובה
משרד החינוך


12. 	בשנת העבודה 2012/2013 טרם אושר תקציב מדינה ולא ניתן היה לקיים התכנית במלואה. נכון לחודש אפריל 2014, המשרד באמצעות וועדות הטיולים המחוזיות, מנהל מעקב ומאשר רק את תכנית הסיור של בתי הספר המשתתפים בתכנית "נעלה לירושלים". למשרד אין מידע מרוכז לגבי בתי ספר העולים לירושלים שלא במסגרת תכנית זו. התכנית מפורסמת בחוזר מנכ"ל וכל מנהל בית ספר רשאי לבחור באם להשתתף בתכנית.  החל משנת הלימודים תשע"ד מבוצע רישום שיטתי לגבי כיתות העולות לירושלים במסגרת תכנית "נעלה לירושלים". הרישום השיטתי מאפשר מעקב אחר הגעת תלמידי שלש שכבות גיל (ה',ז',י') מבתי הספר ומכל רשות במסגרת תכנית זו. המשרד נמצא בשלבי סיום של תכנית לשילוב החברה הערבית במסע והתנסות ראשונה )תיערך בשנת הלימודים תשע"ה(. התכנית לשילוב תלמידים חרדיים במסע נמצאת בבדיקה עם מחוז מוכשר חרדי. החל מתשע"ד, המסע מתנהל באמצעות מכרז ובהתאם לתקצוב, מוכתב במספר המשתתפים בכל שנה. 






ליקוי


13.	כאמור, על פי חוזר הטיולים, על מנהל ביה"ס למנות בביה"ס רכז טיולים (להלן - גם רכז) שהוא בעל הסמכות המקצועית בביה"ס לנושא הטיולים, ועליו להשתתף בקורס שמנחה הוועדה המחוזית כדי שיוכשר ויוסמך לתפקיד, או שתהיה לו תעודת הוראה בתחום של"ח.


ליקוי


14.  	הועלה שבידי האגף לא היו נתונים על איוש תפקיד הרכז בבתיה"ס במחוז מוכש"ר ובבתי"ס במחוז ירושלים הפועלים במזרח העיר. בביקורת בוועדה המחוזית במחוז מוכש"ר הועלה שאף בידיה לא היה מידע המפרט באילו מבתיה"ס שבאחריותה מונה רכז, וממילא לא היה בידיה מידע כמה מהם הוכשרו והוסמכו לתפקיד. לגבי רכזים ביתר בתיה"ס, מנתוני האגף עלה שרק כ-57% מהם הוכשרו והוסמכו לתפקיד. שיעור הרכזים בעלי ההכשרה נמוך במיוחד במגזר הערבי (מחוז של מינהל ח"ן) ובבתיה"ס היסודיים במחוז ת"א, 38% ו- 47% בהתאמה.


תגובה
משרד החינוך


13-14. 	המשרד נערך לכך שתוך 3 שנים, לא יתאפשר לבית ספר לצאת לטיול מבלי שמנהל בית הספר מינה לתפקיד רכז טיולים מוסמך (או רכז העובר הכשרה במהלך שנת הלימודים). אגף של"ח מעדכן מידי שנה את מצבת רכזי הטיולים המוסמכים והפעילים בתפקידם. 


ליקוי


15. 	נוכח החשיבות של התמדה, הידע והניסיון של הרכז קבע חוזר הטיולים שהרכז יישא בתפקידו לא פחות משלוש שנים. אולם ממצאי הערכה שעשתה ראמ"ה מלמדים כי יש תחלופה רבה של רכזים בשל ריבוי המטלות שלהם מחד גיסא ובשל היעדר תגמול מאידך גיסא. הועלה בביקורת שאף כי המשרד פעל לתגמל את הרכזים על מילוי תפקידם, טרם הסתיימה הסדרת הנושא במועד סיום הביקורת. 


תגובה
משרד החינוך


15. 	על פי ההסכמים עם ארגוני המורים, רכזי הטיולים מתוגמלים כבר. 



ליקוי


16.	הוועדה לקידום הטיול ציינה בדוח שהגישה בפברואר 2011 כי במרבית בתיה"ס שאין בהם הוראת של"ח, הצוות החינוכי חסר ידע מקצועי לתכנון טיולים, ארגונם וניהולם. כן הוסיפה הוועדה והדגישה כי לא נמצאה הכשרה ייעודית לנושא הטיול בתהליך הכשרת סגל ההוראה והניהול. לפיכך המליצה הוועדה להכין תכנית הכשרה בנושא הטיול לפרחי הוראה, להוסיף להכשרת מנהלי בתיה"ס היכרות עם תכנית הליבה ולהיערך לביצוע השתלמויות בנושא לסגלי החינוך הוותיקים. הועלה שבמועד סיום הביקורת טרם הסתיימה הסדרת תכנית הכשרתם של פרחי ההוראה בנושא הטיולים, וטרם הוחל במתן הכשרות בחדרי המורים של בתיה"ס. 


תגובה
משרד החינוך


16. 	המשרד יבחן אפשרויות להעצים את פעילות השל"ח בבתי הספר העל יסודיים תוך סיוע לבתי הספר היסודיים. החל מתשע"ב, המשרד מפעיל השתלמויות ייעודיות לרכזי הטיולים המוקדשות לתפקידי הרכז בליווי מקצועי לאחראי טיול. החל מתשע"ה, הנושא יטופל באמצעות המטה לטיולים במערכת החינוך. כיום מתקיים שיתוף פעולה עם מובילי תכנית ראש גדול בהוראה (להלן-רג"ב) ובוצע כנס חשיפה לפרחי הוראה בנושא טיולים. בתשע"ד החלו השתלמויות (אופק חדש) לחדרי מורים בנושא טיולים בהיקף של 30 שעות ובמהלך 5 השנים הקרובות תבוצע השתלמות זאת בכל בתי הספר בארץ. 


ליקוי


17.	ועדות שהקים המשרד המליצו לבנות מאגר של גופים המורשים לספק שירותים לעניין תכנון, ארגון וביצוע הטיולים במערכת החינוך. הועלה שאמנם המשרד הסדיר את הליך הכשרתם של מדריכי טיולים חיצוניים וקבע כי עליהם להיות בעלי היתר תקף מטעם המשרד, אולם עדיין הוא לא הקים מאגר של גופים המורשים לספק שירותים כאמור.


תגובה
משרד החינוך


17. 	נכון לחודש אפריל 2014, המשרד נמצא בשלבים האחרונים לסיום מכרז הסדרת חברות המספקות שירותים לטיולים במערכת החינוך. 



ליקוי


18. 	חוק לימוד חובה, התש"ט-1949, מעגן את הזכות לחינוך חינם של תלמיד במוסד חינוך רשמי וכן של תלמיד אשר אי-אפשר להבטיח את לימודיו במוסד רשמי בתנאים שנקבעו בחוק. עם זאת קובע החוק נסיבות ותנאים שבהם ניתן לגבות תשלומים והחזר הוצאות מהורים בסכום ששר החינוך קבע ובאישור של ועדת החינוך, התרבות והספורט של הכנסת (להלן - ועדת החינוך של הכנסת). בתשלומים אלו כלולים תשלומי רשות שניתן לגבות מהורים עבור טיולים, ומדי שנה מפרסם המשרד את הסכומים המרביים שוועדת החינוך של הכנסת התירה לגבות מההורים באותה שנה (להלן - חוזר תשלומי הורים).
בשנה"ל התשע"ג (2013-2012) סבסד המשרד לראשונה את תשלומי ההורים עבור טיולים בסכום של כ-276 מיליון ש"ח. הסבסוד ניתן לכל בי"ס על פי מדד הטיפוח שהמשרד חישב לו, ועל ביה"ס הוטל לנכות מהסכום שהותר לגבות מכל הורה את הסכום שהעביר לו המשרד. 


ליקוי


19.	 המשרד מבצע בקרה על דרישת התשלומים של בתיה"ס מההורים: על ביה"ס לקבל אישור לדרישותיו מהגורם האחראי לכך במחוז באמצעות מערכת ממוחשבת - מערכת "אפיק". מנתוני המינהל הפדגוגי של המשרד עלה שבשנה"ל התשע"ג כל בתיה"ס במחוז מוכש"ר (1,352 בתי"ס שהם כ-32% מבתיה"ס) לא הזינו את נתוניהם למערכת "אפיק", כמתחייב מהוראות חוזר תשלומי ההורים; וממילא לא אושרו דרישותיהם בידי הגורם האחראי במחוז מוכש"ר, והמשרד והמחוז לא פעלו לאכוף חובה זו עליהם. בנוגע ל-2,920 בתיה"ס מהמחוזות האחרים, הדרישות לתשלומים של רק 76% מהם הוזנו למערכת "אפיק" ואושרו.


תגובה
משרד החינוך


19. 	בחודש אפריל 2014, מתבצע ארגון מחודש של מינהל החינוך החרדי, ובשלב זה טרם התייצבות מינהל החינוך החרדי, מושהות לפי שעה הפעולות להעמקת הדיווח במחוז החרדי. 

ליקוי


20. 	אף כי הוועדה המחוזית אמורה לבחון ולאשר את ההיבט הפדגוגי של תכניות הטיולים השנתיות של בתיה"ס, וגורם אחר במחוז אמור לבחון ולאשר את דרישת התשלומים עבור הטיולים; הועלה שלא נקבע גורם במחוז שיבחן ויאשר כי עלות תכניות הטיולים שאושרו בוועדות המחוזיות לא תחרוג מהסכומים המרביים שהותרו לגבייה.




ליקוי


21. 	מדצמבר 2012 תגבר אגף של"ח את הבקרה על הטיולים: הוא החל לאסוף מידע על העברת התקציב הייעודי לבתיה"ס, לבחון באיזו מידה נוכו התשלומים מההורים ואת מידת ההשפעה של המהלך על היציאה לטיולים. אולם במועד סיום הביקורת לא סיים האגף לרכז ולעבד את המידע בנושא.


ליקוי


22. 	המשרד גם נהג לבצע בקרה מדגמית על מגוון נושאים ובהם גביית תשלומי ההורים בפועל. מ-2011 החל המשרד לבצע בקרה בשיטה חדשה, ומדי שנה בחר בנושאים שבהם תתמקד הבקרה; ואולם בקרה זו לא כללה גביית תשלומי הורים, ובכלל זה לא על גביית תשלומי הורים בגין טיולים.


תגובה
משרד החינוך


22. 	בשנת הלימודים תשע"ד תתקיים בקרה ממוקדת גם בנושא תשלומי הורים לטיולים.  


ליקוי


23.	חוזר תשלומי הורים מגדיר את הסכום המרבי שניתן לגבות מהורים לכל שכבת גיל עבור טיולים וגם את מכסת ימי הטיול שסכום זה אמור לממן. אולם מכסת ימי הטיול שבי"ס אמור להוציא אל הפועל על פי תכנית הליבה גדול מזה הקבוע בחוזר התשלומים. מנהל בי"ס, המבקש לעמוד בחוזר הטיולים, עלול להפר את ההנחיות בחוזר תשלומי ההורים ולהפך.


תגובה
משרד החינוך


23. 	לקראת שנת הלימודים תשע"ה מתקיים הליך של עריכת תחשיב מחודש של עלויות טיולים, בשיתוף מינהל חברה ונוער ומינהל כלכלה ותקציבים, והוא יוגש לאישורם של השר והמנכ"לית טרם הגשתו לאישור ועדת החינוך. 






ליקוי


24.	בחוזר תשלומי הורים כלולות פעילויות שיכולות להיעשות בנוסף על תכנית טיולים שנבנתה על פי תכנית הליבה. הועלה שלא נקבע בחוזר תשלומי הורים סדר עדיפויות לסוג הפעילויות הממומנות באמצעות הכספים שנגבו מההורים עבור טיולים.


תגובה
משרד החינוך


24. 	הערת הביקורת בנושא תשלומי הורים תיבדק על ידי המשרד. בשלב זה, גבייה בסעיף טיולים מכסה את היציאות לטיולים מבית הספר בהתאם לתכנית הליבה ועל פי תכנון מראש של העלויות הכרוכות בטיולים אלו. למנהל בית הספר האוטונומיה להחליט על תכנית חינוכית נוספת הכרוכה בפעילות חוץ בית ספרית שאינה במסגרת תכנית הליבה ובלא חריגה מתשלומי הורים. 
















































משרד החינוך
הייעוץ החינוכי בבתי הספר ובגני הילדים

הגופים המבוקרים: משרד החינוך

ליקוי

1. 	המשרד קבע בחוזר מנכ"ל משנת 2002 תקן מחייב לשעות הייעוץ החינוכי בחטיבה העליונה, שלפיו יוקצו 1.7 שעות ייעוץ שבועיות לכל כיתה.
בביקורת נמצא כי התקן שקבע המשרד לשירותי הייעוץ בחטיבות העליונות אינו נותן מענה הולם לצורכי הייעוץ של מוסדות אלה ותלמידיהם, משום שאינו מביא בחשבון מאפיינים ייחודיים של בתי ספר ואת השונות בין הכיתות במגוון עניינים: מספר הילדים בכל כיתה, מורכבות הכיתות (למשל כיתה רגילה לעומת כיתת חינוך מיוחד), הרכב סוציו-אקונומי, מיקום גיאוגרפי (למשל כמה ממוסדות החינוך פועלים ביישובים הנתונים בסכנה ביטחונית מתמדת, שמגבירה חרדה ולחץ ויוצרת תופעות רגשיות והתנהגותיות) וכיו"ב. משתנים אלה משפיעים על יכולתם של יועצים חינוכיים לבצע את מכלול משימותיהם בהצלחה במכסת השעות הנתונה.


תגובה
משרד החינוך


1. 	התקן של הייעוץ בחטיבות העליונות - לאור סדרי העדיפויות הנדרשים נראה כי הטיפול בסעיף זה יצטרך להדחות לשלבים מאוחרים יותר של היישום.


ליקוי


2. 	לגבי החינוך הקדם-יסודי (להלן גם- הגיל הרך)והיסודי וחטיבות הביניים לא קבע המשרד תקן מחייב שיבטיח מתן שירותי ייעוץ מקצועיים ומיטביים במוסדות. יצוין כי כבר בשנת 1992 המליצה המזכירות הפדגוגית במשרד החינוך להקצות שעות ליועץ חינוכי בכל חטיבות הגיל, לפי מפתח של שעה שבועית אחת לפחות לכל כיתה בבתי הספר היסודיים ושעה וחצי שבועיות לכל כיתה בחטיבות הביניים. על המלצה זו חזרה בשנת 1999 הוועדה הציבורית לצמצום האלימות בקרב ילדים ונוער במערכת החינוך בישראל בראשות השר (כתוארו אז) מתן וילנאי. גם פניות חוזרות ונשנות שהפנו שפ"י ואגף הייעוץ למנכ"לי המשרד החל מינואר 2004 בבקשה לתקנן את הייעוץ החינוכי לא הביאו לידי הסדרת הנושא.בהיעדר תקן לשעות הייעוץ החינוכי בבתי הספר היסודיים ובחטיבות הביניים, ניתנים שירותי הייעוץ החינוכי בשעות המוקצות לעניין מתוך "סל שעות" בית ספרי או "סל שעות" של המחוז, על פי שיקול הדעת וסדרי העדיפויות התקציביים של מנהל בית הספר ומנהל המחוז, בהתאמה. אשר לשירותי הייעוץ בגיל הרך, מדי שנה בשנה מקצה המינהל הפדגוגי במשרד שעות ייעוץ חינוכי לגיל הרך, לפי סדר העדיפויות שלו באותה השנה, והן מחולקות בין מחוזות המשרד. 




תגובה
משרד החינוך


2. 	לגבי תקנון הייעוץ בחינוך הקדם יסודי בחינוך היסודי ובחטיבת הביניים- בתאריך 2.2.14 התקיימה פגישה של אגף ייעוץ בהשתתפות שר החינוך, מנכ"לית המשרד, חשב המשרד ומנהלת שפ"י (שירות פסיכולוגי ייעוצי). בפגישה זו נקבע כי לקראת שנת הלימודים הקרובה (תשע"ה) תיבחן הישימות  לחייב כל מנהל בי"ס יסודי לתת שעת ייעוץ לכל כיתה. חשב המשרד יבדוק ישימות בתוך השינויים של התקצוב הדיפרנציאלי. 
לגבי החינוך הקדם יסודי: כבר השנה, עם כניסת הייעוץ לגיל הרך לאופק חדש, מיושם מבנה העסקה ונקבע סרגל לחלוקת שעות הייעוץ בגיל הרך. תיבדק האפשרות להגדלת משרות הייעוץ בגיל הרך לשנת הלימודים הבאה על פי מתווה העסקה.


ליקוי


3. 	בכמה מגני הילדים, בתי הספר היסודיים וחטיבות הביניים לא ניתנים כלל שירותי ייעוץ חינוכי. לפי נתוני המשרד, בשנת הלימודים התשע"ב (2012-2011) לא ניתנו שירותי ייעוץ חינוכי ב-10% מחטיבות הביניים, ב-20% מבתי הספר היסודיים במגזר היהודי וב-50% מבתי הספר היסודיים במגזר הערבי. בבתי הספר במגזר החרדי, השייכים לחינוך המוכר שאינו רשמי, לא ניתנו שירותי ייעוץ חינוכי ב-26% מבתי הספר היסודיים לבנות ובכ-85% מבתי הספר היסודיים לבנים. במוסדות החינוך שניתנים בהם שירותי ייעוץ חינוכי, היקפם אינו אחיד. אשר לשירותי ייעוץ חינוכי בגני הילדים, בשנת הלימודים התשע"ד (2014-2013) הקצה המינהל הפדגוגי 1,100 שעות ייעוץ לגיל הרך. שפ"י קבע כי שעות ייעוץ אלה יינתנו בכ-3,300 מבין כ-14,700 גני ילדים הפועלים בשנה זו. כלומר, רק כ-22% מגני הילדים יקבלו שירותי ייעוץ חינוכי בקביעות.






ליקוי


4.	יתרה מכך, בהיעדר תקן, היועץ החינוכי אינו יודע משנה לשנה אם יוכל להמשיך לעסוק במוסד החינוכי במתן שירותי ייעוץ - התחום שבו התמקצע - ובאיזה היקף משרה. זאת ועוד, מציאות שבה היקף משרתו של היועץ החינוכי תלוי בעיקר במשאבים שמנהל בית הספר מקצה לתחום הייעוץ מתוך "סל השעות" הכללי של בית הספר, עלולה להעמיד את היועץ החינוכי בקונפליקט כאשר עמדתו לגבי הפעולות שיש לנקוט בעניין מסוים אינה תואמת את עמדת המנהל.


תגובה
משרד החינוך


4. 	שעות הייעוץ יקבעו בבתי הספר היסודיים לפי מספר הכיתות והיועץ לא יהיה תלוי בחלוקת השעות של המנהל.


ליקוי


5. 	בעשורים האחרונים נוספו ליועצים החינוכיים משימות חדשות מכוח שינויי חקיקה ונוהלי המשרד. נוסף על כך, המגמה הכללית של התגברות תופעות אלימות ותופעות סיכון אחרות העצימה את הצורך של התלמידים וצוותי החינוך לשירותי היועצים החינוכיים, האחראים מקצועית על הטיפול בנושא בביה"ס, והביאה אף היא להגברת עומס העבודה המוטל על היועצים.
בביקורת נמצא כי השינויים בדרישות התפקיד לא לוו בתוספת שעות ייעוץ. בנסיבות אלה אין הלימה בין המשימות שהגדיר משרד החינוך ליועצים להיקף משרתם. היות שעבודת היועצים נוגעת לא אחת בדיני נפשות, מרבית היועצים החינוכיים משלימים את משימותיהם מחוץ לשעות העבודה ללא תמורה מתוך תחושת אחריות ושליחות. תופעה זו והיקפה הגדול ידועים למשרד החינוך לפחות משנת 2007, שבה פרסם המשרד את מחקר היועצים החינוכיים. למרות זאת לא נמצא בביקורת שמשרד החינוך דן בנושא או פעל באופן כלשהו למציאת פתרון הולם למצב הבעייתי ולקושי של היועצים החינוכיים למלא את משימותיהם.

 
ליקוי


6. 	ייעוץ חינוכי והוראה הם מקצועות נפרדים, הנלמדים בנפרד במוסדות להשכלה גבוהה. בפועל משרד החינוך דורש מיועצים חינוכיים המועסקים במערכת החינוך לעסוק בהוראה בכיתות בין שליש לשישית ממשרתם. דרישה זו מעוררת קשיים. בין היתר, יועצים חינוכיים המועסקים במשרה חלקית בייעוץ חינוכי נאלצים פעמים רבות להשלים את משרתם בשעות הוראה נוספות החורגות ממרכיב ההוראה המינימאלי ליועץ. מצב זה עלול ליצור תסכול, שחיקה ופגיעה בהתפתחות המקצועית של התחום. נוסף על כך, שני כובעיו של היועץ - מורה, שהוא דמות פדגוגית, בוחנת ואחראית למשמעת, ויועץ, שהוא דמות טיפולית, מכילה ומסייעת - שונים מאוד במהותם. בנסיבות אלה עולה חשש שתלמידים ואנשי צוות הפוגשים את היועץ בכובע המורה יתקשו לתת בו אמון בכובע היועץ ולהסתייע בו. 
למשרד מבקר המדינה נמסר כי דרישת המשרד שהיועץ החינוכי ישמש מורה אינה נובעת מתפיסת עולם מקצועית-ייעוצית או פדגוגית, אלא מיועדת להבטיח שיועצים חינוכיים יוכלו להשלים את משרתם החלקית בשעות הוראה וליהנות מתנאי העסקתם של כלל עובדי ההוראה.

תגובה
משרד החינוך


6. 	לאחר יישום של שנתיים להקצאת שעות הייעוץ ביסודי ובהנחה שמשרות הייעוץ תהיינה קבועות,  המשרד ידון בהפרדת ההוראה מהייעוץ. 
בינתיים, אגף ייעוץ יחל בסדרת פגישות עם גורמי מפתח במשרד לדיון בנושא. (לשכה משפטית, ארגוני מורים, מנהלי אגפי גיל.)


ליקוי


7. 	לצורך תכנון פעילותו בתחום הייעוץ החינוכי נדרש שפ"י לאסוף בשיטתיות מידע ונתונים לגבי הפעולות הננקטות בתחום אחריותו ולבחון את יעילותן.
בביקורת נמצא כי אין לשפ"י ולמפקחים על הייעוץ במחוזות כלי ממוחשב שבו נתונים אמינים ומרוכזים לגבי היועצים החינוכיים ושירותי הייעוץ בכל מחוז, מגזר ומוסד חינוכי.


ליקוי

8. 	עוד הועלה כי שפ"י אינו דורש מהמחוזות כדבר שבשגרה למסור לו נתונים עדכניים לגבי היועצים החינוכיים ושירותי הייעוץ החינוכי הפועלים בתחומם. כאשר דורש שפ"י לקבל נתונים כאלה, נוגעים עיקרם של הנתונים לתחומי הפיתוח המקצועי וההכשרה של היועצים החינוכיים, ולא לתנאי העסקתם והיקף משרתם. לפיכך אין לשפ"י מידע מרוכז ומעודכן לגבי מספר שעות הייעוץ הניתנות בארץ, בכל מחוז, בכל מגזר ובכל מוסד חינוכי, וכן לגבי היחס בין מרכיב ההוראה למרכיב הייעוץ במשרות היועצים, מספר היועצים החינוכיים שאינם עוסקים בייעוץ, ומספר היועצים שאינם עוסקים בהוראה.






תגובה
משרד החינוך


8. 	בחודש פברואר 2014  הוצגה לפני מנהלת אגף ייעוץ מערכת נתונים, באמצעותה ניתן לראות בכל רגע נתון מספרי יועצים, שעות הוראה, שעות ייעוץ, סוג הרישיון, סוג החינוך לפי מפקחים על הייעוץ ומפקחים כוללים וכן ניתן להגיע אל פרטי היועץ - השכלתו, השתלמויות שסיים,  וכו'. במקביל, החלה לעבוד גם מערכת הערכת יועצים ממוחשבת המאפשרת למנהלת אגף ייעוץ לראות את נתוני היועצים שעברו הערכה.  המערכת עובדת כרגע ברמת מטה ובחודש הקרוב כל מפקח יוכל לראות את פרטי כל יועציו.

ליקוי

9. 	יתרה מכך, אף שתכניות עבודה הן כלי ניהול מרכזי המשמש לתכנון ולגיבוש של היעדים לטווח קצר וארוך, להכוונת פעילות הארגון להשגת התוצאות הרצויות וליצירת בסיס להערכת עמידה ביעדים ולבקרה של כלל הגורמים במערכת, שפ"י אינו דורש לקבל ממחוזות המשרד את תכניות העבודה השנתיות של המחוזות בתחום הייעוץ החינוכי. שפ"י אף אינו מודד באופן שיטתי ותדיר את איכות הייעוץ ויעילותו, והוא לא בנה מנגנונים לשימור ולשיתוף של ידע שנצבר במחוזות המשרד.


תגובה
משרד החינוך


9. 	לפי המלצת הביקורת ידרשו המפקחים על הייעוץ החל משנת תשע"ה להציג תכניות עבודה למנהלת אגף ייעוץ. מנהלת אגף ייעוץ תבקש  בכל שנה לבחון לעומק שליש מתוכניות העבודה שיוצגו לפניה וללוות את התקדמות המפקחים בהתאם לתוכנית העבודה.
תוגש פניה למדען הראשי של משרד החינוך לבצע מחקר / סקר על אפקטיביות שרותי הייעוץ במערכת החינוך.


ליקוי

10. 	בנסיבות אלה אין בידי שפ"י מלוא המידע הדרוש לו לתכנון שירותים חדשים, להרחבת מענים קיימים ולקביעת סדר עדיפויות לחלוקת משאבים ותקציבים, החיוני לביצוע פעולות בקרה ושיפור תהליכים בתחום הייעוץ החינוכי.




ליקוי

11. 	עוד נמצא כי הפיקוח המחוזי על היועצים החינוכיים לוקה בחסר. העומס המוטל על המפקחים, בין היתר בשל היחס בין מספר המפקחים למספר היועצים החינוכיים ובשל תפקידיהם הנוספים של המפקחים במחוזות וביישובים, אינו מאפשר פיקוח תדיר ורציף על היועצים החינוכיים במוסדות החינוך שבמחוז, ובכלל זה פיקוח על עמידתם בתכניות העבודה שנקבעו להם. הליווי של המפקחים מתמקד ביועצים בתחילת דרכם (בשנתיים הראשונות לעבודתם עד קבלת רישיון ייעוץ קבוע), וגם בנוגע ליועצים אלה המפקחים אוצלים לעתים את סמכויות הליווי וההדרכה לגורמים שונים במחוז - מדריכים של שפ"י, רכזי ייעוץ חינוכי ועוד. לפיכך המעורבות של המפקחים בעשייה המקצועית השוטפת של היועצים החדשים הולכת ומצטמצמת.


תגובה
משרד החינוך


11. 	שפ"י ינסח מסמך מפורט ויפנה למנכ"לית המשרד לדיון במשרות הפיקוח על הייעוץ.


















משרד החינוך
הוראת המתמטיקה 

הגופים המבוקרים: משרד החינוך, המועצה להשכלה גבוהה

ליקוי

1. 	תכנית הלימודים האחרונה במתמטיקה לחטיבה העליונה אושרה לפני יותר מעשרים שנה. היעדר תכנית לימודים עדכנית לחטיבה העליונה מקשה את הוראת המקצוע, את פיתוח חומרי הלמידה ואת הכשרת עובדי ההוראה. כמו כן, זה שנים רבות אין בחטיבה העליונה ספרי לימוד להוראת המתמטיקה, אלא רק ספרי תרגול להכנת התלמידים לבחינות הבגרות, ואלה כוללים תרגילים רבים ומעט מאוד הסברים.


תגובה
משרד החינוך


1. 	בשנת הלימודים תשע"ג (יולי 2013) השלים משרד החינוך עריכה ופרסום של כל תכנית הלימודים לחטיבות הביניים (ז- ט). על בסיס תכנית זאת נכתבים ומאושרים ספרי לימוד מתאימים לחטיבות הביניים. המשרד נערך לסיים כתיבה ופרסום של תכנית לימודים לחטיבה העליונה, אשר תהווה רציפות והמשכיות לתוכנית הלימודים של חטיבת הביניים. על פי התכנון כתיבת תכנית הלימודים לחטיבה העליונה תסתיים בשנת הלימודים תשע"ו. כחלק אינטגראלי מפרסום תכנית לימודים זאת יכתבו ויאושרו ספרי הלימוד והמשרד מקווה כי פרסום והטמעת תכניות לימודים אלו יהוו בסיס יציב להוראת המתמטיקה בשנים הבאות. הגברת ההלימה בין החומר הנלמד לבין מבחני הבגרות, תוך שמירה על רמה גבוהה ועידוד החשיבה המתמטית. המשרד צופה כי אישור ופרסום תכניות לימודים וספרי לימוד מתאימים, יחד עם הקפדה מידית על הלימה בין החומר הנלמד בכיתות, בכל המגזרים ואזורי הארץ לבין מבחני הבגרות בכל המסלולים יחד עם עידוד החשיבה המתמטית יביאו להעלאת מספר התלמידים המסיימים בהצלחה את מבחני הבגרות במתמטיקה.
טיפול באוכלוסיות מתקשות: הפיקוח על הוראת המתמטיקה יזם עם הגופים המפתחים את ספרי לימוד במתמטיקה בחטיבות הביניים, תהליך של כתיבת ספרים ייחודיים לאוכלוסיית התלמידים המתקשים הכוללים מחד את כל תכנית הלימודים המחייבת של חטיבת הביניים לצד הגמישות במידת ההעמקה של כל נושא מתכנית הלימודים. בנוסף, מערך ההדרכה והנחיית הוראת המתמטיקה, עוסק במיפוי ואיתור תלמידים "חסרי בגרות אחת – במתמטיקה" ותגבורם האישי במסגרת שעות לימוד ייחודיות. כמו כן המשרד מתכוון להתאים את מבחני הבגרות ברמה של שלוש יחידות לימוד לכיוון של יישומים מתמטיים הנדרשים בחיי היום יום וזאת מבלי לפגום ברמת הלימוד וההיבחנות.
התיכון הווירטואלי: החל משנת הלימודים תשע"ג יצא המשרד ביוזמה משותפת עם מטח בתכנית "התיכון הווירטואלי". המטרה, לאפשר לתלמידים בודדים בעיקר מהפריפריה (בבתי ספר בהם מספר תלמידים המתאימים ללמוד במסלול של 5 יחידות קטן או בתי ספר בהם קיים מחסור במורים להוראת מתמטיקה ברמת 5 יחידות) הזדמנות שווה ללימודי מתמטיקה ברמה המוגברת - לימודים וירטואליים ברמת 5 יחידות מתמטיקה, המאפשרים לתלמידים אלו ללמוד באמצעים מקוונים תוך מתן סיוע ייעודי של מורי התיכון. התכנים במסגרת הלימוד המקוון מקבילים לחומר המועבר בכיתות הלימוד דבר המאפשר להיבחן במבחנים הארציים.



ליקוי

2. 	הקצאת שעות להוראת המתמטיקה: משרד החינוך קבע את מספר שעות הלימוד המחייב למקצוע המתמטיקה בשכבות הגיל השונות (להלן - שעות תקן).
 הועלה כי בשנות הלימודים התשע"ב והתשע"ג לא בכל בתיה"ס היסודיים נלמד מקצוע המתמטיקה בהתאם לשעות התקן; בעשרות בתי"ס בכיתות א'-ג' לא לימדו את שעות הלימוד המחייבות. ממצא זה בלט במיוחד בבתיה"ס בחינוך הממלכתי-דתי (להלן - ממ"ד).

ליקוי

3. 	תכנית "מיצוי ומצוינות במתמטיקה" נועדה למצות את היכולת של המתקשים לשפר את הישגיהם בלימודי מתמטיקה, ולטפח המצטיינים להמשך לימודי מתמטיקה ברמות הגבוהות. במסגרת התכנית נקבעו לכל קבוצה (המתקשים והמצטיינים) שעות תקן במתמטיקה. נמצא כי בשיעור ניכר מבתיה"ס, למדו הקבוצות הללו, בשנות הלימודים התשע"ב והתשע"ג, פחות ממספר שעות התקן במתמטיקה שנקבעו להן - בייחוד במגזרים: הממ"ד, הדרוזי והבדואי.


ליקוי

4. 	ההישגים במבחנים הארציים ובמבחנים הבין-לאומיים: יעדי התכנית האסטרטגית הנוגעים לשיפור הישגי התלמידים במבחני המיצ"ב ובמבחני הטימס הושגו, אולם היעד הנוגע לשיפור ההישגים במבחני הפיזה לא הושג.
לא הושג היעד של צמצום הפערים הלימודיים בחינוך היסודי ובחטיבות הביניים בין תלמידים ממגזרים שונים, כפי שהצביעה התפלגות ההישגים במבחנים הארציים ובמבחנים הבין-לאומיים בין מגזרי החינוך, אף שמשרד החינוך הקצה לצורך כך משאבים ניכרים והפעיל תכניות שונות על בסיס גישה דיפרנציאלית.



תגובה
משרד החינוך

4. 	לימודי המתמטיקה של התלמיד בשנותיו הראשונות בבית הספר היסודי הינם שנים משמעותיות בהן נבנה הבסיס המתמטי של התלמיד הצעיר. בשנים אלו רוכש התלמיד מיומנויות יסוד, מושגים וכישורים, ובונה בסיס ללמידה מאוחרת יותר של מקצוע המתמטיקה. כבר בשלב הראשוני יש חשיבות רבה באיתור קשיים שבהם נתקל התלמיד, ובטיפול הולם ומתאים בקשיים אלו, על מנת שיוכל להמשיך ולהתקדם בלימודי המתמטיקה.
האגף לחינוך יסודי (המינהל הפדגוגי במשרד החינוך) והפיקוח על הוראת המתמטיקה (המזכירות הפדגוגית-אגף מדעים במשרד החינוך) איתרו קשיים אלה לפני מספר שנים ופועלים לתיקון המצב הקיים. חברי הצוות המקצועי רואים בהעמקת הידע המקצועי לאיתור קשיים במתמטיקה ולגיבוש תכנית מקדמת כאחד היעדים המרכזיים לשיפור הישגי התלמידים במתמטיקה ולצמצום הפערים הלימודיים בכל שלבי החינוך ובכל המגזרים במתמטיקה ובעיקר בשלבים הראשוניים של לימודי המתמטיקה בכיתות היסוד. הנהלת המשרד קיבלה את דעת הצוות המקצועי ואישרה פעילות בתחום זה.
לפיכך, הרשות הארצית למדידה והערכה (ראמ"ה), מפתחת לבקשת האגף לחינוך יסודי (המנהל הפדגוגי) והפיקוח על הוראת המתמטיקה (המזכירות הפדגוגית - אגף מדעים) שבמשרד החינוך, כלי לאיתור קשיים של תלמידים בחשבון/במתמטיקה בראשית לימודיהם בכיתה ג'. המטרה של המשרד בפיתוח הכלי הייתה לענות על הצורך של המורים באיתור קשיים הקשורים לידע ולכישורים ההכרחיים להמשך תפקוד נאות של תלמידים בכיתה ג'. המטרה שאופיינה על ידי המשרד היא לתת מענה לצרכים של המורים ושל בתי הספר ולספק בידיהם כלי המאפשר לאסוף מידע על צורכי התלמידים. 
כיום נמצא פיתוח הכלי לאיתור קשיים בשלבי סיום מתקדמים. האגף לחינוך יסודי בשיתוף הפיקוח על הוראת המתמטיקה מתכנן בשנת הלימודים תשע"ה פיתוח מקצועי של המורים למתמטיקה בכיתות היסוד לשימוש מושכל בכלי. הכלי כולל איתור קשיים בחשבון בראשית כיתה ג', איתור מוקדי קושי, תפיסות שגויות במיומנויות המתמטיות הנדרשות על פי תכנית הלימודים בכיתות א-ב.




ליקוי

5. 	מחקרים בארץ ובעולם מלמדים כי מבין הגורמים שבשליטת מערכת החינוך, איכות ההוראה של המורים היא הגורם המשפיע ביותר על הצלחתם של התלמידים במערכת החינוך. 
	מידת ההתאמה בין הכשרת המורים למקצוע שהם מלמדים:  עלה כי לגבי שיעור ניכר (כ-60%) מהמורים בחינוך היסודי שלימדו מתמטיקה בשנה"ל התשע"ג אין התאמה בין תחום ההכשרה שלהם ובין המקצוע שהם מלמדים; שיעורם של מורים אלה בחינוך החרדי היה גבוה במיוחד - 83%, ובחינוך הממ"ד - כ-70%.


ליקוי


6.	הפיקוח על איכות הכשרת עובדי הוראה: משנות ה-90 של המאה העשרים נעשית ההכשרה להוראה בחינוך הממלכתי והממ"ד במכללות האקדמיות לחינוך ובבתי"ס לחינוך באוניברסיטאות. למסיימים מוענקים תואר אקדמי ותעודת הוראה. המכללות האקדמאיות לחינוך כפופות בהיבטים התכנוניים והתקציביים למשרד החינוך, ובהיבטים האקדמיים למל"ג. בנובמבר 2011 החליטה ועדה מטעם המל"ג לכלול את המכללות האקדמיות לחינוך במערך הבדיקות להערכת איכות שעושה המל"ג מפעם לפעם, ואולם הדבר לא נעשה. 


תגובה
משרד החינוך


5-6. 	איתור והכשרה של מורים ללמד במסלולי לימוד מוגברים ובעיקר במסלול של 5 יחידות לימוד -  החל משנת 2012 תוגברו השתלמויות המורים למתמטיקה, תוך שילוב אנשי אקדמיה מובילים בצוותי ההכשרה. אנשי הצוות הפדגוגי, מפקחים, מנהלי בתי ספר ומדריכי מתמטיקה מדרבנים את מורי המתמטיקה, בחינוך היסודי, בחטיבות הביניים ובחטיבות העליונות להשתתף במגוון ההשתלמויות המאורגנות על ידי משרד החינוך.
נעשה מהלך לאיתור מורים בעלי פוטנציאל ללמד במסלול 5 יחידות לימוד ונפתחו במספר מחוזות השתלמויות ייעודית. כחלק ממגמת ה"למידה המשמעותית" שולבו בחלק מההשתלמויות במסלול 5 יחידות לימוד, הרצאות העוסקות בשיפור דיאלוג מורה-תלמיד תוך שימת דגש על ערכי "אמונה", "אהבה" ו"אחריות". דהיינו הגברת אהבת התלמידים את מקצוע המתמטיקה ואת אמונתם ביכולתם לסיים בהצלחה את מסלולי הלימוד המוגברים וזאת יחד עם אחריות המורים על תהליך הלמידה הכולל.
בנובמבר 2011 החליטה ועדה מטעם המל"ג לכלול את המכללות האקדמיות לחינוך במערך הבדיקות להערכת איכות שעושה המל"ג מפעם לפעם, ואולם הדבר לא נעשה.
	הפיקוח על הוראת המתמטיקה מוביל תכניות רצפים במחוזות, הכוללת בין היתר מפגשים קבועים בין מורים למתמטיקה המלמדים בכיתות הגבוהות של בית הספר היסודי עם מורים למתמטיקה המלמדים בחטיבות הביניים וכן מפגשי רצפים בין מורים המלמדים בחטיבות הביניים עם מורים המלמדים בחטיבות העליונות. מטרת המפגשים להכיר למורים את תכניות הלימודים של חטיבות הגיל השונות, ליצור שיח והידברות בין המורים ולעבודה משותפת שמטרתה להכין את התלמידים לדרישות השכבה אליה הם עוברים.
בנוסף, הפיקוח על הוראת המתמטיקה מוביל במרכזי הפסג"ה תכניות של התפתחות מקצועית  בנושאים: רצף תכנית הלימודים מהיסודי לחטיבת הביניים ורצף תכנית הלימודים מחטיבת הביניים לחטיבה העליונה.




ליקוי


7.	השתלמויות מקצועיות לכוח ההוראה במתמטיקה: על פי התכנית האסטרטגית וההנחיות המשרדיות שנקבעו לפיה, על המורה למתמטיקה להשתלם לפחות 30 שעות בשנה כדי לשפר את איכות ההוראה ולחזק את מעמד המורה.
בבדיקה עלה כי שיעור ניכר מהמורים למתמטיקה (כ-55%) בכל שכבות החינוך לא השתתפו בשום השתלמות במקצוע בשנות הלימודים התש"ע-התשע"ב (2012-2009); שיעור גבוה במיוחד היה בקרב המורים למתמטיקה המלמדים בחטיבה העליונה (כ-61%). במגזר היהודי, שיעור המורים שלא עברו השתלמות בחינוך הממ"ד גבוה מזה שבחינוך הממלכתי; ובחינוך החרדי בלט מאוד שיעורם הגבוה של המורים שלא עברו השתלמויות בשנים אלו - כ-90%.


ליקוי

8. 	בספטמבר 2001 פרסם משרד החינוך תכנית לקידום לימודי המתמטיקה בחינוך היסודי, שמטרתה להכשיר את המורים למתמטיקה בבתיה"ס היסודיים (תכנית ההתמקצעות) שהסתיימה בתש"ע. בשנת הלימודים התשע"א (2011-2010) החל המשרד להפעיל מתכונת חדשה של הכשרה למורים למתמטיקה חסרי הכשרה מתמטית בחינוך היסודי ובכלל זה תכנית הכשרה בסיסית למורי כיתות א'-ב'. התכנית כללה שלושה קורסים על פני שלוש שנים, כל קורס בן 30 שעות לימוד. הכשרתם של מורי כיתות א'-ב' נמנתה עם המשימות של התכנית האסטרטגית. אולם נמצא כי שיעור ניכר (לכל הפחות שליש) מהמורים למתמטיקה בכיתות א'-ב' שהחלו בשנה האמורה את תכנית ההכשרה לא השלימו את כל שלוש השנים שלה.




ליקוי

9. 	בין משימות התכנית האסטרטגית נכללו הטמעת תכניות לימוד חדשות ותוספת הדרכה והשתלמויות למורים בחטיבת הביניים. כשלוש שנים לאחר שהוחל בהפעלת התכנית, נמצא כי כחמישית מהמורים למתמטיקה בחטיבות הביניים לא השתתפו בהשתלמות.


תגובה
משרד החינוך


7-9. 	הרחבת הסמכה של מורים להוראת המתמטיקה ברמות המוגברות בחטיבה העליונה - תכניות לשיפור איכות כוח ההוראה במתמטיקה,  המזכירות הפדגוגית - הפיקוח על הוראת המתמטיקה יחד עם ועדת המקצוע והמנהל לעובדי הוראה במשרד  מגבשים תכנית רב שנתית ומפורטת להכשרת מאגר מורים ללמד במסלולי לימוד מתקדמים בעיקר במסלול החמש יחידות לימוד. 
משרד החינוך מתכנן, בשנת הלימודים תשע"ה, תכנית לפיתוח מקצועי של מורים בוגרי מכללות בעלי תואר B.Ed המלמדים מתמטיקה ברמות הגבוהות של 4 ו- 5 יחידות, אך השכלתם המתמטית אינה עונה על דרישות המשרד. 
התוכנית תתמקד בקשרים בין תכנים מתמטיים הנלמדים באוניברסיטאות לבין מתמטיקה של בית הספר ותתקיים באוניברסיטאות - בארבעה מוקדים שונים בארץ. התכנית כוללת לימודים דו-שנתיים להרחבת הסמכה במתמטיקה. המורים שיסיימו בהצלחה את לימודיהם בתכנית יזכו בתעודה מטעם משרד החינוך להוראת מתמטיקה בחטיבה העליונה ברמות 4 ו-5 יחידות. 


ליקוי


10. 	יעדים נוספים של משרד החינוך - הגדלת שיעור התלמידים הלומדים מתמטיקה ברמה מוגברת וצמצום הפערים בתחום זה בין המגזרים, ובין השכבות החברתיות-כלכליות החלשות והחזקות - לא הושגו, ובשנים האחרונות אף התרחבו הפערים בהישגי הנבחנים במתמטיקה בחטיבה העליונה בין בתיה"ס ביישובים חלשים מהבחינה החברתית-כלכלית ובין בתיה"ס ביישובים חזקים יותר. על משרד החינוך לשים דגש מיוחד על צמצום הפערים הלימודיים בין השכבות החברתיות-כלכליות ובין המגזרים השונים, הן לצמצום סכנת הקיטוב בין אוכלוסיות שונות במערכת החינוך, והן כדי לאפשר לכלל התלמידים במערכת החינוך לרכוש ידע ומיומנויות ברמה הנדרשת ולהבטיח הזדמנות שווה למימוש הזכות לחינוך והשתלבות שוויונית במדינה.




תגובה
משרד החינוך


10. 	לגבי צמצום הפערים בהישגי התלמידים - המשרד מציין שהוא מפעיל יוזמה משותפת עם מטח, את התיכון הוירטואלי המאפשר לתלמידים מכלל המחוזות למידה מקוונת תוך לימוד והיבחנות במסלול 5 יחידות לימוד גם כאשר אין קבוצה מספקת של תלמידים נוספים לכך בבית הספר ו/או בסביבת המגורים הקרובה של התלמידים.
המשרד מגביר את ההנחיה וההדרכה של המורים למתמטיקה בבתי הספר בפריפריה ומקנה להם אסטרטגיות למידה חדשות שיאפשרו "למידה משמעותית" והטמעה מיטבית של חומר הלימודים. המשרד מאמין שתגבור ההשתלמויות יחד עם הכשרה ייעודית של מורים ללמד במסלולים מתקדמים ויחד עם תכנית לימודים וספרות מתאימה ויציבה יביאו להקטנת פערים בין תלמידי המחוזות השונים.
 	להגברת האמון בין הגורמים הפדגוגיים ואנשי החינוך וההוראה ברמות השונות, לרבות מנהלי בתי ספר, מדריכים, רכזי מתמטיקה ומורים, מתוכננים החל משנת תשע"ה, השתלמויות במרכזי פיתוח סגלי הוראה (להלן-פסג"ה) נוספים, הממוקמים בקרב ריכוזי אוכלוסייה מגזרית תוך שהמשרד  מתכנן לשלב בסגל המרצים, מרצים מובילים מקרב מגזרים אלו. בהשתלמויות אלו המשרד מתכוון לקיים ולקדם דיאלוג בנושאים מרכזיים הקשורים בהוראת המתמטיקה בכלל ובהקטנת הפערים בין המגזרים בפרט.
להלן התייחסות לנושא הוראת המתמטיקה תוך התמקדות בפעולות שכבר ננקטות לשיפור ולתיקון הליקויים שהועלו ואת אלו המתוכננות בקרוב:
· פיתוח של מתודולוגיות וכלים לאיתור וטיפול בקשיי למידה כבר בכיתות הנמוכות של בתי הספר היסודיים.
· השלמת כתיבת תכניות לימודים וספרי לימוד תואמים הן לחטיבת הביניים והן לחטיבה העליונה.














· הגברת ההלימה בין החומר הנלמד בכיתות, בכל האזורים, המגזרים ומסלולי הלימוד לבין מבחני הבגרות, תוך שמירה על רמת הלימוד ועל החשיבה המתמטית.
· הפעלת תכניות, כגון "תכנית הרצפים" לשיפור תהליכי המעבר בין שכבות גיל והפעלת התיכון וירטואלי למתן מענה לתלמידים מהפריפריה למצות יכולתם הלימודית במתמטיקה. 
· תגבור השתלמויות מורים תוך התמקדות בשיפור דיאלוג מורה-תלמיד, "למידה משמעותית" והכשרת מאגר מורים ללימוד במסלול 5 יחידות לימוד. בנוסף תכנון השתלמויות במרכזי פסג"ה נוספים הממוקמים בקרב אוכלוסייה מגזרית.
· שדרוג המבנה הארגוני של מערך ההדרכה וההנחיה להגברת העבודה הפרטנית אל מול בתי הספר.
כמו כן ולאור ממצאי הביקורת להלן המהלכים שהפיקוח על הוראת המתמטיקה יזום לקראת שנת הלימודים תשע"ה:
א) בניית מנגנון מעקב ארצי אחר מורים משתלמים במתמטיקה בחינוך יסודי ובחינוך על יסודי שיכלול שאלון עמדות למטרת תהליכי בקרה.
ב) בניית מנגנוני משוב ובקרה ארציים על איכות הקורסים במתמטיקה בשיתוף עם מרכזי פסג"ה.
ג) בקרה על הכשרת "מורי-מורים"- האם נעשתה טרנספורמציה אל המדריכים ואל המורים בשדה.
ד) הקמת פורום מקצועי לומד בכל מחוז בנושא פיתוח מקצועי של מורי מתמטיקה. הפורום יכלול מפקחים כוללים מנהלי פסגות, מורים למתמטיקה ומנהלי בתי ספר.


















משרד החקלאות ופיתוח הכפר
פיקוח על מוצרי מזון מן החי

הגופים המבוקרים: השירותים הווטרינריים; 20 רשויות מקומיות; משרד הבריאות; משרד הפנים ומרכז השלטון המקומי.


ליקוי


1. 	בכל שנה משווקים בישראל מיליוני ק"ג של מזון מן החי, ובכלל זה בשר בקר, בשר צאן, בשר חזירים, בשר עוף, ביצים ומוצרי חלב. כדי לוודא שהמזון המשווק ראוי למאכל ולמנוע פגיעה בבריאות הציבור, יש לפקח על השלבים של הייצור והשיווק שלו. יש לפקח על המזון שמסופק לחיות המשק שמהן מופקים הבשר, החלב והביצים; על תנאי הובלתם ושחיטתם של חיות אלה; על הובלת התוצרת ליישובים ועל בדיקות המשנה בכניסות אליהם; ועל בתי העסק ובתי הסעדה המוכרים מזון מן החי.  נמצא כי השירותים הווטרינריים אינם עוקבים אחר שחיטה של צאן ושל חזירים, ולכן אין להם אפשרות לדעת אם בעלי חיים אלה נשחטו על פי היתרי ההעברה לבתי המטבחיים. 


תגובה
משרד החקלאות


1.	מאז 2013 השירותים הווטרינריים (להלן השו"ט) מבצעים מעקב אחר שחיטת חזירים וצאן. היתר ההעברה ממשק הגידול לבית המטבחיים/ הנחירה ניתן על ידי הלשכה הווטרינרית האזורית. ההיתר הוא קבוצתי וכמותי, כמקובל במדינות מפותחות רבות בהן נחשב היתר קבוצתי וכמותי ככלי שליטה ומעקב מספק בהעברת צאן וחזירים ועופות. היתר יחידני מסרבל מאד את ההתנהלות השוטפת ומקנה תוספת שולית בלבד לשליטה. המעקב מתבצע על ידי רופא בית המטבחיים המדווח ישירות לתוכנת השליטה של השו"ט על הכמות שהגיעה ונשחטה באותו יום. פערים, במידה וישנם, בין הכמות בהיתר לכמות שנשחטה, מנוטרים ע"י מנהלי הלשכות וע"י הרופא הראשי לבתי מטבחיים, הבודקים את סיבת אי ההתאמה בכמות ומפעילים את הפיצו"ח בחקירות ופעולות אכיפה לפי הצורך. השיטה החדשה מופעלת בהצלחה רבה וניתן לראות מגמת ירידה בכמות בעלי חיים שאינם מגיעים לבית המטבחיים.



ליקוי


2. 	הממצאים שעלו בביקורת זו מלמדים על ליקויים בפיקוח על המזון מן החי: המזון שניתן לבעלי החיים אינו מבוקר דיו, ולפיכך הוא כולל לעתים חומרים בלתי רצויים, שעלולים לעבור למזון המשווק לציבור ולסכן את בריאותו; המשחטות המשווקות בשר עוף לשוק המקומי בלבד הן ברמה נמוכה, לעומת המשחטות שמשווקות גם לחו"ל, בכל הנוגע לעמידה בדרישות המקצועיות והתברואתיות של השירותים הווטרינריים; הווטרינרים הרשותיים שאמורים לפקח על המזון מן החי בכניסה לתחום שיפוטה של הרשות ובבתי העסק המצויים בתחום זה, מועסקים בכשליש מהרשויות המקומיות בשיעורי משרה הנמוכים מ-30%, ועקב כך לא מתאפשר לחלקם למלא את משימותיהם במלואן; בכמה מן היישובים נעשו בדיקות משנה חלקיות או שלא נעשו כלל; בכמה מן היישובים נעשו הביקורות של הווטרינרים הרשותיים בחלק מהעסקים לממכר מזון מן החי בתדירות נמוכה, ולעתים לא נעשו כלל; אין גורם ממשלתי הבודק אם הווטרינרים הרשותיים מבצעים את משימות הפיקוח על המזון מן החי כנדרש; בסקרים שנתיים שמבצעים השירותים הווטרינריים לאיתור שאריות ביולוגיות במזון מן החי, נמצא כי בשיעור בלתי מבוטל של ביצי מאכל נותרו שאריות של תרופות שאינן צריכות להימצא בהן.


תגובה
מרכז השלטון המקומי בישראל


2.	מרכז השלטון המקומי אינו מחוקק ואינו יכול לכפות על הרשויות המקומיות העסקת וטרינר באחוזי משרה מסוימים. יחד עם זאת, ובשים לב לאמור לעיל, ולצורך הגברת הפיקוח הווטרינרי ברשויות המקומיות, עובד המרכז על פיתוח תקינה כאמור.  	


תגובה
משרד החקלאות


2.	בעניין המשחטות שמשווקות בשר עוף לשוק המקומי בלבד: 
	קידום החקיקה לעדכון הדרישות המוטלות בחוק על משחטות המשווקות בשר עוף לשוק המקומי בלבד, כדי להשוות דרישות אלה, עד כמה שניתן, לדרישות המוטלות על משחטות המשווקות גם לחו"ל ולהעלות את רמת בטיחות המזון המסופק באמצעותן: בנושא זה יוער כי משרד החקלאות שותף בשנתיים האחרונות לדיונים אינטנסיביים יחד עם הגורמים המקצועיים והמשפטיים במשרד הבריאות לקידום נושא זה במסגרת תיקון מקיף לפקודת בריאות הציבור (מזון)[נוסח חדש], התשמ"ג – 1983, אשר יכלול גם תיקונים עקיפים לחקיקה שבאחריות משרד החקלאות, וזאת לצורך האחדת סטנדרט הפיקוח כמוצע. קידום הצעת החוק הינו באחריותו של משרד הבריאות. 


	בעניין בדיקות המשנה: באשר לקביעת  נוהל המסדיר את העברת המידע בין הווטרינרים הרשותיים בנוגע למי שניסו להחדיר (בכלי הרכב המובילים או בדרך אחרת) מזון שאינו ראוי למאכל לתחומי היישובים: למעט בשר בקר, הסמכות בחוק לפקח על בדיקות המשנה ולכן גם לקבל את המידע לגבי ממצאי בדיקת הרופאים הרשותיים  היא בידי משרד הבריאות. רובן המוחלט של בשר בקר משחיטה מקומית פטור מבדיקות משנה מזה שנים, בשל היותו מיוצר בבתי מטבחיים תעשייתיים ובשר מיובא פטור מזה מספר חודשים לאחר תיקון התקנה ע"י שר החקלאות.
	לעניין הצורך באכיפת הוראות החוק בנושא ביצוע בדיקות משנה: ביום 28.11.13 פורסמו ברשומות תקנות מחלות בעלי חיים (שחיטת בהמות)(תיקון), התשע"ד  - 2013, בהן נקבע כי בשר גולמי מיובא שמועבר לרשות מקומית מבית קירור מאושר, פטור מבדיקות משנה. עמדת השירותים הווטרינריים ומשרד החקלאות היא, כי בדיקות המשנה גורמות לבזבוז שעות עבודה, הוצאות ושעות נסיעה, עומס על הכבישים, חלוקה בשעות החמות ועבודה לא יעילה של הרופאים הווטרינרים ברשויות המקומיות. העלות האמיתית של בדיקות המשנה למשק הישראלי גדולה לאין שיעור מהאגרה הנגבית, ומוערכת בעשרות מיליוני ₪ בשנה. בהתאם, עמדת משרדי החקלאות והבריאות היא כי יש לקדם את תיקוני החקיקה בנושא בדיקות המשנה בהקדם האפשרי, ולא להשקיע מאמצים ומשאבים נוספים בפיקוח לפי מודל מיושן שאבד עליו הכלח. 
	לאור האמור, ננקטות פעולות להסדרה מחודשת של בדיקות משנה: פיקוח על ביצוע בדיקות משנה עד להסדרת הנושא בכללותו בחקיקה חדשה: לאחרונה הושגה הסכמה בין משרדי החקלאות והבריאות לעניין עתיד בדיקות המשנה. המתווה מייתר לחלוטין את בדיקות המשנה תוך 4 שנים לכל היותר ויעניק תוך זמן קצר פטור מלא מבדיקות משנה ליצרנים מוסדרים ומפוקחים דיים. לאור זאת אין משרד החקלאות מוצא טעם בהגברת הפיקוח בעת הזאת.
	בעניין הסקרים השנתיים שמבצעים השו"ט לאיתור שאריות ביולוגיות:
	ממצאי הסקר השנתי לאיתור שאריות ביולוגיות: המשך הצעדים שהוחל לנקוט בהם בנוגע לבדיקת מזהמים במזון הניתן לבעלי חיים, לאיתור מקורותיהם ולטיפול בליקויים שהתגלו בנושא זה, הצעדים שננקטו הם: העברת הפיקוח על ביצוע הסקר ליחידה לפיקוח על מוצרים מן החי בשירותים הווטרינריים. תגבור הצוות המתכנן, המלווה והמבקר את ביצוע הסקר והטיפול בחריגות. משרד החקלאות משקיע אמצעים להגדלת היקף פעילות הבדיקה,  כדי לקצר את הזמן משלב הדגימה עד לקבלת תוצאה. הוכן נוהל תיחקור ממצאים חריגים המופעל מיד עם קבלת התוצאות. פותחה והוטמעה תוכנה חדשה המנהלת ביעילות את התחקירים ואת המעקב על תיקון הלקויים. כמו כן, מבוצעות בדיקות במזון לבעלי חיים (מספוא) כדי לצמצם את החשיפה של בעלי החיים המספקים מזון ועל ידי כך לצמצם גם את החריגות במזון מן החי.




תגובה
משרד הבריאות


2.	הממשלה מקדמת בימים אילו תזכיר חוק לתיקון פקודת בריאות הציבור מזון אשר צפויה לתת מענה לנושאים הבאים שהוזכרו בביקורת: 
	בדיקות טרום שיווק (בדיקות משנה) ובכלל זה תחנות אזוריות, פיקוח וטרינרי במפעלים, ובכלל זה השוואת הסטנדרט של ייצור מקומי לייצוא ופיקוח וטרינרי בנקודות השיווק באמצעות וטרינרים רשותיים.


ליקוי


3. 	בשל הליקויים שנמצאו בשלבי הפיקוח על המזון מן החי, יש מקום לחשש שמזון שאינו ראוי למאכל אדם או שנפגם בדרך אל הצרכן לא יאותר ולא יושמד כנדרש, אלא ישווק, דבר שעלול לפגוע בבריאות הציבור. 


תגובה
משרד החקלאות


3.	בעניין הפיקוח על מזון שמסופק לחיות המשק: ביום 24.2.14  אושר בכנסת בקריאה שניה ושלישית החוק להסדרת הפיקוח על מזון לבעלי חיים, התשע"ד – 2014.
	בעניין הפיקוח על מזון מן החי: 
	א) הפיקוח מתייחס למספר תחומים, בעניין הפיקוח על שאריות ביולוגיות במזון מן 	החי.
	ב) בעניין הדיוקסינים בביצי מאכל: ביצוע דגימה מייצגת של ביצי מאכל לאיתור ביצים נוספות שיש בהן דיוקסינים ברמה החורגת מהרמה המרבית המותרת ובדיקת תערובות המזון שמקורן ביצרני מזון שונים, לנוכחות ורמת דיוקסינים: הוכנה תוכנית לביצוע סקרים לאיתור שאריות דיוקסינים.. בכל סקר, המבוצע אחת לשלושה חודשים, נדגמים משקי הטלה שונים ברחבי הארץ. במקרה של ממצא חריג נאסר מידית שיווק ביצים ממשק זה, עד להוכחת חופשיות מדיוקסין בבדיקה חוזרת או על ידי המתת המטילות. בסקר האחרון נמצא רק משק הטלה חריג אחד מתוך 31 משקי הטלה שנבדקו (3%). במקביל מקיים אגף המספוא בשו"ט סקר במכוני התערובת למציאת חריגות ברמת המזון לעופות. על ידי זיהוי החומרים המזהמים יהיה ניתן למנוע את הזיהום בביצים.




תגובה
מרכז השלטון המקומי בישראל


3.	המועצה העליונה למזון, הכוללת את נציגי משרד הבריאות ומשרד החקלאות, הקימה בשנת 2009 ועדה לבדיקת נושא בדיקות המשנה-ועדת גרוטו. הועדה קבעה כי יש להמשיך ולקיים את בדיקות המשנה תוך מעבר לתחנות אזוריות בפריסה ארצית. המועצה העליונה למזון אימצה את מסקנות הועדה במלואן. מאז, משרדי הממשלה לא קידמו רפורמה זו על אף התחייבותם לעשות כן. 
	מרכז השלטון המקומי הכין תכנית אופרטיבית לביצוע מידי של תכנית פריסת התחנות האזוריות. התוכנית כוללת הקמת מרכז שליטה ובקרה שיבצע פיקוח עליון על התהליכים המקצועיים. עם הפעלת מרכז זה, ובעת דיווח אודות תקלה הנגלית  בשיווק המזון, תוצא באופן מיידי הודעה לכלל התחנות האזוריות המתריעה בפני קבלת אישור לשיווק באופן גורף.


ליקוי


4.	בהיעדר הוראות מחייבות בנוגע להיקפי המשרה של הווטרינרים הרשותיים, אין בידם של משרדי הממשלה הנוגעים בדבר - משרד החקלאות ומשרד הפנים - לאכוף על העיריות להעסיק וטרינרים רשותיים בהיקפי המשרה שנדרשים למילוי המשימות המוטלות עליהם. 
	הביקורת העלתה כי עד שנת 2012 לא היו לשירותים הווטרינריים נתונים בנוגע להיקפי המשרות של הווטרינרים הרשותיים בארץ.


תגובה
מרכז השלטון המקומי בישראל


4.	מרכז השלטון המקומי, בשיתוף איגוד הרופאים הווטרינריים ברשויות המקומיות, יזמו פרויקט אשר מטרתו להסדיר וליצור סטנדרטיזציה בפעילות השירות הווטרינרי הרשותי.  לצורך עירוב משרדי הממשלה השונים בתהליך, הוקמה ועדת היגוי עליונה, המורכבת מנציגי משרדי הבריאות, החקלאות, הגנת הסביבה ורופאים וטרינרים רשותיים ממגזרים שונים. במסגרת זו, הוקם צוות עבודה המטפל בתקינת עבודת הרופא הוטרינר ברשות המקומית. המרכז מקווה להגיע בקרוב לתוצר בו ניתן יהיה להכניס לתוכנה פרמטרים שונים, כמו: מספר עסקי המזון, מספר הכלבים וכד'. התוכנה תעבד פרמטרים אלו לתקני כוח אדם נדרשים. מרכז השלטון המקומי יוכל להמליץ על שימוש בנתונים אלו לרשויות המקומיות ולמשרדי הממשלה כאחד.




ליקוי


5. 	כדי למנוע סכנה לבריאות הציבור, על משרדי החקלאות, הבריאות והפנים לוודא שבתחום שיפוטן של הרשויות המקומיות יתבצע פיקוח על מזון מן החי כנדרש, ובכלל זה לקבוע מנגנון פיקוח ממשלתי על עבודת הווטרינרים הרשותיים; ולקבוע הוראות מחייבות לגבי היקפי המשרה של הווטרינרים הרשותיים ולגבי הכלים הנחוצים להם, על פי מאפייני היישוב שבו פועל כל וטרינר.


תגובה
משרד החקלאות


5.	אמות מידה בדבר היקפי המשרות של הווטרינריים הרשותיים: לעניין הצורך בהסדרת תקני המשרות של הווטרינרים הרשותיים: לפי עמדת משרד החקלאות יש להגדיר בבירור את תפקידו של הרופא הרשותי. לפי הגדרת התפקיד, ייקבע היקף הפעילות הדרוש בשעות וימים ורק אז יהיה ניתן להגדיר בצורה מדויקת את היקף המשרה. אין מקום להצהיר קטגורית על 30% משרה כערך סף, מכיוון שרשויות קטנות רבות אינן זקוקות להיקף זה, עלות ההעסקה גבוהה מידי עבורן  וגם בהיקף של 30% לעובד יחיד לא יוכלו לתת שירות רציף, מקיף ואיכותי. המשרד מתכוון לפתח עם משרדי הבריאות והפנים מפתח מיטבי לקביעת היקף המשרה ושיטת ההפעלה הנכונה שתתאים גם לרשויות קטנות. נשקלת גם אפשרות להפעלה מרוכזת של פיקוח ברשויות קטנות, על ידי ריכוזי הפעלה כגון תאגידי או איגודי וטרינרים ופקחים, שיתנו שירות זמין יותר ומקיף יותר מנהוג כיום, בעיקר לרשויות קטנות שאינן יכולות לבצע זאת בעצמן, מסיבות שונות.
	המשרד מעיר כי הרופא הווטרינר של הרשות המקומית כפוף מבחינה מקצועית גם למשרד הבריאות, שכן הוא בעל סמכויות לפי פקודת בריאות הציבור (מזון)[נוסח חדש], תשמ"ג – 1983 (לדוגמה בנושא בדיקת דגים ובנושא ביקורות בבתי עסק).
	בעניין ביצוע ביקורות של וטרינרים רשותיים על שיווק מזון מן החי בבתי עסק:
	המשרד מבהיר כי אין הדבר בתחום אחריותו של משרד החקלאות ופיתוח הכפר וכי הסמכות לפקח על עסקים אלה נובעת מחוקים שבאחריות משרד הבריאות בלבד.
	בעניין הפיקוח הממשלתי על הרופאים הווטרינריים הרשותיים:
	בהמשך לאמור לעיל בעניין בדיקות המשנה, משרד החקלאות והשירותים הווטרינריים, מבצעים מעקב על ביצוע בדיקות המשנה בישובים השונים. המשרד סבור שאין יותר צורך בבדיקות אלו. בנוסף, מנהל השו"ט מאשר את מינויים של רופאים וטרינריים חדשים ומטפל בתלונות על תפקודם. משרד החקלאות סבור כי לאחר הטמעת חלוקת הסמכויות החדשה בינו לבין משרד הבריאות, הפיקוח על הרופאים הווטרינריים הרשותיים יהיה הדוק יותר. יצוין, כי הפיקוח בנקודות המכירה אינו בתחום אחריותו של משרד החקלאות.




ליקוי


6. 	כמו כן, על משרדי החקלאות והבריאות לשקול לקדם חקיקה לעדכון הדרישות שמוטלות בחוק על משחטות המשווקות בשר עוף לשוק המקומי בלבד, כדי להשוות דרישות אלה, עד כמה שניתן, לדרישות המוטלות על משחטות המשווקות גם לחו"ל ולהעלות את רמת בטיחות המזון המסופק באמצעותן. יש להגביר את האכיפה על משחטות שאינן עומדות ברמה הנדרשת, באמצעות הסרת היתר ההפעלה שלהן במקרה הצורך. 


תגובה
משרד החקלאות


6.	בעניין קידום החקיקה על משחטות המשווקות בשר עוף לשוק המקומי בלבד: 
	בנוסף לאמור בעניין זה בסעיף 2 לעיל, הפער בין הדרישות המקצועיות והתברואתיות המוטלות על המשחטות המייצאות לאלה המוטלות על המשחטות המקומיות: פער זה צומצם ביותר במספר נהלים שפורסמו לאחרונה. השירותים הווטרינריים מפקחים בשיטת פיקוח המבוססת על הערכת סיכונים. היקף השחיטה הוא אחד המדדים לסיכון ולכן ייתכנו הבדלים ברמת הפיקוח לפי היקף השחיטה, כמקובל במדינות מפותחות אחרות. השירותים הווטרינריים ימשיכו לפעול לצמצום הפער באמצעות פיקוח ואכיפת ההוראות במקרים המתאימים. 
	לעניין השלמת הטיפול בטיוטת הנוהל לפיקוח על משחטות: הנוהל החדש נמצא בשלבי הכנה אחרונים ומתוכנן להתפרסם בתוך כחודש. הנוהל החדש יסדיר את האכיפה עד וכולל אפשרות סגירת משחטה שאינה עומדת בדרישות. גם כך בשנים האחרונות נסגרו מספר משחטות שלא עמדו בדרישות השו"ט.




ליקוי


7. 	אף על פי שחוק צער בעלי חיים נחקק בשנת 1994, בשנת 2013 עדיין לא הוסדרו כללים מחייבים הנוגעים להיבטים חשובים הקשורים אליו, ובהם השטח המזערי שיש להקצות לתרנגולות מטילות בכלובים, כדי לשמור על רווחתן, והנחיות שיחייבו את עובדי בתי המטבחיים בנושא צער בעלי חיים; העבודה הנוגעת להתקנת תקנות להמתת אפרוחים בדרך שתקל את סבלם עדיין נמשכת. כמו כן, הנחיות להחזקת חזירים במכלאות הכוללות כללי "עשה ואל תעשה", נכנסו לתוקף רק בראשית שנת 2013. על משרדי הממשלה לזרז את קביעת הכללים המחייבים בנושא צער בעלי חיים בנוגע לחיות המשק שכללים כאלה לא נקבעו לגביהן, ולבעלי חיים בכלל, כדי למנוע מהם סבל מיותר. בהיעדר כללים מחייבים עולה החשש שכל אדם יעשה בבעלי החיים הנתונים בחזקתו כטוב בעיניו.


תגובה
משרד החקלאות


7.	בעניין הבקרה על העברת בקר, צאן וחזירים לשחיטה: הבקרה על העברה פרטנית של ראשי צאן וחזירים: נכון להיום אין היתר העברה יחידני לכל ראש צאן ולכל חזיר, אלא ניתן היתר קבוצתי וכמותי למגדל או לסוחר. כפי שהוסבר לעיל. כן קיימת בקרה רציפה בבתי המטבחיים ופערים בין הכמות בהיתר לכמות שנשחטה בפועל מדווחים ללשכה, הפותחת בבדיקת אי ההתאמה ומעבירה את המקרים החריגים לחקירת יחידת הפיצו"ח. בעתיד בהתאם להתפתחות טכנולוגיות סימון ומעקב חדשות ייבחנו גם זיהוי, סימון ובקרה יחידנית.
	לעניין כללים מחייבים בנושא רווחת מטילות: טיוטת תקנות צער בעלי חיים (הגנה על בעלי חיים) גידול מטילות והחזקתן הועברה לאישורה של ועדת החינוך של הכנסת כבר בחודש מאי 2010, והתקיימו לגביה מספר רב של דיונים. מאחר שהדיון בתקנות טרם הסתיים, הן הוגשו מחדש על ידי שר החקלאות לוועדת החינוך התרבות והספורט של הכנסת הנוכחית, ביום 2.2.14.
	לעניין התקנת תקנות להמתת אפרוחים במדגריות:  טיוטת תקנות צער בעלי חיים (הגנה על בעלי חיים) (המתת אפרוחים והשמדת ביצי דגירה במדגריות) התשע"ד – 2013, הוגשה בדצמבר 2013 לאישורה של ועדת החינוך של הכנסת.
	לעניין הנחיות להחזקת חזירים: טיוטת תקנות צער בעלי חיים (הגנה על בעלי חיים)(גידול חזירים והחזקתם לצרכים חקלאיים), התשע"ד – 2013 הוגשה ביום 26.12.13 לוועדת החינוך של הכנסת.
	בעניין הנחיות שיחייבו את עובדי בתי המטבחיים בנושא צער בעלי חיים: נוהל פיקוח מפורט לעניין מניעת צער בעלי חיים בבתי מטבחיים והתואם את המקובל במדינות מפותחות אחרות, הוכן לאחר אירוע "אדום- אדום", ופורסם בספטמבר 2013. לאור התנגדות חלק מרופאי בתי המטבחיים ליישמו לאלתר נמשך תהליך הסדרת הנוהל. הנוהל יפורסם ויופעל סופית בימים אלה.
	לעניין הטיפול בקביעת כללים בנושא צער בעלי חיים: לעמדת משרד החקלאות לא קיים כיום עיכוב בנושא התקנת תקנות. בכל הנושאים העקרוניים שהיו טעונים הסדרה, הוכנה טיוטת תקנות והוגשה לכנסת. כיום, המשרד עוסק בתיקונים נקודתיים לתקנות קיימות, ובשנה האחרונה בוצעו עוד שני תיקונים בתקנות מכוח חוק צער בעלי חיים, בנושא איסור החזקה של דגים צבועים בחיות לממכר חיות מחמד וכן איסור הצגת בעלי חיים שבוצע בהם חיתוך למטרות נוי  במופעים ובתערוכות אלא בהיתר מיוחד, ותיקונים נוספים נמצאים בשלבים שונים של הכנה, בין במשרד עצמו ובין משרד המשפטים.




ליקוי


8.	משרד מבקר המדינה מעיר למרכז השלטון המקומי כי על פי נתוני משרד החקלאות שהובאו לעיל בתשובתו, רבע מהרשויות המקומיות אינן מבצעות בדיקות משנה או שמבצעות אותן באופן חלקי. מן הראוי שהכספים יינתנו רק לרשויות המקומיות שמבצעות את הבדיקות, מאחר שחלוקת כספים לרשויות מקומיות שאינן מבצעות אותן יוצרת עיוות. על מרכז השלטון המקומי לשקול מחדש את שיטת חלוקתם של כספים אלה לרשויות המקומיות.


תגובה
מרכז השלטון המקומי בישראל


8.	מאחר והליך חלוקת הכספים בעבר לקה בחסר, החליטה הנהלת מרכז השלטון המקומי לחלק את הכספים לכלל הרשויות המקומיות. עם התקדמות החקיקה שמקדם משרד הבריאות, ידון נושא זה בהתאמה.















































משרד החקלאות ופיתוח הכפר
סדרי הטיפול ביער בישראל

ממצאי מעקב

הגופים המבוקרים: משרד החקלאות ופיתוח הכפר; המשרד להגנת הסביבה; משרד הפנים; רשות הטבע והגנים הלאומיים; החברה להגנת הטבע; קרן קיימת לישראל .


ליקוי


1.	באמנה שנחתמה בין מדינת ישראל ובין קק"ל בשנת 1961 נקבע כי קק"ל תופקד על ביצוע מדיניות הייעור בישראל. האמנה קובעת כי ליד קק"ל תוקם מועצה לענייני הכשרת מקרקעים ופיתוחם (להלן - המועצה). בדוח הביקורת משנת 2004 צוין כי המועצה לא הוקמה, ועקב כך הממשלה אינה מעורבת בקביעת מדיניות הייעור ובפיקוח על יישומה. משרד מבקר המדינה העיר כי הצורך בפיקוח ממשלתי וציבורי על קביעת מדיניות הייעור וביצועה מחייב הקמת מועצה כזאת. ואולם המועצה לא הוקמה עד למועד סיום המעקב.


תגובה
משרד החקלאות


1.	כמענה מהיר ונדרש, בכוונת המשרד להניח על שולחן הממשלה בתוך חודש - הצעת החלטה להקמת מועצת יער ואילנות שתייעץ לשר בכל הנוגע לקביעת מדיניות הייעור. החלטה זו תניח את התשתית לחקיקת חוק יער ואילנות להסדרת התחום במלואו.


ליקוי


2.	נושא הייעור מוסדר בפקודת היערות, 1926 (להלן - פקודת היערות). מטרתה של פקודת היערות היא להגן על היערות וליצור ולנהל מקומות מיוחדים ליערות. שר החקלאות הוא הממונה על ביצועה של הפקודה. בדוח הביקורת משנת 2004 צוין כי לעומת הפירוט הנכלל בחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, פקודת היערות אינה מפרטת בנוגע למטרות הייעור ובנוגע לסדרי קביעתה וביצועה של המדיניות הנוגעת לנטיעת היערות ופיתוחם. כמו כן, פקודת היערות אינה קובעת כי יש להקים מועצה שתייעץ לשר החקלאות בנושא הייעור. משרד מבקר המדינה הביע את דעתו כי מן הראוי שהממשלה תיזום הצעת חוק שיסדיר את הטיפול בייעור בישראל ואת אחריותם של הגופים הנוגעים לתחום זה. נמצא כי עד למועד סיום המעקב, יולי 2013, לא הושלמו הפעולות הנדרשות לקידום חקיקת החוק, שהיה יכול לשמש בסיס חשוב לקביעת המדיניות לטיפול ביער וליישומה. 




תגובה
משרד החקלאות


2.	המשרד מכין טיוטת הצעת חוק ובכוונתו להשלים תיאום וחלקים חסרים מול הגורמים הרלוונטיים בתוך 9 חודשים ולהביאה לאישור הכנסת.


ליקוי


3.	שר החקלאות אמור לממש את סמכויותיו, באמצעות המינהל לפיתוח קרקע שהוקם בקק"ל ובאמצעות המועצה. הדבר מחייב את שר החקלאות לבצע פיקוח שוטף וסדור על קק"ל, וכן מחייב תפקוד מלא וסדור של המועצה. ואולם תכנית העבודה שמאשר משרד החקלאות לקק"ל לוקה בחוסר ואינה כוללת נתונים כספיים. לפיכך מערך העבודה הקיים חסר את התשתית שאמורה לאפשר לשר החקלאות לממש את אחריותו בכל הנוגע לניהול ולפיקוח על נושא הייעור.


תגובה
משרד החקלאות


3.	המשרד הקים בשנת 2012 את אגף יער ואילנות האמון בין השאר על ביצוע הבקרה והפיקוח הסדור על פעולות הייעור של קק"ל . האגף פועל כיום לחיזוק וייעול הרגולציה על ביצוע פעולות הייעור במסגרת המתאפשר ובהתאם לנהלים הקיימים בהמשך להקמת המועצה המוצעת בסעיף 1 לעיל, יפעל אגף יער ואילנות בהתאם להנחיות המועצה על מנת לבצע בקרה יעילה של תכניות העבודה של קק"ל ביער.


ליקוי


4.	באוגוסט 2001 ניתן פסק דין של בג"ץ, שבו נקבע כי פעולתה של קק"ל הייתה "שלא כדין ובניגוד לדין". בג"ץ חייב את קק"ל להפסיק כל פעילות הקשורה ביער, עד להכנת תכניות מפורטות בעניין, אולם קבע כי החלטתו תיכנס לתוקף שישה חודשים לאחר מועד מתן פסק הדין. בית המשפט הוסיף כי יש להניח שבתוך פרק זמן זה יהיה ניתן ליזום תיקון לתכנית מתאר ארצית לייער ולייעור מספר 22 (להלן - תמ"א 22) ולקבוע בה הוראת מעבר אשר תביא בחשבון את הקשיים והאילוצים הנלווים להכנתן של תכניות מפורטות, את הזמן הרב הנדרש להכנתן, ואת השאיפה כי פעולות ייעור יבוצעו על פי תכניות כאלה. תקופת המעבר הזמנית שנקבעה בעקבות פסיקת בג"ץ, שלוש שנים, הוארכה על ידי המועצה הארצית לתכנון ולבנייה עד ל-15 שנים ממועד הפסיקה האמורה בשנת 2001 - ובסך הכול עד 21 שנים ממועד אישור תמ"א 22 בשנת 1995. 




תגובה
משרד החקלאות


4.	הקרן הקיימת לישראל (להלן קק"ל) פועלת במרץ רב מזה למעלה לעשור לאשר תכניות מפורטות ליער הנגזרות מתמ"א 22. עד כה אושרו למעלה מ-100 תכניות מפורטות ועוד מספר זהה של תכניות נמצא בשלבים שונים במוסדות התכנון. בשל מורכבותם והתמשכות הליכי התכנון, והיות משרד הפנים אמון על התהליך, אין לקק"ל ולמשרד החקלאות יכולת לזרז אישור התכניות מעבר למצב הקיים.


ליקוי

	
5.	אף שמפסק דינו של בג"ץ עולה כי נטיעתו של יער טעונה היתר בנייה על פי חוק התכנון והבנייה לא נמצא כי הגופים הנוגעים בדבר ובכלל זה משרד הפנים ומשרד החקלאות עמדו על המצאת היתר כזה לפני ביצוען של נטיעות יער.


תגובה
משרד החקלאות


5.	תהליך ההכרזות והעדכון החל בשנת 2012 כאשר הנושא אושר במסגרת תכניות העבודה של המשרד לשנים 2013-2014 והוקצו משאבים לנושא. מתחילת הפרויקט ועד כה הוכרזו 17 שמורות יער חדשות ומוכנות להכרזה מידית עוד כ 80 שמורות מתוך 180 שמורות חדשות בסה"כ . בכוונת המשרד להשלים עדכון מקיף של כל שמורות היער והכרזה על כל יערות קק"ל המאושרים בתכנית מפורטת בתוך 12 חודשים.


ליקוי


6.	במכתב ליו"ר ועדת המעקב מפברואר 2013 התריעו נציג רשות הטבע והגנים ונציג החברה להגנת הטבע בוועדה שקק"ל ציינה בדוחות השנתיים שלה כי ביצעה בשנתיים האחרונות נטיעות ועבודות ייעור אחרות בשטח של כ-27,000 דונם, אף שוועדת המעקב לא התכנסה לדיון מנובמבר 2011 ולא עמדה על הגשת תכניות עבודה בנוגע לביצוע הנטיעות, כנדרש בהחלטת המועצה הארצית לתכנון ולבנייה. הכותבים ביקשו לכנס את ועדת המעקב בדחיפות, בין היתר כדי לדון בעבודות הייעור ובנטיעות אשר בוצעו בחמש השנים האחרונות בשטחים המיועדים ליער לפי תמ"א 22 ובשטחים שלא אושרה בעניינם תכנית מפורטת, וכן כדי לדון בהרחבה בתכניות הנטיעה לשנים הבאות. עוד הדגישו הכותבים את החשיבות בשמירה מיטבית על המגוון הביולוגי והנופי, כנדרש בהוראות תמ"א 22. עולה אפוא כי ועדת המעקב לא הקפידה די הצורך לבצע פיקוח אפקטיבי על הפעילות של קק"ל.




תגובה
המשרד להגנת הסביבה


6.	בעקבות פנייה של מרכזת הוועדה לקק"ל בדרישה להמציא לוועדה דוחות שנתיים על ביצוע הנטיעות בפועל, קק"ל העבירה לאחרונה ליו"ר הוועדה את דוחות הנטיעה שבוצעו בשלושת המרחבים של קק"ל (צפון, מרכז ודרום) לשנים 2007 – 2013. בנוסף, התקיימה לאחרונה פגישה של יו"ר הוועדה עם מנהל החטיבה לשמירה על הקרקע ברשות מקרקעי ישראל( להלן רמ"י). בפגישה סוכם שרמ"י תעביר לידיעת המשרד להגנת הסביבה את המידע לגבי השטחים בצפון הנגב, מחוץ לתחומי תמ"א 22, בהם רמ"י מעוניינת שקק"ל תבצע נטיעות לצורך שמירה על הקרקע מפני פלישות. המשרד להגנת הסביבה יבחן את ערכיות השטחים מבחינה סביבתית ואקולוגית ויעביר לרמ"י וקק"ל חוות דעת מקצועית שתשמש את רמ" וקק"ל בהחלטה לגבי ביצוע או אי ביצוע עבודות בשטח. הוועדה קיימה במשך השנים סיורים מעת לעת בשטחי הנטיעות של קק"ל. בנוסף, נערכו סיורים של חברי הוועדה במסגרת פעילות הגופים אליהם הם משתייכים ואותם הם מייצגים בוועדה. לדעת המשרד, הוועדה קיימה בקרה כנדרש על הנטיעות של קק"ל בשטחים רגישים מבחינה אקולוגית בתחומי תמ"א 22.




תגובה
משרד הפנים


6.	המשרד מהבהיר כי ההליכים בנושא הייעור מתקיימים בשני מסלולים שונים. האחד, המסלול התכנוני, במסגרתו המליצה המועצה הארצית לממשלה לאשר שינוי לתכנית המתאר הארצית ליער ולייעור על מנת לאפשר במסגרתו הוראות מעבר. במסלול תכנוני זה נדונות ומתאשרות התוכניות המקומיות ליער. 
	המסלול השני, שאינו קשור למסלול התכנוני, הוא המסלול הביצועי. מסלול זה מנוהל ע"י  ועדת המעקב הן ברמת הבקרה והן ברמת ההתייחסות הפרטנית לפעילות היערנית. מסלול זה מבוצע ומנוהל ע"י גורמים בעלי  ידע מקצועי בכל הנוגע לממשק היערני בכלל זה פירוט מיני צומח , פיזור / דילול הנטיעות ועוד. לפיכך, פעילות קק"ל ראוי שתיבחן ע"י גורמים אלו ולא ע"י גורמי התכנון. כך גם קבעה המועצה הארצית כי בראש ועדת המעקב יעמוד נציג המשרד להגנת הסביבה והרכבה מוטה לגופים שעיקר עיסוקם בניהול השטחים הפתוחים.

















































המשרד להגנת הסביבה
פליטת מזהמים מכלי רכב

הגופים המבוקרים: המשרד להגנת הסביבה, משרד התחבורה והבטיחות בדרכים, משרד הפנים



ליקוי


1.	בחוק אוויר נקי נקבע כי על הממשלה לאשר עד 1.1.12 תכנית לאומית רב-שנתית, לפי הצעת השר להג"ס, לשם קידום מטרות החוק - שיפור איכות האוויר, מניעת זיהום האוויר וצמצומו (להלן - התכנית הלאומית). כמו כן נקבע בחוק כי על הממשלה לעדכן את התכנית מפעם לפעם ולפחות אחת לחמש שנים, לפי הצעת השר או שרים אחרים. 
המשרד להג"ס הכין שלוש גרסאות של תכנית לאומית. את הגרסה הראשונה גיבש המשרד בסוף שנת 2011 על יסוד המלצות ועדה ציבורית שמינה השר להג"ס דאז, חבר הכנסת גלעד ארדן (להלן - השר להג"ס דאז), ובסיוע יועצים חיצוניים וועדה בין-משרדית, ולמימושה נדרש תקציב של 690 מיליון ש"ח. ואולם התכנית לא הובאה לדיון בממשלה מפני שמשרד האוצר והמשרד להג"ס לא באו לידי הסכמה בדבר מקורות מימונה. רק במהלך הביקורת, באוגוסט 2013 - כשנה ושמונה חודשים לאחר המועד שנקבע בחוק - אישרה הממשלה תכנית לאומית בעלות מצומצמת של 140 מיליון ש"ח, ובה פורטו, בין היתר, שיעורי ההפחתה הצפויים בפליטת המזהמים (להלן - יעדי ההפחתה). 
לא נמצאו מסמכים המעידים שהשרים להג"ס (השר הנוכחי והשר דאז) הציגו לפני הממשלה את הנזק הכספי שייגרם למשק מאי-אישורה של התכנית הלאומית הראשונה, שעלותה כאמור 690 מיליון ש"ח והיא אמורה להצמיח למשק, לפי ההערכות, תועלת כלכלית בסך 10.1 מיליארד ש"ח, ואישורה של תכנית חלופית בעלות נמוכה יותר, שיש להניח כי התועלת למשק ממנה תפחת במידה ניכרת. 


ליקוי


2.	בשל צמצומו הניכר של התקציב שיועד לתכנית נאלץ המשרד להג"ס, המופקד על הכנת התכנית, לצמצם את הפעולות הנדרשות לשם מניעת זיהום האוויר וצמצומו כפי שהוצעו בתכנית הלאומית הראשונה, שסוכמה לאחר עבודת מטה מקיפה, ואף לוותר על מימושן של רבות מהן. 
מרבית יעדי ההפחתה של המזהמים צומצמו בתכנית שאושרה באוגוסט 2013, מקצתם עד כדי מחצית יעדי ההפחתה שנקבעו בתכנית הלאומית הראשונה. עם זאת שיעורי הצמצום של יעדי ההפחתה שנקבעו בתכנית שאושרה לעומת יעדי ההפחתה בתכנית הלאומית הראשונה נמוכים במידה ניכרת מכפי שהיה אפשר לצפות לאחר צמצום כה דרסטי של תקציב התכנית (כ-80%). המשרד להג"ס לא המציא למשרד מבקר המדינה אסמכתאות המבססות את הסבריו לפער זה, וקיימת אפוא אי-ודאות בדבר היכולת להשיג את יעדי התכנית שאושרה.



ליקוי

3.	עד אוקטובר 2013 לא הוציאו השר להג"ס דאז והשר להג"ס הנוכחי צו המורה על הקמת מערך ניטור ארצי, כנדרש בחוק אוויר נקי, ולא פורסמו הוראות בעניין הקמת תחנות ניטור אוויר והפעלתן. 
לפיכך אין כיום למשרד להג"ס אפשרות להורות לרשויות מקומיות או לבעל מקור פליטה נייח להקים תחנת ניטור אוויר תחבורתית או אחרת שתשתייך למערך הארצי ותפעל על פי הנחיות המשרד. למשרד אין גם סמכות חוקית להורות לתחנות הניטור הפועלות במסגרת המרכז לניטור לפעול על פי כללים אחידים במגוון נושאים, כגון מבנה, תכולה, תיעוד, הפעלה, תחזוקה, איסוף נתונים, עיבודם ובקרתם, ולכן אין ביכולתו לבצע את תפקידו על פי החוק. כמו כן הוא אינו יכול לבצע את כל הבדיקות הדרושות בתחנות הניטור כדי לוודא שהן פועלות כראוי ושנתוני הניטור שלהן אמינים, ובכלל זה בדיקות של תחזוקת המכשירים וכיולם. 
מן הראוי שהשר להג"ס ומשרדו יפעלו בהקדם להוצאת הצו המורה על הקמת מערך ניטור ארצי, ינקטו ללא דיחוי את כל הצעדים האפשריים לשם קביעת ערכי איכות אוויר לכל המזהמים והבאתם בהקדם האפשרי לאישור ועדת הפנים והגנת הסביבה של הכנסת ויפעלו ליצירת בסיס מידע רחב, מהימן ומעודכן ככל האפשר, שיאפשר לבדוק אם ערכי איכות האוויר שנקבעו הם בני השגה ולעדכן אותם לפי הצורך.


תגובה
המשרד להגנת הסביבה


3.	ההכרזה על מנ"א על ידי השר תתבצע בתאריך 8.4.14.


ליקוי


4.	מתוך כלל תחמוצות החנקן, שהימצאותן באוויר היא הסמן לזיהום אוויר מכלי רכב, חנקן דו-חמצני הוא המזהם המזיק ביותר לבריאות האדם. על פי דוח שהכין המרכז לניטור בשנת 2013, הממוצעים השנתיים של ריכוזי החנקן הדו-חמצני באוויר שנמדדו בגוש דן ובירושלים ירדו במרוצת השנים, אך רובם עדיין גבוהים מערך היעד השנתי, שאמור לשמש גם ערך סביבה מ-1.1.15. יצוין כי בעקבות הפעלתה של הרכבת הקלה בירושלים נחסם רחוב יפו המרכזי לתנועת כלי רכב, בהם אוטובוסים, ורוב התנועה הוסטה לרחוב אגריפס המקביל. לפיכך יש חשש כי הנתונים שמספקת תחנת הניטור במקומה הנוכחי, שלפיהם חלה ירידה ניכרת בריכוז המזהמים באוויר, אינם משקפים את המצב באזור שבו עוברת רוב התנועה כיום.




תגובה
המשרד להגנת הסביבה


4. 	תחנת הניטור מרחוב יפו הועברה בתאריך 12/2013.


ליקוי


5.	בנתיבי איילון, ציר תנועה ראשי ומרכזי מאוד החוצה את גוש דן, אין ולו תחנת ניטור תחבורתית אחת. המשרד להג"ס לא מצא לנכון במשך שנים רבות להקים בעצמו תחנה כזאת או לדרוש מחברת נתיבי איילון בע"מ, שהייתה אחראית לתכנונו ולהקמתו של הציר וממשיכה לתפעל אותו גם כיום, להקים תחנות ניטור תחבורתיות בציר תנועה מרכזי זה.
לדעת משרד מבקר המדינה, מאחר שתועלת הניטור הכלל-ארצית נפגעת במידה רבה בהיעדר תחנות ניטור תחבורתיות סמוך לציר התנועה הראשי והמרכזי במדינה - נתיבי איילון - על המשרד להג"ס לפעול בהקדם בשיתוף כל הגורמים המעורבים, בהם משרד התחבורה, משרד הפנים, עיריית תל אביב-יפו, הרשויות המקומיות האחרות הסמוכות לנתיבים והחברה, להקמת תחנות ניטור שיאפשרו לבצע ניטור אוויר יעיל ואמין בגוש דן. 


תגובה
המשרד להגנת הסביבה


5.	בתאריך 29.1.14 נשלח מכתב לעיריית תל אביב בו בקשה לסייע לאתר מיקום לתחנת ניטור על ציר איילון.


ליקוי


6.	למרות החשיבות הרבה של קביעת ערכי איכות אוויר לכל המזהמים המצוינים בחוק, עד אוקטובר 2013, יותר מחמש שנים מאז נחקק החוק וכשלוש שנים מאז מועד תחילתו, לא קבע המשרד להג"ס ערכי סביבה למזהמים לא מעטים, בהם כאלה שריכוזים גבוהים שלהם באוויר נמצאו בבדיקות שונות שעשה המשרד.
למזהם 1,3 בוטדיאן, הנפלט במידה ניכרת מכלי רכב, ולמזהם כספית - המופיעים בתוספת הראשונה לחוק - טרם נקבעו ערכי סביבה. כל עוד מצב זה יימשך, פליטה מוגברת של המזהמים הללו לא תיחשב הפרה של החוק ואי-אפשר להטיל בגינה עונש. 




תגובה
המשרד להגנת הסביבה


6.	על פי החלטת ועדת הפנים ואיכות הסביבה, המשרד יגיש לכנסת הצעה לעדכון ערכי סביבה עד לחודש מרץ 2016. 
הצעה לערך הסביבה עבור 13 בוטדיאן תוגש לועדת הפנים של הכנסת במרץ 2016.


ליקוי


7. 	כדי לחשב ממוצע שנתי של ריכוז חומרים מסוימים באוויר ולקבוע להם תקנים שנתיים, כגון ערכי סביבה וערכי התרעה, יש לבצע 52 דגימות בשנה, כלומר פעם בשבוע. ואולם בתכנית לביצוע דגימות שהכין המשרד להג"ס באוקטובר 2010 נקבע כי "הבדיקות תערכנה אחת לשבועיים (כל 15 יום) כלומר 26 פעמים בשנה". המשרד להג"ס לא עמד אף ביעד המופחת שקבע לעצמו, ובשנים 2011 ו-2012 נעשו דגימות מעטות למדי, ולכן אי-אפשר להסיק מהן מסקנות ברורות ולראות מגמות בריכוזי המזהמים השונים. בתחום התחבורה הבעיה חמורה במיוחד: בשנת 2011 בוצעו רק שתי דגימות של מזהמים שמקורם מתחבורה, ובשנת 2012 בוצעו שלוש דגימות כאלה. משמעות הדבר היא כי עדיין אין תמונה מלאה ומבוססת די הצורך לגבי איכות האוויר באזורים השונים במדינה.


ליקוי


8.	בתכנית הלאומית שאושרה באוגוסט 2013 הוקצב להרחבת מערך הניטור סכום שאינו גבוה מ-20% מהסכום שהוקצב לכך בתכנית המקורית. צמצומה הניכר של ההקצבה לפעולה חשובה זו מאריך את פרק הזמן שבו יושלם איסוף המידע הנחוץ למעקב אחר מכלול הפעילות הנעשית בתחום זה, להערכתה ולהתרעה מפני מזהמים המסכנים את בריאות הציבור.


תגובה
המשרד להגנת הסביבה


8.	מתוך מסגרת התקציב שאושרה, מידי שנה יקבע תקציב לפעולות השונות וביניהן הפחתת זיהום אוויר מתעשייה והרחבה של בסיס הידע, לרבות הרחבת הניטור והדיגום.








ליקוי


9.	בדוחות החודשיים על איכות האוויר המפורסמים באתר האינטרנט של המשרד להג"ס מופיעים נתונים מספריים של תוצאות ניטור המזהמים ופירוט של עיקרי הממצאים, אך אין בהם הסברים של המשמעויות הנובעות מממצאים אלה בשפה נהירה לכלל הציבור. יתר על כן, הדוחות השנתיים על איכות האוויר מתפרסמים באתר באיחור ניכר, מופיעים בהם נתונים מספריים בלבד, והם אינם כוללים הסברים או מסקנות העולות מהנתונים בדבר איכות האוויר. על כן ספק אם הציבור הרחב שאינו בקיא בתחום יכול להסיק בעצמו מסקנות בעלות ערך כלשהו מן הנתונים שמפרסם המשרד.


תגובה
המשרד להגנת הסביבה


9.	המשרד יכניס לדו"ח השנתי הסברים על המשמעויות של הריכוזים החל מדו"ח 2013 בתאריך 1.6.14. בדו"ח שנתי 2013 שיפורסם בתאריך 1.6.2014 יובאו הסברים.


ליקוי


10.	תיקון לפקודת התעבורה משנת 2008 (להלן - תיקון 2008) מאפשר לרשות מקומית שמתגוררים בה יותר מ-30,000 תושבים להכין, לאחר התייעצות עם כמה גורמים ובהם המשרד להג"ס ומשרד התחבורה, הצעה לתכנית רב-שנתית לניהול ולהסדרה של התחבורה בתחומה לשם צמצום זיהום האוויר. למרות זאת אף לא רשות מקומית אחת, גם לא מגוש דן ומאזור ירושלים, שבהם נמדד זיהום האוויר הגבוה ביותר הנובע בעיקר מתחבורה, הגישה ביזמתה הצעה לתכנית תחבורה לצמצום זיהום האוויר בתחומה לעיונם של המשרד להג"ס ומשרד התחבורה. 


תגובה
המשרד להגנת הסביבה


10.	נוהל וחלוקת תפקידים שר מנכ"ל וראש אגף להכרזה על אזור זיהום אוויר יוכן בתאריך 1.6.14.


ליקוי


11.	סעיף 77א(ג) לפקודת התעבורה, שהוסף בתיקון 2008 והיה בתוקף עד ינואר 2011, הקנה לראש האגף לאיכות אוויר במשרד להג"ס סמכות להורות לרשות מקומית שמתגוררים בה יותר מ-100,000 תושבים להכין תכנית לשם צמצום זיהום האוויר הנובע מתחבורה בתחומה, ולהביאה לאישור של השר להג"ס בתוך שישה חודשים מיום מתן ההוראה, ובלבד שלפני כן התייעץ ראש האגף עם מינהל השלטון המקומי במשרד הפנים. המשרד להג"ס לא הכין נוהל עבודה בנושא, וממילא לא עוגן בכתובים הליך מסודר שיבהיר לכל אחד מנושאי המשרה ובעלי התפקידים במשרד מה נדרש ממנו לעשות ומתי. בין היתר, לא הובהרה חלוקת התפקידים בין השר, מנכ"ל המשרד וראש האגף לאיכות אוויר, ולא נקבעה דרך העבודה עם הרשויות המקומיות.	



ליקוי


12.	ב-1.1.11 נכנס לתוקף חוק אוויר נקי, שבכללו סעיפים 12-9, המעניקים לשר להג"ס סמכויות רחבות מאלה שהוענקו למשרד להג"ס בפקודת התעבורה לעניין הרשויות המקומיות. בין היתר, הוסמך השר להכריז בצו על אזור מסוים כאזור נפגע זיהום אוויר, ובלבד שלפני כן קיבל חוות דעת מהמנהל הכללי של משרד הבריאות. אם קבע השר בצו כי זיהום האוויר נובע בעיקרו מתחבורה, על רשות מקומית באזור זה שמספר תושביה גדול מ-30,000 להכין, לפי הוראות פקודת התעבורה, תכנית פעולה לנקיטת אמצעים לשיפור איכות האוויר ולמניעת הישנות החריגה מערכי סביבה בתחומה, שתכלול הוראות לניהול ולהסדרה של התחבורה בתחומה של הרשות. 
עד מועד סיום הביקורת, יותר מחמש שנים מאז נחקק חוק אוויר נקי ושנתיים ועשרה חודשים מאז נכנס החוק לתוקף, לא עיגן המשרד להג"ס נוהל מפורט ליישום סעיפים חשובים ורגישים אלה בחוק, שיבהיר את מה שאינו מפורט וברור דיו בחוק ויכלול, בין היתר, אמות מידה ברורות להכרזה המותאמות לאזורים שונים, לוחות זמנים, תהליכי קבלת החלטות, בעלי תפקידים במשרד שצריכים להיות מעורבים בהליך, סמכויותיהם ודרכי התקשרות עם גורמים חיצוניים, כגון רשויות מקומיות ומשרדי ממשלה. 


תגובה
המשרד להגנת הסביבה


12. 	נוהל וחלוקת תפקידים של מנכ"ל וראש אגף להכרזה על אזור זיהום אוויר יוכן בתאריך 1.6.14. 


ליקוי


13.	כבר בינואר 2011 הודיע מנכ"ל משרד הבריאות למשרד להג"ס כי הוא תומך בהצעתו להכריז על גוש דן, חיפה והקריות וירושלים כאזורים נפגעי זיהום אוויר, בין היתר כיוון שרמות המזהמים באוויר שנמצאו בהם "מהוות סיכון יתר לתחלואה ותמותה", אך המשרד להג"ס התמהמה בטיפול בנושא, ורק כעבור תשעה חודשים, באוקטובר 2011, הודיע לחלק מהרשויות המקומיות בגוש דן ובאזור חיפה ולעיריית ירושלים כי בכוונת השר להכריז על תחומן "אזור נפגע זיהום אוויר". ואולם בעקבות פגישה שקיים השר להג"ס בדצמבר 2011 עם כמה ראשי רשויות מקומיות הוא דחה את ההחלטה להכריז על תחומי הרשויות האמורות כאזורים נפגעי זיהום אוויר כדי לאפשר להן להוכיח שהן מכינות תכניות מקיפות לצמצום זיהום האוויר בתחומן.
עד אוקטובר 2013 אף לא אחת מהתכניות הללו אושרה סופית על ידי המשרד להג"ס. לפיכך עולה ספק רב אם אכן הושגה תועלת מספקת מהמהלך שהחל המשרד בכלל ומדחיית ההכרזה בפרט.




ליקוי


14. 	על פי החוק, בהתקיים, לדעת השר להג"ס ומשרדו, הנסיבות המצדיקות הכרזה על אזור מסוים כאזור נפגע זיהום אוויר, השר להג"ס "יכריז בצו" כאמור. לדעת משרד מבקר המדינה, נוכח לשון החוק והאינטרסים הציבוריים החיוניים שהחוק נועד להגן עליהם, יש להימנע מעיכוב ממושך של הליך ההכרזה לאחר שהשר ומשרדו באו לידי מסקנה שהנסיבות מצדיקות את ביצועה, ובייחוד לאחר שהתייעצו עם משרד הבריאות כנדרש והתברר כי לדעתו ההכרזה אכן נדרשת למען בריאות הציבור. 


ליקוי


15.	על פי פקודת התעבורה, על רשות מקומית המכינה תכנית לצמצום זיהום האוויר הנובע מתחבורה להתייעץ עם כמה גורמים, בהם המפקח על התעבורה במשרד התחבורה. משרד התחבורה מסר למשרד מבקר המדינה כי רק שתי רשויות מקומיות (תל אביב-יפו וירושלים) העבירו למפקח על התעבורה בתחומן תכניות להפחתת זיהום אוויר, וכי מדובר בתכניות "עקרוניות, שאין ביכולתן להציע מערך ממוקד ובר יישום להפחתת זיהום האוויר". עד מועד סיום הביקורת לא נתן משרד התחבורה את הסכמתו אף לאחת מהן.
בין עיריית תל אביב-יפו ובין משרד התחבורה יש מחלוקת מהותית בעניין התכנית שהכינה העירייה על פי החלטות ממשלה שהתקבלו עוד לפני חקיקת חוק אוויר נקי. משרד התחבורה התנגד לתכנית כבר באוקטובר 2008 בטענה שהיא אינה מעודדת שימוש בתחבורה ציבורית ואף מגבילה את נגישותה. המפקח הארצי על התעבורה השתמש בסמכות שהוקנתה לו בפקודת התעבורה, וב-21.4.09 פרסם צו שבו הכריז על רוב הרחובות המרכזיים בערים הגדולות במרכז הארץ כ"דרכים חיוניות". ההכרזה על הדרכים החיוניות בצו מונעת מן הרשויות המקומיות בגוש דן לקבוע בתחומן הסדרי תנועה שיביאו לידי הפחתת זיהום האוויר, ולכן יכולתן לפעול בתחום חשוב זה מוגבלת מאוד. 
על המשרד להג"ס, משרד התחבורה והרשויות המקומיות הנוגעות בדבר לפעול בדחיפות ליישוב המחלוקת בדבר הדרכים שיש לנקוט לצמצום זיהום האוויר מתחבורה בתחומי שיפוטן של הרשויות כדי למנוע את המשך הפגיעה החמורה בבריאות הציבור. אם מחלוקת זו לא תיושב בתוך זמן קצר, יש להביא את הנושא בהקדם להכרעת הממשלה. 




ליקוי


16.	מאחר שהשר להג"ס לא הכריז בפועל על שום אזור במדינה כאזור נפגע זיהום אוויר, אף שהיה אמור לעשות זאת על פי הנתונים שהיו בידיו, לא יכול ראש אגף איכות אוויר במשרדו להטיל עיצומים כספיים על מי שלא נהג כנדרש ממנו, כגון עיריית בת ים, שלא הכינה תכנית להפחתת זיהום אוויר מתחבורה בתחומה. כמו כן מאחר שאף לא תכנית תחבורה אחת מן התכניות שהכינו הרשויות המקומיות אושרה כנדרש בסעיף 77א לפקודת התעבורה, לא יכלו הרשויות 
להתקין חוקי עזר על פי סעיף 77ב לפקודה, לאכוף אותם, לגבות קנסות בגין הפרתם ולהשתמש בכספים שנגבו לצמצום זיהום האוויר הנובע מתחבורה.


ליקוי


17.	למשרד להג"ס ולמפקחים מטעמו לא ניתנה סמכות לאכוף תקנת תעבורה המגבילה את פרק הזמן שבו אפשר להפעיל מנוע של אוטובוס לפני העלאת הנוסעים אליו, אף שיש לה נגיעה ישירה לסוגיית זיהום האוויר, או למצער להיות שותפים באכיפתה, והמרב שביכולתו של המשרד לעשות הוא לבקש מהמשטרה שתשתמש בסמכויותיה ותאכוף את התקנה. 


תגובה
המשרד להגנת הסביבה


17.	החל מיום 30.10.13 לאחר שמשטרת ישראל הסדירה את נושא הקנס, מתקיימת אכיפה משותפת למשרד להגנת הסביבה ולמשטרת ישראל. 
המשרד ישקול ליזום שינוי בתקנות שיאפשר גם למפקחים מטעם המשרד להגנת הסביבה לאכוף בעצמם את התקנה ללא צורך בתיאום עם המשטרה ובעזרתה.


ליקוי


18.	המשרד להג"ס מפעיל חמש ניידות לביצוע בדיקות זיהום אוויר של כלי רכב בצדי הדרכים. שתיים מהניידות לא היו פעילות במשך פרקי זמן מסוימים: בסוף שנת 2012 חדלה לפעול הניידת לבדיקת כלי רכב באזור חיפה והצפון בשל השעיית בוחן העשן של משטרת ישראל שהפעיל אותה, ועד סוף אוקטובר 2013 לא חודשה פעילותה; בשנת 2012 הופסקה למשך כמה חודשים פעילותה של אחת הניידות שהפעילה המשטרה הירוקה בדרום הארץ בשל השעיה זמנית של בוחן העשן שהפעיל אותה. 
רק שתיים מחמש הניידות מצוידות במכשור מתאים לבדיקת כלי רכב בעלי מנוע בנזין, ואילו שלוש הניידות האחרות אינן יכולות לבדוק כלי רכב בעלי מנוע מסוג זה.
המשרד להג"ס דורש מכל אחד ממפעילי הניידות לעמוד במכסת ביצוע של 40 בדיקות עשן לכלי רכב ביום, אך הוא לא קבע אילו סוגי כלי רכב יש לבדוק במכסה זו. 
מפעילי הניידות לא בדקו, כנדרש, את תקינות המערכת להפחתת פליטות תחמוצות החנקן בכלי רכב כבדים בעלי מנוע דיזל (משאיות ואוטובוסים), גם לא בכלי רכב ישנים מסוג זה, שבהם אין מנגנון אוטומטי המתריע על פגם בפעולת המערכת. 




תגובה
המשרד להגנת הסביבה


18. 	המשרד ישקול ליזום שינוי בתקנות שיאפשרו גם למפקחים מטעם המשרד לאכוף בעצמם את התקנה ללא צורך בתיאום עם המשטרה ובעזרתה.
במחלקת זיהום אוויר מכלי רכב במשרד להגנת הסביבה נקלטו לאחרונה ארבע ניידות מיוחדות לבדיקת זיהום מכלי רכב וכן ארבעה בוחני זיהום אוויר מכלי רכב. כמו כן, נרכש ציוד חדיש אשר ישמש הן לבדיקת זיהום אוויר מכלי רכב דיזל והן מכלי רכב מסוג בנזין. המשרד סבור כי שינויים אלו יימנעו הישנות מקרים כגון אלו המפורטים בדו"ח, אם כי לא ניתן להבטיח זאת  ב100%. 


ליקוי


19.	גון עשן הוא אחד המדדים לקביעת זיהום אוויר בלתי סביר. מהנתונים שמסר המשרד להג"ס למשרד מבקר המדינה עולה שיש פער לא סביר בין שיעור כלי הרכב שנמצאו מזהמים בבדיקות גון עשן שעשו מפקחי המשטרה הירוקה וננקטו בעניינם צעדים בשנים 2013-2011 ובין שיעור כלי הרכב שנמצאו מזהמים בבדיקות גון עשן שעשה מפקח מטעם המחלקה האחראית לבדיקות זיהום אוויר מכלי רכב ומכוני רישוי במשרד להג"ס וננקטו בעניינם צעדים בשנים אלה.
בתכניות העבודה לחודש פברואר 2013 שהעבירה משטרת ישראל למשרד להג"ס נכתב כי שתי יחידות משטרה לא הקצו מאוגוסט 2012 שוטרים לליווי המפקח מטעם המחלקה שביצע את בדיקות גון העשן באזורים שבאחריותן. לפיכך לא בוצעו כלל בדיקות חשובות אלה בשני אזורים מרכזיים בארץ.






תגובה
המשרד להגנת הסביבה


19. 	מחלקת זיהום אוויר מכלי רכב ומכוני רישוי החלה לתגבר את האכיפה באמצעות מדידת זיהום אוויר מכלי רכב בשיטת מיקרו-רינגלמן. במסגרת זו הוכשרו עד כה בוחני זיהום אוויר נוספים ובעתיד יוכשרו יתר הבוחנים במחלקה. כמו כן, אשכול אכיפה בוחן בימים אלו אמצעים טכנולוגיים חדישים לייעול ביצוע המדידות באמצעות אפליקציה ייעודית. המשרד יידרש לתת את הדעת לעלויות הפיתוח אשר יועברו לידיו בחודש הקרוב ולקבל החלטה בהתאם.

ליקוי


20.	בנוהלי עבודה שהכין המשרד להג"ס להפעלת הניידות לא מפורטים כלל צעדי הענישה שרשאים לנקוט מפעילי הניידות כשהם מוצאים כלי רכב הפולטים מזהמים בשיעור גבוה מהמותר ואמות המידה לנקיטת כל אחד מהם. בהיעדר הנחיה ברורה לא הייתה אחידות בטיפול ואין לדעת מי מבין מפעילי הניידות נהג כהלכה. 
באזור הדרום ובאזור חיפה והצפון היה מספר הקנסות שהוטלו קטן בשיעור ניכר ממספר הקנסות שהוטלו באזורים אחרים. רק כ-50% מהקנסות שהוטלו על בעליהם של כלי רכב מזהמים בשנים 2012-2010 שולמו. 


תגובה
המשרד להגנת הסביבה


20.	ראה תגובה לליקוי 19.
לנושא הקנסות באזורי הדרום, חיפה והצפון – המשרד יבחן את הנושא.
לנושא תשלומי קנסות – המשרד ייתן  את דעתו לעניין העמקת הגבייה.


ליקוי


21.	נוהלי המשרד להג"ס אינם עוסקים כלל בסדרי הדיווח וריכוז המידע על בדיקות כלי הרכב. על כן היה חוסר אחידות בדיווחיהם של המפקחים, וברוב הדיווחים אף חסר מידע חיוני בדבר סוגי כלי הרכב שנבדקו בכלל וסוגי כלי הרכב שנמצאו מזהמים בפרט. מחלקת זיהום אוויר מכלי רכב ומכוני רישוי אינה מבצעת רישום מרוכז ומסודר של כל הבדיקות שביצעה כל אחת מהניידות, אלא רק של הבדיקות שבעקבותיהן הוטלו קנסות על בעלי כלי הרכב. על כן לא יכלה המחלקה למסור למשרד מבקר המדינה מספר מדויק של הבדיקות שנעשו אלא אומדן בלבד, ולא התאפשרה בחינת יעילותה של פעילותה. יצוין כי בעקבות הביקורת החל מנהל המחלקה לבצע מעקב חודשי אחר הבדיקות, אך הוא עדיין אינו ממוחשב. 
על המשרד להג"ס לנקוט את כל הצעדים הדרושים לשיפור יעילותן של הפעולות שהוא מבצע לאיתור כלי רכב מזהמים. לשם כך עליו, בין היתר, להקים מערכת מידע בנושא זה, לפעול בנחישות לגביית הקנסות, ולייעל את הפיקוח הגלוי והסמוי על מכוני הרישוי.




תגובה
המשרד להגנת הסביבה


21. 	מחלקת זיהום אוויר מכלי רכב בדרך ומכוני רישוי החלה להגביר בחודשים האחרונים את היקף  ההדרכות וההכשרות המקצועיות לבוחני העשן ולגורמים נוספים העוסקים באכיפה על כלי רכב ומכוני רישוי. במסגרת זו נערכים קורסים מקצועיים על ידי מוסדות חיצוניים (מכללת "אורט") וכן על ידי אנשי מקצוע ומשפטנים של המשרד. המשרד משוכנע כי פעולות אלו יישאו פרי בעת הקרובה וכי תחול ירידה הדרגתית ברישום שגוי של קנסות. המשרד בוחן מזה זמן רב טכנולוגיות שונות (ביניהן חדישות ביותר) לייעול שיטת רישום הדוחות וביצוע מעקב אחר קנסות שגויים. בשל קיצוצים רוחביים חריפים בתקציבי המשרד בכלל ואשכול אכיפה בפרט נדרשת בחינה מחודשת של עלויות פיתוח הטכנולוגיות הללו וכן של סדרי העדיפויות.
אשכול אכיפה בכלל ומחלקת זיהום אוויר מכלי רכב בפרט פנו בעניין זה לאגף מערכות מידע במשרדנו בדרישה חד משמעית להעמיד בדחיפות לרשות המחלקה מערכת מידע אשר תתמוך בתהליכי העבודה של המחלקה ובצורכי הפיקוח, המעקב והבקרה על עבודת המפקחים. הנושא מצוי בתהליכי פיתוח ראשוניים ואנו תקווה שיועמדו לרשותנו כוח האדם והמשאבים הדרושים להשלמת פיתוח המערכת תוך פרק זמן סביר.


ליקוי


22.	בישראל פועלים 64 מכוני רישוי, הבודקים מדי שנה בשנה את תקינותם של יותר מ-2.5 מיליון כלי רכב לצורך חידוש רישיונם. בחוק אוויר נקי ניתנו לשר להג"ס סמכויות לעניין בדיקת זיהום אוויר במכוני הרישוי, וב-1.9.12 נכנסו לתוקף תקנות אוויר נקי (זיהום אוויר מכלי רכב), התשע"ב-2012, שבהן צוין, בין היתר, כי מכוני הרישוי יבצעו את בדיקות זיהום האוויר מכלי רכב לפי נוהל שיפרסם המשרד להג"ס. במועד סיום הביקורת בעניין זה, יוני 2013, כמה ממכוני הרישוי לא יכלו לבצע את הבדיקה על פי נוהל זה מסיבות טכניות, והמשרד להג"ס עדיין פעל מול כמה מהמכונים וחברת מחשבים המספקת ציוד למכוני רישוי כדי להביא לידי פתרונן של הבעיות הטכניות הללו. 




תגובה
המשרד להגנת הסביבה


22.	המשרד מדגיש כי הודעה בעניין כניסת התקנות החדשות לתוקף נשלחה ליו"ר איגוד מכוני הרישוי עוד ביום 4.9.2012.


ליקוי


23.	לא נמצאו מסמכים המתעדים נקיטת פעולות כלשהן של המשרד להג"ס בעניינם של מכוני רישוי שנמצאו ליקויים בהתנהלותם. אי-נקיטת צעדים בעניין זה פוגעת בהרתעה של המשרד להג"ס כלפי מי שהפרו את התקנות והוראות הנוהל לגבי בדיקת פליטת מזהמים מכלי רכב בעת ביצוע המבחן השנתי. 


תגובה
המשרד להגנת הסביבה


23.	המקרה המדובר הינו יוצא מן הכלל והוא אינו מעיד על הכלל. יש לציין כי נושא האכיפה על מכוני רישוי הינו נושא חדש יחסית וכי המשרד עדיין מצוי בעיצומם של תהליכי לימוד הנושא. ההתלבטויות שליוו את פעילות האכיפה בתחילת הדרך הולכות ופוחתות.


ליקוי


24.	המשרד להג"ס מסר למשרד מבקר המדינה במאי 2013 כי עד אותו המועד בוצעו בשנת 2013 103 ביקורות במכוני רישוי. מאחר שהמשרד להג"ס אינו מבצע מעקב ממוחשב או ידני אחר מספר הביקורות במכוני הרישוי ואינו מנהל תיק נפרד לכל מכון שבו מתויקים דוחות הביקורת שנעשו בו, לא הייתה אפשרות לבחון את עמידתו של המשרד במכסה שנקבעה בתכנית העבודה שלו לגבי כל מכון. יתרה מזאת, ביצוען של 103 ביקורות בלבד (כ-10% מהמכסה השנתית) במשך ארבעה חודשים מלמד שבשנת 2013 יתקשה המשרד להג"ס לעמוד במכסה הכוללת של ביקורות שנקבעה בתכנית העבודה.










משרד המשפטים

הגופים המבוקרים: בית הדין הרבני האזורי ירושלים, בית הדין הרבני האזורי טבריה, בית הדין הרבני האזורי צפת, משרד המשפטים, רשות התאגידים, נציבות שירות המדינה


ליקוי


1.	הביקורת העלתה כי משנת 1993 לא הוקצתה בתקן משרה למפקח על ההקדשות, וכי עד שנת 2005 הוטל הפיקוח על ההקדשות על בעלי תפקידים אחרים. משנת 2005 ועד מועד סיום הביקורת לא הוטל תפקיד המפקח על ההקדשות על שום עובד, למרות חשיבותו הרבה של התפקיד בשמירת האינטרסים של המקדיש ושל הציבור. 


ליקוי


2.	במהלך הביקורת, באפריל 2013, אישרה נש"ם שתי משרות שהתבקשו לפיקוח על הקדשות דתיים, לתקופת ניסיון בת שנתיים. ואולם עד ינואר 2014, טרם אוישו המשרות. 


ליקוי


3.	בשנים 2005-2002 הכין מנהל בתי הדין מאגר מידע ממוחשב על ההקדשות, בהתבסס על המידע שבתיקי בתי הדין הרבניים. המאגר אינו כולל את כל ההקדשות הדתיים היהודיים, ולא תמיד מתועדים בו כל הפרטים הנחוצים. מאז שהוקלד המידע לראשונה לא עודכנו בו החלטות בתי הדין, ולכן לא רק שהמידע בו אינו שלם אלא הוא גם אינו מעודכן. יוצא אפוא שבידי הנהלת בתי הדין הרבניים יש מידע חסר על נכסי ההקדשות המפוקחים על ידם. נוסף על כך, כל המידע שבמאגר אינו נגיש לציבור, אף שהאינטרס הציבורי מחייב לחשוף את חלקו לפחות.


ליקוי


4.	ההנהלה סברה שיש צורך בפעולות לאיתור הקדשות, אם קיים סיכוי שישנם נכסים שהן הגורמים שהיו אמורים ליהנות מהם והן הנאמנים שלהם אינם יודעים על קיומם. למרות זאת, זה כעשר שנים שההנהלה אינה נוקטת פעולות יזומות נוספות לאיתור נכסים לא ידועים של הקדשות.



ליקוי


5.	ההנהלה לא אכפה על נאמני ההקדשות להגיש לה דוחות שנתיים כנדרש ואף לא הכינה טפסים ייעודיים לדיווח על פעולות ההקדשות לבית הדין. במצב זה הרוב המוחלט של נאמני ההקדשות שנבדקו לא הגישו בעשר השנים האחרונות דוח שנתי. אשר לדוחות המעטים שהוגשו - אין בהנהלה גורם מקצועי אשר בודק אותם, ולפיכך הם אינם משמשים כלי בקרה. כמו כן, אין בידי בית הדין כלי אכיפה ממשיים כלפי נאמנים שנמצא כי אינם ממלאים את הוראותיו בדבר הגשת דוחות. 


ליקוי


6. 	רישום הזכויות בנכסי מקרקעין של הקדשות במרשם המקרקעין נועד להבטיח שלא תיעשה עסקה בנכס בלא אישור בתי הדין. נמצא כי אין הקפדה על רישום הזכויות על שם ההקדשות או למצער רישום הערות על קיומם. משום כך אי-אפשר למנוע את חשיפת הנכסים להשתלטות מצד גורמים פרטיים. אכן נמצאו נכסי הקדשות שאינם משמשים עוד כהקדשות, אלא נעשה בהם שימוש פרטי.


ליקוי


7. 	לעתים מאשר בית הדין למכור נכס הקדש, כיוון שהנכס אינו יכול לשמש עוד למטרות ההקדש. נמצא כי הוראת הרב הראשי לישראל דאז, הרב שלמה משה עמאר (להלן - הרב הראשי דאז), כי מכירת נכסי הקדשות תיעשה בהליך של מכרז, שבמסגרתו ימנה בית הדין נציג מטעם ההנהלה שישתתף בהליך, לא נשמרה. כן נמצא כי ההנהלה אינה מפקחת הלכה למעשה על הליך מכירת הנכסים, ואינה בוחנת כיצד מנוצלת התמורה שהתקבלה בעדם.


ליקוי


8. 	הנחיית הרב הראשי דאז, הקובעת כי לכל דיון בנושא המקומות הקדושים יוזמן נציג היועץ המשפטי לממשלה, לא יושמה. לפיכך הדיונים בבית הדין הרבני בצפת בנושא הקדש פקיעין, התקיימו בלא שהתאפשר למדינה להביע את עמדתה ולהציג את מכלול האינטרסים הציבוריים בסוגיות שעלו בהם.


ליקוי


9. 	ההנהלה כמעט אינה מקיימת פיקוח על הקרנות הכספיות, ובמצב זה מרבית הנאמנים בתיקים שבדק משרד מבקר המדינה, אינם מגישים דוחות כספיים על הקרנות, ובכלל זאת אינם מדווחים על אופן חלוקת פירותיהן. בהיעדר מידע בסיסי זה אין לבית הדין הרבני כלים לאתר קרנות שאינן מנוהלות כראוי.




ליקוי


10.	ההנהלה לא קבעה את דרישות התפקיד של נאמן ואת תנאי הכשירות, ההשכלה וההכשרה הנדרשים לשם מילוי תפקיד זה. כמו כן, אין מאגר נאמנים פוטנציאליים ורשימת הנאמנים שמונו אינה מפורסמת לציבור, בניגוד לנדרש בהנחיות שניתנו על דעת היועץ המשפטי לממשלה. נוסף על כך, ההנהלה אינה בודקת ביוזמתה אם בכל ההקדשות מכהנים כמה נאמנים או אם מכהן בהם נאמן יחיד. 


ליקוי


11.	נמצא כי בשנים האחרונות מונו נאמנים אשר עלולים להימצא במצב של ניגוד עניינים בנוגע להקדשות מסוימים. לא נמצא כי ההנהלה פנתה לבחון את העניין מהבחינה המשפטית. 


ליקוי


12.	הנהלת בתי הדין לא קבעה תעריף לתשלום שכר הטרחה לנאמנים במקרים המתאימים, ולא עיגנה אותו בהסדר נורמטיבי.


ליקוי


13.	בבעלות חלק מההקדשות נכסי מקרקעין רבים ויקרים, והפיקוח על התנהלותם דורש ידע רב בתחום המקרקעין. במשך עשרות שנים פעל בבית הדין בירושלים הרכב דיינים מיוחד, שהוסמך לדון בענייני ההקדשות מכל הארץ, אך הוא פורק בשנת 2006, ומאז דנו כל ההרכבים בבתי הדין השונים ברחבי הארץ בנושאי ההקדשות. בשנת 2011 קבע הרב הראשי דאז שלושה הרכבים בשלושה אזורים בארץ שידונו בלעדית בענייני ההקדשות, ולמרות זאת המשיכו כל ההרכבים בבתי הדין השונים לדון בסוגיות הללו. 


ליקוי


14.	במשך השנים נוהלו ההקדשות בלא כללים לניהולם ולפיקוח עליהם. רק בשנת 2011 החלה ההנהלה לגבש כללים בנושא. אף שחלפו שנתיים מפרסום טיוטת כללי ההקדשות ועד מועד סיום הביקורת, יולי 2013, טרם הסתיימה הכנת הכללים. 


ליקוי


15.	לעתים מוסדות ציבור זכאים לקבלת זיכויים ופטורים שונים ממסים, המותנים בהצגת אישור ניהול תקין של המוסד הציבורי. אולם ההנהלה או כל גורם אחר אינם מוסמכים להנפיק אישור ניהול תקין. בהיעדר אישור כזה עלולה להיפגע הכנסתם הפוטנציאלית של הקדשות דתיים מתרומות או מתמיכות. 




ליקוי


16.	ברבים מתיקי ההקדשות אינם מתויקים שטרי הקדש, אשר מהווים הוכחה לכינונו של ההקדש בכלל, ולכינונו כהקדש דתי בפרט. בהיעדר שטר הקדש עלול להתעורר ספק בדבר סמכותו של בית הדין לדון בענייניו. עם זאת, ההנהלה לא פעלה כדי לקיים כינון רשמי של ההקדשות במקרים המתאימים.


ליקוי


17.	בשנת 2012 החלו בהנהלה לסרוק את המסמכים שבתיקי ההקדשות של בית הדין הרבני בירושלים למערכת מחשב, אולם עד מועד סיום הביקורת, יולי 2013, טרם הסתיימה סריקת כלל התיקים. כמו כן התברר כי חלק מהמסמכים שנסרקו נשמרו לפי מספר התיק בבית הדין, בלי שצוין שם ההקדש. במצב זה קשה לאתר את התיק שלו שייכים המסמכים. כמו כן, במקרים רבים מתנהלים בבית הדין הרבני בירושלים תיקים סרוקים מקבילים הנוגעים לאותו הקדש, והמסמכים מפוזרים תחת שמות שונים.



















משרד המשפטים
רישום מאגרי מידע בישראל
	
הגופים המבוקרים: משרד המשפטים, חברת דואר ישראל


ליקוי


1.	חרף העובדה שהחוק קובע חובה לרשום מאגרי מידע אצל רשם מאגרי המידע, רק שיעור זניח מכלל מאגרי המידע שבישראל החייבים ברישום, אכן רשומים. משרד מבקר המדינה הצביע על תופעה זו כבר בתחילת שנות התשעים של המאה העשרים, ולמעשה היא קיימת כבר מאז שנחקק החוק (בשנת 1981) והולכת ומחריפה עם ההתפתחות הטכנולוגית, שהביאה להגדלת מספר מאגרי המידע הקיימים בשיעור ניכר ביותר. 


ליקוי


2.	בתהליך רישום מאגרי המידע, שעיקרו מבוצע במיקור חוץ בדואר ישראל, לא מבוצעת בדרך כלל בחינה של עמידת המאגר בחובות המהותיות הקבועות בחוק, כגון אבטחת המידע ושמירה על סודיותו. אישור רישום מאגר המידע הוא במידה רבה אישור לעצם הרישום בפנקס, ולא לעמידה בדרישות החוק המהותיות או אפילו לנכונות המידע הכלול בפנקס. אישור הרישום עלול להטעות את הציבור בכך שכביכול מדובר באישור לכך שהמאגר מקיים את כל הוראות החוק.


ליקוי


3.	עד למועד סיום הביקורת, באוגוסט 2013, תזכיר החוק טרם גובש בנוסחו הסופי וטרם הועבר לוועדת השרים לענייני חקיקה לצורך בחינתו וקידום תהליך החקיקה. כתוצאה מכך, בכל הנוגע להגנת פרטיות המידע שבמאגרי מידע, במדינת ישראל קיים כיום משטר שהרגולטורים עצמם סבורים כי בחלקו אינו רלוונטי למציאות הטכנולוגית הקיימת כיום ובחלקו אינו מספק הגנה טובה דיה.


תגובה
משרד המשפטים


3.	בכוונת מחלקת יעוץ וחקיקה (חקיקה) ורמו"ט להשלים את הכנת טיוטת החוק והעברתה לאישור שרת המשפטים לצורך העלאתה לוועדת השרים לענייני חקיקה עד לסוף חודש אוקטובר 2014. זאת, בשים לב לסדרי העדיפויות שנקבעו בתכנית עבודה משותפת לשני הגופים, בה הוסכם על קידומם בעדיפות ראשונה של תיקוני חקיקה אחרים – הצעת חוק הגנת הפרטיות (סמכויות אכיפה), התשע"ב-2011 ותקנות הגנת הפרטיות (אבטחת מידע), התשע"ב-2012 – העוסקים בסמכויות האכיפה המוקנות לרמו"ט (הרשות למשפט, טכנולוגיה ומידע במשרד) וכן בהבהרת חובת אבטחת המידע החלה על בעלי מאגרים. נוסף על האמור, מבוסס לוח הזמנים אף על  הערכת הצעדים שנותר לנקוט בהם לשם הבשלת התזכיר לכדי הצעת חוק. 




ליקוי


4.	נוכח העובדה שאי-רישום מאגר מידע החייב ברישום על פי החוק הוא עבירה פלילית (שעונשה עד שנת מאסר), אי-קידום תיקון החקיקה מביא לתוצאה לפיה אנשים פרטיים, עמותות, תאגידים וכן גופים ציבוריים שלא רשמו מאגרי מידע החייבים ברישום לפי המצב החוקי כיום, הם לכאורה בחזקת עבריינים, אף שלתפיסת משרד המשפטים אין הצדקה עניינית להחיל על חלקם חובת רישום.


ליקוי


5.	חרף העובדה שקיימת הסכמה שהתועלת שברישום מעטה, בשים לב לאי-תיקון הוראות החוק, ממשיכה רמו"ט להשקיע הן משאבי כוח אדם והן משאבים תקציביים לטיפול ברישום הקבוע בחוק, ובכך נגרעים משאבים מפעולות הפיקוח שמבצעת רמו"ט על קיום הוראות החוק המהותיות. 


ליקוי


6.	משרד המשפטים מפתח עבור רמו"ט מערכת מידע חדשה שבאמצעותה עתיד להיות מנוהל גם תהליך רישום מאגרי המידע. בשל העיכוב בתיקון החקיקה, המערכת החדשה אופיינה והיא מפותחת על בסיס חובת הרישום הקיימת, באופן המנציח במידה רבה את המצב הקיים. התאמתה למצב החוקי כפי שיהיה לאחר תיקון החוק תהיה כרוכה בהוצאה כספית נוספת ותארך זמן. 


ליקוי


7.	היקף רישום מאגרי המידע בישראל מזערי, ועל כן אין משולמות אגרות רישום ואגרות שנתיות בגין הרוב המוחלט של מאגרי המידע החייבים בתשלום זה על פי חוק. גם עבור חלק ממאגרי המידע הרשומים אין משולמת אגרה שנתית. יוצא מכך, שרק מספר מצומצם של בעלי מאגרי מידע נושא בנטל תשלום האגרה. מציאות זו גורמת למצב של חוסר שוויון בין אותם בעלי מאגרי מידע לבין בעלי מאגרי מידע שלא נרשמו או לא שילמו אגרות שנתיות. 
לאור המפורט בדוח זה ולאור חובתה של המדינה לפעול להגשמת הזכות החוקתית לפרטיות, על הגורמים הרלוונטיים במשרד המשפטים לפעול ללא דיחוי נוסף לביצוע הפעולות הנדרשות לקידום התיקון לחוק הגנת הפרטיות בנושא רישום מאגרי מידע, באופן שיינתן מענה ראוי לזכות חוקתית חשובה זו.




ליקוי


8. 	לדעת משרד מבקר המדינה על משרד המשפטים לבחון כיצד ניתן להביא לידיעת הציבור את המצב הקיים, שלפיו רישום מאגר מידע אצל הרשם אינו מהווה אסמכתה לכך שהוא ממלא אחר כל הוראות החוק המהותיות.


תגובה
משרד המשפטים


8.	כבר כיום, וזה מכבר, כל תשובה לבקשה לעיון בפנקס מאגרי המידע כוללת בין השאר גם את ההבהרה הבאה: "אין ברישום מאגר מידע בפנקס מאגרי המידע כדי להוות אישור לכך שהמידע במאגר נאסף ונעשה בו שימוש בתאם להוראות חוק הגנת הפרטיות, התשמ"א-1981. הרישום בפנקס מאגרי המידע מבוסס על הצהרות בעל המאגר". רמו"ט תשקול צעדים נוספים לשם הבהרת מצב דברים זה, לרבות פרסום הבהרה בעניין זה באתר האינטרנט שלה.  















































משרד המשפטים
הקרן לטיפול בחסויים 
	
ממצאי מעקב


הגופים המבוקרים: הקרן לטיפול בחסויים, משרד המשפטים, משרד הרווחה והשירותים החברתיים, משרד האוצר, המוסד לביטוח לאומי


ליקוי


1. 	"הנוהל המשלים לתאגידי אפוטרופסות" שבו מפורטות חובות הנוגעות לפעילותם של תאגידים אלה, בין היתר בנושא ניהול תיקי החסויים, מערך הביקורים, התֶקֶן והכשירות של מטפלים בחסויים, טרם אושר ולא נכנס לתוקף. זאת חרף העובדה שבעקבות הביקורת הקודמת הושלמה עדכונה והכנתה של טיוטת הנוהל לקראת פרסומה. 


תגובה
הקרן לטיפול בחסויים


1. אישורו של הנוהל אינו באחריות הקרן לטיפול בחסויים. הקרן חוזרת ומתריעה על אי ישימות והיתכנות יישום טיוטת הנוהל, מבחינת עלויות כספיות. 
טיוטת נוהל התאגידים אינה מחייבת את התאגידים ולא אושרה על ידי הגורמים המתאימים, משרדי המשפטים והרווחה.


תגובה
משרד המשפטים


1. לאחרונה נמצא פתרון עקרוני לסוגיית החסויים חסרי האמצעים. על פי המתוכנן צפוי הפתרון, אשר עדיין טעון תיאום והסדרה בין הגופים השונים, להיות מיושם במהלך שנת העבודה 2015. במקביל ליישום הפתרון האמור יפעלו הגורמים הרלבנטיים : משרד הרווחה, האפוטרופוס הכללי ומחלקת ייעוץ וחקיקה במשרד המשפטים, לאישור הנוסח הסופי של הנוהל והפצתו לתאגידי האפוטרופסות. בהתאם, לוח הזמנים הצפוי לפרסום הנוהל המשלים הוא הרבעון הראשון של שנת 2015. 




ליקוי


2.	רכזי טיפול בקרן: רכזי הטיפול אחראים לטפל בחסוי או בזכאי לגמלה ולקשר בינו לבין משפחתו ובינו לבין גורמי טיפול נוספים, גופים ממשלתיים ובתי משפט. במהלך ביקורת המעקב ועד ספטמבר 2013 פעלה הקרן לאייש את תקן רכזי הטיפול במלואו ואף הגדילה את מספר המשרות בתקן, כך שכל רכז טיפול היה אחראי בממוצע לטיפול ב-144 חסויים וזכאים לגמלה. גם לאחר פעולה זו של הקרן קיים פער ניכר בין תקן הטיפול הקבוע בטיוטת הנוהל לתאגידים, שעל פיה רכז טיפול יהיה אחראי לטיפול ב-50 חסויים לכל היותר, לבין המצב הנוהג, שלפיו רכזי הטיפול אחראים על מספר חסויים וזכאים לגמלה הגדול בממוצע פי שלושה. 


תגובה
הקרן לטיפול בחסויים


1. הואיל וטיוטת נוהל תאגידים טרם אושרה, הרי שהתקן הקבוע בטיוטת הנוהל, 50 חסויים לרכז, אינו מחייב. כל עוד מימון עלויות תאגיד האפוטרופסות הוא רק מכספי שכר הטרחה, לא ניתן לחייב את התאגיד בתקן המוצע בטיוטת הנוהל, ללא השתתפות הממשלה במימון עלות העסקת עובדים בתקן זה. 
הקרן יזמה תהליך מקצועי שהציע סטנדרטים לתקינה רצויה של רכז הטיפול. תהליך זה נעשה תוך שיתוף כל הרכזים הטיפוליים במחוזות השונים. כתוצאה מכך פועלת הקרן, בעיקר בשנים 2013 ו- 2014, לשפר את הגדלת כח האדם ביחס להצעת התקינה. למרות זאת, לא ניתן לקבל החלטה יישומית בדבר תקינת החסויים לרכז טיפול, היות וקיים פער גדול, ביכולת הכלכלית של הקרן לעמוד בתקינה הנדרשת. אין משמעות לקביעת תקינה,  שלא יהיה ניתן ליישם. המענה לתקינה צריך להינתן בשיתוף פעולה הדוק עם הגורמים הממשלתיים, בקבלת סיוע במימון. עד שלא יינתן הסיוע,  שיתבטא, במימון עלות האפוטרופסות לחסויים חסרי אמצעים ובסיוע במימון עלות האפוטרופסות לכלל החסויים, לא יהיה ניתן ליישם את התקינה האופטימאלית הנדרשת, בכדי לעמוד בסל השירותים שאמורים לקבל החסויים באופן מיטבי. כמו כן, יש לציין, כי טיוטת נוהל התאגידים מתייחסת לאוכלוסיית החסויים המטופלת על ידי הקרן, ואינה מתייחסת לאוכלוסיית הזכאים מקבלי הגמלה, שהקרן מטפלת בהם (ומהווים כ- 33% מכלל המטופלים ע"י הקרן) והם אינם יכולים לממן את עלות הטיפול בהם. הקרן הגדילה ממקורותיה הכספיים, את תקינת רכזי הטיפול מ- 27.25 רכזים ,נכון ליום 31/12/2008 ל- 33.1 רכזים נכון ליום 31/12/2013. גידול של כ- 21% במהלך 5 שנים, ללא קבלת סיוע במימון הגידול ,על ידי גורמי חוץ. 




ליקוי


3.	פעולות הקרן בהתאם לסל הטיפול: (א) מינוי נציג לכל חסוי ופיקוח על עבודת הנציגים: מאז הביקורת הקודמת פעלה הקרן למנות נציגים לחסויים שלא מונה להם נציג. עם זאת, נמצא כי נכון ליולי 2013, 18 נציגים מתוך 87 נציגים הופקדו על ביקורים אצל למעלה מ-60 חסויים לכל נציג, ושבעה מתוכם הופקדו על ביקורים אצל למעלה מ-80 חסויים. כמו כן, ממצאיו של מבקר הפנים של הקרן בדוח מנובמבר 2010 מצביעים על חסר בתחום הבקרה על עבודת הנציגים. 


תגובה
הקרן לטיפול בחסויים


2. הקרן במהלך השנים האחרונות, פעלה רבות להגדלת והעמקת הבקרה על עבודת הנציג, החל מקביעת מתכונת לעבודת הנציג, סטנדרט דיווח אחיד של הנציגים בכל המחוזות ובקרה של רכזי הטיפול על הנציגים. במקביל, הקרן גם פעלה והגדילה באופן משמעותי, את היקף המטופלים שנציגים מבקרים אותם ,מהיקף כיסוי של כ- 65% בדו"ח הביקורת 2010 ,לכיסוי כיום, של כ- 96%. יש לראות את מכלול הפעולות שנעשו, על ידי הקרן, להגברת המודעות לנושא, והטמעת הנהלים לאורך כל שדירת העובדים, מהנציג ועד רכזי הטיפול ואנשי הביקורת בהנהלה. היישום אורך זמן ומערכת המיחשוב המשודרגת, ה- ERP, שאמורה להיכנס בינואר 2015, תסייע ותשדרג עוד יותר, את הבקרה והמעקב בנושא.
לנושא סל שירותים לחסוי - קיים פער בין הציפייה המצופה מרכזי הטיפול, על פי טיוטת נוהל התאגידים, לעמוד ביישום סל השירותים לחסוי – שירותים שאינם נתונים לשיקול דעת הקרן, אלא דרישה רגולטורית – לבין האפשרות והיכולות של הקרן בפועל, לעמוד בתקינה הנדרשת ליישום מלוא סל השירותים, על פי טיוטת הנוהל. לכן, הקרן אינה יכולה לבדה, לפעול להקטנת הפער בין התקן הקיים לבין הצרכים והמשימות שבאחריותו של כל רכז טיפול, כפי שמצופה בטיוטת נוהל התאגידים. יחד עם זאת הגדילה הקרן את תקינת רכזי הטיפול, באופן משמעותי ובנוסף, מקיימת הקרן מנגנונים לקביעת תיעדוף המטלות באחריות רכזי הטיפול וכמו כן, פועלת בפועל לאזן בין העומסים המוטלים על ארבעת המחוזות. לנושא תדירות הביקורים – על פי מתכונת עבודת הנציג שגיבשה הקרן, תדירות ביקורי הנציג היא: חסוי בקהילה אחת לשבוע, חסוד במוסד אחת לשבועיים. לנושא גיוס נציגים - בגלל הקושי הקיים בגיוס נציגים במתכונת הנוכחית, הרי קביעת תקן ראוי לעבודת הנציג אינה ישימה. מאידך , הקרן בודקת חלופות אפקטיביות  לגיוס נציגים ובכך להקטין את עומס החסויים לנציג. כבר במהלך שנת 2013 הגדילה הקרן את התקינה של נציגים עובדי קרן בעוד 1.25 תקן – שמתוכו אויש נכון ל- 31/12/13 – 0.75. בתחילת שנת 2014 הגדילה הקרן בעוד 1 תקן (2 חצאי משרות ל- 2 מחוזות – ירושלים וחיפה) נציג עובד קרן והמחוזות פועלים לאיוש התקנים. הקרן הכינה מתכונת וסטנדרטיזציה של ביקורים, דיווחים ובקרה, בהקשר לנציגים המבקרים, ומפעילה זאת החל מיולי 2010. 



לנושא הכנת תכנית טיפול ותכנית כלכלית, מעקב והערכה תקופתית: יישום הנהלים וההנחיות הם חלק מתפקיד הרכז הטיפולי. הפתרון הינו בהקטנת המעמסה על הרכזים, ובמספר החסויים שהם אחראים עליהם. הגדלת תקינת כח אדם תתאפשר, עם הגדלת המשאבים הכספיים של הקרן. השלמת הקמתה של תשתית ממוחשבת משודרגת, המובנית לבקרה על יישום הנהלים וההנחיות, תסתיים בינואר 2015. יש לציין, שמאז דו"ח הביקורת הקודם, פותחו ויושמו כדבר שבשגרת העבודה, בקרב הרכזים הטיפוליים, מתכונת טפסים המיושמת בפועל, של תכניות טיפוליות ותקציביות לחסויים מקבלי השירות.
עד לכניסת התוכנה הייעודית של הקרן בינואר 2015, הגדילה הקרן את הבקרה על הטמעת יישום נהלי העבודה החדשים – הכנת תכנית טיפולית ותכנית תקציבית כשגרת עבודה, בטיפול בחסויים: 1. בעת עריכת הדוחות השנתיים לאפוטרופוס הכללי ,תיבחן התכנית הטיפולית והתקציבית של החסויים; 2. בכל פניה לאישור עבור הוצאה חריגה ו/או שינוי בטיפול בחסוי , או הוראת קבע לתשלומים עבור החסוי– מצרף המחוז תכנית טיפולית ותקציבית עדכנית כחלק מתהליך האישור; 3. מנהל מחוז הוא המוסמך לאשר פרטות להגשה של חסויים והוא יאשר פרטה רק אם צורפה לה תכנית טיפולית ותקציבית. 
ככלל, בכל נקודת צומת החלטה בעניינו של חסוי , לא מתקיים דיון ללא מסמכי תכנית טיפולית ותכנית תקציבית.

ליקוי

4.	תכנון הטיפול בחסויים: ביקורת המעקב העלתה כי הקרן גיבשה "פרוטוקול עבודה של רכז טיפול", ובו פורטו תפקידיו של רכז הטיפול, אשר נכנס לתוקפו בינואר 2012. אולם, עד תום הביקורת הנהלת הקרן טרם השלימה את הקמתה של תשתית ממוחשבת המובנית לבקרה על יישום הנהלים וההנחיות שהיה מוטל על כתפיהם של רכזי הטיפול. 






ליקוי


5.	מקור המימון לטיפול בחסויים חסרי אמצעים: ביקורת המעקב העלתה כי צוות לבדיקת סוגיית מינוי אפוטרופוסים לחסויים חסרי אמצעים שתפקידו היה להמליץ על מקורות למימון עלויות הטיפול בהם סיים את עבודתו והגיש את המלצותיו בפברואר 2012 לשר המשפטים דאז, מר יעקב נאמן.
נמצא כי למרות שבין חברי הצוות יש הסכמה על עצם הצורך להעניק מימון ציבורי להוצאות הטיפול בחסויים חסרי אמצעים, לא יושמו המלצותיו בשל מחלוקת שנתגלעה בנוגע לזהות הגורם שיישא במימון העלות. עד מועד סיום ביקורת המעקב לא נעשתה כל פעולה של משרד המשפטים או של משרד הרווחה, בשיתוף אגף התקציבים במשרד האוצר, למימון עלויות הטיפול הנדרשות לחסויים חסרי אמצעים כאמור בהמלצות צוות הבדיקה. 
ראוי שמשרד המשפטים בשיתוף משרדי הרווחה והאוצר יפעלו באופן נמרץ ליישם את המלצותיו של צוות הבדיקה בנושא הטיפול בחסויים חסרי אמצעים יחד עם בחינת החלופות למימון התוספת הנדרשת לתקציב


תגובה
הקרן לטיפול בחסויים


5. 	צוות הבדיקה הממשלתי לסוגיות מינוי אפוטרופוסים לחסויים חסרי אמצעים כלל נציגים ממשרדי הרווחה, משפטים, האפוטרופוס הכללי והאוצר. הקרן לטיפול בחסויים לא שותפה בתהליך עבודת הצוות וגם לא הייתה חברה בצוות, למעט פעם אחת בלבד, שהקרן הוזמנה לישיבה להציג את עמדתה. 
היות וקיים פער גדול, ביכולת הכלכלית של הקרן כתאגיד לעמוד בדרישות נוהל התאגידים ,כדוגמת תקינת רכזי הטיפול. אין משמעות לאישור נוהל,  שלא יהיה ניתן ליישמו. המענה צריך להינתן בשיתוף פעולה הדוק עם הגורמים הממשלתיים, בקבלת סיוע במימון. עד שלא יינתן הסיוע,  שיתבטא בשלב ראשון, במימון עלות האפוטרופסות לחסויים חסרי אמצעים ובשלב שני,  סיוע במימון עלות האפוטרופסות לכלל החסויים, לא יהיה ניתן ליישם את הוראות נוהל התאגידים הנדרשות בכדי לעמוד במילוי סל השירותים שאמורים לקבל החסויים בצורה מיטבית. כמו כן, יש להדגיש, כי טיוטת נוהל התאגידים מתייחסת לאוכלוסיית החסויים המטופלת על ידי הקרן, ואינה נותנת התייחסות לאוכלוסיית הזכאים מקבלי הגמלה, שהקרן מטפלת בהם (ומהווים כ- 33% מכלל המטופלים ע"י הקרן) והם אינם יכולים לממן את עלות הטיפול בהם.





תגובה
משרד המשפטים


5.	בהמשך לניסיונות המשרדים הרלבנטיים למציאת פתרון לסוגיית מימון שכר הטרחה לחסויים חסרי אמצעים כפי שתוארו בדו"ח ביקורת המעקב, התקיימה, בחודש ינואר 2014 פגישה נוספת בנושא זה אצל מנכ"ל משרד המשפטים, בהשתתפות מנכ"ל משרד הרווחה, מנכ"ל המוסד לביטוח לאומי, נציגי משרד האוצר (אגף תקציבים וחשב כללי) והאפוטרופוס הכללי ובסיומה התקבל סיכום עקרוני ולפיו החל משנת התקציב 2015 יוקצה סך של כ- 20 מיליון ₪ ממקורות משרד המשפטים, משרד האוצר והמוסד לביטוח לאומי, לטובת מימון שכר הטרחה של אפוטרופוסים כאמור. עוד נקבע כי האפוטרופוס הכללי ינהל את התקציב האמור ויהיה אחראי על ביצוע התשלומים לתאגידי האפוטרופסות בהתאם לקריטריונים שנקבעו בהמלצות הצוות הבין משרדי שעסק בנושא. פגישה נוספת בנושא עתידה להתקיים אצל מנכ"לית משרד המשפטים בחודש מאי 2014 לצורך תיאום והיערכות ליישום סיכום זה. 
לעניין עלות הטיפול בחסויים חסרי אמצעים - האפוטרופוס הכללי החל לטפל בנושא ועד כה התקיימו התייעצויות מקדימות בנושא זה עם משרד האוצר ונקבעו פגישות עבודה עם הגורמים המקצועיים במשרד הרווחה. בכוונת האפוטרופוס הכללי להשלים את הטיפול בסוגיה זו, אשר יש בה להשליך הן על ההסדר המתגבש בנוגע למימון שכר טרחתם של אפוטרופוסים לחסויים חסרי אמצעים והן על צמצום השימוש במנגנון של "סבסוד צולב" , אשר גם עליו עמד מבקר המדינה בדו"ח ביקורת המעקב, עד לסוף חודש אוקטובר 2014. 
 

ליקוי


6. 	עלויות הטיפול בחסויים חסרי אמצעים: משרד מבקר המדינה העלה כי בשל מימון חסר לטיפול בחסויים חסרי אמצעים עקב המחלוקת האמורה לעיל נופל נטל המימון על כתפיהם של החסויים האחרים, וכיוון שאין די בהכנסות מכספי החסויים כדי להעניק טיפול מלא לכולם, נפגע גם הטיפול שהם מקבלים. 
יתרה מזו, חלק מתעריפי שכר הטרחה שנגבה מהחסויים עולים במידה ניכרת על עלות הטיפול החודשית הממוצעת שחישב צוות הבדיקה ומעלות הטיפול בפועל (עד פי ארבעה). משמעות הדברים היא שחלק מהחסויים משלמים שכר טרחה בשיעור הגבוה בהרבה מעלות הטיפול שהם מקבלים, זאת כדי לסייע לממן את הטיפול בחסויים שיכולתם לשלם פחותה. מצב דברים זה מצביע על "סבסוד צולב" שנעשה כך שמחסויים שהכנסתם החודשית עולה על שכר מינימום גובים דמי טיפול חודשיים בשיעור מרבי עבור שירות שמחירו מסתכם בכשליש מסכום זה. 
ראוי שמודל "הסבסוד הצולב" שבבסיס הסדר שכר הטרחה יובא לתשומת לבו של בית המשפט, לכשיידרש לאשר הסדר זה, כפי המוצע על ידי האפוטרופוס הכללי




תגובה
הקרן לטיפול בחסויים


6.	ניתנה התייחסות נפרדת לגביית שכר טרחה מקטינים שהכנסתם היא קצבת ילדים בלבד. על פי ההסדר, קטינים על פי הקריטריון המתגוררים בקהילה (במשפחתו או באומנה) ישלמו שכר טרחה בסך 50 ₪ בלבד לחודש וקטינים המתגוררים בפנימיות, ישלמו שכר טרחה בסך 70 ₪ לחודש בלבד. 
לנושא עלויות הטיפול בחסויים חסרי אמצעים - כל החסויים מקבלים טיפול שווה. סל השירותים לחסוי, מיושם בפועל על כל החסויים, ללא כל קשר ליכולתו הכלכלית של החסוי. ישנם שירותים נוספים, מעבר לסל השירותים הקיים, הניתנים לחסויים, בהתאם ליכולתם הכלכלית לממן אותם, כדוגמת שירותי סיעוד (מעבר לחוק הסיעוד), אשפוז בבית אבות במימון פרטי וכדו'. השיקולים לקניית שירותים נוספים, נעשים על פי תכנית תקציבית של החסוי. 

ליקוי

7. 	ביקורת המעקב העלתה כי המוסד לביטוח לאומי לא מקיים מעקב ובקרה אחר הזכאים לגמלה, כדי לוודא שהקרן עומדת בהתחייבויות כלפיהם שנקבעו בהסכם, ובמיוחד אחר הזכאים לגמלה שלא מונה להם נציג מטעמה של הקרן. בעקבות הביקורת הקודמת הקים מנכ"ל משרד הרווחה דאז "שולחן עגול" המורכב מצוות בין-משרדי שיעסוק בנושא תאגידים מקבלי גמלה. מסקנת צוות השולחן העגול הייתה כי מאחר שככלל, הזכאים לגמלה עונים להגדרת "חסוי" בחוק האפוטרופסות, במקרים המתאימים יקבל התאגיד מינוי זמני למקבל גמלה עד אשר ייבדק הצורך למנות אפוטרופוס בהליך שיסתיים בתוך שנה, לכל היותר. 
במועד סיום הביקורת נמצא שמשרד הרווחה לא נקט צעדים ליישום המלצת צוות השולחן העגול. באפריל 2013 החליט משרד המשפטים להקים צוות חשיבה בין-משרדי חדש שיבחן את ההסדר החוקי הקיים בדבר תפקידיו וסמכויותיו של מקבל הגמלה. בדצמבר 2013 טרם השלים הצוות את פעולתו, ונראה שלא היה קרוב לסיום.
על המוסד לביטוח לאומי לקיים מעקב ובקרה על מנת לוודא שהקרן עומדת בהתחייבויות שנקבעו בהסכם ביניהם ביחס לטיפול בזכאים לגמלה. על משרד המשפטים, משרד הרווחה והמוסד לביטוח לאומי להשלים ללא עיכובים נוספים את בחינתם המחודשת בנוגע למעמדה של הקרן כמקבלת גמלה.




תגובה
הקרן לטיפול בחסויים


7.	כל עוד הקרן לטיפול בחסויים ממשיכה להתמנות כמקבלת גמלה ומשרד הרווחה אינו מיישם את המלצות השולחן העגול בראשותו ולא מתקיימת על ידו בפועל, בחינת הצורך במינוי אפוטרופסות לזכאי מקבל הגמלה, הרי כתוצאה מכך, נמשכים הפערים מחד ,בין אחריות התאגיד על הזכאי והיעדר הסמכות למיצוי זכויות הזכאי ודאגה לרווחתו, ומאידך, הפער בין עלות הטיפול באותו זכאי על ידי התאגיד, לבין שכר הטרחה המתקבל עבור אותו טיפול.


תגובה
המוסד לביטוח לאומי


7. 	המוסד נערך לביצוע בקרה לגבי אוכלוסייה זו. הוקצה לנושא תקציב, נערכה התקשרות עם משרד רואה חשבון, נערך מסמך המגדיר את הפרמטרים לבדיקה. כמו כן, תואמו פגישות עם הקרן לטיפול בחסויים על מנת להתחיל בבקרה. 
המוסד סבור כי לרוב מקבלי הגמלה באמצעות הקרן, צריך למנות אפוטרופוס ונושא זה נדון בימים אלה בוועדה הבין משרדית. 
על מנת ליישם זאת, המוסד הסכים להעביר למשרד הרווחה, בהתאם לדרישה, את המידע הקיים אצלו, אשר יסייע בהליך מינוי אפוטרופוס. 


ליקוי


8. 	ממצאי ביקורת המעקב מעלים כי יש מצבים שבהם נותרים בהחזקתה של הקרן במשך תקופה ארוכה סכומי כסף גבוהים ונכסי מקרקעין וחפצי ערך הדורשים שמירה וטיפול. במצבים מסוימים מתארך הטיפול המשפטי בהוצאת צווי ירושה או צווי קיום צוואה, ועל כן, בפועל הקרן המשיכה להחזיק בנכסים בלי שתוגמלה עבור פעולותיה. 


ליקוי


9.	משרד מבקר המדינה סבור כי מעקב ובקרה של המוסד לביטוח לאומי נחוץ גם בעניין הזכאים לגמלה הזוכים לביקור עתי של נציג. על המוסד לביטוח לאומי לבחון את היערכותו בעניין ולקבוע סדרי עדיפויות בקיום פעולות המעקב הכוללות על כלל הזכאים לגמלה. 




תגובה
המוסד לביטוח לאומי


9. 	במסגרת ההתקשרות עם משרד רואה החשבון, המוסד יבחן אלו בקרות נדרשות לגבי אוכלוסיה זו ויגבש פרמטרים לבדיקה. 


ליקוי


10.	אמנם נראה כי התיקון בסעיף 7 לחוק האפוטרופוס הכללי באוגוסט 2013 מסייע לקרן להעביר לאפוטרופוס הכללי בהדרגה ובמקרים המתאימים את ניהול עיזבונותיהם של חסויים וזכאים לגמלה. עם זאת, בידי הקרן נותרים עיזבונות הן של חסויים והן של זכאים לגמלה הכוללים נכסים בסכומים גבוהים שאינם נכנסים לגדרו של סעיף זה. לדעת משרד מבקר המדינה, על האפוטרופוס הכללי בשיתוף הקרן לבחון דרכים לזירוז הטיפול גם במקרים אלה ולפעול לכך שגם בהם יועברו העיזבונות בהקדם האפשרי מן הקרן. 


תגובה
משרד המשפטים


10. האפוטרופוס הכללי יזם שני מהלכים מרכזיים אשר נועדו לקדם פתרונות לסוגיית הטיפול בעיזבונות של חסויים וזכאים לגמלה שנפטרו. האחד מתייחס לעדכון הסדר שכר הטרחה לתאגידי האפוטרופסות ולפיו נוספו להסדר שתי הוראות שנועדו לתגמל את התאגיד עבור הפעולות שהוא מבצע לאחר מות החסוי והשני, הרלבנטי לא רק לחסויים אלא גם למקבלי גמלה, הוא תיקון לחוק האפוטרופוס הכללי, המסמיך את האפוטרופוס הכללי לנהל נכסים עזובים (היינו נכסים שאין מי שרשאי ומסוגל לנהוג בהם מנהג בעלים או לנהלם, או שבעליהם אינו ידוע) ששווים אינו עולה על 50,000 ₪ ללא צו ניהול (במקום סך של כ- 7,000 ₪ בלבד ערב התיקון). יצוין כי אף קודם לתיקונים אלה, קידם האפוטרופוס הכללי את הטיפול בנכסים אלה שנותרו בידי הקרן במסגרת תכנית עבודה פנימית שלו ונכון להיום, ביחס ללמעלה מ- 250 חסויים ומקבלי גמלה שנפטרו, מסך כל התיקים שנזכר בדוח ביקורת המעקב, הוא כבר פעל להוצאת צו או תעודת ניהול או החל בביצוע פעולות גילוי. 

הגופים המבוקרים: משרד העלייה והקליטה, משרד ראש הממשלה, רשות האוכלוסין, ההגירה ומעברי הגבול, המוסד לביטוח לאומי.

		
ליקוי


1.	בשנים האחרונות החל בסוכנות ובממשלה תהליך של חשיבה מחודשת בעניין יחסי המדינה והסוכנות עם היהודים בתפוצות ושל חלוקת התפקידים בין הארגונים; התגבשה תפיסה שלפיה על המדינה לפעול לשימורו ולחיזוקו של העם היהודי בעולם ולהבטחת המשכיותו. בו בזמן גיבשה הסוכנות תכנית אסטרטגית חדשה (להלן - התכנית האסטרטגית) שביטאה תפיסה זו. 
הועלה כי הגורם הממשלתי שהשתתף בתהליך התכנון האסטרטגי בסוכנות היה נציג מטעם משרד ראש הממשלה. לא נמצא שמשרד ראש הממשלה פעל בתיאום עם משרד העלייה והקליטה בתהליך התכנון או שעדכן אותו בתהליך התכנון, אף שמשרד זה נושא באחריות הממשלתית לחלק מתחומי הפעילות העיקריים של הסוכנות, ובהם עידוד העלייה.


תגובה 
משרד ראש הממשלה


1. 	המשרד רואה חשיבות רבה בעידוד עליה לישראל ובהגברתה, כמו גם בחיזוק הקשר עם יהדות התפוצות ובהעמקת הזהות היהודית והזיקה לישראל. לכן המשרד פועל במישורים שונים לקידום נושאים אלו, באמצעות ובשיתוף משרדי הממשלה הרלוונטיים. המשרד מקבל את המלצות הביקורת ויעשה כמיטב יכולתו על מנת להטמיע אותן בתהליכי העבודה העתידיים, לטובת קידום נושאים אלו. 


ליקוי


2. 	האמנה מסדירה את שיתוף הפעולה בין הסוכנות לממשלה, וועדת התיאום שהוקמה מכוחה היא הגורם האחראי לתיאום הפעולות בין שני הגורמים הללו. בביקורת עלה כי התיאום הוטל על גורמים אחרים (לעתים כאלה שהוקמו אד-הוק), וכי הלכה למעשה רוקנה פעילותה של ועדת התיאום מתוכֶן. עוד הועלה כי בשנים שנבדקו, 2012-2010, התכנסה ועדת התיאום אחת לשנה אף שבאמנה נקבע כי עליה להתכנס שלוש פעמים בשנה לפחות.




ליקוי


3. 	עוד נמצא כי אף שהממשלה העלתה כבר בשנת 2009 את הצורך לבחון את אופן שיתוף הפעולה בינה לבין הסוכנות, בין השאר בשל השינויים האסטרטגיים המתבצעים בסוכנות, הצוות שהוקם לצורך כך באותה שנה לא הגיש המלצות בנושא לוועדת התיאום כנדרש, וכי בחינה זו טרם הסתיימה.


ליקוי


4. 	נמצא כי בין המשרד והסוכנות התעוררו מחלוקות מהותיות שלא נפתרו, בין השאר, על רקע פעילותה המועטה של ועדת התיאום. להלן הפרטים: 
	בין המשרד לסוכנות שררה מחלוקת מהותית בדבר היקף פעילותה של הסוכנות בנושא עידוד העלייה מאז שאושרה התכנית האסטרטגית: לטענת המשרד הסוכנות אינה מממשת את אחריותה בהתאם לאמנה; מערך השליחים ותשתיות העלייה של הסוכנות צומצמו מאוד; ותקציבי פעילותה לעידוד העלייה קוצצו באופן דרסטי. מנגד, לטענת הסוכנות, היא מממשת את אחריותה בהתאם לאמנה, מניין השליחים העוסקים בתחום גדל מכמה עשרות לכמה מאות, והוגדלו המשאבים לתכניות שהסוכנות מאמינה שהן תורמות לעידוד העלייה. 
ככלל, האחריות הממשלתית להחזיר אזרחים ישראלים המתגוררים בחו"ל ולסייע בשמירת הקשר עמם מוטלת על המשרד, ולא נקבע באמנה כי זהו אחד מתפקידיה של הסוכנות. אולם נמצא כי באוקטובר 2012 החלה הסוכנות להפעיל צוות משימה בנושא ישראלים בתפוצות, שתפקידיו היו, בין השאר, לפעול לחיזוק הקשר בין ישראלים בתפוצות ובין מדינת ישראל ולהידוק הקשרים בין ישראלים לבין הקהילות היהודיות במקום מושבם. לטענת המשרד, הפעילות של צוות המשימה אינה נעשית על דעתו. 
	עד אמצע שנות האלפיים נעשתה הפעילות לעידוד העלייה בחו"ל ברוח האמנה בלעדית על ידי הסוכנות. בשנת 2005 החלה הממשלה לתקצב פעילות של ארגונים נוספים העוסקים בעידוד העלייה, ומשנת 2008 הוטלה האחריות לנושא תקצוב הארגונים על המשרד. 
לפי האמנה, הסוכנות רשאית לשתף בפעולותיה גם מוסדות אחרים ובלבד שלא תאצול מתפקידיה ללא הסכמתה, מראש ובכתב, של הממשלה. בשנת 2008 חתמה הסוכנות עם ארגון לעידוד העלייה (להלן - ארגון א') על הסכם כך שבכל הכרוך בעלייה מצפון אמריקה, נכנס ארגון א' לנעליה של הסוכנות, ובכלל זה בארגון הפעולות לעידוד העלייה ואף איסוף מסמכים הנדרשים להכנת "תיק עלייה" לאדם המעוניין לעלות לישראל. נמצא כי לכאורה 



הואצל תפקיד הסוכנות לצד שלישי, זאת ללא הסכמת הממשלה מראש ובכתב, כנדרש. לא זו אף זו - משרד ראש הממשלה, הגם שידע על ההסכם, לא פעל מול הסוכנות כדי שתציג אותו בפני ועדת התיאום, כך שתוכל הממשלה לבחון הסכם זה ולגבש את עמדתה לגביו לפי עקרונות האמנה.
לדעת משרד מבקר המדינה, על הממשלה לגבש את עמדתה בכל הנוגע לחלוקת התפקידים בין הסוכנות והממשלה בתחום עידוד העלייה ולשיתוף הפעולה בין הסוכנות והמשרד, ולהביאה לפני ועדת התיאום. ללא הסדרתם של נושאים אלו עלול להיפגע הטיפול בעידוד העלייה ובתחומים אחרים שבהם נדרש שיתוף פעולה בין המשרד לסוכנות. 


תגובה
משרד העלייה והקליטה


4. 	לנושא תיאום לוקה בחסר בין המשרד לסוכנות היהודית:
עם קבלת טיוטת דו"ח הביקורת בתאריך 11.9.13, המשרד עומד בקשר כמעט יומיומי עם הסוכנות היהודית על כל רבדי העבודה המתבצעת במשותף הכוללת ימי עיון משותפים, ישיבות תיאום , התייעצויות שוטפות והעברת מידע דו-צדדי.
עובדי האגף לעידוד עלייה משתתפים בכל הפעילויות של הסוכנות הנדרשות למתן מידע לתהליך העלייה והקליטה בישראל וביניהם קיום הדרכות משותפות ב"גלובל סנטר" של הסוכנות היהודית.
האינפורמציה על הקהילות ומצבן בעולם, מועברת באופן סדיר כדי שהמשרד יוכל להתעדכן בנעשה ובאפשרויות פתיחת שיח על עליה, העברת מידע שוטף על כוונה לעלייה בין הסוכנות למשרד. 
מערכות המידע של המשרד והסוכנות היהודית פתוחות אחת לשנייה. כך לדוגמא, בחודשים האחרונים נעשתה עבודה משותפת בכל הנוגע לחלון ההזדמנויות להגברת העלייה מצרפת ואוקראינה והתקיימו ישיבות ופורומים רבים אשר הביאו לבניית תכנית אסטרטגית במטרה למקסם את העלייה מארצות המצוינות לעיל וכן מארצות נוספות בעלות פוטנציאל עלייה משמעותי. 


ליקוי


5. 	בשנת 2005 החליטה הממשלה שהפעילות לעידוד העלייה תבוצע לא רק על ידי הסוכנות אלא גם באמצעות מתן תמיכות לארגונים חוץ-ממשלתיים אחרים העוסקים בעידוד העלייה במדינות שונות. בשנים 2012-2005 הסתכמו כלל התמיכות בכ-114 מיליון ש"ח. רובן המכריע (95%) ניתן לארגון א' שפעל בעיקר בצפון אמריקה וגם בבריטניה.





תגובה
משרד העלייה והקליטה


5. 	לנושא האפקטיביות במתן תמיכות: מכיוון שעד שנת 2011, מבחני התמיכה לא אפשרו לארגונים נוספים לעמוד בתנאי הסף הנוקשים, נוצר מצב שארגון א' קיבל את מירב התמיכה לעידוד עלייה. בעקבות הפקת לקחים שבוצעה,  כבר משנת 2011 שונו מבחני התמיכה וכתוצאה מכך גדל מספר הארגונים מקבלי התמיכה, כך גם גדל הניצול התקציבי לצורך מתן התמיכות.
בשנת 2013  המשרד תמך בשישה  ארגונים ולשנת 2014 הגישו שמונה ארגונים בקשות לתמיכה. המשרד נמצא כרגע בשלבי בדיקת בקשותיהם. 
השינוי בהקצאת התקציב לארגונים מתקיים תוך מתן דגש על אפקטיביות במבחני התמיכה במטרה שיהיו הפתוחים לכלל הארגונים. 


ליקוי


6.	נמצא שהמשרד לא בחן את הקצאת כספי התמיכות לאוכלוסיית היעד במדינות השונות ואת האפקטיביות שלה על פי פוטנציאל העלייה. הביקורת העלתה כי קיימת הקצאת חסר של משאבים לעידוד העלייה מצרפת לעומת הקצאת המשאבים לעידוד העלייה מארצות הברית, בהתחשב בפוטנציאל העלייה בכל אחת מהמדינות. כך בשנת 2012 היה שיעור העולים ביחס לגודל הקהילה היהודית בצרפת גדול פי 7 מזה שבארצות הברית, אולם שיעור התמיכה שנתן המשרד בגין עולים מארצות הברית היה פי 25 מזה שניתן בגין עולים מצרפת. הקצאת חסר זו עלולה להביא לכך ששיעור העולים יהיה נמוך יותר מזה שהיה ניתן לעודד ולהביא בחלוקה אחרת של משאבים. 


תגובה
משרד העלייה והקליטה


6. 	בעניין  מדידת האפקטיביות  במתן תמיכות, מספר העולים לישראל בשנה מסוימת מושפע מפרמטרים רבים (חיוביים ושליליים בארץ המוצא ובישראל) ולא רק מהתמיכה בעלייה. כך לדוגמא משפיעים על מספר העולים נתונים כגון: צמיחה כלכלית בארץ המוצא ובישראל, אירועים אנטישמיים בארץ המוצא, תנאים משפחתיים של העולים עצמם (מעבר בין עבודות, גילאי ילדים ועוד), המצב הביטחוני בישראל ועוד נסיבות רבות שרובן אינן בשליטת הממשלה או הארגונים מעודדי העלייה. יחד עם זאת המשרד סבור כי התמיכה בארגונים מעודדי עלייה היא ללא ספק פרמטר המשפיע לחיוב על מספרי העולים, אך קשה מאוד למדידה, שכן ההשוואה צריכה להיות מול מה היה יכול להיות מספר העולים באותה שנה בהתקיים אותם פרמטרים מסוימים שחלו בה (שדוגמאות מהן פורטו לעיל). בשנים 2006 ו- 2010 הזמין האגף לעידוד עלייה מאגף המחקר של המשרד סקר מקיף על תכניות לעידוד עלייה ביחס לעלייה שאינה במסגרת התכנית לצורך בחינת האפקטיביות. 




ליקוי


7.	עוד העלתה הביקורת כי המשרד לא ניצל את מלוא התקציב שעמד לרשותו לצורך מתן התמיכות, הוא גם לא קבע מדדים לבחינת האפקטיביות של מתן התמיכות לצורך עידוד העלייה. כמו כן נמצא שפרסם באיחור את ההודעות בדבר האפשרות לקבלת תמיכות, עובדה העלולה להרתיע ארגונים מלפעול בהסתמך עליהן.


ליקוי


8.      מכלל האמור לעיל עולה ספק בדבר האפקטיביות של הפעולות לעידוד העלייה רק באמצעות מתן תמיכות לארגונים, ובדבר יכולתה של שיטה זו למצות את פוטנציאל העלייה באמצעות המשאבים שמקצה המשרד לצורך כך. ראוי אפוא שהמשרד יבחן את האפקטיביות של שיטה ובד בבד ישקול דרכים אחרות לעידוד העלייה. 


ליקוי


 9. 	נמצא כי המשרד לא פעל לעידוד העלייה בקרב בוגרי "פרויקט מסע" - פרויקט במימון משותף בחלקים שווים של הממשלה והסוכנות, שמטרתו לחזק את זיקתם של צעירי יהדות התפוצות למדינת ישראל, ובמסגרתו שוהים הצעירים כמה חודשים בארץ. זאת אף שמדובר באוכלוסייה בעלת פוטנציאל גבוה יותר לעלייה מאוכלוסיות אחרות. 





תגובה
משרד העלייה והקליטה


9. 	כאשר ישנה התעניינות בעלייה של קבוצת ממשתתפי "מסע", מינהלת "מסע" מארגנת אותם ומקיימת יום מידע ומשרד העלייה והקליטה מוזמן לבוא ולתת מידע על זכויות למתעניינים בלבד. המשרד תמיד מגיע לתת מידע ולעודד עלייה. 
בשנים הראשונות כשהוקם "מסע" הייתה סגנית ראש מינהל הסטודנטים וממונה תחום אקדמי, חברה בתת ועדת היגוי של "מסע" לענייני תכניות אקדמיות. מספר שנים לאחר תחילת התכנית, קיימה מינהלת "מסע" סקר בקרב הורים של משתתפי התכנית ובקרב ארגונים יהודיים בארה"ב על מטרות הפרויקט ושביעות הרצון. מהסקר עלה כי "הלקוחות" מבקשים כי נושא עידוד העלייה לא יהיה אחד מנושאי הליבה של התכנית. בשלב כלשהו לא היה יותר למשרד נציג בוועדות השונות  או לפחות לא הוזמן לישיבות אלה. עוד יצוין כי יחידת ההסברה של המינהל לסטודנטים עולים הצליחה לשכנע את הגופים השונים המארגנים את תכניות "מסע" השונות, כי באפשרותה לתת מידע על אפשרויות הלימודים בישראל ותוך זה הדגישה בפני המשתתפים כי עולים יוכלו לקבל גם סיוע משמעותי בעת הלימודים בישראל ממינהל לסטודנטים עולים (מכינות, שכ"ל , סיוע תוך לימודים בשיעורי עזר וכיוצא בזה) והכל ללא מיקוד ב"עידוד עלייה".
מאז הפצת טיוטת דוח הביקורת הראשוני לתגובות, התקיימו פגישות עם מינהלת "מסע" והחלה התקדמות משמעותית בשיתוף הפעולה. סוכם שהמשרד יוכל להכניס את תכניו בניוזלטר שפרויקט "מסע" מוציא אחת בחודש, ויקבל מידע מהפרויקט על אירועים מתוכננים כך שהמשרד יוכל להשתתף בהם ולתת מידע לעולים הפוטנציאלים.
מבחני התמיכה החל משנת 2013 שונו כך שהם מקלים על הארגונים מבקשי התמיכה.

ליקוי
[bookmark: _Toc376258340]
10.  	תכנית אסטרטגית של המשרד לעידוד העלייה, שתאושר על ידי הממשלה, נחוצה מאוד בשל השינויים שחלו בעשור האחרון ביחסי ישראל והתפוצות ובשל השינויים בדפוסי העבודה בין הממשלה לסוכנות. בביקורת עלה כי המשרד לא הכין תכנית אסטרטגית לעידוד העלייה. 


















תגובה 
משרד העלייה והקליטה


10. 	לנושא היעדר תכנית אסטרטגית של המשרד לעידוד עלייה-המשרד בחן דרכים נוספות לעידוד עלייה בקרב אוכלוסיות שונות והתקיימו פורומים מקצועיים שהביאו את הנהלת המשרד לבנייתה של תכנית עבודה חדשה בינמשרדית המיועדת למקסם את העלייה ממדינות בעלות פוטנציאל עלייה משמעותי.


ליקוי


11. 	כדי להקל את הליכי קליטתם של העולים החל ארגון א' מאז אמצע שנות האלפיים לממן את נסיעתם לחו"ל של עובדים ברשות האוכלוסין, המבצעים את הליכי הקליטה הראשוניים של קבוצות העולים שמארגן ארגון א', בטרם הטיסה לישראל ובמהלכה. כמו כן, בשלושה מקרים מימן ארגון א' גם נסיעות של עובדים מהביטוח הלאומי. משמעות הדבר היא שעובדי מדינה נוסעים לחו"ל על חשבון ארגון חוץ-ממשלתי פרטי, לשם מילוי תפקידם המובהק ולשם הפעלת סמכות שניתנה להם בדין. 
	ככלל, נסיעות עובדי מדינה לחו"ל במימון גורם זר מחייבות אישור של מנכ"ל המשרד, אחרי שניתנה חוות דעת של היועץ המשפטי של המשרד על שאין במימונן משום "ניגוד אינטרסים, או פגיעה בטוהר המידות וסדרי המינהל התקין". 
הביקורת ברשות האוכלוסין העלתה כי לא ניתנה - לפחות מאז שנת 2010 - חוות דעת מפורטת ומנומקת של היועץ המשפטי כנדרש. במסמכי האישור הופיעה רק חתימת היועץ המשפטי או חתימת נציגו. באשר לביטוח הלאומי נמצא כי לא זו בלבד שהנסיעות לחו"ל של עובדיו לא הובאו כלל לאישור כנדרש, אלא שהדבר אף נעשה בניגוד להנחיה מפורשת של המנכ"לית דאז, שניתנה בנושא בעבר. 


ליקוי


12.	עוד נמצא כי אחרי שעובדי רשות האוכלוסין הוטסו עם עולים באמצעות ארגון א', קרה שנוצרו יחסי עבודה קרובים בין נציגי הארגון לבין עובדים שהשתתפו בטיסות, שבאו לידי ביטוי במענה אישי (בטלפון הנייד) לפניות של נציגי הארגון, שעניינן בירורים וסיוע נקודתי בנוגע לעולים שבטיפול הארגון אמנם פניות אלה היו לתכלית ראויה, אך בנסיבות אלה נוצרה הלכה למעשה העדפה לטובת ענייני עולים אלה, שאין לה מקום. 
לדעת משרד מבקר המדינה, אם סבורה רשות האוכלוסין שיש להטיס את עובדיה לשם מילוי תפקידם, עליה לממן זאת במישרין במשאביה שלה; אין זה ראוי שהדבר ייעשה במימון ארגון חוץ-ממשלתי פרטי. 





ליקוי


13. 	המשרד מממן העסקתם של פרויקטורים לליווי עולים ברשויות המקומיות. עיקר תפקידי הפרויקטור הוא לעודד את העלייה לרשות המקומית שבה הוא פועל וללוות את העולים החדשים שנקלטים בתחומיה. רשות מקומית המעוניינת להעסיק פרויקטור פונה למשרד במענה לקול קורא; אם תימצא זכאית לכך, ייחתם ביניהם הסכם בעניין.
הביקורת העלתה ליקויים שונים הנוגעים במיוחד להסדרת פעילותם של הפרויקטורים ולפיקוח על הרשויות המקומיות בדבר היבטים שונים בעבודתם. בין השאר, לא רק שנמצאו רשויות מקומיות שלא מילאו את חובותיהן לפי ההסכמים עם המשרד אלא שגם המשרד לא ניהל מעקב נאות בנידון. כמו כן, נמצא שנוהלי העבודה של המשרד, המסדירים את פעילות הפרויקטורים, אינם כוללים היבטים חשובים הנוגעים לעבודתם, כגון מעקב אחר עולים פוטנציאליים והקשר עם ארגונים לעידוד העלייה. זאת ועוד, המשרד לא הסדיר כראוי את תהליכי קביעת הזכאות לקבלת מימון להעסקת הפרויקטורים.


תגובה
משרד העלייה והקליטה


13.  	לנושא פעילות הפרויקטורים לליווי עולים ברשויות מקומיות: התקיימה ישיבה של הפקת לקחים בנושא הפעלת הפרויקטורים. האגף המקצועי קיבל עליו את האחריות לעדכן את נוהל העבודה של הפרויקטים ומעביר בימים אלה את טיוטת עדכון נוהל העבודה של הפרויקטורים להערות הלשכה המשפטית.  

ליקוי

14. 	בשני מקרים, באוגוסט 2011 ובאוגוסט 2012, מימן ארגון א' גם נסיעות של שלושה עובדים מאגף הביטוח והבריאות של הביטוח הלאומי. הטיסות של עובדי הביטוח הלאומי הופסקו אחרי שנת 2012 בשל הטמעת שיטות עבודה חדשות בשיתוף המשרד, שלפיהן פקידי המשרד מבצעים בנתב"ג את הליכי הקליטה הראשוניים הנוגעים לביטוח לאומי. 











תגובה
המוסד לביטוח לאומי


14. 	מנהל משאבי אנוש הכין נוהל חדש, בנושא נסיעות לחו"ל ובו התייחסות לנסיעות במימון גורם אחר. הנוהל הופץ לחברי המינהלה, למנהלי האגפים במשרד הראשי ולמנהלי הסניפים. 























































































































פרק שלישי


מוסדות המדינה,
חברות ממשלתיות ותאגידים




























































































איגוד הכדור-סל בישראל
היבטים בסדרי העבודה של מוסדות איגוד הכדורסל בישראל
	
גופים מבוקרים:  איגוד הכדורסל בישראל, רשם העמותות ברשות התאגידים 


ליקוי


1.	טיפול האיגוד והיועץ המשפטי שלו בעדכון התקנון  - משנת 1991, המועד שבו אישר רשם העמותות את תקנון האיגוד, שינתה האספה הכללית של האיגוד מפעם לפעם כמה מסעיפיו. בעקבות זאת פנה היועץ המשפטי מטעם האיגוד, המטפל ברישום השינויים, לרשם העמותות כדי שאלו יירשמו כחוק. אף על פי כן, רשם העמותות לא רשם את השינויים המבוקשים משום שחלקם לא עמד בכללים הנדרשים על פי חוק העמותות ולחלקם לא צורפו אסמכתאות מספקות.  האיגוד, באמצעות היועץ המשפטי שלו, ניהל, במשך שנים רבות, דין ודברים עם רשם העמותות כדי לרשום את התיקונים האמורים, אולם הרשם התנה את רישומם בביצוע שינויים או בהמצאת אישורים שונים, ובמועד סיום הביקורת הנושא עדיין לא הוסדר. 


ליקוי


2.	משרד מבקר המדינה מעיר לאיגוד על כי במשך שנים רבות הוא ניהל דין ודברים עם רשם העמותות כדי לרשום את התיקונים שהאספה הכללית עשתה בתקנון האיגוד. למרות הערותיו ובקשותיו של רשם העמותות לעשות שינויים או להמציא אישורים שונים, במועד סיום הביקורת הנושא עדיין לא הוסדר. על הנהלת האיגוד היה להאיץ את הטיפול בהסדרת הנושאים הנתונים במחלוקת על מנת להבטיח כי האיגוד יפעל על פי תקנון מעודכן ורשום כחוק. תחת זאת נמשכו חילוקי הדעות עם רשם העמותות שנים רבות מדי, והעמותה פעלה במשך שנים לפי תקנון שכלל שינויים שלא נרשמו כחוק. 



תגובה
משרד המשפטים -  רשם העמותות ברשות התאגידים


2.	בעקבות בדיקות שנערכו מטעם הרשם באיגוד, התחייב האיגוד בשנת 2012 לפעול לעריכת שינוי מקיף בתקנון. לאיגוד הובהר כי עליו לפעול בהתאם לתקנון מאושר בלבד. האיגוד פועל בימים אלה מול הרשם לאישור נוסח חדש של התקנון. יחד עם זאת יצוין כי הרשם בודק במקביל טענות שהתקבלו באשר לתקינות קבלת ההחלטות הנוגעות לאישור הנוסח החדש של התקנון. בנוסף, רשם העמותות ישקול הפעלת סמכויותיו בהתייחס לממצאי דוח הביקורת לפיהם נמצאו ליקויים בהתנהלות האיגוד. 




ליקוי


3.	על רשם העמותות לפעול ביתר נחישות ויזמה מול האיגוד ולבחון את האפשרות לערב בעניין זה גם את הנהלת האיגוד ואת היו"ר שלה. על אף ההתרעות החוזרות ונשנות כי לא יינתן אישור ניהול תקין לאיגוד, בפועל ניתן אישור זה לנוכח התחייבות האיגוד שלא יפעל על פי השינויים שהוא ביצע בתקנון, והדבר תרם אף הוא לכך שהנושא לא הוסדר במשך פרק זמן כה ארוך. 


תגובה 
איגוד הכדורסל בישראל


1-3.	טיפול האיגוד והיועץ המשפטי שלו בעדכון התקנון - האיגוד פעל בעת האחרונה להסדיר את הליקויים כפי שעלו בדוח הביקורת.  ביום 15.12.13 החליטה האסיפה הכללית של האיגוד לאשר את שינוי התקנון, בין היתר בהתאם לדרישות/הנחיות רשם העמותות . הפרוטוקול  של האיגוד יחד עם כל יתר המסמכים הנדרשים הועברו ביום 22.12.13 לרשם  העמותות,  האיגוד  פעל ופועל לתיקון הליקוי, כפי שעלה בדוח הביקורת.  האיגוד מציין כי לאחרונה  קיבל מרשות התאגידים אישור על ניהול תקין לשנת 2014, בכפוף  לבדיקות אותן מבצע הרשם, בין היתר בנוגע לשינויי התקנון.
איגוד הכדורסל מציין כי פעל בהתאם להנחיות הרשם לביצוע תיקונים, ולכינוס האספה הכללית לאישור  התיקונים ותיעוד של החלטות האספה הכללית. בדצמבר 2013 אישרה האסיפה הכללית את שינויי התקנון והאיגוד דיווח על כך לרשם העמותות.  נכון לינואר 2014,  טרם נרשמו השינויים בתקנון  האיגוד ברשם העמותות .


ליקוי


4.	תיעוד דיוני האספה הכללית  - בדיקה של הפרוטוקולים של חמש ישיבותיה האחרונות של האספה הכללית, שהתקיימו בין יוני 2011 ליולי 2013, העלתה ליקויים בנוגע לתיעוד הדיונים. הפרוטוקולים היו תמציתיים מאוד ולא שיקפו את עיקרי הדברים שנאמרו בישיבות, ולפיכך לא היו יכולים לשמש ככלי לפיקוח ולבקרה על הפעולות וההחלטות של האיגוד. 


תגובה 
איגוד הכדורסל בישראל 


4.	אושר נוהל רישום פרוטוקולים ע"י הנהלת איגוד הכדורסל, ובהתאם לנוהל זה, כל  דיוני האסיפה הכללית מוקלטים ומתומללים. 



לדעת האיגוד הפרוטוקולים המתומללים, משקפים את הדברים שנאמרו, ובהם יש כדי לשמש כלי לפיקוח ולבקרה. הדו"חות הכספיים והמילוליים מובאים (לאחר שנדונו לעומק בוועדת הכספים ובהנהלת האיגוד ואושרו על ידם) לדיון ואישור האסיפה הכללית של האיגוד; וכי לחברי האסיפה הכללית ניתנת אפשרות לעיין בדו"חות אלה בצורה מעמיקה. 
האיגוד מקבל את  דוח הביקורת ויקפיד, יתר על המידה,  מעתה ואילך כי עיקרי הדברים והתייחסות הנוכחים בישיבות האסיפה הכללית של האיגוד (אם וככל שיהיו התייחסויות) יצוינו גם בפרוטוקולים המקוצרים.
בכל הנוגע לחתימה על הפרוטוקולים של האסיפה הכללית – פרוטוקולים אלה נחתמו על ידי שני חברי וועד העמותה, בהתאם להנחיות רשות התאגידים כי על הטפסים והפרוטוקולים המוגשים אליהם ע"י עמותות, להיות חתומים ע"י שני חברי וועד העמותה. יחד עם זאת האיגוד מקבל את  דוח הביקורת ויקפיד מעתה ואילך כי כל הפרוטוקולים ייחתמו גם בידי יו"ר האסיפה. 


ליקוי


5.	חברות בהנהלת האיגוד  - שלא לפי חוק העמותות, המחייב שחברי ההנהלה (הוועד) של עמותה יהיו חברי העמותה או נציגים של חברי העמותה, תקנון האיגוד קובע שחמשת ארגוני הספורט הגדולים שאינם חברים באיגוד - ואף נציגיהם אינם חברים בו - יהיו מיוצגים תמיד בהנהלת האיגוד ונציגיהם ישמשו כחברים בה. בפועל, נוסף לאלה,  במועד סיום הביקורת וגם קודם לכן כיהנו בהנהלה חברים אחרים, שגם הם אינם חברי עמותה ואינם נציגים של אגודות וקבוצות שהן חברות העמותה.  


תגובה
איגוד הכדורסל בישראל 


5.	בהתאם לתיקון תקנון היסוד החדש הוסדר הנושא בכל הנוגע לעתיד (במסגרת אישור שינוי תקנון היסוד ע"י האסיפה הכללית בישיבתה מיום 15.12.13 נוסף לתקנון סעיף על פיו חבר הנהלה אשר ייבחר בבחירות להנהלת האיגוד, יתקבל להיות חבר באיגוד , חבר העמותה, לכל דבר ועניין, וכן יהיה עליו לחתום על טופס הצהרה מתאים).  מבלי לגרוע מהאמור לעיל , האיגוד  מציין כי הוא מקבל את הערות הביקורת ופעל להחתים את כל חברי הנהלת האיגוד (אשר אינם נציגי של אגודות/קבוצות החברות באיגוד) על גבי טפסי הצטרפות לעמותה; באופן שנושא זה בא על פתרונו גם לגבי העבר.




ליקוי


6. 	ועדת הביקורת -בין השאר עלה כי שלא לפי דרישת חוק העמותות, חברי ועדת הביקורת לא היו חברים באיגוד וגם לא ייצגו שום תאגיד החבר באיגוד; הדוחות של ועדת הביקורת לשנים 2011 ו-2012 היו דלים ותמציתיים ביותר ולא פירטו את אופן ביצוע הביקורת, את הנושאים הספציפיים שנבדקו ואת ממצאי הביקורת. הוועדה דיווחה בדוחות אלו לאספה הכללית כי היא מקבלת באופן שוטף פרוטוקולים מישיבות ההנהלה ומישיבות הוועדות השונות באופן שמאפשר לה לעקוב אחר אופן תפקודו של האיגוד על כל ועדותיו, אף כי הדבר אינו עולה בקנה אחד עם דיווחים שמסרו חברי הוועדה לנציגי הביקורת. כמו כן, ועדת הביקורת לא ביצעה פיקוח וביקורת על ניהול ענייניו הכספיים של האיגוד, לרבות על הכנסותיו והוצאותיו, שלא כנדרש. 
משרד מבקר המדינה העיר לאספה הכללית על שמינתה את חברי ועדת הביקורת לתפקידם בלי לוודא שהם עומדים בדרישות החוק. ועדת הביקורת משמשת בעצמה אחד משומרי הסף של האיגוד, על כן ראוי היה שהיא תקפיד לפעול על פי החוק.


תגובה
איגוד הכדורסל בישראל 


6.	בעקבות דוח הביקורת  מיום 22.12.13,  הליקוי תוקן וטופל.  החל מסוף שנת 2013 חברי וועדת הביקורת הינם חברים באגודות החברות באיגוד הכדורסל. מיד עת הסב משרד מבקר המדינה את תשומת לב האיגוד לנושא – העניין טופל ותוקן.  
ועדת הביקורת הנוכחית הונחתה לפעול בצורה מעמיקה ומפורטת. מפרוטוקול ישיבת וועדת ביקורת מיום 26.11.13 עולה כי וועדת הביקורת הפיקה לקחי עבר וקיבלה החלטות שנועדו להסדיר את דרכי עבודתה. בין היתר נקבע כי הועדה תתכנס אחת לחודש במועד קבוע, נקבע נוהל עבודה מסודר של הוועדה מול מבקר הפנים ודיונים בדו"חות השונים, בנוסף סוכם כי: "יו"ר הוועדה יקבל הזמנות לכל הישיבות הפורמאליות של הפורומים השונים באיגוד ויחד עם חברי הוועדה יחליטו באופן מדגמי מי מחברי הוועדה ישתתף באיזה פורום".
בנושא זימון חברי וועדת הביקורת לישיבות,  יו"ר ועדת הביקורת הנוכחי, ידאג מעתה ואילך לשלוח לחברי ועדת הביקורת גם הזמנות לכל ישיבות הוועדות השונות של האיגוד וגם פרוטוקולים של כל ישיבות ועדות האיגוד, הנהלת האיגוד והאסיפה הכללית. 
	





ליקוי


7.	שיתוף הפעולה בין הנהלת האיגוד ובין המבקר הפנימי - נמצא שבשני מקרים שאירעו בשנת 2013 האיגוד עיכב המצאת מסמכים למבקר הפנימי, בנושא כוח אדם ושכר ובנושא רכישות והתקשרויות ועל כן נפגעה עבודת הביקורת. 


ליקוי


8.	ועדת הכספים - חברים בוועדת הכספים של האיגוד המייצגים קבוצות או אגודות החברות באיגוד, אשר להן חוב כספי כלפי האיגוד, משתתפים בדיונים הקשורים בגביית חובות. מכאן שיש להם נגיעה אישית לנושא, והדבר מעורר חשש לניגוד עניינים. גם אם הדיון עוסק בחובותיהן של קבוצות אחרות הדבר בעייתי, שכן נציגי הקבוצות או האגודות עלולים לקבל החלטה בעניין חוב של קבוצה אחרת מתוך מחשבה שבבוא העת, כאשר עניין חוב של קבוצתם יעמוד על הפרק, נציגים אחרים ינהגו כמוהם. לאיגוד, על מוסדותיו, אין נוהל להסדרת ניגוד עניינים. 


תגובה
איגוד הכדורסל בישראל 


8.	האיגוד מקבל את הערת הביקורת  כי יש לעשות ככל הניתן על מנת למנוע ניגוד עניינים באיגוד בכלל, ובדיוני וועדת הכספים בפרט.  האיגוד יפעל  בקרוב  לאשר נוהל שמטרתו להסדיר את נושא ניגוד העניינים.


ליקוי


9.	תקנות רואי החשבון מדגישות את הצורך במניעת ניגוד עניינים במסגרת תפקיד רואה החשבון בחברה. מהסכם ההתקשרות בין האיגוד למשרד רואה החשבון שלו עלה כי על משרד רואה החשבון לבצע פעולות ומשימות רבות הנוגעות להיבטים הכלכליים והכספיים של האיגוד, נוסף על תפקידו כרואה החשבון של האיגוד, וכי אין הסדר לביצוע הפרדה בין המשימות הקשורות לתפקידו כמבצע ביקורת על האיגוד  ובין שאר משימותיו.  


תגובה
איגוד הכדורסל בישראל 


9.	לאחרונה התכנסה וועדת תקנון של האיגוד , בהשתתפות יו"ר האיגוד, חברי הנהלה נוספים וכן היועץ המשפטי לאיגוד,  שהמליצה  לקבוע עקרונית הפרדה בין גופי ביצוע לבין גופי ביקורת/בקרה- כך  שהליקוי יתוקן  בקרוב.  




ליקוי


10.	האיגוד אינו מנהל פנקס חברים כמתחייב מהוראות החוק. לא ניתן לראות בספר תכנית המשחקים של האיגוד ובמערכת הממוחשבת לניהול הליגות, הקבוצות, השחקנים והשחקניות, תחליף לפנקס חברים כנדרש בחוק. פנקס החברים קובע, בין היתר, את זהות חברי האיגוד הרשאים להשתתף באספה הכללית של האיגוד והזכאים לבחור ולהיבחר למוסדותיו; בהיעדרו עלולה להיפגע תקינות פעילותו השוטפת של האיגוד. 


תגובה
איגוד הכדורסל בישראל 


10.	על אף שהאיגוד סבור כי המערכת הממוחשבת הפועלת באיגוד (Magic) ממלאת אחר הגדרת פנקס חברים (עמדה שקיבלה תמיכה מהמבקר שמונה ע"י החשב הכללי במשרד האוצר לבצע ביקורת באיגוד); ועל אף קיומו של פנקס חברים גם במסגרת 'ספר המשחקים' , האיגוד  מנהל פנקס חברים  האיגוד ערוך בהתאם להוראות חוק העמותות , ולפיכך הליקוי תוקן. 
האיגוד מבהיר כי באמצעים הקיימים כיום ידוע לאיגוד (בכל עת ועת) מי הם חברי האיגוד הרשאים להשתתף באסיפה הכללית והזכאים לבחור ולהיבחר למוסדותיו  ועל כן  פעילותו השוטפת, פעילותו השוטפת לא נפגעה. 


ליקוי


11.	נוכח מעמדו הציבורי של איגוד הכדורסל, הרי שמחובתו לנהוג על פי הכללים והעקרונות הבסיסיים של סדרי מינהל תקין. לנוכח הליקויים שהעלתה הביקורת נדרשים כל הנוגעים בדבר, לרבות רשם העמותות, לנקוט צעדים של ממש לתיקונם. כמו כן, על רשם העמותות לפעול על פי הודעתו למשרד מבקר המדינה מדצמבר 2013 ולפיה אם דוח הביקורת הסופי יכלול את הממצאים שעלו בטיוטת הביקורת ובהם אלו הנוגעים לאי-המצאת מסמכים למבקר הפנימי, לתפקידים הנוספים של רואה החשבון, להיעדר תיעוד מספיק בפרוטוקולים, לאי-ניהול פנקס חברים כנדרש בחוק ולליקויים בתפקוד של ועדת הביקורת, "ישקול רשם העמותות הפעלת סמכויותיו על פי דין". נוסף על כך, על האיגוד ורשם העמותות לפעול לאלתר להסדרת הרישום של השינויים שהוכנסו בתקנון האיגוד. 






תגובה
איגוד הכדורסל בישראל 


11.	איגוד הכדורסל בישראל מציין כי הליקויים כפי שעלו בדוח הביקורת  תוקנו וטופלו, וחלקם נמצאים בתהליכי תיקון : למבקר הפנים של האיגוד הומצאו כל המסמכים שדרש.
וועדת תקנון של האיגוד המליצה לקבוע עקרונית הפרדה בין גופי ביצוע לבין גופי ביקורת/בקרה-  הליקוי אמור להיות מוסדר בזמן הקרוב.
היעדר תיעוד מספיק של דיוני האסיפה הכללית = המדובר בטענה לליקוי טכני - האיגוד יקפיד מעתה ואילך כי עיקרי הדברים והתייחסות הנוכחים בישיבות האסיפה הכללית של האיגוד (אם וככל שיהיו התייחסויות) יצוינו גם בפרוטוקולים המקוצרים, וזאת בין היתר בהתאם לנוהל רישום פרוטוקולים.
אי ניהול פנקס חברים - האיגוד צירף פנקס חברי האיגוד (העמותה) ערוך בהתאם להוראות חוק העמותות , ולפיכך  תוקן הליקוי. 
בעניין הליקויים בתפקוד של ועדת הביקורת - הנושא טופל ותוקן כבר, כיום חברי וועדת הביקורת הינם חברים באגודות החברות באיגוד הכדורסל; האיגוד דאג בעבר (ופועל כך גם היום) להעביר לחברי ועדת הביקורת הזמנות לכל דיוני הנהלת האיגוד והאסיפה הכללית של האיגוד וכן פרוטוקולים של ישיבות הנהלת האיגוד וועדות המשנה של האיגוד; האיגוד צירף פרוטוקול ישיבת וועדת ביקורת מיום 26.11.13 ,  ממנו עולה כי וועדת הביקורת הפיקה לקחי עבר, קיבלה החלטות שנועדו להסדיר את דרכי עבודתה.
לנושא “טיפול האיגוד והיועץ המשפטי שלו בעדכון התקנון”  – הנושא  נמצא בטיפול וממתין לבדיקות הנערכות על ידי רשם העמותות. 


























































































חברת החשמל לישראל
פרויקט להקמת מערכת מחשוב כוללת (ERP)

הגופים המבוקרים: חברת החשמל לישראל בע"מ 

ליקוי


1. 	במסגרת הפרויקט הוחלפו, עד יוני 2013, 54 מערכות במקום 108 שיועדו להחלפה מלכתחילה. נמצא כי אגף מערכות מידע ותקשוב (להלן-אמ"ת) לא הביא לבחינה ולאישור של ועדת ההיגוי העליונה של הפרויקט את השינוי במספר המערכות שיוחלפו במסגרת הפרויקט, כנדרש בנוהלי אמ"ת. משום כך גם לא נבחנו השלכות השינוי, לרבות העמידה ביעדי הפרויקט.


תגובה
חברת החשמל לישראל בע"מ


1. 	אכן מספר המערכות שהוחלפו נמוך מהתכנון במקור, אולם בהמשך יישום הפרויקט, בכוונת חברת החשמל להשלים את החלפת מרבית המערכות בהתאם לתכנון המקורי למעט מערכות שהתברר כי לא ניתן ליישמן ב- ERP. אגף מערכות מידע ותקשוב יקפיד בעתיד להציג לוועדת ההיגוי העליונה של הפרויקט ולקבל אישורה לכל שינוי בלוחות הזמנים ו/או תכולת הפרויקט ו/או חריגה מתקציב הפרויקט. 


ליקוי


2. 	אמ"ת ביטל את שלב ג' של הפרויקט בלי שהביא את הנושא לבחינתה ולאישורה של ועדת ההיגוי העליונה. אמ"ת אף לא הציג לוועדה במועד ביטול שלב ג' תכנית יישום חדשה להמשך הפרויקט, ומשום כך גם לא הציג את ההבדלים בינה לבין התכנית שבוטלה, כנדרש בנהליו. תכנית חדשה להמשך הפרויקט, מפת הדרכים, אושרה רק בפברואר 2010 - יותר משנה לאחר ביטול שלב ג'. 
ועדת ההיגוי העליונה של הפרויקט לא התכנסה במשך שנתיים - מפברואר 2010 ועד פברואר 2012, וכן לא התכנסה במשך שנה וחצי - מפברואר 2012 ועד מועד סיום הביקורת, ספטמבר 2013. יוצא אפוא שהוועדה לא אישרה את תכנית העבודה השנתית של הפרויקט ואת תקציבו לשנים 2011 ו-2013 ולא קיימה בקרה על יישום תכנית העבודה השנתית ועל מימוש התקציב לשנת 2012. 




תגובה
חברת החשמל לישראל בע"מ


2. 	במועד כינוסה של וועדת ההיגוי, בנובמבר 2005, עמדה חברת חשמל לישראל בעיצומו של משבר השבתת הפרויקט. בעת הזו לא הייתה וודאות לגבי לוח זמנים להמשך הפרויקט ותכולתו ולכן הוצגו לוועדה רק נושאים שביצועם היה ודאי. האירוע הקיצוני של השבתת הפרויקט גרר שינויים מהותיים ובלתי נמנעים בתוכנית הפרויקט,  שבנקודת הזמן הנוכחית, רוב מרכיבי שלב ג' יושמו או נמצאים ביישום ומיעוטם מתוכננים ליישום בטווח הקרוב. אמ"ת יקפיד בעתיד להציג לוועדת ההיגוי העליונה של הפרויקט ולקבל אישורה לכל שינוי בלוחות הזמנים ו/או תכולת הפרויקט ו/או חריגה מתקציב הפרויקט. 
לנושא התכנסותה של ועדת ההיגוי – החברה פועלת לכינוס ועדכון וועדת ההיגוי העליונה. מועד הכינוס הקרוב נקבע לסוף חודש מרס 2014. וועדת ההיגוי העליונה של הפרויקט תתכנס אחת לארבעה חודשים ויוצג לה סטאטוס התקדמות הפרויקט.  כל שינוי בלוחות הזמנים ו/או בתכולת הפרויקט ו/או חריגה מתקציב הפרויקט יוצג לוועדת ההיגוי העליונה באופן שיאפשר לה לקיים בקרה נאותה על הפרויקט. 


ליקוי


3. 	אמ"ת לא הכין תקציב השקעה כוללת לפרויקט לשנת 2013, למרות החלטות מנכ"ל חח"י וועדת הביקורת של דירקטוריון החברה מ-2012 ובניגוד לנוהלי חח"י.


תגובה
חברת חשמל לישראל בע"מ


3. 	הליקוי טופל. תקציב פרוייקט יישום ERP בחברת חשמל לישראל בע"מ הוגדר כתקציב השקעה כוללת לשנים 2014 עד 2022. "השקעה כוללת" הינה תקציב רב שנתי, המאושר על ידי דירקטוריון החברה, הכולל את סך המשאבים הנדרשים ועלותם, לאורך חיי הפרוייקט. 


ליקוי


4. 	עד סוף 2009 נוצלו 99% מתקציב הפרויקט, אף שחלק גדול מתכולות המערכת טרם בוצע באותה העת. לדוגמה, מערכות הגזברות, הדלקים והתחבורה לא יושמו כלל, ויישומם של תחומים אחרים, כגון תחזוקה וניהול פרויקטים, לא הסתיים. הניצול המלא של תקציב הפרויקט למול הביצוע החלקי של תכולותיו משמעו חריגה מהתקציב. אמ"ת לא הביא לאישורה של ועדת ההיגוי העליונה את השינויים בתקציב של השלבים בפרויקט ושל המודולים השונים, כנדרש בנהליו.




תגובה
חברת חשמל לישראל בע"מ


4. 	כתוצאה מהשבתת הפרויקט, השתבש תכנון שלבי היישום, שלב ג' כולו בוטל ונוספו הוצאות שגרמו לשינוי בתכולת הפרויקט ובניצול התקציב כמפורט להלן: עלות השבתה, עלות יישום הרחבות ושינויים שנבעו ממשך הזמן הארוך בו היישום היה מוכן ולא הופעל, עלות שדרוג טכנולוגי למערכת ה- SAP שבוצע בסוף שנת 2005.  עלות רכיבים שלא תוכננו כגון": פורטל ובקרה תקציבית למחוזות (SEMׂׂ). אמ"ת יקפיד בעתיד להציג לוועדת ההיגוי העליונה של הפרויקט ולקבל אישורה לכל שינוי בלוחות הזמנים ו/או תכולת הפרויקט ו/או חריגה מתקציב הפרויקט. לנושא תכנון תקציב  הפרויקט – בהתאם להנחיות חשבונאיות, הועברו בשנת 2008 הוצאות ההדרכה והטמעה מתקציב הפתוח לתקציב התפעול. כל הרכיבים נכללו והוצגו בתקציב, אולם נשמטו בדיווחי הביצוע בהם דווחו רק רכיבי הההשקעה. אמ"ת יקפיד בעתיד לקבל את אישורה של וועדת ההיגוי העליונה של הפרויקט להגדלת תקציב הפרויקט. 


ליקוי


5. 	אמ"ת הציג לוועדת ההיגוי העליונה ב-2012 את נתוני ביצוע התקציב המצטברים לשנים 2003 - 2011, שכללו את עלות הפיתוח בלבד, אף על פי שהתקציב השנתי של הפרויקט כולל גם תקציב תחזוקה ותפעול.


תגובה
חברת חשמל לישראל בע"מ


5. 	לנושא הצגת ביצוע תקציב הפיתוח – אמ"ת נערך לביצוע המלצת הביקורת לקראת תכנון תקציב שנת 2015. 


ליקוי


6.	אף שהגשת דוחות כספיים מבוקרים לפי מרכזי רווח הייתה אחת מהמטרות המרכזיות של הפרויקט, ואף שהיא נדרשת בתקנות משק החשמל (תנאים ונהלים למתן רישיון וחובות בעל רישיון), התשנ"ח-1997 (להלן - תקנות משק החשמל), וכן ברישיונות החברה, הדבר לא מומש במערכת ה-ERP, בין היתר משום התנגדות ועד העובדים.
מנכ"ל חח"י דאז לא דיווח לדירקטוריון החברה על החלטתו ליישם את מערכת ה-ERP ללא מרכזי רווח מבוקרים במועד קבלת ההחלטה, מאי 2003, וממילא לא ביקש את אישורו. אמ"ת דיווח לוועדת הביקורת של הדירקטוריון על החלטת המנכ"ל דאז רק באוקטובר 2004 - יותר משנה לאחר קבלתה, בעת שיישום המודול הכספי של המערכת כבר היה בשלב מתקדם. במועד הדיווח לא היה אפשר לשנות את ההחלטה בנוגע לתפיסת היישום של המערכת ללא עלויות נוספות וללא דחייה בלוחות הזמנים של הפרויקט.





תגובה
חברת חשמל לישראל בע"מ


6. 	לנושא ניהול מרכזי רווח – תהליך ניהול מרכזי רווח טרם מומש ניהולית וארגונית בחברת חשמל בע"מ, שכן ביצועו ויישומו נדונים ומטופלים בהיבטים אשר עיקרם ביצוע הרפורמה ושינוי מבני, אשר טרם הגיעו לכלל קביעה או מימוש מעשי. מכאן שלא יכול היה להתבצע שלב של יישום במערכת ה- ERP קודם לאמור לעיל. 
	הנושא דווח לדירקטוריון במסגרת דיווח לוועדת הביקורת. ככלל, החלטות מרכזיות שכאלו מדווחות לדירקטוריון בסמוך לקבלתן בהנהלה. 


ליקוי


7. 	אמ"ת לא ביקש את אישורה של ועדת ההיגוי העליונה לדחיית בדיקת הישימות לניהול תחום הדלקים במערכת ה-ERP, ומשום כך גם לא העלה לפניה טעמים מהותיים המחייבים דחייה זו. העיכוב בביצוע בדיקת הישימות גרם לעיכוב בתהליך מחשוב תחום הדלקים כולו.


תגובה
חברת חשמל לישראל בע"מ


7. 	חברת חשמל לישראל מקבלת את הערת הביקורת כי בדיקות ישימות צריכות להיות במועדן. יחד עם זאת, במקרה של בדיקת הישימות של מודול הדלקים, כתוצאה מהעיכוב שנגרם מההשבתה שנמשכה כמעט 3 שנים, נוצרה אי התאמה בתשתיות המערכת שחייבה שדרוג של מערכת SAP, אשר נמשך מספר חודשים נוספים, ולכן לא ניתן היה לבצע בדיקה אפקטיבית במועדה המקורי. 

ליקוי

8.	אמ"ת רכש מודול דלקים בעלות של כ-1.5 מיליון ש"ח קודם שהסתיים במלואו תהליך בדיקת התאמתו לצורכי חח"י, אשר בעקבותיו הוחלט שלא ליישם את המודול במערכת ה-ERP אלא לפתח מערכת ייעודית חדשה לניהול תחום הדלקים. 




תגובה
חברת חשמל לישראל בע"מ


8. 	החברה רשאית לשחלף את המודלים של התוכנה אשר לא נוצלו למודלים אחרים בהתאם להסכם בין חברת החשמל לחברת SAP. בתאריך 24.2.2014 פנתה חברת חשמל לחברת SAP לביצוע שחלוף של רישיונות מודול ניהול הדלקים, והוספת כמות אקוויוולנטית של רישיונות למודולים CRM &SAP ISU .


ליקוי


9. 	אמ"ת לא הביא לבחינה ולאישור של ועדת ההיגוי העליונה ושל מנכ"ל חח"י את החלטת ועדת ההיגוי ליישום תחום הדלקים מאוקטובר 2011 שלא לכלול תחום זה במערכת ה-ERP, אף שמדובר בתחום מרכזי בחח"י בהיקף כספי של מיליארדי ש"ח בשנה.


ליקוי


10. 	עד מועד סיום הביקורת, ספטמבר 2013, לא יושם במלואו פתרון מחשובי כולל לניהול תחום הדלקים בחח"י, לרבות לניהול תהליך רכש הדלקים; זאת אף שהוצאות הדלקים היו ההוצאה התפעולית הגדולה ביותר של חח"י בשנים 2011 ו-2012 (12.9 ו-19.5 מיליארד ש"ח בהתאמה), ואף שכבר בסקר סיכוני מעילה והונאה בחח"י מ-2009 הומלץ להעביר את מערכת הדלקים לתשתית ה-ERP או לגבש פתרון מחשובי אחר. יצוין כי תחום הדלקים נועד להיות מיושם עוד ב-2006 בשלב ג' של הפרויקט.


תגובה
חברת חשמל לישראל בע"מ


10. 	לאורך כל השנים הייתה בחברת חשמל לישראל בע"מ מערכת מידע שתומכת בניהול תחום הדלקים. בהמשך להחלטה שאושרה על ידי המשנה למנכ"ל, שלא ליישם את תחום הדלקים ב- ERP, הוחל בפיתוח מערכת חדשה – "דישון" – תוך התמודדות עם השינויים במשק הדלקים כגון: גז נוזלי. פיתוח המערכת מתבצע בהתאם ללוח זמנים שאושר בוועדות ההיגוי על פי המתוכנן, תוך העברה של פונקציות לייצור יחד עם המשך פיתוח המערכת. מודול הרכש במערכת "דישון" יעלה לאוויר בסוף 2014. 



ליקוי


11. 	צוות בדיקת הישימות מ-2006 החליט שלא ליישם את תחום הגזברות במערכת ה-ERP והמליץ לפתח מנשק בין מערכת הגזברות לבין מערכת ה-ERP לביצוע תשלומים. נמצא כי אמ"ת לא הביא החלטה זו לבחינה ולאישור של ועדת ההיגוי העליונה. 


תגובה
חברת חשמל לישראל בע"מ


11. 	אמ"ת יקפיד בעתיד להציג לוועדת ההיגוי העליונה של הפרויקט ולקבל אישורה לכל שינוי בלוחות הזמנים ו/או תכולת הפרויקט ו/או חריגה מתקציב הפרויקט. 


ליקוי


12. 	החלטת חח"י מ-2013 לפעול באופן שונה מהמלצת בדיקת הישימות מ-2006 וליישם את כל פעילות התשלומים ב-ERP, מעמידה בספק את המסקנה הכוללת שאליה הגיע בשעתו צוות הבדיקה, שלפיה אין ערך מוסף ביישום מערכת ה-ERP בגזברות על מערכת הגזברות הקיימת. לאור החלטה זו, מוצע לבחון נושאים אחרים בתחום הגזברות, נוסף על נושא התשלומים, אשר בעקבות בדיקת הישימות ב-2006 הוחלט שלא ינוהלו במערכת ה-ERP. 


תגובה
חברת חשמל לישראל בע"מ


12. 	בהתאם להמלצת הביקורת, ובהתאם לתכניות העבודה של החברה, מתוכננת להתבצע בדיקת ישימות נוספת לנושא הגזברות בשנת 2015. 


ליקוי


13. 	תהליך התשלום לספקים באמצעות העברות בנקאיות והמחאות, שהסתכמו בשנת 2012 בכ-29 מיליארדי ש"ח, כרוך בהעברה ידנית של נתוני תשלומים ורישומם בשתי מערכות - ה-ERP והגזברות. הדבר אינו עולה בקנה אחד עם עקרון האינטגרטיביות של הקמת מערכת ה-ERP, שלפיו כל מקטעי המערכת משולבים בצורה הדוקה והזנת נתון במקטע אחד משפיעה על כל המערכת. כמו כן, הדבר יוצר כפילות בעבודה ומגדיל את הסיכון לטעויות.




תגובה
חברת החשמל לישראל בע"מ


13. 	נכון לחודש אפריל 2014, החברה נמצאת בעיצומו של פרויקט ליישום תשלומי הגזברות ב- ERP . מועד צפוי ליישום תשלומים באמצעות העברות בנקאיות – מאי 2014, ובאמצעות המחאות – אוקטובר 2014. 


ליקוי 


14. 	משרד מבקר המדינה מעיר כי מאחר שהצוות מונה כשנתיים לאחר עליית המערכת לאוויר, וזמן רב עבר מאז שלב הפעלת המערכת ב-2008 ועד ביצוע הפקת הלקחים לגביו, יש חשש שלא דווחו בעיות שהיו קיימות בעת העלאת המערכת לאוויר ונפתרו זמן מה לאחר מכן, כך שהלקחים משלב הפעלת המערכת לא שיקפו את מכלול הבעיות שהיו בה. 


תגובה
חברת החשמל לישראל בע"מ


14. 	הערת הביקורת מקובלת בנושא. בעתיד, אמ"ת יבצע את תהליך הפקת הלקחים במועד סמוך לעלייה לאוויר. 


ליקוי


15. 	סקר שביעות רצון ממערכת ה-ERP התקיים בחח"י רק באוגוסט 2012, אף שהמודולים העיקריים של המערכת יושמו כבר ב-2008 ומקצתם בתחילת 2010, ואף שהומלץ על ביצוע הסקר כבר במסמך הפקת הלקחים ממרץ 2011, שנה וחצי קודם ביצועו.


תגובה
חברת החשמל לישראל בע"מ



15. 	בשל מורכבות המערכת והיקף ההפעלה, סקר שביעות רצון אפקטיבי ייערך רק לאחר פרק זמן המאפשר ייצוב, הטמעה ומעבר לשימוש שוטף תוך מיתון ההתנגדות הטבעית הקיימת בכל הכנסה של מערכת חדשה. בעתיד, יקפיד אמ"ת לבצע את סקר שביעות הרצון בהתאם לנוהל הקיים לנושא ובפרק זמן סביר מעליית המערכת לאוויר.





































































[bookmark: _Toc379871369]מכון טכנולוגי חולון – מ.ט.ח
היבטים בניהול המכון הטכנולוגי בחולון

הגופים המבוקרים: המכון הטכנולוגי חולון, המועצה להשכלה גבוהה והוועדה לתכנון ולתקצוב של המל"ג 


ליקוי


1. 	נמצאו ממצאים רבים המצביעים על תפקודם הלקוי של המוסדות המנהלים. כמו כן נמצאו חריגות מהוראותיו של תקנון המכון (להלן - התקנון) ומהנחיותיה של הוועדה לתכנון ולתקצוב של המל"ג (להלן-הוות"ת), לרבות אלה: המוסדות המנהלים פועלים בהרכב חסר; עיריית חולון מיוצגת בוועד המנהל בשיעור כפול (40%) מהמותר; חברותם בחבר הנאמנים של כ-70% מחבריו היא בניגוד להנחיות הוות"ת ולתקנון, ובכלל זה של יו"ר חבר הנאמנים, של יו"ר הוועד המנהל ושל יו"ר ועדת ביקורת. כמו כן, המועצה האקדמית לא התכנסה כארבע שנים. 


תגובה
המכון הטכנולוגי חולון


1. 	תקנון המכון הוכן בהתאם להנחיות המועצה להשכלה גבוהה (להלן-מל"ג-ות"ת) באותה עת. בשל שינוי הנחיות ות"ת נוצר צורך בעדכונו של התקנון, דבר אשר נעשה בעצם בחודש מרץ 2014, בתיאום עם ות"ת ובהתאם לסיכומים עמה. 


תגובה
המועצה להשכלה גבוהה


1. 	המועצה מבקשת לעדכן כי ביום 18.12.2013 העביר המוסד את התקנון התאגידי שלו לבדיקת המועצה, כאשר ביום 13.1.2014 המועצה שלחה למוסד את הערות לטיוטת התקנון האחרונה שהוגשה. בעקבות הערות המועצה כאמור, העביר המוסד ללשכה המשפטית ביום 17.2.2014 טיוטת תקנון מתוקנת. נוסח זה של תקנון המכון אושר כתקנון שעומד בהנחיות המועצה התאגידיות ביום 23.2.2014. בהתאם למידע שנמסר למועצה מהמכון, הוועד המנהל של המכון אמור לאשר את התקנון הסופי במהלך תחילת חודש מארס 2014, ולאחר מכן בישיבת חבר הנאמנים של המכון. 
ביום 9.1.2014 התקיימה ישיבה משותפת בין נציגי המכון לרבות הנשיא, יו"ר חבר הנאמנים ויו"ר הוועד המנהל לבין נציגי מל"ג/ות"ת בנוגע לסיום כהונתם של יו"ר האסיפה הכללית ויו"ר הוועד המנהל של המכון, ותחלופת חברי הוועד המנהל וחברי חבר הנאמנים. בישיבה זו הובהר לנציגי המכון לוח הזמנים לשינוי הרכב חברי המוסדות המנהלים ולשינוי נוסח התקנון על מנת שיעמוד בהנחיות ות"ת. 
בנוסף לכך, המכון התבקש להעביר לבדיקת הלשכה המשפטית את רשימת החברים במוסדות המנהלים, חומר זה טרם התקבל.




ליקוי


2.	ליקויים חמורים נמצאו בתהליכי מינויו של הנשיא היוצא. המנכ"ל חרג מתפקידו ופעל באופן בלתי תקין למינויו של הנשיא היוצא שנועד להיות ממונה עליו, והיה מעורב בתהליך שלא הייתה אמורה להיות לו כל נגיעה אליו. פרוטוקולים של ועדת האיתור חסרים ואינם משקפים את עיקרי דיוני הוועדה. הוועד המנהל התכנס לדון בהמלצות ועדת האיתור בהרכב חסר. בבואם של הגורמים המכריעים - הוועד המנהל וחבר הנאמנים - לשקול ולבחור נשיא,  לא הונחו בפניהם כל המסמכים והמידע הרלוונטיים, לרבות פרוטוקולים של ועדת האיתור וקורות חיים של המועמדים. יו"ר הוועד המנהל ויו"ר חבר הנאמנים (להלן - היו"רים) המליצו לנשיא היוצא, כחלק מתהליך מינויו שלו עצמו, למנות שניים מהמתמודדים מולו לתפקיד סגנים לנשיא, למרות שכבר כיהן משנה לנשיא אחד. בהתנהלותם זו התערבו בנושא הנתון לסמכותו הבלעדית של הנשיא ו"תרמו" להטלת התחייבות כספית ניכרת על קופת המכון הממומנת מכספי ציבור, עקב הפסקת עבודתו של המשנה לנשיא לפני סיום החוזה עמו.


תגובה 
המכון הטכנולוגי חולון


2. 	ועדת איתור אינה ועדה המתחייבת על פי דין ועל המכון אין ולא הייתה כל חובה להקים ועדת איתור לצורך מינוי נשיא. המוסדות המנהלים פעלו בעניין זה בהתאם לכל ההוראות והכללים המחייבים אותם – ובכך שהוקמה וועדת איתור נהג המכון מעבר לנדרש ממנו על פי דין ובהתאם לנהליו. אין כל בסיס להשוואת ועדת האיתור לועדות איתור המוקמות על ידי האוניברסיטאות הכפופות לכללים והנחיות שונים בתכלית. אין גם כל בסיס להשוואה בין ועדות איתור שונות שהוקמו במכון בתקופות ונסיבות שונות. המכון יכין נוהל מסודר בנוגע להקמת ועדת איתור, הרכבה ואופן פעולתה.  


ליקוי

3.	המל"ג והוות"ת לא החילו על המכללות הוראות ברורות לעניין אופן 


         
         בחירת נשיא, הנוגעות למספר החברים בוועדת האיתור ולהרכבה, ולמרות כוונתה של הוועדה לפיקוח ואכיפה של הוות"ת כבר בשנת 2010 להמליץ למל"ג להחיל עליהן את ההוראות החלות על אוניברסיטאות, לא נעשה דבר בנדון.  


תגובה
המכון הטכנולוגי חולון


3. 	תקנון המכון הוכן בהתאם להנחיות מל"ג-ות"ת באותה עת. בשל שינוי הנחיות ות"ת נוצר צורך בעדכונו של התקנון, דבר אשר נעשה בחודש מרץ 2014, בתיאום עם ות"ת ובתאם לסיכומים עמה. על פי סיכום עם מל"ג וות"ת, המכון פועל לתיקון הרכב המוסדות המנהלים ותקנונו בהתאם להנחיות מל"ג/ות"ת. צפי לסיום-אפריל 2014. חבר הנאמנים יפעל לקביעת הסדרי פרישה לחברי המוסדות המנהלים המכהנים מעבר לקבוע בתקנון ובהנחיות ות"ת. 


ליקוי


4.	ליקויים מהותיים מאוד הועלו גם בהתנהלותם של יו"ר הוועד המנהל ויו"ר חבר הנאמנים בתהליך סיום כהונתו של הנשיא היוצא. היו"רים ביקשו מהנשיא היוצא לסיים את כהונתו לאחר כשנה בלי שקיימו את התהליכים המוקדמים הנדרשים על פי סדרי מינהל תקין - ללא שיתוף ובלי מידת השקיפות הראויה הן כלפי הנשיא היוצא והן כלפי חברי הוועד המנהל האחרים. היו"רים התעלמו מסמכויותיו של חבר הנאמנים בכל הנוגע לאישור הפסקת כהונתו של נשיא ולאישור מינויו של נשיא בפועל אחר תחתיו. בהתנהלותם זו הביאו לידי מצב שבו מצד אחד לא ניתן אישור פורמלי להפסקת כהונתו של הנשיא היוצא ולמועדה, ומצד אחר תוקף המינוי של הנשיא שמונה תחתיו עמד בספק. היו"רים פעלו בעניין זה תוך התעלמות מההנחיות והכללים, ואף אם סברו כי הם מסייעים למכון, הם ניהלו את תהליך סיום כהונת הנשיא היוצא באופן כושל ופגום. 


ליקוי


5.	בכללים שהמל"ג והוות"ת קבעו לא היה די כדי למנוע את הכשלים שתוארו ופעילות הוועדה לבדיקת המשילות במוסדות להשכלה גבוהה שמונתה להמליץ על עדכונם התעכבה. המל"ג והוות"ת לא בחנו בפועל את תלונתו של הנשיא היוצא שהונחה על שולחנן בנוגע לתהליך הפסקת כהונתו. כמו כן הם לא בחנו את הממשל התאגידי במכון, ולמרות מכתבה של מנכ"לית המל"ג והוות"ת בעניין, לא החלה הוועדה לבדיקת המשילות במוסדות להשכלה גבוהה בפועל את עבודתה עד מועד סיום הביקורת. 



תגובה 


5. 	יוכן נוהל מסודר בנוגע להקמת ועדת איתור, הרכבה ואופן פעולתה.  


תגובה
המועצה להשכלה גבוהה


5. 	המועצה רוצה לתקן כי שמה המדויק של ועדת המשילות עליה מדובר בטיוטת הדוח הינו "הוועדה לבחינת המבנה הניהולי של המוסדות להשכלה גבוהה". זאת להבדיל מוועדת המשילות שהינה ועדה ציבורית שמונתה על ידי ראש הממשלה, שר האוצר והחינוך, העוסקת כיום במבנה מל"ג/ות"ת וביחסיהן עם הממשלה.
המועצה מדגישה כי מנכ"לית מל"ג/ות"ת עמדה בראש הוועדה לבחינת המבנה הניהולי של המוסדות להשכלה גבוהה, שהחלה לפעול, אך בעקבות התפטרותה של המנכ"לית, עבודת הוועדה הופסקה לזמן מה על מנת שניתן יהיה לעדכן את הרכבה. 


ליקוי


6.	הועלו גם ליקויים חמורים בפעילות הממשל התאגידי של המכון בשנים 2013-2010, ומצטיירת תמונה עגומה של אזלת יד בכל הנוגע לניהול התקציבי, לאישור התקציב ולביצועו. למשל: הנשיאים שכיהנו בשנים האלו לא הגישו את התקציב לאישור הוועד המנהל כנדרש. חברי הוועד המנהל, לרבות יו"ר הוועד המנהל, לא דרשו זאת. יוצא אפוא שהוועד המנהל לא דן בתקציב המכון ובתקן העובדים הכלולים בו ולא אישר אותו בטרם ביצועו, אף שעל פי הנחיות הוות"ת והתקנון זו סמכותו העיקרית. הוועד המנהל גם לא קיבל דיווחים תקופתיים שוטפים על ההוצאות בפועל מול התקציב ולא דן בהם. הנשיא לא היה שותף להחלטות על חלוקת התקציב המפורט. התנהלותו של המנכ"ל בנושא - בכך שהחליט כפוסק אחרון לגבי חלוקת התקציב ובכך שהגיש לוות"ת תקציב שהנשיא לא היה שותף לו ושלא נדון ואושר בוועד המנהל - מהווה למעשה עקיפה של סמכויות הנשיא והוועד המנהל בעניין זה הקבועות בתקנון הוות"ת ובתקנון המכון. נוהל מורשי חתימה מאפשר מצב בו החלטות מתקבלות למעשה על ידי המנכ"ל, השולט על התקציבים ועל ניצולם עם מנהל הכספים הכפוף לו, ללא מעורבות הנשיא. 


תגובה
המכון הטכנולוגי חולון


6. 	נכון לחודש מרץ 2014 מתקיימים כבר כל ההליכים הנדרשים ביחס לתקציב באופן תקין וסדור. 





ליקוי


7.	המנכ"ל התערב בנושאים אקדמיים שאינם בתחום סמכותו, וזאת בניגוד לתקנון האקדמי ולמנגנוני הסמכות וההיררכיה האקדמיים. 


תגובה
המכון הטכנולוגי חולון


7. 	המנכ"ל פעל כבר על פי כללי המכון וכלליו, מכיוון שמדובר במוסד להשכלה גבוהה, שבו יש השקה מובנית בין עניינים כספיים לאקדמיים, נדרש המנכ"ל לקבל החלטות ביחס להשלכות המנהליות של עניינים אקדמיים. המכון ידאג לחידוד סמכויות בין הצד המנהלי במכון לבין הצד האקדמי לרבות הממשק ביניהם. 

ליקוי
‏
8.	בשנים 2012-2008 נסע המנכ"ל תשע פעמים לחו"ל לכאורה למטרות "השתלמות". נסיעות אלו הסתכמו ב-109 ימי השתלמות, דהיינו כ-22 ימי השתלמות בשנה, ובהחזר הוצאות של כ-124,000 ש"ח. הועלה כי המנכ"ל ניצל לרעה את מעמדו ונסע לחו"ל על חשבון המכון תוך כדי חריגה בוטה מהתנאים שנקבעו בנוהלי המכון. המנכ"ל חרג מהמועד להגשת הבקשה לנסיעה לחו"ל ופעמיים אף הגיש את בקשתו לאישורו של נשיא המכון ערב הנסיעה. הוא גם חרג באופן ניכר מתדירות הנסיעות ומהמספר המותר של ימי השהייה בחו"ל, שנקבעו בנוהל. המנכ"ל לא הגיש פרטים מהותיים על הנסיעה ועל נחיצותה ולא הגיש דוח סיכום ביקור. דיווחיו לשלושה גורמים במכון (לנשיא המכון, ליחידת משאבי אנוש ולמחלקת כספים) על ימי השתלמות, אם אכן דיווח, היו שונים. הדיווחים הועברו ללא הסבר וללא פירוט על מקומות ההשתלמות בפועל. מבדיקת המסמכים שהגיש המנכ"ל עולה כי הוא שהה במקומות שונים מאלה שפורטו בבקשות לנסיעה לחו"ל שהגיש לאישור (כ-52% מימי השהייה). את הקבלות הגיש באיחור רב, לעתים עד עשרה חודשים לאחר חזרתו לארץ. יתרה מזאת, המנכ"ל הגיש קבלות על הוצאות פרטיות בגין חופשה בחו"ל בזמן שהיה כביכול בהשתלמות. הנשיא הקודם והנשיא היוצא אישרו את נסיעות המנכ"ל אף שנסיעות אלו לא עמדו בנוהל נסיעות לחו"ל של המכון.
יוצא אפוא שהמנכ"ל עשה ככל העולה על רוחו, כאילו אין הוא אמור להתנהל על פי הוראות ונהלים כלשהם המחייבים אותו בנושא זה. לא נמצאו אסמכתאות לכך שנסיעותיו לחו"ל היו חיוניות למכון, ועולה החשש כי נסיעות אלו היו בעיקר למטרות פרטיות ומשפחתיות ולא למטרת השתלמות. מחלקת כספים, בראשותו של מנהל הכספים הכפוף למנכ"ל, המשמשת גם גורם בקרה ושומר סף, לא מילאה נאמנה את תפקידה והפכה לגורם המכשיר את הוצאות המנכ"ל בנסיעותיו לחו"ל, לרבות הוצאות פרטיות.  




תגובה
המכון הטכנולוגי חולון


8. 	הנושא יידון על ידי הוועד המנהל ועל ידי הצוות שיוקם לבחינת הליקויים שנמצאו ולתיקונם במידת הצורך, ותוך התחשבות במכלול הנתונים – ובתוך כך הצלחתו של המנכ"ל בניהול המוסד לאורך השנים תוך שמירה על איזון תקציבי באופן שקידם את המכון, הביא אותו להישגים יוצאי דופן וזיכה אותו בשבחים ובפרסי הצטיינות ממלכתיים – ובמיוחד התנהלותו מעוררת ההערכה בתקופת כהונתו של הנשיא היוצא, כאשר היה למעשה האדם המרכזי בזכותו המשיך המכון לתפקד כראוי בתקופת משבר קשה על אף החלל המנהיגותי שנוצר.
 המכון יעדכן את נוהל הנסיעות, באופן אשר יאפשר פיקוח הדוק יותר על נסיעות לחו"ל של בעלי תפקידים בכירים. 

ליקוי


9.	כמה עובדים בצוות הניהול הבכיר של המכון אינם מדווחים על שעות העבודה שלהם באמצעות מערכת הנוכחות הממוחשבת אלא באמצעות טופס שהם ממלאים באופן ידני. מכיוון שכך נמצא כי קיים רישום עודף של ימי חופשה ושל ימי מחלה שנצברו לעובדים אלה. המנכ"ל דיווח באופן ידני ללא כל פיקוח ובקרה על דיווחיו; נמצאו מקרים שבהם המנכ"ל לא דיווח ליחידת משאבי אנוש על היותו בחופשה וכן מקרים שבהם רישומי מדור השכר לא תאמו את דיווחיו על היעדרותו מפאת מחלה או יציאה לחופשה. לכן, יתרות ימי החופשה וימי המחלה שנצברו לזכות המנכ"ל גבוהות באופן ניכר מהמגיע לו, ונמצא, על פי תלושי השכר שלו, רישום עודף של 57 ימי חופשה.


תגובה
המכון הטכנולוגי חולון 


9. 	העובדים אשר מדווחים באמצעות טופס ידני הינם עובדים מעטים המכהנים במשרות אמון, ואשר אופן דיווח זה מעוגן בהסכמי העסקתם ולכן אינו נתון לשינוי. חלק מהעובדים עומדים לפרוש לגמלאות בתקופה הקרובה, וכל עובד חדש שיתקבל לתפקידים אלה יחויב בדיווח ממוחשב. יהודק הפיקוח על הדיווחים הידניים על-מנת למנוע טעויות וייקבע נוהל מיוחד לעניין זה. 



ליקוי


10.	רכבים ששימשו את המכון נמכרו לקרוב משפחתו של המנכ"ל ולמנהל הלוגיסטיקה במכון. מהממצאים עולה החשש כי הרכבים נמכרו במחירים הנמוכים משווים האמתי, והזכות לרכישתם במחירים אלו שימשה טובת הנאה בידי הנוגעים בדבר, תוך חשש לניגוד עניינים.  


תגובה
המכון הטכנולוגי חולון


10. 	המכון קיבל חוות דעת של שמאי מוסמך, הקובעת באופן חד-משמעי כי הרכבים נמכרו בשווים האמיתי ואף למעלה מכך. אין חולק כי הרכבים נמכרו למציע ההצעה הגבוהה ביותר. בכך פג כל חשש לקיומה של "טובת הונאה" כלשהי. אין איסור כלשהו על מכירת רכבים לאנשים הקשורים למכון או לבעלי התפקידים בו. יוכן נוהל חדש, אשר יקבע כללים מסודרים להליך מכירת רכבים. 

ליקוי 


11.	למרות התחייבותו של המנכ"ל לוות"ת כי המכון ימלא אחר הוראותיה כלשונן ויכבד את ההסכם הקיבוצי, לא שולמו בשנת הלימודים התשע"ב (2012-2011) גמולי הצטיינות לחברי הסגל על פי נוהל ההצטיינות וההסכם הקיבוצי. בניגוד להסכם הקיבוצי, לא הועבר לוות"ת דיווח מפורט על הנושא, והוות"ת גם לא דרשה לקבלו. לכן, הוות"ת לא ידעה שקביעת המצטיינים נעשתה שלא לפי הנדרש. 


תגובה
המכון הטכנולוגי חולון


11. 	המכון הנהיג בעצמו וללא כל חובה מתן גמול הצטיינות, וזאת כ- 7 שנים לפני החתימה על ההסכם הקיבוצי. המכון היה החלוץ בתחום מבין המכללות האקדמיות ולמעשה הוביל את הנושא. המכון הוציא בעבור גמול ההצטיינות את מלוא הסכום שקיבל מות"ת למטרה זו ואף מעט יותר מכך, כאשר על-פי סיכום עם המרצים המצטיינים, חלק מגמול ההצטיינות ניתן בדרך של הפחתת שעות הוראה על מנת לאפשר למרצים המצטיינים זמן לצורך קיום מחקר וכתיבה אקדמית לצורך ביסוס עתידי של קידומם האקדמי. באופן זה נוצל גמול ההצטיינות בדרך המועילה ביותר למצטיינים ולמכון. המכון ידאג לכך שכל הנחיות ות"ת בעניין זה ימולאו ככתבן וכלשונן. 





ליקוי


12.	המנכ"ל אייש את המשרות הניהוליות ללא כל תהליך שוויוני ותחרותי. יתרה מזאת, המנכ"ל אישר לבדו את יציאתן של שתי עובדות מינהליות ללימודים אקדמיים שעלותם הכוללת למכון היא כ-300,000 ש"ח, ללא שקיפות, בקרה ופיקוח.


תגובה
המכון הטכנולוגי חולון


12. 	כל החלטה על קבלת עובדים או קידומם נעשית במסגרת הליך סדור בו לוקחים חלק מרכזי מנהל משאבי אנוש, ראש המחלקה הרלבנטית והנשיא במקרים המתאימים. יוכן נוהל מסודר אשר יעגן את ההליך לאיוש משרות ניהוליות באופן שוויוני ואחראי בנוגע לסוגיית גילום המס בגין הוצאות שכר הלימוד, המכון קיבל על פי חוות דעת מקצועית ממשרד רואה החשבון בה נקבע באופן חד-משמעי כי "המכון נהג על פי הוראות פקודת מס הכנסה בגילום המס בגין הוצאות שכר הלימוד של עובדיו". 


ליקוי


13.	אף שבשנת 2005 נחתם חוזה בין המכון ובין חברת בנייה שעניינו הקמת מעונות לסטודנטים וחניון תת-קרקעי בשטח המכון, טרם החלה הבנייה. על החוזה חתמו נשיא המכון דאז וכן יו"ר הוועד המנהל דאז המכהן כיום כיו"ר חבר הנאמנים, לפני שהוות"ת אישרה את החוזה כנדרש. היעדר אישורה של הוות"ת לחוזה ולנושא המימון העודף שהמכון נדרש לו לבניית החלק הארי של החניון לא הועלו בפני חברי הוועד המנהל על ידי הנשיא דאז ויו"ר הוועד המנהל דאז בשקיפות הראויה. מדובר בעלויות גבוהות מאוד - כ-22 מיליון ש"ח, נכון לנובמבר 2013.


תגובה
המכון הטכנולוגי חולון 


13. 	ההסכם שנחתם היה הסכם על תנאי, וככל הסכם על תנאי, תוקפו היה תלוי באישור התקיימות התנאי. התנאי להסכם היה אישור ות"ת שלא ניתן עד לאחרונה. הסכם להקמת המעונות והחניון על כל פרטיו הובא באופן מלא בפני הועד המנהל – לרבות התנאי המתלה הנוגע לאישור ות"ת, כאשר אף נקבעו 10 ימים נוספים לצורך עיון, קריאה מעמיקה ומתן הערות. הפרויקט מקודם באופן סדור. ות"ת אינה מתנגדת לקידום הפרויקט תוך שימוש בעודפי הכספים במכון, ובמכתב מחודש נובמבר 2013 נתנה אור ירוק להמשך קידום הפרויקט. 

בקרת מפעל הפיס על השימוש במבני ציבור שאת הקמתם מימן  

הגופים המבוקרים: משרד האוצר- אגף החשב הכללי, מפעל הפיס, רשויות מקומיות: ירושלים ג'וליסם בענה, קריית יערים, קלנסווה. 


ליקוי


1. 	בשנת 2012 החל מפעל הפיס לבצע סקר מבנים נוסף (להלן - סקר 2012), ובמועד סיום הביקורת הוא טרם הושלם.


תגובה
מפעל הפיס


1. 	סקר המבנים הושלם על ידי החברה המבצעת באוגוסט 2013. הסקר הופץ לרשויות בשלוש מנות: הראשונה באפריל 2013, השנייה ביוני 2013 והשלישית בינואר 2014. מפעל הפיס רואה כהכרחית את התייחסות הרשויות לממצאי הסקר, ולכן מבחינת מפעל הפיס תהליך הסקר יושלם לאחר קבלת התייחסות זו, אשר בימים אלה נמצאת בעיצומה. יודגש כי התייחסות הרשויות כוללת את אימות הממצאים, הכנת תוכנית עבודה לתיקון הליקויים והצגת מקורות מימון, ולכן מקובל כי תארך מספר חודשים.


ליקוי

2. 	חברת הסקר העבירה לפיס בשנת 2009 את סיכום הממצאים לגבי כל אחד מ-966 המבנים שבדקה, בהם 821 שבנייתם הסתיימה. מעיבוד שביצע משרד מבקר המדינה לגבי ממצאי הסקר בנוגע למצבם התחזוקתי והבטיחותי של המבנים שנבדקו עלה כי רק 23% מהמבנים שבנייתם הסתיימה דורגו ברמת תחזוקה של 80% ומעלה, ורק כ-21% מהמבנים שבנייתם הסתיימה דורגו ברמת בטיחות של 80% ומעלה. בחלק גדול מהמבנים התגלו בעיות רטיבות, סדקים, בעיות בטיחות, בעיות במערכת החשמל ועוד. כמו כן עלה כי 74 (7.7%) מ-966 המבנים שבדקה חברת הסקר לא היו פעילים או שהייתה בהם חריגה בשימוש. לא נמצא כי אגף ההקצאות הכין סיכום של ממצאי הסקר, ובכלל זה בעיות מרכזיות ומהותיות העולות מממצאיו. סיכום כאמור היה יכול לשמש בסיס לגיבוש מדיניות עתידית בדבר דרכי הטיפול בבעיות אלה הן במסגרת האגף והן בדירקטוריון הפיס (להלן - הדירקטוריון). ממצאי הסקר אף לא נדונו בדירקטוריון. כפועל יוצא מכך, הדירקטוריון לא קיבל החלטות כלשהן הנוגעות לפעולות שיש לנקוט לפתרון הבעיות המהותיות שעלו מממצאי הסקר.




תגובה
מפעל הפיס


2. 	בכל הנוגע לטענות המועלות לפיהן אגף הקצאות לא הכין סיכום של ממצאי הסקר ולא גיבש כללים והחלטות בכתב לגבי אופן הטיפול בבעיות המהותיות שעלו בסקר, יובהר כי  האגף פעל בהתאם להנחיות ההנהלה ועדכן את הדירקטוריון אודות ממצאי הסקר במסגרת תוכנית הפיתוח לשנת 2010, אשר אושרה בדירקטוריון. כך, במסגרת תוכנית הפיתוח 2010 הובאה לידיעת הדירקטוריון מתכונת הטיפול בממצאי הסקר, באופן שבו ניתן הסבר כללי וכן הוצגו נתונים כלליים לגבי הסקר דוגמת קריטריונים שנבדקו במסגרתו ונתונים מספריים כגון מספר הרשויות בהן נתגלו ליקויים, מספר הרשויות אשר לגביהן לא נדרש שיפוץ, מספר הרשויות אשר התחייבו לבצע את התיקון באופן עצמאי, סכום הבקשות לשיפוץ מבני פיס אשר הובא לאישור וכד'. מפעל הפיס מציין כי בתכנית הפיתוח לשנת 2011, אשר אושרה בדירקטוריון, דווחו נתונים לגבי מצב עדכני של הסקר וכן נכללו נתונים אלה בדיווח להנהלה במסגרת תכניות העבודה של האגף (תכנון מול ביצוע). בנוסף לאמור לעיל, אגף הקצאות ובקרת מבנים ביצע תהליכים ופעולות שונות, אשר אף אושרו על ידי הנהלת מפעל הפיס או ע"י דירקטוריון הפיס ומיושמות ממועד אישורן. 
להלן התהליכים והפעולות שביצע האגף: אישור יעד סיוע חדש בשנת 2009: עוד בשנת 2009, אושר יעד סיוע חדש המכונה "שיפוץ מבני פיס", אשר לא היה קיים קודם לכן, במטרה לאפשר לרשויות המקומיות הגשת בקשות לקבלת תקציב לתיקון ליקויים במבני פיס, בין אם נכללו בסקר מבנים ובין אם לאו. היעד החדש אפשר לרשויות מקומיות המתקשות לתחזק כנדרש את מבני הפיס להשמיש אותם בצורה ראויה 
ובטיחותית. בנוסף, בשנת 2012 נוסף יעד סיוע חדש נוסף המכונה "אחזקת מבני פיס" שנועד גם הוא לסייע לרשויות בשמירה על תחזוקה שוטפת נאותה של מבנים שהפיס השתתף בהקמתם. 



שליחת מכתבים לרשויות המקומיות המפרטים את ממצאי סקר המבנים: בתאריך 27.10.2009 נשלחו מכתבים מטעם מנכ"ל הפיס אל הרשויות המקומיות, אשר במסגרתם פורטו ממצאי הסקר. הרשויות התבקשו להתייחס לממצאים תוך פרק זמן מוגדר. יצוין, כי לאחר משלוח מכתב זה, נשלחה תזכורת לרשויות שלא הגיבו. הצבת דרישה בפני הרשויות להגיש בקשות לתיקון הליקויים או להצהיר על כוונתן לבצע את תיקון הליקויים ממקורות מימון עצמיים: במסגרת הכנת תכנית הפיתוח לשנת 2010, אשר החלה בסוף חודש ינואר 2010 ואושרה ביוני 2010, התבקשו הרשויות להגיש בקשות לתיקון הליקויים במסגרת היעד "שיפוץ מבני פיס" או להצהיר על כוונתן לבצע את העבודות ממקורות מימון עצמיים. במהלך הכנת תוכנית הפיתוח לשנת 2010, נערכה בדיקה שאכן התקבלו הצהרות או הוגשו בקשות מתאימות על ידי הרשויות. תהליך זה פורט בפני דירקטוריון הפיס במסגרת תוכנית הפיתוח לשנת 2010. שנת 2011 הייתה שנת הביצוע ולפיכך לא הותנו מענקים חדשים בסיום העבודות הנדרשות על פי הסקר, שכן  המענקים היו עדיין בתוך התקופה שנקבעה למימושם. 
הוספת הוראות ביטוח לכתב ההתחייבות: מפעל הפיס הוסיף לכתב ההתחייבות הכללי למימוש המענקים הוראות ביטוח לתקופת הקמה/שיפוץ המבנה ולתקופת הפעלתו, זאת על מנת לתת מענה, בין היתר, לכיסוי תקציבי במקרים כמו- שריפה, ונדליזם,הצפה וכד'. 
התניית מענקים לרשויות המקומיות: בשנת 2012 וכן בשנת 2013, הותנו מענקים לרשויות המקומיות שלא החלו במימוש המענק לשיפוץ בהתאם לסקר מבנים או שהיו בתחילת התהליך למימושו.


ליקוי


3. 	מבנים לא פעילים: בסקר 2009 נמצאו 23 מבנים שבנייתם הסתיימה אך הם אינם פעילים ו-11 מבנים שנבזזו וננטשו עוד בטרם הסתיימה בנייתם. במועד הביקורת 12 מהמבנים האלה (כ-33%), שהפיס שילם לרשויות המקומיות עבור הקמתם כ-16 מיליון שקל, עדיין לא היו פעילים. לגבי חלקם לא נמצא שהפיס נקט פעולה כלשהי כדי להחזירם לפעילות, ואילו תשע רשויות נדרשו לשפץ את המבנים מכספי מענקי השיפוץ שאושרו להן או מכספי מענקי הבנייה שטרם נוצלו במלואם. רק בשנים 2013-2011 התנה הפיס את מימושם של מענקים עתידיים של שש מתשע הרשויות האמורות בהשלמת שיפוץ המבנים והחזרתם לפעילות.











תגובה
מפעל הפיס


3. 	באופן כללי ייאמר כי אגף הקצאות ובקרת מבנים נקט בפעולות שונות מול הרשויות המקומיות, בין היתר על מנת להחזיר מבנים לא פעילים לפעילות ולהשיב מבנים לייעודם. כך למשל, נערכו פגישות עם הרשויות השונות, נערכו סיורים בשטח, נשלחו מכתבי התראה לרשויות בהם נמצאו מבנים לא פעילים וכו'. האגף במידה וידרש, יעמיד לרשות אגף המפקח הכללי לענייני ביקורת המדינה, במשרד ראש הממשלה, כל מסמך המתאר ומצביע על נקיטת מפעל הפיס באמצעים אלה. 
יצוין כי עד עתה חודשה הפעילות ב-24 מבנים, כאשר מבנה אחד מתוך מבנים אלה לא  משמש לייעודו (מדובר במבנה בבסמת טבעון אשר לגביו ישנה פניה מהרשות המקומית לשינוי ייעוד והנושא מצוי בטיפול). ישנם כיום 12 מבנים לא מאוכלסים, כאשר ארבעה מתוכם עוברים בימים אלה שיפוצים מהותיים ויאוכלסו בתום השיפוצים, ואילו לגבי שני מבנים נוספים לא נקט הפיס בפעולות לשם השבתם לייעודם (תחנות לבריאות השן בבענה ובדבוריה, ראה התייחסות בהמשך לתחנות לבריאות השן). בנוסף, מבנה אחד , כותר פיס בג'וליס, נמצא בהליך של כינוס נכסים באישור בית המשפט ובהסכמת הרשות וכונס הנכסים של הקבלן. מקרה זה הינו יחיד ואין להשליך ממנו למקרים האחרים. שני המענקים לפיס ירוק אושרו במסגרת היעד "פיס ירוק" לשם השלמת הפיתוח הסביבתי למבני פיס על פי  החלטות דירקטוריון לפיכך אין מדובר במבנה שאינו פעיל או בשימוש חורג. 
יצוין כי 3 מתוך 9 הרשויות השלימו את השיפוץ (אופקים, כפר קאסם וקלנסווה). יוער, כי עובר לשנת 2012 לא היה מקום להציב התניות למימוש מענקים חדשים שכן רק בשנת 2011 היו אמורות הרשויות לטפל בביצוע השיפוצים. 
מאז תוכנית פיתוח 2012, בפתחה של כל תוכנית פיתוח, האגף בודק את מצבה של הרשות המקומית מבחינת מבנים שאינם פעילים ומתנה את אישור בקשות הרשות בהצגת תוכנית עבודה ומקורות מימון להפעלת המבנים. 
מפעל הפיס נאלץ להתמודד בשנים האחרונות, עם בעיית העיקול על כספי מענקי מפעל הפיס אשר הוא מייעד לרשויות המקומיות. קיימת בעיה של ממש לפיה, נושים של רשויות שונות, בוחרים לעקל כספים רחבי היקף שהינם כספי מענקים שמפעל הפיס מייעד לרשויות כאלה או אחרות לבנייה ושיפוץ מוסדות ציבור וחינוך. החוק אינו קובע פטור מעיקול לכספים אשר מפעל הפיס מייעד לרשות כזו או אחרת, וקיימים מקרים רבים בהם נושים של הרשויות מעדיפים לעקל "כספים בטוחים" שהם יודעים כי הרשויות תקבלנה מהפיס במסגרת הקצאות שונות. 



יצוין, כי לפי חוות דעתו המשפטית של היועץ המשפטי מטעם דירקטוריון מפעל הפיס, כספי הפיס אינם מוגנים בחקיקה מפני עיקולם, ועל כן פתרון בעיית העיקולים באמצעות כלים חוזיים, אינו אפשרי כלל. הפיס ניסה להתמודד עם בעיה זו על ידי ניסיונות לתקן את חוק יסודות התקציב על דרך הכללת פטור ספציפי לכספים אשר הפיס מיעד להעביר לרשויות אולם לפי שעה לא עלה בידו לעשות כן. על כן, במקרים מסוימים הפיס מנסה להתמודד עם בעיה זו על דרך הגשת התנגדויות לבתי משפט, שעה שמוגשות בקשות לעיקולים שמוטלים על כספים שהפיס מבקש להעביר לרשויות לשם הקמת מבני ציבור. לפי שעה, כאמור, הואיל וטרם נמצא פתרון לבעיה, הרי שבמקרים לא מעטים נמנעת מהפיס היכולת להעביר כספי מענקים לרשויות המקומיות ולכן הפרויקטים אינם יכולים להתחיל או להגיע לכדי סיום ללא העברת כספי מפעל הפיס. יודגש כי מפעל הפיס סבור כי נכון שהמדינה תעניק הגנה לכספי המענקים מכח חקיקה על מנת לסייע לרשויות חלשות שאינן מתמודדות עם העיקולים המוטלים עליהן.	


ליקוי 


4.	מבנים שנמצאו בהם ליקויי בטיחות ותחזוקה: בדיקה מדגמית של 39 מבנים שדורגו ברמת בטיחות ותחזוקה שאינה עולה על 50% העלתה כי הפיס סיכם עם 27 רשויות מקומיות על שיפוץ המבנים באמצעות מענקי שיפוץ שאישר או במימון עצמי של הרשויות. נמצא כי עד יולי 2013, רק שמונה מהרשויות (כ-30%) השלימו את השיפוץ. עוד נמצא שרק לגבי חלק מהרשויות שלא השלימו את השיפוצים כנדרש פעל הפיס להתניית מתן מענקים עתידיים בהשלמת השיפוצים. בתשובתו למשרד מבקר המדינה בנובמבר 2013 מסר הפיס כי רשויות נוספות השלימו את השיפוצים הנדרשים. לגבי שמונה מבנים נוספים טען הפיס כי אין צורך בשיפוץ מהותי שלהם, אף על פי שבחלקם התגלו ליקויים חמורים בסקר 2009 ואף בטיוטת ממצאי סקר 2012.


תגובה 
מפעל הפיס


4. 	מפעל הפיס קידם סקר במתכונת רחבה מהנדרש בדו"ח מבקר המדינה 57ב, שכן הסקר שערך הפיס כלל גם את נושא תחזוקת המבנים וניצולם, המצוי באחריות בלעדית של הרשות המקומית. הכללת נושא זה במסגרת הסקר הינה בבחינת למעלה מן הצורך ונעשתה על מנת לייצר כלי בידי הרשות אשר יאפשר לרשות לדאוג לתפעול נכון ולתחזוקה נאותה של המבנים. בניגוד לאמור כי רק 8 מתוך 39 רשויות השלימו את השיפוצים, הרי שנכון להיום (מרץ 2014), רק 6 רשויות טרם השלימו את השיפוץ והן נמצאות במעקב ומענקיהן האחרים מותנים בהשלמת העבודות. אין ביכולתו של מפעל הפיס להיכנס לנעלי הרשות ולקבוע את קצב התקדמות הביצוע, אולם מפעל הפיס מבצע פעולות על מנת לקדם פרויקטים כגון- פגישות, סיורים בשטח וכד', ובהחלט ניתן לראות כי במבחן התוצאה העבודות מתבצעות, וכי ביותר ויותר מבנים הושלמו השיפוצים גם אם לעיתים בקצב איטי מהמקובל. 
מהפרטים הנזכרים במסמך זה עולה שמרבית השיפוצים אמנם בוצעו על ידי הרשויות,  והפיס נקט באמצעים אשר עמדו ועומדים לרשותו על מנת לקדם את תיקון הליקויים על ידי הרשויות ותחת אחריותן הבלעדית. מאז תוכנית פיתוח 2012, בפתחה של כל תוכנית פיתוח, האגף בודק את מצבה של הרשות המקומית מבחינת מבנים בהם קיימים ליקויי תחזוקה ובטיחות ומתנה את אישור בקשות הרשות בהצגת תוכנית עבודה ומקורות מימון לתיקון הליקויים.




ליקוי


5. 	מבנים שנעשה בהם שימוש החורג מייעודם:  לפי ממצאי סקר 2009, ב-40 מ-966 המבנים שנבדקו (4.1%) נעשה שימוש החורג מהייעוד שנקבע להם בכתב ההתחייבות. הועלה כי רק בשני מקרים שבהם השכירה הרשות המקומית את המבנים לגורם אחר, קיזז הפיס מהמענקים העתידיים המגיעים לרשות את כספי המענק ששולם בגין אותם מבנים. בשלושה מקרים נוספים פעל הפיס מול הרשויות המקומיות להחזרת כותר פיס (ספרייה) וכן מועדוני פיס לנוער ששימשו כיתות לימוד לשימושם, ואף התנה את מימוש המענקים העתידיים בפינוי כיתות הלימוד מהמבנים. בכל שאר המקרים לא פעל הפיס מול הרשויות המקומיות הרלוונטיות להחזרת המבנים לשימושם.


תגובה
מפעל הפיס


5. 	יובהר כי רק 12 מבנים אשר בנייתם הסתיימה (כ-1.2%) נמצאו כמבנים בעלי שימוש חורג. בניתוח הסקר בנושא מבנים שאינם משמשים לייעודם, בוצע סינון לפי "אופן ניצול" ו"מנוצל מלא" ורק מבנים שצוינו בסינון זה כלא תקינים נדרש בהם טיפול. בנוסף, הפיס מציין כי כאשר מדובר בחוגים פרטיים הכוונה לחוגים בתשלום כאשר הגורם המפעיל הינו הרשות המקומית ולכן לא מדובר בשימוש חורג במקרים אלו. לדוגמא: מרכז פיס קהילתי בהרצלייה 4966/99  צוין בהערות כי מופעל ע"י העירייה לחוגים שונים וב"אופן הניצול" ו"ניצול מלא" צוין תקין ולכן לא נדרש טיפול. מתוך 12 המבנים הנזכרים, 6 מבנים נמצאו תקינים לאחר בדיקה, וב- 5 מבנים נמצא שימוש חורג (שימושו של מבנה אחד בשגב שלום כבר הוסדר) ומבנה אחד (אבו סנאן) חולט. לגבי יתר המבנים (אלעד, בסמת טבעון ורחובות), מפעל הפיס ממשיך לעקוב ולפעול להחזרת המבנים לייעודם, ורק במספר קטן של מקרים לא בוצע על ידי הפיס מעקב שוטף. יוער כי נוכח היקפי מענקי הסקר איתם מתמודד האגף, אך סביר הוא כי יהיו מקרים ברמה הסטטיסטית הסבירה שלא יטופלו. מאז תוכנית פיתוח 2012, בפתחה של כל תוכנית פיתוח, האגף בודק את מצבה של הרשות המקומית מבחינת מבנים שנעשה בהם שימוש חורג ומתנה את אישור בקשות הרשות בהצגת תוכנית עבודה ומקורות מימון (באם נדרש) להשבת המבנה לייעודו.




ליקוי


6. 	תחנות פיס לבריאות השן: הפיס מאשר מענקים בין היתר להקמת "תחנת פיס לבריאות השן" (להלן - תחנה לבריאות השן). מבדיקה שעשה משרד מבקר המדינה בכמה רשויות מקומיות ומנתוני סקרי המבנים עלה כי חלק מהתחנות אינן פעילות, הוסבו לשימושים אחרים או הושכרו לרופאי שיניים פרטיים. עוד עלה כי לא נבנה מודל כלכלי לתפעול התחנות. במרוצת השנים התברר כי רשויות רבות מתקשות להפעילן, היות שאין בידן לממן העסקת רופא שיניים ואספקה שוטפת של ציוד וחומרים מתכלים לתפעול המרפאה, ואין להן הכלים הדרושים לפיקוח מקצועי על רכישת הציוד הנדרש ועל תפעול התחנה. לא נמצא כי נוכח הקשיים שבתפעולן השוטף של התחנות לבריאות השן וכן בעקבות הכנסת טיפולי השיניים לילדים עד גיל 12 לסל הבריאות ביולי 2010, שקל הפיס אם יש מקום להמשיך ולכלול יעד זה ביעדי הסיוע שלו.


תגובה
מפעל הפיס

6. 	התחנות לבריאות השן הוקמו כחלק מיוזמה של משרד הבריאות והרשויות המקומיות לפני למעלה מ-30 שנה. כאשר התחנות מופעלות בתאום מלא עם משרד הבריאות. הפיס תיקצב את בניית התחנה וציודה בהתאם לבקשת הרשות המקומית ואישור משרד הבריאות. לאור הבעייתיות בהפעלת התחנות  והודעת משרד הבריאות  כי הפסיק להפעיל מרפאות שיניים לתלמיד (לאחר כניסת טיפולי השיניים לגילאי 0-12 שנים לסל הבריאות) , יזם מפעל הפיס פגישה עם נציג משרד הבריאות.  בהתאם לסיכום הפגישה,  לאור הודעת משרד הבריאות שאין כיום מחסור בתחנות לבריאות השן וכן מאחר שטיפולי שיניים לתלמידים, שהינם עיקר המהות של יעד סיוע זה, נכנסו לסל הבריאות, ימליץ אגף הקצאות ובקרת מבנים בפני דירקטוריון מפעל הפיס, לגרוע יעד סיוע זה מסל יעדי הסיוע המאושרים ע"י מפעל הפיס. מכל מקום, יצוין כי הואיל והתחנות אושרו בין השנים 1990-1998, כאשר המענקים מומשו עד לסוף שנת 2003. לכן, מאחר ותקופת התחייבות הרשות הוגדרה בזמנו ל-10 שנים, הרי שבמועד עריכת הסקר בשנת 2009 ועיבוד ממצאיו בשנת 2010, לא ניתן היה להפעיל סנקציות כלפי מרבית הרשויות על פי כתב ההתחייבות. 




ליקוי 


7. 	לפי כתב ההתחייבות והנחיות הפיס, על הרשות להתחיל בבנייה בתוך 18 חודשים ממועד ההודעה על אישור המענק ולסיימה בתוך 42 חודשים ממועד ההודעה. לפי נתונים שהמציא הפיס למשרד מבקר המדינה, ביוני 2013 היו רשומים אצלו 190 מענקים שאושרו עד שנת 2009 ובניית המבנים שבגינם ניתנו או ההתחשבנות עבורם טרם הסתיימו. הסכום המשוערך של מענקים אלה הוא 730 מיליון ש"ח, ועד יוני 2013 שילם הפיס 390 מיליון ש"ח על חשבון המענקים. הנתונים האלה מלמדים שהפיס אינו נוקט את האמצעים העומדים לרשותו לפי הדין כלפי רשויות המשתהות שנים רבות בבניית המבנים שלשמם אושרו המענקים. אמצעים אלה כוללים ביטול המענקים ודרישה להחזר סכומי המענקים ששולמו, ולחלופין - קיזוזם מהיתרה לניצול העומדת לזכות הרשויות המקומיות. רק בשנים האחרונות - משנת 2011 ובייחוד בשנים 2013-2012, הפיס מתנה במפורש מימוש מענקים עתידיים בהשלמת בנייתם של מבנים שהמענק בגינם ניתן לפני שנים רבות, אך רק לגבי חלק מהמבנים.


תגובה 
מפעל הפיס


7. 	יצוין כי הפיס העביר למבקר התייחסות פרטנית לגבי רשימת 190 המענקים הפעילים ובפרט לגבי 45 מענקים הכלולים ברשימה זו, אשר לגביהם הבניה טרם החלה. עיקר הסיבות הן  עיקולים על הרשות אשר מעכבים התחלת ביצוע, הליכים משפטיים של הרשות מול הקבלן אשר מעכבים הגשת חשבון סופי, קושי מצד הרשות להמציא אישורי בטיחות ואכלוס שהינם תנאי לתשלום החשבון הסופי, בעיות בקניין על הקרקע ושינוי מיקום המבנה. בכל הנוגע לדוגמאות אשר מציין המבקר מהן עולה לכאורה כי חלף פרק זמן ממושך עד אשר החלו הרשויות במימוש מענקים, יצוין כי הפיס לא אישר מענקים חדשים בשנים 2004-2005 ואף הקפיא במהלך שנת 2004 ועד תחילת שנת 2006 מימוש מענקים אשר טרם הוחל במימושם. לכן, רשויות אשר אושרו להם מענקים טרם מועד ההקפאה לא היו יכולות להתחיל בביצוע, אלא רק לאחר שהמענקים הופשרו. לאור זאת, מנין התקופה למימוש המענקים צריך להתחיל בשנת 2006. יצוין, כי חלק מהמענקים לא בוטלו מאחר ובבדיקות שנערכו מעת לעת נמצא כי הפרויקט מצוי בתהליך מימוש כלשהו (הגשת זכויות קניין, אישור פרסום מכרז וכד'). עוד יצוין כי בכל הנוגע לדוגמאות מהן עולה לכאורה כי הפיס הציב התניות למימוש מענקים חדשים במימוש מענק ישן רק במועד סיום הביקורת, יובהר כי מועד ביצוע ההתניות אינו קשור למועד הטיפול והאישור במסגרת תוכנית הפיתוח. 



מאז תוכנית פיתוח 2012, בפתחה של כל תוכנית פיתוח, האגף בודק את מצבה של הרשות המקומית מבחינת מבנים שבנייתם מתמשכת ומתנה את אישור בקשות הרשות בהצגת תוכנית עבודה ומקורות מימון (באם נדרש) לסיום המבנה ואכלוסו. מפעל הפיס מדגיש כי אין להטיל לפתחו את האחריות לפרויקטים אשר השלמתם מתעכבת בשל מצבן הכלכלי של הרשויות או סכסוך שלהן עם הקבלנים, ואחריות זו צריכה להיות מוטלת לפתחן של הרשויות באופן בלעדי. באופן כללי ייאמר כי הפיס מתמודד עם בעיית הפרויקטים אשר אינם מגיעים לסיום בניה ובעיית הרשויות אשר אינן עומדות בכתב ההתחייבות הכללי למענקים באמצעות האמצעים העומדים לרשותו, בפרט על דרך משלוח מכתבי התראה והתניית מענקים חדשים שאושרו לרשויות.


ליקוי


8. 	מפעל הפיס משמש נאמן הציבור ומופקד על כספי ציבור. מהאמור לעיל עולה כי הפיס לא פעל כמצופה כדי להבטיח שכל הכספים ישמשו לתכלית שנקבעה להם, ולא נקט את האמצעים החוקיים העומדים לרשותו כדי לאכוף את מימוש ההתחייבויות של הרשויות המקומיות. בכך למעשה אפשר הפיס ירידה לטמיון של משאבים יקרים שהוא משמש להם נאמן. על הפיס, כגוף ציבורי, לפעול בסבירות וכנאמן של כספי הציבור, כדי שהכספים שהוא מגייס מן הציבור יגיעו ליעדם המוצהר. עליו לפעול במסירות כדי להבטיח שימוש חסכוני ויעיל בכספים להגשמת המטרות הציבוריות של כל אחד מהמבנים שנבנים ממענקיו. 










תגובה
מפעל הפיס


8. 	מפעל הפיס, כמי שמכיר בחשיבות מימוש ייעודם של כספי הציבור המחולקים על ידו לרשויות המקומיות לטובת הציבור, מקיים בקרה על השימוש במבני הפיס הנבנים מכוח התקציבים המוקצים על ידו, על דרך עריכת סקר מקיף כל שלוש שנים שעיקרו בדיקת אכלוס, הפעלה, ושימוש בהתאם ליעוד שאושר ע"י מפעל הפיס. 
מפעל הפיס נוקט בצעדים אשר ביכולתו ובסמכותו לנקוט על מנת להבטיח כי כספי הציבור המחולקים על ידו יגיעו ויממשו את יעדם. לשם כך, הפיס רשאי לבטל מענקים שניתנו לרשויות מחמת הפרת התחייבות הרשות וכן להקפיא את מתן או את המשך שחרור כספי המענקים שאושרו לרשות המקומית עד לתיקון ההפרה או קיום התנאי. יחד עם זאת מפעל הפיס אינו משמש כזרוע של רשות האכיפה, כי אם כגוף מתקצב בלבד, ועל כן אין להטיל עליו את האחריות לתחזוקת המבנים ולתיקון לקויים שהתגלו בהם במהלך השנים לאחר השלמת בנייתם, כי אם אחריות זו מוטלת באופן בלעדי על כתפיהן של הרשויות, כפי שעולה, בין היתר מכתב ההתחייבות אשר נחתם על ידי הרשויות המקומיות. 
מפעל הפיס מעודד את הרשויות לתקן ליקויים שמתגלים במבנים שהושלמה בנייתם, על דרך הוספתם של שני יעדי סיוע חדשים לסל יעדי הסיוע של מפעל הפיס, המכונים" "שיפוץ מבני פיס" ו-"אחזקת מבני פיס", המאפשרים לרשויות המקומיות להגיש בקשות לקבלת תקציב לתיקון ליקויים במבנים שנכללו בסקר מבנים ו/או לסיוע בשמירה על תחזוקה נאותה של מבנים שהפיס השתתף בהקמתם. כפי שפורט לעיל, מפעל הפיס נקט ונוקט בפעולות שונות מול הרשויות המקומיות, בין היתר על מנת להחזיר מבנים לא פעילים לפעילות ולהשיב מבנים לייעודם. כמו כן הפיס מנסה להתמודד עם בעיית הטלתם של עיקולים על חלק מכספי מענקים המיועדים לרשויות המקומיות, הגם שאין מקור חקיקתי מפורש שפותר בעיה זו. אין להטיל לפתחו של מפעל הפיס את האחריות לפרויקטים אשר השלמתם מתעכבת בשל מצבן הכלכלי של הרשויות, ואחריות זו צריכה להיות מוטלת לפתחן של הרשויות באופן בלעדי. מפעל הפיס רואה חשיבות רבה בהיותו הגורם המתקצב הקמת מבנים המשמשים לצורכי חינוך, תרבות, בריאות ורווחה דוגמת מועדוני פיס לנוער, מועדוני פיס לגיל הזהב, מרכזי פיס קהילתיים, כותרי פיס (ספריות) ועוד, ובכך תורם לרווחתה של הקהילה כולה. 



מפעל הפיס מציין כי רשויות רבות פנו אליו לסיוע בתקצוב השלמת מבנים שהחלו בביצוע ע"י גורמים ממשלתיים אחרים ונתקעו במימון תקציבי, ולמעשה הסכמת הפיס לממן את השלמת הפרויקטים מנעה ירידה לטמיון של כספי מדינה שהושקעו בפרויקטים ונותרו כאבן ללא הופכין (לדוגמא – היכל התרבות באריאל, מבנה תרבות במעלה אדומים, אולם ספורט בריינה ועוד). אשר על כן, מפעל הפיס נוקט בפעילויות בהיקף נרחב ביותר מתוך אמונה ורצון שהפרויקטים יסתיימו וישמשו את הקהילה. 





















































חברת פארק אריאל שרון
היבטים בפעילות חברת פארק אריאל שרון

הגופים המבוקרים: חברת פארק אריאל שרון בע"מ, רשות החברות הממשלתיות, משרד האוצר, המשרד להגנת הסביבה, רשות מקרקעי ישראל, משרד הפנים. 

ליקוי

1. 	בפברואר 2011 החליט דירקטוריון החברה שיש לבחור מחדש את ועדת התכנון של הדירקטוריון, מאחר שהוועדה הקודמת כבר לא פעלה באותה עת. נקבע שהוועדה תעסוק, בין היתר, ב"חשיבה תכנונית לטווח ארוך... [וב]קביעת סדרי עדיפויות לתכנון... של מיזמים". אולם באוקטובר 2013 נמצא כי הוועדה עדיין לא התכנסה כלל. דירקטוריון החברה, שהכיר בחשיבות הקמתה של ועדת התכנון ופעילותה, לא וידא שהוועדה מתכנסת ופועלת בהתאם ליעדים שנקבעו לה.


תגובה 
חברת פארק אריאל שרון


1. 	דוח המבקר מעלה כי על אף שדירקטוריון החברה החליט על הקמת ועדת תכנון לא וידא שהוועדה תתכנס ותפעל בהתאם ליעדים. החברה מעירה כי מדובר בוועדת רשות ולא בוועדת חובה כנדרש ע"פ החלטות הממשלה ו/או תקנון החברה. יחד עם זאת ולאור עמדת הביקורת לכשיתגבש קוורום לכינוס הדירקטוריון בהרכבו החדש - יציג מנכ"ל החברה בפניו את עמדת הדירקטוריון דאז - אשר יידרש לקבל החלטה על מימוש או ביטול ועדת התכנון.


ליקוי


2. 	רק בשנת 2011, כחמש שנים לאחר הקמת החברה, ובעקבות החלטה של הדירקטוריון שהחל לכהן בשנת 2010, החלה החברה לגבש תכנית אסטרטגית לקידום הפרויקט. במועד סיום הביקורת עדיין לא קיבלה התכנית את אישור השר להג"ס, אשר משמש כאמור כשר האחראי לפעולות החברה, ועדיין לא הובאה לדיון בממשלה לצורך אישורה. יצוין כי אישור התכנית האסטרטגית והתכנית הרב-שנתית שאמורה להתבסס עליה הוא מרכיב משמעותי החיוני להצלחת הפרויקט.




תגובה 
חברת פארק אריאל שרון


2. 	תכנית אסטרטגית – באשר להערת הביקורת בדבר היעדר תכנית אסטרטגית מאושרת, החברה מציינת כי ביום 27.8.12 הוצגו עקרונות התכנית האסטרטגית לשר להגנת הסביבה דאז, ח"כ גלעד ארדן. ממצאי ועקרונות התוכנית הוצגו אף בפני השר הנוכחי של המשרד להגנת הסביבה ח"כ עמיר פרץ וכן לצוות הבכיר של המשרד להגנת הסביבה ביום 8.8.13. ביום 25.12.2013 התקיימה פגישה בנושא עם השר והנהלת המשרד בה אושרה התוכנית בכפוף להערות השר. בפגישה סוכם כי השר יעלה את התוכנית בפני מזכירות הממשלה על מנת להביא את הנושא לדיון במליאת הממשלה.


תגובה 
המשרד להגנת הסביבה


2.	בתאריך.15.1.14 קיים השר ישיבת עבודה עם הנהלת פארק אריאל שרון, בה הוצגה התכנית האסטרטגית והתקציבית לפיתוח הפארק בשנים 2014-2016. התכנית האסטרטגית של הפארק אושרה בכפוף להנחיות השר, שבין היתר, הורה למשרדו לגבש תקציב רב שנתי לפארק מול האוצר.
מתווה לתקצוב סוכם עם האוצר בתאריך 24.2.14.
בכוונת השר להגנת הסביבה לפנות למזכירות הממשלה כדי להעלות על שולחן הממשלה את התכנית האסטרטגית של הפארק.


ליקוי


3. 	במסמכי ההחלטות של ישיבת הדירקטוריון שבה הוחלט לאמץ את אחת החלופות שהוצגו לדירקטוריון במסגרת התכנית האסטרטגית לא ניתן ביטוי כלשהו לעובדה שאימוץ חלופה זו אינו עולה בקנה אחד עם תכנית המתאר המחוזית ושלשם מימוש מלא שלה יידרש שינוי בתכנית המתאר. ביצוע שינוי בתכנית המתאר בעיצומו של הליך ההקמה של הפרויקט עלול לגרום לעיכוב רב בהשלמת הפרויקט.


תגובה 
חברת פארק אריאל שרון


3. 	על אף האמור בדוח המבקר, בדבר אימוץ התכנית האסטרטגית על ידי דירקטוריון והשלכותיה על תכנית המתאר המחוזית (תמ"מ 3/5), החברה מבהירה כי הדירקטוריון היה ער ומודע לעובדה שאימוץ חלופה זו תדרוש בבוא העת עדכון לתוכנית המתאר תמ"מ 3/5. לא בכדי בישיבה זו נכח, בין היתר, נציג לשכת התכנון המחוזית אשר לאחר דיון מעמיק בנושא והתייעצות עם אדריכל המחוז הוחלט כי החברה תבצע תיקון לתוכנית המתאר בהתאם לקצב התקדמות הפרויקט בכללותו. זאת ועוד ובשונה מהתמונה המצטיירת בדו"ח הביקורת, התוכנית האסטרטגית אינה עומדת בסתירה לתמ"מ 3/5 היות והתוכנית האסטרטגית במהותה ואופייה אמורה להציג יעדים ארוכי טווח. עוד מציינת החברה כי תמ"א 3/5 הינה תכנית מתארית בעוד התכנית האסטרטגית בחנה סוגיות לאו דווקא תכנוניות.




ליקוי 


4.	החברה לא העבירה, כנדרש בהסכם בין משרד האוצר למשרד להג"ס ממאי 2012, דיווחים על ביצוע התקציב לאגף התקציבים במשרד האוצר אלא רק למשרד להג"ס. משרד האוצר לא התריע לפני החברה על אי-הגשת הדיווחים. באוקטובר 2013 עדיין לא נחתם בין המדינה לחברה הסכם תקצוב חדש לשנת 2014 ולשנים שלאחר מכן. חוסר ודאות לגבי תקצוב פרויקט בהיקף כזה אינו תקין ועלול להקשות על החברה לבצע כראוי את תפקידה.


תגובה 
חברת פארק אריאל שרון


4. 	אשר להערת הביקורת בנוגע להיעדר דיווח תקציבי למשרד האוצר- החברה מבהירה כי דיווחים הועברו על ידי החברה למשרד להגנת הסביבה כאשר ביצוע תקציב החברה הועבר על ידי המשרד להגנת הסביבה לאגף התקציבים באוצר דרך המערכת הממוחשבת הבין-משרדית וכן במסגרת ישיבות שהתקיימו עם הרפרנטית של החברה באגף התקציבים. יחד עם זאת, החברה מקבלת את הערת הביקורת והחל מהרבעון השני של 2014 יועברו באופן שוטף דוחות רבעוניים של ביצוע התקציב גם למשרד האוצר. באשר להערת הביקורת בדבר היעדר הסכם תקצוב חדש לשנת 2014 ולשנים שלאחר מכן, החברה מציינת כי הסכם נחתם בחודש פברואר 2014. בהתאם לסיכום זה, החברה תקבל ממקורות שונים בממשלה סך כולל של כ- 100 מלש"ח בין השנים 2014-2016.


ליקוי


5. 	במסגרת התהליכים שקיימה החברה משנת 2011 לקראת קבלת ההחלטה החשובה והמהותית בדבר החלופה המועדפת מבין החלופות השונות שהוצעו בתכנית האסטרטגית, לא התקיים תהליך של שיתוף הציבור בבחירת החלופה המתאימה, אף שהדבר יכול היה לסייע בקבלתה של ההחלטה.




תגובה 


5.	באשר להערת הביקורת כי לא התקיים הליך של שיתוף הציבור בבחירת החלופה האסטרטגית האחרונה, כפי שיובהר מעבר לעובדה שבדירקטוריון החברה יושבים נציגי ציבור וארגונים הסביבתיים (בעבר אט"ד, החברה להגנת הטבע וכן נציגי הרשויות הסמוכות), החברה ביצעה בעבר הליכים לשיתוף הציבור ובכוונתה להמשיך לבצע הליכים בהתאם למתווה שהוצע בתוכנית האסטרטגית ואומץ על ידי הדירקטוריון. יודגש כי התוכנית האסטרטגית לוותה עוד בשלבי ההכנה על ידי ד"ר מנוחין שתחום עיסוקו ומטרת השתתפותו היו בחינה וקביעה של הליכי שיתוף הציבור עוד בשלב התכנית והמלצותיו שולבו בתכנית האסטרטגית כפי שהוצגה ואושרה על ידי הדירקטוריון וכוללת בתוכה פרק מובנה של שיתוף הציבור. יתרה מכך, בימים אלה (מרץ 2014), החברה נמצאת בשלבים של גיבוש מתווה אופרטיבי לשיתוף הציבור.

ליקוי


6. 	באוקטובר 2013 מנכ"ל המשרד להג"ס, מנהל רשות מקרקעי ישראל והממונה על התקציבים במשרד האוצר עדיין לא הגישו לשר להג"ס, לשר הבינוי והשיכון ולשר האוצר, כנדרש בהחלטת ממשלה מפברואר 2009, תכנית פעולה כוללת ומפורטת להקמת הפארק. 


ליקוי 


7. 	על אף החלטות הממשלה בדבר הצורך לקדם את העברת שטחי הפארק לידי החברה, עד אוקטובר 2013 העבירה רשות מקרקעי ישראל לחזקת החברה רק כ-1,800 דונם (כ-40%) מהשטחים שלגביהם קיבלה החברה הרשאה לתכנון בהסכם שחתמה עם הרשות. 


תגובה
המשרד להגנת הסביבה


7. 	ב-18.3.14 כתב מנכ"ל המשרד להג"ס לממונה על התקציבים באוצר ולמנכ"ל רשות מקרקעי ישראל בבקשה לקדם תכנית מפורטת להעברת זכויות חכירה של המקרקעין בפארק לחברת הפארק. בכוונת המשרד לקיים מעקב, ולקיים פגישת עבודה בעניין זה במטרה להביא לסיכומו.




ליקוי


8. 	החברה ביצעה שתי עברות על חוק התכנון והבניה, התשכ"ה-1965: ביצוע בלא היתר של עבודה הטעונה היתר - "בניית תוספת בניה, מרפסת העשויה עץ בשטח של כ - 20 מ"ר", ושימוש בלא היתר במקרקעין הטעון היתר ובאופן החורג מתכנית "שימוש במבנים קיימים למשרדי חב' פארק אריאל שרון".


תגובה 
חברת פארק אריאל שרון


8.	אשר לשתי חריגות הבניה שבוצעו על ידי החברה, החברה מבהירה כי חריגות אלו הוסדרו בהתאם להחלטת הוועדה המחוזית. החברה מציינת כי היא מקפידה הקפדה יתרה לקבל היתרים על כל העבודות המבוצעות בתחום הפארק כאשר בחודשים האחרונים אוישה בחברה משרת סמנכ"לית תכנון וביצוע, אשר כלל הטיפול בתחום הסטטוטורי הועבר לטיפולה ולפיקוחה.


ליקוי 


9. 	על פי מכתב לרשות מקרקעי ישראל מספטמבר 2008, שעליו חתומים מנהל אגף נכסי העירייה בעיריית תל אביב-יפו והמנכ"ל דאז של החברה, הסכימה החברה לוותר לטובת איגוד ערים דן לתברואה (להלן - האיגוד) על הזכויות על הגז שנצבר בהר חירייה שבתחום הפארק (להלן - ההר או הר הפסולת). לא נמצא בפרוטוקולים של ישיבות הדירקטוריון כי ההסכמה של החברה לוותר על הזכויות האמורות בכל שטחי ההר דווחה במפורש לדירקטוריון החברה וקיבלה את אישורו.


תגובה 
חברת פארק אריאל שרון


9.	באשר להערת הביקורת בדבר מכתב לרשות מקרקעי ישראל משנת 2008 אשר חתום על ידי מנכל החברה דאז, החברה מבהירה כי הסכם זה לא היה ידוע לחברה כלל והתגלה אך בדיעבד לאחר חתימתו, למותר לציין, כי החברה אינה מכירה בתוקפו של הסכם זה ורואה בהסכם ההרשאה שנחתם עם הרשות, לאחר החתימה על המכתב משנת 2008, כהסכם המחייב אשר מעניק לה את הזכויות בגז המצוי בהר.






ליקוי


10. 	אף שלפי הסכם ההרשאה שנחתם בנובמבר 2009 בין החברה לרשות מקרקעי ישראל החברה רשאית לפעול לניקוז ולניצול של הגז בשטחי ההר שהועברו לרשותה, ממשיך האיגוד להפיק גז לא רק בשטחים שהוקצו בהסכמה לעיריית תל אביב-יפו אלא בכלל השטחים שבהר. בין החברה לאיגוד יש מחלוקת בנוגע לתוקפה של הסכמת החברה לוותר על הזכויות על כל הגז שבהר, כפי שנכתב במכתב האמור מספטמבר 2008. חיוני להסדיר מחלוקת זו לנוכח העובדה שהחברה נושאת באחריות לגז אך לא נהנית מהזכויות שמקורן בשימוש בו. בין החברה לאיגוד מתקיים משא ומתן לקראת חתימה על הסכם בעניין הסדרת שיתוף הפעולה ביניהם לגבי ההיבטים הבטיחותיים הקשורים בהפקת הגז, הנמצאים באחריותה הבלעדית של החברה. לדברי החברה, בהסכם המתגבש יש כמה סעיפים "המלמדים על העברת נטל האחריות בשאיבת הגז לאיגוד". אולם באוקטובר 2013 עדיין לא נחתם הסכם כאמור, ואין ודאות כי הסעיפים האמורים בנוסחם המוצע ייכללו בהסכם שייחתם.


תגובה 
חברת פארק אריאל שרון


10. 	החברה מודעת להערת הביקורת באשר לעובדה כי החברה נושאת באחריות לגז בהר אך אינה נהנית מהזכויות שמקורן בשימוש בו וזאת לאור מחלוקת עם איגוד ערים דן תברואה . ואולם, לאור הסיכון הבטיחותי הנובע מהיעדר שאיבת גז בהר, בחרה החברה לפעול לשם גיבוש הסכם עם האיגוד באופן שיסדיר תחילה את נושא האחריות והבטיחות בהר - כל זאת, מבלי שהחברה מוותרת על טענותיה בדבר ההיבטים הכלכליים והכספיים של שאיבת הגז. בהקשר זה יובהר, על אף, שהסכם זה טרם נחתם הוא מבוצע בפועל, הלכה למעשה, בהתאם לנספחי ההסכם ובא לידי ביטוי בניסוח נהלי עבודה מוסכמים לתפעול מערכת הגז. החברה שמה לנגד עיניה את ההיבט הבטיחותי כעדיפות עליונה וראשונה במעלה, תוך שהיא סבורה כי כריכת ההיבט הכלכלי לנושא הבטיחותי יהיה בו כדי לעכב באופן משמעותי את חתימת ההסכם המתגבש.


ליקוי


11. 	תקנון החברה ולפיו מספר חברי הדירקטוריון "לא יפחת מ-6 ולא יעלה על 12" אינו עולה עם החלטת ממשלה מנובמבר 2005 ולפיה על דירקטוריון החברה למנות 12 דירקטורים. משרד מבקר המדינה העיר לחברה כי ראוי להסדיר זאת וכי חשוב שבהרכב הדירקטוריון יישמר האיזון בין הגופים השונים שנציגיהם אמורים לכהן בו. מיולי 2010 עד אוקטובר 2013 לא כיהנו בדירקטוריון יחד יותר משמונה דירקטורים. באוקטובר 2013 כיהנו בדירקטוריון רק ארבעה חברים. ממרץ 2013 לא מכהן בחברה גם יו"ר דירקטוריון קבוע. בהיעדר נציגות בדירקטוריון של משרדי הממשלה ושל ראשי רשויות מקומיות כנקבע בהחלטת הממשלה נפגעים מבנה הדירקטוריון והאיזונים השונים בו, אשר נקבעו בהחלטה האמורה. ראוי שהשר להגנת הסביבה ושר האוצר ימנו בהקדם דירקטורים נוספים לדירקטוריון החברה וכן ימנו את יו"ר הדירקטוריון כנדרש על פי התקנון של החברה, כדי לאפשר לדירקטוריון למלא כראוי את תפקידו; כמו כן על השרים למנות את חברי מועצת החברה על מנת לחדש את פעילותה בהקדם.




ליקוי 


12. 	כבר בדצמבר 2010 העלתה החברה את הצורך בשיפוי נושאי המשרה בחברה בגין סיכונים אפשריים לזיהום שמקורם בהטמנת הפסולת בעבר בשטחי ההר, אך באוקטובר 2013 עדיין לא הסתיים הטיפול בעניין חשוב ורגיש זה.


ליקוי


13. 	בהחלטת הממשלה מנובמבר 2005 ובתקנון החברה נקבע, בין היתר, שלדירקטוריון החברה תהיה מועצה ובה יכהנו 26 חברים שימנו השר להג"ס ושר האוצר, והוא יהיה חייב להתייעץ עמה בעניינים מסוימים, כגון בענייני תכניות פיתוח ומתאר, תקציב שנתי ותכניות רב-שנתיות. מאוגוסט 2010 לא מכהן במועצה שום חבר, ולמותר לציין שהיא לא התכנסה ולא מילאה את תפקידיה. אי-ביצוע החלטת הממשלה בנושא על ידי השרים הממנים, החברה ורשות החברות אינו תקין.


תגובה
חברת פארק אריאל שרון 


12-13.	לנושא מינוי דירקטוריון, שיפוי נושאי המשרה, מועצה – מנכ"ל החברה פנה מספר פעמים לגורמים המוסמכים למנות את חברי הדירקטוריון בבקשה להשלים את מינוי הדירקטורים החסרים. הנושא נמצא בטיפולם של גורמים אלה.


ליקוי 


14. 	באוקטובר 2013 עדיין לא השלימה החברה ביצוע של סקר סיכונים מקיף על פי הנחיות רשות החברות, ופעילותה בנושא עד המועד האמור הסתכמה בכך שמבקר הפנים של החברה הכין בשנת 2009 סקר סיכונים לקביעת יעדי הביקורת ובכך שבשנים 2011 ו-2012 היא פעלה לבדיקה ולאיתור של סיכונים שמקורם בהר הפסולת. דירקטוריון החברה לא התווה מדיניות לניהול הסיכונים ולא מינה מנהל סיכונים כנדרש. כמו כן לא הוכן נוהל בדבר ניהול הסיכונים בחברה.




ליקוי 


15. 	בפברואר 2011 הזמינה החברה מחברה חיצונית סקר סיכונים לבדיקת הסיכונים האפשריים מהבחינה הבטיחותית, הבריאותית והסביבתית - הנוגעים להר הפסולת. הדוח בנושא הוגש לחברה באוקטובר 2012, והיא החלה לפעול להפחתת הסיכונים האמורים, אולם במועד סיום הביקורת עדיין לא הושלמו כל הפעולות המתבקשות על פי דוח זה.


תגובה
חברת פארק אריאל שרון 


14-15. 	לעניין השלמת ביצוע סקר הסיכונים מקיף בחברה- החברה מבהירה כי במהלך שנת 2013 התקשרה החברה עם משרד חיצוני לביצוע סקר סיכונים מקיף, כאשר בתחילת שנת 2014 הסתיימה הכנת דו"ח ניהול הסיכונים. יתרה מכך,  ביום 3.9.13 בישיבתה מס' 31/13 אישרה ועדת המכרזים והתקשרויות בחברה להתקשר עם חברת יעוץ המתמחה בניהול סיכונים במטרה לסייע לחברה ליישם את הנחיות חוזר רשות החברות 06/2009 בנושא ניהול סיכונים בחברות ממשלתיות. כך, במקביל להשלמת תהליך סיום סקר הסיכונים שעורך המשרד, עורכת בימים אלו חברת היעוץ תוכנית מפורטת ונהלים מתאימים לזיהוי, למזעור ולניהול נכון של הסיכונים בחברה.


ליקוי


16. 	אף שלא נחתם, כנדרש על ידי דירקטוריון החברה, הסכם בין החברה ובין המשרד להג"ס העוסק, בין היתר, באחריות נושאי משרה בחברה למפגעים בפארק אריאל שרון ובמצוק חוף הים התיכון (להלן - המצוק החופי); אף שרשות החברות לא פעלה לכינוס אספה כללית לאישור שינוי במסמכי היסוד של החברה באופן שיאפשר לה לקבל אחריות לטיפול במצוק החופי; ואף שתקנון החברה לא תוקן בהתאם לכך - על אף כל אלה החלה החברה לטפל בנושא ההגנות על המצוק החופי: מונה צוות להקמת מינהלת המצוק החופי ואף גויסה במיוחד לשם כך עובדת חדשה, והיא עסקה בנושא במשך שמונה חודשים. יצוין כי המשרד להג"ס "ראה בשיקום המצוק החופי אינטרס לאומי חשוב אשר אי-טיפול בו באופן מידי עלול היה לעלות בחיי אדם", ולכן הנחה את יו"ר דירקטוריון החברה דאז לפעול למימוש החלטת הממשלה לטפל באמצעות החברה בתחומי המצוק החופי.




תגובה 
חברת פארק אריאל שרון


16. 	החברה אינה חולקת על עמדת הביקורת לפיה גיוס עובדים הינו הליך ביצועי המצוי במסגרת תפקידיה של הנהלת החברה ולא באחריות יו"ר הדירקטוריון, אולם, הנהלת החברה הודרה לחלוטין מהעיסוק בפעילות מנהלת המצוק החופי לרבות הליך מינוי העובדת נשוא הביקורת. כך, פעילות המינהלת נוהלה בפועל על ידי יו"ר הדירקטוריון (דאז) באמצעות מזכיר החברה. בהקשר זה יצויין כי למנכ"ל החברה הובהר לא אחת, הן על ידי יו"ר החברה והן על ידי גורמים במשרד להגנת הסביבה כי פעילות המצוק החופי אינה בתחום אחריותו הישירה.


ליקוי


17. 	חברת פארק אריאל שרון לא הקפידה כי הליך המינוי של המזכיר והדובר של החברה יתבצע כהלכה: לא הייתה התאמה בין הגדרות התפקיד במסמכי החברה ובין נוסח מודעת הדרושים שפורסמה; הליך המיון הראשוני בוצע באופן לא ברור, ובאמצעות 30 שיחות בלבד מוינו 500 מועמדים; לא נרשמו פרוטוקולים של הראיונות עם המועמדים הסופיים; נבחר מועמד שחברת ההשמה נתנה לו ציון נמוך מזה של שתי המועמדות האחרות שהגיעו לשלב הסופי, בלי שפורטו השיקולים הרלוונטיים והנימוקים להחלטה זו; לכאורה אף נשקל שיקול לא ראוי של פניוּתו של המועמד לעומת פניוּתן של המועמדות האחרות בשל מעמדו האישי; המועמד נבחר לתפקיד לאחר שמנכ"ל החברה דיבר עם אחד הממליצים על המועמד האמור, אך לא ברור אם שוחח עם הממליצים על שתי המועמדות האחרות. נוסף על כך, הדירקטוריון אישר את המינוי בדיעבד, כשלושה חודשים לאחר שהמזכיר כבר החל לעבוד בחברה ונחתם עמו הסכם העסקה.


תגובה 
חברת פארק אריאל שרון


17.	המתווה של אופן הליכי גיוס כוח אדם בחברה ואיוש תפקידים בחברה מתבצע על פי נוהל הגיוס של רשות החברות הממשלתיות ובהתאם לתרשים מבנה ארגוני וצורכי החברה כפי שהוצגו ואושרו על ידי הדירקטוריון, כל גיוס כאמור מדווח בישיבות ועדת כוח אדם של הדירקטוריון ולדירקטוריון. יצוין כבר עתה כי החברה מכירה בערך התיעוד של הליכי הגיוס בחברה ומאמינה כי יש לכך חשיבות מרובה לצורך קיומו של מינהל תקין בחברה. משכך, ועוד בטרם התקבל דוח הביקורת, פעלה ופועלת החברה לצורך ביצוע תיעוד מדויק של כלל ההליכים בחברה ובכלל זה תיעוד הליכי הגיוס. 
לנושא גיוס מזכיר החברה – הליך בחירת מזכיר החברה בוצע בהתאם להוראות הנוהל, וכלל גיבוש הגדרת ותאור התפקיד, פרסום פומבי בעיתונות ובאתר האינטרנט, סינון הפניות על ידי פילת השמה, קבלת 3 מועמדים לסיכום המנכ"ל, מיון המועמדים הסופיים ובחירת המועמד ואישורו על ידי דירקטוריון החברה. לעניין בחירת המועמד ולאור העובדה כי תפקיד מזכיר חברה כפוף ליו"ר הדירקטוריון כפי שאישר הדירקטוריון במבנה הארגוני ובתיאור התפקיד, לקחה הנהלת החברה בשיקוליה את עמדת יו"ר החברה לעניין המועמדים הסופיים.




ליקוי


18. 	עוד לפני שמנכ"ל החברה ראיין את המועמדים הסופיים לתפקיד מסרה חברת ההשמה שטיפלה בהליך ליו"ר דירקטוריון החברה דאז את קורות החיים של המועמד שנבחר לאחר מכן ואף מסרה לה "קובץ המלצות". לא ברור ביזמת מי נעשה הדבר. לא נמצאו מסמכים המעידים כי ליו"ר דירקטוריון החברה נמסרו קורות החיים של המועמדים האחרים לתפקיד. משרד מבקר המדינה מעיר כי יו"ר דירקטוריון של חברה אינו צריך להיות מעורב כלל בהליכי מינוי של עובדים בחברה, גם כאלה הכפופים אליו, והעדפותיו אינן צריכות לבוא לידי ביטוי בהליך קבלת ההחלטות בנושא.


תגובה
חברת פארק אריאל שרון 


18. 	החברה מקבלת את הערת הביקורת ובעתיד תימנע מלשקול שיקולים מסוג זה גם כאשר מדובר בתפקיד בעל זיקה וממשק ישיר ליו"ר הדירקטוריון. יובהר כי המועמד שנבחר לתפקיד ביצע את תפקידו לשביעות רצונה המלאה של הנהלת החברה.


תגובה
המשרד להגנת הסביבה


18. 	השר פועל לאיתור מועמדים מתאימים מטעם הציבור שאחד מהם יכהן כיו"ר חברת הפארק נוצר מצב ביניים בשל הכוונה להנהיג דרך חדשה למינוי דירקטורים, או כפי שהדבר מכונה "נבחרת הדירקטורים" על ידי שר האוצר.
המשרד מקווה כי בימים הקרובים תהיינה הבהרות הן מצד רשות החברות והן מצד היועץ המשפטי לממשלה על הדרך בה צריך להמשיך ולפעול להשלמת מינוי הדירקטורים ובתוכם יושבי ראש הדירקטוריון.
 



ליקוי 


19. 	החברה לא הקפידה כי הליך הבחירה במועמד לתפקיד מנהל האתר יהיה סדור, מתועד ומושתת על אמות מידה ברורות למיון המועמדים, ואף לא הקפידה לבחור במועמד שעומד בכל תנאי הסף שהיא עצמה קבעה במסמך דרישות פנימי.


תגובה 
חברת פארק אריאל שרון 


19.	לנושא גיוס מנהל האתר – בדומה להליך גיוס מזכיר החברה, הליך גיוס מנהל אתר החברה בוצע בהתאם להוראות הנוהל. יודגש כי מנהל האתר עמד בכלל דרישות הסף לתפקיד כפי שאלו פורסמו במכרז ובמודעה בעיתונות.


ליקוי 


20. 	הפעולות לאיוש התפקיד המשמעותי של סמנכ"ל תכנון נמשכו זמן רב מדי (שנתיים וארבעה חודשים), והדבר היה עלול לגרום לפגיעה בתפקוד החברה בתקופה מכריעה במיוחד, שבה מקודמים הליכי תכנון כוללים ופרטניים בשטחי הפארק. זאת ועוד, שלוש חברות השמה היו מעורבות במכרזים לאיוש התפקיד, שבמסגרתם הציגו מאות מועמדים את מועמדותם, והוצאות החברה בגין מכרזים אלה הסתכמו בעשרות אלפי שקלים.


תגובה 
חברת פארק אריאל שרון 


20. 	לנושא סמנכ"ל תכנון וביצוע – החברה רואה בתפקיד זה כתפקיד משמעותי בחברה ולראיה לאורך השנים נעשו ניסיונות לגייס סמנכ"ל תכנון וביצוע. בחודשים האחרונים מונתה סמנכ"לית תכנון וביצוע על ידי ועדת האיתור בחברה.


ליקוי


21. 	יו"ר הדירקטוריון לשעבר ומנכ"ל החברה מסרו למשרד מבקר המדינה גרסאות שונות בדבר האופן שבו נוהלו ההליכים לגיוס כמה עובדים, ואין מסמכים שאפשר ללמוד מהם כיצד התרחשו הדברים בפועל. אפשר שקיום קפדני של הכללים בנושא, לרבות תיעוד מדויק של הליך הגיוס, היה מונע את אי-הבהירות האמורה.





ליקוי


22. 	החלטת יו"ר הדירקטוריון דאז להעביר את הטיפול בנושא מידי הוועדה שמונתה לצורך כך - אשר עם חבריה נמנו אנשי מקצוע המומחים בתחום - אל הדירקטוריון היא בבחינת חריגה מהליך החלטה שסוכם מלכתחילה. יו"ר הדירקטוריון לא הציגה נימוק ממשי המצדיק את החריגה האמורה. כמו כן היא קיבלה את ההחלטה בנושא בלא שהעניין הוצג לחברי ועדת הבחירה לצורך קבלת עמדתם בעניין. אף שיו"ר הדירקטוריון לא השתתפה בישיבתה השנייה של ועדת הבחירה, היא חתמה על פרוטוקול הישיבה, שנכתב על ידי נציגת החברה החיצונית האמורה, ואישרה את נכונות הכתוב בו. הפרוטוקול האמור לא הועבר כלל לעיונם ולאישורם של יתר חברי הוועדה, וחלקם אף חולקים על הכתוב בו.


ליקוי 


23. 	בישיבותיה של ועדת הבחירה הועלו ספקות מהותיים בעניין ההצעה הזוכה, שנגעו לאפשרות שההצעה לא עמדה בדרישות המינימום לגבי רוחב הגשר שנקבעו במסגרת התחרות, ולכן הגשר המוצע לא יוכל לספק את השירות הנדרש. אף המנכ"ל העלה ספקות כאלה בישיבה של דירקטוריון החברה בדצמבר 2012, אך החברה הגיעה לידי מסקנה שההצעה שהתקבלה לא עמדה בתנאי התחרות ולא התאימה לצרכיה רק לאחר שסיימה את הליך הבחירה ושלחה למציע הזוכה הודעה ובה אישור על דבר זכייתו. עקב ניהול ההליך התחרותי האמור, שלא הניב למעשה תוצאות, היו לחברה הוצאות כספיות מיותרות.


תגובה
חברת פארק אריאל שרון 

 
22-23.	החברה מקבלת את הערת הביקורת בנושא. בימים אלה החברה ביצעה הליך מכרזי של בחירת מתכנן לגשר נוסף מעל נחל איילון באמצעות ועדת בחירה מקצועית וללא מעורבות דירקטוריון החברה.


ליקוי 


24. 	בשטח שלרגלי הר הפסולת, בצמוד למדרון המזרחי שלו וממערב לכביש 4, הוקמה באוגוסט 1988 תחנת מעבר פסולת של ערי גוש דן; בשנת 2000 הוחל בביצוע פעולות להקמת פארק מִחזור בתחנת המעבר. הסמיכות בין תחנת המעבר ופארק המחזור ובין הר הפסולת ופארק אריאל שרון, המושך אליו מבקרים רבים, מקנה למקום את הייחוד יוצא הדופן, אך יש לה גם כמה היבטים בעייתיים - כגון ריח רע, זיהום ורעשים שמקורם בתחנת המעבר ובפארק המחזור, הפועלים 24 שעות ביממה - והם עלולים לפגוע בהנאתם של המבקרים בפארק ובייחוד בהר הפסולת. לנוכח זאת, ראוי שהגורמים הממשלתיים המעורבים בהקמת הפארק והגורמים הקשורים בהפעלת תחנת המעבר ופארק המחזור, ובראשם איגוד ערים דן לתברואה, ייתנו את דעתם לנושא וימשיכו לפעול באופן שוטף למזעור נזקים ומטרדים שמקורם בסמיכות בין האתרים האמורים.




ליקוי


25. 	פארק אריאל שרון אמור לשרת את האוכלוסייה הגדולה של גוש דן ומבקרים רבים אשר יגיעו גם מאזורים מרוחקים יותר. הוא שוכן בין כבישים ראשיים, ומכאן שרמת נגישותו לציבור גבוהה מחד גיסא, אך מאידך גיסא הכניסה לפארק מכבישים אלה עלולה להיות כרוכה בקשיים בגלל עומס התנועה בהם. במועד סיום הביקורת הגישה לפארק יכולה להתבצע בשתי דרכים בלבד, אולם בקרב הגורמים העוסקים בנושאי התחבורה השונים - הן בהיבטי התכנון והן בהיבטי הביצוע - אין תמימות דעים בנוגע לפתרונות התחבורתיים הדרושים לפיתוחו של הפארק ולסדרי העדיפויות לקידומם.


תגובה 
חברת הפארק אריאל שרון


25.	החברה נמצאת בהליכי תכנון בשלבים שונים לצורך הסדרת נושא דרכי הגישה לפארק. כמו כן, מתקיימות ישיבות בנושא עם משרד התחבורה, על מנת לאפשר כניסה בטיחותית ונוחה לבאי הפארק.


תגובה 
המשרד להגנת הסביבה


25. 	המשרד מודע לחשיבות הרבה להקמת דרכי גישה יעילות לפארק. מכתב בנושא יצא לשר התחבורה ביום 23.3.14.


ליקוי 


26. 	לצורך הסדרת השימוש בפארק על ידי ציבור המבקרים וכן לצורך הפעלת עסקים (כגון מזנונים והשכרת אופניים) בשטח הפארק יש צורך בגוף שיטפל בסוגיות אלה וירכז סמכויות אכיפה בתחומים שונים כגון: הסדרי חניה, השלכת פסולת ופינוי אשפה. מאחר ששטח הפארק הוא שטח גלילי שלא נמצא באחריות שום רשות מקומית, אין גוף שבסמכותו להתקין ולאכוף חוקי עזר בעניינו ואין שום רשות, בכלל זה החברה, המוסמכת באופן בלעדי לקבוע ולאכוף את ההסדרים הדרושים להפעלת הפארק.




תגובה 
חברת פארק אריאל שרון


26.	בדיונים שונים שהתקיימו בנושא עם השר להגנת הסביבה, סוכם מתווה כללי של החברה להסדרת פעילות החברה בשטח הפארק.

























רשות השידור

התקשרויות לרכישת הפקות מקומיות לשידורי הטלוויזיה

הגופים המבוקרים: רשות השידור


ליקוי


1.	בתחילת שנת 2012 גיבשה הנהלת הרשות עדכון של נוהל ההתקשרויות הקודם, ובמאי 2012 אישר הוועד המנהל עדכונים בנוהל ההתקשרויות. נמצא כי הדיון של מוסדות הרשות בנוגע לעדכון הנוהל עסק בפישוט הנוהל הקיים ובקיצור תהליכים, ואולם לא נבחנו ההשפעות של השינויים על בחירת ההפקות בהתאם למטרות הנוהל. זאת אף על פי שהנחיות הנוהל צמצמו את הבניית שיקול הדעת המקצועי לבחירת ההצעה הטובה ביותר והקטינו את השקיפות בתהליך הבחירה. מכלול השינויים שנעשו בנוהל מעלה חשש כי לא יושגו חלק ממטרותיו, ובייחוד העשרת שידורי הטלוויזיה הישראלית, והצורך לפעול באופן שוויוני ואחיד כדי להרחיב את מעגל המתמודדים ולהעניק הזדמנות ליוצרים צעירים וליוצרים בפריפריה. 


תגובה 
רשות השידור


1. 	הרשות החלה בניסוח הנוהל החדש תוך התייעצות ודיונים בועדת ההתקשרויות, עם היוצרים שהתחייבו לשלוח הערות, בהתאם להנחיות המוסדות ובליווי וייעוץ חברת "אדם מילוא". החברה אמורה לייעץ  גם לגבי כל המערך והמבנה להתקשרויות להפקות. להערכת הגורמים המקצועיים, במהלך חודש אפריל 2014 תגובש טיוטת הנוהל המעודכן ועד מאי תועבר לאישור המוסדות.	
 

ליקוי

	
2.	עם כניסתו לתוקף של התיקון לחוק  מחויבת הרשות לרכוש הפקות מקומיות בעלות של עשרות מיליוני ש"ח בשנה, במטרה, בין היתר, לגוון ולשפר את לוח המשדרים ולעודד את גורמי הייצור בתעשיית ההפקות. התברר כי הנהלת הרשות ומוסדות הרשות לא קבעו, קודם פרסום הפניות לציבור המפיקים, יעדים מדידים וריאליים, לוחות זמנים ואבני דרך להשגתם, כדי להבטיח שההשקעה הניכרת ברכישת הפקות תשיג את המטרות האמורות. 




ליקוי


3.	על פי הנוהל, הצעות להפקות מתקבלות במסגרת פנייה לציבור ובמסגרת פנייה יזומה של מפיקים לרשות (להלן - פנייה יזומה). פניות יזומות יאושרו על פי תנאים שתקבע הרשות, ותוך הגבלת שיעור עלותן מכלל התקציב לרכישת הפקות באותה שנה. עד מאי 2012 הוגבל חלקו של התקציב שנועד לפניות יזומות ל-30%, ובנוהל החדש הוא גדל ל-50%. הנהלת הרשות לא קבעה את התנאים המיוחדים לאישור הפקות שיתקבלו בפניות יזומות כנדרש בנוהל. למרות זאת, בתקופה שבין ינואר 2012 ליוני 2013 (להלן - תקופת הביקורת) חתמה הרשות על הסכמים עם מפיקים שהגישו את הצעותיהם באמצעות פניות יזומות, לביצוע הפקות בסך של כ-80 מיליון ש"ח, שהם 77% מהערך הכספי של ההסכמים שנחתמו באותה תקופה. הנתונים מצביעים על כך שהרשות ניצלה את מסלול הפנייה היזומה בדרך שאינה עולה בקנה אחד עם הנוהל ובאופן בלתי סביר, בכך שרוב ההפקות שרכשה נבחרו מתוך ההצעות שהגיעו אליה באמצעות פניות יזומות.


תגובה
רשות השידור


3.	ועדת התקשרויות בראשות המנכ"ל קיימה מספר דיונים בקריטריונים שהוכנו  והוצעו על ידי הגורמים המקצועיים. וועדת ההתקשרויות אישרה את הקריטריונים בתאריך 19.1.14  וקיבלה החלטה להעבירם למנהל חטיבת התוכניות בטלוויזיה ולמנהל המדיה בערבית  כדי שיטמיעו אותם בנוהל החדש. 
לנושא מעקב להתפלגות הפקות מפניות לציבור ומפניות יזומות: מנהל חטיבת התוכניות בטלוויזיה, עדכן כי  המעקב להתפלגות ההפקות מתבצע באמצעות מערכת הניהול  שהוטמעה לשימוש החל מינואר 2014.
לנושא טיפול בהצעות המפיקים: הטלוויזיה נערכת להטמיע  מערכת ממחושבת שתאפשר ריכוז, עיבוד וטיפול במידע ובחומרי הצעות המפיקים.  היחידה הצורכת, חטיבת התוכניות, הגישה הצעה שמבוססת על מכרז דומה והעבירה אותו לבחינת הלשכה המשפטית ולהערותיה.  הלשכה המשפטית עדכנה כי ביום  23.2.14  הועברה טיוטת מסמכי מכרז ליחידה הצורכת, להשלמת מפרטים מקצועיים הדרושים ולדרך בה יש לבחון את הצעות המחיר ורישיון שימוש/תחזוקה/שירות וכו'.  פגישה נוספת נקבעה ל- 4.3.14 עם כל הגורמים הרלוונטיים, מנהל חטיבת התוכניות, מנהל אגף המיחשוב ונציג משפטי,  להשלמת הפרטים המקצועיים להשלמת מסמכי המכרז.   	 




ליקוי


4.	נמצא כי הפרוטוקולים של ישיבות ועדת ההתקשרויות שהתקיימו בתקופת הביקורת היו מצומצמים ביותר וכללו רק את סיכומי ההחלטות שהתקבלו בוועדה. הפרוטוקולים אינם כוללים כל מידע חשוב אחר על מהלך הדיון, כמו עמדותיהם של המשתתפים בדיון והערותיהם, הנסיבות שבהן התקבלו ההחלטות, הסיבות לבחירת הפקות מסוימות ולדחייתן של הפקות אחרות, ובעניינן של אילו הפקות לא הגיעו חברי הוועדה לכלל הסכמה ומנכ"ל הרשות השתמש לגביהן בזכות ההכרעה שניתנה לו. עוד נמצא כי חלק מהחלטות ועדת ההתקשרויות, בהן החלטות הנוגעות להפקות שעלותן מיליוני ש"ח, התקבלו בלא דיון מקצועי ויסודי כנדרש, או בלא דיון כלל. העובדה שלעתים התקיים דיון אולם לא נרשם פרוטוקול מפורט, ולעתים לא התקיים דיון קודם אישור ההפקות, מלמדת על תפקודם הלקוי של ועדת ההתקשרויות ושל העומד בראשה.


תגובה
רשות השידור


4.	לנושא פרוטוקולים: כל הישיבות של וועדת ההתקשרויות מוקלטות  החל מתאריך 4.11.13  והפרוטוקולים  וסיכומי ההחלטות מופצים לכל המשתתפים.  


ליקוי


5.	נמצא כי הליך בחירת ההצעות שהוגשו לרשות בפניות יזומות התנהל בחוסר שקיפות, וכי לא ניתן ללמוד מהמסמכים פרטים על ההצעות. כמו כן ועדת ההתקשרויות לא רשמה את הנימוקים לבחירתן.


ליקוי


6.	נמצא שבתקופת הביקורת ועדת ההתקשרויות אישרה לפרסם פניות לציבור וכן אישרה לרכוש הפקות במסגרת של פניות יזומות בסך 278 מיליון ש"ח, זאת על אף שהתקציב לרכישת הפקות שעמד לרשותה לשנים 2013-2012 היה 144 מיליון ש"ח בלבד. כתוצאה מכך חלק ניכר מההצעות שהגישו המפיקים בשנת 2012 נדונו בוועדת ההתקשרויות רק במהלך שנת 2013, ולגבי חלקן נאמר למפיקים שההסכם איתם ייחתם רק בשנת 2014. חריגות אלה נבעו מכך שוועדת ההתקשרויות פעלה בלי שיהיו בידה נתונים מעודכנים לגבי הסכומים שעליהם התחייבה בפני המפיקים בשנת 2012. יתרה מזו, הרשות נהגה בחוסר שקיפות בכך שלא פרסמה בפנייתה לציבור המפיקים כי חלק מההפקות יידחו לשנים הבאות.




תגובה
רשות השידור


6. 	לנושא קביעת תעריפים: לדעת חשב הרשות בדיקת תקציבי הפקות, וקביעת תעריפים תוך מו"מ עם ארגוני היוצרים יכול  להימשך זמן רב.  רואה החשבון, במסגרת המכרז, יצור סרגל עלויות ממנו יהיה קל לבדוק את תקציבי ההפקות. להערכתו, בסביבות אוגוסט 2014 ייבחר רואה חשבון, ועד סוף שנת 2014, סרגל העלויות יהיה מובנה.
‏

ליקוי 


7. 	נמצא כי בתקופת הביקורת הליך המשא ומתן לגבי חלק מההפקות התמשך מעבר לסביר: בחוזים שנחתמו בתקופת הביקורת, ממועד אישור ועדת ההתקשרויות ועד תאריך החתימה על ההסכם, חלפו בממוצע כ-104 ימים. נמצאו אף מקרים שהחוזים נחתמו בתום משא ומתן שארך בין 160 ל-275 ימים. התברר כי בהליך המשא ומתן התעוררו קשיים שנגרמו מחסמים כמו בדיקת תקציב ההפקה באמצעות תעריפים שאינם מעודכנים והיעדר מדיניות בנוגע לחלוקת זכויות היוצרים על ההפקות בין הרשות לבין המפיקים. כתוצאה מכך התגלעו חילוקי דעות בין הרשות למפיקים. 


תגובה
רשות השידור


7. 	לנושא טיפול בחסמים: כיום, כל ישיבת ועדת התקשרויות כוללת חלק שנקרא "פורום הסרת חסמים".


ליקוי 


8. 	נמצא כי בחודשים האחרונים של כל אחת מהשנים 2013-2012 חתמה הרשות על חוזים בהיקף כספי רחב - כ-21 וכ-24 מיליון ש"ח בהתאמה - המהווה כשליש מהתחייבויותיה על פי החוק. עקב כך מתעורר חשש שחתימה על מספר רב של הסכמים בפרק זמן כה קצר לקראת סוף השנה, כדי לעמוד בהתחייבויותיה לרכישת הפקות מקומיות על פי החוק, לא מאפשרת לרשות למצות את מרב זכויותיה במשא ומתן עם המפיקים. 






ליקוי 


9. 	התברר כי מנהל חטיבת התכניות לא דרש מהמפיקים האחראים להגיש לו את הדוחות האמורים, לא הכין טפסים ייעודים לדיווח ולא קבע הנחיות להגשתם. המפיקים האחראים לא הגישו דוחות כאלה, ומנהל החטיבה אישר את תשלום החשבוניות למפיקים החיצוניים מבלי שצורף הדוח כנדרש בנוהל.


תגובה
רשות השידור


9. 	לנושא פיקוח הרשות על הפקות:מנהל המדיה בערבית ומנהל חטיבת התוכניות בטלוויזיה נדרשו להכין טופס ייעודי והנחיות תואמות. בתאריך 25.2.14   העביר מנהל חטיבת התוכניות, טופס והנחיות לכל מנהלי המחלקות לפיהן יש להעביר את טופס המפיק האחראי לרפרנטים במחלקות והדגיש כי טופס זה ורק הוא ישמש מעתה עבור ההפקות החיצוניות. כמו כן, הפנה  את תשומת הלב לכך כי יש לצרף את תקציב ההפקה לכל טופס ולציין אישור מנהלי המחלקות לחריגות או הסטות בתקציב ככל שיהיו כאלה.

ליקוי


10. 	נמצאו מספר מקרים שבהם שילמה הרשות תשלום מלא עבור הפקות, אף שחלו בהן חריגות מתנאי ההסכם.


ליקוי


11. 	נמצא שבהסכמים שחתמה הרשות עד אוקטובר 2012 עם מפיקים לרכישת הפקות לא נכלל סעיף המחייב את המפיקים להציג לה אישורים כספיים, וכתוצאה מכך שילמה הרשות למפיקים רק על סמך אישור המפיק האחראי, שבדרך כלל אינו גורם מקצועי בתחום הכספים. לגבי הסכמים שנחתמו החל בנובמבר 2012 נמצא כי גם במקרים שבהם מפיקים הגישו אישור מרואה חשבון, האישור לא שיקף כלל את ההוצאות המפורטות ולא ניתן היה להיעזר בו לצורכי בקרה על התשלומים, ולמרות זאת שילמה הרשות את מלוא הסכום עבור ההפקות.


תגובה
רשות השידור

10-11. 	לנושא מודל בקרה, לצורך פיקוח על הוצאות כספים על הפקות: ועדת מכרזים ב' של הרשות אישרה יציאה למכרז למאגר רואי חשבון חיצוני עבור הרשות כדי שיקיימו את הבקרה. חשב הרשות עדכן ב- 2.3.14  כי המכרז נמצא בשלבי הכנה מתקדמים.  הלשכה המשפטית עדכנה ב- 3.3.14 כי הושלמה כבר הכנת  טיוטת המכרז מבחינה משפטית והועברה  ביום 21.01.2014, להשלמות מקצועיות של היחידה הצורכת. הוחלט כי עד תאריך ה – 1/4/2014, תושלם הכנת המכרז לקראת פרסומו.  להערכת הגורמים המקצועיים ברשות, מודל בקרת הכספים יוטמע ברשות באוגוסט  2014.




ליקוי


12. 	משרד מבקר המדינה מעיר להנהלת הרשות כי הליך המשא ומתן בין הוועדה למפיק הוא דינמי ולעתים עשוי להימשך זמן רב, הן בשל דרישות הרשות והן בשל דרישות המפיק. על הרשות לטפל בחסמים האמורים כדי למנוע את העיכובים בחתימת ההסכמים התלויים בה.


תגובה
רשות השידור


12. 	מכרז לתפקיד יו"ר לניהול משא ומתן עם מפיקים: המנכ"ל העביר  הצעה למכרז לוועד מנהל וממתין לאישורו.


ליקוי


13. 	משרד מבקר המדינה העלה כי לקראת סיום התכנית הכריז יו"ר אמ"י כי "כל האמנים פה בהתנדבות...", ואכן התברר כי הזמרים, המנחה והתסריטאי לא קיבלו שכר עבור עבודתם. עוד העלתה הביקורת כי לא הופיעו שחקנים באירוע זה. למרות זאת הרשות שילמה למפיק את מלוא הסכום שבסעיפי השכר האמורים - 96,000 ש"ח. בעקבות בדיקת משרד מבקר המדינה מינתה הרשות משרד רואה חשבון חיצוני שבחן את הוצאות ההפקה בפועל בהשוואה לתשלומי הרשות בגין ההפקה, והתברר כי הרשות שילמה עבור ההפקה תשלומי יתר בסכום של כ-122,000 ש"ח, כמפורט: כ-96,000 ש"ח עבור הזמרים, השחקנים, התסריטאי והמנחה, וכ-26,000 ש"ח בסעיפי הוצאה אחרים כגון שכר עבור הלבשה ואיפור, הסעת קהל וביטוח.


תגובה
רשות השידור

13.	לנושא החלטה לגבי דרישת תשלום - חשב הרשות  מסר כי ההחלטה לדרישת התשלום ממתינה עד לקבלת  תשובת הלשכה המשפטית לאופי הפעולה בה הרשות יכולה לנקוט .





ליקוי


14. 	בנוהל החדש בוטלה ההנחיה לציין בפניות לציבור את אמות המידה לבחירת ההצעה הטובה ביותר. במצב זה אין למפיקים המתמודדים אפשרות לדעת מה המשקל של כל אחת מאמות המידה בשקלול הצעתם ולהיערך בהתאם. משרד מבקר המדינה מעיר לרשות כי עליה לשאוף לכך שההליך התחרותי שהיא מנהלת ייערך, בשינויים המחויבים, תוך שמירה על עקרונות המכרז - שוויון והוגנות¬¬ - באמצעות קביעת אמות מידה ברורות ושקופות, שלפיהן ייבחנו ההצעות עד לבחירת ההצעות הטובות ביותר לרשות.


תגובה
רשות השידור


14. 	לנושא קביעת אמות מידה ומשקל יחסי לבחירת ההצעות: אמות המידה והמשקל היחסי לבחירת ההצעות יובאו לדיון בועדת התקשרויות במסגרת טיוטת נוהל התקשרויות החדש, עד סוף אפריל 2014.















































הטיפול בארכיונים רשות של רשות השידור

הגופים המבוקרים: רשות השידור, משרד ראש הממשלה


ליקוי


1.	החומרים השמורים בארכיונים של הרשות נתונים בסכנת כליה בשל היעדר התנאים הנדרשים לאחסון נאות, בשל עייפות החומר  של הפורמטים השונים ובשל שחיקה של הסרטים מהשימוש התכוף בהם. נוסף על כך, ארכיוני הרשות אינם עומדים בדרישות הבטיחות למניעת שרפות ואין בהם מערכות לגילוי אש ואף לא מערכות לכיבוי אש. על הנהלת הרשות לנקוט את האמצעים הנדרשים לאחזקת חומרים ארכיוניים בהתאם לתנאי השימור והגניזה הנדרשים על ידי גנזך המדינה, וכן עליה לפעול לאלתר לעמידה בהוראות הבטיחות למניעת שרפות.


תגובה 
רשות השידור


1. 	לנושא אחזקת הארכיונים: בהתאם להוראות הבטיחות למניעת שריפות סמנכ"ל פיתוח עדכן ב- 23.2.14 כי  בנושא כיבוי אש  נבחרה חברת ייעוץ שאמורה להעביר בימים הקרובים דו"ח. הסיכויים ליישום מסקנות הדו"ח שואף לאפס, עקב אילוצי תקציב. בנושא שימור ארכיון ע"י ניקוי ארכיון הטלוויזיה (קלטות, פילם ועוד), הוכן מכרז, שעבר את התהליכים הפרוצדוראליים, אך אין אפשרות לפרסם עקב חוסר בתקציב. כמו כן, המכרז החדש לשימור פילם נמצא בשלבי הכנה ולהערכת הרשות גם הוא יתעכב עקב חוסר בתקציב.	
 

ליקוי

	
2.	בשנת 2012 עדיין פעלה רשות השידור ללא תכנית עבודה שנתית סדורה הכוללת יעדים, מדדי תפוקות, סדרי עדיפויות, לוח זמנים ותקציב, וגם בנוגע לפרויקט הדיגיטציה לא נקבעה תכנית עבודה כאמור; כמו כן, הנהלת הרשות קיימה ישיבות ואף קיבלה החלטות לגבי קידום פרויקט הדיגיטציה בארכיונים, אך לא היה בהנהלה שום גורם שבמשך השנים היה אחראי באופן בלעדי לניהול הפרויקט בראייה מתכללת, ובכלל זה לביצוע מעקב אחר התקדמות יישומן של ההחלטות האמורות בתוך פרק הזמן שנקבע. בהיעדר פיקוח של הנהלת הרשות על פרויקט הדיגיטציה התמשך ביצועו יתר על המידה.




תגובה 
רשות השידור


2.	לנושא תוכנית עבודה לביצוע פרויקט הדיגיטציה - מדדים, תפוקות, לוח זמנים ותקציב: הוכנה תוכנית עבודה והוגשה למוסדות הרשות בתאריך 20.1.14.	 


ליקוי


3.	במועד סיום הביקורת, יולי 2013, חמש שנים לאחר שנחתם החוזה האמור עם האוניברסיטה, טרם הושלם פרויקט ההמרה, כמפורט להלן: פרויקט הדיגיטציה בארכיון הרדיו: בארכיון הרדיו הסתיימה במלואה המרתם של כ-30% מהסרטים המיועדים להמרה: רק כ-50% משעות השידור שבארכיון הומרו, ובוצעה בקרת איכות רק לגבי כ-60% משעות השידור שהומרו. כמו כן, ארכיון הרדיו עדיין אינו יכול להשתמש בתוצרי ההמרה. בשל העיכוב בפיתוח מערכת קסם, במועד הביקורת עדיין לא הייתה לארכיון הרדיו גישה לתוצרי פרויקט הדיגיטציה, ולא ניתן היה להשתמש בהם. כל עוד לא יושלם פיתוח המערכת להנגשת תוצרי פרויקט הדיגיטציה ייאלץ ארכיון הרדיו להמשיך את עבודת איתור הסרטים בשיטת הקִטלוג הישנה. במועד סיום הביקורת עדיין לא הכין ארכיון הרדיו רשימה של הסרטים שטרם הומרו ברשתות הרדיו השונות, אף שהדבר חיוני להשלמת פרויקט הדיגיטציה. עקב כך הופסק הפרויקט ברדיו לפי שעה. פרויקט הדיגיטציה בארכיון הטלוויזיה: במועד סיום הביקורת עדיין לא החל ביצוע הפרויקט בארכיון הטלוויזיה: הרשות עדיין לא ביצעה חלק מהפעולות המקדימות הנדרשות להמרת הסרטים. כמו כן, הרשות לא חתמה על נספח להסכם עם החברה הפרטית שכולל את נוהלי העבודה להמרת חומרי הארכיון בטלוויזיה ואשר תחילת עבודתה מותנית בחתימה עליו. על הנהלת הרשות לפעול בנחישות ובמרץ להשלמת פרויקט הדיגיטציה ברדיו ובטלוויזיה ולהיערך להשלמת ההמרה של הסרטים שאין בכוונת האוניברסיטה לממן את המרתם. כל דחייה נוספת של השלמת הפרויקט עלולה לגרום לאבדנם של החומרים ולעכב את הנגשת חומרי הארכיון לציבור הרחב.


ליקוי


4.	התקציב לשיקום הסרטים: (א) בנובמבר 2012 אישרה ועדת המכרזים את תקציב המכרז בסך 5 מיליון ש"ח רק על סמך הבקשה של סמנכ"ל טכנולוגיות, בלי שהוא נדרש להציג נתונים המבססים את התקציב המבוקש.




ליקוי


5.	משרד מבקר המדינה חישב ומצא כי לכל שעת סרט ששוקם שילמה הרשות עבור עשר שעות עבודה בממוצע. על פי חישוב זה התקציב האמור יספיק למימון השיקום של 13% מסרטי הפילם בלבד (כ-4,000 שעות שידור).


ליקוי


6.	פיקוח הרשות על ביצוע ההסכם: התברר כי הרשות הסכימה לקבל יומני עבודה שלא היו מפורטים כנדרש בהסכם. לדברי הרשות, היעדר הפירוט לא אפשר לה לקיים בקרה נאותה על מספר השעות שעליהן דווח לה לצורך התשלום. למרות זאת, הגורמים האחראים לכך ברשות לא פעלו כדי להבטיח את קיום מלוא תנאי ההסכם עם החברה.
‏

ליקוי 


7. 	בפברואר 2010 אישרה הממשלה את "תכנית מורשת - העצמת תשתיות מורשת לאומית" (להלן - תכנית מורשת). במאי 2011 כללה הממשלה בתכנית את מיזם ארכיון רשות השידור, כדי להקים מערך דיגיטלי נגיש לציבור של החומרים שבארכיוני הרשות, והקצתה לכך 10 מיליון ש"ח. טיוטת הסכם נשלחה לאישור הרשות בפברואר 2013. ואולם במועד סיכום הביקורת רשות השידור ונציגי תכנית מורשת עדיין לא הגיעו להסכמה לגבי נוסח ההסכם לביצוע מיזם ארכיון הרשות. עיכוב בחתימת ההסכם עלול להביא לעיכובים נוספים בביצוע פרויקט הדיגיטציה, שחלק ממימונו הוא מתקציב תכנית מורשת.


תגובה 
רשות השידור


7. 	לנושא תוכנית קרן מורשת: סמנכ"ל פיתוח וטכנולוגיות עדכן ב- 23.2.14 כי  לאחר מגעים עם קרן מורשת , הושגו הסכמות, אך הרשות טרם קיבלה מהקרן  טיוטת הסכם חדש ומתוקן,  לחתימה.


ליקוי 


8. 	במרץ 2012 התקבל בכנסת תיקון לחוק רשות השידור , ולפיו הרשות תשמר ותתעד את שידוריה ותעמידם לעיון הציבור בדרכים שיקבע הוועד המנהל של הרשות  בכללים, ובלבד שהתעריפים ייקבעו בהתחשב בעקרון ה"עלות בלא רווח". במועד סיום הביקורת, יותר משנה לאחר תיקון החוק, טרם קבע הוועד המנהל כללים ליישום האמור בתיקון זה.




ליקוי 


9. 	מכירת העתקים של תכניות ששודרו בטלוויזיה וברדיו: מינואר 2013, המועד שבו החלה הרשות לשדר בפורמט דיגיטלי, ועד מועד סיום הביקורת נבצר מהארכיון למכור לציבור העתקים של תכניות בפורמט דיגיטלי ששודרו בתקופה זו, כיוון שאין ברשותו מערכת להקלטה משרתי השידור. במצב דברים זה נפגע השירות לציבור המעוניין להשתמש בחומרי הארכיון הדיגיטליים. כמו כן, נפגעת הכנסת הרשות ממכירת העתקים של תכניות ששודרו.

תגובה 
רשות השידור

9. 	לנושא מכירת העתקים של תוכניות ששודרו בטלוויזיה וברדיו- המכשיר להעתקה טרם נרכש עקב אילוצי תקציב בטלוויזיה. סמנכ"ל פיתוח וטכנולוגיה עדכן ב- 23.2.14 כי הוגש תקציב פיתוח לשנת 2014 לפי 15 מיליון ₪ ובפועל אושר  3 מיליון ₪. מתוך זה, ישנה התחייבות ל – 4 מיליון ₪ לאבטחה ומיליון ₪ לבטיחות. אי לכך, תקציב הפיתוח ל- 2014 לתחילת השנה, מצוי בגירעון של 2 מיליון ₪ ולכן תקציב הפיתוח לדיגיטציה, שואף  לאפס. עוד הוסיף, כי אין תקציב כיוון שבינתיים תקציב הרשות לשנת 2014 הינו תקציב גירעוני.


















ניהול פרויקט המעבר לשידור דיגיטלי ברשות השידור

הגופים המבוקרים: רשות השידור.

ליקוי



1.	נמצא כי לא מונה מנהל לפרויקט. אף שמונו שישה בעלי תפקידים ברשות לטפל בפרויקט מהיבטיו השונים, על איש מהם לא הוטלה האחריות לניהול מתכלל של הפרויקט. כמו כן, בתקופת ביצוע פרויקט ה-HD לא פעלה ברשות ועדת פרויקטים, וזאת בניגוד לנוהל שקבעה הרשות. בנסיבות אלה לא נעשה מעקב אחר התקדמותו של פרויקט מרכזי זה ואחר ועל עמידה במסגרת התקציב שנקבעה לו.


תגובה 
רשות השידור


1. 	לנושא איוש אחראי לפרויקטים: המנכ"ל שלח בקשה למוסדות לאישור יציאה למכרז, אך הדבר טרם אושר ע"י המוסדות וכן לא אושר למנות מ"מ לתפקיד זה. 

ליקוי

	
2.	על אף חשיבותו, מורכבותו ועלויותיו הגבוהות של פרויקט ה-HD, הרשות לא קבעה תכנית עבודה מפורטת לביצועו, לא הגדירה את שלביו, לא קבעה לוח זמנים ואבני הדרך לביצועו.


תגובה 
רשות השידור


2. 	הוגשה תוכנית עבודה מפורטת למוסדות כולל לוחות זמנים. הפרויקט מתעכב עקב חוסר בתקציב. 

ליקוי

3.	ברשות אין נוהל לאופן הכנת אומדן לשם פרסום מכרז פומבי לרכישת טובין או לביצוע עבודה. כמו כן, בטופס הבקשה לאישור מכרז אין דרישה לצרף מסמכים ותחשיבים התומכים באומדן שווי ההתקשרות או לצרף מפרט התומך בבקשה.



תגובה
רשות השידור


3. 	סמנכ"ל כספים היוצא, העביר טיוטת נוהל בנושא ואת המלצותיו לגבי יישום הנוהל. חשב הרשות ומ"מ סמנכ"ל כספים, מציין כי כיום נסמכת ועדת המכרזים על הערכת הגורמים המקצועיים ביחידות הצורכות להם המומחיות והיכולת להעריך את אופי והיקף העבודה הנדרשת במכרז. המנכ"ל הקים ועדה להכנת עבודה לניהול פרויקטים, הצוות נמצא בהליכי הכנת הנוהל. הערכה משוערת לכתיבת הנוהל-עד לתאריך 1/5/2014. 


ליקוי


4.	בחלק מהמכרזים שנעשו במסגרת הפרויקט, האומדן הכספי של ההתקשרות שהיחידה הצורכת הציגה לוועדת המכרזים היה נמוך בשיעור ניכר מהסכום שהוועדה אישרה לבסוף להתקשרות עם החברות, וההפרש הכספי הכולל היה כ-19 מיליון ש"ח. 


ליקוי


5.	נמצא כי הסכם לבינוי חדרי הבקרה נחתם ב-29.11.11, ובו נקבע כי הקבלן מתחייב להשלים את המבנה בתוך 90 יום ממועד קבלתו של צו התחלת עבודה. לעומת זאת, בהסכם לאספקת ציוד ותכנה לחדרי הבקרה נקבע כי מועד אספקת הציוד יהיה עד 16.10.11, ומועד התקנתו יהיה לא יאוחר מ-7.11.11. יוצא אפוא שההסכם לבניית חדרי הבקרה שבהם יותקן הציוד נחתם אחרי המועד שנקבע להתקנת הציוד. בפועל, הספקת הציוד החלה במאי 2012, אולם בניית חדרי הבקרה הושלמה רק בסוף נובמבר 2012. בסוף יוני 2012 הושלמו חלק ניכר מהפעולות שנדרשו להכנת מתחם ה-HD לשידור, אבל התקנת התפאורה באולפן א' שבמתחם לא הושלמה עד מועד סיכום הביקורת.


תגובה
רשות השידור


5. 	הוכן מכרז, עבר אישורים, הנושא מתעכב עקב חוסר בתקציב.


ליקוי


6.	בשנים 2013-2012 התקיימו שני אירועים שהנהלת הרשות החליטה לשדרם בפורמט HD - המשחקים האולימפיים (האולימפיאדה) שהתקיימו בלונדון והבחירות לכנסת התשע-עשרה. אבל מאחר שאולפן א' טרם הוכן לשידור, נאלצה הרשות לבצע התאמות בתפאורה זמנית ובאמצעים הטכנולוגיים שברשותה, שעלותן הסתכמה בכ-1.4 מיליון ש"ח.




תגובה
רשות השידור


6. 	לנושא תפאורה קבועה באולם א'- טרם הסתיים בינוי האולפן. ביצוע התפאורה הקבועה מותנה בהשלמת בינוי האולפן. 
‏
ליקוי 

7. 	מספטמבר 2011, מועד מינויו של מנכ"ל הרשות המכהן, לא הגיש המנכ"ל לוועד המנהל דוחות על פעילותה השוטפת של הרשות, לרבות על פרויקט ה-HD, כמשתמע מלשון החוק, אלא דיווח על נושאים שקשורים לפרויקט בעל פה. הוועד המנהל לא דרש מהמנכ"ל להגיש לו את הדוחות האמורים.

ליקוי 

8. 	למרות הדיווחים של סמנכ"ל טכנולוגיות על חריגות מעלות הפרויקט שהתקבלו עוד במהלך ביצועו, לא ביקש ממנו הוועד המנהל להגיש לו אומדן עדכני ומפורט של יתר העלויות עד להשלמת הפרויקט.

תגובה 
רשות השידור

8. 	הוגשה בקשה מהמחלקה הצורכת בטלוויזיה, לרכישת ציוד להמשך הפרויקט, הבקשה אושרה בועדת מכרזים, כל הרכש לגבי חומר ייצא במכרז פומבי. לגבי האינטגרציה והתוכנה- חברה ב' הוכרה כספק יחיד לפרויקט הנ"ל בלבד. 

ליקוי 

9. 	בשנת 2012 כתבה יחידת הביקורת הפנימית של הרשות דוח על פרויקט ה-HD, וממצאיו הצביעו על חריגות ניכרות בעלויות הפרויקט. נמצא כי ממצאים אלה לא נדונו בוועדת הביקורת.








































הרשות לשמירת הטבע והגנים הלאומיים
היבטים בפעילות הרשות לשמירת הטבע והגנים הלאומיים

הגופים המבוקרים: רשות לשמירת הטבע והגנים הלאומיים, המשרד להגנת הסביבה, מינהל התכנון- משרד הפנים, משרד המשפטים, רשות מקרקעי ישראל, רשות העתיקות, רשות החברות הממשלתיות


ליקוי


1. אחד מתפקידיה העיקריים של הרשות על פי חוק גנים ושמורות הוא לאתר, להקים, לנהל, להחזיק, להפעיל ולטפח גנים לאומיים ושמורות טבע.
בדוח מבקר המדינה משנת 2002 הועלה כי עשרות תכניות לגנים ולשמורות התעכבו במשך שנים הן בשלב הגשתן למוסדות התכנון הן במוסדות התכנון עצמם. כמו כן, ההרשאות של רשות מקרקעי ישראל הניתנות לרשות ומאפשרות לה לפעול בתחומי הגנים והשמורות ולפקח עליהם, גם הן התעכבו. בביקורת הנוכחית נמצא כי חל שיפור ניכר בצמצום העיכובים בשלב הגשת התכניות למוסדות, אבל במוסדות התכנון וברמ"י העיכובים נמשכים, ואף נוספו גורמי עיכוב חדשים בשלבים השונים בתהליך אישור תכניות והכרזה של גנים ושמורות. 


תגובה
רשות מקרקעי ישראל


1. באחרונה הובאה לדיון ולאישור בהנהלת הרשות נוסח הסכם מסגרת עם רשות הטבע והגנים הלאומיים (להלן הרט"ג). הגם שהסכם זה טעון אישור מועצת מקרקעי ישראל, יש בכך בסיס להתקדמות ביחסי העבודה בין רמ"י לבין הרט"ג ויהווה פתיחת חסם לטיפול בהרשאות ובחוזים עם הרט"ג. צוותי העסקות במרחבים העסקיים האמונים על קליטת הרשאות והכנת החוזים ומנהל אגף בכיר לעסקות במטה הרשות האמון על ההנחיה המקצועית ועל האישור בהליך זה עושים מאמץ לקדם את הטיפול וקיימת התקדמות בנושא. 







       ליקוי

2. נמצא כי במינהל התכנון מתעכבות בשלב ההכרזה עשרות תכניות לגנים ולשמורות, חלקן ללא כל סיבה מוצדקת. למשל, עיכוב בהעברת התכניות לאישור השרים הרלוונטיים או המתנה לאישורם של ראשי רשויות מקומיות מעבר למגבלת הזמן הקבועה בחוק (60 ימים) לקבלת תגובתם. זאת ועוד, מינהל התכנון, והרשות בעקבותיו בנוגע לחלק מהגורמים, אימצו כלל שאינו קבוע בחוק או בהנחיה פורמלית כלשהי, המגביל לחמש שנים את תוקף האישורים של הגורמים השונים להכרזות. על הרשות, על מינהל התכנון ועל משרד המשפטים לפעול לצמצום העיכובים והחסמים בתהליכי ההכרזות של גנים ושמורות.


תגובה
משרד המשפטים


2. משרד המשפטים ערך בירור מול משרד הפנים אשר העלה כי אין מדובר בתמונת מצב המאפיינת את כל הוועדות המחוזיות וככל הנראה מדובר בתכניות פרטניות שכתנאי להפקדתן, נדרשו כתבי שיפוי. לאור האמור, ביום 09.12.13 המשרד שלח מייל ליועמ"ש רט"ג, בבקשה להבהיר האם כתבי השיפוי עדיין נדרשים מרט"ג, על מנת שככל שהבעיה אכן קיימת המשרד יזמן ישיבה בנושא. 
ביום 06.03.14 המשרד פנה  שוב לרט"ג בבקשה לקבל פירוט של תוכניות ומקרים בהם נדרשו לספק כתבי שיפוי. ביום 12.03.14 נשלחה תזכורת נוספת.
לאור האמור, נקבעה ישיבה אצל המשנה ליועץ המשפטי לממשלה לעניינים אזרחיים, ליום 28.04.14 בהשתתפות הלשכה המשפטית של משרד הפנים ויועמ"ש  של רט"ג, על מנת לדון בבעיה ולבחון פתרונות כמוצע בדו"ח הביקורת.


ליקוי


3. אשר לרמ"י, גם בטיפול שלה נמצאו עיכובים חמורים ומתמשכים במתן הרשאות לרשות לפעול בשטחים מוכרזים ולא מוכרזים. התנהלותה זו של רמ"י הביאה לידי כך שהרשות מחזיקה בהסכמי חכירה ובהרשאות רק לכ-25% מהגנים ומהשמורות שהיא פועלת בהם. על הרשות ועל רמ"י לפעול ביחד ובהקדם למציאת דרכים לפתרון בעיית העיכוב המתמשך בכריתת הסכמי חכירה ביניהן ובמתן הרשאות פיקוח לרשות, שיאפשרו לה לפעול לפי צורכה בשטחים המאושרים כגנים וכשמורות.





ליקוי


4. לתהליכי תכנון ובנייה השפעה מכרעת על מצב הטבע בישראל ועל היכולת לשמור עליו. אף שהיא הגוף האחראי על שמירת הטבע בישראל, הרשות אינה חברה בוועדות תכנון חשובות הרלוונטיות לפעילותה, כמו ועדות מחוזיות ומקומיות והוועדה הארצית לתשתיות לאומיות (להלן - הוות"ל). הרשות פעלה אמנם לתיקון המצב - במסגרת הצעת החוק לתיקון חוק התכנון והבנייה (להלן - הצעת החוק) וישירות מול ועדות מחוזיות פרטניות - אך מעמדה עדיין אינו הולם את תפקידה על פי חוק גנים ושמורות.
בוות"ל נדונות ומאושרות תכניות המשנות את פני הארץ ובהכרח משפיעות על הטבע, לעתים באופן דרמתי ובלתי הפיך. היעדר ייצוג של הרשות בוועדה זו מצמצם את יכולתה לסייע במזעור הנזק לטבע כבר בשלבים המקדמיים של תכנון התשתיות.


תגובה
משרד הפנים


4 היועצים הסביבתיים של הות"ל משמשים כראשי צוות סביבה והם אחראיים על ליווי הפרוייקטים בוועדה באספקט הסביבתי הכולל: ליווי צמוד של הפרוייקטים, כתיבת הנחיות לתסקירי השפעה על הסביבה, בדיקת תסקירי השפעה על הסביבה, עריכת סיורים בשטח, תיאום נושאים סביבתיים מול היזמים, משרדי ממשלה השותפים לפרויקט, תיאומים עם גורמים ממשלתיים או סטטוטוריים, כגון: קק"ל, רט"ג, רשויות ניקוז, איגודי ערים,  יחידות סביבתיות ברשויות המקומיות וכל גורם אחר רלוונטי לאותו פרויקט.
לות"ל אף צוות רחב של יועצים סביבתיים נוספים העומדים לרשותה, כגון: אדריכלי נוף, אקולוגים (בתחום האקולוגיה היבשתית והימית), ניקוז ומשאבי מים, הידרולוגיה וגיאוהידרולוגיה, גיאולוגיה, אקוסטיקה, חומרים מסוכנים, ביסוס קרקע, מבנים ימיים, הנדסת מים, גז ותשתיות, אנרגיה, איכות אויר, קרינה וזיהם קרקע.
לעניין שיתוף פעולה בעבודת הות"ל עם הרשות לשמירת הטבע והגנים הלאומיים: על אף שנציגי רשות הטבע והגנים הלאומיים אינם חברים בות"ל, קיים קשר מקצועי עמם בדרך של דו-שיח, התייעצויות ושיתוף פעולה הדוק בסוגיות הסביבתיות בתכניות השונות, כגון:
תת"ל/ 62 – תכנית ארצית להעברת קווי מתח עליון 161 ק"ו באזור החולה והגליל המזרחי: שותפות פעילה בתכנון קו ההולכה, כולל סיורים משותפים בשטח, בחינת חלופות, בחינה משותפת של הצעות ברמת מקרו ומיקרו.
תת"ל/ 16 – כביש מס' 1: פעילות משותפת עם רט"ג בתכנון המפורט לביצוע, בחינת מיקומים למערומי עפר לאורך הדרך ועוד.
תת"ל/ 38 – שדרוג כביש 65 מגן שמואל עד צומת מגידו: בחינה משותפת של מעברים אקולוגיים.
תת"ל/ 30 – כביש 65/85 – צומת גולני/ צומת עמיעד: ליווי רט"ג לאורך כל התכנון, משלב גיבוש התכנית, קביעת מסדרונות אקולוגיים, קביעה של פתיחת הסוללות מעל הנחלים ועוד.




ליקוי


5. הרשות אינה חברה בוועדות המחוזיות, אף שוועדות אלה ממלאות תפקיד מרכזי בתהליך התכנוני. יתרה מזאת, המגמה העולה מהצעת החוק היא להרחיב עוד את סמכויותיהן ואת סמכויות הוועדות המקומיות על חשבון הוועדות הארציות, לכן חברותה בוועדות אלה הופכת חיונית עוד יותר. הרשות קיבלה אמנם מעמד של יועץ בחלק מהוועדות המחוזיות, בנושאים הנוגעים בעיקר לשטחי גנים ושמורות, אבל מעמדה בוועדות אלה אינו שווה למעמד של חבר מן המניין; אין היא מקבלת את המידע על מכלול הנושאים והתכניות העולים לדיון ואין היא מוזמנת לכל הדיונים; וכשהיא כבר משתתפת בדיונים, אין ניתנת לה זכות ההצבעה בשלב קבלת ההחלטות.


ליקוי


6. כוח האדם שהרשות מקצה לנושא התכנון אין בו די. האגף האחראי ברשות לנושא תהליכי התכנון הכלל-ארציים - אגף שטחים פתוחים - מונה אדם אחד בלבד - מנהל האגף הנעזר בעובד חיצוני העוסק בתכנון (בהיקף של חצי משרה). בכל אחד ממחוזות הרשות ישנו אדם אחד או שניים העוסקים בתכנון, אבל רק חלק קטן מזמנם מוקדש לנושאי תכנון כלל-ארציים. יוצא אפוא שאין ביכולתה של הרשות להביע את עמדתה בכל המקרים שהיא סבורה כי ראוי שתעשה כן.


ליקוי


7. יערות הם חלק בלתי נפרד מהטבע בישראל. מאחר שהקרן הקיימת לישראל (להלן - קק"ל) היא הגוף המופקד על הייעור בישראל, בין תחומי האחריות של הרשות לבין פעילותה של קק"ל ישנם תחומים החופפים זה לזה, ובהם הטיפול בערכי הטבע המוגנים בשטחים שקק"ל מנהלת, שעל שמירתם אחראית הרשות. 


ליקוי


8. חוק גנים ושמורות קובע כי לא יפגע אדם בערך טבע מוגן אלא בהיתר כללי או מיוחד ממנהל הרשות. הועלה כי אף שקק"ל אינה נוהגת לבקש מהרשות היתרים לפגיעה בערכי טבע מוגנים, אין הרשות דורשת ממנה לעשות כן, ואין היא אוכפת את הוראות החוק בנוגע אליה.




תגובה
רשות הטבע והגנים


8.	בשנת 2013 החלה רשות הטבע והגנים בהכנת עבודה מקיפה לבחינת יישום סמכויותיה החוקיות בנושא ערכי טבע מוגנים. העבודה בוחנת גם את נושא פיקוח על ערכי הטבע ביערות קק"ל. ממצאי העבודה והשינויים הנדרשים בהתנהלות רשות הטבע והגנים יוצגו בשנת 2014 למליאת רשות הטבע והגנים.


ליקוי


9. בין הרשות לבין קק"ל מתקיים שיתוף פעולה המבוסס על אמנה והסכם תפעול יערות שנחתמו ביניהן ועל מפגשים של צוות משותף המתכנס מדי פעם בפעם. נמצא כי נושא ההיתרים לפגיעה בערכי טבע מוגנים על ידי קק"ל לא הוסדר במסגרת האמנה והסכם התפעול, ואף לא נמצא שהנושא עלה לדיון במסגרת הצוות המשותף. עולה החשש שקק"ל בפעולותיה פוגעת לפעמים בערכי טבע מוגנים בלי שהרשות ממלאת את חובתה על פי דין ומונעת זאת ממנה. 


תגובה
רשות הטבע והגנים


9.	ברשות הטבע והגנים מכינים שינוי לאמנה, במסגרת הקמת צוות משותף מחודש, שעתיד לפתור את הבעיות שעלו. האמנה המחודשת תתבסס בכל הנוגע לערכי טבע מוגנים על העבודה לבחינת סמכויותיה החוקיות בנושא ערכי טבע מוגנים. 


ליקוי


10. בשנים האחרונות מבוצעות במרחבי צפון הנגב ודרום הר חברון (להלן – צפון הנגב) על ידי קק"ל פעולות ייעור ונטיעת עצים אינטנסיביות בהיקפים של אלפי דונם בשנה. פעולות אלה מבוצעות בשני ערוצים סטטוטוריים: תכנית מתאר ארצית ליער ולייעור מס' 22 (להלן - תמ"א 22) ונטיעות ביזמתה של רמ"י, מכוח סמכויותיה, כדי לתפוס חזקה בשטחים ולמנוע פלישות בלתי חוקיות אליהם. לדעת אקולוגים וארגונים העוסקים בשמירה על הסביבה בישראל, פעולות הייעור באזור זה זרות לו ופוגעות במערכת האקולוגית ובשני בתי גידול נדירים, מישורי הלס ובתת הספר, שכמעט שאינם מוגנים במסגרת שמורות טבע.




ליקוי


11. למרות חוות הדעת של אנשי המקצוע ברשות, היא לא עשתה די כדי להגן על ערכי הטבע באזור צפון הנגב, ובהם בתי גידול וערכי טבע מוגנים, מפני פעולות הייעור הנעשות באזור זה שנים רבות בין מכוח תמ"א 22 בין ביזמתה של רמ"י. כמו כן, אף שבין הרשות לקק"ל נחתמו הסכמים והוקם צוות משותף שיאפשרו את שיתוף הפעולה ביניהן בנושאים שפעילותן חופפת, לא נקבעו בין הצדדים מנגנונים להסדרת ההגנה על ערכי הטבע בצפון הנגב. יתרה מזאת, הרשות לא פנתה בעניין זה לשר החקלאות האחראי על פי פקודת היערות לפעילותה של קק"ל בתחום הייעור. על הרשות לפעול מול רמ"י ומול קק"ל ולנקוט את כל הצעדים הנדרשים למזעור הנזקים לערכי הטבע בצפון הנגב עקב הנטיעות.


תגובה
רשות הטבע והגנים


11.	כיום קיימת בעייתיות מעשית להתערב בטיפול השוטף ביער כאשר היער אינו מנוהל על ידי רשות הטבע והגנים, ומרגע שנקבע ששטח מסויים מיועד ליער, הרי שהפעולות מחייבות  מקצועיות שלא פעם אינן עולות בקנה אחד עם שמירת טבע, בהתאם לתפיסת הרשות.

ליקוי


12. בשטחי תמ"א 22 קק"ל מחויבת להגיש תכניות מפורטות למוסדות התכנון לפני ביצוע הנטיעות. לפי החלטה של המועצה הארצית משנת 2002, עד שיוכנו ויאושרו כל התכניות המפורטות, ולמשך תקופת מעבר מוגבלת בזמן, את הבקשות לנטיעה בשטחי תמ"א 22 מאשרת ועדה שהוקמה לצורך העניין - הוועדה המקצועית למעקב ובקרה של תמ"א 22. הועלה כי בניגוד להחלטה של המועצה הארצית, לא דרשה הוועדה האמורה מקק"ל דוחות חצי-שנתיים על ביצוע הנטיעות בפועל, ואף לא ביצעה מעקב ובקרה מספיקים בשטח.


תגובה
המשרד להגנת הסביבה


12.	וועדת המעקב ובקרה של תמ"א 22 דנה בתכניות הנטיעה שהוגשו לה על ידי קק"ל בתחומי תמ"א 22. לאחרונה הוועדה פנתה לקק"ל בדרישה להמציא לוועדה דוחות שנתיים על ביצוע הנטיעות בפועל. בתאריך 11.3.14 קיבל יו"ר הוועדה את הדוחות המבוקשים מאת רט"ג.
הוועדה קיימה במשך השנים סיורים מעת לעת בשטחי הנטיעות של קק"ל. בנוסף נערכו סיורים של חברי הוועדה במסגרת פעילות הגופים אליהם הם משתייכים ואותם הם מייצגים בוועדה. לדעת המשרד, הוועדה נקטה בכל האמצעים העומדים לרשותה בבקרה על הנטיעות.
לאחרונה התקיימה פגישה של יו"ר הוועדה עם מנהל החטיבה לשמירה על הקרקע ברשות מקרקעי ישראל. בפגישה סוכם שרמ"י תעביר לידיעת המשרד להגנת הסביבה את המידע לגבי השטחים בצפון הנגב, מחוץ לתחומי תמ"א 22, בהם הם מעוניינים שקק"ל תבצע נטיעות לצורך שמירה על הקרקע מפני פלישות. המשרד להגנת הסביבה יבחן את ערכיות השטחים מבחינה סביבתית ואקולוגית ויעביר לרמ"י וקק"ל חוו"ד מקצועית, שתשמש את רמ"י וקק"ל בהחלטה לגבי ביצוע או אי ביצוע עבודות בשטח. הסיכום עדיין לא מומש בפועל. בנוסף, בפגישה שהתקיימה בתאריך 9.1.14 בין השר להגנת הסביבה ליו"ר קק"ל, סוכם שקק"ל תעביר לידיעת המשרד להגנת הסביבה את כל המידע לגבי הנטיעות שבוצעו ויבוצעו בעתיד בצפון הנגב, מחוץ לשטחי תמ"א 22.	



ליקוי


13. מדינת ישראל היא אחת מהמדינות המשופעות ביותר בעולם באתרים ארכיאולוגיים ואתרי מורשת, לאומיים ובין-לאומיים. בישראל כ-30,000 אתרים ארכיאולוגיים, מתוכם כ-9,000 בתוך גנים ושמורות, הנמצאים באחריותה של הרשות. חוק גנים ושמורות הטיל על הרשות להגן על ערכי המורשת, לפקח על שמירתם ולטפח אותם. מלבד הרשות, ישנם עוד גופים, ממשלתיים וחוץ-ממשלתיים, העוסקים גם הם בטיפול באתרי מורשת. 


ליקוי


14. מסוף 2010 עד אמצע 2013 התקיימו דיונים מעטים במליאת הרשות בנושא אתרי מורשת, שלא כמו בנושא שמירת הטבע, ומרביתם היו בנושאים כלליים ולא בנושאים מהותיים הנוגעים למדיניות הרשות ולגופם של אתרים אלה. גם ההנהלה המקצועית של הרשות כמעט שלא דנה בשנים 2013-2011 בנושא אתרי מורשת. 


ליקוי


15. עד תחילת 2012 לא ישבו במליאת הרשות אנשי מקצוע מהתחומים הנוגעים לטיפול באתרי מורשת, כמו ארכיאולוגיה, היסטוריה ואדריכלות נוף ושימור, ורק במועד זה מונתה ארכיאולוגית כחברת מליאה. 



תגובה
רשות הטבע והגנים


15.	לארכיאולוגית שמונתה כחברת מליאה, קיים חשש לניגוד עניינים מובהק שצויין אף בדו"ח מבקר הפנים של הרשות. מחד, היא מנהלת חפירה ארכיאולוגית בגן הלאומי (סביב חומות ירושלים), נמצאת בסכסוך עם רשות העתיקות, לא ממלאת את הוראות היתר החפירה של רשות הטבע והגנים, ובמקביל עוסקת בוועדת מורשת בהתוויית תהליכים ופעולות של רשות הטבע והגנים בנושאי מורשת.


ליקוי


16. לנוכח מספרם הרב של אתרי המורשת ובשל היקף המשימות הנדרשות מהרשות לצורך שימורם וטיפוחם, אין די בכוח האדם שהיא מקצה לכך. עד אוקטובר 2013 המשיך המחסור בכוח אדם לטיפול בנושא שימור אתרי מורשת בלי שניתן לו מענה הולם.



ליקוי

17. הקצאת תקציבי הרשות לטיפול באתרי מורשת, גם בה אין די כדי לתת מענה לצורכי ההגנה והשימור של האתרים, והרשות נסמכת בעניין זה על מקורות חיצוניים. על הרשות להקצות לנושא את תשומת הלב הראויה ואת המשאבים הדרושים להובלתו וניהולו על פי הקבוע בחוק גנים ושמורות.


תגובה
רשות הטבע והגנים


17. 	הפתרון הזמני והיצירתי שנמצא על ידי רשות הטבע היה גיוס מקורות מימון חיצוניים על מנת לתת פתרון טוב לשלוש השנים הקרובות. הפתרון לטווח הארוך צריך להיות בהקצאת משאבים נוספים על ידי המדינה באופן קבוע לתקציב רשות הטבע והגנים. שינוי המבנה התקציבי הנוכחי לטובת המורשת יפגע בהכרח בשמירת הטבע. רשות הטבע והגנים פנתה לאוצר בבקשה לתקצוב הנושא.

ליקוי

18. החוק הטיל על הרשות להכין תיק אתר לכל גן לאומי ולכל שמורת טבע. בכל תיק אתר עליה לתעד ולרשום מידע בתחומי שמירת הטבע וערכי הטבע, הנוגעים לגן או לשמורה. הועלה כי למרות חשיבותם של תיקי אתר ככלי לניהול ולתפעול של הגנים והשמורות ולטיפול בחי ובצומח בהם, הרשות הכינה תיקי אתר רק לכשליש מהשמורות המוכרזות, ולגנים לא הכינה אף לא תיק אתר אחד. 




ליקוי


19. הועלה כי בעניין הכנת תיקי אתר קיבלה הרשות החלטות שונות ולא עקביות. ניסיונות להכין תיקים חלופיים בתהליכים מקוצרים למיניהם (תיקי אפיון, תעודת זהות) לא הובאו לדיון במליאה, והיא לא קיבלה החלטות סדורות בנוגע אליהם. יתרה מזאת, התהליכים המקוצרים לא השיגו את מטרתם ולא הצדיקו את המשאבים שהושקעו בהם.


ליקוי


20. חלק ניכר מתיקי האתר שהעבירה חטיבת המדע לוועדה המקצועית-מדעית של המליאה נבדקו על ידי הוועדה ונמצאו בהם ליקויים שונים, שעיקרם מידע חסר ומידע שאינו מדויק ואף אינו מעודכן. על הרשות לנקוט בהקדם את כל הפעולות הדרושות לתיעוד מקצועי של ערכי הטבע בגנים ובשמורות ולהשלים את הכנתם של תיקי אתר לכל גן לאומי ולכל שמורת טבע.


תגובה
רשות הטבע והגנים 


20.	בשנה האחרונה מקודם בתיאום עם המליאה, הכנת תיקים גנריים דיגיטליים. מהלך שתכליתו קיצור תהליך כתיבת התיקים ומיחשובם. התהליך קיבל את תמיכת המליאה.


ליקוי


21. חוק גנים ושמורות קובע כי מליאת הרשות תפעל בהרכב של 19 חברים - נציגים מהממשלה ומהציבור, אנשי מדע וגופים שפעילותם משיקה לפעילותה של הרשות. למרות הקבוע בחוק, משנת 2011 עד אוקטובר 2013 פעלה מליאת הרשות בהרכב חסר של 16-11 חברים בלבד. בהתנהלותה זו של הרשות נמנעו האיזונים הדרושים על פי החוק בין גופים ומוסדות שונים המבטיחים את האינטרס הציבורי כולו. 


ליקוי


22. יתרה מזאת, השרים להגנת הסביבה שכיהנו בתקופה האמורה לא מינו יו"ר למליאה. רק בדצמבר 2013, לאחר הביקורת, אישרו הממשלה ומליאת הרשות את מינויו של מועמד שהציע השר להג"ס לתפקיד חבר המליאה המיועד להתמנות כיו"ר. הוועדה לבדיקת מינויים ברשות החברות טרם דנה באישור מינוי זה.




תגובה
המשרד להגנת הסביבה


21,22.	בתאריך 11.12.2013 אושר מינויו של מועמד מטעם השר לחבר במליאת הרשות.
ביום 17.12.2013 קיים השר להגנת הסביבה התייעצות עם מליאת הרשות, במסגרת ישיבתה, בקשר למינויו של המועמד לתפקיד יו"ר המליאה. ביום 26.12.2013 נשלח לשר דואר אלקטרוני מהוועדה לבדיקת מינויים לפיו יש צורך בבדיקה נוספת של תנאי הכשירות של המועמד לתפקיד יו"ר מליאת הרשות. בהמשך לכך, ביום 22.1.2014, נשלח על ידי הוועדה מכתב כי המועמד אינו עומד בתנאי הסף לתפקיד יו"ר המליאה. בתאריך 4.2.2014 הגיש השר בקשה לעיון מחדש בהחלטה זו.  ביום 9.2.2014 נשלח מכתב לשר ובו נאמר כי הוועדה לבדיקת מינויים לא רואה הצדקה לקיום עיון מחדש בהחלטתה. ביום 16.2.2014 נשלח מהלשכה המשפטית של המשרד להגנת הסביבה מכתב נוסף בנושא זה למשנה ליועץ המשפטי לממשלה, טרם התקבלה תשובה למכתב זה. בנוסף, ביום 15.10.2013 אושר על ידי הוועדה לבדיקת מינויים מינויו של מועמד נוסף כנציג משרד החינוך לחבר במליאת רט"ג, וביום 26.2.2013 הועברה בקשה למינויו לחברי הממשלה.


תגובה
רשות החברות הממשלתיות


22. 	הוועדה לבדיקת מינויים דנה במועמדות שהוצעה על ידי השר להגנת הסביבה, ומצאה כי המועמד המוצע אינו כשיר לכהונה בתפקיד יו"ר מליאת הרט"ג.  החלטת הוועדה נשלחה לשר ביום 26 בינואר 2014. כמו כן, בקשתו של השר לקיום עיון מחדש במועמדות נדחתה, במכתבו של יו"ר הוועדה לבדיקת מינויים לשר מיום 9 בפברואר 2014.

ליקוי

23. בפברואר 2013 הסתיימה התקשרות רבת-שנים בין משרד הביטחון לרשות, שאפשרה את כניסתם של חיילי צה"ל לאתרי הרשות בעלות סמלית. הועלה כי ממועד סיום ההתקשרות לא אפשרה הרשות את כניסתם לגנים הלאומיים ולשמורות הטבע, למעט במקרים שצה"ל פנה בבקשה מיוחדת לרשות. 




ליקוי


24. במהלך הביקורת העיר משרד מבקר המדינה לרשות כי לנוכח החשיבות הערכית והלאומית של ביקור חיילי צה"ל בגנים הלאומיים ובשמורות הטבע, עליה לנקוט בהקדם צעדים להסדרת הנושא כדי לאפשר את כניסתם של חיילי צה"ל לאתריה. באמצע יולי 2013 הודיעה הרשות למשרד מבקר המדינה כי נחתם עם משרד הביטחון הסכם חדש, לשנה נוספת, שעניינו הסדרת כניסתם של חיילי צה"ל לאתרי הרשות. 



תגובה
משרד הביטחון


23,24 	החוזה חודש ביולי 2013 למשך שנה קדימה. עם פקיעת החוזה ייחתם חוזה חדש והמשכי, כך שתובטח המשך כניסתם התקינה, הרציפה והמורשית של חיילי צה"ל למתקנים אלו. כמידי שנה המשרד נערך מבעוד מועד ומבצעים את ההתקשרות באופן המיידי עם קבלת התקציב מחיל החינוך. החל מחודש מרץ 2014 המשרד יפנה למפקדת קצין חינוך ראשי להעמיד תקציב לשנים 2014-2015 על מנת לשמור על רצף בשירות ולאפשר לחיילים כניסה לאתרים של רשות הטבע והגנים הלאומיים באופן שוטף.


תגובה
צבא הגנה לישראל


24.	צה"ל רואה חשיבות רבה בחיזוק ערך אהבת המולדת באמצעות סיורי ידיעת הארץ באתרי טבע ומורשת, אשר רבים מהם הופקדו בידי רשות הטבע והגנים למשמרת. אכן, לאורך שנים רבות התקיימו סיורים וביקורים באתרי רשות הטבע והגנים הלאומיים באמצעות הסכם התקשרות. בשנים האחרונות, מדי שנה, רשות הטבע והגנים הלאומיים ביקשה להעלות את תעריף הכניסה של חיילי צה"ל באופן חד צדדי מ – 2 ₪ לחייל ל – 5 ₪. הובהר לצה"ל שאם לא יעלה מחיר הכניסה לא תתאפשר כניסת חיילים לאתרי הרשות.
בינואר 2013 הודיע מנכ"ל רשות הטבע והגנים לקצין החינוך והנוער הראשי כי בכוונתם להעלות את דמי הכניסה לחייל ל – 6 ₪. 
לאור המציאות התקציבית בה נתון צה"ל והקיצוץ שחל במשאבים לפעילות חינוכית, לא התאפשר לחדש את ההסכם בעלות זו. כל ניסיון לנהל משא ומתן עם רשות הטבע והגנים הלאומיים בכדי להסדיר סוגיה זו ולאפשר כניסת חיילי צה"ל לאתרים, נתקל בסירוב מצד הרשות. לבסוף, לאחר משא ומתן ממושך בין משרד הביטחון ורשות שמורות הטבע והגנים הלאומיים, נחתם הסכם לשנה על סך 900,000 ₪ בכדי להסדיר כניסות חיילי צה"ל לאתרי הרשות.
על אף המציאות התקציבית איתה מתמודד צה"ל בשנת העבודה 2014, צה"ל יעשה כל מאמץ לחדש את ההסכם הנ"ל, אך דרישה של הרשות להעלאה נוספת של עלות הכניסה של חיילים לאתריה עלולה להוביל לאי חידוש ההסכם. 




ליקוי


25. 	212 רכבי שטח עומדים לרשותם של פקחי הרשות בגנים ובשמורות. הועלה כי אף שכלי הרכב משמשים את הפקחים מצפון הארץ עד דרומה, רוב הטיפולים ברכבי השטח (כ-80%) נעשו במוסך בתל אביב, וזאת למרות העובדה שרק כ-42.5% מהרכבים משרתים את מחוז המרכז ומצויים בשטחו. התנהלות זו, שלא נקבע בעניינה נוהל מסודר, מביאה לידי תוספת ניכרת ומיותרת בעלויות בגין בזבוז ימי עבודה, צבירת שעות נוספות, תשלומי אש"ל ועוד. 



תגובה
רשות הטבע והגנים


25.	אחרי תהליך ארוך ומורכב, מה – 1.11.13 קלטה רשות הטבע קצין רכב נוסף. דבר שיאפשר ביצוע טיפולים וביצוע מבחן רישוי בהיקף גדול יותר באזור הצפון והדרום.


ליקוי


26. תהליך בדיקת כשירותו והתאמתו של מועמד לתפקיד מנכ"ל של גוף סטטוטורי, ובכלל זה מנכ"ל הרשות, כולל דרישות לגילוי מידע בדבר ניגוד עניינים. 
מנכ"ל הרשות לא דיווח בשאלון שהעביר לוועדה לבדיקת מינויים על זיקות שהיו לו בין ענייניו האחרים לענייניה של הרשות. לכן, הוועדה לא התייחסה לעניינים אלה כשקבעה לו את ההסדר למניעת ניגוד עניינים. גם לאחר כניסתו לתפקיד לא דיווח מנכ"ל הרשות ליועצת המשפטית של הרשות, כפי שהתחייב, על העניינים האמורים ונטל חלק בפעולותיה של הרשות בעניינים אלה. נוסף לכך, הוא לא קיים את הודעתו למליאה כי העביר לממלאי תפקידים אחרים את סמכויותיו בנושאים שאין הוא יכול לטפל בהם מפאת החשש לניגוד עניינים. 

תגובה
רשות הטבע והגנים

26.	המנכ"ל דיווח למליאה על החשש לניגוד עניינים בישיבתו הראשונה כמנכ"ל. בישיבה זו, אמנם לא נכחה היועצת המשפטית דאז, אך כחברה קבועה במליאה היא קיבלה את הפרוטוקול ויכלה להעיר עליו. חובתה של היועצת המשפטית דאז היה להכין הסדר ניגוד עניינים למנכ"ל חדש עם כניסתו לתפקיד. היא כשלה בכך שלא עשתה זאת ולכן לא ניתן להטיל את עיקר האחריות על המנכ"ל. 



כמו כן, העניינים השוטפים בוצעו ומבוצעים לחלוטין על ידי בעלי תפקידים אחרים ברשות הטבע והגנים. לדוגמא: בנושא מפעלי ים המלח, מנהל מחוז דרום וסגנו, ובנושא ההרודיון, מנהל אגף שימור ופיתוח. המנכ"ל אכן טיפל בכמה נקודות מול כימיקלים לישראל בתום לב מתוך מחשבה כי זהו האינטרס הציבורי. המשנה ליועץ המשפטי לממשלה השתכנע כי מדובר בפעולה בתום לב, הכיר בכך וביקש לחדול למרות ההישגים אליהם הגיע המנכ"ל. המנכ"ל קיבל זאת באופן מלא. 


ליקוי


27. בעקבות הביקורת העביר יו"ר הוועדה לבדיקת מינויים את הנושא לעיונו של היועץ המשפטי לממשלה. לאחר שימוע שערך המשנה ליועץ המשפטי לממשלה למנהל הרשות ביוני 2013, הוא ציין, בין היתר, כי קיבל את טענתו כי פעל בתום לב, כי גם אם היה נמסר המידע לא הייתה נפסלת מועמדותו, וכי המגעים שניהל בעניינים אלה עם גורם החוץ שהייתה לו זיקה אליו, לא היו מהותיים; בשל כל אלה לא מצא לנכון לנקוט פעולות נוספות בנושא. עם זאת המשנה ליועץ המשפטי לממשלה התריע לפני מנהל הרשות על כך שנפלו פגמים בהתנהלותו בנושא זה, והורה לו לעדכן בעניין זה בהקדם את ההסדר שלו למניעת ניגוד עניינים ולפעול כמתחייב ממנו. באמצע ספטמבר 2013 העביר מנהל הרשות לשר להג"ס הסדר מעודכן למניעת ניגוד עניינים.


ליקוי


28. לפי חוק גנים ושמורות, מליאת הרשות היא הגוף הקובע את מדיניותה של הרשות ומכוון את פעילותה. עליה לנקוט בהקדם את הצעדים הדרושים להסדרת עבודתה ולקבוע באופן ברור את חובותיה, את סמכויותיה ואת סדרי עבודתה כדי שתוכל למלא באופן מיטבי את תפקידה. על השר להג"ס להשלים את מינוים של חברים למליאה כדי שזו תוכל לפעול בהרכב מלא כנדרש בחוק. 


תגובה
רשות החברות הממשלתיות

28.	עד כה לא הוגשו מועמדים נוספים לבדיקת הוועדה. כמו כן, בהתאם לנתונים המצויים במזכירות הוועדה לבדיקת מינויים לפי חוק החברות הממשלתיות, הרכב המליאה הנוכחי אינו עומד בחובות הייצוג ההולם לנשים ולאוכלוסייה הערבית, כקבוע בחוק.




ליקוי


29. בעניין הטיפול בזיקות של מנכ"ל הרשות מעיר משרד מבקר המדינה כי על מועמד לתפקיד ציבורי הממלא שאלון מוטלת החובה להקפיד במתן פירוט מלא ונכון בהתאם להצהרתו. על היועץ המשפטי לממשלה להנחות את הוועדה לבדיקת מינויים לרענן את ההוראות המטמיעות את חובת הגילוי מראש ותוך הדגשת החובה כי הגילוי שבו מחויב המועמד הינו רחב ומרבי וכן לבחון דרכים נוספות שיהיה בהן כדי להביא מועמדים לתפקידים ציבוריים להקפיד במילוי השאלונים בעת הגשת מועמדותם ולקיים כללים אלה גם בעת הכהונה.



תגובה 
רשות החברות הממשלתיות


29. לאחרונה, בהנחיית המשנה ליועץ המשפטי לממשלה (כלכלי-פיסקאלי), לאור אירוע אחר, עודכנו ההנחיות למילוי השאלון אותו נדרשים למלא מועמדים לצורך בדיקתם על ידי הוועדה, ונוסף הנוסח הבא: "לתשומת לבך, עליך להקפיד על גילוי מלא של כל זיקה, בכל שלב במילוי השאלון. אין להעניק פירוש פורמליסטי ודווקני לדרישות השאלון".


ליקוי

30. אחד מתפקידי רט"ג על פי חוק גנים ושמורות הוא "להגן על ערכי הטבע והמורשת, לפקח על שמירתם ולטפח אותם", ובכלל זה "לפקח על ערכי טבע ומורשת... ליזום, לקיים ולעודד פעולות חינוך, הסברה והדרכה בתחומי שמירת הטבע וערכי הטבע והמורשת... ופעילויות להגברת התודעה בתחומים האמורים בקרב הציבור בכלל ובקרב תלמידים ובני נוער בפרט".
לנוכח ההיסטוריה העשירה ורבת הרבדים שלה, מדינת ישראל היא אחת המדינות המשופעות ביותר בעולם באתרים ארכיאולוגיים ובערכי מורשת, לאומיים ובין-לאומיים (להלן - אתרי מורשת). בישראל כ-30,000 אתרים ארכיאולוגיים, מתוכם כ-9,000 בתוך גנים ושמורות,הנמצאים באחריותה של רט"ג. רשות העתיקות (להלן - רע"ת) אחראית לטיפול בכל ענייני העתיקות במדינה לפי חוק רשות העתיקות, התשמ"ט-1989 (להלן - חוק רשות העתיקות). מתוך 30,000 האתרים הארכיאולוגיים, רע"ת הגדירה 763 אתרים כחשובים ביותר, מתוכם 213 אתרים בתוך גנים ושמורות. בחוק גנים ושמורות ובחוק רשות העתיקות נקבע כי ניהולם, אחזקתם והפעלתם של אתרי המורשת בתוך הגנים והשמורות ייעשו בידי רט"ג בתיאום עם רע"ת, אלא אם הוסכם ביניהן אחרת. בשנים 2000, 2005 ו-2008 חתמו רט"ג ורע"ת על אמנות שנועדו להסדיר את חלוקת התפקידים ביניהן. שימורם והורשתם של אתרי המורשת לדורות הבאים הם אינטרס לאומי וציבורי מהמעלה הראשונה.




תגובה
רשות העתיקות


30. 	מינהל שימור ברשות העתיקות הינו הגוף המוביל את שימור המורשת הבנויה בארץ מבחינת יכולות מקצועיות, לדוגמת מיזמים כגון: חומות העיר העתיקה של ירושלים, עכו, קיסריה, בית שאן ועוד. מינהל שימור מכשיר משמרים עבור רשות הטבע והגנים, קק"ל והמועצה לשימור אתרים. רשות העתיקות מפעילה מרכז בינלאומי לשימור בעכו, הפועל מול גורמי חוץ איתם יש קשרי עבודה ומקיים מערכת יחסים ענפה עם מוסדות מקבילים בחו"ל. כמו כן, רשות העתיקות מכנסת פורום ציבורי בענייני שימור בו משתתפים ראשי הארגונים השונים ואנשי אקדמיה. הגנים הלאומיים רובם ככולם הינם אתרי עתיקות מוכרזים וחשובים ולכן, חייבת להיות אינטראקציה בין הגופים ואכן רשות העתיקות עובדת בשיתוף פעולה הדוק תוך התייעצויות, החלפת דעות, תכניות עבודה משותפות ועוד. חלוקת העבודה בין הארגונים ברורה ומוגדרת, רשות העתיקות עוסקת בשימור ופיתוח ורשות הטבע והגנים עוסקת בתחזוקה שימורית בגנים הלאומיים. בין הרשויות קיימת אמנה המסדירה את יחסי הגומלין שביניהן. רשות העתיקות אינה מודעת לקיום ועדת מורשת ואינה שותפה לדיונים המתקיימים בה. במהלך שנת העבודה החולפת רשות העתיקות עסקה יחד בהקמת צוותי תחזוקה משותפים לטיפול באתרים של רשות הטבע והגנים.
אתרים ארכיאולוגים בכלל וגנים לאומיים הפתוחים לקהל, דורשים תקציב שימור ופיתוח שוטפים, עניין שנמצא בחסר מתמשך הפוגע בשלמות האתרים. בעניין זה סייעה מאוד תכנית מורשת של משרד ראש הממשלה.
השימור בגנים לאומיים בפרט ובאתרי עתיקות ככלל, מחייב חשיבה אחרת. בדיקת כל ארגון בנפרד הינה פתרון נקודתי, יש צורך בראיה כוללת של כל הגופים העוסקים בשימור, על מנת לקדם את הטיפול במורשת התרבותית בארץ.

ליקוי

31. בעניין שמורת הטבע מצד אבירים פעלה רט"ג בשנים 2011-2008 לביטול החלטה של הוועדה המחוזית צפון להוציא שטחים פרטיים משטח השמורה. ועדת משנה לעררים קיבלה את עמדת רט"ג, והוועדה המחוזית שינתה את החלטתה בהתאם. בעלי השטחים הפרטיים הגישו לבית המשפט המחוזי בחיפה עתירה מינהלית נגד החלטות אלה. באוגוסט 2011 החליט בית המשפט לדחות את העתירה, ובפסק הדין התייחס לדרישת השיפוי במקרים מסוג זה: "ככלל, הפסיקה הכירה בהסדרי שיפוי במקרים בהם התכנית נושאת אופי פרטי והיזם אמור להפיק רווחים מהתוכנית... לא כך הדברים כאשר מדובר ביזם ציבורי ובתכנית שנועדה לתועלת הציבור בלבד, כתוכנית שלפנינו. אם אכן נגרם לעותרים נזק כתוצאה מיישום התוכנית, התרופה לכך היא בהליך לפי סעיף 197 לחוק התכנון והבנייה". 




תגובה
משרד הפנים


31.	החלטותיה של הועדה המחוזית בכל הקשור להפקדת כתבי שיפוי משקפות שקלול ואיזון בין האינטרס הציבורי הכללי ובין מצבן הסוציו אקונומי של הרשויות אשר בתחומם מבוקש לממש את האינטרס הציבורי. כל זאת מתוך מבט רחב של צדק חלוקתי ופיזור הנזק התכנוני שנגרם, בשמו של הציבור, לבעלי קרקע אחדים ולרשות מקומית יחידה. 


ליקוי

32. משרד מבקר המדינה מציין כי אין מעמדה של הרשות בוועדות המחוזיות שווה למעמד של חבר מן המניין, לא מבחינת קבלת המידע על מכלול הנושאים והתכניות העולים לדיון, לא מבחינת זכות ההשתתפות בכל הדיונים ולא מבחינת זכות ההצבעה בשלב ההחלטות.
	

תגובה
משרד הפנים

32.	באשר לתוכניות המוגשות בהתאם לתמ"א 8 על שינוייה, לרשות הטבע והגנים יש מעמד של משקיף עם דעה מייעצת ונציג מטעמם מוזמן (ויוזמן) לדיונים. נציגי רשות הטבע והגנים מוזמנים כאמור לכל הנושאים המועלים לדיון בוועדה המחוזית ויכולים ליטול חלק בעת הדיון הפומבי ובקבלת ההחלטה (אינם יכולים להצביע), למעט החלטות המתקבלות בדיון פנימי.

